
„strâmtă este poarta şi îngustă este calea care duce 
la viaţă şi puţini sunt aceia care o află”. 


— Noul Testament, Evanghelia după Matei, 7, 14 


„Vei avea bucurie, sau vei avea putere, spuse Domnul, 
dar nu le vei avea pe amândouă”. 


— Ralph Waldo Emerson 


PROLOG 


Uşa se închise fără zgomot în spatele lor, izolându-i brusc de 
lumina, muzica şi petrecerea îndrăcită din sala de bal. Pierzându-şi 
dintr-o dată vederea şi auzul, se simţi cuprins de claustrofobie. Îşi 
strânse mâinile peste trusa medicală pe care o ducea acoperită sub 
mantie. 

Alături de el, în întuneric, auzi râsetul ei amuzat, iar lumina izbucni 
din nou în jur, făcând vizibilă odăiţa în care se aflau acum. Nu erau 
singuri. Încordarea îl făcu să tresară, chiar dacă se aştepta la aşa ceva 
şi chiar dacă i se mai întâmplase deja de cinci ori în această noapte 
fără sfârşit şi avea să i se mai întâmple de alte câteva ori. Scena se 
petrecea acum într-o cameră de zi, pe canapeaua simplă care ieşea în 
evidenţă într-o pădure de picioare de mobilă întunecate, poleite cu 
aur. Îi trecu prin minte gândul lipsit de importanţă că numai în 
noaptea aceea văzuse mai multe stiluri şi preferinţe decât în cei 
patruzeci de ani petrecuţi pe Kharemough. 

Dar nu se găsea pe Kharemough, ci în Carbuncle, iar această noapte 
de Festival era cea mai ciudată din câte petrecuse vreodată şi avea să 
mai petreacă, dacă ar fi fost să trăiască o sută de ani. Întinşi pe divan 
se aflau un bărbat şi o femeie, amândoi cufundaţi într-un somn adânc, 
datorat vinului drogat din sticla pe jumătate goală, răsturnată pe 
covor. Privi fix la pata purpurie care se întindea pe carpeta pluşată, 
încercând să nu încalce intimitatea cuplului mai mult decât trebuia. 

— Sunteţi sigură că această pereche a avut şi relaţii... intime? 

— Fireşte. Este absolut sigur. 

Însoţitoarea sa îşi ridică de pe umeri masca ei cu pene albe, 
dezvăluindu-şi părul, aproape la fel de alb, încolăcit ca un cuib de 
şerpi deasupra feţei entuziaste de tânără. Masca reprezenta un 
contrast grotesc față de dulceaţa acelui chip: ciocul foarte ascuţit şi 
zimţat al unei păsări de pradă, ochii enormi cu pupilele negre ai unui 
vânător nocturn care îl ţintuiau, cu făgăduinţa vieţii şi a morţii 
atârnând în balanţă... Nu. Când se uita în ochii ei, nu zărea nici un 
contrast. Nici o diferenţă. 

— Voi, kharemougbhii, sunteţi aşa de siguri că aveţi dreptate. Femeia 
îşi aruncă pelerina cu pene albe. Şi aşa de ipocriţi! 

Râse din nou, râsul ei era în acelaşi timp strălucitor şi întunecat. 

Fără tragere de inimă, bărbatul îşi scoase şi el masca mai puţin 
măiestrită: o creatură fantastică absurdă, pe jumătate peşte, pe 
jumătate pură imaginaţie. Nu-i plăcea că era nevoit să-şi arate faţa. 

Ea îl privi iscoditor în lumina necruțătoare a lămpii, cu prefăcută 
nevinovăție. 


— Să nu-mi spui, Doctore, că nu-ţi place să tragi cu ochiul. 

— Maiestate, îşi înăbuşi el cu greu indignarea. Eu sunt biochimist, 
nu voyeur). 

— Prostii. Pe buzele ei apăru un zâmbet mult prea bătrân în 
comparaţie cu fața. Toţi medicii sunt voyeuri. Pentru ce altceva s-ar 
face ei doctori? Exceptându-i pe sadici, bineînţeles, cărora sângele şi 
durerea le fac pur şi simplu plăcere. 

Temându-se să răspundă, bărbatul trecu pe lângă ea, se apropie de 
canapea şi-şi puse trusa medicală pe podea. Dincolo de pereţii 
încăperii, oraşul Carbuncle ajunsese la punctul culminant al 
sărbătoririi vizitei ciclice a Primului Ministru pe planetă printr-o 
noapte de veselie şi uitare de sine. N-ar fi crezut vreodată că el şi-o va 
petrece cu regina acestei lumi — şi în nici un caz făcând ceea ce se 
pregătea să facă. 

Femeia adormită stătea cu faţa către el. Era tânără, de talie mijlocie, 
puternică şi sănătoasă. Faţa ei blândă şi zâmbitoare, se distingea 
bronzată de soare şi de vânt dedesubtul părului încâlcit de culoarea 
nisipului. În rest, pielea era deschisă la culoare, probabil că şi-o 
proteja foarte bine împotriva frigului aspru de dincolo de zidurile 
oraşului. Bărbatul de alături era un tânăr de vreo treizeci de ani, cu 
părul întunecat şi pielea albicioasă; putea fi la fel de bine localnic sau 
extraplanetar, dar acum el nu prezenta nici un interes. Măştile lor de 
Festival priveau cu dezaprobare prin ochii lor afundaţi în orbite, ca 
nişte zei paznici neputincioşi ce se odihneau pe spătarul canapelei. 
Doctorul tamponă cu antiseptic umărul femeii, pregătindu-se să-i 
injecteze trasorul subcutanat şi îndeplinind mai întâi procedura simplă 
de auto-liniştire. Regina stătea în picioare şi-l privea cu atenţie, tăcută 
acum când el trebuia să se concentreze. 

Dincolo de uşa încuiată zgomotele se înteţiră; voci neclare, 
protestând zgomotos. Bărbatul se strânse ca un animal în capcană, 
aşteptând să fie descoperit. 

— Nu-ti fie teamă, doctore, îl linişti regina, atingându-i uşor braţul 
cu mâna. Oamenii mei vor avea grijă să nu fim deranjaţi. 

— De ce naiba m-oi fi lăsat eu convins să fac treaba asta? bombăni 
el mai mult pentru sine. 

Îşi reluă activitatea, dar mâinile îi erau nesigure. 

— Douăzeci şi doi de ani suplimentari de tinereţe pot fi extrem de 
convingători. 

— Mult o să-mi fie de folos dacă-i voi petrece în vreun penitenciar! 

— Calmează-te, doctore. Dacă n-o să termini ce-ai început în 
noaptea asta, oricum n-o să câştigi cei douăzeci şi doi de ani. 
Înțelegerea rămâne valabilă numai dacă voi avea măcar un copil-clonă 
perfect normal, undeva, printre Văraticii de pe această planetă. 

— Cunosc condiţiile. Termină de implantat trasorul şi adăugă: Sper 


totuşi să înţelegeţi că în aceste condiţii un implant de clonă nu numai 
că este ilegal, însă comportă şi un grad foarte înalt de neprevăzut. Este 
o procedură extrem de dificilă. Şansele de a produce o clonă care să 
fie măcar o copie rezonabilă a persoanei originale nu sunt deosebit de 
bune nici chiar în cele mai controlate condiţii, ca să nu mai vorbim 
de... 

— Deci, cu cât faci mai multe implanturi în noaptea asta, cu atât va 
fi mai bine pentru amândoi. Nu-i aşa? 

— Da, maiestate, spuse el, simțindu-se dezgustat de sine însuşi. Cred 
că aşa este. 

Cu grijă întoarse pe spate femeia adormită şi scotoci iar prin trusă. 

Aici pe Tiamat, unde există mai multă apă decât pământ, linia ce 
separă oceanul de cer este neclară, cele două elemente contopindu-se 
într-unul singur. Apa se înalță de pe întinderea strălucitoare a 
oceanului, unde revine apoi sub formă de averse năbădăioase. Norii 
trec, precum emoţiile, peste feţele aprige ale Gemenilor şi se scutură, 
spărgându-se în curcubee: zilnic, zeci de curcubee de care oamenii 
ajung să nu mai fie impresionați, văzându-le de atâtea ori. Nimeni nu 
se mai minunează, nu se mai uită în sus... 

— E o ruşine, spuse deodată Moon, trăgând cu putere cârma. 

— Ce anume? 

Vărul ei, Sparks, se feri aplecându-se, în timp ce vela fâlfâind se 
umflă de vânt şi ghiul vâjâi pe deasupra capului lui. Canoea cu 
balansier ţâşni ca un peşte zburător. 

— Ruşine e că nu eşti atentă! Ce vrei să faci, să ne îneci? 

Moon se încruntă, smulsă brusc din reveria momentului. 

— N-ai decât să te îneci singur. 

— Păi sunt deja pe jumătate înecat, ăsta-i necazul. 

Se strâmbă la apa ce clipocea peste carâmbii cizmelor lor de 
protecţie din piele impermeabilă de klee şi apucă din nou ispolul. 
Ultima rafală îi înecase totuşi firea lui blândă, gândi fata, odată cu 
coşurile de provizii ce musteau de apă. Sau poate era doar obosit. Se 
aflau de aproape o lună în această călătorie, strecurându-se din insulă 
în insulă, de-a lungul lanţului Windward. Cu o zi în urmă, depăşiseră 
acest lanţ şi se găseau acum dincolo de locurile marcate pe hărţile 
cunoscute, avântându-se pe întinderea oceanului către trei insule pe 
care le ţineau pentru ei înşişi: un sanctuar al Mării Mamă. 
Ambarcaţiunea lor era mică pentru deplasarea pe asemenea distanţe şi 
pentru orientare nu dispuneau decât de stele şi de o hartă rudimentară 
având curenţii marcați prin bețe încrucişate. Dar ei erau copii ai 
Mării, tot aşa cum erau şi copiii mamelor care-i născuseră. Şi Moon 
ştia că, întrucât îndeplineau o căutare sfântă, Ea le va fi binevoitoare. 
Moon privi capul legănându-se al vărului ei în timp ce sfârleaza sorilor 
dubli ai Tiamatului se ivi printre nori. Strălucirea bruscă aprinse 
flăcări în roşul părului şi bărbii lui rare, abia mijite, şi proiectă pe 
fundul bărcii, umbra uşor alungită a corpului său zvelt şi musculos. 
Fata oftă, neputându-şi înfrânge enervarea ce-o simţea privindu-l, şi se 
întinse cu duioşie ca să-i atingă o şuviţă de păr roşcovan. 

—  Curcubee... Despre curcubee vorbeam. Nimeni nu le mai 
preţuieşte. Ce-ar fi dacă n-ar mai exista niciodată curcubee? 

Îşi dădu pe spate gluga impermeabilului pestriţ şi dezlegă şnurul de 


la gât. Cosiţele albe ca smântâna i se revărsară pe spinare. Ochii îi 
erau de culoarea agatului înceţoşat de muşchi. Se uită în sus prin vela 
ca un cleşte de crab, mijind ochii ca să izoleze norii răsturnaţi de pe 
cer, căutând arcuri de lumină frântă, ce se reduceau până la dispariţie, 
ori străluceau mai încolo, dublându-se şi triplându-se. 

Sparks mai goli un ispol peste bord, după care înălţă capul ca să 
vadă încotro se uita Moon. Chiar dacă n-ar fi fost bronzat, pielea lui 
tot ar fi fost închisă la culoare pentru un insular. Însă genele şi 
sprâncenele erau aproape la fel de decolorate ca şi ale fetei, deasupra 
ochilor ce-şi schimbau culoarea aidoma mării. 

— Fii serioasă, verişoară. Vom avea întotdeauna curcubee atâta 
timp cât vor exista Gemenii şi ploaia. Un caz simplu de difracție — ți- 
am arătat... 

Nu-i plăcea să-l audă vorbind în termeni tehnici, cu aroganţa aceea 
necontrolată care i se simţea în voce. 

— Ştiu asta, că doar nu-s proastă, zise ea, smucind brusc şuviţa 
arămie. 

— Au! 

— Dar mai degrabă aş asculta-o pe bunica spunându-ne că asta este 
promisiunea de bogăţie pe care ne-o face Doamna, decât să-l aud pe 
negustorul acela transformând totul în ceva fără nici o noimă. Şi tu, ai 
prefera la fel. Nu-i aşa, copil stelar? Recunoaşte! 

— Nu, zise el împingându-i mâna. Şi nu glumi cu asta, ce naiba! 

Îi întoarse spatele, împroşcând cu apă. Ea îşi imagină încheieturile 
degetelor lui albindu-se peste crucile corodate aflate într-un cerc: 
simbolul pe care tatăl său extraplanetar i-l dăduse mamei lui la 
ultimul Festival. 

— Mama Noastră a Tuturor! 

Era singurul lucru ce pătrundea între ei ca un tăiş,conştiinţa comună 
a unei moşteniri pe care el n-o împărțea cu ea sau cu oricare altă 
persoană cunoscută lor. Ei erau Văratici, şi rareori avuseseră legături 
cu lernaticii interesaţi de tehnologie — ce se asociau cu extraplanetarii 
— doar cu excepţia perioadei Festivalurilor, când aventurierii şi 
petrecăreţii de pe toată planeta se adunau în Carbuncle; când îşi 
puneau măşti şi lăsau la o parte diferenţele pentru a sărbători vizita 
periodică a Primului Ministru şi o tradiţie cu mult mai veche. 

Mamele lor, care erau surori, fuseseră în Carbuncle în timpul 
ultimului Festival şi reveniseră în Neith ducând cu ele, aşa cum îi 
spusese mama ei, „amintirea vie a unei nopţi vrăjite”. Ea şi Sparks se 
născuseră în aceeaşi zi, dar mama lui murise la naştere. Bunica lor îi 
crescuse pe amândoi, în timp ce mama fetiţei se găsea pe mare cu 
flota de pescuit. Crescuseră împreună, de parcă ar fi fost gemeni, cum 
credea Moon adesea: gemeni ciudaţi, crescând sub privirile uşor 
stânjenite ale unor insulari provinciali indiferenți. Dintotdeauna însă 


existase în Sparks o parte la care ea nu avusese acces, pe care n-o 
putuse împărţi cu el: acea parte a băiatului care auzea şoapta stelelor. 
El făcea troc, pe furiş, cu negustorii aflaţi în trecere, luând de la ei 
nimicuri tehnice de pe alte planete, cu care apoi pierdea zile întregi 
desfăcându-le şi montându-le la loc, pentru ca în cele din urmă să le 
arunce în mare într-un acces de dezgust faţă de sine, împreună cu 
ofrande făcute din frunze. 

Moon nu-i spunea bunicii secretele cunoştinţelor tehnice ale lui 
Sparks, recunoscătoare că el i le împărtăşea măcar ei, însă nutrind 
totuşi o indignare ascunsă. Din câte ştia, propriul ei tată ar fi putut să 
fie un lernatic, ori chiar un extraplanetar, însă era mulţumită să-şi 
construiască un viitor potrivit sub propriul ei cer. Din cauza asta îi 
venea greu să fie răbdătoare cu Sparks, prins între moştenirea pe care 
o trăia şi aceea pe care o vedea în lumina stelelor. 

— Of, Sparks. Se aplecă în faţă, îşi sprijini o mână rece pe umărul 
lui, şi-i masă muşchii noduroşi prin grosimea stofei şi cea a hainei de 
ploaie: N-am vrut. Îmi pare rău, murmură ea, în timp ce în gând îşi 
zicea „mai bine n-aş avea tată deloc, decât să trăiesc cu o umbră toată 
viaţa”. Nu fi trist. Uită-te acolo! 

Pe ocean dansau scântei albastre dincolo de cele roşii ce licăreau în 
părul băiatului. Peşti zburători treceau ca fulgerul şi se avântau pe 
deasupra valurilor de hulă ale Mării Mamă, iar insula se distingea 
acum clar, sub vânt; cea mai înaltă dintre cele trei. Un cordon sinuos 
de spumă marca îndepărtata întâlnire dintre mare şi țărm. 

— Locul alegerii! Şi uite : mersii! 

Făcu o bezea cu o reverență plină de uimire şi de teamă. 

Gâturi lungi, şerpuite, cu dungi colorate, străpungeau suprafaţa apei 
în jurul lor; ochi de abanos îi studiau cu un aer cunoscător de 
nepătruns. Mersii erau copiii Mării şi norocul marinarului. Prezenţa 
lor nu putea să însemne decât că Doamna zâmbea. 

Sparks întoarse privirea către ea, surâzând brusc şi prinzându-i 
mâna. 

— Ne conduc. Ea ştie de ce-am venit. Am venit cu adevărat şi vom 
fi în sfârşit aleşi. 

Scoase fluierul de scoică din traista de la şold şi slobozi o gamă 
voioasă de note muzicale. Capetele mersilor începură să se legene în 
ritmul melodiei, ţinând isonul cu fluierăturile şi ţipetele lor stranii. 
Legendele spuneau că în felul acela ei jelesc o pierdere îngrozitoare şi 
o greşeală teribilă; dar nu există două poveşti care să spună acelaşi 
lucru asupra naturii pierderii sau a greşelii. 

Moon le asculta cântecul pe care nu-l găsea deloc trist. Deodată 
gâtlejul i se păru prea strâmt ca să mai fredoneze, iar cu ochii minţii 
văzu un alt țărm, pe când avea jumătate din anii de acum; acolo, doi 
copii culeseseră un vis ce zăcea încolăcit, ca o scoică rară, în nisipul 


de la picioarele unui străin. Fa urmări muzica, şi mintea îi zbură 
înapoi în timp... 


Moon şi Sparks alergau desculți de-a lungul digurilor rudimentare 
dintre bazinele cu apă mică; o plasă se legăna ca un hamac întinsă 
între umerii lor zvelţi. Picioarele iuți, cu tălpi bătătorite tropăiau şi 
lipăiau pe aleile pietruite fără să le pese de julituri şi de apa rece ca 
gheaţa care-i împroşca. Klee din bazine, care de obicei stăteau 
nemişcate ca şi stâncile acoperite cu alge de pe fundul apei, ieşiseră la 
suprafață cu o grabă nestăpânită ca să-i vadă pe copii. Se agitau 
împroşcând stropi şi mârâiau de foame, dar plasa era goală, căci 
povara ei de păr de mare uscat fusese deja aruncată pentru masa de 
prânz a bazinelor cu familii. 

— Grăbeşte-te, Sparkie! 

Aflată ca de obicei în frunte, Moon trăgea de plasă, remorcându-şi 
vărul mai scund de parcă ar fi fost un peşte năbădăios. Îşi dădu la o 
parte şuviţele de păr alb ce-i cădeau pe faţă, aţintind ochii asupra 
canalului navigabil ce pătrundea în mal dincolo de pescării. Vârfurile 
înalte ale velelor încrucişate — tot ce putea distinge de aici din flota de 
pescuit — se mişcau deja în faţa ei. 

— Nu mai ajungem noi primii la debarcader. Se opinti mai tare, cu 
năduf. 

— Mă grăbesc, Moon. Este aproape ca şi cum ar veni mama mea 
acasă! 

Sparks reuşi să alerge mai repede; ea îl simţi ajungând-o din urmă 
şi-l auzi gâfâind. 

— Crezi că Buni o să facă prăjitura cu miere? 

Înaintând în salturi, ea aproape se poticni. 

— Am văzut-o scoțând oala. 

Continuară să fugă, dansând peste pietre către plaja ce strălucea în 
lumina amiezii şi către satul aflat dincolo de aceasta. Moon îşi 
imagină faţa bronzată şi zâmbitoare a mamei, aşa cum o văzuseră 
ultima oară, acum trei luni, cozile groase de păr nisipiu îi împodobeau 
capul, ascunse sub o beretă tricotată de culoare închisă; îi vedea 
puloverul gros cu guler înalt, impermeabilul şi cizmele grele care o 
făceau să nu se deosebească de membrii echipajului în timp ce le 
trimitea un ultim sărut, iar catamaranul se înclina în briza de la 
răsăritul soarelui. 

Azi însă revenea acasă. Se vor duce cu toţii în sala cea mare a 
satului pentru a sărbători şi a dansa împreună cu celelalte familii de 
pescari. Apoi, noaptea târziu, Moon se va cuibări în poala mamei (deşi 
se făcuse cam prea mare ca să mai încapă acolo), care o va ţine strâns 
în braţele ei puternice, în timp ce ochii fetei se vor uita pe sub 
pleoapele grele ca să vadă dacă Sparks a adormit primul în braţele 


bunicii. Flăcările vor trosni în vatră răspândind căldură, din părul 
mamei se va simţi mirosul mării şi al navelor, auzindu-se totodată 
zumzetul adormitor de voci pe când Buni îşi va cere înapoi fiica de la 
Marea care reprezenta Mama lor, a tuturor. 

Moon sări în nisipul moale galben-maroniu de pe plajă. Sparks bufni 
zgomotos înapoia ei, umbrele lor amestecându-se în lumina orbitoare 
a amiezii. Cu ochii la casele de piatră îngrămădite în sat şi la bărcile 
care îşi coborau velele în golfuleţ, fata aproape ţâşni pe lângă o 
străină care-i aştepta în picioare, privindu-i cum vin. Aproape... 

Sparks se ciocni de verişoara sa care alunecase şi se oprise. 

— Fii atentă, creier de peşte! 

Un nor de nisip se iscă în jurul gleznelor lor. 

Moon îl cuprinse cu braţele, ca să se ţină pe picioare, aproape 
sufocându-l când uimirea o făcu să-l strângă cu toată puterea. Sparks 
se eliberă cu o smucitură. Plasa căzu, uitată; ca şi satul, golful, 
întâlnirea lor. Fata apucă poalele puloverului ei vechi, împletindu-şi 
degeţele prin firele grele de urzeală roşu-ruginiu. 

Străina le zâmbi, cu ovalul radios al feţei arse de vânt deasupra 
canadienei vechi şi cenuşii. Purta pantaloni groşi şi cizme grosolane, 
precum orice insular. Nu era însă din Neith şi nici din altă insulă... 

— Ai... ai ieşit din Mare? gâfâi Moon. 

Sparks se zgâia de lângă ea. 

Femeia râse; râsetul ei destrămă vraja venirii de pe altă lume ca pe 
o țesătură putredă. 

— Nu... am traversat-o, într-o navă. 

— De ce? Cine eşti? întrebară amândoi deodată. 

Răspunzându-le în acelaşi timp, necunoscuta le arătă medalionul pe 
care îl purta pe un lanţ: un trifoi tepos ca un buchet de cârlige de 
pescuit, scânteind cu frumuseţea întunecată şi sinistră a unui ochi de 
reptilă. 

— Ştiţi ce-i ăsta? 

Se lăsă într-un genunchi pe nisip, şi cosiţele-i negre îi căzură în faţă. 
Se apropiară fără chef, clipind din ochi. 

— Sibilă...?, şopti Moon în timp ce, cu coada ochiului, îl văzu pe 
Sparks apucându-şi strâns propriul medalion. 

Apoi, privirea ei se aţinti asupra femeii şi înţelese de ce ochii aceia 
negri şi ademenitori păreau să se deschidă către infinit. O sibilă era 
canalul pământesc spre înţelepciunea supranaturală, aleasă prin 
Judecata Doamnei, care prin temperament şi instruire avea puterea să 
reziste unei încercări sfinte. 

Femeia încuviinţă din cap. 

— Sunt Clavally Bluestone Văratica. Îşi puse mâinile pe frunte. 
Întrebaţi-mă şi vă voi răspunde. 

Ei nu întrebară nimic, uimiţi să ştie că ea vrea — şi poate — să 


răspundă la orice le-ar fi trecut prin minte; sau că Însăşi Doamna le-ar 
răspunde prin intermediul lui Clavally, în timp ce sibila ar fi fost 
pierdută în transă. 

— Nici o întrebare? Atmosfera încordată se risipi din nou, alungată 
de buna ei dispoziţie. Păi atunci, spuneţi-mi voi cine sunteţi, voi care 
deja ştiţi tot ce aveţi nevoie să ştiţi? 

— Eu sunt Moon, răspunse fata îndepărtându-şi părul de pe frunte. 
Moon Dawntreader Văratica. El e vărul meu, Sparks Dawntreader 
Văraticul... dar nu ştiu destule ca să pot întreba ceva! sfârşi ea 
încurcată. 

— Ba eu ştiu, spuse Sparks păşind în faţă şi întinzându-i medalia lui. 
Ce-a fost asta? 

— Introducere de date... 

Clavally luă obiectul între degete, se încruntă uşor şi murmură ceva. 
Ochii ei se făcură ca nişte cuarţuri fumurii şi începură să se mişte 
neregulat, precum cei ai unui vizionar, în timp ce mâna i se încleştă 
pe disc. 

— Este simbolul Hegemoniei, două cruci legate într-un cerc 
semnifică unitatea dintre  Kharemough şi cele şapte lumi 
subordonate... Medalia a fost acordată pentru comportare vitejească 
pe timpul răscoalei Kispah: „El a găsit ceea ce-şi doresc toţi. Iubitului 
nostru fiu, Temmon Ashwini Sirus, astăzi 9:113:07”. Este scrisă în 
Sandhi, limba oficială a Kharemoughului şi a Hegemoniei... Încetarea 
analizei. Capul i se aplecă în faţă, eliberat de o forță nevăzută. 
Legănându-se uşor pe genunchi, oftă şi se aşeză la loc: Asta-i tot, 
încheie ea. 

— Dar ce înseamnă asta? Sparks privi discul ce continua să i se 
legene pe pieptul canadienei, iar gura i se strânse într-o linie nesigură. 

Clavally scutură din cap. 

— Nu ştiu. Doamna vorbeşte prin mine, nu cu mine. Acesta este 
Transferul şi... aşa se manifestă. 

Buzele băiatului tremurară. 

— Bine, Clavally, spuse Moon repede, dar Hegemonia? Ce e 
Hegemonia? 

— Extraplanetarii! Ochii lui Clavally se dilatară puţin. Hegemonia 
este termenul prin care se definesc ei înşişi. Deci, este ceva 
extraplanetar, însă... eu n-am fost niciodată în Carbuncle. Privirea i se 
îndreptă din nou către medalie. Cum a ajuns asta aici, aşa departe de 
portul stelar şi de Iernatici? Se uită spre ei: Sunteţi copii-din-flori, nu-i 
aşa? Mamele voastre au mers împreună la ultimul Festival şi-au avut 
norocul să revină acasă cu voi... şi cu acest suvenir? 

Băiatul încuviinţă din cap, venerând logica adultă, ca şi transa 
Doamnei. 

— Atunci... tatăl meu nu e Văratic şi nici măcar de pe Tiamat? 


— Asta nu-ţi pot spune. Clavally se ridică în picioare. Moon văzuse 
o stranie îngrijorare trecându-i peste chip atunci când se uitase la 
Sparks. Ştiu însă că cei zămisliţi în timpul Festivalului se bucură de un 
har deosebit. Ştiţi de ce mă aflu eu aici? 

Ei scuturară simultan din cap. 

— Ştiţi ce vreţi să fiţi când veţi creşte mari? 

— Vrem să fim împreună, răspunse Moon fără să se gândească. 

Din nou râsul acela zglobiu. 

— Bravo! Fac această călătorie prin Windwards pentru a-i îndemna 
pe toţi tinerii Văratici să-şi aducă aminte că se pot dedica Mării într- 
un alt mod decât ca pescari sau fermieri. Ei o pot sluji pe Doamnă, 
servindu-i pe semenii lor ființe umane în calitate de sibili, aşa cum fac 
eu. Unii dintre noi ne-am născut cu o sămânță specială în noi, care nu 
aşteaptă decât atingerea Doamnei pentru ca să încolţească. Când veţi 
fi destul de mari, poate voi doi veţi auzi chemarea Ei şi veţi merge la 
un loc-al-alegerii. 

— Oh! se înfioră Moon. Cred că o aud acum! 

Îşi apăsă palmele reci pe inima ce-i bătea să-i spargă pieptul, acolo 
unde încolţea o sămânță de vis. 

— Şi eu, şi eu! strigă Sparks cu înflăcărare. Putem merge acum, 
putem să mergem cu tine, Clavally? 

Sibila îşi ridică gluga, ferindu-se de înteţirea bruscă a vântului. 

— Nu, nu încă. Mai aşteptaţi puţin, până când veţi fi siguri de ceea 
ce auziţi. 

— Cât de mult? 

— O lună? 

Îşi rezemă mâinile pe umerii micuţi. 

— Cred că mai degrabă ani. 

— Ani!? protestă Moon. 

— Atunci veţi fi siguri că ceea ce auziţi nu e doar ţipătul unor 
păsări marine. Să nu uitaţi însă niciodată că în cele din urmă nu voi o 
veţi alege pe Doamnă, ci Ea vă va alege pe voi. 

Privi din nou la Sparks, aproape ţintuindu-l cu privirea. 

— E-n regulă. Mirată de căutătura sibilei, Moon îşi îndreptă cu 
hotărâre umărul pe care femeia îşi pusese mâna. Vom aştepta şi nu 
vom uita. 

— Şi-acum - Clavally îşi cobori braţele — cred că vă aşteaptă cineva. 

Timpul începu să se mişte din nou înainte, iar ei o luară la fugă spre 
sat, uitându-se des în urmă. 


— Moon, îţi aduci aminte ultimul lucru pe care ni l-a spus? 

Sunetul argintiu al notelor se stinse când Sparks cobori fluierul şi se 
uită înapoi, întrerupând şirul amintirilor pe care şi le depăna fata. 
Mersii îşi opriră şi ei cântecul, privind către barcă. 


— Cine, Clavally? Moon cârmi canoea pe după limba de pământ ce 
pătrundea către intrarea în golfuleţ. Linia țărmului Insulei Alegerii era 
la fel de sinuoasă ca şi trifoiul pe care-l purtau sibilii. Te referi la 
faptul că ne aştepta mama? 

— Nu. La acela că Doamna ne alege pe noi, şi nu invers. Aruncându- 
şi o clipă privirea către linia țărmului, Sparks îşi mută din nou ochii 
către fată. Vreau să spun... Adică ce se va întâmpla dacă Ea va alege 
doar pe unul din noi? Ce vom face? 

— Ne va alege pe-amândoi! se strâmbă Moon. Cum ar putea Ea să 
facă altfel? Fiind procreaţi la Festival, suntem norocoşi. 

— Dar dacă Ea nu ne alege? Pipăi cu buricele degetelor umplutura 
de muşchi introdusă între cele două jumătăţi din lemn ale bărcii 
înainte de a fi montate laolaltă. „Inseparabili...”, se încruntă el uşor. 
Nu te obligă nimeni să ajungi sibil doar pentru că ai trecut testul, nu-i 
aşa? Putem să facem jurământ că dacă doar unul din noi va fi ales, 
acela va refuza alegerea. De dragul celuilalt... 

— Pentru binele amândorura, aprobă Moon din cap. 

„Dar Ea ne va alege pe amândoi”. Nu se îndoise niciodată, din acel 
moment de-acum câţiva ani, că o să vină aici şi c-o va auzi pe Doamnă 
chemând-o. Fusese dorinţa inimii ei de-o jumătate de viaţă şi fusese 
întotdeauna sigură că şi Sparks dorea acelaşi lucru, nelăsând 
zadarnicele sale vise stelare să-l abată de la țelul lor comun. 

Întinse braţul şi Sparks i-l apucă serios. Îşi prinseră mâinile, fiecare 
cu palma peste încheietura celuilalt. Strângerea de mână deveni 
îmbrăţişare înainte ca fata să-şi dea seama, iar îndoielile din inima ei 
se risipiră precum ceața dimineţii. 

— Sparkie, te iubesc... mai mult decât orice sub cer. Îl sărută, 
simţindu-i sarea de pe buze. Marea care ne e Mamă să fie martoră că 
inima mea care te doreşte îți aparţine ţie şi numai ţie, acum şi pentru 
totdeauna. 

El repetă cuvintele, răspicat şi cu mândrie, sorbind amândoi apa 
mării din căuşul palmelor pentru a-şi pecetlui legământul. 

— Nimeni nu poate să spună că suntem încă prea tineri ca să ne 
însoţim după această călătorie! 

Îşi juraseră dragoste unul altuia pentru prima dată atunci când de 
abia erau în stare să pronunţe cuvintele, stârnind râsul celor din jur. 
Dar îşi fuseseră credincioşi şi de-a lungul anilor împărţiseră totul, 
inclusiv dorinţa şovăitoare şi inevitabilă de a-şi atinge buzele, mâinile 
şi carnea... 

Moon îşi aminti de o grotă pitită printre stâncile unui golfuleţ ferit 
de vânt; piatra caldă ca nişte palme bătătorite le adăposti trupurile 
tremurătoare, iubindu-se sub strălucirea amiezii, în timp ce marea 
şoptea departe jos pe plajă. Acum, ca şi atunci, fata putea să simtă 
forța nevoii care-i ţinea legaţi, căldura pe care o creau între ei pentru 


a alunga singurătatea rece a vieţii. Contopirea sufletească ce-i 
copleşea în momentul final, acea profunzime şi plenitudine pe care 
nimic altceva din lumea lor nu i le-ar fi putut da vreodată. Aveau să 
intre împreună în această nouă viaţă şi în sfârşit, urmau să aparţină 
lumii lor, la fel de plenar cum îşi aparţineau unul altuia... Buzele lui 
Sparks îi atinseseră uşor urechea, ea se aplecă în faţă, cuprinzându-l 
din nou cu braţele. Lăsată în voia soartei, barca se întoarse cu prova 
către țărm. 


— Vezi ceva? strigă Sparks. 

Verifică pentru ultima oară barca, fixată pe mal, peste scoici şi 
ierburi de mare aruncate de valuri pe plajă, dincolo de linia fluxului. 
Totemul familiei, gravat în provă, îl privea fix cu trei ochi pictaţi. 
Refluxul expusese deja destul nisip umed, neted ca oglinda, astfel că 
tragerea canoei pe țărm le scosese sufletul. Unul din mersi, care îi 
însoţise pe plajă, îi lăsase să-i atingă blana udă, lucioasă şi vărgată cu 
mâinile lor timide. Până atunci, Sparks nu fusese niciodată destul de 
aproape pentru a atinge vreuna din aceste creaturi. Erau la fel de mari 
ca şi el şi de două ori mai grele. 

— Nu încă... aici! se auzi până la el vocea lui Moon, care îi făcea 
semne disperate cu mâna. Fata urmărise înaintarea greoaie a mersului 
care ieşise pe mal. Vezi că lângă râu este o potecă. Trebuie să fie cea 
despre care mi-a zis bunica. 

Strivind sub picioare scoicile golite de carne, tânărul porni de-a 
curmezişul plajei murdare ce urca spre izvorul cu apă proaspătă. Râul 
depusese o fâşie lată de nămol roşu în ocrul cursului apei, străbătând 
stacojiul cu canale verzi din muşchi. Acolo unde albia lui părăsea 
țărmul, Moon aştepta, gata să urce în dealuri. 

— Mergem în sus pe cursul râului? 

Ea încuviinţă din cap, privind povârnişurile repezi albastre-verzui, 
ale înălțimilor tărâmului ascuns. Piscuri golaşe de piatră de un roşu 
crud se înălțau încă şi mai sus. Pe scara nemăsurată a timpului Mării, 
aceste insule erau noi, crestele lor încă zgâriau cerul, netocite de ani. 

— Se pare că urcăm. 

Îşi înghesui mâinile în buzunare nesigur pe sine. 

— Mda. Moon se uită la mersul ce cobora înapoi pe plajă. Mâna i se 
înfiorase simțind blana lui groasă. Azi vom dansa cu costumaţia pe 
noi. Reveni cu ochii către Sparks, devenind brusc foarte conştientă de 
ceea ce însemna prezenţa lor acolo. Haide odată, spuse aproape cu 
nerăbdare. Primul pas este cel mai greu. 

ÎI făcură împreună. 

Dar era un pas care mai fusese făcut înainte, gândi fata în timp ce 
urca... „De câte ori?” Găsi răspunsul săpat în panta dealului, unde 
trecerea picioarelor rosese într-atât piatra ponce de origine vulcanică 


încât pe alocuri se formase un jgheab îngust şi adânc în care intrau 
până la genunchi. „Şi câţi or fi urcat-o doar pentru a fi refuzaţi?” 
Moon spuse în gând o scurtă rugăciune, uitându-se în jos, pe măsură 
ce cărarea devenea o fâşie îngustă, adâncă până la glezne, ce trecea 
deasupra unui canion cu ferigi şi tufişuri de nepătruns, veşnic verzi. 
Când vântul încetă să mai bată, ziua deveni complet tăcută; nu văzuse 
nici urmă de vietate mai mare decât un gândac pocnitor. O dată, se 
auzise, parcă, ţipătul îndepărtat al unei păsări... Râul sclipea din când 
în când la zeci de metri dedesubt, în timp ce zidul înverzit din stânga 
se ridica spre cer ca o boltă înaltă de alte zeci de metri. Ca atare, o 
apucă ameţeala, deşi era obişnuită cu echilibristica marinarilor şi cu 
mersul pe digurile înguste dintre bazinele de peşte. 

Sparks se încurcă într-un tufiş ieşit în cale, zgâriindu-se pe faţă. 

— Asta nu-i pentru cei slabi de inimă, remarcă el, deşi n-ar fi vrut s- 
o spună cu glas tare. 

— Probabil că asta e şi scopul, mormăi Moon şi-şi şterse faţa cu 
mâneca. 

— Vrei să spui că poate asta-i proba? 

Păşiră cu prudenţă, depăşind o porţiune cu sfărâmături din peretele 
TOS. 

— O, Doamnă! Se auzi ceva ce suna pe jumătate a blestem şi pe 
jumătate a rugăciune. Mi-ajunge! 

— Cât om mai avea de mers? Şi dacă se-ntunecă? 

— Nu ştiu... Valea se închide, acolo sus. 

— Parcă mi-ai spus că şi bunicul a făcut asta, în tinereţe. Credeam 
că ştii. 

Moon înghiţi în sec. 

— Bunica mi-a spus că el a renunţat şi s-a întors. Nici măcar n-a 
găsit peştera. 

— Şi-acuma-mi spui! Băiatul începu însă să râdă. Într-un fel, nu-i 
deloc ce mi-am închipuit c-o să fie. 

Sub ei, râul făcea o meandră, iar dincolo de următoarea cotitură a 
zidului, poteca se lărgea. Aici, în această vale interioară, izolată de 
brizele mării, arşiţa soarelui se reflecta de nenumărate ori din stâncile 
înfierbântate. În timp ce mergea, Moon îşi scoase canadiana groasă; 
Sparks deja o purta pe-a lui legată în jurul umerilor. Cămaşa din 
olandă, umezită i se lipea fetei de piele la fiecare rafală de vânt. 
Desfăcu şiretul cămăşii, până la brâu, se scărpină şi oftă: 

— M-am încins, ştii asta? M-am înfierbântat rău! Ce fac oamenii 
când le este foarte cald? Întotdeauna te poţi îmbrăca în mai multe 
haine, dar poţi să-ţi scoţi doar tot atâtea câte ţi-ai pus. 

Îşi desfăcu burduful cu apă de la brâu şi bău. Undeva în faţă auzi un 
sunet care-i aminti de sfârâitul grăsimii într-o tigaie încinsă. 

— Probabil că nu trebuie să ne facem griji în legătură cu asta. 


Sparks ridică din umeri acceptând lucrurile ca pe ceva firesc. Mai e 
destul până la mijlocul verii. Vom fi probabil morţi înainte de a se 
încălzi în halul ăsta. Piciorul îi alunecă şi căzu gemând într-un 
genunchi: poate chiar şi mai curând. 

— Amuzant! Fata îl ajută să se ridice, simţindu-şi propriile picioare 
grele ca de piatră. Se poate vedea deja Steaua Verii. Am zărit-o printre 
degete cu câteva zile... Oh, şopti ea. Cu dosul mâinii îşi frecă faţa ce-o 
ustura. 

Sparks se rezemă de peretele ce se bomba înspre exterior. Dincolo 
de ultimul cot al cărării, zgomotul pe care-l auziseră deveni vâjâitul 
apei ce se prăbuşea din înălțimi, zdrobindu-se de stânci, ca o fiinţă 
argintie sacrificată ce cade etern spre propria moarte. Acolo, la 
cascadă, poteca se termina. 

Se opriră cu răsuflarea tăiată, zăpăciţi de vacarmul şi de mulțimea 
de stropi din jur. 

— Nu se poate termina aici! Sparks lovi în perdeaua de apă. Ştim că 
asta-i calea cea bună. Dar unde-i? 

— Aici! Moon se ghemui, privind atent peste marginea stâncii de 
lângă cascadă în timp ce câteva şuviţe desprinse din păr îi atârnau pe 
lângă obraji, precum degetele de pe care picură apa. În piatră există 
scobituri pentru mâini. Se ridică din nou în picioare, dându-şi părul pe 
spate. Asta nu e... 

Scutură din cap, amuţind când, uitându-se îndărăt, văzu mânia de 
pe faţa băiatului. 

— Ce-i asta, totuşi? strigă Sparks jos în vale, către mare. Ce dovezi 
în plus mai vrei Tu? Ar trebui să ne sinucidem? 

— Nu! Moon îl trase de mână, accesul lui de furie scrâşnind ca 
nisipul peste oboseala ei. Doreşte ca noi să fim siguri. Şi suntem. 

Ghemuindu-se din nou, îşi scoase cizmele şi puse un picior dincolo 
de margine. 

Începu apoi să coboare, lăsând vuietul şi stropii să-i acapareze 
simţurile, învingându-şi frica. Îl zări pe Sparks deasupra ei, urmând-o. 
Îşi spuse că nenumărați oameni coborâseră înaintea ei, de-a lungul a 
nenumărați ani... (căută cu picioarele pe piatra udă)..., o va face şi 
ea... (alt pas! degetele apucară strâns o muchie de piatră)... la urma 
urmelor această coborâre pe stânca udă nu însemna mai mult decât 
coborâtul şi urcatul în arborada unei nave, lucru pe care îl făcuse de 
nenumărate ori fără să stea pe gânduri... (şi încă o dată)... având 
mereu încredere că Marea care-i era Mamă îi va călăuzi mâinile şi 
picioarele în siguranţă... (simţi crampe în degete şi-şi muşcă buza)... 
Îşi întări credinţa, în Doamnă, în ea însăşi, căci dacă s-ar îndoi de 
oricare din ele ar... (piciorul se zbătu pe stânca udă şi lunecoasă fără 
să găsească nici o crăpătură, nici o treaptă, nici 0...). 

— Sparks! Vocea i se înălţă îngrozită. S-a terminat! 


— ...margine!... 

Auzi cuvântul deformat de vacarmul din jur şi de propria-i frică; se 
agăţă cu disperare, îmbrăţişând peretele prăpastiei. 

— La dreapta! 

Se opinti spre dreapta şi deschise ochii când piciorul dădu peste 
marginea stâncii. Clipind cu putere, o văzu dispărând înapoia apei ce 
cădea. Se întinse şi, cu o răsucire rapidă a corpului, se smulse din loc 
şi ajunse în fisură. Sparks veni după ea. Îi întinse mâna şi-l ajută să 
traverseze. 

— Mulţumesc! Se scutură şi-şi flexă degetele înţepenite. 

— Eu îţi mulţumesc. 

Moon răsuflă adânc. Înaintară împreună mai departe în adâncul 
fisurii din stâncă, dându-şi seama, pe măsură ce ochii li se obişnuiau 
cu lumina împestriţată cu verde, că grota se adâncea într-o latură a 
văii. 

— Asta e... Asta trebuie să fie! Suntem aici, la locul alegerii... 

Se opriră din nou, mâinile lor căutându-se instinctiv. Stăteau şi 
aşteptau, cu răsuflarea tăiată. Nu-i chema nimeni, în afara vocii 
cascadei. Nu-i atingea nimic altceva decât stropii de apă. 

— Vino, o trase Sparks, să intrăm mai mult. 

Tavanul peşterii era străpuns de umbre sus deasupra capului, 
făcând-o pe Moon să-şi închipuie nişte mâini împreunate pentru 
rugăciune, în timp ce ei urmau galeria sinuoasă. Sparks se izbi de 
peretele opus, atunci când tunelul coti brusc. 

— Ştiam eu că ar fi trebuit să aduc o lumânare. 

— Nu-i întuneric, îl privi surprinsă fata. E ciudat cum lumina 
continuă să se înverzească... 

— Ce tot vorbeşti? Parcă am fi îngropaţi de vii... Nici măcar nu te 
pot vedea! 

— Haide! Neliniştea începu să-i dea ghes. Nu-i chiar aşa întuneric... 
Deschide bine ochii. Hai, Sparkie! Îl trase de braţ, N-o poţi simţi? E ca 
muzica... 

— Nu. Locul ăsta îmi face pielea ca de găină. 

— Haide! Îl trase mai tare, încordându-se acum. 

— Nu... Aşteaptă... El făcu câţiva paşi, apoi alţi câţiva. 

Muzica o umplea acum, concentrându-se în cap şi răspândindu-se 
prin corp odată cu pulsaţiile sângelui ei. O atingea ca o mătase, cu 
gust de ambrozie şi cu lumina verde a mării. 

— Nu o simţi? 

— Moon... Sparks gemu când se împiedică de un alt zid în întuneric. 
Moon, opreşte-te! N-are rost. Nu pot să văd nimic, n-aud nimic... Mă... 
prăbuşesc, Moon. Vocea îi tremura. 

— Ba nu! Nu te poţi prăbuşi. Se întoarse, căutând adevărul din ochii 
lui, pierduţi în gol, tulburarea citindu-i-se pe față. Oh, nu se poate... 


— Nu mai pot respira, parcă-i smoală. Trebuie să ne întoarcem până 
nu-i prea târziu. 

Îşi încleştă mâna pe încheietura ei trăgând-o înapoi, departe de 
muzică şi de lumină. 

— Nu. Moon încercă să se smulgă din încleştare. Întoarce-te fără 
mine. 

— Moon, ai promis! Ne-am promis... trebuie să vii. 

— Nu vin! Se smulse din strânsoarea lui şi-l văzu poticnindu-se 
înapoi, surprins şi rănit. Sparks, îmi pare rău... 

— Moon... 

— Îmi pare rău... Se trase îndărăt, în braţele muzicii. Trebuie! Nu 
mă pot opri acum, nu mă simt în stare... E prea frumos. Vino cu mine! 
Hai încearcă, te rog, încearcă! îl imploră ea, îndepărtându-se tot mai 
mult. 

— Ai promis. Întoarce-te, Moon! 

Fata se răsuci şi fugi; vocea lui fu acoperită de cântecul dorinţei 
sfâşietoare din inima ei. 

Alergă până când tunelul se lărgi din nou, aruncând-o într-un spaţiu 
ireal, luminat de flacăra perfect obişnuită a unui opaiţ. Îşi frecă ochii 
în brusca lumină aurie, de parcă ar fi ieşit din întuneric. Când putu să 
vadă din nou, când strălucitorul cântec se domoli şi o eliberă, nu fu 
deloc surprinsă s-o găsească pe Clavally aşteptând-o, alături de un 
străin... Clavally, al cărei zâmbet nu l-ar fi putut uita niciodată peste 
ani, sau chiar într-o viaţă de om. 

— Tu eşti... Moon! Ai venit, deci! 

— Mi-am adus aminte, dădu ea din cap, radiind de bucuria alegerii 
şi ştergându-şi lacrimile. 

Oraşul Carbuncle stă aşezat ca o scoică mare, spiralată, azvârlită la 
marginea mării, în latitudinile nordice ale coastei celei mai mari 
insule de pe Tiamat. Respiră neobosit cu ritmurile profunde ale 
mareei, iar forma sa străveche pare să aparţină țărmului oceanului, de 
parcă s-ar fi născut cu adevărat din pântecul Mării Mamă. 1 se spune 
„Oraşul pe picioroange”, deoarece se înalță pe piloni. Partea de jos a 
pântecelui său cavernos oferă un port sigur pentru nave, adăpostindu- 
le împotriva instabilității mării şi a vremii. Mai este numit şi „Portul 
stelar” datorită funcţiei sale de centru al comerțului extraplanetar, 
deşi adevăratul astroport se găseşte în interiorul uscatului şi constituie 
o zonă interzisă pentru poporul de pe Tiamat. Însă numele de 
Carbuncle şi-l datorează faptului că este în aceeaşi măsură un giuvaer 
sau o rană cu puroi, în funcţie de punctul de vedere al fiecăruia. 

Asemănarea lui cu cochilia netrebuincioasă a unei creaturi marine 
este înşelătoare. În toate, sau cel puţin în multe dintre variatele sale 
forme, umane şi neumane, Carbuncle clocoteşte de viaţă. Nivelele sale 
inferioare, care se deschid către mare şi reprezintă căminele 
muncitorilor, marinarilor şi imigranţilor din insule, se ridică şi se 
întrepătrund în Labirint, unde interfaţa dintre tehnic şi netehnic, local 
şi extraplanetar, uman şi străin, catalizează un mediu de creativitate 
vibrantă şi de viciu creator. Nobilimea lernatică râde, se ceartă şi-şi 
aruncă banii în stânga şi-n dreapta, experimentând forme exotice de 
stimulare, cot la cot cu negustorii extraplanetari care le-au adus. După 
aceea, nobilii se întorc la propriile lor nivele, cele superioare, şi aduc 
omagii Reginei Zăpezii, care vede totul şi ştie totul, care controlează 
curenţii de influenţă şi putere ce se mişcă precum apa prin 
convoluţiile oraşului. Şi le vine greu să-şi închipuie că un model care 
durează de aproape o sută cincizeci de ani, dirijat numai de mâna ei, 
nu va funcţiona la nesfârşit. 


— ... Nimic nu durează veşnic! 

Arienrhod stătea tăcută şi complet singură, trăgând cu urechea la 
vocile ce se revărsau din difuzorul montat în baza sculptată a oglinzii. 
Oglinda era totodată şi monitor TV, însă acum nu era pus în funcţiune, 
motiv pentru care nu-i arăta decât propria-i față. Nevăzuţii nobili 
discutau despre un selyx cu strunele rupte, nu despre viitor. Ar fi putut 
însă foarte bine să discute şi acest lucru, fiindcă stricarea 
instrumentului şi sfârşitul viitorului se legau în final între ele, iar 
mintea femeii era absorbită de viitor, sau de lipsa acestuia. 

Stătea lângă peretele care forma o fereastră ridicându-se către vârful 


ascuţit, ţintind spre stele, al acoperişului. Se găsea în vârful lumii, 
pentru că ea era Regina Zăpezii, şi se afla în sanctuarul din cel mai 
înalt punct al oraşului. Putea privi în jos la pantele lui înfăşurate, 
unduiri ale versantului unui munte desprins din masivitatea 
continentului, sau îşi putea arunca ochii departe pe întinderea cenuşie 
ca fierul a mării presărate cu creste albe. Ori, aşa cum făcea acum, se 
putea uita în sus, către cer, unde noaptea apărea ca o forjă 
împurpurată, aprinsă de incandescenţa a cincizeci de mii de sori: roiul 
stelar în care acest sistem neîncătuşat pătrunsese în timpuri 
imemoriale. Stelele, precum o ninsoare de flăcări nu o emoţionau — 
nici nu mai ţinea minte de când n-o mai făcuseră. Dar o stea, 
neînsemnată, cu nimic ieşită din comun, îi producea totuşi o emoție 
mai profundă decât uimirea. Era Steaua Verii, a cărei strălucire marca 
apropierea lor de Poarta Neagră, cea care îi capturase pe hoinarii 
Gemeni şi-i făcuse prizonierii ei veşnici. 

Poarta Neagră constituia un fenomen pe care extraplanetarii îl 
numeau o gaură neagră rotitoare, iar printre lucrurile pe care aceştia 
nu le destăinuiau poporului reginei se afla şi secretul utilizării unor 
astfel de deschideri către altă realitate prin călătoria cu viteze 
superluminice. Arienrhod ştia doar că Poarta reprezenta accesul către 
alte şapte planete locuite, unele atât de îndepărtate încât nici măcar 
nu putea înțelege distanţele amintite. Acestea erau legate între ele cât 
şi de nenumărate lumi nepopulate, deoarece Poarta Neagră lăsa navele 
stelare să intre într-o regiune unde spaţiul era răsucit ca un şnur 
prevăzut cu noduri, astfel încât „departele” devenea „aproape”, iar 
timpul alcătuia o buclă. 

De asemenea, toate erau lumi tributare Hegemoniei Kharemough. 
Lumi autonome - schiţă un zâmbet femeia - datorită întârzierilor 
timpului relativist pe care navele le căpătau în tranzitul spre şi dinspre 
Porţi. Ea însă era o susținătoare loială a Hegemoniei pentru că fără 
aceasta clanurile Iernatice nu ar fi avut acces la tehnologia 
extraplanetară care le oferea demnitate, scop şi plăcere... şi care îi 
ridica deasupra nivelului Văraticilor, crescători de peşte superstiţioşi, 
puţind a iarbă de mare şi a tradiţie. 

În schimb, Tiamat oferea călătorilor extraplanetari un loc de popas 
şi de adăpost, un colţ de odihnă sau de întâlnire, care să le îndulcească 
lungile călătorii între alte lumi ale Hegemoniei. Reprezenta un fel de 
răscruce de drumuri, unică în felul ei, deoarece era singura planetă 
aflată pe orbita unei Porţi; chiar dacă orbita era lungă, Tiamat 
rămânea mai apropiată şi mai accesibilă decât oricare altă lume. 

Arienrhod întoarse spatele stelelor şi se îndreptă tăcută spre 
oglindă, trecând peste covorul pastelat acoperit cu un pluş sintetic 
plăcut la atingere. Îşi confruntă propria reflecţie cu aceeaşi 
încremenită lipsă de expresie pe care-o utiliza în faţa reprezentanţilor 


comerțului extraplanetar sau a delegaţiilor nobilimii, apreciindu-şi 
rafinată coafura de păr alb ca laptele dinapoia diademei presărate cu 
stele de zăpadă şi diafanul fără de cusur al pielii. Îşi trecu o mână 
peste obraz, în jos către gâtul înconjurat de giuvaeruri şi peste 
mătasea scânteietoare a bluzei, într-un gest ce constituia aproape o 
dezmierdare. Îşi simţea tinereţea robustă a corpului ei, tot atât de 
perfectă pe cât fusese cu aproape o sută cincizeci de ani în urmă, în 
ziua încoronării. Dar oare aşa era...? Se încruntă uşor, aplecându-se 
mai aproape de propria-i față. Da... Şi mulţumirea i se citea în ochii de 
culoarea agatului încețoşat şi verde ca muşchiul de copac. 

Exista încă un motiv pentru care extraplanetarii veneau pe Tiamat 
purtând cu ei daruri; regina deţinea cheia trecerii prin timp fără a 
îmbătrâni. Mările planetei constituiau o fântână de tinereţe, din care 
cei mai bogaţi şi mai puternici plăteau ca să bea, ea însăşi controlând 
izvorul acestei băuturi - sacrificarea mersilor. Ei îi aparţineau 
judecăţile calculate ce hotărau care neguţător sau funcţionar 
extraplanetar ar servi cel mai bine interesele Iernatice. În schimbul 
acestui lucru folositor, fără de pereche... ale ei erau toanele, nu tocmai 
întâmplătoare, care ofereau nobililor favoriţi drepturi de exploatare a 
parcelelor maritime, sau o prețioasă sticluţă cu fluid argintiu. Se 
spunea că gradul de apropiere a unui nobil oarecare de favorurile 
Reginei putea fi apreciat după aspectul evident tineresc al acestuia. 

„Nimic însă nu durează veşnic. Nici măcar tinereţea eternă”. 
Arienrhod se încruntă iarăşi; atomizorul aurit se contractă când îl 
strânse în mână. Îl ridică, deschise gura şi inhală vâscosul lichid 
argintiu pulverizat. Fundul gâtului îi îngheţă şi o podidiră lacrimile. 
Oftă cu uşurare, scăpată de grija viitorului. Starea ideală se menținea 
cu o doză zilnică din „apa vieţii”, aşa cum o numeau extraplanetarii în 
mod eufemistic. Ea găsea termenul amuzant, măcar pentru ipocrizia 
lui: nu era apă, ci un extract din sângele unor creaturi marine 
indigene, mersii; şi avea la fel de multă legătură cu moartea — moartea 
mersilor — câtă avea cu viaţa lungă a unei fiinţe umane. La un nivel 
sau altul toţi consumatorii erau conştienţi de acest fapt. Dar ce conta 
viața unui animal pe lângă şansa tinereţii eterne? 

Deocamdată, tehnologia eşuase în reproducerea extractului, un 
virus benign ce mărea capacitatea corpului de a se reînnoi fără eroare 
genetică. Scos din corpul gazdei iniţiale, virusul murea după un timp 
scurt, indiferent cu câtă grijă ar fi fost păstrat. Timpul său de 
înjumătățire era la fel de limitat în corpul oricărui alt mamifer, astfel 
că necesita o aprovizionare constantă, pentru o cerere constantă. Şi 
asta însemna prosperitate atâta timp cât domneau lernaticii. 

Dar Steaua Verii era deja vizibilă pe cerul zilei; primăvara se 
instalase oficial. Schimbarea era pe drum, lucru de care până şi 
Văraticii trebuie să-şi fi dat seama până acum. Planeta intra în sfârşit 


în miezul verii, vremea când tensiunile nefireşti provocate de 
apropierea lor de gaura neagră determinau o intensificare a energiei 
Gemenilor, iar Tiamatul devenea insuportabil de fierbinte. Văraticii 
aveau să fie siliţi să avanseze spre nord, părăsind arealele lor din 
insulele ecuatoriale şi afluxul lor va distruge statu-quo-ul Iernaticilor 
pe măsură ce umpleau interstiţiile din teritoriul acestora. 

Acesta nu constituia însă, decât o parte a marii schimbări ce urma 
să pună stăpânire pe poporul reginei. Apropierea Gemenilor de gaura 
neagră făcea ca şi Tiamat să devină o lume pierdută pentru 
Hegemonie... Femeia privi iarăşi pe fereastră, la stele. Pe măsură ce 
Gemenii se apropiau de Poarta Neagră, aidoma celeilalte prizoniere 
pusă la cazne, Steaua Verii, ce strălucea tot mai tare pe cerul 
Tiamatului, stabilitatea Porții însăşi se deteriora. Trecerea din Tiamat 
către restul Hegemoniei şi înapoi nu mai era nici simplă, nici sigură. 
Planeta înceta să mai fie un loc de întâlnire şi un popas pentru 
călătorii Hegemoniei, prin aceasta oprindu-se concomitent atât 
scurgerea în afară a apei vieţii, cât şi influxul de tehnologie. Tiamat 
devenea astfel o lume supusă embargoului; Hegemonia nu permitea 
dezvoltarea unei baze tehnologice indigene, iar fără cunoaşterea de 
importanţă crucială a modului în care fuseseră realizate bunurile 
importate, maşinăria societăţii lernatice urma să decadă repede şi 
irevocabil. Chiar şi fără deplasarea Văraticilor spre nord pe timpul 
Schimbării, pentru a grăbi lucrurile, lumea pe care o cunoştea regina 
avea să-şi înceteze existenţa. Detesta până şi gândul vieţii într-o astfel 
de lume. Atunci însă lucrul acesta o va interesa prea puţin. „Se spune 
că moartea este ultima experienţă senzorială”. 

Râsul ei răsună în camera tăcută. Da, acum putea râde de moarte, 
chiar dacă amânase socotelile timp de o sută cincizeci de ani. În 
curând, moartea o să-i ceară datoria: iar Văraticii îşi vor căpăta plata 
la următorul, la ultimul Festival, pentru că acesta era mersul 
lucrurilor. Însă în privinţa Văraticilor, tot ea, regina, va râde la urmă. 
Cu aproape o generaţie mai înainte, la ultimul Festival, semănase 
printre Văraticii care nu bănuiau nimic cele nouă seminţe ale propriei 
ei învieri: nouă clone care să fie crescute printre ei şi acceptate ca 
fiind de-ale lor; ele urmau să afle totul despre Văratici şi, fiind copiii 
minţii ei, aveau să ştie cum să-i manipuleze la timpul potrivit. 

Îi urmărise pe copii pe măsură ce creşteau, crezând mereu că printre 
ei va exista, cel puţin unul care să fie ceea ce fusese ea însăşi... Într- 
adevăr, exista. Numai unul. Pesimismul medicului extraplanetar de 
acum aproape douăzeci de ani nu fusese o simplă răutate; trei clone se 
pierduseră în avorturi spontane, altele se născuseră cu malformații 
fizice sau se dezvoltaseră retardate şi cu tulburări emoţionale. Fusese 
înştiinţată că doar un copil era perfect din toate punctele de vedere... 
iar pe acela avea să-l facă Regina Verii. 


Se aplecă şi culese micul cub ornat cu imagini de pe tăblia mesei. 
Chipul din interior ar fi putut reprezenta o imagine a ei însăşi de când 
era fată. Roti cubul, privind cum faţa râzătoare îşi schimba expresiile 
în trei dimensiuni pe măsură ce-l mişca. Comerciantul insular care 
urmărise progresul copilului făcuse holograma pentru regină şi se 
descoperi mişcată de emoţii stranii şi neaşteptate când o cerceta. 
Câteodată se surprindea tânjind să vadă mai mult decât această 
imagine... s-o atingă pe copilă sau s-o ţină în braţe, să se uite la ea 
când se joacă, s-o vadă crescând şi schimbându-se, s-o vadă cum 
învaţă; să se zărească pe ea însăşi aşa cum trebuie să fi fost cu atâta 
timp în urmă încât nu-şi mai amintea deloc. 

Totuşi, nu! Uită-te la copilă, îmbrăcată în pânză grosolană aspră şi 
piei unsuroase de peşte, mâncând probabil direct cu mâinile din oală, 
în vreun bordei de piatră expus vântului. Cum ar putea suporta ea să 
se vadă astfel pe sine — să vadă microcosmosul la care va fi redusă 
această lume în următorii câţiva ani, când extraplanetarii o vor 
abandona din nou? Deşi era posibil să nu trebuiască să se întâmple 
iarăşi, sau nu chiar în totalitate, dacă planul ei urma să fie sprijinit. 
Privi mai de-aproape faţa din imagine, atât de asemănătoare cu a ei. 
Dar când o examină mai bine, văzu că nu era chiar la fel, lipsea ceva. 

Experienţa, asta-i lipsea. Rafinamentul. În curând va găsi o cale să 
aducă fata aici, să-i explice lucrurile, să-i arate la ce trebuie să se 
aştepte. Şi pentru că, de fapt, îşi va explica sieşi toate acestea, fata o 
să înţeleagă. Nu trebuia îngăduit ca puţina tehnologie lăsată de 
extraplanetari să moară din nou. De data aceasta, poporul de pe 
Tiamat trebuia s-o păstreze şi s-o îngrijească; sau cel puţin să încerce 
să-i întâmpine pe extraplanetari, atunci când aveau să revină în 
calitate de ceva — mai — mult — decât — nişte — barbari. 

Traversă brusc odaia, alungând în uitare lungul şir de banalităţi de 
la curte prin atingerea unei perle de la baza oglinzii. Prin comenzi 
verbale, schimbă regimul audio şi porni sistemul video pentru a culege 
imagini de la un alt obiectiv ascuns. Incoruptibilitatea spionilor 
mecanici greu de observat şi plăcerea absolută de a-i manipula o 
făcuseră să aibă o reţea de mii de transmiţătoare instalate în toate 
nivele oraşului. Cunoaşterea atotcuprinzătoare şi libertatea de acţiune 
erau ca floarea şi spinul de pe acelaşi lujer, amândouă satisfăcându-şi 
nevoile lor separate în timp ce se hrăneau de la aceeaşi sursă. 

Se uită la Starbuck; îl privi umblând nerăbdător cu paşi mari. Sub 
pielea lui smeadă de extraplanetar, muşchii i se înnodau şi i se umflau 
în timp ce se mişca. Era un bărbat puternic şi părea masiv pentru 
spaţiul restrâns al camerei sale. Era aproape gol; o aşteptase să vină la 
el. Îl privi cu o admiraţie sinceră, cu mintea precum un caleidoscop de 
imagini ale pasiunii, uitând pentru moment că ajunsese s-o 
plictisească la fel ca şi toţi ceilalţi. Îl auzi mormăind o înjurătură şi 


decise că-l lăsase destul s-o aştepte. 


Starbuck avea toate calităţile, mai puţin pe cea a răbdării. 
Cunoscând faptul că Arienrhod ştia asta şi o folosea împotriva lui, nu 
făcea nimic ca să-şi îmbunătăţească dispoziţia. Ar fi putut să-şi 
petreacă timpul cât ea îl ţinuse în aşteptare contemplând hotarul fragil 
dintre dragoste şi ură, dar nu era un tip prea introspectiv. Înjură din 
nou, mai tare, ştiind că probabil era supravegheat si că asta ar amuza- 
o. Funcţia sa principală, ca şi cea a predecesorilor lui, se limita la 
menţinerea reginei mereu satisfăcută. În toate privinţele. Avea 
aptitudinile mentale ale unui intelectual, însă acestea erau mânate de 
pornirile unui negustor de sclavi lipsit de moralitate: calităţi care, 
alături de forţa lui fizică, îl scăpaseră pe tânărul cunoscut sub numele 
de Herne de o viaţă lipsită de perspective pe planeta lui natală, 
Kharemough, pentru a-l îndrepta către o carieră strălucită în comerțul 
cu vieţi umane şi alte bunuri de larg consum aducătoare de profit. 
Calităţi care se potriveau de minune cu actuala lui viaţă de Starbuck. 

— Cine e Starbuck? întrebă el retoric spre carafa încrustată cu 
oglinzi de pe micul bufet de lângă pat, apoi izbucnind în râs, îşi turnă 
un pahar de vin indigen. (O, zei! cu ce lucruri îţi găseşti euforia pe 
împuţitele astea de planete înapoiate, aproape că scuipă, şi cu ce 
lucruri se obişnuieşte un bărbat...). Chiar şi acum îşi petrecea o parte 
din timp în pielea vechii sale personalităţi, Herne, drogându-se, 
jucând jocuri de noroc cu cunoştinţe întâmplătoare extraplanetare şi 
gustând din distracţiile Labirintului. Iar deseori, aceste cunoştinţe se 
întorceau, i se uitau drept în faţă cu ochi ceţoşi, şi-i puneau aceeaşi 
întrebare: Cine e Starbuck? 

Le-ar fi putut spune că Starbuck era un trădător, sfetnicul 
extraplanetar al Reginei acestei planete, care lucrează pentru a apăra 
interesele ei împotriva celor ale Hegemoniei. Le-ar fi putut spune că 
Starbuck era Vânătorul, care şi-a chemat Copoii străini, iar la ordinul 
Reginei şi-a dus haita să strângă fără milă recolta de mersi. Le-ar fi 
putut spune că Starbuck era amantul Reginei şi că va fi până când un 
concurent mai rapid şi mai viclean îl va doborî, devenind el noul 
Starbuck — pentru că Regina era după tradiţie încarnarea Mării Mamă; 
ea avea mulţi iubiţi, aşa cum marea avea multe insule. Toate aceste 
lucruri vor fi fost adevărate şi încă altele câteva. 

Le-ar fi putut chiar spune că Starbuck aduna secretele de care avea 
nevoie pentru ca poziţia Reginei în cadrul negocierilor să rămână 
fermă - dar oricum ei ar fi râs. 

Starbuck ar fi putut să fie oricare dintre ei şi tot aşa de bine nici 
unul. Trebuia doar să fie extraplanetar, şi mai trebuia să fie cel mai 
bun. Anonimatul lui Starbuck era asigurat de ritual şi de lege; el exista 
deasupra şi dincolo de toate autorităţile şi măsurile ce s-ar fi luat în 


legătură cu el, cu excepţia celor ale Reginei. 

Bărbatul se întoarse, privind pe deasupra buzei paharului la 
îmbrăcămintea neobişnuită aflată pe un raft situat de-a lungul 
peretelui cu oglindă de lângă uşa cu oglindă: culoarea de un negru 
aparte a mătăsii şi a pielii veşmântului său oficial de curte, 
tradiționala cască cu vizor ce-i ascundea adevărata identitate şi care îl 
făceau pe Herne să fie identic ca aspect cu o duzină de alţi indivizi 
nemiloşi şi avizi de putere care îl precedaseră. Casca avea o creastă cu 
o serie de ghimpi oţeliţi, curbați precum coarnele unui cerb, simbolul 
arhaic al întregii puteri arogante pe care orice bărbat ar fi putut dori 
vreodată să o exercite, sau cel puţin aşa gândise el când şi-l aşezase 
prima dată pe cap. Abia mai târziu a ajuns să-şi dea seama că această 
cască aparţinea unei femei, care dispunea de adevărata putere, aşa 
cum dispunea şi de el. 

Se aşeză pe cuverturile strânse de pe patul lung; îşi privi reflecţiile 
fără de sfârşit din pereţi limitându-l la infinit. „Îşi vedea restul vieţii?” 
Se încruntă într-un gest de alungare a imaginii, trecându-şi o mână 
prin cârlionţii groşi, negri, ai părului. Era pe post de Starbuck de mai 
bine de zece ani şi hotărâse să rămână aşa... până la Schimbare. Îşi 
exercita puterea şi-i plăcea s-o facă, fără să fi contat vreodată în ce 
scop sau unde se afla adevărata ei sursă. 

„Nu a contat?”. Îşi cercetă forţa brută a braţelor, trupul încă solid şi 
tânăr, graţie privilegiilor şi măcelăriri mersilor... Nu, masacrul nu 
conta deloc, scopul său fiind doar un mijloc pentru un scop mai mare. 
Dar sursa, da, asta conta. Ea conta — Arienrhod. Toate cele ce puteau 
să-l mişte îi aparţineau ei: frumuseţe, bogăţie, control absolut... 
tinereţe veşnică. Din primul moment când o văzuse la o audienţă la 
palat, alături de fostul Starbuck, ştiuse că ar fi fost în stare să ucidă 
pentru ca s-o posede şi să fie posedat de ea. Îşi imaginase trupul ei 
lipindu-se de al lui, vălul ca de mireasă al părului femeii, giuvaerul 
roşu al gurii ei amare... gustând puterea şi privilegiul, şi pasiunea 
întruchipată. 

De aceea nu i se păru nepotrivit că fără să gândească se lăsă în 
genunchi, atunci când uşa se deschise şi transformă viziunea în 
realitate. 

— ...Vremea Schimbării a venit! Steaua Verii ne luminează calea 
salvării... 

În lumina difuză a zorilor, Moon stătea în picioare pe debarcader, 
cu palmele vârâte la subsuori, tremurând din cauza unui fior de 
gheaţă provocat de ceața rece şi de necaz. Răsuflarea pe care şi-o 
ținuse dureros de mult răbufni într-o expiratie albă ce se împrăştie în 
aburii mării ca un spirit, ca un suflet ce scapă din strânsoare. „N-am să 
plâng”. Se şterse pe obraz. 

— ... Trebuie să ne pregătim pentru Sfârşit şi pentru noul Început! 

Se întoarse, uitându-se înapoi, dincolo de bunică, în lungul tunelului 
învăluit în ceaţă al digului, în timp ce urletul bătrânului nebun se 
sparse ca un val peste castelul de nisip al autocontrolului ei. 

— Of, taci, bătrân nebun... murmură ea ruga, cu vocea tremurându-i 
de frustrarea neajutorată care o făcea să vrea să strige. Bunica îi 
aruncă o privire fugară, cu o bruscă simpatie întipărită pe faţa-i 
tăbăcită de timp. Moon se uită într-o parte, ruşinată din cauza 
ranchiunei, ranchiunoasă pentru că trebuia să se simtă ruşinată. O 
sibilă nu spunea astfel de lucruri; o sibilă era înţeleaptă şi puternică şi 
plină de compasiune. Îşi încruntă sprâncenele. „Încă nu sunt sibilă”. 

— Trebuie să-i alungăm dintre noi pe Cei Răi... trebuie să le aruncăm 
idolii în Mare. Daft Naimy îşi azvârli braţele în sus, scuturând pumnii 
către cerul înăbuşitor; fata văzu mânecile zdrenţuite ale robei lui 
pătate căzând în jos. În jurul său hămăiau nişte câini, ţinându-se 
precauţi la distanţă. Îşi spunea Profetul Verii şi cutreiera marea din 
insulă în insulă, predicând cuvântul Doamnei aşa cum, îl auzise, 
deformat de răsunetul divinei nebunii. Când Moon fusese copil, se 
temuse de el, până când mama îi spusese că n-are de ce să-i fie; râsese 
de el, până când bunica îi zise să nu mai râdă; şi se simţise stânjenită 
de el, până când propria-i înţelegere ce se dezvolta o învățase să-l 
suporte. Doar azi răbdarea ei fusese deja încercată dincolo de orice 
raţiune..., „şi încă nu sunt sibilă!”. 

Auzise că Daft Naimy se născuse lernatic. Auzise că el fusese cândva 
un credincios iubitor de tehnologie... şi că dispreţuise legea naturii 
vărsând sângele unei sibile. Doamna îl adusese la nebunie în semn de 
pedeapsă, iar acela reprezenta modul în care îşi ispăşea el pedeapsa. 

Simbolul trifoiului pe care îl purtau sibilii constituia un avertisment 
împotriva pângăririi şi împotriva încălcării datinilor pe pământul 
sfânt. Se spunea că a ucide o sibilă înseamnă moarte, şi tot moarte 
înseamnă să iubeşti o sibilă, moarte să fii sibilă... prin aceasta 
înțelegând o moarte vie. „Moarte dacă ucizi o sibilă...”. 


— Acolo este Păcătosul care se închină la zei falşi! Uitaţi-vă la el! Mâna 
noduroasă a lui Daft Naimy flutură ca o săgeată acuzatoare. 

Faţa lui Sparks apăru de după capătul digului, din direcţia indicată 
de mână, pe măsură ce el urca treptele schelei. Figura i se înăspri de o 
hotărâre plină de ură în timp ce ochii îl fixară pe bătrânul îndepărtat, 
concentrându-se apoi asupra chipului fetei. „Moarte dacă iubeşti o 
sibilă...”. 

Moon clătină din cap, răspunzând negativ unei alte acuzaţii 
nerostite. Ochii tânărului o părăsiseră însă iarăşi privind în schimb la 
bunică şi arătându-i astfel tot ceea ce ea iubise şi pe care acum le 
pierdea. În cele din urmă, Moon înţelese ce însemna „moarte să fii 
sibilă”. 

— Dar eu încă nu sunt sibilă, şopti ea printre dinţi. 

Cineva de jos îl chemă pe Sparks; răspunse peste umăr înainte de a 
se îndrepta spre femei, înalt şi palid şi hotărât. Era vremea refluxului,; 
apa golfului coborâse mult sub dig. Din nava comerciantului Ilernatic, 
cu care urma să plece Sparks, se distingea doar vârful catargului, 
mişcându-se ca un deget arătător. 

— Păi, mi se pare, cam asta e. Toate lucrurile mele sunt la bord, iar 
ei sunt gata să ridice velele. Oprindu-se în faţa lor, îşi privi picioarele, 
simțindu-se brusc stânjenit. Vorbi doar către bunică. Adică... adică îmi 
iau rămas bun. 

— Pregătiţi-vă pentru Sfârşit! 

— Sparks... Bunica ridică o mână şi-i mângâie obrazul. Chiar trebuie 
să pleci acum? Aşteaptă măcar până când mătuşa Lelark se întoarce de 
pe mare. 

— Nu pot. Îşi scutură capul sub atingerea mâinii ei. Nu pot! Trebuie 
să plec acum, Vreau să spun că nu pentru totdeauna... preciză el ca şi 
cum i-ar fi fost teamă că dacă mai aştepta, ziua de mâine ar fi putut să 
devină prea uşor o veşnicie. 

— Of, dragul meu... scumpul meu copil. Întinse încet şi cealaltă 
mână şi-l strânse în braţe aşa cum o făcea de nu mai ştia când. Ce-o să 
mă fac eu fără voi? Aţi fost toată mângâierea mea de când a murit 
bunicul vostru... Acuma trebuie să vă pierd, şi încă pe amândoi 
odată?! Ştiu, Moon trebuie să plece, dar... 

— Căieşte-te, păcătosule! 

Moon mai mult simţi decât văzu cum buzele lui Sparks se subţiară 
când înălţă capul şi-l privi feroce pe Daft Naimy. 

— Destinul ei a chemat-o de la naştere... şi la fel mă cheamă şi al 
meu, bunico. N-am ştiut însă că destinele noastre ne vor conduce pe 
drumuri diferite. 

Apăsă cu mâna pe medalia extraplanetară de parcă ar fi făcut un 
legământ, după care se retrase de lângă ele. 

— Doar în Carbunele! rosti bunica şi cuvintele ei erau mai degrabă 


un jurământ decât un protest. Clătină din cap. 

— Este un loc la fel ca oricare altul, zâmbi el, încercând s-o 
liniştească şi-i strânse umărul înfăşurat cu un şal. Mama a fost acolo şi 
s-a întors cu mine. Cine ştie cu ce-o să mă întorc eu. Sau cu cine. 

Moon se răsuci într-o parte, prinzându-şi mânecile canadienei de 
parcă ar fi sugrumat ceva. „Nu poţi să-mi faci una ca asta!”. Se 
apropie de marginea digului, privind pe deasupra balustradei şi în jos, 
de-a lungul peretelui masiv de piatră, al malului, acoperit cu alge, 
până la nava negustorului pe care o vedea legănându-se uşor, acolo 
jos, departe. Trase îndelung în piept aerul umed, apoi încă o dată, 
simțind mirosul de alge, de peşte şi de lemn îmbibat cu apă sărată ce 
dăinuia în port... ascultând murmurul vocilor de dedesubt ca şi 
scârţâitul, plesniturile şi fâsâitul ce le făceau legăturile navei mişcate 
de apa nestatornică a refluxului. Aşa ca să nu audă... 

— Lumea voastră se sfârşeşte! 

— La revedere, bunico, se auzi vocea lui înăbuşită de o îmbrăţişare. 

Deodată, peste tot ceea ce auzea fata şi care îi erau atât de 
cunoscute, se aşternu un văl ce le făcu să-i pară străine, ca şi cum le-ar 
fi văzut pentru prima oară... ştiind că nu aceasta era realitatea, ci doar 
propria-i percepţie ce se schimbase. Două lacrimi sărate i se prelinseră 
pe lângă nas şi căzură în apa golfului. Îl auzi pe tânăr trecând prin 
spatele ei către pasarelă, fără să încetinească. 

— Sparks! Se întoarse, tăindu-i calea. Fără nici un cuvânt...? 

Sparks se retrase puţin, parcă temându-se s-o atingă. 

— E-n ordine. Moon îşi controlă expresia feţei şi reuşi să spună asta 
cu oarecare mândrie, de parcă lucrurile ar fi fost într-adevăr în ordine: 
Încă nu sunt sibilă. 

— Nu. Ştiu. Nu de asta... Se întrerupse, dându-şi pe ceafă şapca 
tricotată. 

— Dar tu de asta pleci. Nici ea nu putea spune dacă fusese o 
constatare sau o acuzaţie. 

— Mda. Băiatul privi brusc în jos. Cred că asta-i. 

— Sparks... 

— Dar numai în parte! Înălţă capul. Ştii că-i adevărat, că 
întotdeauna am simţit că asta mă atrage, Moon. Se întoarse cu fața 
spre nord, către Carbuncle. Trebuie să aflu ce-mi lipseşte. 

— Sau cine? Fata îşi muşcă limba. 

— Poate, ridică el din umeri. 

Clătină disperată din cap. 

— După ce mă voi întoarce de la iniţiere... nu va fi diferit, încă vom 
putea fi împreună! „Le pot avea pe amândouă, pot...”. Ar putea fi din 
nou aşa cum a fost întotdeauna. Aşa cum noi am vrut mereu să fie... 

Dar nici ea nu credea ceea ce spunea. 

— Hei, băiete! se auzi de jos o voce spărgându-se în ecouri de 


peretele digului. Vii odată? Refluxul nu ne-aşteaptă toată ziua. 

— Într-un minut! Sparks se încruntă. Nu, n-o să fie aşa, Moon. Ştii 
doar: „Moarte dacă iubeşti o sibilă...”. Vocea i se pierdu. 

— Asta-i o superstiție! 

Ochii li se întâlniră. Şi în acea clipă Moon ştiu că el înţelegea 
adevărul; aşa cum ştiuse, mereu şi împărţise totul, cu ea: nimic n-avea 
să mai fie niciodată la fel. 

— Vei fi schimbată într-un fel în care eu nu mă pot schimba 
niciodată, acum. Degetele lui se albiră pe balustradă. Nu pot sta aici, 
să mă opresc din drumul pe care am pornit. Trebuie să mă schimb şi 
eu. Trebuie să cresc şi să învăţ... Trebuie să aflu cine sunt în realitate. 
În tot acest timp, am crezut că ştiu. M-am gândit că... devenind sibil, 
voi avea răspuns la toate întrebările. 

Ochii i se întunecară de noua emoție pe care fata o văzuse pentru 
prima oară când se întorsese la el în peştera ascunsă din Insula 
Alegerii. Lucrul acela care o invidia, o acuza şi o excludea. 

— Atunci du-te, dacă ăsta e adevăratul motiv pentru care pleci, 
înfruntă ea întunericul, fiindu-i teamă să se retragă. Dar n-o face din 
cauza amărăciunii, pentru că eşti rănit sau pentru că încerci să mă 
răneşti. Fiindcă atunci nu te vei mai întoarce niciodată. Curajul i se 
sfărâmă, şi adăugă: Şi nu cred că voi rezista la asta, Sparkie... 

Mâinile lui se ridicară, dar îi căzură din nou când Moon se întinse 
spre el. Se întoarse clătinând din cap, fără să ierte, fără să înţeleagă 
ori măcar să-i pară rău. Începu să coboare treptele pasarelei. 

Moon o simţi pe bunică alăturându-i-se şi se uitară amândouă la 
Sparks, care ajunsese pe puntea transversală a navei. Tânărul dispăru 
în cabina de pe platforma largă ce unea cele două corpuri şi nu mai 
apăru pe punte. Mateloţii desfăcură parâmele de amarare, iar velele în 
formă de cleşte de crab se întinseră cu zgomot pe catarge, umflându-se 
în bătaia vântului umed. 

Ceaţa se ridică pe măsură ce lumea se umplea de lumină. Moon 
putea să vadă până în depărtare, la canalul ce făcea legătura cu 
marea, şi privi cum catamaranul negustorului se micşora pe măsură ce 
străbătea golfuleţul şi se apropia de intrarea pe canal. Auzi pornindu-i 
motoarele îndată ce se îndepărtă destul de docurile Văratice. În cele 
din urmă, ajunse la canal şi se contopi cu zidul de ceaţă, dispărând 
instantaneu, precum o corabie fantomă. Fata îşi frecă ochii şi faţa, 
umezindu-şi degetele cu ceaţă şi lacrimi. Se întoarse ca o somnambulă 
spre bunică-sa, care stătea lângă ea, mică şi gârbovită de tristeţe. Privi 
dincolo de bătrân, către plasele şi macaralele întinse de-a lungul 
digului, către vechea dană roasă de vreme, aflată la piciorul uliţei 
abrupte. Undeva, mai departe, se afla căsuţa lor... şi canoea ei cu 
balansier aşteptând pe plajă ca s-o ducă departe de tot ceea ce lăsase 
pe lume. 


— Buni? 

Bunica o bătu uşor pe mână în semn de încurajare; fata văzu în 
ochii ei cenuşii adânci hotărârea nestrămutată de a-şi păstra speranţa 
şi credinţa. 

— Da, fetiţo, s-a dus. Nu putem decât să ne rugăm să-şi regăsească 
drumul spre casă, la noi. Acum şi pe tine te aşteaptă Doamna. Cu cât 
pleci mai curând, cu atât o să te-ntorci mai repede la mine! 

Luă braţul lui Moon si porniră de-a lungul digului. 

— Bine măcar că smintitul acela bătrân nu va fi pe-aici să te vadă 
plecând. 

Moon îşi ridică ochii, dându-şi seama cu oarecare uşurare că Daft 
Naimy plecase. Buni îşi aduse aminte să facă semnul triadei: „săracul 
de el”. 

Gura lui Moon se strânse scurt, iar trăsăturile i se înăspriră pe 
măsură ce simţea revenindu-i puterile. Sparks plecase la Carbuncle ca 
să-i facă ei în ciudă... blestemată să fie dacă se va lăsa în voia 
valurilor. Avea propriul ei destin care se afla dincolo de apă şi pe care- 
l aşteptase jumătate din viaţă; chemarea frumuseţii acestuia îi umplea 
din nou inima. Începu să meargă, mai repede, grăbind-o pe bunică. 

Sparks stătea în picioare pe punte, apăsat de catarg de către forța 
vântului glacial dindărăt, ascultând cum se opinteau motoarele navei 
împotriva mării agitate. Privind drept înainte, vedea Carbuncle 
întinzându-se pe ţărmul mării ca un incredibil fragment de vis. Se 
apropiau de oraş, parcă de-o veşnicie, după ce navigaseră la nesfârşit 
spre nord, urmând malurile acestei insule ce părea că nu se mai 
sfârşeşte. Văzuse oraşul crescând de la mărimea unui vârf de deget 
până când îi depăşise puterea de înţelegere. Acum se împrăştiase ca o 
pată de-a lungul şi de-a latul cerului, umplându-i conştiinţa până ce 
lumea nu mai conţinea nimic altceva. 

— Hei, tu de colo, Văraticule! Vocea negustorului îl smulse brusc 
din reverie; o palmă înmănuşată îi lovi uşor umărul. Să fiu al naibii 
dacă am nevoie de încă un catarg. Dacă n-ai ce face pe punte, treci 
înăuntru înainte să-ngheţi de tot. 

Sparks auzi râsul unui marinar de pe punte; întorcându-se, văzu 
zâmbetul de pe faţa aspră a negustorului încântat de cele spuse. 

Se retrase de lângă catarg, auzind trosnetul mănuşilor care se 
desprindeau de pe pojghiţa de gheaţă. 

— Mă iertaţi. 

Răsuflarea i se înălță ca un nor, pe jumătate orbindu-l. Era aşa de 
înfofolit în haine groase că abia mai putea să-şi îndoaie braţele, dar cu 
toate astea vântul nordic îi pătrundea până la oase. Carbuncle nu era 
complet prins în gheţuri doar graţie unui curent marin cald, care se 
deplasa de-a lungul coastei apusene. Pe faţa tânărului nu se mai citea 
nici un simţământ; n-ar fi putut spune dacă era sau nu în stare să 
zâmbească. 

— Dar, pe numele Doamnei! Aici totu-i dintr-o bucată! Cum ar 
putea cineva măcar să-şi imagineze un astfel de lucru! 

— Doamna ta n-a avut nimic de-a face cu asta, băiete. Şi n-are 
nimic de-a face cu oamenii care trăiesc în oraş dintotdeauna. Ţine 
minte mereu asta cât timp o să te afli acolo. Negustorul clătină din cap 
uitându-se la oraş şi-şi strânse buzele crăpate de vânt. Nu... nimeni nu 
ştie cu adevărat cum a ajuns să existe Carbuncle. Sau de ce... Nici 
măcar extraplanetarii, cred... deşi nu ne-ar fi spus, chiar dacă ar fi 
ştiut. 

— De ce nu? aruncă Sparks o privire în jur. 

Negustorul ridică din umeri. 

— De ce ne-ar spune secretele lor? Ei vin aici ca să-şi vândă 
maşinile pentru ceea ce avem noi. N-am fi avut nevoie de ele dacă am 
fi ştiut să ne facem singuri. 


— Cred că nu. 

Sparks ridică din umeri şi-şi flexă degetele în mănuşile cu un deget. 
Negustorul Iernatic şi echipajul său mâncau, vorbeau şi nu se prea 
omorau cu comerţul în drumurile lor din insulă în insulă, motiv 
pentru care volumul acestuia scăzuse foarte repede. Singurul lucru 
care îl impresionase pe tânăr pe durata interminabilei călătorii fusese 
faptul ca ei făceau afaceri cu Văraticii şi cu lernaticii, ca şi cum 
diferenţele dintre cele două popoare ar fi fost lipsite de importanţă. 

— Unde sunt navele stelare? 

— Ce anume? Negustorul se scutură de râs. Nu... să nu-mi spui că te 
aşteptai să vezi cerul plin de ele! Pe toţi zeii! Credeai că există câte 
una pentru fiecare stea? Şi asta după toate poveştile tehnice pe care 
m-ai făcut să ţi le spun în decursul anilor. Voi, Văraticii, chiar că 
trebuie să fiţi grei de cap, aşa cum spune toată lumea. 

— Nu! se încruntă Sparks, cu umilirea furnicându-i faţa amorţită. 
Dar... voiam doar să ştiu unde-i portul stelar, atâta tot. 

— Bineînţeles că voiai, şuieră negustorul. Este în interior, şi e un 
teritoriu interzis nouă. Brusc, deveni serios: Sparks, eşti sigur că ştii ce 
faci mergând în Carbuncle? Eşti convins că-ţi dai seama în ce te bagi? 

Sparks făcu feţe-feţe, privind departe peste ape. Chipul lui Moon îi 
apăru înaintea ochilor aşa cum era atunci, la despărţire, şi-i auzi vocea 
răsunând în aer odată cu tipetele păsărilor de mare. „Moarte dacă 
iubeşti o sibilă”. O frică rece i se împlântă dintr-o dată în piept, ca un 
pumnal de gheaţă. Închise ochii tremurând; vocea şi vedenia 
dispărură. 

— Ştiu ce fac. 

Negustorul ridică din umeri şi se răsuci pe călcâie. 


Nava lovi uşor digul plutitor pe care stătea Sparks, aidoma unui 
patinator pe apa calmă şi întunecată. Se simţea ca un pitic, înconjurat 
din toate părţile de bastimente mai mari, mai înalte şi mai lungi, dar 
care la rândul lor nu erau decât un smoc de alge pe lângă întinderea 
danelor. Dar toate acestea nu însemnau nimic faţă de oraşul propriu- 
zis, pe care îl vedea deasupra capului, ghemuit ca un animal gigantic. 
Piloni groşi cât să cuprindă o casă se ridicau din mare precum o 
pădure ciudată de cochilii peste care se întindea partea de jos a 
oraşului, înțesată cu ghirlande de lanţuri şi de scripeţi, ca şi alte 
instalaţii de neînțeles. Izul mării se combina cu altele, mai neobişnuite 
şi mai puţin îmbietoare; din subsolul oraşului picura şi se prelingea o 
scursoare de nedescris. O cale largă de acces, împănată cu alte forme 
stranii, se înălța din docurile plutitoare ale portului artificial şi 
ajungea până în pântecele urbei... Lui Sparks îi sugera ideea foamei 
nestăvilite a unui animal uriaş. 

— Să rămâi în nivelele inferioare, băiete! Negustorul trebuia să 


strige ca să se facă auzit peste sutele de ţipete, peste zăngănitul, 
geamătul şi foşnetul ce reverberau în această stranie lume de 
dedesubt, prinsă între uscat şi mare. Caut-o pe Gadderfy din fundătura 
Scoicii — ea o să-ţi închirieze o cameră! 

Sparks încuviinţă cu gândul aiurea şi ridică mâna. 

— Multam. 

Îşi aruncă pe umăr sacul cu lucrurile personale şi se cutremură, 
învăluit de vântul rece venit de pe apă. 

— Vom fi aici patru zile, dacă te răzgândeşti! 

Tânărul clătină din cap. Întorcându-se, începu să meargă drept şi 
apoi să urce. Negustorul îl urmări cu privirea până când îl înghiţi 
oraşul. 

— Hei, tu, dă-te la o parte din drum! Ce, eşti orb? 

Sparks se aruncă într-o parte peste o grămadă de cutii în timp ce 
casa pe şenile se contură deasupra lui în vârful rampei şi apoi porni 
încet la vale pe drumul pe care venise el. Sus de tot, într-o cameră cu 
ferestre înguste, văzuse un chip prea mic ca să aparţină vocii care-l 
avertizase, cu ochi care nici măcar nu priviseră îndărăt să vadă dacă 
nu-l călcase. Se ridică anevoie spunându-şi în gând: „Este adevărat... 
totul e adevărat!” Şi deodată se simţi bucuros doar pe jumătate. 

Temându-se să se lase cuprins de gânduri, începu să meargă pe 
strada principală chiar din locul de unde aceasta îşi începea lunga ei 
spirală în pantă lină; acum însă umbla cu grijă pe marginea drumului. 
Strada înainta la nesfârşit, urcând domol, cotind domol, trecând ca un 
tunel printre zidurile de canion ale depozitelor şi magazinelor ale 
căror ferestre păreau nişte ochi larg deschişi, printre adevăraţi stupi 
de apartamente suspendaţi cu zăbrele. Nu se vedea cerul, ci numai 
partea de dedesubt a următoarei spirale, licărind, fără strălucire, cu un 
fel de  fosforescenţă striată. Ramificaţiile fundăturilor precum 
picioarele unui centiped se înghesuiau spre lumina zilei - spre 
adevăratul cer al lumii pe care Sparks îl cunoscuse dintotdeauna, palid 
şi inaccesibil la capetele aleilor, aflate la adăpostul pereţilor de 
furtună. 

Îşi alese drumul pe lângă stive de mărfuri şi mormane de nimicuri, 
pe lângă magazii goale şi chipuri goale din gloată, încercând să-şi 
păstreze inexpresivitatea. În mulţime, se aflau şi pescari în haine 
destul de asemănătoare cu ale sale; dar şi comercianţi, muncitori, şi 
alţii a căror îmbrăcăminte se potrivea cu ocupațiile lor, pe care 
tânărul nici măcar nu le putea imagina. Iar peste tot se aflau un fel de 
făpturi semiumane, asexuate, executând cu precizie mecanică munci 
pe care nu le-ar fi putut face nici măcar doi oameni laolaltă. Se 
apropiase timid de una din ele, întrebând prosteşte: „Cum faci asta?”, 
dar ea îşi văzuse de încărcatul lăzilor fără a-l onora cu vreun răspuns. 


Începu să se simtă de parcă umblase o veşnicie de-a lungul Străzii 
Principale, deplasându-se numai în cercuri. Fiecare fundătură semăna 
cu celelalte, iar zgomotele, agitația mulţimii şi duhoarea gazelor îi 
îmbâcseau complet simţurile. Clădiri improvizate ticseau crăpăturile 
oraşului în formă de stup, cu plasticul şi tencuiala deformându-se şi 
cojindu-se, îmbătrânind grotesc şi dizgraţios peste construcţii mult 
mai vechi, la fel de veşnice ca marea însăşi. Aici, nimic nu avea 
caracter de unicat, ci se repeta în două, în trei, sau într-o duzină de 
exemplare până când orice impresie devenea un ropot. Greutatea 
zdrobitoare a oraşului se sprijinea pe plafonul şubred de deasupra 
capului băiatului, pe proprii săi umeri. Catacombele îl încolţiră, se 
înghesuiră în jurul lui, până când... „Ajutor!”. Se împletici şi căzu 
peste căldura nefirească a laturii unei clădiri. Se lăsă în jos, 
ghemuindu-se, într-un morman de ambalaje uzate şi-şi acoperi ochii. 

— Hei, amice, ai păţit ceva? O mână îl înghionti uşor în coaste. 

Tânărul înălță capul, deschise ochii şi clipi de câteva ori. O femeie 
robustă în salopetă de muncitor stătea în picioare lângă el, clătinând 
din cap. 

— După cum văd eu, n-arăţi prea bine. De fapt, te-ai cam înverzit. 
Ai rău de uscat, marinarule? 

Sparks rânji abia perceptibil, simțind cum verdele se transformă în 
roşu pe faţa lui. 

— Cred că da, mormăi el, bucuros că vocea nu-i tremură. Cred că 
asta a fost. 

Femeia înclină capul, încruntându-se uşor. 

— Eşti Văratic? 

— De unde ştii? se trase înapoi Sparks. 

Lucrătoarea se mulţumi să ridice din umeri. 

— După accent. Şi nimeni altul decât un Văratic nu s-ar îmbrăca în 
piei pătate de grăsime. De-abia ai venit de la fermele de peşte, nu? 

EI îşi privi mantaua impermeabilă, brusc stânjenit din cauza ei. 

— Mda... 

— Bine, atunci e-n ordine. Nu lăsa însă oraşul ăsta mare să te 
înfrângă, copile. Ai să înveţi tu. Nu-i aşa, Polly? 

— Cum spui tu, Tor. 

Sparks se aplecă în faţă, uitându-se cu atenţie pe lângă femeie şi-şi 
dădu seama că nu erau singuri. În spatele ei stătea unul dintre acei 
semioameni metalici, al cărui înveliş mat reflecta slab lumina. Habar 
n-avea dacă fiinţa era mascul sau femelă. Observă că-şi coborâse un al 
treilea picior, aproape ca o coada, pe care se rezema acum, în repaus. 
Acolo unde ar fi trebuit să-i fie faţa, un vizor transparent lăsa să se 
vadă panoul cu senzori din ţeastă. 

Tor scoase dintr-un buzunar al salopetei o sticluţă plată şi-i desfăcu 
dopul. 


— Ţine. Asta o să-ţi întărească şira spinării. 

El luă sticla şi trase o duşcă bună... Simţi cum i se taie respiraţia şi 
cum lichidul de o dulceaţă deosebită face să-i ia gura foc. Înghiţi cu 
noduri şi-i dădură lacrimile. 

Tor râse. 

— Eşti un tip încrezător! 

În mod deliberat Sparks luă încă o gură plină şi o înghiţi fără să se 
sufoce, după care spuse că „nu e rea”. Îi dădu apoi sticla înapoi. 
Femeia râse din nou. 

— Este... hm... este... 

Sparks se îndepărtă de zid în timp ce se uita la fiinţa metalică şi 
încerca să găsească o cale ca să întrebe fără să supere. 

— Dacă-i un om îmbrăcat în costum de tablă? 

Tor surâse, dându-şi cu degetul după ureche o şuviţă de păr 
maronie. Tânărul presupuse că ea putea să aibă o dată şi jumătate anii 
lui. 

— Nu, dar el aşa crede. Nu-i aşa, Pollux? 

— Cum spui tu, Tor. 

— Este... ăă... 

— Viu? Nu în felul în care înţelegem noi asta. Este un servo- 
mecanism - un automat, un robot, sau cum vrei să-i spui. Un 
dispozitiv servo-mecanic. Nu acţionează, doar reacţionează. 

Sparks îşi dădu seama că se holba şi-şi mută privirea de colo-colo, 
nesigur. 

— Nu-l...? 

— Dacă-l deranjează că vorbim despre el? Nu, nu-l deranjează 
nimic, el e deasupra tuturor acestor lucruri. Un sfânt în toată regula. 
Aşa eşti, Polly? 

— Cum spui tu, Tor. 

Femeia îşi trecu braţul pe după umărul robotului, lovindu-l familiar 
cu şoldul. 

— Îi fac singură întreţinerea şi pot garanta că nu are părţi lipsă. 
Totuşi, există pe undeva un scurt circuit... tinde să-i limiteze 
vocabularul. Poate c-ai observat. 

— Păi, mda... Într-un fel. Sparks se mută de pe-un picior pe celălalt, 
întrebându-se dacă nu era molipsitor. 

Tor râse. 

— Măcar nu rămâne fixat pe „futu-i”. Dar ia spune, de unde ai luat 
asta? Întinse brusc mâna către medalia extraplanetară de pe pieptul 
tânărului. 

— Era a... Sparks se trase înapoi pentru ca medalia să nu poată fi 
ajunsă. Eu... îî... o am de la un negustor. 

Tor îl privi şi Sparks avu dintr-o dată sentimentul că are craniul 
făcut din sticlă. Însă ea nu insistă şi lăsă braţul în jos. 


— Păi, auzi, Văraticule... de ce nu rămâi cu mine şi cu Polly, până 
când te obişnuieşti cu felul în care se petrec lucrurile în Carbuncle? De 
altfel, tocmai am ieşit din schimb şi coboram să-ncercăm o acţiune 
prin subteran. Să ne distrăm, cu un pic de emoţii, poate să şi agăţăm 
vreo persoană, două mai interesante... Ai ceva bani la tine? 

Sparks dădu aprobator din cap. 

— Bine, asta ar putea fi şansa ta să-i dublezi! Hai cu noi... Am 
impresia că va însemna o adevărată învăţătură pentru el, ce zici 
Pollux? 

— Cum spui tu, Tor. 

Sparks îi urmă în jos pe alee, către amurgul pălind dincolo de 
zidurile de furtună. La un moment dat, Tor se opri înaintea unei uşi 
banale situată în faţada vopsită grosolan a unui depozit de mărfuri şi 
bătu cu pumnul de două, apoi de trei ori. Uşa glisă în lateral cât să 
apară o crăpătură care apoi se lărgi, lăsându-i să intre într-o beznă de 
peşteră. Sparks rămase în urmă, dar la semnele nerăbdătoare ale 
femeii înaintă şi, auzind zgomote nedesluşite care creşteau în 
intensitate, îşi dădu seama că nu erau singuri. 

— Cât pariezi? îi strigă Tor peste umăr în mijlocul vacarmului. Deja 
întindea un pumn de monede unui tip zbârcit, învăluit într-o mantie. 
Se aflau la marginea unei mulţimi de privitori, aşezaţi în genunchi, pe 
vine sau pe jos, care se uitau cu atenţie la mica arenă închisă din 
mijlocul lor. Sparks se alătură femeii şi încercă să distingă ceva prin 
vălul de fum ce plutea în aerul înăbuşitor şi i se lipea de gâtlej. 

— Pe ce să pariez? 

— Pe gâlma de sânge, bineînţeles! Numai un prost ar paria pe un 
starl contra unei gâlme de sânge. Hai, cât vrei să pariezi? În ochii ei 
strălucea energia înflăcărată pe care tânărul o simţea crescând peste 
tot în jur, precum mareea. 

— Dacă-i aşa, înseamnă că o mulţime de oameni sunt proşti. Omul 
cu mantie rânji şi-şi zornăi jetoanele în pumn. 

Tor scoase un sunet obscen. În spatele ei, murmurul mulțimii se 
înteţea şi se spărgea, iar ecourile zburau departe prin crăpături şi 
umbre; sala era în aşteptare. Două ființe - una umană, cealaltă nu — 
păşiră în spaţiul gol, purtând cutii dreptunghiulare. Pielea străinului 
avea o strălucire uleioasă, iar braţele nu se terminau prin degete ci 
prin nişte tentacule lungi. 

— Ăştia or să...? Sparks se întrerupse, rămas fără grai. 

— Ei?! O, zeilor nu! Ei sunt doar dresorii. Hai, hai, pariază! îl trase 
de mână Tor. 

Scotocind prin sacul cu obiecte personale, el scoase afară două 
monede. 

— Poftim, am aicea... ăăă, douăzeci. 

— Douăzeci! Asta-i tot ce ai? privi descurajată femeia. 


— Atâta pariez. 

Omul zbârcit îi luă monedele fără o vorbă şi se pierdu în mulţime. 

— Auzi, asta nu-i cumva ilegal sau ceva de genul ăsta? şovăi Sparks. 

— Bineînţeles că e... Fă-ne drum printre persoanele astea 
simandicoase, Pollux. Vrem un loc în rândul din față pentru ultimul 
dintre marii cheltuitori de aici. 

— Cum spui tu, Tor. 

Pollux avansă decis. Sparks auzi înjurături şi ţipete de durere 
marcând înaintarea lui prin mulțime. 

— Nu-ţi face griji, Văraticule, nu sportul morţii e cel ilegal. Tras de 
Tor, Sparks ajunsese deja pe la jumătatea drumului către ring. Ilegal 
este doar importul de animale supuse restricţiilor. 

— Oh. Îmi pare rău... murmură el, călcând o mână împodobită cu 
pietre preţioase. 

Cam jumătate dintre cei adunaţi acolo păreau să fie muncitori sau 
marinari, dar cealaltă jumătate scânteiau de giuvaeruri în lumina 
palidă, iar unii dintre ei aveau pielea pământie sau părul ca norii. Se 
întrebă dacă nu cumva se vopsiseră dinadins. La marginea ringului 
Tor îl smuci în jos. Îşi încrucişă sub el picioarele lungi. Alături, Pollux 
se înclină pe spate pe piciorul lui de sprijin, ignorându-i pe cei care 
strigau „staţi jos în faţă”. Tor îşi scoase sticla şi bău, după care i-o 
trecu lui Sparks. 

— Termin-o tu. 

Aroma schimbătoare a fumului îi ţesea deja în jurul capului o 
gogoaşă fină ce-l despărţea de el însuşi şi de toţi ceilalţi. Duse sticla la 
gură şi bău în neştire; mai era destul până s-o termine. Îl duru gâtul, 
făcându-l să tuşească. 

Femeia îl bătu cu palma pe genunchi. 

— Asta îţi redă dispoziţia, nu-i aşa? 

El rânji. 

— Pentru orice, spuse cu glas răguşit. 

— Mai târziu, mai târziu, îşi retrase ea mâna. 

Înghiţind lacom, Sparks îi întoarse spatele pentru a privi în 
despărţitura de jos, mişcarea îl făcu să ameţească, de parcă ar fi căzut 
brusc între două valuri de hulă. Energia potenţială a locului răsuna 
acum în el, iar lungul oftat al mulţimii când trase aer în piept fu şi al 
lui în momentul în care dresorii deschiseră cutiile şi săriră în lături. 

Dacă străinul cu degetele ca nişte bice îi impresionase ochii (deşi 
dintr-o dată nimic nu-l mai surprindea), acela nu constituise decât un 
preambul. Acum, peste buza containerului din faţa sa se revărsă o 
masă de tentacule cărnoase, biciuitoare; bâjbâind şi alunecând, ele 
trăgeau în urma lor punga buhăită a corpului pestriţ ca o vânătaie. 

— Gâlma de sânge, şopti Tor. 

Nu avea un cap distinct, în afară de cazul în care capul şi corpul nu 


erau totuna, dar nişte cleşti zimţuiţi clănţăneau printre tentacule. Îi 
auzea ţăcănitul în liniştea aşteptării. O mişcare bruscă la celălalt capăt 
al careului îi abătu privirea... 

— Starlul, murmură Tor către o umbră lichidă de negru pe negru: 
pielea cu picăţele a unei creaturi sinuoase de lungimea antebraţului 
său. 

Sparks observă sulița de lumină reflectată de un colţ rânjit, atunci 
când starlul scheună din adâncul gâtlejului. Lumina şi toţi ochii se 
îndreptau acum spre careu. Starlul încercui gâlma de sânge, ignorând 
mulţimea, şi scheunând în continuare. Tentaculele gâlmei biciuiră 
aerul fără a scoate vreun sunet, nici chiar atunci când starlul izbi, 
rupând o fâşie de piele din corpul greoi. Tentaculele plezniră frenetic, 
apoi prinseră şi înfăşurară capul îngust al starlului. 

— Otrava, sâsâi bucuroasă Tor. 

Starlul începu să zbiere şi ţipătul i se pierdu în murmurul flămând 
al mulţimii. 

Sparks se aplecă înainte, tras ca de-o aţă, încercând o uşoară 
surprindere când strigătul de protest pe care-l aşteptase ţâşni din 
gâtlejul lui precum un îndemn de vânătoare. Starlul se eliberă, 
muşcând pe neaşteptate şi sfâşiind, turbat de durere, din tentacule şi 
din corpul moale, lipsit de fermitate. Gâlma de sânge se zbătu, 
tentaculele ei supurânde biciuiră din nou... şi exultând în propria-i 
inocenţă pierdută, tânărul îşi deschise simţurile încordate pentru a 
percepe total baletul morţii. 

După un timp care păru o veşnicie, dar totuşi prea curând, starlul 
rămase gâfâind, pe când gâlma îl înfăşură în şuviţe de tentacule rupte 
şi se apropie pentru a-i da lovitura de graţie. Sparks văzu albeaţa 
ochiului sălbatic al starlului, gura încordată, cu stropi alb-roşii; îi auzi 
geamătul gâtuit în tăcerea subită în timp ce cleştii îi găsiră gâtlejul. 
Sângele ţâşni; picături îi împroşcară mantaua impermeabilă şi faţa 
transpirată. 

Tresări violent, ştergându-şi faţa, se holbă la mâinile proaspăt 
însângerate şi nu mai simţi nevoia, să se uite încă o dată acolo, să 
privească băşica plată cum se umple de roşu, sau purpuriul scurgându- 
se prin flancurile sfâşiate pe măsură ce gâlma îşi golea victima... Brusc 
nu mai avu nici voce, ca să se alăture vacarmului de blesteme şi urale. 
Îşi întoarse faţa într-o parte, dar nu găsi nici o ieşire din strălucitoarea 
nebunie a mulţimii. 

— Tor, eu... 

Întorcându-se, descoperi că femeia plecase, Pollux plecase... iar 
sacul cu lucrurile personale dispăruse odată cu ei. 


— Băiete, îţi spun că nu avem nici o slujbă disponibilă pentru un 
Văratic... nu poţi mânui maşinării, nu cunoşti codurile sociale... nu ai 


experienţă. 

Funcţionarul de la biroul de plasare se uită la Sparks peste pervazul 
ferestrei înguste a ghişeului ca şi cum ar fi privit un copil înapoiat 
mintal. 

— Păi, cum pot să capăt experienţă dacă nimeni nu mă angajează? 
ridică Sparks vocea, şi se încruntă simțind durerea de cap. 

— Bună întrebare. Funcţionarul îşi roase o unghie de la deget. 

— Asta nu-i drept. 

— Viaţa nu-i dreaptă, băiete. Dacă vrei să lucrezi aici, va trebui să-ţi 
schimbi afilierea la clan. 

— Pe dracu! 

— Atunci întoarce-te acolo unde ţi-e locul, cu hainele tale puţind a 
peşte şi nu mai pierde timpul oamenilor adevăraţi. 

Bărbatul aflat înapoia sa la rând îl împinse deoparte; mâna 
înmănuşată era ţintuită cu metal. 

Sparks se întoarse şi văzu mănuşa strângându-se într-un pumn de 
două ori mai mare ca al său. Se răsuci din nou, în mijlocul râsetelor, şi 
ieşi din oficiul de plasare. O nouă zi strălucea la capătul aleii, dincolo 
de zidurile de obturare, după o noapte în care nori de furtună 
înnegriseră stelele, dar întunericul nu căzuse niciodată pe străzile 
oraşului. N-avea cum să-şi ascundă furia, umilinţa, sau neplăcerea, 
pentru faptul că vomitase băutura pe care o turnase în el, precum şi 
pentru ceea ce văzuse şi făcuse. Dormise după aceea un somn de 
moarte pe un maldăr de cutii şi visase că Moon stătea în picioare 
privindu-l, ştiind totul, cu milă în ochii de culoarea agatului... Milă! 
Sparks îşi apăsă o mână pe ochii ce-l dureau, ca să alunge faţa ei. 

La capătul pantei lungi a străzii se afla portul de sub oraş, cu mica 
navă a negustorului aşteptându-l să-l ducă acasă. Stomacul îi zvâcni 
de furie şi de foame. În mai puţin de o zi azvârlise totul deoparte — 
averea, idealurile, respectul de sine. Acum se putea furişa acasă către 
insule, cu visele pierdute, ca să trăiască cu mila lui Moon pentru tot 
restul vieţii. Gura i se strâmbă. Sau putea recunoaşte că învățase 
adevărata lecţie: Carbuncle îi spulberase iluziile, îl învățase că nu avea 
nimic, că era un nimic... şi că era singurul căruia îi păsa din acest oraş 
părăsit de mamă. Dacă asta avea să se schimbe vreodată sau nu 
depindea doar de el. 

Rămăsese cu mâinile goale.... Şi le mişcă fără rost, atingând uşor 
punga ce-i atârna la cingătoare, cu singurul lucru pe care i-l lăsaseră 
Tor şi Carbuncle: fluierul. Îl scoase la lumina cu blândeţe şi dragoste, 
îl duse la buze şi începu să meargă; lăsând cântecele din vremea ce 
apusese pentru el să-i aline pierderea tuturor celorlalte lucruri. 

Umblă fără ţintă în susul străzii, nebăgând în seamă tumultul fără 
odihnă ce nu înceta niciodată, nici măcar în timpul nopţii. Străinii îl 
priveau, acum când el nu-i mai zărea. Merse în neştire până când, în 


cele din urmă, ceva răsună pe trotuar în faţa lui. Se opri, uitându-se în 
jos. La picioarele lui se afla o monedă. Se aplecă uşor, o luă şi o 
strânse mirat între degete. 

— Ai câştiga mai mult dacă ai lucra în Labirint, să ştii. Ascultătorii 
de acolo au mai mult de aruncat... şi mai multă apreciere pentru un 
artist. 

Surprins, Sparks ridică ochii; văzu o femeie cu păr întunecat, 
împletit, şi cu o bandă de-a curmezişul frunţii. Mulțimea îi ocolea şi se 
scurgea în jurul lor; avu sentimentul că stăteau împreună pe o insulă. 
Femeia era de vârsta mătuşii sale Lelark, sau mai bătrână cu câţiva 
ani, purtând o rochie lungă de catifea uzată şi benzi din pene drept 
colier. Ţinea un baston cu un vârf incandescent, ca de tăciune aprins. 
Vârful acestuia se ridică de-a lungul trupului băiatului către faţa lui; 
ea surâse. Nu-l privea. În jurul ochilor ei, ceva lipsea, de parcă fusese 
stinsă o lumină. 

— Cine eşti? întrebă femeia. 

„Oarbă”. 

— Sparks... Dawntreader, îi răspunse nefiind sigur unde să se uite. 
Privi la bastonul ei. 

Ea părea că aşteaptă. 

— Văratic, adăugă tânărul aproape sfidător. 

— Aha. Îmi închipuiam eu. Dădu din cap, aprobator. Nimic din ceea 
ce-am auzit vreodată în Carbuncle n-a fost atât de sălbatic sau de 
nostalgic. Ascultă-mi sfatul, Sparks Dawntreader, Văratic. Du-te în 
oraşul de sus. Căută în punga bătută cu mărgele ce-i atârna pe umăr şi 
scoase o mână de monede inelare. Îţi doresc succes în oraş. 

— Mulţumesc. 

Întinse mâna şi luă monedele cu sfială. 

Ea încuviință din cap, coborându-şi bastonul când porni pe lângă 
băiat. 

— Treci odată pe la magazinul meu din Aleea Lămâiului. Întreabă 
de fabricanta de măşti... oricine îţi poate spune unde este. 

Sparks dădu şi el din cap aprobator; repetă adresa şi spuse repede: 

— Ăă... sigur. Poate am să vin. Se uită după ea cum se îndepărtează. 

Porni apoi către oraşul de sus. În Labirint, unde fațadele clădirilor 
erau zugrăvite cu lumini, în şiruri, spirale, şi morişti de curcubee; 
unde culorile, umbrele; şi costumele care se iţeau la ferestre sau se 
mişcau pe trupurile de pe stradă nu se repetau niciodată; unde 
scânteierea firmelor şi strigătele negustorilor ambulanți promiteau 
cerul, iadul şi orice grad al degradării dintre ele. Găsind un colţ de 
stradă pe jumătate liniştit sub stindardele înflorate ce fluturau, se opri 
şi cântă ore întregi unei armonii zornăitoare furnizate de monedele 
trecătorilor, nu atât de multe cât sperase, dar mai multe decât nimicul 
cu care începuse. 


În cele din urmă, mireasma a o sută de mirodenii şi ierburi diferite 
îl ademeni ca să cheltuiască câteva monede pentru a-şi umple 
stomacul cu o masă copioasă alcătuită din delicatese ciudate. Îşi 
lepădă apoi mantaua impermeabilă în schimbul unei cămăşi din 
mătase roşie şi a unor şiruri de mărgele din sticlă şi cupru; vânzătorul 
de la magazin îi luă restul banilor. Dar în timp ce porni îndărăt pe 
aleile pe care se lăsa seara, pentru ca să ajungă în colțul său şi să 
încerce să-şi câştige şederea pe timpul nopţii, Sparks cântă o rugă 
tăcută de mulţumire către Doamnă, pentru harul muzicii pe care Fa i-l 
trimisese. Cu muzica putea să supravieţuiască, în timp ce avea să 
înveţe regulile noii sale vieţi... 

Patru extraplanetari în salopete cosmice fără însemne, care îl 
urmăriseră pe alee, îl înconjurară brusc. Înainte ca tânărul să poată 
schiţa măcar un gest, îi prinseră braţele şi-i astupară gura, trăgându-l 
cu forţa în crăpătura întunecată dintre două clădiri. 

— Ce vreţi...? 

Îşi răsuci capul şi-şi eliberă gura de palma cu iz de lubrifiant de 
maşină. Clipind frenetic în lumina slabă, îi zări pe ceilalţi trei, nu prea 
sigur că vedea colții rânjiţi ca în faţa vânatului prins, dar convins de 
scânteierea metalică a armei ucigătoare a unuia dintre ei, ca şi de 
faptul că braţele îi erau imobilizate în timp ce alte mâini se întindeau 
să-l apuce, iar gâtul îi fusese prins într-o strânsoare zdrobitoare. 

Îşi repezi capul înapoi şi-l simţi lovind faţa omului din spatele său, 
care gemu de durere, după care îşi puse în funcţie cotul şi cizmele 
grele. Individul se retrase, bolborosind o înjurătură; Sparks se eliberă 
din strânsoare şi deschise gura ca să strige după ajutor. 

Însă umbra ce ţinea obiectul cu scânteieri metalice apucă să-şi 
folosească arma. Fulgerul negru îl lovi pe Sparks care icni de durere. 
Căzu înainte cu faţa la pământ, ca o marionetă cu sforile tăiate, fără 
să-şi poată feri capul de trotuar. Totuşi nu simţi durere, ci doar o 
zdruncinătură zdravănă însoţită de zăngănitul sec al miilor de sinapse 
retezate într-un corp incapabil să mai reacționeze. O legătură de oţel i 
se strânse în jurul gâtului şi auzi zgomotul hidos al propriei 
strangulări. 

Cineva îl rostogoli cu piciorul. Umbrele se aplecară peste el, 
privindu-l de sus; de data aceasta le văzu clar: zâmbetele în timp ce-i 
citeau groaza întipărită pe față. 

— Cât de tare l-ai lovit, degete-unsuroase? Parcă s-ar sufoca. 

— Lasă-l să se sufoce, ticălosul viermănos! Leziunile de pe creier n-o 
să-i afecteze preţul pe piaţa extraplanetară. Omul pe care îl lovise 
peste faţă îşi şterse sângele de pe buza spartă. 

— Mâa, e bine tipul, nu-i aşa? Ăsta nu-i un simplu salahor de mină, 
domnul meu! O să primim gras pe el, acolo pe Tsieh-pun. 

Se porniră pe râs; un bocanc i se aşeză pe stomac şi începu să-l 


apese. 

— Răsuflă, frumosule. Aşa să faci. 

Unul din ei se lăsă în genunchi şi-i prinse în cătuşe mâinile 
nefolositoare. Cel cu faţa însângerată se aplecă peste el, scoase ceva 
dintr-un buzunar şi atinse un întrerupător. O fâşie îngustă de lumină, 
țţâşni lungă cât mâna bărbatului; degetele de la cealaltă mână căutară 
prin gura lui Sparks şi-i găsiră limba. 

— Care-ţi sunt ultimele cuvinte, drăgălaşule? 

„Ajutor!” Dar strigătul lui era mut. 

— Zeilor, cât urăsc serviciul ăsta! 

Inspectoarea de Poliţie Geia Jerusha PalaThion îşi trase pulpana 
pelerinei purpurii din uşa vehiculului de patrulare. Maşina vibră uşor, 
săltând pe perna de aer, în curtea palatului din capătul de sus al 
Străzii Principale din Carbuncle. 

Sergentul din subordine o privi cu un surâs ironic ce-i mişca pistruii 
palizi de pe faţa smeadă, cu oase delicate. 

— Vreţi să spuneţi că nu vă plac vizitele la familia regală? întrebă el 
cu nevinovăție. 

— Ştii tu ce vreau să spun, Gundhalinu. 

Îşi aruncă pelerina pe spate, cu despicătura pe un umăr, astfel încât 
să-i ascundă obişnuitul albastru-prăfuit al uniformei de serviciu pe 
care-o purta pe dedesubt. Faldurile pelerinei erau prinse cu o agrafă 
având însemnul Hegemoniei. 

— Vreau să spun stimate BZ — gesticulă ea — că nu-mi place să fiu 
nevoită să mă îmbrac cu ceva ca ieşit dintr-un stroboscop de costume 
pentru a juca pe omul spaţial cu Regina Zăpezii. 

Gundhalinu îşi ciocăni vizorul protector al căştii sale răsfrânte. 
Casca inspectoarei fusese suflată cu aur; a lui era încă albă şi nu purta 
nici pelerină. 

— Ar trebui să fiţi bucuroasă, că nu v-a pus comandantul un ghiveci 
acolo, pentru a vă face şi mai impresionantă... Trebuie să fii costumat 
conform rolului atunci când mergi să enunţi dreptul universal în faţa 
Iubitorilor Mamei, nu-i aşa? 

— Aiurea. 

Porniră la pas către uşile masive ale intrării de gală, de-a curmezişul 
modelelor spiralate complicate, din pietre palide încrustate. La 
marginea îndepărtată a curţii, doi servitori lernatici frecau dalele cu 
perii cu cozi lungi. Se aflau întotdeauna acolo, frecând, păstrând totul 
fără cusur. „Albastru?” se întrebă Jerusha, privind atentă pietrele şi 
gândindu-se la nisip, arşiţă, şi cer. Nimic din toate acestea nu se găsea 
aici şi de fapt niciunde în acest oraş rece, clădit din piatră ţesută. 
Curtea marca începutul Străzii Principale, începutul oraşului şi a tot ce 
exista în Carbuncle. „Sau sfârşitul”. Văzu cerul friguros al latitudinilor 
superioare fulgerându-i ameninţător dinapoia zidurilor de furtună. 

— Arienrhod nu este implicată cu nimic mai mult decât noi, vorbi 
Jerusha. Singurul lucru bun care ar putea ieşi din şarada aceasta ar fi 
ca să ne creadă atât de proşti pe cât părem. 

— Da, dar cum rămâne atunci cu toate ritualurile şi superstiţiile lor 
primitive? Vreau să zic, aceştia sunt oameni care continuă să creadă în 


sacrificiile umane. Ei se împodobesc cu măşti şi fac orgii pe stradă, ori 
de câte ori Adunarea vine să viziteze... 

— Dar voi nu sărbătoriţi atunci când Primul Ministru trece prin 
Kharemough, la fiecare câteva decenii, pentru a vă permite să-i 
sărutaţi picioarele? 

— Nu-i tocmai acelaşi lucru. El este un Kharemoughi, se apără 
Gundhalinu, parcă ferindu-se de contaminare. Şi-apoi serbările noastre 
sunt pline de demnitate. 

— Totul e o chestiune de măsură, zâmbi Jerusha. Oricum, Sergent, 
înainte de a te apuca să emiţi judecăţi de ordin cultural, pune mâna şi 
studiază etnografiile până vei ajunge să înţelegi cu adevărat tradiţiile 
acestei lumi. 

Îşi încremeni apoi faţa într-o mască oficială, lăsându-l să i-o vadă în 
timp ce-o prezenta gărzilor Reginei. Străjerii stăteau rigizi în poziţie 
de drepţi, încercând să imite poliţia extraplanetară. Imensele uşi roase 
de vremuri se deschiseră fără ezitare. 

— Da, doamnă, spuse Gundhalinu când cizmele lor lustruite 
răsunară pe coridorul ce ducea către Sala Vânturilor. Părea totuşi 
ofensat. Se afla pe Tiamat de mai puţin de un an standard şi aproape 
în tot acest timp fusese asistentul ei. Femeia îl plăcea şi-şi închipuia că 
sentimentul era reciproc, simțind de asemenea că putea deveni un 
ofiţer de carieră competent. Însă planeta lui natală era Kharemough, 
lumea ce domina Hegemonia, fiind dominată la rândul ei de 
tehnocraţia ce producea cel mai sofisticat hardware al Hegemoniei. Ea 
presupunea că Gundhalinu era mezinul unei familii de un oarecare 
rang, nevoit să îmbrăţişeze această carieră din cauza rigidelor legi de 
moştenire locale, fiind în realitate Tehnician până în vârful unghiilor. 
Probabil că nici o sută de vizionări a casetelor cu regulile de 
comportare nu aveau să-l înveţe toleranța. 

— Bine, glăsui ea mai amabilă, îţi voi numi un mascat care probabil 
corespunde tuturor prejudecăţilor tale, ca şi alor mele... şi ăsta-i 
Starbuck. Şi el e un extraplanetar, indiferent cine sau ce altceva mai 
este. Privi frescele cu scene de Iarnă rece înşiruite pe coridor şi încercă 
să se întrebe de câte ori fuseseră ele pictate şi re-pictate. Dar cu ochii 
minţii, îl vedea deja pe Starbuck stând la dreapta Reginei, purtând un 
surâs batjocoritor sub blestemata glugă de călău, în timp ce-i studia cu 
superioritate pe reprezentanţii paralizaţi ai Legii. 

— El poartă mască din aceleaşi motive ca şi oricare alt hoţ sau 
ucigaş, comentă acru Gundhalinu. 

— Asta cam aşa-i. Dovada vie că nici o lume nu deţine monopolul 
comportării regresive... şi că gunoiul tinde să iasă la suprafaţă. 

Jerusha încetini, auzind oftatul unui uriaş dormind în străfundul 
măruntaielor planetei. Respiră şi ea adânc, contracarând Încercarea 
Prin Aer, care constituia o parte a ritualului fiecărei vizite la palat, şi 


se înfioră nu numai din cauza frigului ce sporea în aer. Nu-şi înfrângea 
niciodată teama, tot aşa cum nu se putea smulge din uimirea faţă de 
ceea ce provoca aceste sentimente: locul pe care ei îl numeau Sala 
Vânturilor. 

Văzu un nobil aşteptându-i la marginea abisului şi se bucură că, 
măcar o dată, Regina nu găsise nimerit să-i facă să aştepte. Cu cât se 
gândea mai puţin la asta, cu atât avea mai puţine necazuri în 
depăşirea situaţiei. Probabil că Arienrhod se găsea într-o dispoziţie 
bună... sau poate doar că era prea ocupată cu alte probleme pentru a 
se mai deda astăzi la hărţuieli meschine. Jerusha era perfect informată 
asupra sistemului de spionare pe care Regina îl instalase în tot oraşul 
şi mai ales aici, în palat. Reginei îi făcea plăcere să însceneze mici 
ispite pentru a-şi demoraliza opoziţia... şi Jerushei îi era clar că-i făcea 
plăcere să vadă cum transpiră victimele. 

Nobilul care-i aştepta era Kirard Set, un Senior din familia 
Wayaways, unul dintre favoriţii reginei. Se zvonea despre el că ar fi 
asistat la patru vizite ale Adunării; totuşi sub răsucirea la modă a 
turbanului, faţa lui se zărea cu puţin mai matură decât a unui băiat. 

— Seniore, îl salută scurt Jerusha, dureros de conştientă de ridurile 
de la colţurile propriilor ei ochi; mult mai conştientă de chemarea 
murmurândă a abisului ce suna precum râsul nesăţios al unui 
condamnat care nu regretă nimic. 

„Cine ar fi putut construi aşa ceva?” Îşi pusese aceeaşi întrebare de 
fiecare dată când venise aici. Se întrebase dacă strigătul vântului nu 
era cu adevărat vocea creatorilor lui, strămoşii dispăruţi care visaseră 
şi construiseră acest oraş bântuit din nord. Nimeni dintre cei pe care-i 
cunoştea ea nu ştia ce fuseseră aceştia, sau ce făcuseră aici, înainte de 
prăbuşirea imperiului interstelar pe lângă care prezenta Hegemonie 
părea nesemnificativă. 

Dacă s-ar fi aflat oriunde în altă parte, ar fi putut căuta un sibil, 
pentru a încerca să obţină un răspuns, chiar dacă obscur şi 
neinteligibil. Până şi aici pe Tiamat, în insulele îndepărtate, sibilii 
hoinăreau precum ocultişti ambulanți, gândind că ei vorbeau cu vocea 
Mării Mamă. Dar înțelepciunea era reală şi încă intactă chiar şi aici, 
deşi tiamatanii pierduseră adevărul de dincolo de ea, aşa cum 
pierduseră şi motivul pentru existenţa lui Carbuncle. În oraş nu 
existau sibili prin legea Hegemonică, sprijinită de dezgustul 
Iernaticilor pentru orice măcar pe departe „primitiv”. Propaganda 
hegemonică, bine calculată şi încununată de succes, le menținea 
credinţa că nu era decât o combinaţie de înşelătorie superstiţioasă şi 
nebunie înnăscută. Nici chiar Hegemonia n-ar fi îndrăznit să elimine 
sibilii dintr-o lume nelocuită... dar îi putea ascunde. Sibilii erau 
purtătorii înțelepciunii pierdute a Vechiului Imperiu, meniţi să dea 
noilor civilizaţii care se ridicau pe ruine o cheie de deschidere a 


secretelor adânc îngropate. lar dacă exista ceva nedorit de bogăţia şi 
puterea Hegemoniei, aceasta îl constituia imaginea Tiamatului stând 
pe propriile picioare şi devenind destul de puternic pentru a le refuza 
apa vieţii. 

Brusc Jerusha îşi aduse aminte, în toate detaliile, de singurul sibil 
pe care-l văzuse vreodată în Carbuncle cu zece ani în urmă la scurt 
timp după sosirea ei aici, la prima slujbă. Îl văzuse deoarece fusese 
trimisă să-i supravegheze exilarea din oraş; plecase împreună cu 
mulțimea batjocoritoare, care îl ducea pe omul speriat, ce protesta, 
până la docuri ca să-l lase în derivă într-o barcă. În jurul gâtului purta 
un prinzător-de-vrăjitoare, făcut din fier, îl împingeau de la distanţă, 
cu o prăjină, temându-se pe bună dreptate să nu se molipsească. 

Apoi, coborând pe drumul abrupt către port, îl împinseseră prea 
brutal şi el căzuse. Cuiele Colanului îi intraseră în gât şi în obraji, 
transformându-i într-o rană deschisă. Sângele sibilului, pe care 
mulțimea se temuse să-l verse, ţâşnise şi i se prelingea pe bărbie 
precum un colier de giuvaeruri, căzându-i apoi pe cămaşă ca într-un 
soi de zugrăveală (Jerusha fusese frapată de frumuseţea contrastului 
pe care sângele îl făcea pe cămaşa de un albastru intens). Copleşită de 
teamă ca şi ceilalţi, femeia îl privise cum gemea, apăsându-şi mâinile 
pe gât, şi nu-l ajutase cu nimic. 

Gundhalinu îi atinse cotul, şovăitor. Ea privi în sus, stânjenită, spre 
chipul uşor dispreţuitor al Seniorului de Wayaways. 

— Când eşti gata putem începe, Inspectore. 

Jerusha încuviinţă din cap. 

Seniorul ridică un fluieraş, atârnat pe un lănţişor în jurul gâtului şi 
păşi pe pod. Jerusha îl urmă, cu ochii aţintiţi înainte; ştia ce-ar fi 
văzut dacă s-ar fi uitat în jos, aşa că nu mai trebuia să privească: 
înspăimântătorul puț ce permitea accesul pentru întreţinerea uzinei 
autonome de funcţionare a oraşului, întreţinere de care — după câte 
ştia ea -— nu fusese niciodată nevoie în mileniul de când Hegemonia 
avea cunoştinţă de el. Existau cabine de ascensor, care permiteau 
mecanicilor un transport sigur spre nenumăratele sale niveluri: apoi o 
coloană de aer înălțându-se prin puț din miezul cav al spiralei lui 
Carbuncle, la fel cu tirajul ce se formează într-un horn deschis. 
Aceasta era singura parte din oraş incomplet etanşată prin zidurile de 
furtună: vânturile muşcătoare de sub cerul deschis suflau cu putere pe 
aici, absorbind răsuflarea cavernelor subterane. Aici, sus, se simţea 
întotdeauna izul puternic al mării şi se auzea şuieratul vântului ce 
explora cotloanele şi proeminenţele puţului de dedesubt. 

Se aflau de asemenea acolo, suspendate în văzduh, nişte panouri 
uriaşe transparente făcute din material elastic, un fel de decoruri 
mobile multiforme ce pluteau şi se ridicau precum norii, creând 
curenţi înşelători şi contrari în vântul ce sufla neîncetat. Iar calea 


către nivelele de sus ale palatului era unică: în faţa Jerushei, coridorul 
devenise o punte, traversând hăul ca o bandă de lumină. Era destul de 
lată ca să se poată merge uşor pe ea când aerul era liniştit, dar 
devenea ucigaşă în bătaia flămândă a vânturilor. 

Seniorul de Wayaways slobozi o notă din fluierul său şi păşi cu 
încredere înainte pe măsură ce spaţiul din jurul lui se calmă. Jerusha 
îl urmă, aproape călcându-l din nevoia de a se menţine pe sine şi pe 
Gundhalinu în sfera de repaus. Kirard Set continuă să meargă, cu paşi 
rari şi măsuraţi, emițând încă o notă, apoi încă una, a treia. Globul de 
aer liniştit continua să-i protejeze; Jerusha îl auzi însă pe Gundhalinu 
luând în deşert, numele unor zei, când rămase puţin în urmă şi vântul 
îi atinse spinarea. 

Asta-i o nebunie! Repetă în gând litania fricii şi a resentimentului, 
aşa cum făcea de câte ori traversa puntea. „Ce fel de maniac putuse 
construi circul ăsta pentru sadici?”... ştiind că tehnologia ce o 
proiectase ar fi putut cu uşurinţă s-o dejoace dacă ar fi fost menită 
doar ca o măsură de securitate. La nivelul tehnic permis acum 
Iernaticilor pe Tiamat, era îndeajuns de eficace. Indiferent ce nebun 
bicisnic o instalase aici, ea bănuia că se potrivea perfect scopurilor 
actualei Regine. 

Se aflau deja la jumătatea traversării. Îşi ţinea ochii aţintiţi pe 
spinarea Seniorului, auzind notele atonale ale îmblânzitorului de vânt 
care opreau ţipetele de moarte deasupra hăului mugind. Nu era 
țesătura unui descântec magic, ci activarea comenzilor automate ce 
deviau perdelele de vânt astfel încât cei de pe punte să fie protejaţi. 
Faptul că ştia asta nu reprezenta cine ştie ce alinare pentru femeie, 
când se gândea la posibilitatea unei erori umane sau a unei avarii 
neaşteptate în sistemul străvechi. Cândva existaseră cutii de comandă 
care acționau similar cântăreţului din fluier; însă după câte cunoştea, 
singura asemenea cutie aflată încă în funcţiune atârna la cingătoarea 
lui Starbuck. 

„În siguranţă”. Tălpile Jerushei simţiră siguranţa malului opus. Îşi 
înfrână dorinţa copleşitoare de a-şi lăsa picioarele să se topească sub 
ea şi să se aşeze pe jos. Faţa asudată a lui Gundhalinu îi rânji vitejeşte. 
Se întrebă dacă şi el încerca să nu se gândească la călătoria de 
întoarcere. Uitându-se din nou înainte, citi triumful în mersul 
Seniorului de Wayaways, în timp ce îl urmau în sala de audienţe. 

Chiar şi aici, în apropierea vârfului lui Carbuncle, sala era 
copleşitoare prin măreţia ei; inspectoarea bănuia că putea adăposti cu 
uşurinţă o vilă de pe Newhaven, planeta ei natală. Draperii din 
ţesături având culori pastelate, reci, fluturau din boltirile plafonului 
susținut de stâlpi, pâlpâind şi răsunând cu melodia exotică a mii de 
clopoței din argint lucraţi manual. 

Dincolo de întinderea covorului alb — importat de pe altă lume - pe 


tronul ei şedea, Regina Zăpezii, o zeiţă întruchipată, un şoim de 
zăpadă pintenat într-un cuib încastrat în gheaţă. Fără să-şi dea seama, 
Jerusha se înfăşură mai strâns în mantie. 

— Mai rece decât Karoo, murmură Gundhalinu frecându-şi braţele. 

Seniorul de Wayaways le făcu semn să rămână locului şi se duse să 
le anunţe prezenţa. Jerusha era convinsă că ochii întunecaţi, distanti, 
de sub coroana de păr alburiu, erau deja mai mult decât conştienţi de 
prezenţa lor, deşi Arienrhod nu le răspunsese la salut, dar îi cercetase 
îndelung. De obicei, ea era cea care îi atrăgea privirile Jerushei; dar 
acum, urmărind ochii Reginei, atenţia îi fu atrasă de o linie de lumină 
strălucitoare, urmată de trosnetul unui fascicul de energie nimerind în 
plin. 

— Schact! şuieră Gundhalinu când se auziră ţipete şi văzură cum 
grupul de nobili se desfăcu în momentul în care fulgerul îl lovi pe unul 
trântindu-l pe covor. Duel...? 

Vocea lui era neîncrezătoare. Mâna Jerushei se strânse pe crucea 
imperială de pe paftaua centurii, abia stăpânindu-şi neaşteptata jignire 
suferită. Oare Regina îşi bătea joc de autoritatea poliţiei până într-atât 
încât să pună la cale o crimă în prezenţa ei? Deschise gura ca să 
protesteze, ca să ceară... dar înainte de a-şi putea găsi cuvintele, 
victima se rostogoli şi se ridică, fără să fie băşicată sau pârlită, fără 
sânge care să păteze puritatea câmpului de nea al covorului. O femeie, 
observă Jerusha; uneori identificarea era greu de făcut datorită 
modelor vestimentare des schimbate de nobilime. Mişcându-se, femeia 
producea o uşoară distorsiune a aerului: purtase un ecran protector. Se 
sculă graţioasă, făcu o reverență studiată către Regină, iar asistenţa îşi 
exprimă amuzamentul prin aplauze şi râsete. Gundhalinu înjură din 
nou, mai încet, cu dezgust. Când nobilii îşi schimbară poziţiile, 
Jerusha întrevăzu silueta neagră şi lucirea rece a metalului, şi pricepu 
că în rolul criminalului jucase Starbuck. 

O, zei! Ce fel de cretini glumeţi ar încerca să-i mistuie prin foc pe 
ceilalți doar pentru ca să se amuze? O armă ce putea mutila şi ucide... 
ei o tratau ca pe o jucărie, nu înțelegeau adevărata funcţie sau 
semnificaţie a tehnologiei mai bine decât un animal de casă răsfăţat ar 
fi înţeles o zgardă cu pietre preţioase. „Da... dar a cui este vina dacă 
nu a noastră?” Privirea insistentă a lui Arienrhod o surprinse în 
mijlocul gândurilor. Ochii ciudat colorați stăruiră asupra ei; Regina 
zâmbi. Nu era o expresie plăcută. „Cine spune că animalul de casă nu- 
şi înţelege zgarda?” Jerusha susținu cu încăpățânare privirea 
insistentă. „Sau că sălbaticul nu vede dincolo de minciuna ce-l face să 
fie mai puţin decât uman?” 

Seniorul de Wayaways îi anunţase şi se retrăgea de lângă Regină, 
când Starbuck veni lângă tronul acesteia. Faţa lui mascată se întoarse 
în direcţia noilor veniţi, parcă curios de efectul produs de rolul pe 


care-l jucase. „În fundul sufletului, suntem cu toţii sălbatici”. 

— Te poţi apropia, Inspectore PalaThion. Regina ridică mâna cu 
indiferenţă. 

Jerusha îşi scoase casca şi înaintă, cu Gundhalinu urmând-o 
îndeaproape. Era sigură că pe chipurile lor nu se putea distinge decât 
minimul respect cuvenit. Nobilii se retraseră într-o latură a sălii, 
adoptând atitudini precum ale unor manechine hologramice 
comerciale, privind realmente cu dezinteres salutul femeii. Ea se 
întrebă în treacăt de ce îi amuza într-atât să se joace de-a şi cu 
moartea. Erau cu toţii favoriţi, cu feţe tinere — doar zeii ştiau cât de 
bătrâni erau în realitate. Auzise mereu că cei ce foloseau apa vieţii 
deveneau obsedaţi de protejarea tinereţii lor prelungite. Să fi fost oare 
faptul că la un moment dat vine o vreme când ai experimentat tot 
ceea ce posibil ţi-ai fi putut dori? Nu, aşa ceva nu se putea întâmpla 
nici măcar într-un secol şi jumătate. Sau că ei pur şi simplu nu ştiau, 
că Starbuck nu-i avertizase asupra pericolului? 

— Maiestate... 

Ridică privirea, pe jumătate la Starbuck, apoi iarăşi la Arienrhod 
aşezată în tronul de pe podium. Faţa dulce, de fetişcană, a Reginei era 
doar o mască precum a lui Starbuck, trădată numai de atotştiutoarea 
înțelepciune a ochilor. 

Arienrhod ridică un deget, retezându-i vorba, 

— Am hotărât ca de-acum înainte să îngenunchezi atunci când te 
prezinţi în faţa mea, Inspectore. 

Gura Jerushei se închise brusc. Tăcu un moment, inspirând adânc. 

— Maiestate, sunt ofiţer al Poliţiei Hegemonice. Am depus un 
jurământ de credinţă faţă de Hegemonie. 

În mod deliberat privi lung către spătarul tronului Reginei, prin ea 
şi în jurul ei. Suprafeţele de sticlă suflate şi sudate, spiralele 
strălucitoare şi interstiţiile umbrite o ameţeau cu vraja hipnotică a 
Labirintului; arta bizară ce se cataliza din amestecul volatil de culturi 
al lui Carbuncle. 

— Dar Hegemonia v-a stabilit aici ca să mă slujiţi pe mine. Vocea 
lui Arienrhod o făcu să tresară. Cer numai respectul datorat oricărui 
cârmuitor independent, continuă Regina accentuând uşor cuvântul 
independent, din partea reprezentanţilor altuia. 

— Du-te naibii cu cererea ta! 

Jerusha abia îl auzi pe Gundhalinu şoptind cuvintele înapoia ei şi 
văzu ochii Reginei fulgerându-l şi întipărindu-şi în memorie chipul lui. 
Starbuck cobori alene o treaptă, cu pistolul balansându-se în mâna 
înmănuşată în negru. Arienrhod ridică însă iarăşi braţul şi el se opri, 
aşteptând fără să scoată un cuvânt. 

Jerusha ezită şi ea, simțind tranchilizatorul atârnându-i greu la şold 
şi clocotul de indignare al lui Gundhalinu în spatele ei. „Datoria mea 


este să menţin pacea”. Se întoarse uşor, ca să-l vadă atât pe Starbuck, 
cât şi pe Gundhalinu. 

— Stai cuminte, BZ, vorbi ea aproape la fel de încet cum o făcuse 
bărbatul, dar nu de-ajuns de încet. Vom îngenunchea. Nu-i o cerere 
chiar atât de nerezonabilă. 

Gundhalinu zise ceva într-o limbă pe care ea n-o ştia şi privirea i se 
întunecă. Pe podium, pumnul lui Starbuck se strânse pe armă. 

Jerusha reveni către Regină, simțind cum privirile asistenţei, care 
acum nu mai era indiferentă, îi apăsau puternic umerii în timp ce se 
lăsă într-un genunchi şi-şi înclină capul. După o secundă, urmă un 
foşnet şi un scârţâit de piele, când Gundhalinu o imită, greoi. 

— Maiestate... 

— Te poți ridica, Inspectore. 

Jerusha se sculă în picioare. 

— Nu şi tu! răsună vocea Reginei când Gundhalinu începu să se 
ridice. Vei rămâne în genunchi până când îţi voi da eu voie să te scoli, 
extraplanetarule. 

În timp ce vorbea, Starbuck se deplasă ca o prelungire a voinţei ei 
şi, ajungând lângă sergent, îşi lăsă braţul greu, înveşmântat în negru 
fluid, peste umărul lui, forțându-l să îngenuncheze din nou. Starbuck 
mormăi ceva în limba necunoscută. Mâinile Jerushei se strânseră în 
pumni pe sub mantie, apoi se deschiseră din nou încet. Vorbi, apăsând 
pe fiecare cuvânt: 

— a-ţi mâinile de pe el, Starbuck, până nu te arestez pentru 
molestarea unui poliţist. 

Starbuck zâmbi... femeia văzu cum ochii i se încruntă obraznic şi 
cum se schimbă la faţă pe sub masca netedă. Totuşi nu se clinti până 
nu-i făcu Regina semn. 

— Ridică-te, BZ, spuse blând Jerusha, de abia reuşind să-şi păstreze 
calmul. 

Îi întinse mâna ca să-l ajute să se scoale şi-l simţi cum tremură de 
furie. El n-o privi, iar pe pielea de culoare închisă pistruii îi ieşiră în 
evidenţă, împurpurându-se de umilinţă. 

— Să fi fost omul meu, l-aş fi pedepsit pentru o asemenea aroganță. 

Acum Arienrhod îi privea inexpresivă. 

„Gata cu pedeapsa”. Jerusha îşi luă ochii de la sergent şi înălță 
capul. 

— Este un cetăţean de pe Kharemough, Maiestate. Nu este omul 
nimănui, îşi aparţine lui însuşi. Se uită cu subînţeles la Starbuck, care 
rămăsese lângă ea. 

Regina zâmbi, de data aceasta cu o urmă de apreciere. 

— Poate că, în definitiv, Comandantul LiouxSked mi te-a trimis ca 
pe ceva mai mult decât o mostră de femelă. 

„Asta dovedeşte că nu eşti atotştiutoare”. Gura Jerushei schiţă un 


zâmbet reţinut. 

— Dacă îmi îngăduiţi, atunci aş dori să subliniez că... (se mişcă 
fulgerător şi, cu o pişcătură ascunsă ce bloca nervii, smulse arma lui 
Starbuck)... aceste arme nu sunt jucării. 

Cu mâna încleştată pe patul metalic teşit, îndreptă ţeava ca un deget 
ameninţător spre Starbuck în momentul când acesta porni spre ea; 
auzi freamătul excitat iscat în rândurile privitorilor. 

— O armă energetică nu trebuie niciodată aţintită spre ceva decât 
dacă vrei să faci fărâme ţinta, adăugă ea. Starbuck încremeni la 
jumătatea mişcării şi ea văzu cum muşchii lui se încordează şi se 
contractă. Coborî pistolul şi adăugă: În unul din cinci cazuri, ecranul 
protector cedează la o lovitură directă. Nobilii voştri ar trebui să ţină 
minte asta. 

Regina chicoti amuzată, iar capul lui Starbuck se răsuci către tron, 
lumina dansând prin ghimpii căştii sale. 

— Mulţumesc, Inspectore, încuviinţă din cap Arienrhod făcând în 
acelaşi timp o mişcare curioasă din degete. Suntem perfect conştienţi 
de limitele şi de obligaţiile legate de echipamentul vostru 
extraplanetar. 

Jerusha clipi neîncrezătoare şi, fără să scoată o vorbă, îi întinse lui 
Starbuck pistolul, cu mânerul înainte. 

— O să regreţi asta, căţea, murmură el doar pentru urechile ei. 

Îi smulse arma din mână răsucind-o şi rănindu-i palma, după care 
reveni pe podium. Ea se strâmbă fără voie. 

— Atunci... cu permisiunea Maiestăţii Voastre, voi prezenta raportul 
lunar al Comandantului asupra stării criminalităţii din oraş. 

Arienrhod îi făcu semn cu capul să înceapă şi lăsă o mână posesiv 
pe brațul lui Starbuck, aşa cum se mângâie un câine furios. Nobilii 
începură să se îndepărteze, retrăgându-se din preajma Reginei. 
Jerusha îşi înăbuşi un zâmbet de empatie îndurerată. Raportul ei nu 
era mai însemnat decât o sută altele care îl precedaseră sau decât 
oricare dintre cele care vor urma; ea însăşi va fi în curând altundeva. 
Pornind casetofonul de la centură auzi vocea ofițerului ei comandant 
care prezenta statistica molestărilor şi jafurilor, arestărilor şi 
condamnărilor, crimelor şi victimelor extraplanetare sau locale. 
Cuvintele i se învălmăşiră în minte într-o sporovăială monotonă fără 
sens, răscolindu-i toate neîmplinirile şi părerile de rău ce-i erau atât 
de cunoscute. Fără sens... totul era fără sens. 

Poliţia Hegemonică constituia o forţă paramilitară staționată pe 
toate planetele Hegemoniei, pentru a-i apăra interesele şi cetăţenii... 
ceea ce de obicei însemna protejarea structurilor puterii locale. Pe 
Tiamat, cu tehnologia sa redusă şi populaţia risipită (din care jumătate 
abia dacă era luată în consideraţie de Hegemonie), efectivul poliţiei se 
ridica la un singur regiment, atenţia sa îndreptându-se în principal 


către astroport şi Carbuncle. 

Activităţile poliţiei erau îngrădite, stânjenite, restrânse limitându-se 
la potolirea bătăilor dintre beţivi, arestarea hoţilor mărunți; un şir 
nesfârşit de găinării şi urmăriri deşarte, în timp ce chiar sub nasul 
oamenilor legii se manifesta nestingherit unul dintre viciile cele mai 
strigătoare la cer din galaxia civilizată, iar perverşii desfrânaţi ai 
umanităţii din întreaga Hegemonie se întâlneau făţiş în tripourile 
plăcerii, unde se simțeau ca la ei acasă. 

Primul Ministru simboliza Hegemonia, dar el n-o mai ţinea sub 
control, dacă o ţinuse vreodată. Aceasta era dirijată de către elementul 
economic; adevăratele ei rădăcini fuseseră dintotdeauna negustorii şi 
agenţii de schimb, al căror singur şi adevărat suveran era Profitul. 
Existau însă multe feluri de comerţ şi multe feluri de negustori... 
Jerusha privi spre Starbuck, care stătea arogant în dreapta Reginei: 
simbolul viu al înţelegerii lui Arienrhod cu puterile întunericului şi 
lumii şi al manipulării acestor puteri de către Regină. El simboliza tot 
ce era putred, venal şi corupt în întreaga umanitate şi în Carbuncle. 

Pe Tiamat — în speţă, în Carbuncle —, ca şi pe alte lumi Hegemonice, 
crima şi pedeapsa fuseseră separate între jurisdicţiile a două curţi: una 
prezidată de către o oficialitate locală aleasă de Iernatici şi acţionând 
pe baza legilor locale, şi cealaltă condusă de un Şef al Justiţiei 
extraplanetar, care pronunţa verdictele asupra extraplanetarilor în 
virtutea legilor Hegemoniei. Poliţia furniza grăunţele pentru ambele 
mori şi, după ştiinţa Jerushei, secerişul ar fi trebuit să fie îmbelşugat. 
Dar Arienrhod tolera, ba chiar încuraja prezenţa lumii interlope din 
Hegemonie, creând un fel de zonă a nimănui, un teren neutru 
confortabil în drumul către Porţi. Şi LiouxSked, imitaţia aceea 
pompoasă şi servilă de bărbat şi de comandant, nu avea îndrăzneala să 
se ridice împotriva stării de lucruri existente. Să fi avut ea gradul şi 
măcar un pic de şansă... 

— Ai ceva de spus pe marginea raportului, Inspectore? 

Jerusha tresări prosteşte de parcă i-ar fi putut citi gândurile. Închise 
casetofonul, găsind o scuză pentru a-şi ţine privirea în jos. 

— Nu, Maiestate. „Nimic din ceea ce ai vrea să auzi. Nimic din ceea 
ce ar conta câtuşi de puţin”. 

— Neoficial, Geia Jerusha? Vocea Reginei se schimbase. 

Poliţista ridică ochii spre faţa lui Arienrhod, deschisă şi irezistibilă, 
chipul unei femei adevărate şi nu masca unei regine. 

Aproape că s-ar fi putut încrede în ea... aproape că ar fi putut jura 
că în spatele ritualului şi înşelăciunii se afla o ființă umană ce putea fi 
sensibilizată... aproape. Se uită din nou către Starbuck, aflat în 
picioare lângă Regină, omul de încredere şi amantul acesteia. 

— Nu am nici o opinie neoficială, Maiestate, oftă Jerusha. Eu 
reprezint Hegemonia. 


Starbuck spuse ceva în limba necunoscută; din tonul lui ea traduse 
cruzimea insultei. 

Regina râse — un râs subţire, de o nevinovăție grotescă — şi făcu un 
gest. 

— Bine, atunci, eşti liberă. Dacă vreau să ascult o declaraţie de 
credinţă repetată papagaliceşte, o să-mi aduc un coppok din import. El 
are măcar un penaj ce reflectă mai multă imaginaţie. 

Seniorul Wayaways apăru înclinându-se pentru a-i conduce afară 
din încăpere. 

Jerusha se afla în sfârşit în curtea palatului, fixând cu privirea nava 
de patrulare. Pe parbriz în jurul punctului de impact crăpăturile se 
întindeau ca nişte raze produse de o explozie stelară. „S-a ajuns deci 
până aici?” 

— Sunt sigură că există o mulţime de vorbe grele pe care le-aş putea 
spune despre asta. Mâna i se întinse către scena de vandalism, dar 
până la urmă coborî pe încuietoarea portierei: Dar să fiu a naibii dacă 
am de gând să mă dau în spectacol aici! Se strecură pe scaunul glisant 
în timp ce Gundhalinu se aşeză pe locul şoferului. Şi-apoi...., continuă 
ea culisând portiera, tot ceea ce pot spune este că am obosit şi mă simt 
de parcă m-ar fi scuipat cineva. Uneori mă-ntreb dacă putem controla 
realmente ceva pe planeta asta. 

Scotoci în buzunar după pachetul de iestas şi răsturnă două în 
palmă. Le puse în gură şi muşcă din pielea tare a păstăilor, simțind 
cum gustul acrişor începe să-i liniştească nervii. 

— În sfârşit..., încheie ea. Vrei şi tu? 

Gundhalinu şedea ţeapăn înaintea comenzilor, privind fix afară 
printre tentaculele sălbatice ale distrugerii. Tăcuse pe drumul de 
întoarcere şi trecuse prin Sala Vânturilor de parcă ar fi traversat o 
stradă pustie. Începu să tasteze codul de pornire, fără să răspundă la 
întrebare. 

Femeia puse pachetul deoparte. 

— Sergent, eşti în stare să conduci sau trebuie să preiau comenzile? 
Timbrul vocii ei devenit brusc oficial îl făcu să tresară. 

— Da, Inspectare! Sunt în stare. 

Dădu din cap, continuând să privească înainte. Jerusha văzu că îi 
stăteau mai multe vorbe pe limbă; înghiţi un nod, precum un copil 
supărat. Vehiculul începu să se rotească uşor înapoi, şi după un ocol se 
îndreptă spre oraş. 

— Ce-a spus Starbuck înainte ca Regina să ne dea afară? întrebă 
Jerusha cu ton impersonal. 

Putea recunoaşte câte ceva din scrierea ideografică a 
Kharemougbhilor - instrucţiunile de funcţionare de pe echipamentele 
exportate de ei — dar nu se obosise niciodată să înveţe să vorbească 


Sandhi. Poliţia folosea limba din zona de staţionare drept un teren 
lingvistic comun. 

Gundhalinu îşi drese glasul şi înghiţi din nou. 

— Cu scuzele de rigoare, doamnă, ticălosul a zis că... „„Dacă pe voi 
v-a trimis Hegemonia s-o reprezinte, înseamnă că-i cam lipsită de 
coaie zilele astea”. 

— Asta-i tot? făcu Jerusha aproape râzând. Drace, dar ăsta-i un 
compliment... Mă surprinde că Regina l-a găsit amuzant. Mă-ntreb 
dac-o fi înţeles bine. Sau poate a crezut că-i vorba doar de noi. 

— De altfel, mormăi răutăcios Gundhalinu, Regina le are pe-ale lui. 

De data asta Jerusha râse de-a binelea. 

— Daaa. Şi le primeşte cu plăcere. Deci Starbuck este din 
Kharemough. 

Alt semn aprobator. 

— Ce ţi-a zis ţie? 

Sergentul clătină din cap. 

— Orice ai spune, BZ, nu poate fi ceva de care eu să nu fi auzit deja. 

— Ştiu, Inspectore. În cele din urmă o privi şi pistruii lui palizi se 
înroşiră din nou. Problema e că nu pot să vă spun. N-ar avea nici un 
înţeles, decât dacă aţi fi fost crescută pe Kharemough. Este o chestiune 
de Onoare. 

— Înţeleg. Îl mai auzise vorbind de Onoare, cu O mare, ca o 
subliniere aparte. 

— Eu... Vă mulţumesc că mi-aţi luat apărarea împotriva lui 
Starbuck. N-aş fi putut răspunde în felul meu la insultele lui fără o 
nouă pierdere de prestigiu. 

Solemnitatea, cuvintelor şi brusca recunoştinţă din vocea lui o luară 
prin surprindere. 

Când trecură peste vilele din oraşul de sus, Jerusha se uită afară 
prin parbrizul spart la nobilimea şi servitorii ce-i priveau cu uimire. 

— Nu-ţi poţi pierde onoarea, dacă te insultă un om care n-a ştiut 
niciodată adevăratul înțeles al cuvântului. 

— Mulţumesc. Făcu o mişcare laterală ascendentă pentru a evita un 
copil ce descria cercuri aurii în calea lor. Dar am luat-o asupra mea — 
ştiu asta. Şi v-am făcut necazuri dumneavoastră, creând complicaţii şi 
pentru forţele poliţieneşti. Dacă veţi dori să mă demiteţi din postul de 
asistent, vă voi înţelege decizia. 

Ea se lăsă pe spate în locaşul capitonat al scaunului, flexând mâna 
pe care Starbuck i-o învineţise. 

— Poate n-ar fi rău ca pe viitor să nu mă mai acompaniezi la 
Regină. Nu neapărat pentru că aş dezaproba ceea ce ai făcut. Starbuck 
însă are o armă pe care o poate utiliza acum împotriva ta, îngreunând 
misiunea ta şi implicit pe a mea. În felul acesta ne va fi deci mai greu 
să-i împiedicăm să terfelească bunul renume al Hegemoniei. Şi încă 


ceva... Îţi spun sincer, BZ, că îmi place de tine şi aş fi dezamăgită să 
ştiu că de-abia aştepţi să scapi de mine. „Deşi probabil că n-ai fi tu 
primul”. 

Pe faţa lui se aşternu un zâmbet de uşurare. 

— Nu, doamnă. Sunt mulţumit... mai mult decât mulţumit. Cât 
despre statul înapoia dumneavoastră atunci când o vizitaţi pe 
Regină... e-o adevărată încântare. 

Zâmbetul i se lărgi, molipsitor. Ea aprobă din cap. 

— Dacă m-aş putea eschiva, trimiţându-te pe tine în locul meu, să 
nu-ţi închipui că n-aş face-o. 

Schiţă un zâmbet dar se posomori din nou. Îşi deschise mantia grea 
şi şi-o dădu jos de pe umeri. Îşi scoase apoi casca, uitându-se la 
concavitatea pictată în auriu. 

— S-ar cuveni s-o spânzure cineva într-un copac. Zeilor, m-am 
săturat de treaba asta! Aş da orice să fac un lucru cinstit, undeva 
unde-i nevoie de o forță de poliţie adevărată, nu de un obiect de 
batjocură. 

Gundhalinu îi aruncă o privire, dar de data aceasta nu mai zâmbea. 

— De ce nu vă transferați în altă parte? 

— Ai idee cât durează să-ţi iei transferul? Clătină din cap şi-şi puse 
casca pe genunchi în timp ce-şi desfăcea gulerul înalt al tunicii. Şi de 
altfel, am încercat. Fără succes... Mi-au spus că „e nevoie de mine 
aici”. 

Amărăciunea din vocea ei ardea ca un acid. 

— De ce nu demisionaţi? 

— De ce nu taci? 

Gundhalinu reveni cu privirea, conştiincios asupra comenzilor. Se 
aflau acum în Labirint, înaintând mult mai încet pe strada aglomerată. 
Înserarea păta deja cerul dinapoia zidurilor de furtună. Jerusha vedea 
gangurile cu cerşetori şi speluncile deocheate înşiruite de-a lungul 
străzii; toate îi treceau prin față în goana maşinii ca o parodie a 
propriilor ei visuri şi ambiţii... Oare ar fi fost în stare să dea chiar 
orice pentru a face o muncă mai bună? Ar fi riscat să-şi piardă gradul 
pe care ştia că LiouxSked i-l conferise doar ca să facă impresie pe 
lângă Regină? Îşi trecu o buclă de păr castaniu pe după urechea 
stângă. În definitiv, peste alţi cinci ani oricum se va schimba totul. 
Hegemonia va părăsi Tiamatul şi o va trimite undeva la mai bine... 
oriunde era mai bine. Singurul lucru de care avea nevoie era răbdare 
şi iar răbdare. Zeii ştiau că era destul de greu pentru o femeie să se 
menţină fie pe treptele inferioare ale unei cariere de Albastru, 
darămite să avanseze într-o funcţie de oarecare răspundere. 

Privi în lungul altei alei atunci când trecură prin dreptul intrării 
acesteia. Avea zidurile, luminile, steagurile albastru-violete: Aleea 
Indigo... Era aproape sigură că fusese trimisă pe Tiamat, în primul 


rând, pentru că era femeie; la început, ideea îi plăcuse. Dar i se acrise 
destui de curând. Era o Albastră pentru că îi plăcea funcţia, iar funcţia 
nu se făcea... 

O mişcare doar întrezărită îi declanşă o alarmă în subconştient. 

— BZ, înapoi! Porneşte girofarul! Am văzut ceva pe jos în aleea aia! 
Îşi îndesă casca pe cap şi-şi prinse cureluşa sub bărbie în timp ce 
acţiona mecanismul de decuplare al portierei. Vino după mine! 

Sări afară şi începu să alerge în vreme ce nava de patrulare se opri 
cu o smucitură la intrarea slab luminată a aleei. Mirosuri de mâncare 
gătită pluteau grele în aer; fundătura îngustă era compusă din birturi — 
nişe şi localuri pentru cină pustii. Câţiva indivizi aflaţi prin preajmă 
părură că se topesc pur şi simplu în pereţi la vederea luminii roşii şi a 
uniformei albastru prăfuit. Jumătatea drumului, fusese pe la 
jumătatea drumului... 

Jerusha încetini, căutând butonul proiectorului de pe cască şi 
înaintând către crăpăturile negre ce brăzdau faţada clădirii cu trei 
etaje din stânga ei. Aprinse proiectorul, dar lumina nu-i dezvălui în 
prima spărtură decât nişte bidoane metalice stivuite, iar în 
următoarea, nimic. Auzea paşii lui Gundhalinu care o urma pe 
trotuar... „Voci!”. 

Proiectorul inundă cu lumină următoarea deschidere din zid, mai 
adâncă decât celelalte. Fixă trei figuri... ba nu, patru... cinci... una 
ghemuită deasupra unei victime culcate la pământ, ceva viu cu 
propria-i lumină în mână. 

— Nu mişcaţi! strigă ea cu tranchilizatorul îndreptat spre ei. 

— Albaştrii! Într-o învălmăşeală ca de insecte orbite de lumină, o 
anume mişcare o făcu să observe ceva rău. 

Trase şi văzu arma zburând din mâna bărbatului ce căzu. 

— Am spus să nu mişcaţi! Hei, tu, ăla cu cuțitul, ridică-te, închide-l 
şi aruncă-l încoace. Fuga! 

Îl simţi pe Gundhalinu oprindu-se lângă ea cu arma în mână, aşa că 
îşi concentră întreaga atenţie asupra celui de-al patrulea individ, care 
îi executa ordinul. Raza de lumină alunecă pe pavaj, atingând şi cizma 
ei. 

— Aşa, acum întindeţi-vă pe jos cu burta la pământ. BZ, scoate-le 
colții. Te acopăr eu. 

Gundhalinu înaintă rapid, îngenunche pe rând lângă ei şi-i căută de 
arme. Aşteptând, privirea Jerushei lunecă spre victima ce zăcea 
întinsă pe-o parte; se încruntă şi se apropie ca să-i vadă faţa. 

— Ooo, făcu ea zărind imaginea estompată a unui tânăr cu păr 
roşu. 

Îi văzu groaza albindu-i ochii şi-i auzi horcăitul respirației 
întretăiate. Se lăsă pe genunchi lângă el. Gundhalinu îl scotocea pe 
ultimul dintre negustorii de sclavi. 


— BZ, caută cheia de la cătuşele pe care i le-au pus băiatului. A 
încasat-o rău de tot şi cred că are nevoie de ceva antiparalizant. 
Deschise trusa de prim ajutor de la centură şi scoase o seringă gata 
umplută cu un întăritor. Nu ştiu dacă-mi poţi vedea faţa, băiete, 
continuă ea dar imaginează-ţi un zâmbet de toată frumuseţea. O să fie 
totul bine. 

Zâmbind, îi desfăcu băiatului cămaşa şi-l injectă direct în muşchii 
pieptului. El mormăi uşor, de durere sau în semn de protest. 
Ridicându-i capul, femeia i-l culcă pe genunchii ei în timp ce 
Gundhalinu se apropia cu cheia pentru a-i scoate cătuşele. Mâinile 
băiatului căzură fără vlagă pe lângă corp. 

— Ştiu unde să le pun ca să stea bine, rânji sergentul arătând 
cătuşele. 

— Bine. Aşa să faci, zise ea încuviinţând din cap. Îşi desprinse şi 
cătuşele pe care le păstra la brâu şi i le dădu. Apucă-te de treabă. Îi 
tratăm la fel conform legii. 

Gundhalinu se ridică din nou. Se uită la el cum le pune cătuşe celor 
trei negustori de sclavi. Un tremur trecu prin corpul băiatului; 
privindu-l, Jerusha văzu că începuse să tragă aer în piept cu o uşurare 
disperată. Pleoapele căzură iar peste ochii lui sălbatici de culoarea 
mării. Ea îi îndepărtă de pe faţă şuviţele umede de păr roşu. 

— Mai bine ia legătura prin radio, BZ — n-o să-i putem înghesui pe 
toţi pe bancheta din spate. Cred că tânărul nostru prieten îşi revine 
foarte bine. 

— Chiar aşa, Inspectore, aprobă sergentul. 

Negustorul de sclavi pe care îl ţintuia la pământ îşi ridică faţa şi 
apoi scuipă. 

— O femeie! O blestemată de muiere Albastră. Cum vă place! O 
femeie ne-a făcut praf! 

Gundhalinu îl înghionti brutal cu cizma şi el protestă. 

Jerusha se rezemă cu spatele de perete, punându-și tranchilizatorul 
pe genunchi. 

— Şi să nu uiţi asta niciodată, fiu de căţea ce eşti. Poate n-o să 
reuşim s-ajungem până-n inima putreziciunii din oraşul ăsta, dar 
câteva degete tot putem să-i retezăm. 

Gundhalinu ieşi în alee, întorcându-se la nava de patrulare. Nici 
unul dintre trecători nu se opri să întrebe ce se întâmplase. În mod 
sigur, cine avea într-adevăr interes ştia deja. Băiatul încercă să scoată 
un sunet care era pe jumătate geamăt şi mâinile i se ridicară pe piept. 
Deschise ochii, dar apoi îi miji, uitându-se printre gene din cauza 
luminii proiectorului. 

— Crezi că te poţi ridica? 

El dădu afirmativ din cap şi se împinse cu mâinile în timp ce 
Jerusha îl rezemă cu spatele de perete. Sângele i se prelingea din nas 


şi dintr-o zgârietură de pe bărbie; faţa şi cămaşa erau acoperite de 
pete unsuroase. Bâjbâi printre şiragurile de mărgele sparte, de proastă 
calitate, ce-i atârnau în jurul gâtului. 

— Ia naiba! Of, la naiba... D-abia le cumpărasem! 

Ochii îi erau sticloşi. 

— Nu contează ambalajul dacă marfa e intac... Se întrerupse când 
văzu medalia de onoare, lipsită de strălucire, legănându-se printre 
mărgele. De unde-o ai? 

Pumnul băiatului se închise protector peste medalie. 

— Este a mea! 

— Nimeni nu spune că nu... Stai! 

Prinsese mişcarea cu coada ochiului; înălţă pistolul. Negustorul cel 
mai apropiat de intrarea în alee şovăi, pe jumătate ridicat în picioare, 
cu mâinile legate la spate. 

— La pământ, vierme, dacă nu vrei să simţi pe pielea ta ce a păţit 
băiatul. Negustorul se trânti cu zgomot pe burtă în timp ce o privea cu 
neruşinare. 

— EL..., începu băiatul şi-şi apăsă o mână pe gură. Era... să mă taie. 
Voiau să mă vândă! Spuneau că... aş... 

ÎI cuprinse un tremur; Jerusha îl privea cum se luptă să şi-l înfrângă. 

— Muţii nu spun poveşti... deşi cei de-acolo de unde te-ai fi dus 
oricum n-ar fi înţeles nici o vorbă din spusele tale. Şi desigur că nu le- 
ar fi păsat... Nu, nu-i un gând frumos, nu-i aşa? Îi strânse cu blândeţe 
braţul subţire. Dar asta se întâmplă mereu. Numai că mărinimoşii 
ăştia n-au s-o mai repete niciodată. Ia spune, eşti extraplanetar? 

Mâna lui se strânse din nou peste medalie şi miji ochii cu 
înverşunare. 

— Mda... adică, nu. Mama nu era, doar tata. 

Poliţista reuşi să nu-şi trădeze surprinderea. 

— Medalia i-a aparţinut lui. 

Luă de bună declaraţia băiatului, fără să-i pese de unde avea 
medalia, pentru că acum o interesa posibilitatea unor delicte mai 
importante. 

— Dar tu ai fost crescut aici nu? Şi te consideri cetăţean al 
Tiamatului... 

Fl se frecă la gură, clipind. 

— Cred că da, răspunse cu o urmă de şovăială sau de bănuială. 

Gundhalinu reapăru din alee; raza proiectorului său se suprapuse 
peste cea a Jerushei, alungând umbrele. 

— Vor veni să-i ridice dintr-o clipă în alta. 

Femeia încuviinţă din cap. Sergentul se opri lângă băiat. 

— Cum te simţi? 

Băiatul se uită la faţa smeadă şi pistruiată a lui Gundhalinu, aproape 
holbându-se, înainte să dea semne că-şi aminteşte de buna-cuviinţă. 


— Bine, cred. Mulţumesc... mulţumesc... Se întoarse către Jerusha, 
îi întâlni ochii, privi în jos, într-o parte, iar în spate: Nu ştiu cum... eu 
doar... mulţumesc. 

— Vrei să ne răsplăteşti? zâmbi ea şi el aprobă din cap. Fii mai 
atent pe unde mergi. Şi să fii dispus să juri în mod oficial că eşti 
cetăţean al Tiamatului. Făcu o grimasă către Gundhalinu: Nu numai 
răpire şi molestare, ci şi încercarea de a lua în afara lumii un cetăţean 
de pe o planetă proscrisă. Mă simt tot mai bine. 

Sergentul râse. 

— Iar altcineva se simte tot mai rău, arătă el cu capul către 
prizonieri. 

— Ce înseamnă asta? Băiatul se ridică în picioare, sprijinindu-se 
greoi de zid. Vreţi să spuneţi că nu voi putea merge niciodată pe altă 
lume, chiar dacă o doresc? 

Gundhalinu întinse o mână, sprijinindu-l. Jerusha se uită în treacăt 
la ceas. 

— În cazul tău, probabil că se poate. Dacă tatăl tău era 
extraplanetar, asta-i altceva... dacă o poţi dovedi. Bineînţeles, odată ce 
pleci de-aici nu te mai poţi întoarce niciodată... Ar trebui să te consulți 
cu un avocat. 

— De ce? întrebă Gundhalinu. Aveai de gând să pleci? 

Băiatul începu să-i privească ostil. 

— Poate o să doresc s-o fac vreodată. Dacă voi veniţi aici, de ce nu 
ne lăsaţi şi pe noi să plecăm? 

— Deoarece culturile voastre nu au atins un grad adecvat de 
maturitate, recită sergentul. 

Băiatul se uită semnificativ spre negustorii de sclavi extraplanetari, 
apoi întoarse ochii la Gundhalinu. Acesta se încruntă. 

Jerusha îşi porni casetofonul. 

— Dacă n-ai nimic împotrivă, voi înregistra câteva date pentru 
evidenţă. Apoi te vom duce jos, la centrul medical, pentru... 

— Nu-i nevoie. Mă simt bine. Băiatul se îndreptă, aranjându-şi 
hainele. 

— Probabil că nu eşti cel mai în măsură să judeci asta, îl privi 
pătrunzător Jerusha, întâlnind nişte ochi ce străluceau ca nişte tăciuni 
aprinşi. Însă asta depinde de tine. Mai bine du-te acasă şi trage un pui 
de somn. În orice caz, trebuie să ştim de unde să te luăm în caz că 
vom avea nevoie de tine. Spune-ţi, te rog, numele. 

— Sparks Dawntreader Văratic. 

— Văratic? Surprinsă, abia acum îi auzi graseierea. De când eşti în 
oraş, Sparks? 

— Nu de prea mult timp, ridică el din umeri. 

— Hm... „Asta explică multe”. De ce-ai venit în Carbuncle? 

— Şi asta e interzis de legile voastre? întrebă sarcastic. 


— Nu, după câte ştiu eu, răspunse Jerusha şi-l auzi pe Gundhalinu 
pufnind dezaprobator. Lucrezi undeva... cu ce te ocupi? 

— Sunt cântăreţ ambulant. Mâinile lui începură deodată să caute, 
scotocind prin cămaşă, în centură, bâjbâind prin aer. Fluierul meu... 

Jerusha lumină colţurile întunecate rotindu-şi casca. 

— Ăsta e? 

Băiatul se lăsă în patru labe lângă unul dintre negustorii de sclavi şi 
culese bucăţile. 

— Nu... nu! 

Faţa şi mâinile i se încordară de durere. Negustorul de sclavi râse şi 
pumnul băiatului îl lovi peste gură. 

Jerusha înaintă şi-l trase pe Sparks în sus şi într-o parte. 

— Ajunge, Văraticule... Ai trecut prin clipe grele aici, pentru că 
nimeni nu ţi-a spus care sunt regulile. Şi nimeni nu poate, asta-i 
problema. Du-te înapoi în insulele tale liniştite, unde vremea stă pe 
loc, cât mai eşti încă în stare s-o faci. Du-te acasă..., şi mai aşteaptă 
încă cinci ani. Vei aparţine acestui loc după Schimbare. 

— Ştiu ce fac. 

„Ştii pe dracu””, gândi ea, cercetându-i faţa învineţită şi fluierul rupt 
pe care continua să-l ţină strâns în mâini. 

— În acest caz, dat fiind că îţi lipsesc mijloacele de a-ţi câştiga 
existenţa, am să te acuz de vagabondaj. Bineînţeles, doar dacă nu 
părăseşti oraşul până în cursul zilei următoare. 

„Orice ca să te trimit înapoi pe o navă departe de aici, înainte ca oraşul 
să ruineze o altă viaţă”. 

Băiatul părea neîncrezător. Apoi îi reveni mânia şi Jerusha îşi dădu 
seama că ea pierduse. 

— Nu sunt vagabond! Stau... stau în casa fabricantei de măşti, din 
Aleea Lămâiului. Acolo stau. 

Jerusha auzi zgomotul unei alte nave de patrulare care sosea şi 
bocănitul cizmelor în gang. 

— FE-n ordine, Sparks. Dacă ai un loc unde să stai, eşti liber să te 
duci acasă. „Numai că n-o să te duci acasă, prostule”. Dar tot am 
nevoie să înregistrez depoziţia ta de victimă, pentru a-i izgoni odată 
pentru totdeauna pe paraziţii ăştia. Treci mâine pe la sediul central al 
poliţiei... Îmi datorezi măcar atâta lucru. 

Băiatul aprobă ursuz din cap şi ieşi în alee. Poliţia nu se aştepta să-l 
mai vadă vreodată. 

— Ce vrei să spui, că nu ştii ce i s-a întâmplat băiatului? Arienrhod 
se aplecă în faţă, privind aspru craniul pleşuv al negustorului. 
Degetele ei pătrunseră adânc, ca nişte gheare, în braţele moi ale 
fotoliului. 

— lertaţi-mă, Maiestate! Negustorul îi aruncă o privire fugară, cu 
ochii unui rozător înspăimântat. N-am crezut că vă interesează şi 
băiatul, ci numai fata. I-am spus să meargă la localul lui Gadderfy din 
fundătura Scoicii, dar el nu s-a dus acolo. Dacă vreţi să caut în oraş... 
Vocea îi tremura. 

— Nu, nu va fi nevoie. Reuşi să imprime vocii un ton împăciuitor, 
nedorind ca bătrânul să cadă mort de frică. Metodele mele sunt mult 
mai eficiente decât ale tale. Îl voi găsi singură, dacă voi hotărî că am 
nevoie de el. „Şi poate că am fost destinată să-l găsesc”. Spuneai că s-a 
hotărât să vină aici pentru că... Moon... a devenit sibilă, în timp ce ela 
fost respins? „Ce greu este să te chemi pe tine însăţi cu un alt nume”. 
Ce se aşteaptă să găsească în Carbuncle? 

— Nu ştiu, Maiestate. Negustorul răsuci în mâini capătul centurii 
sale ornamentate. Aşa cum v-am spus, ei erau făgăduiţi unul altuia... 
erau mereu împreună. Cred că asta i-a rănit lui mândria, că n-a putut 
să i se alăture în scamatoriile acelea. Taică-său e extraplanetar... 
băiatul poartă mereu medalia aia... Cred că e curios. 

Regina aprobă din cap, fără să-l privească. De-a lungul anilor 
negustorul îi adusese veşti despre cei doi copii care creşteau împreună 
şi se iubeau din copilărie, uniţi fiind printr-o legătură invizibilă de 
fidelitate... care eventual putea fi folosită ca s-o atragă pe fată aici, în 
Carbuncle, şi s-o smulgă din obsesia superstiţioasă de sibilă. Nu o 
putea învinui că aspira la cea mai înaltă onoare din lumea ei limitată; 
aceasta nu dovedea decât că ele erau în mod sigur aceeaşi femeie. 
Totuşi obsesia lui Moon o făcuse să ignore încercările negustorului de 
a-i trezi interesul pentru tehnologia Iernaticilor, deşi băiatul se arătase 
interesat, poate datorită tatălui său extraplanetar. Măcar Moon nu-şi 
respinsese niciodată vărul fiindcă îi plăcea tehnica, aşa cum ar fi făcut 
orice Văratic veritabil. Asta o determinase pe Arienrhod să tolereze 
relaţia dintre ei, în speranţa că fie şi indirect, contactul cu tehnologia 
o va pregăti pe fată pentru destinul ei. Cer puţin ea nu rămăsese 
însărcinată... până şi Văraticii ştiau cum să folosească ierburile 
anticoncepţionale. Dacă băiatul ar fi fost aici în palat, aşteptând-o... 

— Eşti sigur că Moon „studiază” acum cu sibilii pe insula lor? Va fi 
în siguranţă acolo? 

— La fel de în siguranţă ca oriunde în Vară, Maiestate. Poate mai în 


siguranţă. Se poate chiar să se întoarcă în Neith până când eu voi 
ajunge din nou acolo. 

— Şi spui că sibilii pe care i-ai văzut nu sunt de fapt nebuni...? 

Vocea i se ascuţi. Sperase s-o aducă pe fată aici. Înainte de a risca să 
contracteze maladia sibilului; dar acum era prea târziu. 

— Nu, Maiestate, clătină el din cap. Sibilii îşi controlează perfect 
crizele. N-am văzut niciodată pe vreunul să n-o facă. 

Siguranţa bătrânului o linişti şi pe ea. 

Studie fresca de pe zidul din spatele lui. Atâta timp cât fata era 
sănătoasă la minte, altceva nu conta; maladia putea fi chiar un lucru 
bun, o protecţie, dacă îi făcea pe Văratici să aibă încredere în ea. 
Reveni, cu privirea spre negustor. 

— Atunci îi vei duce un mesaj de la vărul ei, mesaj pe care ţi-l voi 
da eu. Vreau ca ea să vină în Carbuncle. 

Moon trebuia să vină prin propria ei voinţă, Văraticii n-ar fi permis 
niciodată răpirea unei sibile. 

Negustorul rămase cu capul plecat, astfel încât expresia chipului nu- 
i era vizibilă, deşi se încordase puţin. 

— Dar, Maiestate... dacă ea devine sibilă, poate o să-i fie teamă să 
vină în oraş. 

— Va veni, zâmbi Arienrhod. O cunosc eu: va veni „Dacă ea crede 
că iubitul îi este în pericol, va veni”. M-ai slujit bine... negustorule, 
continuă fără a-i pomeni numele pe care îşi dădu seama că-l uitase. 
Meriţi o recompensă bună. 

„O zei am început să îmbătrânesc”. Surâsul i se şterse un pic. Apăsă 
o serie de taste luminoase de pe braţul fotoliului. 

— Cred că vei descoperi că toate datoriile pentru ultimul tău 
transport de marfă au fost anulate. 

— Vă mulţumesc, Maiestate! Pieile fleşcăite de pe chipul bătrânului 
se bălăngăniră când el făcu o plecăciune, şi Regina blestemă urâţenia 
pe care o pricinuia vârsta, chiar dacă-i făcea plăcere să-şi cunoască 
propria-i invulnerabilitate. 

Îi dădu permisiunea să plece, fără măcar să-i atragă atenţia să 
păstreze numai pentru el secretul acestei întâlniri. Era o rudă 
îndepărtată, dar loială; nu conta că ar fi putut să se mire de ciudata sa 
calitate de paznic sau de şi mai ciudatul obiectiv al supravegherii, căci 
n-ar fi pus niciodată întrebări şi nici n-ar fi trădat. Mai ales că era 
plătit aşa de bine. După plecarea lui se ridică şi merse la uşa de 
intrare, glisând tăbliile albe încrustate. În mod surprinzător, Starbuck 
o aştepta, în sala mai largă din spatele uşii. Cu el se aflau Dulăii — 
copoi amfibii de pe Tsieh-pun, perfect înzestrați pentru a dibui 
şiretlicurile mersilor. Dulăii stăteau grupaţi în cealaltă parte a sălii, 
unduind din braţele tentaculare în timp ce mârâiau între ei, purtând o 
conversaţie sporadică. 


Starbuck însă cu obişnuita lui insolenţă publică se sprijinea de o 
masă samathană, aflată foarte aproape în stânga Reginei... şi foarte 
aproape de uşă. Se întrebă dacă nu cumva el ascultase convorbirea; 
admițând că probabil o făcuse, pesemne că n-avea importanţă. 

Bărbatul avea gluga pe cap, fiind înveşmântat tot în negru, dar în 
locul costumului de curte purta o salopetă termică prevăzută cu 
echipament de vânătoare. Când se îndreptă, o rază de lumină se 
reflectă din cuțitul ucigaş aflat în teacă. Făcu o reverență, cu o 
decenţă rigidă, dar nu înainte ca ea să-i vadă privirea cercetătoare şi 
întrebările din ochii întunecaţi. 

— Pleci deja? întrebă Arienrhod pe un ton 
nepăsător. 

— Da, Maiestate. Dacă asta vă e dorinţa. 

Ea sesiză uşoara aroganță a unui ritual repetat între egali. 

— Exact, este dorinţa mea cea mare. „Da, tresari, vânătorul meu 
mult prea încrezător! Nu eşti primul dintre mulţi alţii şi ai putea să nu 
fi nici ultimul”. Cu cât te duci mai curând, cu atât mai bine. Vânezi în 
rezervaţia familiei Wayaways? 

— Da, Maiestate. Vremea e senină acolo şi ar trebui să dureze. După 
o şovăială, se apropie de ea: Ai să-mi urezi noroc la vânătoare...? 
Mâna lui îi dezmierdă braţul prin pânza subţire. 

Îşi ridică masca şi femeia îi trase faţa către a ei, dându-i un sărut ce 
promitea recompense mult mai însemnate. 

— Vânătoare bună! 

Starbuck încuviinţă din cap şi-i întoarse spatele. Ea îl privi 
adunându-şi Dulăii şi plecând să caute viaţa şi moartea. 


— „Introducere de date...” 

Un ocean de aer... un ocean de piatră. Zbura. Moon se holbă prin 
ochi străini la pereţii boltiţi ai stâncii striate care o scoase afară, în 
ţara canioanelor, o întindere nemăsurată de piatră tocită, arătând ca o 
dantelă colorată în violet, verde, purpuriu şi gri. Era prinsă în guşa 
unei păsări transparente, o aeronavă în zbor; monitoare grafice şi 
alfanumerice afişau simboluri ciudate în timp ce clipeau şi ţăcăneau 
pe bordul din faţa ei. Transa o ţinea însă în stază şi nu le putea atinge, 
iar creasta stâncii purpurii se ridica precum un zid în calea zborului ei 
năvalnic. 

Nava se înclină brusc de la sine, evitând culmea şi plonjând într-o 
prăpastie adâncă, ameţind-o pe fată. Pe bord, un beculeţ clipi roşu, 
piuind un avertisment înainte ca altitudinea navei să se stabilizeze. De 
unde venea? Încotro se ducea? Unde se afla această mare pietrificată? 
Erau taine la care n-avea să poată răspunde niciodată: alături de 
„cine”, „cum”, şi „de ce”... Deasupra, cerul era un indigo fără nori, 
înnegrindu-se către zenit, luminat doar de un singur soare mititel, 
argintiu. Nicăieri nu putea zări apă... 

— „Introducere de date...” 

Un ocean de nisip. O plajă nesfârşită, o mare de dune fără ţărmuri, 
cu fluxuri şi refluxuri ce curgeau neîncetat sub vântul veşnic... Nava ei 
se deplasa pe deasupra nisipului într-o legănare neregulată şi fata nu 
era sigură, din poziţia în care se afla — purtând cască pe cap împotriva 
cuptorului de lumină, sus pe fuselajul blindat — dacă totul era aievea 
sau nu... 

— „Introducere de date...” 

Un ocean de omenire. Mulțimea se îmbulzea în jurul ei la 
întretăierea a două străzi, împingând-o şi târând-o precum un curent 
marin înşelător. Maşini treceau pe lângă ea vâjâind şi huruind, 
aglomerând partea carosabilă, umplându-i nările cu fum amar şi 
asurzind-o... Un străin cu faţa oacheşă îmbrăcat complet în maro, cu 
pălărie ascuţită şi cizme strălucitoare, o prinse de braţ; îşi înălță vocea 
într-o limbă necunoscută, punând întrebări. Moon îi văzu faţa 
schimbându-i-se deodată, şi el o lăsă să plece... 

— „Introducere de date...” 

Un ocean de noapte. O completă absenţă a luminii, şi a vieţii... un 
sentiment de vârstă macrocosmică... o conştiinţă de activitate 
microcosmică... Înțelegerea faptului că ea nu va pătrunde niciodată în 
inima secretă a acestei realităţi, indiferent cât de des revenea, mereu 
în acest miez de noapte complet lipsit de orice, în care nu exista 


absolut nimic.... 

— „Încetarea analizei! Auzi cuvintele răsunând, îşi simţi capul 
căzându-i moale în faţă, şi-şi trase suflarea când sfârşitul unei alte 
transe o îmbrânci înapoi în propria-i lume. Stătea cu şezutul pe călcâi, 
relaxându-şi în mod conştient muşchii trupului, într-un val crescător... 
răsuflând adânc şi fiind conştientă de orice răspuns furnicător al 
corpului. 

Deschise în sfârşit ochii, către prezenţa liniştitoare a lui Danaquil Lu 
ce-i zâmbea din scaunul ei grosolan de lemn, aşezat în colţul opus al 
încăperii. Acum îşi putea controla trupul în timpul Transferului; nu 
mai trebuia să fie ţinută şi readusă cu forţa în lumea reală. Îi surâse şi 
ea cu o mândrie obosită, apoi se aşeză turceşte pe covoraşul ţesut. 

Clavally apăru brusc în uşă, acoperind pe moment dreptunghiul de 
lumină solară ce încălzea spinarea fetei. Aceasta se răsuci ca s-o vadă 
cum traversează cel de-al doilea dreptunghi luminos de sub rama 
spartă a ferestrei. Clavally îşi lăsă mâna să netezească absentă părul 
moale, castaniu, mereu zbârlit, al lui Danaquil Lu. Bărbatul era un 
individ tăcut, aproape timid, dar toanele permanente ale lui Clavally îl 
făceau să râdă cu uşurinţă. 

Îi lăsa lui Moon impresia că se simţea cumva stingherit sau 
nelalocul lui pe această insulă, în camerele cioplite în roca poroasă. 
Nu putea ghici de unde provenea; dar vedea uneori în ochii lui dorul 
după locurile natale. Câteodată îl surprindea privind-o cu o expresie 
pe care nu o putea preciza — de parcă ar mai fi văzut-o undeva mai 
înainte. Pe gât şi pe jumătate de faţă avea nişte cicatrici urâte, ca şi 
cum l-ar fi zgâriat un animal. 

— Ce-ai văzut? 

Întrebarea lui Clavally era ea însăşi aproape un ritual. Pentru a o 
ajuta să înveţe să controleze Transferul, să stăpânească ritualurile 
trupului şi ale minţii ce conduceau o sibilă, fetei i se puneau întrebări 
cu răspunsuri previzibile — întrebări ce fuseseră puse tuturor în cadrul 
educaţiei. Moon constatase că niciodată nu ştia ce-i va răspunde unui 
căutător. În schimb, era purtată într-o viziune: într-un hău întunecat, 
la fel de imens ca şi moartea... Într-o vibrantă lume de vis, undeva în 
mijlocul unei alte realităţi. Un fir mistic lega fiecare întrebare de vis 
separat şi astfel Clavally, ori Danaquil Lu îi puteau ghida experienţa 
Transferului, reducând teribila înstrăinare cu preziceri ale lucrurilor 
pe care ea urma să le vadă. 

— Am fost iarăşi în Niciunde. 

Moon îşi scutură capul, alungând ecourile înnebunitoare ale visului, 
umbrele ce continuau să-i răsune în memorie. Primele lucruri învăţate 
după iniţiere fuseseră barierele mentale şi concentrarea disciplinată, 
care aveau să-i păstreze mintea sănătoasă, împiedicând-o să audă fără 
să vrea miile de gânduri ascunse ale minţii atotvăzătoare a Doamnei, 


sau să fie afundată în extazul Doamnei ori de câte ori cineva din jurul 
ei punea o întrebare. 

— De ce mergem acolo mai des decât în orice alt loc? Parcă m-aş 
îneca. 

— Nu ştiu, zise Clavally. Poate că ne înecăm... se spune că cei care 
se îneacă au şi ei viziuni. 

Moon se foi stânjenită. 

— Sper că nu. 

Râsetele lor răsunară în încăperea micuță. Clavally se aşeză lângă 
Danaquil Lu, frecându-l pe umeri cu o tandreţe absentă; colierul său 
din cochilii de scoici zornăia muzical. Nopțile friguroase şi umede din 
camerele de piatră îl anchilozau, totuşi nu se plângea niciodată. 
„Poate că ăsta-i motivul pentru care...” Palmele fetei îi strânseră 
genunchii, când îi privi pe cei doi laolaltă. 

— Controlul tău este bun, Moon, surâse Danaquil Lu jumătate 
înspre ea, jumătate înspre mâinile lui Clavally. Cu fiecare Transfer 
devii tot mai bună... ai o voinţă foarte puternică. 

Moon se ridică brusc în picioare: 

— Cred că am nevoie de puţin aer. 

Vocea îi sună, chiar şi ei, stinsă şi subţire. Merse repede spre uşă, 
ştiind că de fapt nu aerul îi lipsea. 

Porni la fugă pe cărarea ce ducea către golfuleţul unde se aflau 
bărcile lor; urmă poteca ce suia promontoriul verde-albăstrui, bătut de 
vânturi, ce se întindea deasupra mării verzi-albastre. Răsuflând cu 
greutate, se lăsă să cadă în iarba înaltă încâlcită de sare, şi-şi aruncă 
ochii înapoi către faleza îndreptată spre sud, unde în lunile trecute 
trăise ca o pasăre în cuib. Privea înspre mare, zărind în depărtarea 
albastră, pătată de nori, creasta zimţuită a Insulei Alegerii, sora mai 
mare a insulei unde se afla acum... amintindu-și cu toată însufleţirea 
unui vis de Transfer momentul deciziei Doamnei care despărţise viaţa 
ei de a lui Sparks. „Nu-mi pare rău!”. Pumnul ei lovi cu putere iarba 
jilavă; se deschise apoi, fără vlagă. 

Îşi înălță braţul ca să se uite la linia subţire albă de pe încheietura 
mâinii pe care i-o crestase Clavally, când şi-o crestase şi pe-a ei, cu o 
seceră, acum multe luni. Danaquil Lu le apăsase încheieturile una 
peste alta iar sângele lor se amestecase şi picurase pe jos, în timp ce 
bărbatul cântase un imn pentru Marea Mamă, exact în acest loc. Aici, 
privind Marea de sus, Moon fusese sfinţită şi îi atârnaseră de gât 
trifoiul tepos; întâmpinând-o cu bucurie în noua viaţă, sorbiseră cu 
toţii pe rând dintr-o cupă cu apă de mare; prin legătura de sânge 
fusese iniţiată în această breaslă sfântă. Tremurând de teamă, se 
simţise simultan fierbinte, îngheţată şi ameţită, percepând prezenţa 
Doamnei coborând asupra ei... se prăbuşise leşinată în mijlocul lor, 
trezindu-se în a doua zi, încă slăbită şi cu febră, dar plină de 


venerație. Devenise unul dintre puţinii aleşi; după cicatricile de pe 
încheieturile lor, era clar că Clavally şi Danaquil Lu iniţiaseră doar alţi 
şase sibili înaintea ei. Amintindu-şi-l pe Sparks cum ţinea în mână 
propriu simbol al depărtării dintre ei, fata îşi strânse trifoiul în palmă 
cu prudenţă, din cauza vârfurilor ascuţite. „Moarte dacă iubeşti o 
sibilă... dacă eşti o sibilă...”. 

Dar nu să iubeşti, şi să fii o sibilă; se uită cu gelozie la faleză, 
imaginându-şi pe Clavally şi Danaquil Lu făcând dragoste în absenţa 
ei. Cuvintele amare rostite de Sparks la despărţire rămăseseră doar o 
urmă subţire şi albă pe suprafaţa minţii aidoma liniei albe aflate în 
jurul încheieturii mâinii ei. Timpul şi amintirile de-o viaţă întreagă 
îndepărtaseră durerea fetei, tot aşa cum un val şterge urmele de paşi 
de pe nisip, lăsând o suprafaţă netedă şi strălucitoare, o reflecţie de 
dragoste şi necesitate. ÎI iubise mereu şi totdeauna să aibă nevoie de 
el. Nu-l putea părăsi niciodată. 

Clavally şi Danaquil Lu erau făgăduiţi unul altuia şi cunoaşterea 
acestui lucru constituia un mic demon întemnițat în pieptul lui Moon. 
Pentru insulari, actul sexual reprezenta ceva la fel de natural ca şi 
trecerea de la copilărie la adolescenţă, totuşi erau reţinuţi în legătură 
cu vieţile lor particulare; aşa că fata petrecuse multe ore în meditații 
conştiincioase, solitare, care se transformau prea uşor în vise de 
invidie şi de dor trăite la lumina zilei. Unul dintre lucrurile pe care le 
aflase despre sibili era că aceştia nu se aflau mai presus de oamenii 
simpli: supărarea, mânia şi toate măruntele frustrări ale vieţii 
continuau să crească din semințele studiului, iar bunele intenţii se 
încheiau deseori prin greşeli. 

Încă râdea, plângea şi suferea gândindu-se la atingerea băiatului... 

— Moon? 

Se întoarse cu vinovăţie înspre vocea lui Clavally ce răsună înapoia 
ei. 

— Te simţi bine? Clavally se aşeză lângă ea, punându-i o mână pe 
braţ. 

Dincolo de valul de energie pe care orice întrebare îl elibera acum 
în mintea ei, Moon simţi cum o cuprinde emoția — jalea de a nu fi 
singură. Abia reuşi să se stăpânească. 

— Da, murmură ea, înghițind un nod, dar uneori... mi-e dor de 
Sparks. 

— Sparks? Vărul tău, încuviinţă, Clavally. Acum îmi amintesc. V-am 
văzut împreună. Ziceai că vreţi să fiţi laolaltă pentru totdeauna. N-a 
venit cu tine? 

— Ba da! Dar Doamna... l-a trimis înapoi. Toată viaţa am plănuit s-o 
facem împreună... şi pe urmă Ea l-a alungat. 

— Totuşi tu ai venit aici. 

— Trebuia. Am aşteptat jumătate din viaţă ca să fiu sibilă. Să fiu şi 


eu ceva pe lumea asta. Moon se foi, strângându-şi genunchii la piept, 
când un nor întunecă deodată soarele. Dedesubtul lor, marea căpătă 
un plumburiu sumbru. El însă n-a putut înţelege, continuă fata. A spus 
lucruri prosteşti, odioase. A... a plecat, în Carbuncle! A plecat mânios. 
Nu ştiu dacă se va mai întoarce vreodată. 

Se uită în sus, întâlnind ochii lui Clavally, văzând simpatia din ei, 
înțelegând că se ascunsese prea mult timp şi dându-şi seama că greşise 
ascunzându-se... pentru a duce singură povara. 

— De ce nu ne-a ales Doamna pe amândoi? Noi am fost mereu 
împreună! Ea nu ştie că noi suntem la fel? 

Clavally clătină din cap. 

— Ştie că nu sunteţi, Moon. De asta te-a ales numai pe tine. În 
Sparks exista ceva ce tu nu deţineai — sau invers — aşa că atunci când 
Ea v-a atins inimile, acolo, în peşteră, dintr-a lui a auzit o notă falsă. 

— Nu! Moon privi peste întinderea apei către Insula Alegerii. Cerul 
se acoperea de nori, pregătind o altă aversă de ploaie. Vreau să spun... 
nu e nimic în neregulă cu Sparks. S-a întâmplat aşa pentru că tatăl lui 
nu era Văratic? Pentru că-i place tehnologia? Poate că Doamna şi-a 
închipuit că el nu e cu adevărat credincios. Ea nu-i ia pe lernatici ca 
să-i facă sibili. 

Fata îşi trecu degetele prin iarba rară, căutând o explicaţie în firele 
încâlcite. 

— Ba da, îi ia. 

— Adevărat? 

— Danaquil Lu este Iernatic. 

— Zău? ridică fruntea Moon. Dar... cum? De ce? Mereu am auzit... 
toţi spun că ei nu sunt credincioşi. Şi că nu sunt... ca noi. 

— Doamna lucrează pe căi ciudate, spuse Clavally. Când Dana era 
tânăr, familia lui deţinea terenuri la marginea Verii. Odată, într-un act 
de bravură, a vizitat un loc de alegere a sibililor şi Doamna l-a 
chemat. A devenit sibil... n-o putea refuza, aşa cum nici tu n-ai putut. 

Moon se uită peste mare şi înapoi la Clavally, neştiind ce să spună. 

Femeia surâse cu tristeţe. 

— Oamenii sunt amestecați, fructe dulci şi acre deopotrivă, oriunde 
i-ai găsi. Doamna-i alege pe cei care corespund cel mai bine gusturilor 
Ei şi nu pare să ţină seama dacă i se închină Ei, sau altcuiva. Ochii îi 
deveniră deodată reci; aruncă o privire în sus la faleză. Dar sunt puţini 
Iernatici care încearcă să devină sibili, deoarece li se spune că este o 
nebunie, sau o escrocherie superstiţioasă. Ei ajung rareori să-i vadă pe 
sibili, căci acestora nu li se permite accesul în Carbuncle. 
Extraplanetarii îi urăsc din motive necunoscute şi lernaticii îi imită în 
toate pe extraplanetari. Totuşi, ei cred în puterea judecății Doamnei. 
(Cutele de pe faţă i se adânciră). Au o prăjină terminată printr-un 
colan cu ţepi, astfel încât nimeni să nu fie „molipsit” de sângele unui 


sibil... 

Moon se gândi la Daft Naimy... şi la Danaquil Lu. Atinse cu mâna 
trifoiul tatuat la ceafă, sub lâna ivorie a puloverului. 

— Danaquil Lu... 

— „a fost pedepsit, alungat din Carbuncle. Nu se mai poate 
întoarce niciodată - cel puţin atâta timp cât domneşte Regina Zăpezii. 
L-am întâlnit pe când întreprindeam o călătorie prin insule. Cred că de 
când suntem împreună, este fericit... sau măcar mulţumit. Şi m-a 
învăţat multe lucruri. Plecă ochii... aducând pe neaşteptate, cu o 
fetişcană. Ştiu că probabil nu-i corect din partea mea, dar mă bucur că 
l-au exilat. 

— În cazul ăsta, ştii ce simt eu. 

Clavally încuviinţă, zâmbind. Îşi ridică mâneca de la canadiană, şi-i 
arătă cicatricele de mult vindecate, din jurul încheieturii. 

— Nu am habar de ce am fost alese... dar în nici un caz pentru că 
am fi perfecte. 

— Ştiu. Gura lui Moon zvâcni uşor. Totuşi dacă interesul lui în 
tehnologie nu constituie motivul, cum poate fi Sparks mai puţin 
perfect decât mine... 

— „când îţi închipui că nu poate exista nimic mai bun decât iubitul 
pe care ţi-l aminteşti? 

Fata încuviinţă sfios din cap. 

— Gând v-am văzut prima dată împreună, am simţit — după o vreme 
ajungi să percepi unele lucruri — că, dacă vii aici, vei fi aleasă. Mi-ai 
părut potrivită. Sparks însă... avea în el ceva nehotărât. 

— Nu-nţeleg. 

— Ai spus că a plecat furios. Tu crezi că s-a pripit, dar că a avut şi 
motive întemeiate... că a făcut-o ca să te rănească? Că te-a acuzat 
pentru succesul tău şi eşecul lui. 

— Dar şi eu aş fi simţit la fel, dacă ar fi fost ales în locul... 

— Chiar aşa? o privi Clavally. Poate că oricare dintre noi ar fi 
simţit... dar toată bunăvoința din lume nu ne poate opri să înghițim 
cârligul cu momeala invidiei. Însă Sparks te-a învinuit pe tine pentru 
tot ce s-a întâmplat. Tu te-ai fi acuzat doar pe tine însăţi. 

Moon clipi şi se încruntă; rememoră copilăria lor şi-şi aminti cât de 
rar încercase băiatul s-o contrazică. Atunci când se certau, el fugea 
departe şi-o lăsa singură. Stătea supărat ore întregi, chiar zile. Iar în 
spaţiul pustiu pe care îl lăsa în urmă, fata îşi revărsa mânia către ea 
însăşi. De fiecare dată se ducea după el şi-şi cerea scuze, chiar şi 
atunci când ştia că el greşise. 

— Cred că aşa aş fi făcut, chiar dacă nu era vina nimănui. Deşi nu-i 
bine. 

— Da... cu excepţia faptului că nu răneşte pe nimeni decât pe tine. 
Eu consider că asta-i diferenţa. 


Doi stropi de ploaie picură pe neaşteptate pe capul descoperit al lui 
Moon; privi în sus, dezorientată şi surprinsă. Îşi trase gluga, în timp ce 
Clavally se ridică în picioare şi-i arătă un loc ferit. 

Se adăpostiră sub un pâlc de ferigi tinere. Câteva minute ploaia 
înăbuşi toate celelalte sunete. Rămaseră tăcute, orbite de perdeaua 
sură şi lichidă, până când aversa de ploaie se deplasă peste mare 
purtată de vânt. Moon se depărtă de trunchiul întunecat, viguros al 
ferigii, examină micile picături împletite ca nişte perle în dantelăria 
delicată a coroanei şi le privi cum cad. Întinse o mână. 

— S-a oprit deja... Supărarea față de Sparks îi trecuse la fel de 
repede ca şi ploaia, având un efect la fel de neînsemnat asupra 
întregului vieţii ei. Totuşi când aveau să se întâlnească din nou, atât 
de multe vor fi diferite în relaţia dintre ei... Ştiu că oamenii trebuie să 
se schimbe, glăsui ea. Dar mă întreb dacă toţi ştiu când trebuie să se 
oprească. 

Clavally clătină din cap; porniră înapoi pe lângă cărarea ce se 
transformase într-un torent. 

— Nici măcar Doamna nu poate răspunde la aşa ceva. Când îl vei 
revedea pe Sparks, sper că vei descoperi că şi-a dat singur un răspuns 
la această întrebare. 

Moon se întoarse, mergând câţiva paşi de-a-ndaratelea, în timp ce se 
uita înspre marea fără odihnă. 

— ...Atunci o parte din beneficiile ultimului Festival au fost depuse 
într-un nou fond pentru mine, aşa încât am putut să încep să lucrez la 
măştile pentru acest Festival... cu aproape optsprezece ani în urmă. 
Cum trece timpul, mascat în ritmul zilelor! Acesta-i ritmul creaţiei 
pentru tine... creaţia individuală, creaţia universală. Pene roşu-oranj, 
te rog. 

Fabricanta de măşti întinse mâna. 

Sparks se aplecă pe verandă, căută într-una din tăvile împrăştiate în 
faţa uşii şi-i dădu un pămătuf. Malkin, motanul sur cu labe lungi, îşi 
vâri pe furiş o labă printre penele aflate în suport. Sparks îl dădu 
deoparte şi reveni la separarea mărgelelor, lăsându-le să cadă în 
recipientele cuvenite. Se tot uită în sus şi în jos până când îl apucă 
ameţeala, încercând să urmărească atât munca bătrânei cât şi propriul 
său lucru. 

— Nu ştiu cum reuşeşti... Cum poţi crea atâtea măşti complet 
diferite între ele, când de abia poţi... Se opri, încă nesigur pe vorbele 
sale. 

— „„„deosebi o pană roşie de una verde? Ea zâmbi, înălțându-şi 
capul ca să-l fixeze cu ferestrele întunecate ale ochilor şi cu senzorul 
optic de pe banda ce-i încercuia fruntea. Păi, ştii, la început n-a fost 
uşor. Dar am vrut să învăţ... am simţit nevoia să creez eu însămi ceva 
frumos. Nu puteam să pictez sau să desenez, însă conceperea măştilor 
se aseamănă mai degrabă cu sculptura, fiindcă obţii ceva care se poate 
pipăi. Iar îndeletnicirea este ereditară în familia Ravenglass, să ştii, ca 
şi orbirea. Fiind născută oarbă, apoi redându-mi-se vederea pe 
jumătate... uneori mă gândesc că această combinaţie a dus la sporirea 
imaginaţiei. Toate formele sunt vagi şi minunate... vezi în ele ceea ce 
vrei tu să vezi. Am două surori care şi ele sunt oarbe şi care îşi au 
propriile magazine aici, în oraş. Multe alte asemenea rude procedează 
la fel, deşi nu sunt toate oarbe. E nevoie de multă energie creatoare ca 
să te asiguri că va exista o mască pentru fiecare chefliu ce va dansa pe 
străzi în timpul următorului Festival. Şi ştii ceva? surâse ea, cu 
mândria strălucindu-i pe buze. Ale mele sunt cele mai bune dintre 
toate. Eu, Fate; Ravenglass lernatica, voi realiza masca Reginei 
Verii... O bucată de catifea roşie, te rog! 

Sparks i-o întinse, lăsând-o să i se strecoare, senzuală printre degete. 

— Dar toată munca asta — o muncă de o jumătate de viaţă - este 
doar pentru o singură noapte. Şi apoi e pierdută! Cum poţi suporta aşa 
ceva? 

— Pentru că este foarte importantă pentru identitatea Tiamatului ca 


planetă autonomă - moştenirea noastră. Ritualurile Schimbării 
constituie o tradiţie ce se întinde în trecut până în vremurile 
întunecate de dinainte ca Hegemonia şi conducătorii ei să fi pus 
vreodată piciorul pe lumea noastră... unele din ele provin din 
timpurile când noi înşine eram extraplanetari aici... 

— Cum de ştii asta? o întrerupse el. Cum de ştii ce a făcut cineva 
înainte ca primele nave să fi coborât din Marea Furtună? 

Fără să-şi dea seama, alunecase în limbajul mitului. 

— Tot ce ştiu este ceea ce aud la tri-dim, zâmbi ea. Extraplanetarii 
au arheologi care studiază mărturiile şi ruinele Vechiului Imperiu. Ei 
susţin că noi am ajuns aici ca refugiaţi de pe o planetă numită Trista, 
după un război interstelar, petrecut spre sfârşitul Vechiului Imperiu. 
Chipurile acestea fantastice pe care le fac eu erau la început ființe 
reale. Ele au existat cândva în familiile de pe primele nave, care sunt 
strămoşii Văraticilor şi Iernaticilor. Probabil că pe unele din ele le 
recunoşti... În Vară continuă să-şi păstreze semnificaţia. Numele navei 
tale, Dawntreader, este unul din duzina iniţială de denumiri... ştiai 
asta? (Sparks clătină din cap). Hegemonia însă ne-a făcut să ne 
ruşinăm de tradiţiile noastre „primitive” aşa încât acum le scoatem la 
lumină doar la Festival. De fapt nu sărbătorim vizita Primului 
Ministru, ci propria noastră moştenire. 

— Aha. 

Băiatul se simţea încă derutat şi tulburat de viziunea istorică a 
Iernaticilor, în care Doamna nu figura, deşi n-ar fi recunoscut asta nici 
măcar faţă de el însuşi. 

— Oricum, unele lucruri sunt mai frumoase pentru că pur şi simplu 
sunt efemere. Gândeşte-te la o floare care se deschide, sau la cântecul 
pe care-l fredonezi, sau la un curcubeu... gândeşte-te la momentul 
când faci dragoste. 

— Ce-ar fi dacă n-ar mai exista niciodată curcubee... Sparks se gândi 
la toate acele lucruri şi-şi muşcă buza. În cazul ăsta, cred că-i o prostie 
să priveşti înapoi şi să-ţi pară rău pentru ce-a trecut. 

— Este omeneşte. Bătrâna înclină întrebător capul de parcă i-ar fi 
ascultat gândurile. Dar pentru un artist, adevărata bucurie se află în 
crearea obiectului. Când îl simţi crescând de sub mâinile tale, creşti şi 
tu odată cu el. Eşti viu, energia curge. Când lucrul e terminat, încetezi 
să mai creşti. Încetezi să mai trăieşti. Nu trăieşti decât pentru 
următorul act de creaţie. Nu simţi asta când îţi cânţi muzica? 

— Ba da. 

Îşi ridică fluierul, mişcându-şi rapid degetele peste lipiturile fine ca 
firul de păr rămase ca nişte cicatrici pe scoica răsucită. Fabricanta de 
măşti îi reparase într-atât de bine instrumentul, încât sunetul însuşi 
de-abia dacă fusese puţin alterat. 

— Cred că da. Nu m-am gândit niciodată la asta. Dar cred că simt. 


— Aripa de gândac albastru-violet, te rog... Mulţumesc. Nu ştiu cum 
o scoteam la capăt înainte să fi venit tu. 

Malkin păşi sfios pe lângă şoldul lui Fate şi i se căţără în poală, 
frământând apoi cu ghearele stofa fustei largi. 

Sparks râse; un sunet reţinut, de autodezaprobare, ce-i spunea 
bătrânei că adevărul curgea împotriva curentului. În ciuda prezicerii 
pe care i-o făcuse Fate la prima lor întâlnire, concurența 
nenumăratelor plăceri ale Labirintului fusese prea mare pentru 
delicata lui muzică insulară; cu cântecele de la colţul străzii abia dacă 
reuşea să câştige atât cât să se poată hrăni. Inspiră adânc combinaţia 
de arome exotice care veneau de la botaneria cu plante specifice de pe 
planeta Portul Nou, aflată alături, şi de la restaurantul samathan de 
peste drum. Dacă Fate nu i-ar fi oferit adăpost în camera din spate, 
atunci el, în loc să doarmă sub supravegherea atentă a spiritelor celor 
o mie de măşti, s-ar fi odihnit în vreo rigolă... sau mai rău. 

O privi iarăşi, recunoscător în cele din urmă pentru că-l silise să 
meargă la poliţia extraplanetară ca să depună acuzaţie împotriva 
negustorilor de sclavi. Îşi aminti surprinderea de pe chipul Albastrei 
ce-i salvase viaţa când îl revăzuse şi de vinovăția care se citise pe 
propria lui faţă. Oftă. 

— Oare într-adevăr toţi extraplanetarii îşi vor face bagajele şi vor 
părăsi Tiamatul după următorul Festival? Vor abandona tot ceea ce au 
aici? E greu de crezut... 

— Da, aproape toţi vor pleca. Fate răsuci un ciucure din şnur auriu. 
Pregătirile lor au început deja, la fel ca şi ale noastre. Ai putea simţi 
schimbările dacă ai fi crescut aici. Te întristează lucrul ăsta? 

El ridică privirea, întrucât nu fusese întrebarea pe care o aştepta. 

— Eu... nu ştiu. Toată lumea din Vară spunea întruna că e ziua pe 
care o aşteaptă cu nerăbdare: Schimbarea - că atunci vom dobândi 
ceea ce ne aparţine. Şi eu urăsc felul în care extraplanetarii i-au orbit 
pe lernatici cu o atmosferă de mare glorie, în timp ce-au luat tot ce-au 
poftit, iar acum cred că ne pot abandona pur şi simplu. Mâna i se 
strânse peste medalia de la gât; îşi răsuci degetele printre găuri. Dar... 

— Dar ai fost orbit de glorie ca şi noi toţi, Iernaticii. Întrerupând 
legarea nodurilor, Fate mângâie spinarea argintie a motanului 
adormit. 

— Eu... 

Bătrâna zâmbi, cercetându-l cu al treilea ochi. 

— Şi ce-i rău în asta? Nimic! M-ai întrebat odată dacă nu regret că 
n-am fost în stare să părăsesc lumea noastră, ca să-mi vindec orbirea 
în altă parte. Te gândeai că ar trebui să detest faptul că mi s-au dat 
aceşti senzori, în loc... trebuind să mă împac cu doar jumătate de 
vedere. Dacă priveam lucrurile cu ochi perfecţi, tot asta aş fi văzut. Eu 
însă le-am privit cu ochi orbi... şi mi se par minunate. 


— Grozav... Sparks se sprijini cu spatele de peretele prăvăliei, 
privind pe alee. Dar după Festival totul se sfârşeşte. 

— Da. E ultimul Festival. După aceea, extraplanetarii ne vor părăsi, 
Văraticii se vor muta din nou în nord, iar viaţa aşa cum am trăit-o 
dintotdeauna va înceta. De data asta, alegerea Reginei pentru o Zi se 
va face cum trebuie... masca Reginei Verii va fi ultima şi cea mai bună 
creaţie a mea. 

— Ce vei face după terminarea Festivalului? întrebă Sparks, simțind 
brusc tonul mai mult decât retoric. 

— Voi începe o viaţă nouă. (Strânse un ultim nod). La fel ca şi toţi 
ceilalţi din Carbuncle. Ştii, de-asta e numită Schimbarea. 

Ridică masca terminată ca pe o ofrandă pentru oamenii ce treceau 
pe alee. Sparks văzu pe câţiva dintre aceştia făcând ochii mari şi 
zâmbind. 

— De ce te cheamă Fate? Vreau să spun, de ce te-au botezat aşa 
părinţii tăi? 

— Mama a făcut-o. N-ai ghicit? Pentru acelaşi motiv pentru care ţie 
ti-au spus Sparks. Cei procreaţi la Festival au nume speciale. 

— Vrei să zici că acum două Festivaluri...? 

Ea aprobă din cap. 

— Nu-i uşor să porţi cu tine un asemenea nume toată viaţa. Fii 
bucuros că n-ai aşa o povară. 

Băiatul râse. 

— Îmi ajunge că trebuie să-l car pe „Văratic” prin Carbuncle. E ca o 
ancoră, mă ţine priponit în loc. Luă din nou fluierul şi-l duse la buze; 
îl lăsă în jos, uitându-se către intrarea în alee, când un murmur de 
surprindere trecu din om în om ajungând până la ei. 

— Ce este? Fate puse masca deoparte, iar fruntea i se încreţi într-un 
efort inconştient de a-şi concentra privirea. 

— Vine cineva. Cineva bogat. 

Văzu fineţea straielor înainte de a putea distinge feţele, pe măsură 
ce străinii urcau pe aleea îngustă. Erau vreo şase femei şi bărbaţi, dar 
privirea sa insistentă se opri la cea aflată în fruntea lor. Bogăția 
îmbrăcăminţii ei exotice nu însemnă deodată nimic, când îi zări cu 
claritate figura... 

— Sparks? Mâna lui Fate îi găsi braţul şi se strânse în jurul lui. 

El nu răspunse. Se ridică încet în picioare, simțind cum lumea se 
retrage până când rămase singur într-un spaţiu intim doar cu... 

— Moon! 

Fata se opri, zâmbindu-i în semn de recunoştinţă şi aşteptă să vină 
la ea. 

— Moon, ce-i cu tin€...? Însoţitorii ei se strânseră în jurul lui, 
prinzându-i braţele şi oprindu-l. 

— Ce se întâmplă cu tine, băiete? Îndrăzneşti să te apropii de 


Regină? 

Ea însă ridică mâna, făcându-le semn să-i dea drumul. 

— E în ordine. Îi aduc aminte de altcineva, asta-i tot... Nu-i aşa, 
Sparks Dawntreader Văratic? 

Se holbară cu toţii la ea, dar nici unul mai uluit decât Sparks. Ea era 
Moon..., adică era şi totuşi nu era, clătină el din cap. „Nu Moon. 
Regina...”. Deci aceasta era Regina Zăpezii, Regina Iernii, care stătea 
acum în picioare în faţa lui. Încurcat, pe jumătate speriat, se lăsă să 
cadă în genunchi. 

Arienrhod se aplecă, îi luă mâna şi-l trase în picioare. 

— Nu-i nevoie! Băiatul înălţă capul şi o văzu privindu-l cu o 
insistență care-l făcu să roşească şi să se uite în altă parte. Rar 
întâlneşti un Văratic care să dea dovadă de respect, continuă Regina. 
Cine este cea de care îţi amintesc atât de bine? 

Chiar şi vocea Îi era la fel; şi totuşi ceva din fiinţa ei îl sfida. 

— Veri... Verişoara mea, Maiestate. Verişoara mea Moon, înghiţi el 
un nod. De... de unde ştiţi cine sunt? 

Ea râse. 

— Dacă erai lernatic, n-ai fi întrebat asta. Nimic din acest oraş nu 
scapă atenţiei mele. Am auzit, de pildă despre un muzician neobişnuit 
de talentat. De fapt, am venit azi aici doar ca să te cunosc. Să-ţi cer să 
vii la palat şi să cânţi pentru mine. 

— Eu? Sparks se frecă la ochi, îndoindu-se dintr-o dată că era treaz. 
Dar mie nu-mi ascultă nimeni muzica... Simţi cum cele câteva monede 
câştigate în ziua aceea zornăie în buzunarul aproape gol. 

— Cine trebuie, te-ascultă! 

— Nu ţi-am spus eu? auzi din spate vocea lui Fate. 

Regina urmări privirea pe care el o aruncă peste umăr. 

— Aha, fabricanta de măşti, spuse ea. Cum merge treaba? Ai 
început deja masca Reginei Verii? 

— Maiestate, înclină solemn capul Fate, munca mea merge mai bine 
ca de obicei, mulțumită lui Sparks. Dar încă nu e vremea pentru 
Regina Verii. Iarna continuă să domnească. Aveţi grijă de muzicianul 
meu. O să-i duc lipsa. 

— Cea mai bună grijă imaginabilă, zise cu blândeţe Regina. 

Sparks se duse pe verandă, îşi luă fluierul şi-l lăsă să alunece în 
punga de la cingătoare. Apoi, pe negândite, apucă mâinile lui Fate, se 
aplecă peste tăvi şi o sărută pe obraz. 

— Voi veni să te văd. 

— Ştiu, încuviinţă bătrâna, dar acum nu-ţi lăsa viitorul să aştepte. 

Fl se sculă în picioare şi se întoarse spre Regină, clipind, în timp ce 
prin faţa ochilor i se perindau imagini în care realitatea se împletea cu 
închipuirea. Însoţitorii lui Arienrhod se strânseră în jurul lui precum 
petalele unei flori de pe alte tărâmuri şi ea îl luă cu sine. 

— Am să-l rog să mă ia cu el. Nu mai pot aştepta aici. A trecut deja 
prea mult timp. 

Moon stătea în picioare la fereastra căsuţei bunicii, uitându-se către 
oraş prin sticla vălurită. Mama ei era aşezată la masa grea de lemn 
unde bunica începuse să curețe peşte; fata rămăsese cu spatele la ele, 
ruşinată că avea nevoie de un asemenea argument pentru a-şi susţine 
hotărârea. 

— Negustorul acela nu se va mai întoarce decât peste câteva luni. 
Mă gândesc cât a trecut de când Sparks a trimis după mine. 

Ea se întorsese acasă cu întârziere de o lună; negustorul care îi 
adusese mesajul plecase deja pe drumul lui. Mâinile i se albiră pe 
pervazul din lemn, printre scoicile pe care ea şi Sparks le strânseseră 
de pe plajă în copilărie. Avea să dureze prea mult până când o altă 
navă din Carbuncle să vină în acele insule îndepărtate; cel mai 
apropiat loc unde putea nădăjdui să găsească una era Golful 
Îndepărtat, la marginea teritoriului lernatic, dar aceasta presupunea o 
călătorie pe mare mult prea lungă pentru ca s-o facă de una singură. 

Însă pe câmpul de la marginea satului, un străin se străduia să 
repare o navă zburătoare, o aeronavă la fel cu cea văzută de Moon 
într-una din transele sale. Străinul nu era Iernatic, ci un extraplanetar 
adevărat, primul pe care-l zărise vreodată punând piciorul în Neith; un 
bărbat cu pielea de culoarea bronzului şi cu ochi ciudaţi, afundaţi în 
orbite. Nava lui asolizase forţat; Moon o zărise apărând din cer, în 
timp ce se afla într-un grup de săteni ce-i puneau tot felul de întrebări. 
Se simţise uşurată şi chiar un pic mândră să le spună din propria ei 
experiență ce reprezenta obiectul acela şi că nu aveau de ce să se 
teamă. 

La rândul său extraplanetarul păru uşurat să constate că sătenii ştiu 
destule despre tehnologie pentru a nu intra în panică. Ascultându-l, 
Moon îşi dăduse seama că era la fel de stingherit ca şi sătenii de 
prezenţa lui acolo. La îndemnul lui, plecaseră cu toţii, lăsându-l să 
lucreze în linişte, sperând că dacă ei nu-i dau atenţie, va dispărea din 
nou. 

Acum, ea trebuia să acţioneze înainte ca extraplanetarul să dispară. 
Probabil că se afla în drum spre Carbuncle; toţi extraplanetarii erau de 
acolo. Dacă ar fi luat-o şi pe ea... 

— Dar tu eşti o sibilă, spuse mama ei. 

Furioasă pe sentimentul ei de vinovăţie, fata se întoarse de la 
fereastră. 

— N-am să renunţ la obligaţiile mele! Sibilii sunt necesari peste tot. 


— Dar nu în Carbuncle, se înăspri vocea mamei. Eu nu mă îndoiesc 
de credinţa ta, Moon, ci de siguranţa ta. Acum eşti fiica Mării. Ştiu că 
nu-ţi pot interzice să-ţi urmezi propria-ţi viaţă. Dar ei nu vor sibili în 
Carbuncle. Dacă ar afla ce eşti... 

— Ştiu. (Îşi muşcă buza, amintindu-şi de Danaquil Lu). Ştiu asta. 
Îmi voi ţine trifoiul ascuns cât timp voi fi acolo. Îl ridică pe lanţ, 
ţinându-l în palmele făcute căuş. Doar până-l găsesc pe Sparks. 

— E rău din partea lui că ţi-a cerut să te duci acolo. Mama se ridică 
în picioare, umblând agitată în jurul mesei. Trebuia să ştie că te pune 
în pericol. Nu trebuia să-ţi ceară asta, dacă se gândea la tine. 
Aşteaptă-l să vină, să mai crească şi să înceteze să se gândească doar 
la el. 

Moon clătină din cap. 

— Mamă, noi despre Sparks vorbim acum! N-ar fi spus că nu poate 
veni acasă, dacă n-ar fi avut probleme. Nu mi-ar fi cerut să merg 
acolo, dacă n-ar fi avut nevoie de mine. „Şi deja l-am trădat odată”. Se 
uită din nou pe geam. Îl cunosc eu. Culese o scoică. „Îl iubesc”. 

Maică-sa veni lângă ea; îi simţi ezitarea care o îndepărta acum de 
propria ei fiică. 

— Da, îl cunoşti, rosti mama uitându-se peste umăr către Buni, care 
şedea la masă, preocupată de curăţatul solzilor. Îl cunoşti mai bine 
decât mine. Îl cunoşti chiar mai bine decât te cunosc eu pe tine. Îi 
atinse umărul şi o întoarse, privind-o în ochi; fata zări acolo o 
străfulgerare de uimire şi de regret. Fiica mea este sibilă. Deşi eşti 
copilul inimii şi trupului meu, uneori simt că de fapt nu te-aş cunoaşte 
deloc. 

— Mamă... Moon îşi înclină capul, şi-şi apăsă obrazul pe mâna 
bătătorită a mamei. Nu spune asta. 

Femeia zâmbi, de parcă s-ar fi răspuns la o întrebare nerostită. 

Moon îi prinse mâna între palmele ei. 

— Ştiu că de abia m-am întors acasă. Şi voiam atât de mult să-mi 
petrec acest timp cu tine... Degetele i se încleştară şi plecă privirea. 
Trebuie măcar să vorbesc cu extraplanetarul. 

— Ştiu, aprobă din cap Mama zâmbind. Luă mantaua impermeabilă, 
aşezată la piciorul patului lui Moon şi i-o întinse. Acum ştiu cel puţin 
că Doamna merge cu tine, chiar dacă eu nu pot. 

Fata îşi trase mantaua peste cap şi ieşi din casă. Urmă poteca 
pietruită ce ducea către câmpurile terasate ale satului, pe jumătate 
alergând de teama că ar putea să vadă nava extraplanetarului 
ridicându-se pe cerul cenuşiu din care cădeau picături fine, înainte ca 
ea să ajungă acolo. Pe când escaladă parapetul terasei unde era 
aşezată nava, un geamăt strident umplu văzduhul umed; sunetul 
nepământean al unei instalaţii de forţă care e ambalată. 

— Aşteaptă! 


Începu să fugă, văzând grupul de copii curioşi care se zgâiau la 
marginea câmpului arătând spre ea şi făcându-i cu mâna, crezând că 
semnele ei le fuseseră adresate lor. Pilotul scoase şi el capul prin 
deschizătura uşii ca să o vadă şi vuietul amuţi. 

Bărbatul coborî din navă şi se îndreptă de spate. Era îmbrăcat ca un 
insular, însă avea hainele făcute dintr-un material aşa cum ea nu mai 
văzuse niciodată. Moon încetini mersul când îşi dădu seama că n-avea 
de gând să plece deocamdată. Extraplanetarul îşi puse mâinile în 
şolduri privind-o cu asprime şi ea văzu că era atât de înalt încât de 
abia i-ar fi ajuns până la umeri. 

— Ei bine, care-i baiul, duduiţă? 

Moon se opri; tonul vocii lui îi redusese problema la supărarea unui 
copil de pe un maidan murdar, dintr-o insulă stâncoasă uitată de zei. 

— Cr... Credeam că vă luaţi zborul... 

— Chiar aşa, imediat ce-mi adun sculele. Dar de ce-ntrebi? 

— Aşa curând... Moon îşi privi mantaua, în timp ce-şi aduna 
gândurile ca să ia o hotărâre. Dacă a fost să fie acum înseamnă că aşa 
trebuia. Aş vrea să vă rog ceva înainte să plecaţi. 

Fără s-o bage în seamă, bărbatul închise compartimentul de sub 
curbura geamului din faţă al aeronavei şi-l ciocăni cu încheieturile 
degetelor. 

— Dacă vrei să-ţi explic cum zboară nava fermecată, mă tem că n- 
am timp deloc. Am întârziat deja la o întâlnire. 

— Ştiu cum zboară. Mi-a spus vărul meu, replică ea iritată. Vreau 
doar să mă luaţi până în Carbuncle. 

De data aceasta, pilotul ridică ochii, uşor surprins. Ea se strădui să 
afişeze surâsul acela care spunea că are toate drepturile să ceară. 
Înghiţindu-şi primele răspunsuri ce-i veniră pe buze, extraplanetarul 
se aplecă să ia trusa cu scule. 

— Îmi pare rău, dar nu merg în Carbuncle. 

— Însă... Ea făcu un pas, interpunându-se între el şi uşă. Unde 
mergeţi? 

— Merg la Golful Îndepărtat, dacă te interesează cumva. Şi acum te 
rog să... 

— Asta-i foarte bine. De fapt, îmi convine. Vreţi să mă duceţi acolo, 
în loc de Carbuncle? 

Cu mâna murdară, bărbatul îşi dădu pe spate părul negru, drept ca 
trestia, lăsând prin el o dâră de noroi; nu purta barbă, dar o mustață 
neagră îi împodobea gura arcuită în jos. 

— Dar de ce, în numele a mii de zei, aş face-o? 

— Păi... Moon aproape că se încruntă în faţa lipsei lui de 
generozitate. Aş fi bucuroasă să fac orice-mi cereţi pentru a vă 
răsplăti. Am... impresia c-am făcut o greşeală, nu-i aşa? adăugă repede 
când căutătura lui se înăspri. 


El izbucni în râs. 

— E-n ordine, duduiţă. Azvârli trusa cu scule pe lângă ea, în spaţiul 
dinapoia scaunelor. Totuşi n-ar trebui să fii gata să fugi cu primul 
străin pe care-l vezi. Te-ai putea pomeni într-o situaţie mai rea decât 
cea în care crezi că te afli acum. 

— Oh... Moon îşi simţi obrajii arzându-i în aerul rece. Îşi ridică o 
mână, acoperindu-şi faţa. Oh, nu, nu asta am vrut să spun! Aici în 
insule, când cineva doreşte să meargă acolo unde mergi şi tu, pur şi 
simplu... ÎI iei cu tine... Vocea ei se stinse. Îmi pare rău. 

Plecă de lângă el, se împiedică într-o adâncitură a terenului, 
simțindu-se dintr-o dată precum copila prostuţă pe care o văzuse în 
ochii lui. 

— Hei, stai puţin! Supărarea i se mai simţea încă în voce dar nu la 
fel de intensă. De ce vrei să mergi acolo? 

Ea se întoarse iarăşi, încercând să-şi amintească de trifoiul ascuns 
sub manta şi de faptul că avea dreptul la demnitatea unei sibile. 

— Vreau să găsesc o navă care să mă ducă în Carbuncle. Este foarte 
important pentru mine. 

— Trebuie să fie, din moment ce-l face pe un Văratic să dorească să 
intre într-o navă zburătoare împreună cu un extraplanetar. 

Moon strânse buzele. 

— Simplul fapt că nu utilizăm tehnologia extraplanetară nu 
înseamnă că rămânem cu gura căscată în faţa ei. 

Pilotul râse din nou, apreciativ, de parcă i-ar fi plăcut să fie plătit cu 
aceeaşi monedă. 

— E-n ordine, atunci. Dacă tot ce vrei mata, duduiţă, este o 
călătorie, o vei avea. 

— Moon mă cheamă. Îi întinse mâna, Moon Dawntreader Văratica. 

— Ngenet ran Ahase Miroe. Îi luă mâna şi i-o scutură, fără însă a-i 
prinde încheietura aşa cum era ea obişnuită. Apoi, după o clipă de 
gândire, adăugă, primul este numele. Suie la bord şi prinde-ţi centura 
de siguranţă. 

Moon urcă hotărâtă, fără să se gândească mai departe de clipa 
actuală, şi se chinui să-şi prindă centura. Interiorul aeronavei diferea 
de cel pe care-l văzuse în transă; părea mai simplu. Se agăţă de curele 
şi de falsa lor familiaritate. Ngenet ran Ahase Miroe se instală în faţa 
comenzilor şi închise uşile; geamătul motorului începu să crească în 
jurul lor, dar în interior se auzea în surdină, nu mai tare decât 
zvâcnitul sângelui din urechile fetei. 

Nici nu simţi când se ridicară de la sol, dar văzând cum Neithul şi 
satul ei se prăbuşesc în jos, pe faţă o apucă o durere nedefinită, de 
parcă ceva s-ar fi rupt din ea. Îşi apăsă mâinile pe piept, pipăind 
trifoiul de sub haine, şi îngână o rugăciune. 

Aeroglisorul se înclină pe o parte şi se îndreptă spre largul mării. 

Jerusha PalaThion privea fix afară, la albastrul ce se oglindea la 
infinit, presărat cu insule ca nişte căpiţe verzi. Şi-l închipui curgând pe 
sub nava de patrulare precum apele subterane şi se văzu pe ea însăşi 
prinsă într-o buclă temporală, departe de deşertăciunea înăbuşitoare a 
rutinelor muncii... Clipind din ochi, reveni la realitate şi-i aruncă o 
privire lui Gundhalinu care citea înapoia comenzilor racordate la 
pilotul automat. 

— Cât mai avem până ajungem la Golful Îndepărtat? 

Sergentul ridică ochii, apoi îi coborî către cronometrul de pe bord. 

— Câteva ore, Inspectore. 

Ea oftă şi schimbă poziţia picioarelor. 

— Sunteţi sigură că nu vreţi să citiţi una din cărţile mele, 
Inspectore? 

Îi arătă una dintre terfelitele poveşti fantastice ale Imperiului Vechi, 
în care se afunda jumătate din timpul său liber. Era în limba 
tiamatană,; femeia citi titlul: Poveşti despre viitorul trecut. 

— Nu, mulţumesc. E mult mai interesant să mă plictisesc. Azvârli 
discret o păstaie de iesta în containerul de gunoi. Cum de poate un 
tehnocrat cinstit ca tine, BZ, să stea şi să citească porcăria aia? Mă 
surprinde că nu te face s-o iei razna. 

Bărbatul păru indignat. 

— Se bazează pe date arheologice ferme şi pe analize ale 
transferurilor sibililor. Ele reprezintă...., surâse şi expresia de 
beatitudine îi reveni pe chip,... singurul înlocuitor pentru ceea ce a 
fost. 

— Singurul înlocuitor este Carbuncle. Şi dacă aşa era şi originalul, 
atunci bine c-am scăpat de frumoasele zile de-altădată. 

El mârâi a dezgust. 

— Tocmai de-asta-ncere eu să scap când citesc. Adevăratul 
Carbuncle era... 

— Probabil la fel de rău. În plus, nimeni nu dădea atunci doi bani 
pe schimbarea lucrurilor, aşa cum nu dă nici acum. Se lăsă pe spate in 
scaun, încruntându-se spre apa albastră de afară. Uneori mă simt ca o 
sticlă azvârlită-n mare, purtată la nesfârşit de valuri, fără a ajunge 
vreodată la țărm. Mesajul pe care-l port, înţelesul pe care încerc să-l 
dau vieţii mele, nu sunt descifrate nicicând... fiindcă nimeni nu e 
niciodată interesat. 

Gundhalinu puse cartea jos şi vorbi cu blândeţe: 

— Comandantul ştie cu adevărat cum să vă pună la încercare 
strămoşii sanctificaţi, nu-i aşa? 


Jerusha îl privi tăcută. 

— Am auzit fiecare cuvinţel pe care l-aţi spus ieri în camera de 
gardă, rânji sergentul. Aveţi mai mult tupeu decât mine. 

— Poate doar un fitil mai scurt după atâţia ani. Trase cu un aer 
distrat de închizătoarea hainei ei grele. Dar asta n-are nici o 
importanţă. (Se aflau pe drumul către Golful Îndepărtat de la 
marginea Văraticului, atât de aproape de antipozii universului lui 
LiouxSked pe cât putuse el aranja la iuţeală). Un sfert de planetă 
înconjurat într-o navă de patrulare, după un raport despre un „posibil” 
contrabandist! 

— „În timp ce adevărații criminali acţionează deschis în Carbuncle 
şi ne râd în faţă”. Gundhalinu cită sfârşitul frazei de ieri cu un zâmbet 
plin de amărăciune. Da, doamnă, nu miroase a bine. Mâinile i se 
încleştară pe volan. Doar dacă am putea prinde cu adevărat pe cineva 
care aduce localnicilor mărfuri supuse embargoului... În ultimul timp 
am avut multă bătaie de cap pe tema asta. 

— Din partea Reginei. Gura Jerushei se strânse când îşi aminti de 
demonstraţia regală de ipocrizie pe care o suportase la ultima 
audienţă oficială. 

— Nu pot înţelege asta Inspectore, scutură bărbatul din cap. 
Credeam că ea doreşte pentru Tiamat toată tehnologia de vârf pe care 
poate să pună mâna. Face mereu caz de independenţa tehnologică. 
Nu-i pasă dacă este sau nu ilegal. La naiba, din câte văd ea preferă 
calea ilegală. 

— Ei nu-i pasă de Tiamat, tehnologie sau de orice altceva decât în 
măsura în care îi afectează propriile interese. Iar în ultima vreme, 
unele dintre mărfurile de contrabandă îi cam încurcă socotelile. 

— Greu de imaginat cum anume. 

— Nu toţi clienţii comercianților sunt nişte excentrici inofensivi. 

Jerusha studiase cu interes şi cu mai mult decât o uşoară simpatie 
rapoartele despre contrabanda din regiunile periferice; cele câteva 
nave ale contrabandiştilor independenţi care izbuteau să străpungă 
reţeaua supravegherii planetare a Hegemoniei puteau face o mică 
avere cu o încărcătură de benzi cu informaţii şi manuale tehnice, 
acumulatoare energetice şi componente greu de obţinut. Existau 
întotdeauna nobili Iernatici bogaţi, obsedaţi de sclipirea lucrurilor, şi 
laboratoare ascunse pe proprietăţile lor de pe insule; nebuni care se 
considerau oameni de ştiinţă şi încercau să pătrundă secretele 
atomului şi ale universului. Existau şi alţii care depozitau tehnologie 
în secret, în vederea apropiatei plecări a extraplanetarilor; plănuind 
să-şi înfiinţeze propriile mici domenii feudale, ei nu-şi dădeau seama, 
că Hegemonia deţinea o metodă de a-i împiedica s-o facă. Mai erau 
chiar şi câţiva extraplanetari ce adoptaseră modul de viață băştinaş 
din această sălbăticie de apă, şi nu tuturor le plăceau restricţiile pe 


care Hegemonia le impuneau căminului lor adoptiv. 

— Cineva îi hărţuieşte pe Starbuck şi pe Dulăi atunci când merg la 
vânătoare de mersi şi bănuiesc că au avut prea mult succes de-o 
bucată de vreme. Efectivele de mersi trebuie să fie deja foarte scăzute 
şi asta se pare că are drept rezultat reducerea profiturilor Reginei... şi 
a mijloacelor ei de a ne ţine sub control. Amestecul în treburile altora 
implică o aparatură de bruiaj şi transmisiuni foarte complexă, care 
însă nu poate proveni decât dintr-un singur loc. 

— Hm... Deci dacă arestăm câţiva contrabandişti, am putea prinde 
un fir care să ne ducă la cei care realizează hărţuirea? Sergentul se foi 
cuprins de nelinişte. 

— Poate. Nu garantez nimic. După câte-mi dau eu seama, toată 
această călătorie e pierdere de energie. „Exact ceea ce şi-a propus 
LiouxSked să fie”. Sper sincer să nu găsim nimic. Te şochează asta, 
BZ? Îi zâmbi scurt. Ştii, nu-mi place s-o recunosc, dar uneori am 
probleme în a mă convinge pe mine însămi că aceşti contrabandişti 
fac ceva rău. Sau că cineva care se opune scurtării vieţii unei specii 
doar ca o altă specie să şi-o poată prelungi pe-a sa peste limitele 
normale ar face un lucru rău. Uneori mă gândesc că tot ceea ce mă 
dezgustă în legătură cu Carbuncle este legat de apa vieţii. Oraşul 
atrage putreziciunea şi corupţia pentru ca supraviețuirea lui depinde 
de un act de corupţie. 

— Tot aşa aţi simţi şi dacă v-aţi putea permite nemurirea, 
Inspectore? 

Ea înălţă privirea şi ezită. 

— Mi-ar plăcea să cred că n-aş simţi altfel. Dar nu ştiu.... Efectiv nu 
ştiu. 

Gundhalinu încuviinţă din cap şi strânse din umeri. 

— Nu cred că vreunul dintre noi va ajunge vreodată să afle. 
Modificându-şi din nou poziţia, aruncă în treacăt o privire către 
cronometru. 

— E vreo problemă? 

— Nimic, doamnă. Se uită peste întinderea mării cu o stoică decenţă 
Kharemougbhi. Trebuia să fi făcut ceva înainte de a părăsi oraşul. 

Oftă şi luă iar cartea. 

— Călătoreşti cu foarte puţine bagaje. Eşti sigură că poţi face tot 
drumul de aici până în Carbuncle fără alte haine decât cele de pe tine? 

Ngenet apăsă închizătoarea uşii aeroglisorului în timp ce Moon 
privea portul. Parcurseseră distanţa de la Neith până aici în câteva ore 
în loc de câteva zile. Genunchii fetei se muiaseră în faţa incredibilei ei 
prezenţe aici, în acest loc îndepărtat. 

— Ce?... Oh, mă descurc eu. O să intru în echipajul vreunui 
negustor de-aici... trebuie să fie o sută de nave în golful ăsta! 

Golful Îndepărtat ar fi înghiţit fără nici o problemă portul din Neith, 
satul şi jumătate din insulă. La asfinţit, Sorii ieşeau printre nori, 
împrăştiind flăcări peste suprafaţa mării; nave de toate mărimile se 
legănau la cota înaltă a fluxului. Unele aveau forme stranii, cărora nu 
putea să le dea vreun nume. Altele erau fără catarge; ea se întrebă 
dacă fuseseră cumva prinse într-o furtună. 

— Ştii, o mulţime de nave lernatice folosesc motoare. Multe dintre 
ele nu utilizează deloc velele. Oare te vor lua la bord? 

Faptul că Ngenet începuse să-i pună întrebări o atenţionă din nou, 
în timp ce pricepu brusc de ce nu existau catarge. Pe când zburau ca 
săgeata peste mare, nu aflase prea multe despre bărbat, decât că nu-i 
plăcea să vorbească despre sine însuşi. Totuşi, întrebările sale concise 
de informaţii despre călătoria ei îi dezvăluiseră mai multe decât îşi 
dăduse el seama. 

— Nu mi-e teamă de motoare. Şi munca va fi aceeaşi — îndatoririle 
de pe orice navă sunt cam aceleaşi. 

Zâmbi, sperând că avea dreptate. Îşi plimbă mâna peste învelişul 
metalic rece al aeroglisorului, luptându-se cu convingerea că ar fi 
putut s-o ducă la Sparks în mai puţin de o zi... Surâsul se şterse. 

— Da, numai că trebuie să-ţi găseşti o navă condusă de femei. Unii 
dintre bărbaţii lernatici au căpătat obiceiuri proaste de la lepădăturile 
din portul stelar. 

— Eu nu... Oh... Moon încuviinţă din cap, amintindu-şi că bunica îi 
spusese să se ferească de navele negustorilor. Aşa voi face. 

Chiar dacă era sigură că Ngenet era extraplanetar, el vorbea ca şi 
cum poporul lui nu însemna mai mult decât Văraticii sau lernaticii. Ea 
nu-l întrebase asupra motivului; nu se mai temea de proasta lui 
dispoziţie, dar încă nu era pregătită să i se strecoare în suflet. 

— Şi aş vrea să-ţi mulţu... 

Pilotul privi încruntat peste portul scăldat în lumina asfinţitului. 

— Nu-i timp pentru aşa ceva. Am întârziat deja o jumătate de zi la 
întâlnirea aia. Aşa că tu ai... 


— Hei, dulceaţă, dă-l încolo pe moşu” ăla şi hai cu noi să-ţi arătăm o 
distracţie pe cinste! 

Unul dintre cei doi lernatici care le făcuseră semne din mână 
trecând pe cheu se apropie de ei rânjind a satisfacţie şi cu braţele 
întinse. Dar tocmai când se pregătea să le dea o replică usturătoare, 
Moon îl văzu pe individ schimbându-se la faţă. Îşi smuci tovarăşul 
după el într-o retragere dezordonată, şoptindu-i ceva la ureche, apoi, o 
luară la fugă, privind peste umăr. 

— Cu... Cum de-au ştiut? Mâinile lui Moon apăsară pieptul 
mantalei. 

— Ce să ştie? Încruntarea se menţinu şi spori pe faţa lui Ngenet în 
timp ce se uita după huligani. 

— Că sunt sibilă. Îşi băgă mâna sub haină şi scoase trifoiul aflat pe 
lănţişor. 

— Ce eşti? El se întoarse către fată, îi luă trifoiul în mâini şi-l studie 
de parcă ar fi trebuit să-i dovedească autenticitatea. I-l înapoie repede. 
De ce nu mi-ai spus şi mie? 

— E clar. (N-o mai asculta acum). N-o să rămâi singură aici peste 
noapte. Poţi să vii cu mine — Elsie va-nţelege. 

O luă de braţ şi-o trase după el pe faleză, spre oraş. 

— Unde mergem? Stai puţin! 

Moon se împletici cu o furie neputincioasă în timp ce bărbatul 
mergea cu paşi mari către intrarea celei mai apropiate străzi. Văzu o 
lumină înflorind în vârful unui stâlp subţire, apoi alta şi încă una în 
faţa lor, imense lumânări fără flacără. 

— Nu-nţeleg! Coborî vocea: Dumneata crezi în Doamnă? 

— Nu, dar cred în tine. O conduse pe trotuar. 

— Eşti extraplanetar! 

— Da. Aşa este. 

— Dar credeam... 

— Nu pune întrebări şi vezi-ţi de drum. Nu este nimic ciudat în asta. 
O eliberă din strânsoarea braţului şi ea se ţinu după el. 

— Înseamnă că nu ţi-e frică de mine? 

Ngenet clătină din cap. 

— Mai bine vezi să nu cazi şi să-ţi juleşti genunchiul, căci atunci m- 
aş putea îngrijora. Ea îl privi inexpresiv. 

Înapoia lor, un alt aeroglisor, purtând însemnele Poliţiei 
Hegemonice, lunecă lin către platforma de asolizare de pe cheu. 
Ngenet însă nu se uită înapoi, aşa că nu văzu cum vehiculul se aşază 
lângă al lui. 

— Unde mergem? Moon se strecură pe lângă un grup de marinari 
care râdeau. 

— Să ne întâlnim cu o prietenă. 

— O prietenă? Şi n-o să aibă nimic împotrivă... 


— Este vorba de afaceri, nu de distracţii. Când o s-ajungem acolo, ai 
grijă să-ţi vezi de treburile tale. 

Fata ridică din umeri şi-şi înfundă mâinile amorţite de frig în 
buzunarele pantalonilor. Putea vedea acum aburii răsuflării lor pe 
măsură ce temperatura scădea odată cu apusul sorilor. Cercetă 
curioasă varietatea fațadelor clădirilor cu unul sau două etaje, mai 
multe case decât văzuse ea vreodată la un loc, deşi ca formă nu 
reprezentau ceva deosebit. Pereţii de piatră şi scânduri îmbinate cu 
mortar păreau că se sprijină unii de alţii, iar printre ei mai distingea şi 
ziduri făcute dintr-un soi de chirpici. La urechi îi ajungeau tot felul de 
zgomote exotice, pe măsură ce treceau pe lângă o mulţime de taverne. 

— Cum se face, Ngenet, că şi-au dat seama ce sunt eu, în timp ce tu 
habar n-aveai? 

— Spune-mi Miroe. Nu cred că ei ştiu cine eşti. Probabil au observat 
pur şi simplu că eram mult mai mare şi încă mult mai treaz decât cei 
doi. 

Moon se linişti şi se destinse puţin când îşi dădu seama că ochii 
trecătorilor nu stăruiau prea des, sau prea mult asupra ei. 

Ngenet coti pe o stradă laterală îngustă; în cele din urmă se opriră 
înaintea unei taverne mici şi izolate. Prin sticla colorată, lumina se 
reflecta precum un curcubeu pe pietrele pavajului; pe firma cu 
vopseaua cojită se putea citi: Hanul Faptelor Negre. 

— Elsie a avut întotdeauna un simţ al umorului puţin cam trăznit, 
mormăi bărbatul. 

Moon observă o a doua inscripţie care anunţa că localul este Închis, 
dar Ngenet apăsă pe clanţă; uşa se deschise şi ei pătrunseră înăuntru. 

— Hei, e-nchis! se răsti la ei dinapoia barului o grăsană care aducea 
cu un balon uriaş ce turna bere într-o halbă unui client invizibil. 

— O caut pe Elsevier, păşi în lumină Ngenet. 

„Chiar aşa?” 

Femeia puse jos halba şi-l privi chiorâş. 

— Cred că era şi timpul. De ce-a durat aşa de mult? 

— Pană de motor. Nu m-a aşteptat? 

— E încă în oraş, dacă la asta te referi. Dar a ieşit să caute... alte 
aranjamente, pentru cazul în care te-ai fi hotărât să nu te-arăţi. Ochii 
adânciţi în orbite ai femeii o descoperiră pe Moon; se încruntă. 

Ngenet scăpă o înjurătură. 

— Ce naiba, doar ştie că sunt legat de ea! 

— Nu ştiu dacă n-ai fost cumva reţinut permanent, cred că-nţelegi 
ce vreau să spun. Asta cine-i? 

— O autostopistă. Simţind din nou mâna lui Ngenet pe braţul ei şi 
înțelegând îndemnul, fata păşi în faţă, deşi fără tragere de inimă. N-o 
să ne facă necazuri, continuă el potolind indignarea femeii. Nu-i aşa, 
Moon? 


— Eu? se miră Moon. Clătină din cap şi întrevăzu o umbră de 
zâmbet pe faţă. 

— Eu ies s-o caut pe prietena mea. Poţi aştepta aici până mă-ntorc. 
Arătă cu bărbia către camera plină cu mese. Pe urmă, poate vom vorbi 
despre Carbuncle. 

— Bine. 

Alese o masă lângă şemineu, se apropie de ea şi luă loc. Ngenet 
porni către uşă. 

— Ştii pe unde să cauţi? îi strigă femeia cea grasă. Întreabă pe lângă 
Club. 

— Aşa am să fac, încuviinţă el şi ieşi. 

Moon rămase într-o tăcere stânjenitoare sub privirea aspră, 
insistentă a hangiţei, plimbându-şi degetele pe scrijeliturile din tăblia 
de lemn a mesei. În cele din urmă, grăsana ridică din umeri şi-şi şterse 
mâinile pe şorţ. Luă halba şi o aduse pe masă. Sibila se crispă puţin 
când i-o puse în faţă, cu spuma împrăştiindu-se peste lemnul marcat 
cu inele. Femeia se îndepărtă iarăşi legănându-se fără să scoată o 
vorbă, făcându-şi apoi de lucru în spatele barului cu o cutie neagră, 
simplă. Deodată cineva începu să cânte, luând melodia de la mijloc şi 
de la jumătatea unui cuvânt, cu acelaşi zgomot ritmic, strident, pe 
care Moon îl auzise pe străzi ca acompaniament. 

Fata tresări şi, aruncându-şi o privire peste umăr, găsi camera la fel 
de pustie ca mai înainte. Mai pustie... se uită la hangiţă care dispărea 
în sus pe scări, ducând cu ea altă halbă plină. Ochii lui Moon reveniră 
la cutia neagră. Brusc, zâmbi imaginându-şi-o umplută până la refuz 
cu sunete, precum un butoiaş sau un sac cu făină. Sorbi o înghiţitură 
de bere, strâmbându-se; era făcută din alge, acră şi prost fermentată. 
Puse halba jos, apoi îşi scoase mantaua. În cămin, o bucată stingheră 
de metal strălucea înroşită, fierbinte, precum un drug de fier în 
cuptorul unui potcovar. Se răsuci pe scaun, pipăind cu degetele 
figurile de animale încrustate pe spătar pe măsură ce se încălzea în 
sunetul muzicii. Începu să bată tactul cu piciorul, în timp ce un fel de 
constrângere plăcută îi mişcă trupul. Armoniile erau complicate, 
sunetul tare şi vibrant, iar vocea emitea triluri lipsite de sens. Efectul 
nu era cu nimic asemănător muzicii pe care o scotea Sparks din 
fluierul lui... totuşi avea în el ceva irezistibil, aducând pe departe cu 
cântecul secret al locului alegerii. 

Moon închise ochii, sorbind puţin câte puţin din bere; îşi lăsă 
mintea să despartă amintirea a tot ceea ce mersese prost de tot ceea ce 
fusese bun între ea şi Sparks, în vreme ce asculta muzica pe care el o 
auzise întotdeauna cu altă ureche. „Vor vorbi despre Carbuncle”, 
spusese Ngenet. Are oare de gând s-o ducă acolo? Sau va încerca doar 
să-i schimbe intenţia? Nimeni nu-i va schimba intenţia... dar se gândi 
că ar fi putut să i-o schimbe ea pe a pilotului. Putea folosi grija lui faţă 


de ea ca să-l facă s-o ducă acolo - era sigură de asta. Ar putea fi acolo 
mâine... Începu să zâmbească. 

Dar oare era corect? O parte a minţii ei se agită neliniştită, „În ce fel 
era greşit?”. Ngenet voia s-o ajute; o ştia cu precizie. 

Nu ştia însă nici măcar de ce avea Sparks nevoie de ea: şi-l imagină 
bolnav sau flămând, fără bani şi fără prieteni, poate chiar muritor de 
foame. O zi, o oră, puteau să conteze... Fiecare minut de tristeţe sau 
durere de care ea ar fi putut să-l scutească era important, mai 
important decât orice altceva. 

Un zgomot în fundul încăperii o făcu să deschidă ochii. Se uită către 
intrarea din spatele camerei şi îşi simţi ochii lărgindu-se întruna, în 
timp ce mintea refuza să accepte ceea ce vedea: Era o creatură vie, 
care se mişca. Stătea pe două picioare ca oamenii dar labele 
picioarelor erau late şi membranate, iar mişcările aduceau cu cele ale 
smocurilor de iarbă de mare într-o hulă submarină. Corpul verde- 
cenuşiu, lipsit de sex, cu o peliculă uleioasă sclipind pe el, era gol, cu 
excepţia unei curele tesute de care atârnau forme de neidentificat; 
braţele fiinţei se ramificau în vreo şase lujeri asemenea unor bice. 
Ochi sidefii, fără pupile, se fixară asupra ei precum ochii unui spirit al 
mării. 

Moon se ridică în picioare, cu gura prea uscată pentru sunetele pe 
care încerca să le scoată; puse scaunul între ea şi făptura de coşmar în 
timp ce-şi căută cuțitul. Dar la mişcarea ei, creatura scoase o tuse 
guturală şi ţâşni în spate prin uşă, dispărând din vedere înainte de a 
putea să creadă cu adevărat că fusese acolo. 

În locul ei stătea acum un bărbat pe care fata nu-l mai văzuse 
niciodată; probabil că avea vreo zece ani mai mult decât ea iar o 
creastă de păr blond, ţeapăn îi cădea peste un ochi. Purta o canadiană 
de pescar, dar pantalonii îi erau de un verde întunecat în strălucirea 
fără flacără a camerei. 

— Să nu faci asta, domniţă, că te-am marcat. Întinse braţul şi ea 
văzu că are în mână ceva de nerecunoscut. Aruncă-l jos pe podea. Hai, 
uşurel. 

Moon trase complet cuțitul, fără să ştie cu siguranţă ce pericol o 
paşte. La gestul nerăbdător al necunoscutului aruncă pe podea cuțitul 
cu lama curbată. Fl înaintă atât cât să-l poată lua de pe jos. 

— Ce vrei? întrebă fata strident, dându-și seama din propria-i voce 
cât de teamă îi era într-adevăr. 

— Vino-ncoace, Silky:)! 

În loc să-i răspundă bărbatul aruncă o privire spre intrare. Nu primi 
drept răspuns decât nişte sunete şuierate neinteligibile. Zâmbi fără 
chef. 

— Da, zise el, la fel de încântată să te întâlnească pe cât ai fost şi tu 
s-o găseşti aici. Hai, vino şi uită-te mai bine la ea. 


Creatura trecu pragul precaută, revenind în cameră; mâinile lui 
Moon se strânseră peste capetele de animale de pe spătarul scaunului. 
Fiinţa o făcea să se gândească la un blazon de familie care căpătase 
viaţă. 

— N-am... n-am nici un ban. 

Necunoscutul o privi impasibil şi râse. 

— Oh, înţeleg! Deci în clipa de faţă suntem cu toţii la fel. Dar nu 
din acelaşi motiv. Aşa că stai liniştită şi nu vei păţi nimic. 

— Cress! Ce naiba se petrece aici? Un al treilea străin intră în 
încăpere în spatele lui, tot o fiinţă umană, dar la fel de surprinzătoare. 
(Moon văzu o femeie mică şi bondoacă, având pielea neagră- 
albăstruie şi părul argintiu, care se opri, cu mâinile strânse a surpriză). 
Dragul meu, n-o să obţii niciodată o întâlnire cu o fată dacă o 
ameninţi cu pistolul, zise ea cu blândeţe, deşi fără să zâmbească, în 
timp ce-o studia pe Moon. 

De data asta blondul nu mai râse. 

— Habar n-am ce ştie ea, dar n-ar trebui să se afle aici, Elsie. 

— Evident. Cine eşti, fetiţo? Ce cauţi aici? Cuvintele îi cereau să 
răspundă în semn de politeţe, dar vocea îi era ca de oţel. 

— O prietenă... Sunt o prietenă a lui Ngenet Miroe. Dumneata eşti 
Elsevier, pe dumneata a venit să te vadă? Văzând că se pregăteşte un 
răspuns, Moon luă iniţiativa: A plecat să te caute. Pot să mă duc după 
el... Aruncă o privire către uşă. 

— Nu-i nevoie. Femeia făcu un semn cu mâna; bărbatul strecură 
arma în buzunarul în care dispăruse şi cuțitul lui Moon. Feţele 
amândurora se liniştiră puţin. Vom aştepta împreună cu tine. Ființa- 
spirit şuieră o întrebare ce suna aproape omeneşte. Silky ar vrea să 
ştie ce l-a reţinut. 

— O pană de motor, repetă mecanic fata. Îşi mută greutatea pe 
celălalt picior, ţinând încă scaunul între ei. 

— Aha. Asta explică întârzierea. Totuşi vocea bătrânei o făcu pe 
Moon să înţeleagă că nu era pe deplin mulțumită. Păi, nu e nevoie să 
stăm în picioare cât timp aşteptăm, nu-i aşa? Oasele mele scârţâie 
numai când mă gândesc la asta. Aşază-te, drăguță, să stăm cu toţii 
lângă foc şi să ne cunoaştem mai bine până se întoarce el. Cress, vrei 
să ne aduci nişte bere? 

Moon privi cu groază cum femeia şi coşmarul vin spre masă. Însă 
creatura se ghemui pe vatră, cât putu mai aproape fără să se frigă, 
uitându-se în jos în timp ce corpul îi sclipea sub căldura radiatorului. 
Tentaculele ei plate urmăreau cu mişcări ritmice, hipnotice, forma 
pietrelor din cămin; unele dintre tentacule erau mutilate, deformate 
de vechi cicatrici. Femeia îşi trase un scaun şi se aşeză alături de 
Moon cu un zâmbet ce părea a fi de încurajare. Îşi descheie mantaua, 
mai largă cu câteva mărimi, lăsând să se vadă o salopetă simplă, de o 


culoare portocalie la fel de intensă ca şi verdele pantalonilor 
bărbatului. 

— Iartă-l pe Silky că nu stă cu noi la masă — mă tem că nu-i prea 
îndrăgeşte pe străini. 

Fata ocoli precaută propriul ei scaun şi luă loc. Bărbatul reveni cu 
trei halbe şi puse una pe vatră. Moon îl privi pe demonul mării cum 
dezmiardă recipientul cu tentaculele, cum îl ridică şi bea. Sorbi şi ea 
câteva înghiţituri lungi. Bărbatul se aşeză de cealaltă parte a ei 
surâzând. 

— Văd că bei bere, domniţă. 

Bătrâna cloncăni dezaprobator şi trase o duşcă. 

— Nu face nimic. Povesteşte-ne despre tine, dragă. Nu cred că ne-ai 
spus cum te cheamă. Eu sunt Elsevier, bineînţeles, iar ăsta e Cress. Şi 
acela e Silky, partenerul de... afaceri al răposatului meu soţ. Evident, 
Silky nu-i numele lui adevărat. Pe acela noi nu-l putem pronunţa. 
Silky este un dillyp din Tsieh-pun, adică de pe altă planetă, aşa cum 
suntem şi noi, adăugă ea liniştitor. Tu faci parte dintre... colegii lui 
Miroe? 

— Pe mine mă cheamă Moon. Eu... Şovăi, conştientă de ezitările lor; 
încă nu era sigură de ei, nu ştia precis dacă o minciună sau adevărul 
ar fi reprezentat o alternativă mai rea. Abia l-am cunoscut. M-a adus 
cu nava lui. 

— Şi pe urmă ai venit cu el aici? Cress se aplecă în faţă, 
încruntându-se. Va să zică, aşa... Şi ce ţi-a zis? 

— Nimic. Moon se îndepărtă de el, apropiindu-se de bătrână. De 
fapt, nici nu-mi pasă. Eu nu vreau decât să ajung la Carbuncle. El... a 
spus c-o să-nţelegeţi. 

Se întoarse către Elsevier şi întâlni privirea severă a ochilor ei 
albaştri-violeţi prinşi într-o țesătură de riduri. 

— Ce anume să înţelegem? 

Fata inspiră adânc şi scoase de sub pulover semnul de sibilă. 

— Asta, răspunse ea. 

Elsevier tresări vizibil, Cress se retrase în scaunul său. Fiinţa din 
vatră şuieră o întrebare şi Cress răspunse: 

— E sibilă! 

— Ei poftim...! murmură Elsevier. Cuvintele fură mai mult un oftat. 
Suntem onoraţi. Aruncă o privire spre ceilalţi şi Cress încuviinţă din 
cap. Înţeleg că această jumătate din Tiamat nu este cel mai bun loc 
pentru o sibilă. Asta ar fi ca şi cum Miroe s-ar lăsa implicat. Surâse pe 
neaşteptate, din toată inima, dar dând semne de mare oboseală. Nu, 
nu-i nimic... numai că văzându-te pe tine care eşti aşa de tânără şi de 
înţeleaptă, m-am simţit deodată bătrână şi ridicolă. 

Moon îşi privi degetele răsucindu-se pe masă. 

— Eu nu sunt decât purtătoarea înţelepciunii Doamnei. 


Conştientă de sine repetă cuvintele tradiţionale. Aceştia erau 
extraplanetari şi totuşi reacţia lor, ca şi a lui Miroe, era cea de respect 
vecin cu veneraţia pe care ar fi avut-o un Văratic. 

— Eu... credeam că nici un extraplanetar nu crede în puterea 
Doamnei. Toţi spun că voi i-aţi făcut pe Iernatici să urască sibilii. Voi 
de ce nu mă urâţi? 

— Nu ştii? spuse Cress neîncrezător. Privi către Elsevier apoi spre 
făptura de lângă vatră. Ea nu ştie ce este! 

— Bineînţeles că nu ştie, Cress. Hegemonia vrea ca această planetă 
să fie ţinută în beznă din punct de vedere tehnologic, iar sibilii sunt 
nişte balize luminoase ale cunoaşterii. Dar numai dacă ştie cineva cum 
să le folosească lumina. Elsevier sorbi gânditoare din bere. Noi am 
putea aduce acestei lumi un mic Mileniu al nostru, propria epocă de 
aur. Ştii, Cress, noi am putea chiar să fim cei mai periculoşi oameni 
care au vizitat vreodată Tiamatul... 

Moon se încruntă pe jumătate. 

— Ce vrei să spui, că nu ştiu ce sunt? Sunt o sibilă. Răspund la 
întrebări. 

Bătrâna aprobă din cap. 

— Dar nu la cele care trebuie. De ce te duci în Carbuncle, dacă te- 
aştepţi ca acolo să fii întâmpinată cu ură? 

— Eu... trebuie să-l găsesc pe vărul meu. 

— Ăsta-i singurul motiv? 

— Este singurul lucru care contează. Coborî privirea spre trifoi. 

— Deci nu e doar o rudă pe care-o cauţi, nu-i aşa? 

— Nu. 

— Un iubit? întrebă cu blândeţe Elsevier. 

Fata încuviinţă din cap şi înghiţi pentru a scăpa de nodul ce i se 
pusese brusc în gât. 

— Singurul pe care-l voi iubi vreodată. Chiar dacă nu-l voi găsi 
niciodată... 

Elsevier întinse o mână înăsprită de ani şi bătu uşor palma fetei. 

— Da, draga mea, ştiu. Uneori găseşti pe cineva pentru care ai 
merge în picioarele goale prin focurile iadului. Mă întreb însă ce-l face 
pe acesta atât de diferit faţă de ceilalţi...? Cress se holba la ea; privi în 
altă parte. 

Moon scutură din cap. „Şi ce l-a făcut diferit de mine?” 

— Eşti din Carbuncle? întrebă ea. Poate l-ai văzut acolo. Are părul 
roşu... 

— Vai, nu, răspunse Elsevier. Noi nu suntem din oraş. Suntem 
doar... in vizită, temporar. Aruncă o privire către uşă, ca şi cum şi-ar fi 
amintit deodată de ce aşteptau acolo. 

— Ah... Ce-ai vrut să spui despre faptul că nu-mi sunt puse 
întrebările care ar tre... 


Uşa hanului se deschise brusc cu destulă putere ca să fie trântită de 
perete. Moon se uită într-acolo împreună cu ceilalţi, întrebarea 
rămânând suspendată în văzduh. 

Din întunericul de-afară păşiră înăuntru două persoane; un bărbat 
zvelt de statură mijlocie şi o femeie robustă, înaltă, ambii 
extraplanetari. Erau îmbrăcaţi gros în haine asortate şi purtau căşti. 
Aveau arme. 

— Albaştri! murmură Cress, abia mişcând gura. 

Mâna lui Elsevier se ridică spre gât, trăgându-şi mantaua peste 
haina portocalie de dedesubt. Privi culoarea închisă a pielii sale şi lăsă 
mâna să cadă. 

— Ce-i asta? Moon îşi înfrână dorinţa să sară cât colo când Silky se 
refugie lângă ea. Cine sunt ei? 

— În nici un caz nişte persoane pe care ar trebui să le cunoşti mai 
bine, spuse calmă Elsevier. Ridică halba, apoi îi examină iarăşi pe 
oaspeţii nepoftiţi. Eh, Inspectore! E o vizită neaşteptată. Sunteţi tare 
departe de casă în seara asta. 

— Îmi închipui că nu-i nici pe jumătate din distanţa la care vă aflaţi 
voi faţă de casă. Femeia avansă şi-i cercetă din ochi, continuând să 
ţină arma la vedere, în mână. 

— Mă tem că nu ştiu ce vreţi să spuneţi. Privirea insistentă a lui 
Elsevier sclipi de o indignare reţinută. Asta e întrunirea particulară a 
unor cetăţeni ai Hegemoniei răspunzători de faptele lor şi consider 
năvălirea voastră aici cât se poate de... 

—  Scuteşte-mă, contrabandiste! Poliţista gesticulă cu pistolul, 
strângând din dinţi. Nava v-a fost observată venind aici, iar voi vă 
aflaţi ilegal pe această planetă. În plus, sunteţi acuzaţi de a fi introdus 
articole de contrabandă. Ridicaţi-vă în picioare şi puneţi mâinile pe 
creştetul capului. 

Moon îngheţase, uitându-se de la Elsevier la Cress şi înapoi, dar ei 
nu aveau ochi decât pentru străini. Trifoiul îi intra în carne în palma 
strânsă. Înţelegând doar atât cât să-i fie frică, şi-l îndesă sub pulover. 

Poliţista îi zări mişcarea şi înaintă; pe măsură ce se apropia, Moon 
văzu încruntarea de pe faţa ei transformându-se în aceeaşi neîncredere 
care apăru şi pe chipurile celor doi lernatici de pe cheu. Bărbatul care 
o seconda începu să se mişte cu atenţie într-o parte, când Elsevier şi 
Cress se sculară în picioare. Moon o simţi pe bătrână atingându-i cotul 
şi se ridică stângaci, hârşâind scaunul pe podea. 

— Acum, Silky! murmură Elsevier, smucind-o pe Moon îndărăt în 
timp ce creatura ţâşni ca o săgeată de lângă masă, îndreptându-se 
către intrare. 

Fata se pomeni lângă peretele şemineului, pe când poliţiştii nu ştiau 
încotro s-o apuce. Cress înhăţă o halbă de pe masă şi o azvârli în 
dispozitivul de iluminare atârnat de grinzi, care se sparse. O aversă de 


scântei electrice şi spumă căzu în întunericul ce se lăsase brusc. 

— Fugi după el! 

— BZ! Înhaţă-l! 

— Moon, nu te băga! 

Sibila o simți pe Elsevier îmbrâncind-o într-o parte, se împiedică 
orbeşte de propriul scaun şi căzu peste masă. În spatele ei se auzi un 
zgomot şi un țipăt; o văzu nedesluşit pe polițistă cum sare s-o prindă 
pe bătrână de manta. Mâna lui Moon apucă o altă halbă de pe masă. 
Se răsuci şi izbi cu toată puterea în braţul poliţistei, auzind un icnet de 
durere. Elsevier se eliberă şi o împinse pe Moon înainte pe drumul 
spre ieşire. 

— Niciodată, niciodată să nu loveşti un Albastru, draga mea..., 
spuse Elsevier gâfâindu-i la ureche. Dar îţi mulţumesc. Acum, fugi! 

Moon ţâşni prin uşă cu mintea invadată de albeaţa nedefinită 
oarecum a camerei puternic iluminate lăsată în urmă, apoi printr-o 
altă uşă ajunse într-o alee întunecoasă. 

— Pe-aici! Cress apăru brusc lângă ea, arătând spre stânga. Acolo-i 
o fundătură. Elsie? 

— Aici. Uşa se trânti în spatele lor. Nu vorbi despre asta, ia-o către 
LB! 

Porniră în fugă; Moon prinse mâna bătrânei, împrumutându-i putere 
şi viteză. În faţa lor îl văzu pe Silky într-o aură de lumină stelară 
aurie-roşiatică, dispărând într-o spărtură de beznă; înapoia ei auzi uşa 
deschizându-se şi pe cineva strigând că i-a văzut. Mâna liberă îi 
înțepeni dintr-o dată până la încheietură; panica îi dădu aripi. 

Cress se opri în locul unde ea îl văzuse dispărând pe Silky. Acolo se 
găsea un gard de lemn decorat pentru noapte; bărbatul se strecură 
printr-o spărtură dintre două scânduri putrede. Îl urmă, trăgând-o şi 
pe Elsevier după ea, şi aproape căzu pe un maldăr de lemne 
îngrămădite de cealaltă parte. 

— Du-te la LB! Cress gesticula frenetic, făcându-le semn să se 
îndepărteze. Astup eu gaura. 

— Pe-aici. 

Elsevier o trase de braţ şi se îndepărtă printre stivele şi mormanele 
de obiecte recuperate sau aduse de apă. Moon merse cu ea, uitându-se 
înapoi cum Cress blocă spărtura cu trunchiul tepos al unui arboret. 
Când dădu să plece, canadiana i se agăţă într-o creangă şi îl văzu 
luptându-se să se elibereze, până ce vederea îi fu acoperită de o 
grămadă de vele mucegăite. Elsevier se împiedică de un obstacol aflat 
în umbră şi fata o ajută să-şi recapete echilibrul. 

Printre umbre şi lumina aurie a stelelor, ea văzu acum în faţa lor un 
elipsoid de metal uzat. O trapă stătea deschisă pe o latură şi o rampă 
se întindea până la sol. 

— Ce-i asta? 


— Sanctuarul, gâfâi Elsevier. Ajunseră la rampă şi o urcară 
împreună, găsindu-l sus pe Silky care-i aştepta. Ai cuplat? 

Făptura mormăi afirmativ, gesticulând cu un tentacul. 

— Atunci, pune-ţi centura că plecăm de-aici. Elsevier se sprijini de 
un batardou, cu o mână apăsată, pe inimă. Cress? chemă ea şi privi 
spre trapă, prin care nu se vedeau însă decât vechituri şi un petec de 
cer mohorât. 

Moon se întoarse şi se aplecă în afară pentru a se uita în josul 
rampei. Cress venea alergând, dar la un moment dat îl văzu 
împiedicându-se şi căzând, rămânând nemişcat la pământ preţ de 
câteva clipe. Când se ridică în sfârşit şi-şi continuă deplasarea, îi 
aminti un om care aleargă pe sub apă şi întâmpină rezistenţă la fiecare 
mişcare. 

— Vine! 

Bărbatul atinse piciorul rampei, se opri şi, înainte să urce, privi în 
sus cu braţele apăsate peste stomac. În spatele lui, fata îl văzu pe unul 
dintre urmăritori ocolind grămada de vele. 

— Cress, grăbeşte-te! 

Fl însă încetini, la jumătatea rampei cu ochii sticlind de disperare. 

— Hai, vino! 

El scutură din cap, clătinându-se în loc. 

De partea cealaltă a terenului îi văzu acum pe ambii poliţişti, unul 
dintre ei ochindu-l cu arma pe Cress în timp ce se auzi o voce care 
strigă: 

— Stai! 

Moon coborî pe rampă, înşfăcă mâneca fluturând a canadienei lui 
Cress şi-l trase după ea prin deschizătură. Rampa telescopă înapoia 
lor, iar uşa se închise şuierând; modificarea presiunii provocă dureri în 
urechile fetei. Cress se prinse cu mâna de rama uşii interioare iar 
Moon îi dădu drumul, regăsindu-şi propriul echilibru. Mâna continua 
să-i fie paralizată de o stranie amorţeală; se uită la ea şi ţipă surprinsă 
când o văzu plină de sânge. 

— Cress, treci în faţă şi... 

Elsevier se opri când bărbatul se lăsă în genunchi şi se prăbuşi lângă 
ea. Moon observă pata de culoare intensă de pe haina lui şi ştiu că 
sângele de pe mână nu era al ei. 

— Oh, zei, Cress! 

— Ce s-a-ntâmplat? Se lăsă în genunchi, ţinându-i mâna. 

El îi îndepărtă mâna înroşită de sânge. 

— Nu! Fata văzu mânerul propriului ei cuţit de curăţat peşte ieşind 
afară din buzunarul aflat în mijlocul petei ce se întindea pe haină. Nu- 
l atinge... O să mi se reverse... Moon se trase înapoi şi-şi încrucişă 
mâinile. Elsevier? strigă Cress, privind pe lângă ea. 

— Cress, cum s-a întâmplat asta? 


Bătrâna îngenunche şi ea cu greutate de cealaltă parte a lui, şi îi 
puse o mână pe obraz. În pragul uşii din spatele ei apăru Silky. 

Cress râse printre buzele palide. 

— Trebuia s-o las pe domniţă să-şi păstreze pumnalul... alergând, 
am căzut în blestemăţia asta. Pune-mă la congelator, Elsie, mă 
doa...doare... 

Se strădui să se ridice singur şi gemu printre dinţii încleştaţi când 
femeile îl traseră în picioare. 

— Silky, treci la comenzi! 

Silky o luă înainte, iar ele îl introduseră pe Cress în compartimentul 
alăturat şi-l aşeză pe canapeaua aflată în spaţiul îngust. 

— Să-ţi pui cuțitul ei în buzunar!? Băiete dragă, ai făcut o prostie 
mai mare decât tine, să ştii. Elsevier îşi sărută degetele şi i le puse 
uşor peste ochi. 

— Eu sunt arstrogator, nu... nu ucigaş plătit. Ce să... ştiu eu despre 
asta? Bărbatul tuşi şi o dâră de sânge îi apăru în colţul gurii, de unde 
îi alunecă în jos pe obraz către ureche. 

Elsevier se retrase şi un con translucid, fumuriu coborî peste 
canapea, ascunzându-l pe Cress privirii lor. 

— Somn uşor. Urarea sună ca o binecuvântare; dar ea clătină din 
cap când văzu întrebarea nerostită de pe faţa lui Moon. Nu... Asta îl va 
ține în viaţă până când vom putea ajunge într-un loc unde să 
primească ajutor. Dacă vom putea măcar ieşi din atmosferă înainte ca 
Albaştrii să cheme asupra noastră furia cerului, adăugă ea, 
schimbându-se la față. Prinde-ţi centura, draga mea, fiind la primul 
zbor, acceleraţia s-ar putea să-ţi creeze probleme. 

Trecu pe lângă ea şi se aşeză pe un scaun capitonat, situat în faţa 
unui tablou cu comenzi. Silky şedea în scaunul alăturat, cu tentaculele 
suspendate deasupra unui panou de lumini. În faţa lor, un hublou larg 
cu sticlă groasă înfăţişă altă vedere a maidanului. Moon ocupă cel de- 
al treilea scaun şi-şi strânse nesigură centurile de siguranţă. Silky 
întrebă ceva pe un ton gutural. 

— Păi, ce altceva o să fac? replică ea Elsevier. N-o putem lăsa aici 
pe mâna poliţiei — nu putem face aşa ceva unei sibile. După ce ea s-a 
luptat să mă salveze... ştii ce i-ar face... Decolează! 

Fata care se aplecase în faţă, ascultând, fu împinsă înapoi în scaun 
de creasta unui val nevăzut. Icni luată prin surprindere, apoi gemu din 
nou când presiunea crescu tot mai mult, scoţându-i aerul afară din 
plămâni. Căută să se împotrivească, aidoma unui care se îneacă, dar în 
zadar, se prăbuşi pe perne scoțând un scâncet de neîncredere. Printre 
scaunele din faţă nu mai vedeai nici maidanul şi nici măcar solul, ci 
numai stelele. În timp ce privea, luna căzu ca o piatră prin dreptul 
hubloului şi dispăru. Închise ochii şi se simţi absorbită într-un vârtej 
de coşmar, într-o prăpastie neagră fără fund. 


Totuşi printre apele revărsate ale panicii regăsi amintirea unei alte 
întunecări, mai groaznice, mai absolute decât cunoscuse vreodată — 
inima neagră a Transferului... senzaţia asta era asemănătoare 
Transferului. Se agăţă de acea ancoră şi simţi greutatea solidă a 
familiarităţii încetinindu-i spirala fricii. Îşi concentră atenţia asupra 
ritmurilor disciplinate ale minţii şi trupului care menținea firul subţire 
al conştiinţei legat de realitate şi, încet-încet, se potoli, răbdătoare. 
Redeschise ochii şi văzu că stelele continuau să sclipească; îşi roti 
capul şi privi monitoarele strălucitoare de lângă propriu-i scaun. Nu 
încearcă să le atingă. Distinse vecea lui Elsevier, încordată, abia 
auzindu-se ca şi răspunsurile lui Silky; dialogul lor era absolut 
neinteligibil. 

— ...Verificăm. Încă nu s-a declanşat vreo alarmă de urmărire. Sper 
să nu aibă staţii de retransmisie... până să intre ei în legătură, noi 
putem scăpa... Au fost activate scuturile? 

Silky răspunse în graiul lui neînțeles. 

— Şi eu sper asta... dar fii gata să faci schimbul de putere. 

(Răspuns). 

— Confirm, suntem în afara zonei lor de căutare. Oricum, ei caută 
contrabandişti care încearcă să pătrundă... nu se uită îndeajuns în 
spatele lor... Mă rog cerului să n-o facă. 

(Răspuns). 

Un chicot înfundat. 

— Bineînţeles... Timpul scurs? 

Moon închise din nou ochii, tihnită, lăsând cuvintele să treacă pe 
lângă ea. Zburau, cumva, în această cabină din metal; dar nu aducea 
deloc cu zborul alături de Ngenet. Se întrebă de ce, şi cum, se întrebă 
într-o doară dacă semăna zborului cu o navă stelară extraplanetară... 
Ochii se deschiseră brusc. 

— Elsevier! 

— Da... Te simţi bine, Moon? 

— Ce facem?... Unde mergem? Respiră cu greu; parcă n-avea aer. 

— Plecăm... Timpul scurs? 

(Răspuns). 

— Am ieşit din puț! Un râs de triumf. Reducem energia... e mai bine 
să păstrăm ceea ce ne-a mai rămas pentru joncțiune. 

Strânsoarea de menghină se risipi în jurul lui Moon la fel de brusc 
precum venise. Fata întinse braţele. Acum, când trupul nu-i mai era 
apăsat de greutate, i se părea că nu avea deloc substanţă, ridicându-se 
precum o bulă de aer prin apele mării... înălțându-se din scaunul 
capitonat şi întâmpinând rezistenţa centurilor de siguranţă. Se privi 
disperată, prinzându-se cu mâinile de curele. 

— Oof, Silky! Sunt prea bătrână pentru aşa ceva. Asta nu-i viaţă 
pentru o persoană civilizată. 


(Răspuns). 

— Sigur că-i o problemă de principiu. Doar nu-ţi închipui că aş fi 
continuat munca lui TJ doar pentru bani? Şi cu siguranţă nu pentru 
senzațiile tari pe care le presupune, murmură, Elsevier. Oricum, nu 
vor mai fi alte călătorii. N-o să facem o tragedie din asta de-acum, 
încă avem toate mărfurile la bord... Săracul Miroe! Zeii ştiu ce-o să se 
întâmple cu el. 

Se auzi zgomotul unei catarame care se desface şi Moon văzu capul 
argintiu al bătrânei ridicându-se deasupra spătarului scaunului. 

— De-acuma însă noi n-o să ştim niciodată. Elsevier se întoarse şi se 
uită către ea: Moon, eşti... 

— Nu-ţi fie teamă! Fata înălţă ochii extaziaţi. Este prezenţa 
Doamnei. Camera plină de Mare, de-aceea plutim... E o minune! 

Elsevier îi zâmbi, puţin tristă. 

— Nu, draga mea... nu este nici o Doamnă. Suntem deasupra 
atingerii zeiţei tale, dincolo de atracţia planetei de care aparţii. La 
depărtarea aste, pur şi simplu nu se mai simte gravitația care să te ţină 
jos. Vino aici, ca să vezi ce vreau să-ţi spun. 

Moon îşi desfăcu nesigură centura şi se împinse în sus. Elsevier sări 
şi-o prinse de picior ca să nu se lovească de conul suspendat, aidoma 
celui ce-l proteja pe Cress, deasupra scaunului ei rabatabil. 

— Uşurel! 

O trase către hublou şi arătă în jos. Sub ei se întindea curba sferei 
Tiamatului, un val înspumat de albastru translucid spărgându-se de 
zidul stelelor. 

În inima ei, fata ştia ce-avea să găsească acolo; dar pe măsură ce 
plutea spre hublou, panorama depăşea tot ceea ce-şi închipuise, abia 
putând să mai îngaime: 

— Minunat... minunat... Îşi apăsă mâinile pe suprafaţa rece, 
transparentă. 

— Aşteaptă până vei trece prin Poarta Neagră şi vei vedea ce se 
întinde de partea cealaltă. 

— Oh, da... O sămânță întunecată de îndoială îi încolţi în minte. 
Întoarse capul: Poarta Neagră? Dar aşa călătoresc extraplanetarii către 
alte lumi... Se uită îndărăt, afară, la planeta ei care păruse atât de 
imensă şi de variată, întinsă dedesubt ca o plută de pescuit din sticlă 
albastră. Nu... nu, nu pot trece cu voi prin poartă. Trebuie să merg la 
Carbuncle. Trebuie să-l găsesc pe Sparks. Se desprinse cu hotărâre de 
la fereastră şi se prinse de spătarul scaunului lui Silky. Vreţi să mă 
duceţi jos, acum? Puteţi, vreţi să mă... debarcaţi în portul stelar? 

— Să te ducem jos, înapoi? Între ochii albaştri-violeţi ai lui Elsevier 
apăru o cută de încruntare; îşi apăsă mâinile pe buze. Oh, Moon, 
draga mea... Mi-e teamă că n-ai înţeles. Vezi, nu te putem duce înapoi. 
Ne vor urmări, şi apoi suntem cu combustibilul pe sfârşit... În nici un 


caz nu acum ne putem întoarce. Mă tem că atunci când ţi-am vorbit 
despre Poartă, nu ţi-am oferit o alternativă. 

— Dumneata eşti proprietarul acestui vehicul? 

Jerusha stătea lângă aeroglisorul de pe cheu, cu răsuflarea aburind 
în aerul extrem de rece al nopţii. Se încruntă fără chef de glumă către 
bărbatul rezemat de vehicul, care arbora acelaşi aer fals de individ 
stăpân pe situaţie ca şi contrabandiştii de tehnologie din bar. 
Gundhalinu se afla alături legănându-se pe călcâie cu o ciudă abia 
stăpânită. 

— Sunt, de vreme ce am tot dreptul să fiu. 

Vocea lui scrâşnea precum pietrişul călcat în picioare. Făcu un gest 
brusc spre propria-i faţă; în ciuda luminii slabe, se vedea clar că era 
extraplanetar — de pe Tsieh-pun, presupuse poliţista, sau poate de pe 
Numărul Patru. 

— Aţi bătut atâta drum din Carbuncle până aici, Inspectore, doar ca 
să mă amendaţi pentru parcare incorectă? 

Jerusha se strâmbă, profitând de enervare ca să-şi ascundă 
încurcătura. Ţinea braţele strâns încrucişate pe haina groasă, 
protejându-l pe cel care fusese lovit cu halba. Antebraţul ei drept 
părea o stea alb de fierbinte, arzându-i cu furie în centrul universului 
tremurând al trupului; durerea îi producea greață, şi doar intensitatea 
furiei îi mai ţinea mintea clară. O bătrână şi o mână de neisprăviţi îşi 
bătuseră joc de ea şi o rodea bănuiala că asta se întâmplase din cauză 
că ea însăşi o dorise. La naiba, rolul ei era să aplice legea, nu s-o 
răstălmăcească după cum îi convenea. Cel puţin bărbatul ăsta n-o 
ştersese. 

— Nu, cetăţene Ngenet, am venit să te acuzăm de tentativă de 
cumpărare a unor mărfuri aflate sub embargou. 

Faţa lui exprima surprindere şi indignare. „O zei, ce n-aş da ca 
măcar o dată să văd pe unul din ei ridicându-şi mâinile şi zicând 
„Recunosc!” 

— Aş vrea să ştiu pe ce bază faceţi această acuzaţie. N-o să găsiţi... 

— Ştiu că nu. N-ai avut timp să închei afacerea. Dar ai fost văzut în 
prezenţa unuia dintre extraplanetarii care ne-au scăpat. 

— Despre ce vorbiţi? 

Jerusha l-ar fi putut crede că nu ştia despre ce era vorba. 

— O persoană de sex feminin, de aproximativ şaptesprezece ani 
standard, cu părul şi pielea albicioase. 

— Fa nu-i contrabandistă! Ngenet se smulse de lângă aeroglisorul 
lui, fulgerând-o cu privirea. 

— Îi însoțea când am intrat să facem arestările, interveni 
Gundhalinu. A lovit-o pe Inspectoare şi a fugit cu ceilalți. 


— Este o Văratică din zona Windwards, se numeşte Moon 
Dawntreader. Am dus-o cu aeroglisorul şi am lăsat-o la han pentru 
că... Se întrerupse, iar Jerusha se întrebă care putea fi lucrul pe care se 
temuse să-l spună: Ea nu ştia nimic despre contrabandă. 

— Atunci de ce i-a ajutat să fugă? 

— Dar dumneata ce dracu’ ai fi făcut dacă ai fi fost proaspăt venită 
din Vară şi doi extraplanetari s-ar fi năpustit cu pistoalele asupra 
dumitale? Făcu agitat doi paşi între poliţişti. În numele a o mie de zei, 
ce-ai fi crezut dacă ai fi fost în locul ei? Voi n-aţi rănit-o...? 

Jerusha făcu din nou o grimasă, pe care însă o transformă în 
zâmbet. 

— Mai bine-ai pune întrebarea invers. 

În sinea ei era şi mai curioasă de ce oare încerca s-o protejeze pe 
fată. „I-o fi amantă?” 

— Ziceţi că au scăpat cu toţii? 

Gundhalinu râse acru. 

— Pentru cineva care nu ştie nimic, eşti al naibii de preocupat de 
ceea ce s-a întâmplat în seara asta. 

Ngenet nu-l luă în seamă, așteptând. 

— Da. Nava lor a ieşit din spaţiul Tiamatului fără stricăciuni. 

Expresia de pe fața bărbatului se transformă în ceva care nu era 
uşurare. 

— Toţi? Adică şi ea s-a dus cu ei? Pronunţă cuvintele de parcă 
fiecare din ele îi era străin pe limbă. 

— Chiar aşa, aprobă femeia, strângându-şi mâna teafără peste 
celălalt cot şi apăsând traseele nervilor. Au luat-o şi pe ea. Vrei să-mi 
spui că în realitate era o spectatoare nevinovată, o localnică? 

Ngenet se întoarse şi lovi cu pumnul înmănuşat parbrizul acoperit 
cu brumă al aeroglisorului. 

— Greşeala mea... 

„Şi-a mea. Dacă ne-am fi ţinut de ei, ea ar fi fost bine acum. Aşa se- 
ntâmplă când încerci să schimbi regulile.” Jerusha blestemă printre 
dinţi. 

— Ce reprezenta pentru tine, cetăţene Ngenet? întrebă Gundhalinu 
după care adăugă o remarcă fără ton interogativ: Mai mult decât o 
străină în trecere. 

— Ea e sibilă, răspunse el privindu-i. Acum nu mai contează dacă o 
ştiţi. 

Jerusha ridică din sprâncene. 

— Sibilă? Vântul care sufla peste golf o prinse în gheare de gheaţă. 
Şi... ce-are asta a face cu noi? 

— Să fim serioşi, Inspectore. Vocea lui se înăspri, precum vântul. 

— Suntem oameni ai legii. Noi aplicăm legea - „mincinoaso” — iar 
legea îi apără pe sibili, chiar şi pe Tiamat. 


— Tot aşa cum îi apără şi pe mersi? La fel cum protejează planeta 
împotriva progresului? 

Îl văzu pe Gundhalinu încordându-se ca un vânător ce-şi adulmecă 
prada. 

— De când trăieşti în regiunile periferice, cetăţene Ngenet? 

— De când mă ştiu, răspunse el cu un fel de mândrie. La fel ca tatăl 
meu şi ca tatăl lui... Asta-i lumea mea natală. 

— Şi nu-ţi place cum o conducem? îl provocă Gundhalinu. 

— Să fiu al naibii dacă-mi place! Încercaţi să-năbuşiţi viitorul 
planetei, lăsaţi un vierme ca Starbuck să-şi şteargă cizmele de voi în 
timp ce măcelăreşte fiinţe nevinovate pentru multumirea câtorva 
ticăloşi, putred de bogaţi care vor să trăiască o veşnicie. Voi 
batjocoriţi si „legea” şi „dreptatea”... 

— La fel şi tu, cetăţene. Gundhalinu păşi în faţă şi Jerusha putu citi 
în el ca într-o carte deschisă. Inspectore, după toate probabilitățile se 
pare că acest individ este implicat în delicte mai grave decât simpla 
contrabandă. Consider că ar fi cazul să-l luăm cu noi înapoi în oraş... 

— Şi ce acuzaţie să-i aducem? Că s-a purtat ca un prost arogant? 
Clătină din cap. Nu avem nici o dovadă care ar justifica asta. 

— Dar el... gesticulă Gundhalinu, lovind-o fără să vrea peste mână. 

— La naiba, sergent, am spus că-l lăsăm în pace! Explozia stelară de 
durere izbucnită înaintea ochilor săi, acoperi chipul poliţistului. 
Clipind, femeia căută să se concentreze asupra pilotului. Dar asta nu 
înseamnă, Ngenet, că ai scăpat de tot. Prezenţa ta aici şi atitudinea 
adoptată ridică destule semne de întrebare care să-mi justifice 
ridicarea permisului de conducere. Îţi sechestrez glisorul şi-l ducem 
înapoi în oraş. 

O dâră de transpiraţie i se prelinse rece pe obraz. 

— Nu puteţi face asta! Ngenet se îndreptă de spate lângă uşa 
vehiculului, acoperind-o. Sunt cetăţean al Hegemoniei... 

— Şi eşti obligat să-mi dai ascultare. Înălţă capul, fixându-l 
ameninţător. Eşti cetăţean al Tiamatului prin propria-ţi alegere. Dacă 
asta doreşti, atunci poţi trăi ca unul de-aici. 

— Şi cum credeţi că-mi voi conduce plantaţia? 

— Precum oricare alt Iernatic. Foloseşte-ţi navele, fă afaceri cu 
negustorii. O s-o duci bine, dacă într-adevăr doar de asta îţi trebuie... 
Sau preferi să mergi cu noi la Carbuncle şi să-ţi scotocim electronic 
plantaţia, căutând bunurile de contrabandă? 

ÎI văzu cum se luptă să-şi ţină gura şi fu mulţumită. 

— E-n ordine. Luaţi vehiculul. Lăsaţi-mă doar să-mi strâng lucrurile. 

— Nu-i nevoie. Te voi lăsa pe plantație înainte să duc glisorul la 
Carbuncle... BZ, tu vei pilota nava de patrulare. 

Gundhalinu aprobă din cap, un semn afirmativ; în gestul lui, 
Jerusha îi simţi dezamăgirea. 


— Vreţi să vin în urma dumneavoastră, Inspectore? 

— Nu. Nu cred că cetăţeanul Ngenet are de gând să facă vreo 
prostie. Nu-mi face impresia unui individ prost. 

Ngenet scoase un sunet care nu era tocmai un râs. 

— Putem să-i dăm drumul. 

Îşi îndreptă capul cu o căutătură severă spre nava de patrulare. „Va 
fi o călătorie lungă”. 

— Da, doamnă. Ne vedem în Carbuncle. Gundhalinu salută şi se 
îndepărtă. 

Ea îl urmări intrând în nava de patrulare şi-o privi cum se înalţă de 
pe terasa de piatră a cheului. Cerul se înnora din nou; femeia tremura 
tot mai tare. „Măcar Carbuncle are încălzire centrală”... 1 se făcu 
deodată dor de adierea caldă a vântului încărcat cu miresme de 
sillipha, de nesfârşitele după-amiezi de vară ale copilăriei ei petrecute 
pe planeta Portul Nou. 

— Şi-acum între noi doi, cetăţene Ngenet... 

Ngenet întinse mâna către Jerusha şi o apucă uşor dar hotărât de 
braţul care o durea. Ea icni, înţepenită de uimire şi cuprinsă dintr-o 
dată de teamă. 

— Au! 

Bărbatul ridică cealaltă mână într-un gest de înţelegere. Îi dădu 
drumul şi spuse: 

— Voiam doar să fiu sigur. Văratica v-a rănit, Inspectore. Poate c-ar 
fi mai bine să mă lăsaţi să văd cât de rău. 

— Nu-i nimic. Urcă înăuntru. 

Îşi mută privirea în altă parte, cu fălcile încleştate. Fl ridică din 
umeri. 

— Dacă vreţi o martiră, n-aveţi decât. Dar pe mine asta nu mă 
impresionează. Aşa cum spuneaţi, nu sunt prost. 

— Prefer s-aştept până când voi putea fi văzută de un medic în 
astroport. 

— Sunt medic autorizat. 

Întorcându-se, apăsa cu mâna o încuietoare aflată în partea laterală 
a aeroglisorului. Se deschise un compartiment interior, dar lumina era 
prea slabă să se distingă ce se afla înăuntru. Ngenet scoase o geantă de 
culoare închisă, o puse jos şi o deschise. 

— Bineînţeles, surâse el sardonic, probabil consideraţi că sunt 
veterinar. Dar instrumentele de diagnosticare sunt aceleaşi. 

Fără să înţeleagă, Jerusha se încruntă puţin, totuşi îl lăsă să-i ia 
mâna şi să plimbe scanerul de-a lungul braţului. 

— Hm... Fractura radiusului. O să-i pun o atelă temporară şi o să vă 
dau ceva contra durerii. 

Femeia rămase tăcută în timp ce el strânse şi fixă tubul rigid al 
atelei în jurul braţului. Apoi îi apăsă în palma lipsită de mănuşă un 


mic tampon spongios; ea simţi o alinare binecuvântată ce începu să-i 
stingă durerea din braţ şi oftă uşor. Mulţumindu-i, îl privi punând 
geanta la loc şi se, întrebă deodată dacă nu cumva o considera drept o 
femeie pe care o poţi prosti cu uşurinţă. 

— Să ştii că asta nu mă va face să-mi schimb hotărârile anterioare. 

El închise compartimentul de bagaje şi replică prompt: 

— Nici nu m-am gândit la aşa ceva. Atât doar că mă simt indirect 
răspunzător de rănirea dumneavoastră, lucru care nu mi-a plăcut. De 
altfel, cred că vă sunt dator cu ceva. 

— Ce vrei să spui? 

— Vă sunt dator pentru faptul că m-aţi lăsaţi ca din două rele să-l 
aleg pe cel mai mic. După sergentul dumneavoastră cuprins de exces 
de zel, puteam să fiu deportat. 

Jerusha schiţă un zâmbet. 

— Dacă n-ai nimic de-ascuns, n-ai de ce să te temi. 

— Cine oare dintre noi nu are cu adevărat nimic de ascuns, 
Inspectore PalaThion? Deschizând portiera aeroglisorului, surâse şi o 
privi. Dumneavoastră n-aveţi? 

Ea dădu ocol navei, aşteptă să-i deschidă portiera din partea opusă 
şi se instală cu grijă în scaun. 

— Oricum, tu ai fi ultimul care să afle acest lucru. 

Îşi prinse centura folosindu-se de o singură mână. 

Ngenet nu spuse nimic, dar continuă să zâmbească în timp ce porni 
motorul. Şi, dintr-o dată, femeia nu mai fu atât de sigură că el avea să 
fie chiar ultimul. 

— ...Aşa că prezenţa lui acolo ne dă motive să credem că ar putea fi 
implicat în intervenţiile din vânătorile de mersi. Totuşi, eu personal i- 
am confiscat aeroglisorul şi fără el nu cred că le va mai da bătăi de 
cap vânătorilor dumneavoastră. 

Arienrhod îşi rezemă capul pe perna cu aromă de floare care o 
proteja de spătarul rece al tronului; o asculta, cu mai mult interes 
decât îşi permitea să arate, pe inspectoarea care raporta încruntată. 
Citi privirea pe care femeia i-o aruncă lui Starbuck când termină şi 
mai mult simţi decât văzu reacţia lui. Cu câtva timp în urmă, îl 
repezise pe ţărănoiul obraznic care o seconda pe PalaThion şi o făcuse 
mai mult pentru propriul lui amuzament; Reginei îi plăcuseră aluziile 
străvezii cu privire la ceea ce i-ar face el femeii dacă ar avea ocazia. 
Trecutul lui Starbuck n-o interesa în mod deosebit, dar revenea în 
prezent într-un mod care uneori o surprindea... deşi el rareori o mai 
surprindea în vreun fel. 

— Cine este individul, Inspectore? De ce nu l-ai arestat, dacă ştii că- 
i vinovat? Vocea ei trăda nevoia de a descoperi taina ce înconjura 
Golful Îndepărtat. 

— Nu aveam destule dovezi, spuse PalaThion ca într-un ritual pe 
care îl repetase de nenumărate ori. De vreme ce este extraplanetar, el 
se află oricum sub jurisdicţia Hegemoniei şi deci identitatea lui nu v- 
ar fi de nici un folos, maiestate. 

— Bineînţeles, Inspectore. „Şi pot s-o descopăr destul de uşor, 
extraplanetare!”. 

Aruncă o privire spre baza podiumului, la capul luminos, strălucitor 
al lui Sparks Dawntreader, care stătea stânjenit pe trepte. La sosirea 
inspectoarei, Regina evacuase mulţimea de nobili palavragii, dar din 
aceleaşi motive îi ordonase băiatului să rămână. PalaThion se uitase 
lung la el, fără să-şi ascundă uimirea. Arienrhod văzuse cum ţinuta lui 
Sparks devine mai ţanţoşă de mândrie, când poliţista îşi înclinase 
capul într-un gest scurt de recunoaştere a noului său rang. 

— Ai văzut-o şi pe Văratica adusă de acest extraplanetar? 

PalaThion tresări vizibil; ea nu menţionase fata. 

— Da, am văzut-o... Maiestate. Mâna stângă i se apăsă uşor, 
inconştient, pe stratul subţire de ghips de pe braţul drept. Dar n-a stat 
să fie interogată. A fugit cu contrabandiştii. Ei... ne-au scăpat, după 
cum ştiţi... (îşi cobori privirea)... şi-au luat-o cu ei când au fugit de pe 
planetă. 

— Nu! 

Arienrhod se aplecă înainte şi, cuvântul îi scăpă fără să se poată 


stăpâni, „S-a dus, s-a dus...?” Descleştă pumnii şi se lăsă din nou pe 
spate într-un gest elegant, simțind cum trei perechi de ochi se fixează 
asupra ei. Ochii căprui şi adânci ai inspectoarei se mijiră, gânditori; 
Arienrhod îşi dădu seama că ea trebuie să fi observat remarcabila 
asemănare. Dar PalaThion se mulţumi să-şi plece iar fruntea, de parcă 
n-ar fi putut să tragă o concluzie logică din bănuieli. 

— Ştii numele fetei? Am motiv să cred că ar putea fi o... rudă. 

Poliţista n-avea decât să-şi bată capul. 

— Se numeşte Moon Dawntreader, Maiestate. 

De data aceasta, aşteptându-se la răspuns, Regina reuşi să se 
controleze, simțind însă cum un val de emoție îi cuprinde trupul. Însă 
băiatul de la picioarele ei, auzind numele şi înțelegând în sfârşit 
despre ce era vorba, scăpă fluierul, care alunecă fără zgomot de pe 
treaptă pe covor până la picioarele lui PalaThion, fără să tulbure 
liniştea încăperii. Inspectoarea se uită lung la băiat înainte de a-şi 
ridica privirea. 

— Îmi pare rău că s-a întâmplat aşa, Maiestate. Îi aruncă din nou 
băiatului o căutătură, de parcă îşi dăduse seama că există o anume 
legătură între ei şi continuă: Eu... nu cred că a dorit cineva să se 
întâmple astfel. 

„Nici pe jumătate cât de rău îmi pare mie”. Arienrhod îşi răsuci un 
inel cu degetul mare. „Şi nici pe jumătate pe cât îţi va părea rău ţie, 
extraplanetare!” 

— Eşti liberă, Inspectore. 

PalaThion salută şi porni grăbită către Sala Vânturilor, cu pelerina 
roşie pâlpâind ca o flacără înapoia ei. Mâinile lui Arienrhod se 
încleştară din nou, tremurând. Sparks se sculă în picioare şi-şi ridică 
fluierul, luptându-se cu supărarea şi consternarea. 

— Maiestate, eu... pot să plec...? Ţinu plecaţi ochii verzi ca frunza; 
vocea lui era abia ca o şoaptă. 

— Da, du-te. O să te chem eu când voi avea nevoie de tine spuse 
Regina ridicând o mână. Băiatul părăsi podiumul fără să facă 
plecăciunea cuvenită. Ea îl privi, părul precum sângele proaspăt pe 
albul de zăpadă al covorului, un trup rănit care dorea un ungher în 
care să se ascundă, lovit, părăsit, vulnerabil... frumos. 

Încă de la sosirea lui aici, Arienrhod simţise cum se trezeşte în ea 
ceva ce fusese adormit. O împrospătare, o renaştere, o dorinţă... Nu 
însă dorinţa aşa cum o simţea pentru Starbuck, ori pentru oricare 
dintre cei o sută de foşti sau actuali amanți... pentru acea carne fără 
suflet, însetată să răspundă nevoilor nesătule ale puterii. Când îl 
privea pe Sparks Dawntreader, ei bine, tânjea să-i aibă trupul zvelt şi 
suplu, în pat lângă ea, tânjea să-l atingă şi să-l simtă atingând-o. Când 
se uita la el, îi vedea şi faţa, prospeţimea mirării sale, inocenţa 
recunoştinţei... acele lucruri pe care ea învățase să le dispreţuiască la 


alţii şi să le înfrâneze în sine în decursul lungii ei domnii în lernatic. 
Tânărul era iubitul lui Moon - cealaltă întrupare a ei, fiica minţii ei — 
şi jumătate-bărbat, jumătate-băiat, prezenţa lui sufla în tăciunii 
mocniţi ai copilăriei ei de mult uitate, încălzindu-i cotloanele reci ale 
sufletului. 

Totuşi Sparks nu răspunsese atunci când ea îi dăduse de înţeles în 
mod subtil, apoi mai puţin subtil, că îl doreşte. Se retrăsese 
murmurând, părând pe jumătate speriat, îndărătul pavezei legăturii 
sale cu celălalt eu al Reginei şi rămăsese acolo, neînduplecat ca o 
stâncă în faţa tuturor ispitelor, în timp ce neîmplinirea la care 
Arienrhod nu se aştepta îi înteţea focul ce-o mistuia pe dinăuntru. 

Însă acum, când amândoi îşi pierduseră viitorul... îşi dorea din tot 
sufletul ca tânărul să se întoarcă, să o privească măcar o dată. 

El se opri, o figură solitară pe un câmp de zăpadă, şi se uită înapoi. 
Iar când căutătura ei îl ţintui în loc, pe faţa lui se aşternu, ca un fel de 
obsesie, înţelegerea unui fapt: „Amândoi am pierdut-o...” 

În cele din urmă, se întoarse din nou şi merse mai departe către 
scara în spirală ce ducea înspre nivelele superioare. 

— Acum c-ai pierdut peştele, poate-o s-azvârli momeala înapoi. 

Femeia se răsuci către Starbuck, simțind tăişul de brici al invidiei ce 
se simţea permanent în vocea lui când vorbea despre băiat. 

— Descotoroseşte-te de Văraticul ăsta slăbănog şi de fluierul lui 
blestemat, Arienrhod. Când îl văd şi-l aud îmi vine să vomit. Aruncă-l 
înapoi în stradă unde l-ai găsit, până n-apuc eu să-l... 

— Până n-apuci să ce, Starbuck? Mă comanzi tu pe mine acum? Se 
aplecă înspre el, ridicându-şi sceptrul. 

El se trase puţin înapoi, plecându-şi ochii. 

— Nu. Doar te rugam, Arienrhod. Doar te rugam... să scapi de el. 
Nu-ţi mai trebuie acum că fata a... 

Regina coborî violent sceptrul peste mâna ce se sprijinea pe braţul 
tronului; luat prin surprindere, Starbuck ţipă de durere. 

— Ţi-am spus să nu vorbeşti niciodată de asta. 

Îşi duse mâna la ochi, ca să nu-l mai vadă. Pierduse jocul! Planul ei, 
viitorul ei, totul era pierdut acum, la această ultimă aruncare a 
zarurilor sorții. Din cele nouă seminţe pe care reuşise să le planteze, o 
singură floare crescuse fără cusur... şi-acum tocmai aceea se pierduse 
datorită intervenţiei incompetente a aceloraşi extraplanetari al căror 
ciclu de tiranie sperase să-l sfarme. Nici chiar dacă ar fi ştiut ce-avea 
de gând, ei nu i-ar fi putut zădărnici mai bine planurile. Iar acum... ce 
putea să mai facă acum? Să înceapă din nou, cu alt plan, unul mai 
puţin subtil, mai puţin fragil... şi deci mai periculos potenţial pentru 
propria ei poziţie. Însă cercetarea posibilităţilor avea să dureze... 

Între timp, se putea răzbuna pe cei răspunzători. Da, putea! 

— Vreau ca LiouxSked să plătească pentru asta, iar Albaştrii să 


sufere. Vreau să se ocupe cineva de el... să dispară. 

— Pentru chestia asta vrei să fie omorât Comandantul Poliţiei? 
Vocea lui Starbuck trăda o uşoară surprindere. 

— Nu, clătină ea din cap, mutându-şi inelele de pe un deget pe 
altul. Asta ar fi prea simplu. Îl vreau ruinat, umilit, vreau să piardă tot 
ce are: poziţia, respectul prietenilor, respectul pentru el însuşi. Vreau 
ca poliţia să fie dispreţuită. Cunoşti genul de oameni care pot face să i 
se întâmple aşa ceva... Du-te în Labirint şi aranjează treaba. 

Ochii întunecaţi ai lui Starbuck umplură fantele măştii sale negre cu 
o curiozitate încă şi mai sumbră. 

— De ce, Arienrhod? De ce toate astea pentru o puştoaică Văratică 
pe care nici măcar n-ai văzut-o vreodată? Întâi băiatul, ca s-o aduci pe 
ea aici, acum asta pentru că ea s-a dus... Pe toate cele şapte învelişuri 
ale iadului, ce-nseamnă ea pentru tine? 

— Pentru mine... (trase aer în piept şi-l reţinu), a însemnat ceva, 
ceva ce n-aş putea începe să-ţi explic, chiar dacă aş vrea. 

Îi dăduse lui Starbuck doar liniile generale ale problemei, văzând că 
gelozia lui pe prezenţa băiatului începuse să-l facă necontrolabil. Atâta 
timp cât avea siguranţa că alţi iubiţi n-o interesau decât în mod 
superficial, el era mulţumit; totuşi Sparks însemna ceva mai mult şi 
Arienrhod nu era singură care îşi dăduse seama de asta. Îi displăcea 
atitudinea posesivă a lui Starbuck faţă de ea, dar, ca şi alte slăbiciuni 
ale bărbatului avea rostul său. Îi spusese de existenţa fetei, dar nu 
suflase o vorbă despre motivele dinapoia acestei existenţe... 

— De vreme ce ea a plecat acum, continuă Arienrhod, nu mai există 
nici un motiv pentru care să fie nevoie să ştii ce a fost. Uit-o! „Cum 
trebuie şi eu...” 

— Şi băiatul? întrebă el cu ranchiună. 

— Uită-l şi pe el, dacă asta te face să te simţi mai bine. ÎI văzu cum 
se încruntă. „Cu cât cineva se retrage mai mult, cu atât e urmărit mai 
cu înverşunare” se gândi ea la Sparks şi rosti cu glas tare: 
Concentrează-te asupra lui LiouxSked şi-ai să mă faci să mă simt mult, 
mult mai bine. 

Întinse mâna şi-i atinse uşor braţul. 

El aprobă din cap, calmându-se sub mâna ei. 

— Cu PalaThion cum rămâne? La urma urmei, din vina ei au putut 
să scape contrabandiştii. Vrei să... aranjez ceva şi pentru ea? 

— Nu. Regina îşi aruncă privirea către Sala Vânturilor. Cu ea am 
alte planuri. Îşi va plăti datoria... crede-mă, n-o să-mi scape. Acum 
însă du-te. Vreau ca asta să se întâmple cât de curând. 

Bărbatul făcu o plecăciune şi părăsi sala. Arienrhod rămase singură 
în vasta tăcere albă. 

În apartamentul său personal Sparks stătea întins pe pat, răşchirat, 
urmărind cu degetele cârceii unei viţe necunoscute de pe tăblia cu 
cioplituri măiestrite de la capul patului. „S-a dus. E dusă...” îşi repeta 
el ori de câte ori repeta modelul. Nu avea însă putere să creadă, să 
reacționeze, să se mişte, să simtă. Nu avea nici lacrimi. Cum a putut 
ea să plece... să părăsească planeta într-un mod atât de definitiv, încât 
parcă murise? Aceea nu fusese Moon, care reprezentase o parte din 
viaţa lui din ziua în care se născuse. Nu fusese Moon, cea care jurase 
să fie veşnic o parte din el... 

Moon, care îşi încălcase legământul şi devenise sibilă. De ce? De ce-i 
făcuse lui asta? De ce-i făcuse lui asta acum? Crezuse că Sparks n-o să 
se mai întoarcă niciodată? Atunci de ce nu revenise el în Neith cu 
mult timp înainte? Dacă ar fi fost acolo când ea revenise acasă, atunci 
nu s-ar mai fi întâmplat aşa. 

Dar el nu se întorsese. La început, din cauza tuturor lucrurilor care 
merseseră prost, apoi, după ce-l descoperise Regina - din pricina 
tuturor lucrurilor ce merseseră bine. Şi mereu din cauza lui Carbuncle. 
Acum, Neith şi întreaga lume a Verii păreau la fel de îndepărtate şi de 
cenuşii ca un văl de ceaţă; singura realitate o constituia caleidoscopul 
de imagini ale oraşului ce îi extinseseră simţurile şi conştiinţa în 
asemenea măsură încât el nu mai putea fi fericit în lumea limitată a 
insulelor şi a mării. Marea... Pentru locuitorii oraşului, marea nu era 
decât o peliculă de apă întinsă pe un glob de piatră. Ei blestemau 
folosind numele a mii de zei şi rar le adresau rugi — iar răspunsurile pe 
care le voiau într-adevăr le primeau de la maşinile lor. 

Pe o masă din camera alăturată, Sparks avea un terminal legat la 
una din acele maşini. Băiatul umpluse volumul absurd de spaţiu pe 
care i-l repartizase Regina cu instrumente care vorbeau, cântau ba 
chiar ascultau, care înregistrau şi reproduceau imagini, care îl anunțau 
timpul sau distanţa până la cele mai apropiate stele. Uneori încercase 
să le demonteze, doar ca să descopere că mecanismele se transformau 
în pulbere sub mâna lui, sau că erau goale (cu excepţia fulgilor de 
metal pictaţi cu traiecte insectiforme şi acoperiţi cu filamente). Însă 
Regina îl încurajase, îl lăsase să cerceteze dispozitivele tehnice ale 
palatului; îl trimisese chiar şi în Labirint, ca să-şi aleagă altele de prin 
magazinele dispuse într-o reţea complicată. 

Sparks se întreba încă de ce-l alesese tocmai pe el şi de ce-l 
răsplătise într-un mod atât de generos pentru puţinul pe care-l avea de 
oferit. Deşi nu se mai minuna la fel de mult cum o făcuse la început... 
Chiar de-atunci devenise conştient de felul cum îl privea Regina în 


momentele când cânta pentru ea — ardoarea din ochii ei care nu avea 
nimic de-a face cu muzica, făcându-i degetele să se poticnească şi 
făcându-l să se simtă de parcă ar fi fost în pielea goală. Urmaseră o 
atingere, un cuvânt şoptit, un sărut, o întâlnire întâmplătoare într-un 
loc tainic... Arienrhod semăna atât de mult cu Moon încât îi venea tot 
mai greu, să-şi desprindă ochii de la ea, să nu-i întâlnească privirea 
insistentă, să nu încerce aceleaşi sentimente şi să nu răspundă cererii 
de pe chipul femeii. 

Însă ea nu era Moon, ci Regina fără de vârstă a Iernaticului; iar 
când privea negocierile ei cu extraplanetarii şi cu nobilii ce i se 
înfăţişau la curte, acest adevăr îi devenea tot mai limpede. Arienrhod 
deţinea însuşiri pe care Moon nu le putea poseda pentru că era prea 
tânără - înţelepciunea, judecata calculată, profunzimea experienţei 
dinapoia zâmbetului ei cunoscător. Apoi însuşiri pe care Moon nu le 
va avea niciodată, însuşiri pe care îi venea greu să le numească... 
existau pe de altă parte însuşirile fără nume ale lui Moon, pe care nu 
le văzuse niciodată la Regină. Ea n-ar fi putut niciodată să devină 
amintire, să fie cea cu care Sparks împărţise totul. 

Cu toate astea, ele semănau atât de mult şi trecuse atâta vreme... 
Încât uneori, precum oraşul din jur, Arienrhod devenea realitatea, iar 
Moon doar o imagine din amintire. lar asta îl făcea să se teamă; 
spaima că-şi va pierde propria realitate îi oprise limba atunci când ar 
fi dorit să accepte invitaţia Reginei. 

Dar acum aţa care-l ţinea legat de jumătatea din Vară a vieţii sale 
fusese tăiată. Moon plecase. Plecase! Pentru tânăr nu mai exista nici 
un motiv ca să se întoarcă acasă... ei nu mai puteau descurca vreodată 
harababura pe care o făcuseră în viitorul lor. N-avea s-o mai revadă; 
n-avea să mai stea niciodată întins lângă ea, aşa cum stătuse prima 
dată, pe covorul din faţa căminului, în timp ce vântul răbufnea şi se 
tânguia prin bezna miezului de noapte dincolo de ziduri, iar bunica 
dormea liniştită în camera alăturată... Lacrimile îi veniră în sfârşit în 
ochi, se rostogoli pe-o parte şi le-ascunse în întunecimea moale a 
pernei. 

Mai mult simţi decât auzi pe cineva intrând în odaie, îl atinse 
curentul rece pătruns prin uşa care se deschise, apoi se închise 
silenţioasă. Se ridică în capul oaselor, ştergându-şi faţa, iar când o 
recunoscu pe Regină, dădu să se scoale în picioare. 

Arienrhod însă îi puse o mână pe umăr şi-l sili, cu blândeţe, să se- 
ntindă iarăşi pe pat. 

— Nu. În seara asta nu suntem supus şi regină, ci doar doi oameni 
care au pierdut pe cineva drag. 

Când se aşeză lângă el, veşmântul din material moale, plisat, 
alunecă de pe-un umăr, dezvelindu-i. 

Era îmbrăcată, simplu, fără bijuterii, în afara unui colier făcut din 


frunze metalice, bătute, înşirate pe un şnur de mătase. 

Sparks îşi şterse din nou faţa, îndreptând oarecum stânjeneala dar 
nu şi confuzia ce-l cuprinsese. 

— Eu... nu-nţeleg... Maiestate. Văzând-o aici, lângă el, îi trecu în 
sfârşit prin minte s-o-ntrebe: Cum de-aţi ştiut despre Moon? Despre 
Moon şi mine? 

— Încă mă întrebi cum de le ştiu eu pe toate, după atâta vreme de 
când te afli aici? surâse ea. 

Tânărul îşi plecă privirea, la mâinile pe care şi le apăsa pe genunchi. 

— Dar... de ce noi? Dintre toţi de pe lumea asta... suntem doar nişte 
Văratici... 

— Sparks, chiar n-ai ghicit, nici măcar un pic? Uită-te la mine. El îşi 
ridică ochii. Îţi amintesc de cineva... Îţi amintesc de Moon, nu-i aşa? 
Sparks încuviință. Tu credeai că n-am înţeles. Îi atinse braţul şi 
continuă, ba da, am înțeles. Ştiu că asta... te nelinişteşte. Ea este 
neamul meu, din aceeaşi carne şi acelaşi sânge cu mine. Îmi este mai 
apropiată mie decât ţie. 

— Sunteţi...? El încercă să-şi imagineze ce relaţie de rudenie putea 
fi între ele, de semănau atât de mult la fiecare trăsătură. Mătuşa lui 
Moon? Sora tatălui... 

Arienrhod clătină din cap; o şuviţă de păr de culoarea laptelui i se 
desprinse din coafură, descolăcindu-se în lungul gâtului. 

— Moon nu are tată... nu mai are. Nici noi, tu şi cu mine, n-o mai 
avem pe Moon. N-am avut nici măcar şansa s-o-ntâlnesc vreodată, dar 
ea era la fel de importantă, la fel de scumpă pentru mine cât a fost şi 
pentru line. Poate chiar mai mult decât atât. O vreme am sperat că o 
vom avea alături de noi, aici în oraş. 

Îşi mută ochii de la el, plimbându-i agitaţi pe deasupra mesei 
ornamentate şi ticsită de fleacuri de lângă perete. 

— Ea n-ar fi venit, şopti tânărul. Mai ales după ce a devenit sibilă. 

— Crezi că nu? Nici măcar pentru tine? Mâna Reginei continua să se 
sprijine, plină de înţelegere pe braţul iui. 

— N-am fost niciodată atât de important pentru ea pe cât era 
dorinţa de-a deveni sibilă, oftă Sparks. Dar de ce nu mi-aţi spus 
despre... ea, şi dumneavoastră, şi... şi noi? 

Cumva, nu-i mai vorbea Reginei, ci singurei persoane care înţelegea 
ce pierduse. 

— Ţi-aş fi spus. Îţi spun acum. Voiam să ştiu ce fel de iubit ar 
alege... neamul meu dintre toţi ceilalţi. Voiam să te cunosc eu mai 
întâi. Şi i-am aprobat alegerea, foarte mult. 

Înainte de a-i părăsi braţul, mâna femeii i-l strânse uşor; nervoasă 
îşi înlătură şuviţa rebelă, eliberând-o însă şi mai mult. Băiatul n-o mai 
văzuse niciodată — epuizată, neatentă şi dezamăgită. Atât de umană, 
atât de asemănătoare lui... şi lui Moon. 


— Eu n-am s-o mai cunosc niciodată pe Moon. Te am doar pe tine 
ca să-mi povesteşti despre ea, să-mi aminteşti de ea. Spune-mi ce-ţi 
aduci aminte cel mai bine şi ce simţi cel mai puternic. Ce lucruri 
iubea... ce însuşiri ale ei îţi plăceau mai mult decât toate celelalte? 
Spune-mi cât de mult o iubeai... 

Îi reveni în minte noaptea cu vântul puternic, cu lumina focului, 
laolaltă de alte mii de imagini ale lui Moon; copila rotindu-se pe o 
plajă strălucitoare, cu braţele întinse în lături ca pentru zbor; fata 
înfofolită, târând o plasă plină cu peşti arămii, alături de el pe o punte 
îngheţată; şi din nou iubita, şoptind cuvinte dulci, fierbinte aproape de 
inima lui. 

— Nu pot. Nu pot să vă povestesc despre ea... Vocea i se stinse. Nu 
dacă ea a plecat. 

— A plecat, Sparks. Arienrhod îşi trase diadema din păr şi-şi scutură 
pletele eliberate ca o revărsare de cascadă peste umeri şi spate, peste 
pastelurile ca de nori ale veşmântului simplu. Dar n-ai pierdut-o. 
Numai dacă nu vrei s-o pierzi. Ea se aplecă în faţă: Suntem foarte 
asemănătoare, nu-i aşa... noi două? 

Tânărul se uită la cascada părului auriu, la trupul zvelt de fetişcană 
şi la materialul moale al rochiei, bine întins de sânii mici şi aroganți... 
la buzele ei, la ochii de culoarea agatului, verzi ca muşchiul de copac, 
care puneau întrebarea, la faţa ei pe care se citea răspunsul: 

— Da. 

— Atunci lasă-mă să fiu Moon pentru tine. 

Ridică cu vârfurile degetelor o şuviţă din părul lui, cu un gest ce i se 
păru obsedant de familiar şi Sparks simţi cum pulsul începe să-i bată 
puternic în tâmple. În cap auzi vocea Mării; dar nu ştia, sau nu-i mai 
păsa, dacă îl binecuvânta sau blestema. Era înfierbântat, şi nici măcar 
Marea nu-i mai putea stinge flacăra nevoii. Întinse mâna, atingând-o 
pentru prima dată; şi-o lăsă să alunece de-a lungul umărului ei 
dezgolit în jos, pe suprafeţele reci, curbate, ale braţului. 

Ea se lăsă doritoare spre dezmierdarea lui, şi-l trase în jos pe pat, 
conducându-i palmele. 

— Arată-mi cât de mult o iubeai... 

Sparks şedea întins cu ochii închişi, absorbind mesajele care 
ajungeau la el prin celelalte simţuri, amplificate de greutatea 
recunoscătoare a trupului său epuizat. Inhală parfumul cald, de mosc, 
al lui Arienrhod, simțind uşoara apăsare a corpului lipit de al lui. 
Femeia nu avea aromele mării, ci emana o mireasmă de parfumuri 
exotice. Cu toate acestea, intuia în ea prezenţa Mării: ea era 
încarnarea Doamnei, înveşmântată în spumă, cu păsări de mare 
zburându-i din păr, cu buze precum răsăritul soarelui, precum 
sângele... ea îl aşteptase acolo, de secole. Ascultă ritmul răsuflării 


liniştite a femeii şi deschise ochii ca să-i examineze faţa; cum stătea 
întinsă lângă el, zâmbind pe jumătate adormită, putea să fie chiar cea 
pe care o strigase în momentul când îşi pierduse controlul... 

Uimirea îl atinse cu o mână neliniştită când îşi dădu iarăşi seama că 
stătea întins lângă Regina Iernii. Îl copleşi însă o tandreţe profundă; 
dori să-i dea ei dragostea, loialitatea, viaţa, pe care le făgăduise 
celeilalte întrupări a femeii. 

— Arienrhod..., şopti el numele neobişnuit, Arienrhod... Vreau să fiu 
singurul tău iubit. 

Ea deschise atunci ochii şi-l privi cu blândă dojană. 

— Nu. Nu, dragostea mea. 

— De ce nu? O strânse protector în braţe. Pentru Moon, eu am fost 
singurul. Lasă-mă să fiu singurul şi pentru tine. Nu sunt doar un alt 
peşte în plasă, nu vreau să te-mpart cu alţii o sută. 

— Dar trebuie să mă-mparţi, Sparks. Eu sunt Regina, puterea. Mie 
nu-mi pune nimeni limite, pe mine nu mă comandă nimeni... N-aş 
permite aşa ceva, pentru că mi-ar ştirbi controlul. Nu va exista 
niciodată o persoană unică, bărbat sau femeie. Pentru că eu sunt 
Unica. Nimeni însă nu va mai fi ca tine... Îl sărută uşor pe frunte, 
strângând în palmă medalia extraplanetară de la pieptul lui: Copilul 
meu stelar. 

El se cutremură. 

— S-a-ntâmplat ceva? 

— Ea obişnuia să-mi spună aşa... Sparks se ridică într-un cot, 
privind-o pe femeia care stătea pe spate, zâmbind, cu gândul dus în 
afara timpului. Dacă nu pot să fiu singurul, atunci vreau să fiu unicul 
care contează, adăugă, văzând în minte silueta batjocoritoare 
îmbrăcată în negru, aflată întotdeauna la dreapta Reginei, care nu 
scăpa nici un prilej ca să-l sâcâie şi să-l umilească, cu o bucurie 
drăcească izvorâtă dintr-o gelozie cruntă. Vreau să-l înfrunt pe 
Starbuck! 

— Pe Starbuck? Arienrhod făcu ochii mari şi se uită la el sincer 
surprinsă, înainte de a izbucni în râs. Scumpul meu, eşti prea nou aici 
ca să-ţi dai seama ce spui... şi eşti mult prea tânăr şi plin de viaţă ca să 
pierzi totul. Pentru că asta se va întâmpla dacă-l provoci pe Starbuck. 
Sunt măgulită de gestul tău, dar îl interzic. Crede-mă, când îţi spun că 
el n-are nici o importanţă în inima mea încă din noaptea primului 
Festival, de când mi-am pus masca de Regină a Iernii... cu atât de mult 
timp în urmă... (ochii ei se schimbară şi nu-l mai vedeau). În patul 
meu sau în viaţa mea, n-a mai existat nimeni care să mă facă să doresc 
din tot sufletul vremea când eram doar Arienrhod şi trăiam, într-o 
lume ignorantă dar liberă. Când dorinţele şi visele însemnau ceva, 
pentru că ele nu se realizau niciodată. Mă faci să visez la inocenţa 
pierdută... mă faci să visez. Zâmbi din nou, de parcă nu-i venea să 


creadă. Nu-i nevoie să faci sau să fii mai mult decât eşti pentru ca să 
te iubesc... şi să doresc să te ţin la adăpost de primejdii. Starbuck te 
poate ucide într-un duel, indiferent ce armă ai alege, fie chiar şi numai 
cu mâinile goale. Şi-apoi, un Starbuck trebuie să fie extraplanetar, să 
posede anumite cunoştinţe şi să aibă printre ai lui relaţiile care să m- 
ajute să-i ţin în şah. 

— Sunt destul de extraplanetar. Întinse medalia şi-o lăsă să se 
răsucească pe lănţişor în aer deasupra ei. Şi-aparţin destul de lumea 
asta pentru ca să-i urăsc pe extraplanetari aşa cum îi urăşti şi tu. Am 
ascultat şi-am privit — am aflat multe despre curte, şi despre oraş, 
despre felul cum îl folosesc extraplanetarii. Iar ceea ce nu ştiu, ai 
putea să mă-nveţi tu... Surâse, într-un fel pe care Moon nu l-ar fi 
înţeles. În plus, cunosc singurul lucru cu adevărat important, chiar 
dacă nu crezi... ştiu cum îl pot provoca pe Starbuck şi să câştig. 

Încetă să mai zâmbească. 

Arienrhod îl studie în tăcere; tânărul simţea cum îl cântăreşte şi-l 
măsoară din ochi. I se păru că o umbră trece peste faţa ei înainte să 
aprobe din cap: 

— Provoacă-l, atunci! Dar dacă o faci şi dai greş, voi spune că eşti 
un mic fanfaron încrezut şi voi face dragoste cu el pe mormântul tău. 

Apucă pandantivul sclipitor şi-l trase pe Sparks peste ea. 

— Nu voi da greş, se repezi el din nou flămând, la buzele femeii. Şi 
dacă nu pot să fiu singurul tău iubit, atunci voi fi cel mai bun. 

Era chiar dimineaţa zilei cu pricina. Starbuck se pregătea încet, 
tacticos, în camera cea mai tainică a apartamentului său particular, cu 
fiecare mişcare precisă şi fiece hotărâre, cât de mică, se autoliniştea, 
repetându-şi că este absolut stăpân pe situaţie. Ca să se simtă comod şi 
să se poată mişca mai uşor, purta salopeta utilitară a costumului de 
vânătoare în locul scliviselii funebre a straielor de la curtea regală. Îşi 
trase mănuşile negre de piele şi-şi aşeză pe cap casca. Îl străfulgeră 
gândul că aceea putea fi ultima oară când purta masca sau îndeplinea 
ritualul şi muşchii i se încordară. Alungă gândul, cu dispreţ, ca şi cum 
l-ar fi măturat din cale pe Sparks Dawntreader. 

Va să zică răsfăţatul Mamei, cel cu caş la gură, îşi închipuie că ar 
putea să fie Starbuck, ba mai avusese şi neobrăzarea să lanseze o 
provocare... pe care Arienrhod o acceptase. L-ar fi durut să ştie că 
Regina îi putuse face una ca asta, numai că înfruntarea era atât de 
dezechilibrată încât nu putea crede că ea o luase în serios. N-ar fi lăsat 
un jegos neştiutor de provincial, cu o medalie luată de la amanet, să 
pretindă că e extraplanetar, dacă n-ar fi fost sigură că puştiul nu avea 
nici o şansă să câştige întrecerea. 

Nu, dorise doar să se distreze; era în firea ei s-o facă. De la primirea 
veştii despre verişoara lui Dawntreader, parcă-şi ieşise din fire, 
mofturoasă şi arţăgoasă, era chiar mai greu de trăit cu ea decât de 
obicei. N-ar fi crezut că pe această planetă exista ceva care putea să-i 
străpungă armura supremului egocentrism sau să-i clatine aroganţa de 
nezdruncinat. Oare ce reprezenta fata pentru ea ca să o supravegheze 
în toţi aceşti ani? Ar fi dorit mult să ştie care erau punctele 
vulnerabile ale lui Arienrhod... 

Ştia deja ce însemna băiatul pentru ea - satisfacția faptului că, după 
cea mai lungă urmărire de care avusese ea vreodată nevoie, reuşise să 
aducă în pat un vânat ce nu se lăsa prins. Fie că puştiul era fraier, fie 
c-o făcea înadins pe inocentul şi se lăsa rugat, fie că era şi una şi alta, 
treaba mersese foarte bine. Privirea galeşă cu care îl fixa Arienrhod pe 
Sparks îl scoase din minţi pe Starbuck, trezindu-i o gelozie pe care n-o 
simţise niciodată faţă de foştii ei amanți. 

Acum însă nimic din toate astea nu mai conta. Pur şi simplu, 
pierduse timpul făcându-şi atâtea griji, deja, regina se plictisise de 
Sparks. Odată ce emoția vânătorii pierise iar obiectul râvnit nu mai 
constituia decât o simplă piesă din colecţie, era de presupus că 
Arienrhod avea să decidă să scape de el, aşa cum o făcuse cu toţi 
ceilalţi. Lucrurile deveneau astfel de înţeles şi se potriveau cu firea ei 
pe care o ştiuse dintotdeauna. Regina urma să fie din nou a lui, 


revenind la el ca întotdeauna; fiindcă Starbuck ştia ce voia ea, în toate 
privinţele, şi-i putea satisface poftele. 

În plus avea să fie de-a dreptul o plăcere să se ocupe de această 
trebuşoară de rutină, ucigându-l pe netrebnicul acela incomod. 
Arienrhod îi acordase băiatului şansa alegerii armelor, ceea ce pe 
Starbuck nu-l deranjase deloc, căci el mânuia perfect orice armă, iar 
puştiul nu era decât un umil cântăreţ din fluier. Ba chiar aproape sub 
demnitatea lui... dar îşi pusese în gând să se bucure totuşi de situaţie. 

Starbuck se studie în oglinda înaltă şi fu mulţumit de efect. Îşi puse 
centura cu arme şi se îndreptă către Sala Vânturilor, acolo unde le 
ordonase Arienrhod să se întâlnească. Deşi hotărârea îl cam 
surprinsese, nu o pusese sub semnul întrebării. Nobilii şi servitorii pe 
lângă care trecea pe coridoare se ţineau la distanţă, aruncându-i în 
fugă priviri nervoase. (Chiar şi nobilii îl tratau întotdeauna cu respect, 
căci nu erau decât nişte aristocrați plăpânzi şi răsfăţaţi). Toţi ştiau că 
se lansase o provocare şi că aceasta era ziua înfruntării, dar nimeni nu 
va afla niciodată cine aruncase mănuşa sau care va fi deznodământul, 
deşi oricine putea ghici. 

Ce armă va încerca puştiul? se întrebă Starbuck. Un fior electric îi 
străbătu degetele şi făcu vreo câteva mişcări de dezmorţire. 
Provocările reprezentau ceva ce nici unui lernatic respectabil nu-i 
plăcea să admită că existau încă undeva în jumătatea lor de planetă, 
ceva rămas din negura vremurilor întunecate de dinainte ca 
Hegemonia să fi readus lumina pe această lume pierdută, dintr-o 
vreme în care Regina era adevărata Mare Mamă în ochii supuşilor şi 
bărbaţii luptau pentru favorurile ei divine... aşa cum făceau acum cei 
doi. Nu-l deranja faptul că era un atavism provenit dintr-o eră 
necivilizată. Îi făcea plăcere să-şi măsoare forţele cu alţi bărbaţi, 
dovedind lumii — lui Arienrhod, sie însuşi — de fiecare dată când 
câştiga că e un bărbat mai bun decât cei care încercaseră să-l doboare. 
Nu numai cel mai puternic, dar şi cel mai isteţ. De aceea câştigase 
întotdeauna şi avea să câştige mereu. Chiar dacă se născuse 
Neclasificat pe Kharemough, cu întreaga lume în spatele lui făcându-l 
să mănânce rahat, îşi croise o ieşire din cloaca aceea, ajungând prin 
propria-i strădanie într-o poziţie influentă pentru care nici cel mai 
şcolit tehnocrat de pe Kharemough n-ar fi fost mai potrivit. El avea tot 
ce deţineau ei şi încă ceva pe deasupra -— apa vieţii. Câţi dintre ei îşi 
cheltuiau averile strânse într-o viaţă pentru a şterge o zi din fiecare 
săptămână, sau lună cu care îmbătrâneau? El bea zilnic din fântâna 
vieţii — şi asta datorită funcţiei. Atâta timp cât îi dădea lui Arienrhod 
ce voia ea, el urma să aibă tot ce-i poftea inima şi nu trebuia să 
îmbătrânească niciodată. Atâta timp cât urma să rămână în floarea 
vârstei, nici un provocator nu-i putea lua toate astea. 

Ajunse în sala de audienţe. Era pustie acum, vastă şi liniştită, de 


parcă îşi ţinea răsuflarea. O traversă şi trecerea lui nu-i deranjă cu 
nimic tăcerea. Se întrebă cum ar fi fost să deţină puterea timp de o 
sută cincizeci de ani, aşa cum făcea Arienrhod? Cum ar fi fost să 
rămână în viaţă atât de mult, să vadă întoarcerea extraplanetarilor şi 
renaşterea Iernii... să vadă civilizaţia reînviind şi să-şi aleagă în voie 
distracţiile ei? I-ar fi plăcut să ştie cum s-ar fi simţit un bărbat sau o 
femeie după toate astea şi se întrebă dacă, după ce-ar fi trăit atât de 
mult, n-ar fi putut înţelege toate convoluţiile minţii lui Arienrhod. 

Pierduse de multă vreme şirul femeilor pe care le cunoscuse, de la 
tehniciene aristocrate până la sclave, le urâse pe unele şi se folosise de 
cele mai multe, respectând una sau două, dar fără să fi iubit măcar 
vreodată pe una dintre ele. Nimic nu-i dovedise niciodată că iubirea ar 
fi reprezentat ceva mai mult decât un cuvânt referitor la actul sexual. 
Doar fiinţele plăpânde şi învinşii mai credeau în iubire şi în zei... 

Totuşi nu avusese niciodată o experiență asemănătoare celei trăite 
cu Arienrhod. Ea nu era atât femeie, cât o forţă a naturii; magnetismul 
ei fusese alcătuit din toate lucrurile pe care Starbuck le găsea demne 
de dorit. Fără voia lui, îl făcuse să creadă în propria lui vulnerabilitate 
şi din cauza asta nu era decât pe jumătate dispus să mai creadă în 
puterea unor zei... sau a unor zeițe stranii. Iar el nu urma să aibă la 
dispoziţie o sută cincizeci de ani de tinereţe şi plăceri, o sută cincizeci 
de ani ca să lucreze la descâlcirea misterelor ei, chiar dacă ar fi vrut s- 
o facă. Peste doar cinci ani trebuia să părăsească această lume pentru 
totdeauna... sau să moară. Peste cinci ani, la Schimbare, totul lua 
sfârşit: Arienrhod avea să moară... şi el împreună cu ea, doar dacă nu 
va fi alungat între timp. Acum o iubea, deşi niciodată în viaţă nu mai 
iubise pe altcineva în afară de sine însuşi. Totuşi nu credea că o 
iubeşte mai mult decât iubea viaţa. 

Când intră în Sala Vânturilor, o găsi pe Regină aşteptându-l pe 
platformă; în spatele ei, groapa gemu şi oftă un înflăcărat salut de bun 
venit. Turbioane de vânt rătăcite îi ridicau părul alb ca laptele, 
fluturându-l apoi peste albeaţa cuprinzătoare a mantiei de ceremonie. 
Făcută din penajul şi pielea de pe burta unor păsări arctice, mantia era 
împodobită cu argint şi avea moliciunea norilor... bărbatul îşi aminti 
de senzaţia pe care i-o provocase atingându-i pielea. Arienrhod o 
purtase de şase ori, la fiecare din precedentele lui dueluri; o purtase şi 
prima dată când el fusese cel care azvârlise mănuşa. 

Dulăii stăteau în stânga, cu pieile strălucind, cu pleoapele interioare 
întinse peste ochii sidefii, lipsiţi de expresie. Fuseseră aduşi aici pentru 
a-l sluji pe învingător... şi a se debarasa în linişte de cadavrul 
învinsului. În zece ani, Starbuck nu înţelesese niciodată nesfârşitele lor 
dialoguri zumzăite, dar nici nu-i păsase de ele. Nu ştia dacă aveau 
viaţă sexuală şi nici măcar dacă erau sexuaţi. Se presupunea că 
inteligenţa lor era subumană, dar cum naiba puteai judeca mintea 


unei fiinţe de pe alte tărâmuri? Pe unele planete, erau folosiţi ca 
sclavi, dar aceeaşi soartă o împărtăşeau şi fiinţele umane. Se întrebă în 
treacăt la ce s-or fi gândit Dulăii când se întoarseră să-l privească şi 
dacă ei se gândeau vreodată la orice ar putea avea vreo legătură cu 
omul, în afară de subiectul uciderii. 

Starbuck se înclină protocolar în faţa lui Arienrhod şi a băiatului. 

— Am venit. Spune ce armă ai ales. 

Era pentru prima dată când alegerea nu-i aparţinea lui. Ochii 
Reginei îl fixară când rosti cuvintele pe care le prevedea ritualul; dar 
în căutătura lor nu se vedea nimic liniştitor, ci doar o reafirmare a 
răcelii ce sporise în ea după sosirea băiatului. Însemna oare că ea 
continua să fie impresionată de ticălosul de Văratic? Credea oare cu 
adevărat că el avea o şansă? 

Prins pe picior greşit, Starbuck îşi strânse pumnii unul în celălalt. S- 
o ia dracu”, doar n-o avea de gând s-o ţină tot aşa! Era hotărât să-l 
ucidă pe băiat, şi-atunci urma să intre din nou în patul ei, indiferent 
dacă femeia îl dorea sau nu. Se strădui să-şi îndrepte mânia, ucigaşă, 
ce-i creştea mereu, pe făgaşul concentrării atenţiei. 

— Ei, ce-ai ales? 

— Vântul. Sparks Dawntreader schiţă un zâmbet şi roti braţul, 
indicând: Vom sta pe pod şi acela care va stăpâni mai bine vânturile 
va rămâne acolo când totul se va sfârşi. 

Scoase încet fluierul din punga de la cingătoare şi-l ridică. 

Starbuck chicoti scurt a surprindere. Deci puştiul mai avea şi 
imaginaţie pe măsura tupeului... şi prostiei lui. Nobilii cu fluierele lor 
puteau să-şi asigure împrejur un spaţiu liniştit pe timpul traversării 
abisului, însă n-aveau cum să manevreze două spaţii simultan. Cu 
ajutorul cutiei de control, Starbuck putea produce notele şi acordurile 
care să-i asigure protecţia şi totodată capacitatea de a ataca. Dacă 
puştiul, cu fluierul ăla din scoică, îşi închipuia că era mai bine echipat 
decât un nobil, atunci va avea cea mai mare surpriză a vieţii sale... şi 
ultima. 

Arienrhod se retrase, cu mantia unduindu-se ca un văl de ceaţă, 
precum panourile de vânt translucide de deasupra punţii. Îi lăsă 
singuri pe cei doi, faţă în faţă. 

— Cel mai bun să învingă. 

Vocea ei nu avea nici o intonaţie. 

Fără să aştepte ca Sparks să facă prima mişcare, Starbuck trecu pe 
lângă el şi păşi pe punte. O traversă aproape fără grijă, cu degetele 
apăsând secvenţa muzicală a butoanelor de la centură. O dată îl lovi 
vântul şi i se tăie răsuflarea, dar fu sigur că nu observase nimeni. Se 
opri în sfârşit dincolo de jumătatea lungimii podului şi se întoarse; 
rămase în picioare, așteptând cu o mână în şold şi cu cealaltă la 
cingătoare. Până acum, nu stătuse niciodată nemişcat deasupra 


abisului; măruntaiele gemând ale maşinăriei oraşului coborau parcă la 
infinit dedesubtul lui, iar puntea pe care stătea i se părea mult prea 
fragilă. Apăsă automat butoanele de tonuri ascuţite, simțind 
fluctuațiile celulei de presiune din jurul său, foarte conştient că nu 
trebuia să se uite în jos. 

Sparks ridică fluierul la buze şi păşi pe podeţ; puritatea fluidă a 
notelor ajunse cu claritate la Starbuck. Cu oarecare surprindere văzu 
că, în ciuda aşteptărilor, şmecheria funcţiona - muzica îl învăluia pe 
puşti ca o vrajă, iar el se mişca în văzduhul liniştit, cu văpaia părului 
şi mătasea verde a cămăşii netulburate de vânt. Pesemne petrecuse o 
mulţime de timp analizând acest loc. Numai că asta n-avea să-l ajute 
cu nimic. 

În clipa în care băiatul abia trecuse puţin de margine. Starbuck 
apăsă un al doilea buton. Panourile translucide şi bombate se 
deplasară brusc; vântul se năpusti în sus dintr-o direcţie neaşteptată şi 
lovi ca un şarpe în spatele băiatului. Acesta se clătină şi căzu într-un 
genunchi la marginea fără balustradă a potecii de peste hău; dar 
degetele lui nu dădură drumul fluierului, şi contracară cu abilitate 
curentul transversal, sculându-se în picioare pe mijlocul punţii. Înaintă 
iarăşi cu o furie nemiloasă întipărită pe faţă; un iureş de note stridente 
dansă în faţa lui, păzindu-i mersul, estompând sunetele fentei si 
atacului celuilalt. 

Starbuck se poticni, abia reuşind să se ţină pe picioare când vântul îl 
lovi puternic în față. Ochii îi lăcrimară; clipi frenetic încercând să 
vadă, când de fapt ar fi trebuit să asculte. Vântul îl prinse din spate şi- 
1 doborî. Rămas în patru labe, îşi regăsi însă stăpânirea de sine, 
stabilizându-şi spaţiul de aer liniştit cu o îndemânare disperată. 
Panourile de vânt trosniră şi zornăiră când Sparks atacă din nou, 
rânjind acum cu o concentrare care nu avea nimic vesel în ea. 
Starbuck se clătină, dar reuşi să pareze lovitura notele răsunând în 
văzduh; îşi dădu seama în sfârşit că duelul nu avea să fie 
dezechilibrat... cel puţin nu în felul în care îşi imaginase el. Nu dăduse 
niciodată destulă atenţie muzicii băiatului ca să sesizeze virtuozitatea 
cu care folosea bucata aia blestemată de scoică. Putea scoate din ea 
acorduri foarte înalte şi-şi mişca degetele atât de repede încât notele 
realizau o armonie aproape perfectă... aproape. Iar Sparks o făcea de 
parcă s-ar fi pregătit pentru înfruntare cu toată iscusinţa urechii lui 
muzicale şi a minţii sale de viitor tehnician. 

Era totuşi un joc al morţii şi dintre toate deprinderile pe care el, 
Starbuck, le avea şi pe care băiatul ar fi putut să le aleagă, 
manipularea vânturilor era cea mai puţin exersată. Începu să 
transpire, pentru prima dată dintr-o lungă perioada de timp pe care şi- 
o putea aminti, simţi cum încet-încet îl cuprinde teama pentru 
propria-i viaţă. Vântul îl trânti din nou tocmai când credea că se află 


în siguranţă. Plin de ciudă, întoarse lovitura şi trimițând vântul din 
trei direcţii diferite, auzi strigătul de surprindere al băiatului care, 
pocnit pe neaşteptate de o rafală, se rostogoli de-a berbeleacul în faţă. 
Rămase însă pe punte şi-şi recăpătă echilibrul înainte ca altă pală să-l 
poată mătura de tot. 

Starbuck înjură, abia trăgându-şi răsuflarea. Existau prea multe 
opţiuni şi nu era nici o cale de a prezice ce efect va avea suprapunerea 
comenzilor lor separate, chiar dacă şi-ar fi putut ghici corect intenţiile. 
Se ghemui, apoi se repezi către Sparks, preocupat mai mult de 
propria-i siguranță decât de atac. Cu cât se aflau mai aproape unul de 
celălalt, cu atât mai puţin îşi putea permite puştiul să-şi pericliteze 
stabilitatea prin schimbarea vânturilor din jur. Dacă ar fi putut pune 
mâna pe fluierul ăla şi să-l spargă, atunci ar fii fost în măsură să 
termine această... 

O puternică rafală rece îl trânti pe jos cât era de lung; se răşchiră 
de-a curmezişul punţii, zbătându-se deznădăjduit cu picioarele într-o 
parte, iar capul şi umerii atârnând peste cealaltă margine. Timp de o 
clipă care i se păru o veşnicie, privi în jos în abisul cu pereţi negri 
unde rotocoalele înceţoşate ale luminilor maşinii sclipeau precum 
focul pierdut şi fără de sfârşit al inimii Porții Negre, iar mirosul mării 
îi pătrundea adânc în nări în timp ce bocetul ei înăbuşit îi răsuna 
puternic în tâmple. Zăcu nemişcat, așteptând, cu mâinile agăţate de 
marginea îngustă a punţii arcuite, hipnotizat de iminenţa morţii. 

Totuşi necunoscuta lovitură finală nu se abătu spre a-l rostogoli 
peste marginea punţii; paralizia îi trecu şi când înălță capul, îl văzu pe 
Sparks, înlemnit ca şi el, incapabil să-l ucidă. 

Se ridică iar pe puntea lată de numai un metru, reacţionând acum în 
mod instinctiv; înălțându-se în picioare, se adăposti într-o bulă de aer 
calm. Se repezi în faţă şi aproape îl ajunse pe băiat când acesta 
reacţionă în cele din urmă, biciuindu-l cu o rafală dublă. O respinse 
însă cu uşurinţă şi în acelaşi timp îl lovi cu toate puterile pe băiat în 
burtă. 

Sparks se prăbuşi cu un țipăt de animal în agonie. Fluierul îi rămase 
în pumn, dar inutil acum, fără să mai constituie un pericol pentru 
rivalul lui... Starbuck se retrase încet, savurându-şi triumful, părându-i 
rău doar că puştiul era prea rănit ca să-i mai pese de ce urma să i se 
întâmple în continuare. Înălţă capul ca s-o privească pe Arienrhod, 
privindu-i de pe margine, departe, ca un vis de neatins. În următorul 
moment, drumul către ea va fi din nou liber. Mâna i se deplasă înspre 
comenzile de la cingătoare; Arienrhod se mişcă uşor. 

Două note discordante se ciocniră în aer. Uluit, Starbuck îşi simţi 
picioarele fugindu-i de sub el în clipa în care îl dobori vântul. Nu, nu-l 
dobora pe băiat... ci pe el însuşi! Iar acum cădea... 

— Arienrhod! îi strigă el numele ca pe-un blestem, ca pe-o 


rugăciune, ca pe-o acuzaţie, în timp ce cădea, şi strigătul îl urmă în 
jos, în întuneric. 

Poarta Neagră umplea ecranul protejat ce acoperea centrul 
peretelui, precum o spirală înflăcărată pe întunericul de chihlimbar al 
îndepărtatului fond stelar. În inima acestui roi stelar existase odată o 
abundență de epave cosmice plutitoare, care hrăneau foamea unei 
găuri negre; de-a lungul eonilor, cele mai multe dintre ele fuseseră 
consumate iar excrementul ucigaş al radiaţiei gravitaționale a găurii 
se redusese. Gaura captase însă şi steaua pe care tiamatanii o numeau 
Steaua Verii, o ţinea prizonieră printr-un cordon îngust, absorbindu-i 
cromosfera. Praful şi moleculele izbucneau în vâlvătăi, degajând 
energia potenţială atunci când erau absorbite către distrugere, la fel 
cum nava lor era acum atrasă în jos... 

Elsevier simţi cum o mistuia foamea Porții Negre, încercă prima 
furnicătură a senzaţiei fizice, mişcarea lentă, coercitivă, a trupului ei 
lipsit de greutate către imaginea de pe zid... o simţi şi în adâncurile 
minţii, unde îi testă groaza tainică de dezmembrare. Perna flexibilă, 
dar fermă a coconului transparent care o învăluia o ţinu cu o blândă 
liniştire. 

În treacăt se uită în jos, pe lângă picioarele ei, către centrul de 
greutate al navei, acolo unde Moon atârna într-o altă crisalidă 
captatoare de lumină. Fata se foia neliniştită, precum o pasăre în laţ, 
combinezonul ei roz închis prindea reflecţiile din consola suspendată 
în jurul ei. O coroană de plasă argintie atârna inutilă deasupra părului 
ei poleit de argint — coroana pe care Cress ar fi trebuit s-o poarte, 
casca simbiotică a unui astrogator. Moon privi în sus şi o descoperi pe 
Elsevier, iar aceasta îi citi emoţiile de pe faţă. 

— Moon, eşti gata? 

— Nu... 

Elsevier încremeni gândindu-se cu teamă la ce le putea face o 
izbucnire de rebeliune din partea fetei. Credea că o convinsese că 
această călătorie nu reprezenta decât un simplu ocol în drumul spre 
găsirea vărului ei. Dar dacă acum refuza să înceapă un Transfer... 

— Nu ştiu ce să fac. Nu-nţeleg nimic, nu-nţeleg cum... 

Bătrâna simţi cum îi înfloreşte un zâmbet când îşi dădu seama că pe 
faţa lui Moon exista doar îndoială, nu refuz. Îşi citise acolo propria-i 
conştiinţă vinovată. 

— Nici nu trebuie să înţelegi. Lasă asta în seama mea Ai încredere, 
încă nu sunt pregătită să-l întâlnesc pe Plătitor. Tu doar să introduci 
toate datele, aşa, cum ţi-am arătat. 

Fără să spună nimic, fata se uită iarăşi la ecran cu uimirea 
temperată de înţelegerea parţială a puterii teribile a Porții. Se aflau 


deasupra polului ei de rotaţie, prinşi deja în vârtejul miezului său 
gravitațional, acea forță atât de inexorabilă, încât nici chiar lumina nu 
putea evada dinăuntru. Gaura, având douăzeci de mii de mase solare, 
era destul de întinsă ca o navă special proiectată să cadă prin 
orizontul evenimenţial înainte să poată fi ruptă în bucăţi de forţele de 
maree ce acționau asupra ei. Totuşi, numai un astrogator pregătit în 
fizica singularităţilor şi aflat în conexiune simbiotică cu calculatoarele 
navei putea menţine echilibrul critic al stabilizatoarelor. Doar el le 
putea asigura intrarea în Poartă, exact prin punctul care să le permită 
înscrierea pe canalul către destinaţia aleasă. Doar un astrogator... sau 
o fată neştiutoare de pe o planetă înapoiată a cărei minte se găsea deja 
în simbioză cu cea mai mare bancă de date din spaţiul şi timpul 
cunoscute. 

— Vrei să încep Transferul? 

Moon o privi din nou, palidă la faţă. 

Elsevier respiră adânc, amânând momentul inevitabil. Acesta 
trecuse deja şi acum trebuia s-o spună. 

— Da, Moon. Ţine-ţi ochii pe ecran şi începe Transferul. 

„Şi zeii să mă ierte, iar pe tine să te ocrotească, copila mea. Pentru 
că nu-ţi vei mai vedea casa niciodată”. Ochii lui Moon se închiseră 
pentru câteva clipe, ca într-o rugă către propria-i zeiţă şi apoi se 
concentrară pe vârtejul strălucitor aflat în faţa lor. 

— Introducere de date. 

Elsevier apăsă un buton de pe telecomanda de la centură în timp ce 
trupul zvelt al fetei fremătă în transă; datele privind intrarea lor se 
luminară brusc pe imaginea de pe ecran şi dispărură din nou. Dacă ea 
avea dreptate şi nu-şi putea permite să greşească — ar fi trebuit să fie 
îndeajuns pentru a porni conexiunea inversă cu informaţia necesară în 
sistemul de conducere al navei. Fără implanturile unui astrogator, nici 
o fiinţă umană nu putea realiza o utilizare completă a circuitelor 
simbiotice ale calculatorului navei, dar Transferul sibil putea furniza 
informaţia pe care n-o puteau da calculatoarele. 

— Gata, anunţă Silky vorbind într-o Sandhi stâlcită şi vocea lui 
ajunse la Elsevier ca un şuier în tăcerea cabinei de comandă. Doare la 
fată? 

— De unde vrei să ştiu? răspunse bătrâna, cu vocea ascuţită de 
fiorul propriei îndoieli. 

Se încruntă către el. Corpul său amfibiu, mătăsos sub acţiunea 
uleiurilor care nu-l lăsau să se deshidrateze, strălucea prin propriul lui 
cocon. Vocea îi suna ciudat de neliniştit; femeii îi trecu prin minte că 
se transpusese în situaţia lui Moon, nevinovată şi neajutorată, ruptă de 
lumea pe care o ştia şi lăsată la cheremul unor străini trădători. 

— Poate ea muri? 

— Termină naibii Silky! Elsevier îşi muşcă buza şi privi iarăşi 


imaginea tot mai sumbră a Porții. Ştii doar că nu-ţi pot răspunde... şi 
mai ştii că n-aş fi făcut treaba asta dacă aş fi crezut că ar putea să 
moară. Tu ştii asta, Silky... Ce altceva îi mai rămâne de făcut oricăruia 
dintre noi decât să-ncerce? I-am spus fetei că o să fie o transă lungă şi 
ea a acceptat. 

— Ea prea tânăr. Fa ştie nu. Tu minţit la ea, zise Silky cu o nuanţă 
de reproş pe care n-o mai manifestase niciodată. 

Elsevier închise ochii. 

— Am s-o las să facă ce vrea ea. Voi veghea să aibă tot ce-i trebuie 
pentru a fi fericită pe Kharemough. 

Deschise din nou ochii, privind-o pe Moon. Îmbrăcat în costumul 
roz, corpul fetei era acum fără vlagă, apăsat uşor de pereţii coconului. 
Trecuseră oare numai patru zile tau de când făcuseră acea asolizare 
nenorocită pe Tiamat şi fugiseră înapoi pe navă fără alt rezultat decât 
starea gravă a lui Cress, înlocuit acum de o străină derutată? 

În plus, timpul nu curgea în favoarea lor: poliţia îi căuta deja în 
spaţiul Tiamatului şi nu-şi puteau permite să fie prinşi având la bord o 
cetăţeancă răpită de pe planetă. Fata dorise să meargă acasă... dar n- 
aveau cum s-o trimită înapoi. Cress trebuia spitalizat... şi singurii care- 
l] puteau salva se aflau pe Kharemough, dincolo de Poartă. 

Dar numai Cress îi putea conduce prin ea. Apoi bătrâna îşi amintise 
că Moon e sibilă şi că TJ îi spusese odată că văzuse un sibil intrând în 
transă şi acţionând un polarizator de câmp pentru a salva cinci 
oameni în timpul unui accident industrial. Sibilul respectiv nu fusese 
instruit pe sofisticata maşinărie; nu conta că sibila de aici abia dacă 
ştia despre ce fel de aparatură este vorba. Fata constituia numai un 
receptacul, aşa cum spusese chiar ea, era datoria ei să-i servească pe 
toţi cei care aveau nevoie de ea, căci îi putea trece în siguranţă prin 
Poartă. 

Totuşi când încercase să-i explice asta lui Moon, se lovise de un 
obstacol la fel de netrecut ca şi Poarta însăşi. Moon şedea nemişcată, 
strânsă cu centura de siguranţă în scaunul din LB, şi nu voia cu nici un 
chip să pună piciorul în interiorul navei mai mari: „Du-mă înapoi! 
Trebuie să ajung la Carbuncle!”. Faţa îi era încordată ca un pumn 
strâns şi la orice argument răspundea cu aceleaşi două propoziţii, 
neschimbate şi de neschimbat. 

— Dar Moon, extraplanetarii nu te vor lăsa niciodată să te întorci 
dacă te găsesc cu noi. Planeta ta este proscrisă. Ne vor condamna pe 
toţi la ocna de cenuşă de pe Marele Albastru şi crede-mă, draga mea, 
că-i mai bine moartă decât s-ajungi acolo. 

— Nu contează, dacă nu mă pot întoarce. Nimic nu are importanţă 
fără el. 

„Of, copilă, ce norocoasă eşti să crezi că totul e atât de simplu... şi 

ce naivă”. Cu toate acestea, o părticică din inima ei îi spunea că era 


adevărat; că de la moartea lui TJ, îşi trăise viaţa doar pe jumătate... 

— Ştiu foarte bine. Ştiu că aşa ţi se pare acum. Dar dacă nu te 
gândeşti la tine, atunci gândeşte-te la Cress. Mâna i se mişcase de-a 
lungul cochiliei reci, translucide, în care abia mai pâlpâia un licăr de 
viaţă. Va muri, Moon. Dacă nu ajungem pe Kharemough, se va sfârşi. 
Eşti sibilă — este de datoria ta. 

— Nu pot să fac ce-mi ceri! scuturase Moon din cap, fluturându-şi 
cosiţele. Nu pot, nu ştiu cum să fac asta. Nu pot pilota o navă 
stelară..., ridică ea vocea. Şi nu-l pot părăsi pe Sparks! 

— Doar pentru câteva săptămâni! 

Cuvintele ţâşniseră din Elsevier într-o izbucnire de exasperare; dar 
înainte de a putea să şi le retragă, văzu cum fata îşi înalţă capul, 
fixând-o: 

— C... Cât?! 

— Cam o lună, dus. 

„Măsurată după ceasul de la bordul navei”. Dar între timp, pe 
Tiamat vor fi trecut mai mult de doi ani. Însă Flsevier nu rostise aceste 
vorbe cu glas tare; nevoia îi stimulă imaginaţia. 

— Doar o lună în fiecare direcţie, zise ea. Dacă ai fi luat o navă de 
comerţ, din Golful Îndepărtat până la Carbuncle ai fi făcut cam tot 
atât. Ajută-ne să trecem prin Poartă, ajută-i pe Cress... şi dacă după ce 
vom ajunge pe Kharemough, vei mai dori să te întorci te voi duce eu 
înapoi. Îţi promit! 

— Dar cum să vă ajut? Nu ştiu să pilotez o astronavă. 

— Poţi să faci orice, poţi să fii orice, poţi să răspunzi la orice 
întrebare, mai puţin una. Eşti sibilă şi a sosit timpul să afli ce 
înseamnă asta, draga mea. Ai încredere în mine. 

Vorbele o sufocaseră când se întinsese să desfacă centura fetei. 

Un trosnet puternic răsună prin navă, readucând-o pe Elsevier în 
prezent. 

— Silky! Ce-a fost asta? S-a desfăcut ceva... 

Contragreutăţile protectoare ale coconului o imobilizaseră. Nu-şi 
putea elibera nici măcar un deget sau să-şi mişte capul cu un 
milimetru; nu era nimic de făcut decât să stea şi să privească drept în 
faţă către urgia strălucitoare care se împrăştia peste ecranul dinaintea 
lor. 

— Ceasul... 

Scoase un mic oftat de iritare şi uşurare văzându-l prins ca o stea 
dublă în jumătatea de jos a ecranului. 

— Abia-l cumpărasem! 

Imaginile stelelor se scurgeau spre interior către centrul ecranului; 
gaura neagră purta o coroană înstelată, simbolul puterii sale asupra 
luminii însăşi... Fusese neatentă! Un obiect mai mare decât ceasul ei 
de mână, lăsat neasigurat, ar fi putut produce o gaură în corpul navei 


pe traiectoria lui spre sinucidere. 

— Am suportat de prea multe ori această călătorie. Singură, nu-mi 
mai pot duce anii cu uşurinţă. TJ era forţa mea, Silky... şi el s-a dus. 
Simţurile ei percepură un tremur vag printre fibrele navei; ridicând 
din nou privirea, nu mai văzu acum un câmp stelar în faţă, ci doar 
pelicula strălucirii de iad din ce în ce mai roşie, luminându-le calea 
destinului. Silky, ea stăpâneşte stabilizatoarele de câmp - altfel ne-am 
fi rostogolit până acum. Ştiam eu că ne poate conduce! 

„Dar dacă asta îi va distruge fetei mintea?” Dacă Moon ar fi păţit 
ceva din cauza asta, nu şi-ar fi iertat-o niciodată. Niciodată! În cele 
numai câteva zile pe oare fata le petrecuse în navă, reafirmase prin 
doar simpla ei prezenţă lucrurile în care TJ crezuse întotdeauna. 
Maleabilă şi independentă, ea începuse să-şi revină după şocul 
transplantului brusc, începuse să întindă mâna posibilităţilor pe care i 
le ofereau ei pentru împăcare. Îmbrăcată într-o salopetă simplă, 
plăcută la vedere, în locul straielor maron-gălbui croite de mână, nu 
exista nici o şansă ca vreun străin s-o ia drept un cetăţean de categoria 
a doua al Hegemoniei, unul care să fie considerat că nu merită să aibă 
acces deplin la cunoştinţele Hegemoniei. Iar maşinăria-sibilă a unei 
civilizaţii mult mai cunoscătoare decât a lor o analizase şi o găsise 
corespunzătoare. 

Visul lui TJ fusese acela ca toate fiinţele inteligente să aibă într-o 
bună zi şanse egale de a-şi realiza potenţialul. De aceea începuse el să 
efectueze transporturi de contrabandă în Tiamat, în ciuda protestelor 
zadarnice ale lui Elsevier, care încerca să-l convingă că devenise un 
contrabandist ordinar. „Sunt  contrabandişti şi  contrabandişti, 
inimioara mea”, spusese el râzând şi de atunci ea a ştiut că nici un 
protest omenesc nu putea amuţi vocea interioară care-l conducea pe 
el... nici măcar al ei. 

Hegemonia ţinea Tiamatul departe de dezvoltarea unei baze 
tehnologice proprii, prin restricţii şi embargouri (bătrâna îşi mai 
amintea şi acum cum sunau prelegerile lui TJ prin apartamentul lor 
strâmt); locuitorii Tiamatului erau menţinuţi la un nivel unde nu erau 
decât nişte copii dădăciţi, cărora li se dau anumite jucării pe care 
părinţii-stăpâni le pot face apoi inofensive. Şi toate acestea de dragul 
acelei preţioase obscenităţi, apa vieţii, care îi ademenea pe 
privilegiaţii şi potentaţii Hegemoniei cu speranţa tinereţii veşnice. 

Dacă Tiamatul şi-ar fi format o societate planetară proprie bazată pe 
tehnologie, dacă ar fi fost lăsat să se maturizeze nesupravegheat în 
veacul în care urma să fie desprins de Hegemonie, cine ştie ce aveau 
să găsească potentaţii când se vor întoarce? O lume capabilă să stea 
dreaptă în faţa lor, care să nu mai râvnească la jucăriile lor tehnice 
pentru că şi le putea face pe-ale ei... o lume care hotărâse că preferă 
să-şi ţină nemurirea pentru ea însăşi şi că se săturase de exploatare? 


Sau o planetă care decisese că exploatarea mersilor de către ea însăşi 
este imorală sau şi mai rău, una care se transformase singură într-un 
morman de zgură radioactivă, aşa cum o făcuse Caedw. Tiamatul avea 
ceva ce nici o altă lume nu putea oferi, iar acel ceva era mai mult un 
blestem decât o binecuvântare. TJ găsise intolerabilă situaţia 
respectivă. Ştiind că nu-l putea opri, Elsevier plecase din nou cu el, 
aşa cum o făcea mereu, nefiind niciodată în stare să-i refuze vreo 
dorinţă si ca întotdeauna, în cele din urmă fusese prinsă de pasiunea 
lui... aşa că după decesul soţului, ea şi Silky îi continuaseră cruciada, 
singurul lucru din viaţa ei, după dispariţia omului drag, care părea să 
mai aibă sens. 

Acum norocul i-o scosese în cale pe Moon, parcă pentru a dovedi că 
totul meritase osteneala... imaginea copilului pe care ea şi TJ nu-l 
avuseseră niciodată. „El ar fi fost mândru”. Pentru ea n-ar fi însemnat 
o povară ca să-i poarte de grijă lui Moon în noua sa viață; ci 
dimpotrivă, un privilegiu... 

Pe Elsevier o cuprinse greaţa şi ameţeala când forța irezistibilă a 
efectului de maree îi trase de trupul imobil. 

Nici chiar cu toate câmpurile de protecţie puse în funcţie, nava nu-i 
putea proteja în întregime. Mai privi o dată inima incandescentă a 
întunericului. „O cerule nu sunt gata; se întâmplă prea repede şi 
durează prea mult”. Cel puţin Moon scăpase de arşiţă şi durere, 
mintea ei fiind ţintuită pe undeva la jumătatea drumului peste 
galaxie... „N-aş fi făcut asta dacă nu era vorba de Cress... Nu s-ar fi 
întâmplat aşa dacă nu era Cress la mijloc... Oh, zei, faceţi-l bine!” 
Cress zăcea încă în prisma de urgenţă, nu îndrăzniseră să-l mute într- 
un loc mai sigur. Dar nava întreagă şi tot echipamentul aferent 
fuseseră proiectate să reziste la această trecere, cu siguranţa deci că va 
rezista şi el... În cazul în care va rezista cineva... 

Bătrâna simţi din nou cum i se înmoaie şi se mişcă încheieturile 
oaselor, senzaţia de neplăcere fiind mai puţin intensă acum, dar în 
creştere pe măsură ce temperatura din interiorul navei se ridica. Îşi 
imagină suprafaţa exterioară a fuselajului ajunsă la incandescenţă din 
cauza tensiunilor la care era supusă în timp ce gonea spre orizontul 
găurii negre şi parcă auzea semnalul de alarmă de incendiu transmis 
la nesfârşit în timp ce condamnaţii erau strânşi pentru ultima lor 
confruntare. Nava fusese construită din cele mai rezistente şi cele mai 
elastice materiale cunoscute de umanitate, fiind echipată cu 
contracâmpuri de protecţie şi stabilizare a coborârii în marele vârtej. 
Avea forma unei monede cu dimensiunile cele mai mici ce se puteau 
realiza; în timpul prăbuşirii, stabilizatoarele îşi mențineau suprafeţele 
circulare permanent aliniate cu gradienţii gravitaţionali. Deoarece în 
spaţiu pereţii puţului gravitațional al găurii negre erau atât de abrupți, 
dacă nava şi-ar fi pierdut cumva stabilitatea şi ar fi început să se 


rostogolească, forţele de maree ar fi rupt-o în bucăţi în câteva 
secunde. Moartea ar fi venit peste ei toţi într-o agonie ca o vâlvătaie 
de-o clipă şi ţipătul lor de moarte ar fi răsunat veşnic în interiorul 
puţului. Trecerea prin Poarta Neagră punea la încercare rezistenţa 
umană şi mecanică, dar şi limitele tehnicii de pe Kharemough. Doar 
simbioza dintre calculator şi creierul uman al unui astrogator îi putea 
ţine împreună, conducându-i în jos, către punctul precis al intrării în 
orizont. 

Şi dacă Moon îi ţinea pe toţi la un loc, dar ratau deschiderea îngustă 
către canalul hiperspaţiului care avea să-i scuipe la doi ani lumină de 
Kharemough?  Kharemough reinventase principiul călătoriei prin 
Poarta Neagră cu aproape un mileniu în urmă, lucrând după 
informaţiile despre Vechiul Imperiu furnizate de sibili. Vechiul 
Imperiu deținuse propulsia stelară superluminică ce-i permisese să-şi 
extindă controlul la distanţe încă imposibile pentru Hegemonie, dar 
până şi el folosise Porţile Negre. Scurtăturile cosmice oferiseră 
Hegemoniei posibilitatea de a restabili această mică parte a reţelei de 
planete a Imperiului şi ei utilizaseră înţelepciunea lor fosilă pentru a 
le traversa în siguranţă. Totuşi încă nu înțelegeau cu adevărat forţele 
pe care le manipulau... Dacă această navă nu trecea prin orizont la 
coordonatele potrivite, putea ieşi la suprafaţă într-un sector de spaţiu 
complet neexplorat, fără nici un sistem în apropiere şi fără nici un fel 
de coordonate pentru întoarcere... sau chiar puteau să nu mai apară 
niciodată în universul cunoscut. Nave se pierduseră şi înainte şi 
pierdute rămăseseră pentru totdeauna. 

Elsevier îşi simţi ochii umflându-i-se sub pleoapele închise, deja 
incapabilă să privească focul strălucitor al suprafeţei găurii negre ce-i 
înghiţea universul. Auzi cum geme nava şi-şi auzi propriul geamăt, 
atunci când simţi că ea însăşi se rupe în bucăţi din toate încheieturile. 
Întunericul îi pătrundea în trup în valuri poleite cu lumină şi punea 
stăpânire pe ea în timp ce starea de veghe o părăsea puţin câte puţin; 
îşi lăsă toate îndoielile şi toate spaimele să zboare în sus ca o ploaie de 
scântei şi se abandonă în sfârşit, cu bucurie, pradă uitării. 

Poarta Neagră se deschise. 

„Nu se întâmplă chiar aşa”. Jerusha stătea în picioare, cu mâinile la 
spate, în eleganta ei locuinţă aflată în oraşul de sus, privind fix afară 
prin fereastra împodobită cu modele romboidale. Nişte copii dansau 
printre cercurile mâzgălite pe pavajul ros de vreme, prinşi într-un fel 
de fantezie copilărească de nepătruns - copii ai lernaticilor bogaţi şi ai 
extraplanetarilor bogaţi, cu toţii laolaltă, uitând de distanţele spaţio- 
temporale şi de vederile diferite care-i separau pe părinţii lor. Femeia 
încearcă să nu se gândească la distanţe, la deosebiri, la teribilul... „Nu 
se întâmplă chiar aşa!” 

Cu toată strădania, nu-şi putea scoate din minte, nu putea să nu 
retrăiască inexplicabilele chemări care o făcuseră să plece din biroul 
serviciului de noapte din sediul poliţiei şi să urce pe coridoarele 
întunecate ale nivelului al doilea. Nu se putea abţine să nu-şi 
amintească sunetele care o atrăseseră — nu sunete umane, ci scoase de 
o creatură torturată — să deschidă uşa din capăt şi să aprindă lumina. 

În ultima jumătate a vieţii ei nu mai ţipase, dar în noaptea aceea o 
făcuse. Un țipăt primitiv, de respingere. Nu-şi putea crede ochilor 
văzând animalul care urla plin de sânge, întins pe duşumea, rupându- 
şi carnea de pe el în camera împuţită... epava murdară în delir a ceea 
ce odată fusese o fiinţă umană. Nu doar o fiinţă omenească oarecare, 
ci Comandantul Poliţiei de pe întregul Tiamat, care-şi arsese creierul 
cu o supradoză de k'spag. O, zei, nici chiar dacă ar trăi să vadă Noul 
Mileniu şi tot n-ar putea uita vreodată priveliştea aceea! Clipi cu 
putere când imaginile de pe stradă părură că se înceţoşează. Oricât 
încerca să-şi alunge din minte scena respectivă se ţinea de ea ca 
duhoarea morţii, răvăşindu-i toate emoţiile, toate gândurile. În 
meseria ei, văzuse destulă hidoşenie ca s-o călească chiar şi pe cea mai 
slabă dintre femei; dar când se întâmplă aşa ceva unuia dintre ai tăi... 
Nu-i plăcuse prea mult de LiouxSked, dar nici un om nu merita să 
sufere o asemenea degradare în faţa ochilor unei planete întregi. Deşi 
probabil că nimănui nu avea să-i pese vreodată de el. 

Rămânea însă familia lui. Prin dispoziţia lui  Mantagnes, 
comandantul provizoriu, Jerusha trebuise s-o ajute pe soţia lui 
LiouxSked la pregătirile pentru plecarea familiei de pe Tiamat. „Într- 
un moment ca ăsta, Marika are nevoie de prezenţa altei femei”, 
spusese Mantagnes cu toată sinceritatea. Ea îşi muşcase limba, „Bine, 
la naiba, poate că are!”. 

Jerusha se întrebase cum se va putea uita în ochii doamnei Lesu 
Marika LiouxSked şi ai celor două fetiţe când cele văzute în noaptea 
aceea îi erau încă proaspete în minte. Dar îşi stăpânise emoţiile cu o 


artă născută dintr-o practică îndelungată şi asta păruse să aibă un 
efect favorabil asupra femeii dezorientate şi îndurerate. 

Lesu Marika fusese distantă şi nemulțumită în decursul întâlnirilor 
lor precedente - atunci când LiouxSked o făcuse să joace rolul bonei 
perfecte în deplasările efectuate cu familia în Labirint. Precum 
majoritatea poliţiştilor staţionaţi aici, LiouxSked şi familia lui veniseră 
de pe planeta Portul Nou, şi acum Jerusha şi Marika vorbeau între ele 
pe limba lor natală, aşa cum fac concetăţenii când se întâlnesc pe un 
teritoriu străin. Marika şi copiii urmau să se întoarcă acasă la familie 
şi la prieteni (Comandantul avea să plece şi el pentru a-şi petrece 
restul vieţii într-un sanatoriu, dar nu discutară despre asta.) Jerusha 
încuraja aducerile-aminte sigure, de ordin general, despre planeta pe 
care tânjeau s-o revadă, zilele călduroase şi însorite, oamenii plini de 
viaţă, iuți ca argintul viu, metropola astroport şi centrul comercial 
Miertoles lo Faux, unde văzuse ea pentru prima oară măreţia vizitei 
Primului Ministru şi fusese copleşită de splendoarea acesteia, unde-şi 
ţesuse propriile visuri despre alte lumi... 

Simţind pe cineva venind să i se alăture, aruncă o privire în jur, 
apoi în jos şi o zări pe Lesu Andradi, cea mai mică dintre cele două 
fiice ale lui LiouxSked. Avea zece ani şi era o fetiţă isteaţă energică, 
foarte diferită de sora ei mai mare, afectată, iar Jerusha ajunsese s-o 
îndrăgească. Treptata înţelegere a faptului că acest copil agăţat de 
mâna ei îi privea uniforma cu aproape aceeaşi venerație pe care ea o 
simţise întotdeauna pentru tatăl şi fratele ei, care ambii erau poliţişti, 
făcuse suportabilă umilinţa datoriei de dădacă. 

Acum Andradi îi imita inconştient modul în care stătea la fereastră — 
o siluetă măruntă, oropsită, într-o rochie sură fără formă, cu fruntea 
mânjită de cenuşă. Familia ei se îmbrăca de doliu, de parcă LiouxSked 
ar fi murit cu adevărat. Dar zeii nu erau atât de îngăduitori... „Zei, la 
naiba!” Jerusha strânse buzele. Zeii n-aveau nimic de-a face cu asta, 
episodul duhnea în mod clar a trădare omenească. 

Andradi îşi şterse ochii pe furiş, văzând copiii care se jucau - o 
parte a lumii de care ea fusese brusc despărțită. 

— Aş fi vrut să le spun la revedere lui Scelly şi Minook. Dar Mama 
nu ne-a lăsat, din cauza... din cauza lui Papă. 

Jerusha se întrebă dacă maică-sa considera jocul nepotrivit cu doliul 
sau pentru că îi era teamă de ceea ce ar fi putut spune ceilalţi copii. 

— Vor înţelege ele, rosti ea împăciuitoare. 

— Dar nu vreau să plec şi să nu le mai văd niciodată! Urăsc Portul 
Nou! Andradi se născuse pe Tiamat şi părinţii ei, preocupaţi de 
imaginea familiei, ţinuseră la un pretenţios stil de viaţă Kharemoughi; 
planeta natală a părinţilor nu reprezenta pentru ea, decât un simplu 
nume, un simbol a tot ceea ce, deodată, îi înrăutăţise viaţa. 

Jerusha întinse un braţ, încercui umerii înguşti ai fetei şi aruncă o 


privire spre rafinamentul searbăd al camerei din spatele lor. Auzi 
sunete înăbuşite de la etajele de sus, unde Marika şi servitorii 
strângeau ultimele bunuri ale familiei. Lăsau pe loc majoritatea 
mobilierului, nu atât din cauza cheltuielilor de transport, bănuia ea, 
cât din pricina amintirilor dureroase ce le stârnea. 

— Ştiu, Andradi. Acum urăşti Portul Nou. Dar când vei fi acolo, îţi 
vei găsi noi prieteni şi ei te vor învăţa cum să te urci în pomii ţepoşi şi 
cum să faci pălării din scoarță de copac. Vei merge cu o lanternă, 
căutând florile ce înfloresc doar noaptea, iar în anotimpul ploios apa 
curge din cer ca un duş cald, acoperind viţele din curte cu bobiţe 
dulci. O să poţi prinde wogii strălucitori din bălți... 

Deşi se îndoia că Marika avea să-şi lase fetele să prindă wogi. 

— Ce... ce sunt ăia? fornăi Andradi. 

— Un fel de peştişori care trăiesc în bălțile de ploaie ce se formează 
iarna! Vara, ei se îngroapă în noroi şi dorm acolo până reîncep ploile. 

— Dorm o sută de ani? căscă Andradi ochii. Asta-i mult! 

Jerusha râse când înţelese la ce se referea fetiţa. 

— Nu, nu o sută... doar câţiva. Acolo iarna şi vara nu durează aşa 
mult ca aici. 

— Ah, ce noroc! aplaudă fetiţa. Asta va fi ca şi cum ai trăi veşnic. La 
fel ca Regina Zăpezii! 

Femeia se crispă, îşi alungă gândul şi făcu un semn de încurajare. 

— Chiar aşa. O să-ţi placă să creşti mare pe Portul Nou. Ştiu pentru 
că şi mie mi-a plăcut. (Era conştientă că pe atunci nu cunoştea 
lucrurile pe care avea să le urască odată ajunsă la majorat). Şi eu aş 
vrea să mă întorc înapoi, scăpă ea fără să vrea. 

Pe neaşteptate, Andradi se agăţă de ea ca un scai, îngropându-şi faţa 
micuță în tunica Jerushei. 

— O, da... Sigur că da, Jerusha... te rog, vino! Poţi să-mi arăţi orice, 
tu le ştii pe toate, vreau să vii cu mine. Tu eşti o Albastră bună... 

Jerusha dezmierdă căpşorul brunet, cu părul creţ, înțelegând brusc 
ce însemna ea pentru acest copil, al cărui simbol îndreptăţit de 
stabilitate fermă şi încredere se autodistrusese. Îşi îngădui în sfârşit să- 
şi dea seama ce adânc îi pătrunseseră în suflet durerea şi consternarea 
Andradiei şi cum îşi întăreau strânsoarea în jurul propriei inimi. 

Desprinse braţele fetei când ele o îmbrăţişară deasupra centurii şi-i 
cuprinse mâinile mici şi calde, între palmele ei. 

— Mulţumesc, Andradi. Îţi mulţumesc că m-ai invitat. Aş vrea să 
pot merge cu tine, dar încă nu mi-am terminat treaba aici. Tatăl tău... 
tatăl tău nu şi-a făcut-o singur, Andradi. Indiferent ce ai auzi, să nu 
crezi niciodată! Altcineva i-a făcut-o. Nu ştiu cine a fost, dar o să aflu. 
Voi face totul ca vinovatul să plătească. Şi când voi reuşi, vei primi un 
mesaj de la mine, astfel încât să ştii că el... sau ea, a fost pedepsit. 
Poate după aceea voi fi gata să merg şi eu acasă. 


— Bine... Capul creţ se lipi din nou de ea, apoi ochii oblici şi gravi o 
priviră drept în faţă: Când am să fiu mare, am să mă fac şi eu Albastră. 

Jerusha surâse, fără ironie sau superioritate. 

— Da, cred că s-ar putea să te faci. 

Amândouă înăltară capetele când Marika intră în cameră 
înveşmântată în cenuşiu; îi făcu un semn fiicei să i se alăture şi 
Andradi se îndepărtă fără tragere de inimă. 

— Totul este gata, Jerusha. Vocea îi era la fel de mohorâtă ca şi 
straiele. Ne poţi conduce la astroport. 

— Da, Doamnă LiouxSked. Încuviinţând din cap, Jerusha fu fericită 
să părăsească odaia. 

Poliţista lăsă aeroglisorul în seama unui slujitor a cărui prezenţă 
abia o înregistrase şi se îndreptă spre uşile masive, cu ferestre, care 
separau garajul de sediul central al poliţiei. Întreaga alee era ocupată 
de birouri şi celule de detenţie, precum şi de clădiri destinate curţii, o 
pată sobră de corectitudine morală pe nebunescul mozaic multicolor 
al Labirintului. Oficial, se numea Aleea Olivină; dar toţi, inclusiv 
locuitorii ei, o ştiau de Aleea Albastră. 

În ultimul moment, Jerusha îşi aduse aminte să respecte pauza de o 
secundă necesară uşilor leneşe să se deschidă şi s-o lase să treacă în 
coridorul anonim dinapoia lor. Mintea îi stăruia încă la călătoria pe 
care abia o făcuse, la motivul acesteia, cu totul incredibil, la oribilul 
lanţ de evenimente care îl zdruncinase pe fiecare... 

—  Scuzaţi-mă, doamnă poliţist! Scuzaţi-mă, doamnă poliţist! 
Scuzaţi-mă, doamnă poliţist! 

Ceva i se agăţase de mâneca uniformei în timp ce-şi croia drum în 
aglomeraţia camerei de gardă. Privi distrată la plasticul inexpresiv ce 
proteja creierul mecanic - un polrob, care îi bloca drumul cu o 
insistenţă ce nu ţinea seama de nimic. 

— Sunt inspector, vorbi ea imitând monotonia robotului. Cineva o 
înghionti din spate. 

— Scuzaţi-mă, Inspectore. Trebuie să-mi fac raportul şi să mă întorc 
la muncă. Vă rog să-mi acordaţi permisiunea. (Inflexiunile metalice 
ale vocii robotului păreau disperate). Un bărbat de pe Numărul Patru 
a făcut aprecieri subversive în legătură cu Hegemonia în Barul Docului 
Stelar. Le-a spus localnicilor că sibilii au acces la cunoştinţe interzise. 
Părea să fie sub influenţa drogurilor. 

— Mda, bine, autorizaţia 77A. Emite un ordin şi-l vom ridica pe 
individ. 

„Droguri... Nu te gândi la droguri”. Trecu mai departe, încercând să 
nu privească spre locul unde, până acum o lună, fusese biroul lui 
LiouxSked. 

— Scuzaţi-mă, Inspectore! 


De data aceasta scuzele veneau de la un poliţist cu braţul plin de 
fişiere holografice care se lovise cu spatele de ea. 

— Greşeala mea: nu mă uitam. 

Avalanşa de date care marca sfârşitul şederii lor pe Tiamat începuse 
să crească. Negustorii şi rezidenții străini de pe alte planete se 
îngrijorau deja pentru viitorul lor, sau pentru lipsa acestuia; sâcâiau 
organele administrative cu întrebări despre sutele de tipuri de 
autorizaţii, formulare şi reglementări necesare înaintea plecării 
definitive. Şi dacă ea îşi închipuia că acum sunt ocupați, n-avea decât 
s-aştepte încă patru ani... „Da, ocupată, ocupată, trebuie să fiu mereu 
ocupată, prea ocupată ca să mă mai gândesc la asta...”. 

Totuşi nimic nu-i bloca mintea cu interferenţe destul de tari ca să-i 
acopere prea mult timp imaginile de oroare şi durere. Nu minţise când 
îi spusese fetiţei că tatăl ei nu se transformase singur într-o legumă 
imbecilă. Nu avea sens... Îl cunoştea şi orice ar fi fost sau făcut, nu era 
un individ care să se joace cu drogurile. La naiba, nu s-ar fi atins nici 
măcar de un pachet de iestas! Însă în Carbuncle existau vreo cincizeci 
de distribuitori care îi puteau strecura o supradoză de drog într-o cană 
de ceai, sau într-un castron cu supă. 

lar una dintre persoanele care ar fi dorit acest lucru era... 
Arienrhod. Jerusha îi remarcase expresia la auzirea veştii despre 
răpirea lui Moon - plină de furie şi disperare. Atunci pricepuse brusc 
de ce avusese impresia că Moon Dawntreader se uitase la ea dinapoia 
chipului unei femei, al Reginei Iernii. Exista o singură modalitate ca o 
persoană perfect străină să poată fi dublura Reginei — respectiva era 
clonă Reginei. Arienrhod avusese anumite planuri cu fata aceea, 
planuri legate probabil de Schimbarea ce se apropia, de momentul în 
care  extraplanetarii plecau, predând iarăşi planeta Văraticilor. 
Evidenţele lor arătau că toate fostele Regine ale Zăpezii încercaseră să 
facă ceva pentru a-şi menţine intacte puterea şi domnia asupra Iernii 
atunci când venea Schimbarea. Cumva fata aceea se potrivise în 
planul actualei regine; era sigură de asta. Ea însă distrusese acel plan 
în mod necugetat, iar Arienrhod nu era femeia care să lase un afront 
nepedepsit. Se răzbunase pe poliţie, pe LiouxSked; Jerusha era absolut 
convinsă şi în această privinţă aşa cum ştia că nu va fi niciodată în 
stare s-o dovedească. Dar putea fi capabilă să descopere cine făcuse 
actuala ispravă... 

Dacă până atunci Regina nu se va răzbuna pe ea... Jerusha înghiţi 
obişnuitul nod ce i se pusese în gât din cauza încordării. De fapt, ea 
era singura vinovată; dacă Arienrhod voia să pedepsească pe cineva, 
acela se cuvenea să fie chiar poliţista. Timp de o săptămână, abia dacă 
fusese în stare să mănânce şi să bea, speriată că ceea ce i se 
întâmplase lui LiouxSked urma să i se întâmple şi ei. Şi poate că asta 
făcea parte din pedeapsă: aşteptarea. O, zei, nu putea ţine piept unei 


asemenea încordări, nu putea să sfârşească în halul ăsta... 

— Inspectore! 

Şocul revenirii în lumea reală o făcu să tresară; scrutând coridorul 
ce ducea la biroul ei, zări faţa alarmată a lui Gundhalinu. 

— Ah... BZ, ce faci aici? 

— Vă aşteptam. Aruncă o privire peste umăr în direcţia biroului ei, 
apoi către Jerusha, şi îngrijorarea i se citi pe faţă. Inspectore, 
Comandantul stă pe scaun în biroul dumneavoastră... şi de asemenea 
Şeful Justiţiei. Nu ştiu ce dracu” vor, dar mi-am zis că e cazul să fiţi 
oarecum prevenită. 

— Şeful Justiţiei? întrebă ea neîncrezătoare. Rahat! Închise ochii. Se 
pare că aşteptarea s-a terminat. 

Gundhalinu ridică din sprâncene. 

— Ştiţi despre ce-i vorba? 

— Nu chiar. 

Clătină din cap, simțind cum disperarea rece i se instalează în golul 
stomacului. Şeful Justiţiei se afla în vârful sistemului judiciar 
extraplanetar de pe Tiamat, fiind singurul om care îi putea da ordine 
Comandantului Poliţiei. Nu exista nici un motiv imaginabil pentru 
prezenţa sa în biroul ei... nici un motiv valabil. Asta era răzbunarea lui 
Arienrhod. Era dată afară, arestată, deportată, acuzată de corupţie, 
abuz de putere, perversiune sexuală? O mie de coşmaruri ale unei 
persecuții nedrepte umpleau coridorul tăcut ca nişte furci caudine, 
aşteptând-o să treacă. „Poate că la urmă urmei trebuia să fi rămas pe 
nava aceea azi dimineaţă”. 

— Mulţumesc că m-ai prevenit, BZ. Vocea ei se auzi slab, ca de 
departe. 

— Inspectore... Gundhalinu ezită, dar în ochi i se citea întrebarea pe 
care n-avea curajul s-o pună cu glas tare. 

— Mai târziu. Femeia inspiră adânc şi adăugă: Să mă-ntrebi mai 
încolo, când voi şti ce să-ţi răspund. 

Îşi continuă drumul pe coridor ştiind, cu fiecare pas, că acesta era 
cel mai curajos lucru pe care-l făcuse vreodată. 

Îi văzu prin panoul transparent al uşii înainte ca ei s-o observe. 
Mantagnes, fost Inspector Şef, iar acum Comandant Provizoriu, şedea 
ciocănind uşor în terminalul ei, cu o stinghereală prost disimulată; 
mai vârstnicul Şef al Justiţiei stătea pe scaun, sfrijit dar demn în roba 
sa oficială strânsă la gât. Jerusha simţi cum îi alunecă mâna când 
răsuci mânerul sferic de alamă, lipsit de luciu, al uşii. 

La intrarea ei, amândoi se ridicară brusc în picioare. Gestul 
neaşteptat o făcu să se holbeze la ei, îşi reveni însă la timp pentru a-i 
saluta (cu o fracțiune de secundă înaintea lui Mantagnes), adresându- 
i-se fiecăruia cu denumirea funcţiei pe care o avea. 

— Domnule Comandant... Domnule Judecător. 


Şeful Justiţiei răspunse la salut, ambii bărbaţi rămânând în picioare. 
Ea se întrebă dacă nu cumva cei doi o aşteaptă să se aşeze, dintr-un fel 
de cavalerism judecătoresc lipsit de sens. Aruncă o privire către 
spaţiul gol din spatele ei, probabil că se aşteptau să se aşeze pe 
duşumea. 

— Vă rog... nu staţi în picioare din cauza mea. Tonul ei curtenitor 
sună teribil de fals în spaţiul strâmt. Nici măcar nu încercase să 
adauge vreun zâmbet. 

Mantagnes ieşi dinapoia biroului şi, fără să scoată o vorbă, îi arătă 
propriul ei scaun pe care să stea. Mânia pe care i-o citea în ochi îi 
înfioră pielea. Fl era Kharemoughi, ca şi Şeful Justiţiei... 
Kharemougbhii aveau grijă să ajungă în vârful ierarhiei diplomaților; 
nu era de mirare, din moment ce planeta lor natală domina. Poliţista 
ştia că pe Kharemough femeile se bucurau de o relativă egalitate 
socială, societatea lor preţuind îndemânarea şi statutul de clasă mai 
mult decât forţa fizică brută. Serviciul diplomatic, care cuprindea o 
largă diversitate de recruți de pe planete mai puţin sofisticate, părea 
să-i atragă însă până şi pe Kharemoughii cei mai regresivi şi autocraţi 
- inclusiv pe Mantagnes. Nu ştia nimic despre Hovanesse, Şeful 
Justiţiei, dar nu putea descifra nimic încurajator în expresia de pe faţa 
lui. Se aşeză, senzaţia teritoriului familiar uşurându-i puţin teama. 
Aruncă o privire de la un perete la altul, dorindu-şi mai mult ca de 
obicei ca odaia să fie avut o fereastră. Ei continuau să stea în picioare. 

— Vă întrebaţi probabil de ce suntem aici, Inspectore PalaThion, 
începu Hovanesse cu o necruțătoare banalitate. 

Femeia îşi înăbuşi un brusc şi monstruos impuls de a izbucni în râs. 
„Asta-i cea mai tare afirmaţie a mileniului!”. 

— Da, bineînţeles că mă întreb, domnule Judecător. 

Îşi încrucişă mâinile pe tastatura cu clape gri a terminalului şi-şi 
privi articulațiile albindu-i-se pe măsură ce degetele i se strângeau 
într-un gest deznădăjduit de rugăciune. Observă pe colțul biroului un 
colet deteriorat pe care-şi citi numele; constată absentă că nu 
recunoştea scrisul de mână. Numele îi era greşit ortografiat. „Sper că-i 
o bombă”. 

— Înţeleg că... fostul Comandant LiouxSked şi familia sa au părăsit 
azi Tiamatul. l-aţi condus la plecare? 

— Da, domnule Judecător. Au plecat conform programului. 

— Zeii să-i aibă în pază! Se încruntă spre plăcile de gresie pătate, 
ale podelei. Cum a putut face aşa ceva familiei şi bunului lui renume! 

— Domnule Judecător, nu pot să cred... 

Ea simţi cum o sfredeleşte căutătura apăsată şi duşmănoasă a lui 
Mantagnes şi şovăi. „Aşa vor ei să creadă: el nu fusese Kharemoughi”. 

Şeful Justiţiei îşi trase cu putere de piepţii tunicii. Pe furiş, Jerusha 
slăbi gulerul propriei ei haine. Fără să ştie de ce, era surprinsă să-l 


vadă atât de stingherit. Kharemoughii erau făcuţi să poarte uniformă; 
cei din Portul Nou se simțeau mai degrabă încorsetaţi de rigorile 
vestimentare. 

— După cum ştiţi, Inspectore, ăă... plecarea Comandantului 
LiouxSked ne lasă fără un conducător oficial al forţei de poliţie de pe 
Tiamat. Fireşte, din motive legate de moralul colectivului, trebuie să 
numim cât mai curând posibil pe cineva în acest post. Răspunderea 
numirii îmi revine mie. Dar, bineînţeles, politica Hegemoniei a fost 
întotdeauna de a permite conducătorilor locali să-şi spună cuvântul în 
legătură cu alegerea persoanelor oficiale care vor lucra mai 
îndeaproape cu ei. 

Jerusha se lăsă pe spate în scaun, în timp ce expresia feţei lui 
Mantagnes se întunecă şi mai tare. 

— Regina Zăpezii a solicitat... a cerut... ca să vă numesc pe 
dumneavoastră drept noul Comandant. 

— Pe mine? Se prinse de marginea biroului. Asta e... asta-i o glumă? 

— O glumă nemaipomenită, comentă cu acreală Mantagnes. Iar noi 
suntem ţinta ei. 

— Vreţi să spuneţi că sunteţi de acord cu propunerea? Doriţi ca eu 
să accept această funcţie? Nici nu-i venea să creadă în vorbele pe care 
le rostea. 

— Bineînţeles că veţi accepta funcţia, spuse Hovanesse inexpresiv. 
Dacă asta doreşte ea de la cei care îi protejează poporul, atunci asta va 
primi, încheie el lăsând să se înţeleagă că, după părerea lui, Arienrhod 
îşi alesese singură propria-i pedeapsă. 

Jerusha se ridică încet din scaun, aplecându-se peste birou. 

— Atunci, îmi ordonaţi să devin Comandant. Nu am de ales. 

Mantagnes îşi duse mâinile la spate. 

— Pentru a o mulţumi pe Regină, nu aţi avut nici o obiecţie să fiţi 
făcută inspector înaintea bărbaţilor care meritau asta, rosti el, 
recunoscând pentru prima dată pe faţă acest lucru. M-am gândit că o 
să vă repeziţi să acceptaţi postul de Comandant al Poliţiei, pentru 
simplul motiv că sunteţi femeie. 

— Este mai bine aşa, decât să nu fiu promovată deloc pentru că sunt 
femeie. Simţea o greutate atât de mare în piept, încât crezu că i se va 
opri inima. Însă eu nu vreau aşa ceva! La naiba, nu-mi place Regina cu 
nimic mai mult decât vă place dumneavoastră, iar dacă asta nu 
înseamnă altceva decât să fiu o marionetă... atunci nu vreau să fiu 
Comandant! „O capcană, asta-i o capcană...”. 

— Nu aveţi alternativă, Comandante PalaThion... doar dacă, 
bineînţeles, nu demisionaţi, preciză Hovanesse. Voi avea totuşi grijă 
ca îndoielile dumneavoastră asupra capacităţii de a îndeplini funcţia 
în mod satisfăcător să fie înregistrate cum se cuvine. 

Jerusha tăcu, incapabilă să se gândească la măcar un singur răspuns 


potrivit. 

Mantagnes îşi duse mâinile la guler şi-şi desfăcu însemnele pe care 
sperase să le poarte pentru totdeauna. Le azvârli pe biroul ei. Femeia 
întinse la timp mâna ca să oprească una din ele să alunece peste 
margine. 

— Felicitări, îngăimă el şi salută cu o precizie desăvârşită. 

— Eşti liber... Inspectore Mantagnes, răspunse ea înclinându-şi 
capul cu o mişcare mecanică. 

Cei doi bărbaţi părăsiră încăperea fără un cuvânt. 

Jerusha se aşeză din nou pe scaun. Luă în mâini emblemele în formă 
de aripi care desemnau Comandantul şi simţi cum îi pătrund în palme. 
Asta era lucrătura lui Arienrhod, răzbunarea ei... „Comandanta 
PalaThion...”. Regina o lăsase în bătaia vânturilor, azvârlind-o într-o 
postură care spera să-i distrugă cariera. 

Dar, pe Ticălosul de Luntraş, ea nu ajunsese Albastră fiind slabă de 
înger sau defetistă. Acum era Comandanta PalaThion... şi-n cazul ăsta, 
ce naiba, o să profite din plin! Tacticos, îşi prinse însemnele pe guler. 

— Dacă-ţi închipui c-o să mă distrugi, dacă-ţi trece cumva prin 
minte c-o să mă poticnesc, află atunci că asta-i cea de-a doua greşeală 
a ta, spuse ea cu glas tare către Regina Văzduhului. 

Cu toate acestea, mâinile îi tremurau. „Voi reuşi! Sunt la fel de bună 
ca orice bărbat!” îşi zise, simțind durerea vechilor răni adânci care-i 
slăbea încrederea în ea însăşi. 

Deschise un sertar şi căută pachetul de iestas. Imaginea agoniei lui 
LiouxSked îi apăru însă înaintea ochilor şi palma i se închise fără să 
apuce pachetul. Împinse la loc sertarul. Nu se mai atinsese de iestas în 
întreaga perioadă scursă de la accidentul fostului Comandant. 

Dădu din nou cu ochii de coletul misterios şi-l trase spre ea, ca să 
dea de lucru mâinilor şi minţii. Deznodă sfoara şi desfăşură pânza 
cafenie şi aspră care acoperea o cutie grosolană. Părea adus din 
regiunile periferice pe nava unui negustor; iar acolo nu exista nimeni 
pe care să şi-l poată imagina trimițând un pachet unui inspector de 
poliţie. 

Deschise cutia şi scoase cu grijă conţinutul: o scoică mare cât 
palmele ei deschise, având unul dintre degetele ţepoase rupt de pe 
creasta fragilă. Scoica avea culoarea răsăritului de soare, iar suprafaţa 
îi fusese şlefuită cu răbdare până căpătase strălucirea cerului în zori. 
Ultima oară o văzuse, şi o admirase, pe tăblia şemineului din casa de 
pe plantaţia lui Ngenet ran Ahase Miroe... când stătuse în picioare, 
ascultând trosnetul flăcărilor în tăcerea tihnită, sorbind ceaiul negru, 
tare, pe care Ngenet o îndemnase să-l bea înainte să-şi continue 
drumul către Carbuncle. Momentul acela, surprinzător de paşnic, îi 
reveni acum în minte cu claritate, liniştind-o. Ce ironie: singura vizită 
mondenă plăcută pe care şi-o putea aminti de când venise pe această 


planetă, cu zece ani în urmă, consta în cele cincisprezece minute 
petrecute în compania unui bărbat care probabil încălcase legea... 

Scotoci în interiorul scoicii şi desfăcu tot ambalajul de pe cutie; dar 
nu găsi nici un mesaj. Oftă... nu prea sigură la ce se aşteptase, doar era 
dezamăgită că nu exista. 

— Felicitări pentru promovare, Geia Jerusha, spuse ea plictisită. Luă 
din nou scoica şi închise ochii; o ţinu la ureche aşa cum îi arătase 
Ngenet, ascultând glasul Mării. 

HEI SPARKS, NU PLECA ACUM CÂND CÂŞTIGI. DĂ-NE ŞI NOUĂ 
ŞANSA SĂ EGALAM. 

Bustul holografic de deasupra oraşului distrus de pe masa de joc 
protestă în momentul în care îşi scoase căştile miniaturale. Fără să-l 
bage în seamă, le agăţă de terminal, retrăgându-se în mod oficial. 

— Îmi pare rău. Rânji cu îngâmfare nonşalantă, răspunzând mai 
mult privirilor fixe, ostile, ale celorlalţi judecători decât calculatorului 
ce-l comanda pe crupierul fantomă. Devine plictisitor. 

Introduse cartea de credit în fantă şi o văzu sărind afară cu noua 
sumă înscrisă pe ea — mai mulţi bani decât îşi imaginase cu câteva luni 
în urmă că existau pe lume. Acum, ideea că toţi îi aparţineau aproape 
încetase să-l mai impresioneze. În momentul de faţă, ştia ce multă 
bogăţie circulă de-a lungul Străzii spiralate din Carbuncle. Începea 
chiar să simtă câţi bani trebuie să se scurgă prin Porţile Negre către 
celelalte planete ale Hegemoniei... Învăţa repede. Dar nu destul de 
repede. 

O şterse de la masă, ameţit de vinul samathan, totuşi nu aşa de beat 
decât să nu poată pleca atunci când câştiga. Se gândi că ăsta era unul 
din lucrurile la care se pricepea, cunoscându-şi şansele de izbândă şi 
propriile limite - de aceea câştiga tot mai des la joc. Arienrhod îi 
furniza întruna bani şi el îşi petrecea timpul (când nu juca rolul oficial 
al lui Starbuck) cheltuindu-i prin cârciumi şi jucând în tripourile 
Străzii; înhăitându-se cu atâţia tovarăşi de petrecere cât putea 
cuprinde; ascultând, întrebând, urmărind mişcările subterane, 
încercând să afle de unde vin şi încotro se scurg informaţiile. 

Se căznea să iasă dintr-o groapă de ignoranță abisală, iar când vinul 
şi parfumul drogat al prea multor încăperi ca aceasta începeau să-i 
îmbâcsească simţurile, frustrarea creştea în el până când îi producea 
durere. În oraş nu mai exista nimic care să-i poată face vreo plăcere; 
poate că lucrurile care-l încântau pe flăcăul din Vară continuau să se 
găsească aici în măruntaiele vibrante ale Labirintului, dar el nu le mai 
vedea. Cu cât trăia mai mult în Carbuncle, cu atât îi dispreţuia mai 
mult pe oamenii care făceau parte din viaţa lui. 

Fără să ştie de ce, începuse să deteste vederea a toate şi a tuturor; 
întunericul îi păta trecutul şi viitorul ba chiar şi imaginea propriei sale 
feţe. Totul, cu excepţia lui Arienrhod. Ea înţelegea bezna care se 
întindea aidoma unor bălți otrăvite în cele mai tainice locuri ale minţii 
lui, ştia cum să-i înfrângă ostilitatea; îl asigura că fiecare suflet este 
negru la inimă. Arienrhod îl alina, Arienrhod îi aducea liniştea, 
Arienrhod îi îndeplinea orice dorinţă... Arienrhod îl iubea. Iar teama 


că putea pierde dragostea ei, că putea s-o facă să regrete că-l lăsase să 
devină Starbuck — s-o vadă aruncându-l, aşa cum procedase cu rivalul 
lui — constituia un nor ce se întindea permanent la orizontul acelei 
mări liniştite. 

Regina folosea propriul ei sistem vast de spioni electronici şi de 
nobili de încredere pentru verificarea şi completarea informaţiilor 
fragmentate şi disparate pe care i le aducea Sparks. Cu toate acestea, 
extraplanetarii care aveau într-adevăr ceva de ascuns îşi luaseră 
contramăsuri eficace şi tânărul ştia că ea duce lipsă de informaţii de 
primă mână, culese direct de la sursă de către un Starbuck autentic, 
adică de un bărbat care şi-ar fi petrecut viaţa printre ei. Avea să vină 
şi ziua când Reginei va începe să-i displacă ignoranţa lui de Văratic. 
Poate că, ameţit de situaţie, el îşi pierduse din vedere propriile limite, 
doar o dată... 

Sparks îndesă cartea de credit în căptuşeala centurii şi plecă de la 
masă, simțind cum îi dispare entuziasmul. Pentru o clipă se întrebă 
nemulțumit dacă era cu adevărat cât de cât priceput la jocurile acelea; 
sau dacă Arienrhod îl supraveghea în secret chiar şi aici, aranjând 
lucrurile în aşa fel încât să fie lăsat să câştige. 

Îşi alungă din minte acest gând şi-şi vârî mâinile în curea, aruncă o 
privire peste marea de capete descoperite sau cu turbane, bonete, 
căşti, coafuri împodobite cu pietre preţioase, aplecate într-o 
prosternare deloc sacră în jurul meselor cu lumini pâlpâinde unde se 
desfăşurau jocurile de noroc pe care şi le aleseseră. Acesta era unul 
dintre tripourile de înaltă clasă, mai rafinat, mai puţin sumbru decât 
speluncile din Labirintul de jos, care asigurau distracţiile unei mulţimi 
formate in mare măsură din muncitori lernatici. Totuşi nici chiar aici 
bucuria nu era cinstită. Jucătorii râdeau şi înjurau cu aceeaşi sete de 
răzbunare, neluând în seamă muzica stridentă care estompa 
conversaţia şi acoperea zgomotele din camera alăturată. Acolo se aflau 
maşinile de vise, unde te puteai pierde în aventuri teribile în alte lumi, 
unde puteai comite orice crimă şi puteai trăi orice experienţă, până şi 
momentul propriei tale morţi, dacă aveai curajul să-l înduri. Sparks le 
folosea tot mai des, dar ele îi dăruiau din ce în ce mai puţin. 

Porni să se strecoare printre mese către intrare, mişcându-se cu 
alura şi siguranţa de sine ce aparţineau altui bărbat; unuia care purta 
mască şi avea pe piept o medalie extraplanetară. Sparks Dawntreader 
purta o tunică de import cu benzi lucitoare, iar în picioare era încălțat 
cu cizme înalte; părul îi era tuns scurt ca al unui lernatic, însă ceea ce- 
i făcea pe ceilalţi clienţi să se ferească din calea lui era aroganţa 
nesimţitoare a lui Starbuck. 

— Arăţi ca un bărbat care ştie ce vrea! 

Singura ce nu se dăduse la o parte i se propti în cale, cu 
îndrăzneală, etalându-şi despicătura argintie a rochiei lungi de seară 


ce nu tăinuia nimic. 

El o privi dar apoi întoarse capul, continuând să nu fie prea încântat 
de caracterul public al avansurilor sexuale care se obişnuiau în oraş. 

— Nu, mulţumesc. Vreau doar să ies de-aici. 

Argintiul rochiei ei îl făcu să se gândească pentru o clipă la părul 
alb ca argintul... Trecu hotărât pe lângă femeie, încercând să n-o 
atingă. În afară de Arienrhod, nu mai dorea acum cu adevărat pe 
nimeni alta; Arienrhod era cea care îl învăţa să dorească lucruri la 
care el nici măcar nu visase vreodată. Iar ideea unui act sexual făcut 
pentru bani i se părea grotescă şi perversă, chiar dacă ştia că jumătate 
din femeile şi bărbaţii care-şi ofereau trupurile în aceste locuri erau 
Iernaticii. Din plictiseală ori avizi de bani, ei îşi adaptaseră dispoziţia 
firească pentru raporturi sexuale la poftele mercenarilor 
extraplanetari. 

Se aflau aici şi prostituate extraplanetare, dirijate de alți 
extraplanetari situați în păturile înalte ale păienjenişului puterii 
ascunse care cuprindea Labirintul. În Hegemonie existau lumi unde 
sclavia constituia un fapt acceptat fățiş sau tacit — iar Arienrhod nu se 
amesteca în obiceiurile clienţilor ei. Unii nu difereau cu nimic de 
vânzătorii de trupuri locali (păreau doar, mai exotici), dar existau şi 
zombii, victime în carne-şi-oase care satisfăceau genul de clienţi 
nemulţumiţi de maşinile de vise. Aceştia se mişcau aproape dezbrăcaţi 
prin mulţime, etalându-şi cicatricile — nu, nu e bine spus „etalând”. Ei 
erau nişte morţi vii ce se mişcau, privind cu ochi lipsiţi de expresie, ca 
somnambulii; al lor era şi visul şi coşmarul. Erau drogaţi, i se spusese 
tânărului, sau drogurile le distruseseră deja creierele. Arienrhod îi 
explicase că nu mai simțeau nimic. Odată, când propria-i stare 
sufletească devenise teribil de deprimantă, el însuşi fusese gata să... 

Totuşi amintirea momentului în care zăcuse neajutorat într-o alee, 
în timp ce patru negustori de sclavi îl numeau „drăguţ” risipise 
deprimarea, având acelaşi efect cu felul în care fluierul său de scoică 
se spărsese în acea noapte; se întrebase dacă îi dispreţuia cu adevărat 
pe toţi extraplanetarii, sau doar pe extraplanetarul din el. 

Arienrhod îi alinase însă din nou conştiinţa, ştersese cu buretele 
întrebările, râsese cu blândeţe şi-i spusese că mereu va exista răul, pe 
orice lume, în orice fiinţă, fiindcă fără el nu ar mai fi existat măsură 
pentru bine... Sparks inspiră adânc, în timp ce uşile cazinoului se 
închiseră în spatele lui, rămase locului pe lespedea din minereu 
metalic rar ce servea drept prag şi-şi lăsă plămânii să se curețe. O 
pisică brun-roşcată alunecă pe lângă picioarele sale şi dispăru într-o 
spărtură ascunsă în zid, mergând la vânătoare. 

— „Hai, S'eing, dă-mi un răgaz. (Vocea familiară, totuşi ciudată îl 
făcu să se-ntoarcă şi să se uite în lungul fațadei clădirii). Voi face 
totul, pentru numele zeilor, orice ca să ies din gaura asta de iad şi să 


mă-ntorc în vreun loc unde ei mă pot ajuta! Angajează-mă... 

Vorbitorul era extraplanetar, cu păr întunecat la culoare şi năclăit, 
cu piele maronie şi o barbă rară. Stătea aşezat pe o cutie, sprijinit de 
perete, şi purta o salopetă de marinar pătată, lipsită de însemne. Era 
străin, arăta a fi un bărbat puternic, într-o stare de inaniţie care-l 
ducea încet la moarte, şi Sparks dădu să se îndepărteze ca să nu-l mai 
vadă. Dar vocea... 

— Mi-o datorezi, lua-te-ar naiba, S'eing! 

Sparks îl privi pe străin cum se smulge de lângă perete cu o 
stângace răsucire a torsului şi cum îl apucă pe interlocutorul său de 
cracul costumului de zbor. 

Al doilea bărbat părea să fie căpitan de cargobot, sau să aibă alt 
rang mai puţin oficial, era o matahală de om cu faţa brăzdată de 
cicatrici. Se retrase brusc, dezechilibrându-l pe cel aşezat. Acesta se 
răşchiră neajutorat pe stradă şi Sparks înţelese şocat că picioarele îi 
erau paralizate. Ofiţerul cu cicatrici hohoti cu genul de râs pe care n- 
ar fi dorit să-l mai audă vreodată. 

— Nu-ţi datorez nici un sfanţ, Herne, dacă nu eşti în stare să iei 
paralele. 

Blestemele ologului îl urmăriră pe alee. 

Herne îşi aranjă cu efort picioarele-i inutile, ignorând privirile mai 
mult sau mai puţin delicate ale trecătorilor. Sparks rămase în picioare 
holbându-se ca şi ceilalţi, prins în capcana unui voyeurism al milei. În 
cele din urmă mai înaintă puţin, şovăitor, când îl văzu pe schilod 
încercând să se târască înapoi la locul său. Bărbatul îi aruncă o 
căutătură şi alunecă iarăşi pe pavaj. 

— Tu! Duşmănia urmă recunoaşterii, precum noaptea zilei. Ea te-a 
trimis aici? Ea ţi-a zis unde să mă găseşti?... Mda, uită-te bine, băiete! 
Umple-ţi ochii, umple-ţi creierul şi-apoi să nu uiţi niciodată că într-o 
zi îţi va face şi ţie acelaşi lucru. 

Palma lui se strânse într-un pumn de praf, pe care îl aruncă apoi 
departe. 

— Starbuck! Sparks nu-şi dădea seama dacă vorbise sau nu cu glas 
tare, dar ştia că acesta era adevărul. Ea... ea a spus c-ai murit. 

Crezuse că Regina voise să spună că Starbuck ar fi căzut în mare de 
la o înălţime de câteva mii de metri. Dar din pereţii puţului ieşeau în 
afară tot felul de platforme şi instalaţii. Una din ele îi întrerupsese 
probabil căderea... şi-i rupsese spinarea. Acum putea la fel de bine să 
fie mort... dar trăia. Sparks simţi deodată cum scăpă de apăsarea 
nedefinită pe care o avea undeva în piept, lucru de care deveni 
conştient doar în lipsa lui. 

— Mă bucur... 

Herne se răsuci cu o furie zadarnică; braţul i se repezi către piciorul 
lui Sparks. 


— Pui de lele din Vară! Dacă aş putea pune mâna pe tine, aş 
termina ce-am început! Se prăbuşi din nou pe spate, lăsându-şi mâna 
să-i cadă. Dă-i bătaie, bucură-te de asta, puştiule! Chiar şi aşa, tot sunt 
de două ori mai bărbat decât tine, iar asta o ştie şi Arienrhod. 

Sparks rămase în afara razei de acţiune a schilodului; faţa îi ardea. 
Amintirea a ceea ce-i făcuse Herne, şi a ceea ce nu reuşise să-i facă, 
acolo în Sala Vânturilor, îi înecă mila, precum o picătură de miere 
într-un cazan cu fiere. 

— Nu mai eşti deloc bărbat, Herne, şi Arienrhod este numai a mea. 

Se răsuci pe călcâie şi porni pe alee. 

— Prostule! Râsetul furios al lui Herne îl izbi în spate. Arienrhod nu 
este a nici unui bărbat! Tu-i aparţii şi te va folosi până când te va 
termina... 

Sparks continuă drumul fără să privească înapoi, până ce ajunse la 
colţul străzii. Acolo însă nu porni în sus pe pantă, către palat; stătu 
locului până când furia i se scurse încetul cu încetul din inimă şi 
numai avu nici un sens, după care se hotărî s-o ia în direcţia opusă 
Merse mult timp la întâmplare, pătrunzând în inima Labirintului. 
Trecu de barurile şi cazinourile care îi deveniseră o a doua casă; 
aruncă priviri neinteresate către vitrinele magazinelor, pline de 
mirodenii şi plante medicinale de import, bijuterii, picturi, caftane, 
terminale... şi sute de jucării tehnice diferite: fleacuri scumpe, 
sofisticate, puse în circulaţie pentru comerţul înfloritor din portul liber 
ca şi pentru ochii uimiţi ai băştinaşilor. Cândva se oprea la fiecare 
vitrină pe care o întâlnea în drum şi o plimbare prin Labirint părea o 
plimbare prin rai. Acum abia de-i mai reţineau privirea. Oricum, fără 
ca el să fie conştient de asta, timpul îi acoperise conştiinţa cu o coajă 
de dezamăgire şi vinul încântării se transformase în oţet. 

Chiar şi aleile multicolore, terenul întâlnirii rodnice unde artizanii 
acestei planete şi ai altor şapte îşi lăsau creativitatea să înflorească, 
deveniseră rupte de realitatea sa. Nu-l mai atrăgeau prezentarea, 
parfumurile sau muzica, atunci când trecea pe lângă ei, iar acum 
vânătaia profundă lăsată pe conştiinţa lui de imaginea lui Herne îl 
apăsa dureros, cu acuitate, prin zidurile de sticlă care-l închideau între 
ele. Încercuit de inima pulsândă a oraşului pe care venise să-l 
descopere, el constata că, într-un fel sau altul, lucrul după care se 
întinsese îi lunecase din nou printre degete. La fel ca tot ceea ce iubise 
vreodată, sau pe care contase... 

Mâna i se încleştă violent peste suportul unei sculpturi cinetice din 
standul de prezentare pe lângă care trecea; note stridente răsunară 
dintre ţepii ei, sărind precum nişte pisici. Cu toate acestea muzica 
disonantă, izotonică, se oprise la nivelul pielii sale, iar suportul de 
metal rece se legăna într-o altă dimensiune. Sau poate doar îşi imagina 
nefirescul lor; deşi tot nu trecea... „De ce? Ce nu-i în ordine cu mine? 


Ce-i greşit?” 

Îi dădu drumul cu dezgust, când sculptorul ieşi indignat în uşa 
magazinului. Plecă mai departe, dându-și seama abia acum unde se 
afla: era în Aleea Lămâiului, iar în faţa lui putea deja s-o vadă pe Fate 
Ravenglass, aşezată ca de obicei cu tăvile şi ornamentele în pragul 
uşii. Locul unde venise, odată, de mult, pentru adăpost şi unde fusese 
acceptat fără să i se pună întrebări sau condiţii. Locul în care putea 
reveni oricând, un liman de linişte şi creaţie într-un univers al 
indiferenţei şi al dezbinării. 

Observă că Fate nu e singură şi-l văzu pe vizitator ridicându-se de 
pe treaptă într-un nor de văluri albastre ca noaptea, brodate cu 
curcubee. O recunoscu pe prietena ei, Tiewe - după văluri, căci 
niciodată nu-i zărise altceva decât mâinile de abanos. Auzi cântecul 
dulce al colierului ei de clopoței ascuns sub veşmânt. O întrebase pe 
Fate de ce Tiewe nu-şi arată niciodată faţa, gândindu-se că poate era 
desfigurată, dar bătrâna îi răspunsese că aşa se obişnuia pe planeta ei 
natală. De atunci el mai văzuse doar una sau două femei 
asemănătoare, păzite cu grijă de către însoţitoare. Tiewe se simţea 
stânjenită în prezenţa bărbaţilor şi Sparks încercă o mulţumire 
amestecată cu gelozie când îşi dădu seama că acum pleca fiindcă îl 
văzuse pe el. Fata avea mulţi prieteni, dar nici unul nu părea să-i fie 
mai mult decât atât. Tânărul chiar se întrebase uneori despre motivele 
celibatului ei. 

Pe când Tiewe se îndrepta ducând cu ea clinchetul clopoţeilor, 
Sparks se apropie de Fate, care întoarse chipul spre el pe jumătate 
zâmbitor şi pe jumătate încruntat de încordare. 

— Sparks... tu eşti acolo? 

Malkin mieună afirmativ din locul unde stătea ghemuit în prag. 

— Eu sunt. Bună, Fate. Sparks se opri în faţa ei, simțindu-se dintr-o 
dată cuprins de nesiguranţă. 

— Ia te uită, ce surpriză plăcută! Ia loc, doar nu eşti un străin. Deşi 
cam aşa te-ai comportat în ultimele luni. 

Pe faţa lui apăru o expresie de vinovăţie, când se aşeză grijuliu 
printre tăvile de pe verandă. 

— Ştiu. Îmi pare rău, eu... 

— Nu, nu, nu te scuza, îşi agită ea braţele, iertându-l cu mărinimie. 
În definitiv, cât de des am venit eu la palat să te vizitez? 

— Niciodată, râse el. 

— Atunci eu ar trebui să-ţi fiu recunoscătoare că ai venit. Pipăi 
după masca pe care o lăsase pe jos. Povesteşte-mi bârfele de la curte — 
ce se mai poartă pe-acolo, cum se mai distrează, ce năzdrăvănii 
miraculoase mai pun la cale. Am nevoie să mă-nveselesc puţin. Tiewe 
este inspirată când ţine în mână un ac şi-un fir de mătase, dare o 
persoană atât de tristă. Privi într-o parte, încruntându-se la ceva 


nevăzut şi, întinzând brusc mâna după o tavă cu mărgele, o răsturnă. 
La naiba! 

Malkin sări din uşă şi dispăru în magazin. 

— Ascultă, lasă-mă pe mine... 

Sparks se aplecă, abia reuşind să prindă o cascadă de verde lucitor 
care se revărsa peste marginea treptei. Îndreptă tava şi o umplu la loc 
cu răbdare, operaţiunea meticuloasă având asupra lui un efect 
liniştitor. 

— Uite-aici! Îi înmână alte trei mărgele, revenind recunoscător la 
obiceiurile sale şi la relaxarea pe care o avusese cât stătuse aici. 

— Vezi cât de mult ţi-am simţit lipsa, zâmbi Fate primind mărgelele 
în palmă. Dar nu doar pentru mâinile tale neobosite... ci şi pentru 
cântecele tale legănate de Văratic, ca şi pentru prospeţimea uimirii 
tale. 

Sparks îşi înfipse degetele în genunchi, fără să spună nimic. 

— Mai rămâi un pic să-mi cânţi şi mie ceva? A trecut destulă vreme 
de când nu s-au mai auzit cântece pe aleea asta. 

— Eu... Îşi înghiţi nodul din gât. Nu mi-am adus fluierul cu mine. 

— Nu? rosti ea, cu un ton mai neîncrezător decât dacă i-ar fi spus că 
este gol-puşcă. De ce? 

— Eu... de-o vreme nu prea am chef de cântat. 

Oarba şedea aplecată deasupra formei de mască, aşteptându-l să 
continue. 

— Sunt prea ocupat, se apără Sparks. 

— Credeam că asta faci tu pentru Regină... Îţi cânţi muzică. 

— Nu mai cânt. Acuma... ăă... fac altele. Se foi pe suprafaţa dură a 
treptei. Alte... lucruri. 

Fate aprobă din cap. Tânărul uitase cât de tulburătoare putea fi 
privirea celui de-al treilea ochi al ei. 

— Cum ar fi jocurile de noroc şi băutul în „Vederea Paralaxă”. 

Remarca ei suna ca o simplă constatare. 

— Cum de ştii... pe unde umblu? se miră Sparks, nu prea încântat să 
recunoască şi restul afirmației. 

— Te cunosc după miros. Tămâia folosită la ei este importată din 
Tsieh-pun. Fiecare loc are propria lui identitate şi la fel se întâmplă şi 
cu drogurile. Iar vorba îţi e puţin împleticită. 

— Spune-mi dac-am pierdut sau am câştigat. 

— Ai câştigat. Dac-ai fi pierdut, n-ai mai fi vorbit aşa de îngâmfat 
despre asta. 

El râse cam mânzeşte. 

— Ai fi fost bună de Albastră. 

— Nu, clătină ea din cap în timp ce căuta cu acul găurica unei 
mărgele. Ca să fii Albastru trebuie să ai un anumit simţ al 
superiorității morale, iar eu nu-i pot judeca pe semenii mei care sunt 


la fel de păcătoşi ca şi mine. Așa..., făcu încântată când mărgeaua 
lunecă la locul ei. Nişte pene verzi, te rog. 

— Ştiu, zise tânărul dându-i penele. 

— De asta ai venit azi aici? Îşi înmuie degetele în clei şi unse 
codiţele penelor. Atâta timp cât îţi închei jocul când eşti în câştig, 
Regina n-are de ce să se opună felului în care-ţi petreci timpul liber 
sau îţi cheltui banii, nu-i aşa? 

— Ea vrea să joc. Îmi dă şi bani. 

Vorbele îi scăpară fără să vrea, simţise că secretul atât de bine 
ascuns îi vine pe limbă şi ştiuse că era numai o chestiune de timp. 

— Chiar aşa? Eşti atât de bun? întrebă Fate de parcă s-ar fi îndoit. 

— Nu. Mă folosesc de joc ca să aflu câte ceva despre modul cum 
gândesc extraplanetarii, ce planuri au, şi pe urmă să-i spun Reginei... 

— Credeam că pentru asta îl are pe Starbuck. 

— Aşa e. Zidul invizibil al anomiei sale păru să-l închidă într-un 
spaţiu al tăcerii absolute, iar vocea care trebuia să fi fost mândră, abia 
trecu dincolo de acest zid: Eu sunt Starbuck. 

Femeia oftă uşor când trase aerul în piept şi acesta fu primul ei 
răspuns. 

— Auzisem eu că există un nou Starbuck. E adevărat, Sparks? Tu, 
un Văratic, un... „Un băiat”, voise să spună, dar se abţinu. 

— Pe jumătate Văratic, preciză el dând din cap. Da. E adevărat. 

— Cum? De ce? Mâinile ei rămaseră nemişcate peste gura căscată a 
măştii. 

— Pentru că ea se aseamănă atât de mult cu Moon... Şi Moon a 
plecat (Arienrhod era singura fiinţă care nu se schimbase, singura 
întreagă şi reală, mai adevărată pentru el decât propria lui carne). Ea 
ştia totul despre Moon, despre ce înseamnă pentru mine. Era singura 
care putea înţelege... Cuvintele ieşeau cu greu, spunându-i lui Fate ce 
se petrecuse (dar nu chiar tot) între Arienrhod şi el după aflarea veștii 
despre răpirea lui Moon... Aşa încât, a trebuit să-l provoc la luptă pe 
Starbuck — pentru că o iubesc. Ea m-a lăsat să-l provoc, pentru că mă 
iubeşte. Şi am învins. 

— Cum ai izbutit să ucizi un bărbat ca acela? 

— L-am omorât cu fluierul meu... în Sala Vânturilor. „Numai că n-a 
murit”. 

— Şi de-atunci n-ai mai cântat. Fate clătină din cap, şi coada ei 
groasă împletită i se rostogoli pe umăr. Dar spune-mi... a meritat oare 
să faci asta? 

— Da! Tresări surprins de propria-i voce. 

— Oare de ce mi se pare că am auzit „nu”? 

Degetele lui se strânseră peste o tavă cu mărgele, muşchii i se 
contractară; bătrâna nu văzu acest lucru. 

— Trebuia să fiu Starbuck. Trebuia să fiu cel mai bun, altfel n-aş fi 


fost... vrednic de ea. Trebuia să fiu singurul care să conteze. Dar am 
crezut că odată ce am câştigat întrecerea, restul o să fie uşor — şi nu e. 
Am crezut că asta va fi tot ceea ce mi-am dorit vreodată. 

— Şi nu e. 

Fl clătină din cap: 

— Nu ştiu ce naiba o fi cu mine! Prea îmi ies toate mereu pe dos... 
tot ce fac. 

— Atunci poate că tu n-ai fost destinat să faci asta. Încă te mai poţi 
întoarce în Vară... nu te opreşte nimic. 

— Înapoi la ce? izbucni Sparks. Nu! Nu mă pot duce înapoi. Îşi 
pusese deja această întrebare şi-şi dăduse răspunsul. Nimeni nu se- 
ntoarce, ştiu asta acum. Noi mergem mereu tot înainte, asta-i, şi nu 
există absolut nici un motiv... N-o voi părăsi pe Arienrhod, nu pot. Dar 
dacă nu pot să ajung ceea ce vrea ea să fiu, oricum o voi pierde. 
„Herne ştia; Herne ştie totul...”. 

— Vei găsi tu o cale să iei pulsul extraplanetarilor. Dacă ai fost 
îndeajuns de isteţ ca să-l păcăleşti pe Starbuck, vei fi destul de deştept 
să-i iei şi locul. O să te-nveţi să fii ca el, ai început deja s-o faci. 

Ceva îl surprinse în cuvintele oarbei, un fel de mâhnire. Încleştă un 
pumn şi-l cuprinse în palma cealaltă. 

— Trebuie s-o fac. Trebuie să cred în asta... Înainte să vină iar 
Vânătoarea. 

— Vânătoarea care aduce apa vieţii? Vânătoarea de mersi? 

— Da. 

Privi în jos, prin pavaj, prin inima oraşului şi a planetei, către 
întinderile maritime stăpânite de nobilii Iernatici. În mintea lui putea 
să vadă din nou Vânătoarea, şiragul de stânci golaşe risipite în largul 
mării; putea să simtă ritmul valurilor oceanului, cântând prin coastele 
navei, cântecul lumii pe care o lăsase în urmă. Îşi aminti cum 
cercetase zările, prins deodată de dor... Dar dacă Doamna îl chema 
acasă, el nu îi mai putea auzi glasul. Poate pentru că el venise ca să 
vâneze mersi, sau poate fiindcă Marea era doar mare, un volum de 
apă, o soluţie chimică. 

Privise ţărmul celei mai apropiate insule, unde colonia tot mai 
redusă a mersilor se întinsese de-a lungul plajei cu prundiş negru... 
până când Dulăii îi împinseseră înapoi în mare, în plasele ce aşteptau 
să-i tragă în adânc şi să-i înece. Ei mureau dacă nu puteau ieşi la 
suprafaţă de două ori pe oră, ca să respire. 

Nici un Văratic n-ar fi omorât un mers, aceştia erau copiii Doamnei, 
născuţi de Ea după ce stelele căzuseră în mare şi deveniseră insule, 
consorţii ei, Uscatul. Se spunea că marinarul care întâmplător ucide 
un mers nu mai are noroc din ziua aceea... iar cel care ucide unul în 
mod intenţionat este înecat de către restul echipajului. Auzise sute de 
poveşti despre mersi care salvează mateloţi căzuţi peste bord, ba chiar 


echipaje întregi ale navelor eşuate; îl văzuse pe mersul care trăia în 
portul Insulei Porții şi care brăzda drumul pe suprafața unduitoare a 
mării, călăuzind navele în siguranţă printre stâncile periculoase ale 
Recifului Porții. Îşi aminti de mersii care le ieşiseră în întâmpinare 
când ajunseseră pe insula sibililor. N-auzise niciodată de vreun mers 
care să facă rău sau să rănească pe cineva. 

Însă pentru binele ce-l puteau face ființelor umane - binele 
fundamental al tinereţii veşnice — ei trebuiau să moară. Sparks crezuse 
întotdeauna că mitul mersilor nemuritori care dăruiau imortalitatea 
oamenilor nu era decât o poveste din bătrâni... Însă asta nu durase 
decât până când venise în Carbuncle. Apoi o întâlnise pe Regină, care 
domnea de o sută cincizeci de ani... şi Arienrhod îi pusese în mâini 
sticluța cu lichid argintiu, vâscos, iar el lăsase stropii să-i picure în gât 
şi înţelesese că şi el putea fi veşnic tânăr. 

De aceea rămăsese pe loc, plătind pentru nemurire cu prezenţa sa, 
trădând toate lucrurile în care crezuse vreodată sau în care mai 
credea, în timp ce Dulăii prindeau în plasă şi înecau undeva 
dedesubtul apei victimele neajutorate. 

După aceea trăseseră cadavrele la bordul navei şi, împingându-l pe 
el la o parte ca pe o fiinţă nefolositoare ce era, se aplecaseră deasupra 
lor cu cuţitele, pentru a le despica beregăţile pestrițe. Scurseseră apoi 
preţiosul sânge de mers, în timp ce tentaculele li se înroşeau iar 
puntea devenea alunecoasă sub picioarele lui Sparks. 

Roşul se scurgea înapoi în mare, urmat de cadavrele mutilate, cu 
ochii întunecaţi, încă uimiţi de sosirea morţii. „Pierduţi... pierduţi cu 
toţii!”. Îşi întorsese capul, cu inima grea, cu mult înainte de încheierea 
masacrului, încercând să se piardă în zarea nesfârşită a oceanului şi a 
cerului. Dar nu putuse scăpa de pleoscăitul leşurilor aruncate în mare 
„prea târziu, prea târziu”, sau de biciuirea sălbatică a apei de către 
vietăţile ce se hrăneau cu stârvuri şi care pângăreau puritatea verde- 
albastră, înfulecând hămesite. Marea Mamă, în înţelepciunea ei 
nemiloasă, nu irosea nimic şi blestema destrăbălarea celor care făceau 
acest lucru... 

— Sparks! 

Vocea lui Fate îl rechemă la realitate; oraşul se închise în jurul lui, 
adăpostindu-l de blestemele Doamnei, negând până şi simpla lor 
existenţă. 

— A fost atât de groaznic... şi s-a distrus totul! N-am putut... Scutură 
din cap. Dar de data asta, am s-o fac aşa cum trebuie. Pot scoate 
măruntaiele unui mers mort, nu mai sunt un superstiţios Iubitor al 
Mamei. 

Îşi aminti de disprețul Dulăilor care fusese extrem de evident chiar 
şi fără cuvinte, îşi aminti de bunăvoința mângâietoare a lui Arienrhod 
când îi alungase demonii îndoielii şi dezgustului de sine pe care-i 


adusese cu el în Carbuncle. Tot atunci ea îi dăduse, fără comentarii, 
sticluța poleită ce conţinea apa vieţii. 

— Nu, presupun că nu eşti, nu-i aşa? Vorbise iar cu regret. Moartea: 
nu e niciodată un lucru pe care să-l înfrunţi cu uşurinţă. De-asta 
jinduim toţi să gustăm apa vieţii. Şi o luăm pentru noi înşine, fiindcă 
propria noastră moarte este cel mai dur lucru dintre toate... Facem 
ceea ce credem că trebuie să facem. 

Întinse mâna, bâjbâind după braţul lui. 

— Nu vreau să vă întrerup..., se auzi o voce străină dinapoia 
tânărului. Avem o livrare aici. 

Sparks se întoarse, privind odată cu Fate spre cele două siluete de 
pe alee: o femeie şleampătă şi o făptură neumană... 

— Tu! 

Chipul fără de faţă al lui Pollux îl privea cu o platitudine 
neschimbată, dar ochii cenuşii ai lui Tor înregistrară toată gama de 
sentimente, de la stupefacţie la o întristare profundă. 

— Dawntreader? se foi ea de pe un picior pe celălalt. Hei, ăă... Cum 
ai dus-o, puştiule? Se pare că te-ai descurcat. Cu greu te-am 
recunoscut. 

— Nu mulţumită ţie am reuşit să fac ceva. 

— Mda, păi... Îşi feri stingherită căutătura. Bună, Fate. Ţi-am adus, 
în sfârşit, toate furniturile. Vrei să ţi le stivuiască Pollux? 

Fate începu să împingă tăvile, deschizând o cărare către uşă. 

— Îi arăt eu unde să le pună. Nu ştiam că eşti prietenă cu Sparks. 

— Nici nu este. 

Sparks se ridică în picioare şi se feri, când Pollux trecu indiferent, 
manevrând platforma plutitoare pe care se aflau containerele. Privi 
după Fate cum dispare înăuntru, strecurându-se cu uşurinţă printre 
lucrurile cunoscute, şi după Pollux care o urma. O opri însă pe Tor, 
blocând cu mâna deschizătura uşii. 

— Nu, nu. O lipi cu spatele de peretele clădirii. Ia să discutăm noi 
puţin. Despre ceea ce mi-ai făcut la spectacolul cu omorârea starlului. 
Despre ceea ce ai făcut cu toate bunurile mele, după ce m-ai curăţat 
de ele. 

Tor se apăsă cu spatele de vopseaua cojită, ferindu-şi în continuare 
privirea. 

— Uite ce-i, Sparks, să ştii că-mi pare cu adevărat rău de cele 
întâmplate. Zău că nu mi-a plăcut să-ţi fac aşa ceva, dar erai aşa de 
încrezător... şi atât de prost... lar eu eram datoare vândută lui 
Hardknot, aia de la „Marea şi Stelele”. Pierdusem o parte din 
încasările zilnice ale cazinoului. Dacă nu-i duceam banii înapoi, mi-ar 
fi luat şi pielea de pe mine, ştii tu ce-nseamnă asta? Sinceră să fiu, a 
fost care pe care, ori tu ori eu. Şi-n plus, mi-am închipuit că o să te- 
nvăţ ceva minte, oricum aveai nevoie... 


Ridică din umeri, începând să-şi recapete stăpânirea de sine. 

— Ce-ai făcut cu lucrurile mele? 

— Le-am amanetat, doar ce credeai? 

— Cât ai căpătat pe ele? întrebă tânărul aproape într-o doară. 

— Praful de pe tobă, ce-ţi închi... Vocea ei amuţi când braţul lui o 
apucă strâns de gât şi-o izbi din nou de perete. O, zeilor! Se zbătu, 
încercând să nu mai vadă ceea ce zărea în ochii lui Sparks. Ce te-a 
apucat, puştiule? 

— Am învăţat de la tine. O strânse şi mai tare, bucurându-se de 
expresia întipărită pe faţa ei. Acum, Tor, îmi eşti datoare mie şi-aş 
putea să-ţi iau imediat pielea de pe tine. 

— Tu... doar n-o să faci aşa ceva? O simţi cum înghite în sec, brusc 
înfricoşată, mâinile ei se ridicară, strângându-se peste braţul lui. Ce 
faci... 

— Sparks, ce faci acolo! se auzi vocea surprinsă a lui Fate. 

EI clipi şi ceața mândriei sale rănite se risipi treptat. Îi dădu drumul 
lui Tor. 

— Nu meriţi atâta osteneală. 

Femeia suspină zgomotos, pipăindu-şi gâtul cu mâinile. 

— Doar... doar o simplă neînțelegere, Fate. Am să-ţi dau banii, 
puştiule. Vreau să spun, vine ziua de plată şi... 

— Las-o baltă. 

Se întoarse pe călcâie, cu faţa arzându-i de mânie şi stânjeneală, 
întrebându-se cât de mult din scena anterioară putuse Fate să 
priceapă. Totuşi ceva care îi scăpase lui Tor în şuvoiul acela de scuze 
îi răsări iar în minte, undeva la rădăcina proastei dispoziţii care-l 
cuprinsese; se răsuci iarăşi către ea, cu răzbunarea calculată întipărită 
pe chip. 

— Pe de altă parte, nu... să n-o lăsăm chiar baltă. Îmi eşti datoare, 
şi-am să-ţi spun cum poţi să-mi înapoiezi datoria. Dac-o să joci corect, 
s-ar putea să-ţi iasă şi ţie ceva. Îşi scoase cartea de credit şi i-o puse 
înaintea ochilor. 

Tor o privi nedumerită. 

— Ce spui? Şovăind, întinse mâna s-o apuce; el o feri. 

— Spuneai adineaori că eşti curier la „Marea şi Stelele”. Probabil că 
ştii multe despre cine şi ce controlează aici în Labirint şi-auzi o 
mulţime de bârfe interesante prin zonă...? 

— O, nu... eu nu ştiu nimic, puştiule, îmi ţin urechile astupate. 
Scutură din cap, închizând ochii împotriva tentaţiei. Eu doar stau pe 
margine şi adun comisioane de la mese, pentru câţiva bănuţi în plus, 
asta-i tot. 

— Nu mai spune! se încruntă Sparks. Dar poate că-ntr-adevăr nu ştii 
destule ca să afli lucrurile care mă interesează pe mine. Îi veni 
deodată o idee care-l încântă. Cunosc pe cineva care ştie ce vreau eu, 


aşa că nu contează! Tu poţi obţine informaţii de la el, dar eu nu pot. 
Aşa că o să te ocupi tu de treaba asta pentru mine, o să ai tu grijă de 
el, înţelegi? 

— Nu clătină ea din cap. Dar în ce naiba ai intrat, ia spune? În ce 
vrei să mă bagi şi pe mine? 

— Lucrez şi eu pentru cineva, o persoană... suspusă. Cineva care 
vrea să ştie ce face opoziţia. Există un tip, unul zis Herne, care le ştie 
pe toate, numai că-i cu norocul la pământ. Tu ai să-l agăţi şi ai să-l 
ajuţi să iasă din necaz, iar el o să-ţi fie atât de recunoscător încât îţi va 
spune tot ceea ce vrei să ştii. 

— Ha! Cunosc eu un Herne, un mare cheltuitor, şi dacă acum e la 
ananghie poate să şi putrezească. El şi unii dintre amicii lui făceau 
urât când se drogau şi odată a încercat să... Nu pronunţă cuvântul, dar 
mâinile i se strânseră peste închizătoarea salopetei. Mi-a făcut vânătăi 
în locuri pe care nu le-aş arăta nici propriei mele mame şi noroc cu 
Pollux care l-a smuls de pe mine şi l-a făcut să se răzgândească. 
Aruncă o privire, pe lângă prezenţa de martor tăcut a lui Fate, către 
fiinţa metalică, indiferentă, din uşă. Poate că e o maşină mută, dar e o 
prezenţă mult mai a dracului de bărbătească decât cei care-l 
programează. 

Sparks rânji, imaginându-şi descumpănirea lui Herne. 

— Probabil că era criţă de drogat, dacă-şi pierduse minţile ca să se 
ia de o... 

Tor se înroşi la faţă şi ridică pumnii. 

— Ascultă, Văraticule, să nu glumeşti despre un lucru ca ăsta c-o 
lernatică! 

Rânjetul lui căzu brusc. 

— Pe Do... pe toţi zeii, nu asta am vrut să spun! Dacă-i acelaşi 
Herne, nu mai ai de ce să te îngrijorezi. Nu te va mai supăra cu nimic 
de data asta. O să-l găseşti lângă „Vederea Paralaxă”. Îți voi plăti 
cheltuielile şi am s-o fac astfel încât să-ţi merite osteneala. Ai însă 
grijă să fii sigură că el n-o să ştie niciodată de ce faci asta. Să nu 
pomeneşti deloc de mine. Coborî glasul, întorcându-se cu spatele la 
Fate. Dacă n-o să obţin ceea ce vreau, o să te căieşti, şi nici chiar 
Pollux n-o să fie de ajuns ca să te ţină în siguranţă. 

Faţa palidă a lui Tor se făcu şi mai albă, iar Sparks se simţi puţin 
surprins când îşi dădu seama că îl credea. 

— Ne întâlnim tot aici, la aceeaşi oră, peste... o săptămână. 

— Bine, încuviinţă ea fără vlagă şi se strecură pe lângă trupul lui. 
Hai Pollux, să plecăm. 

— Cum spui tu, Tor. 

Robotul coborî de pe verandă şi porni după ea. 

Tor îl lovi cu ciudă în piept şi-şi continuă drumul pe alee, frecându- 
şi încheieturile degetelor. 


— Ţine-ţi gura, grămadă blestemată de fiare vechi ce eşti! O să te 
schimb pe-un câine. 

Fate se aşezase la loc şi continua să împodobească forma de mască, 
de parcă aceasta constituia singura realitate din univers. Nu-i spuse 
nimic lui Sparks şi nici măcar nu se uită la el cu vreunul din ochii săi. 

Tânărul simţi cum i destramă buna dispoziţie, văzând-o cum se 
retrage din faţa lui... ca şi cum era pe punctul de a se despărţi de el, 
sau de parcă făcuse asta pentru ea. 

— Spuneai că voi găsi o cale să rezolv problema. Am găsit-o. 

— Da, presupun c-ai găsit-o, încuviinţă ea şi luă o bucată de satin. 

— Credeam că tu nu faci judecăţi morale. 

— Încerc să nu fac. Toţi ne alegem propriile drumuri către iad. Dar 
unele alegeri sunt mai uşor de privit decât altele... Nu-mi place să văd 
cum prietenii mei sunt răniţi. 

— Ţi-am spus, nu i-aş fi făcut nici un rău. 

Ştia însă că pentru o clipă fusese cât pe ce s-o facă. Aceea fusese 
clipa când aflase Fate. 

— „Cuvântul de azi e fapta de mâine”, cită ea calmă. Şi pe tine te 
consider tot prietenul meu. 

— Încă? 

— Da, încă. Îl privi fără să zâmbească: Fii atent, Sparks. Să ştii că 
viaţa nu-i ţesută dintr-un singur fir. 

— Bine, ridică el din umeri, neînţelegând prea bine. Ne mai vedem, 
Fate. 

Femeia zâmbi în sfârşit, dar nu era zâmbetul pe care îl aşteptase de 
la ea. 

— „Peste o săptămână, la aceeaşi oră”. 

— S... scuză-mă, amice, l-ai văzut cumva pe unv’ H... Herne? 

Tor se întrerupse când faţa epavei umane se întoarse către ea, 
aprinsă de ura fără rost a unui animal înlănţuit, şi îşi dădu seama că o 
mai văzuse cândva. Scofâlcit şi acoperit de barbă, rămânea acelaşi 
chip: un chip smead de extraplanetar, cu ochi fermecători, împodobiţi 
cu gene lungi, dar la fel de reci ca şi moartea. Rămase o clipă 
privindu-l, ţintuită între prezent şi trecut ca în strânsoarea unei 
menghine. Acesta era Herne, acelaşi Herne, ai cărui ochi o cercetaseră 
odată, văzând nu o fiinţă umană, ci un obiect. 

El însă nu dădu nici un semn că ar fi recunoscut-o, nu confirmă prin 
nimic ironia cu care îi trata soarta, făcându-i să se reîntâlnească. Tor 
se retrase puţin în faţa duhorii răspândite de Herne şi de salopeta lui 
murdară, şi-şi aminti de îmbrăcămintea bogată purtată de bărbat la 
anterioara lor întâlnire. Probabil că drogurile fuseseră cele care 
râseseră la urmă... Tor surâse uşor. Pe ladă, lângă Herne zăceau o 
sticlă golită pe jumătate şi o cutie de conserve în care se zăreau câteva 


monede. Mergând pe alee, femeia văzuse un locotenent Albastru cu 
pielea oacheşă, cu pistrui absurd de roz, amendându-l pentru 
cerşetorie. Totuşi aşteptarea sfidătoare îi păli de pe faţă când pricepu 
în sfârşit întrebarea lui Tor. Îi cercetă, pe ea şi pe Pollux, cu o privire 
fugară lipsită de expresie. 

— Poate cunosc vreun Herne. Nu prea-mi amintesc. Mâna i se 
închise semnificativ în jurul conservei. De ce? 

Ea scotoci într-un buzunar şi azvârli nişte mărunţiş. 

— Am auzit că l-a părăsit norocul. Poate că vreau să i-l schimb. 

— Tu? Trase o duşcă din sticlă şi se şterse cu mâna la gură. Te mai 
întreb o dată, de ce? 

— Asta ne priveşte pe noi doi, replică Tor şi-şi încrucişă braţele; 
jocul aproape începea să-i placă. Deci unde e? 

— Eu sunt Herne, zise el în silă. 

— Tu? se prefăcu ea neîncrezătoare şi hohoti cu dispreţ. Dovedeşte- 
o! 

— Căţea ce eşti! 

Tor sări înapoi, amintindu-și de puterea lui brutală; însă bărbatul 
doar se clătină pe ladă şi ar fi căzut, dacă Pollux n-ar fi întins o mână 
rigidă pentru a-l împinge la loc. Tor rămase locului şi-l privi atentă, în 
afara razei lui de acţiune, încercând să evalueze cele văzute. 

— Deci asta a vrut să spună. Eşti olog! 

Gura lui se strâmbă. 

— Cine? Cine te-a trimis aici? 

— Nimeni important. Ridică din umeri, încurcată. Eu doresc să te 
văd, Herne. Eu sunt cea de care ai face bine să fii îngrijorat. Se sprijini 
de Pollux şi, zâmbind, îşi plimbă o mână peste metalul rece al 
umărului acestuia. Ce-ţi imaginezi că mi-ai face, dacă poziţiile noastre 
ar fi inversate...? 

O îndoială surprinsă îi contractă muşchii obrazului. O studie din 
nou, apoi îl examină pe Pollux. Pentru moment, Tor crezu că vede 
recunoaşterea în ochii lui; sau poate că vinovată era doar teama de a 
fi fost recunoscută. Cât de mulţi duşmani avea un asemenea om într- 
un asemenea loc... câţi prieteni adevăraţi avea el în întregul univers? 
Herne se rezemă de perete, resemnat. 

— Fă ce vrei, pe mine mă doare-n cot. Mai trase o duşcă din sticlă. 

— Nu, clătină ea din cap, amintindu-și de Dawntreader şi de 
necazurile ei cu un sentiment ce se apropia de empatie. Doar te-am 
întrebat. Cum îţi merge? 

Se uită cu atenţie în cutia de conserve. 

— Cam greu. Îl simţi că nu voia s-o întrebe despre propriile-i 
afaceri, o încordare subtilă străbătu acea jumătate a corpului său care 
încă mai reacţionă. Clienţi de la „Vederea Paralaxă” treceau pe lângă 
ei ferindu-şi privirile. 


— Ai coborât mult de ultima dată când ne-am întâlnit. 

El nu-şi amintea, Tor era sigură acum, totuşi nu ştia dacă să se 
bucure sau să-i pară rău. 

— Am mai cerşit şi înainte — n-am murit din asta. 

Ea se rezemă de Pollux, cercetându-l fără grabă, pe schilod 

— Cred că s-ar putea, acum. 

Herne o privi, apoi coborî ochii fără să-i răspundă. 

— Am auzit că ştiai bine treburile prin Labirint înainte să fi avut... 
ăă, accidentul. (Se întrebă ce, sau cine îl ologise). Am auzit că ştii cu 
adevărat pe ce cale se scurge puterea, în afara planetei şi mai departe. 
Ei bine, asta valorează ceva pentru mine. 

— De ce? spuse el tăios. 

— Ce te interesează? contracară ea, nefiind sigură ce motiv putea să 
invoce. Pui cam multe întrebări pentru un cerşetor. 

— Vreau să ştiu de ce o poate interesa pe o lernatică. Există o 
singură lernatică... Se încruntă. 

— Există mii de-ai noştri la fel de interesaţi ca şi voi s-o facem 
mare, străine. Deschise un buzunar şi-şi scoase cartea de credit, 
ridicând-o aşa cum îi făcuse Sparks ei. Poate că nu vreau să fiu veşnic 
hamal. Poate că vreau să-mi iau porţia înainte ca voi toţi să plecaţi de 
pe planetă şi să luaţi tortul cu voi. 

Cu o uşoară surprindere, simţi că aceste cuvinte aveau un sens 
pentru ea. 

Bărbatul dădu aprobator din cap, de parcă vorbele acelea ar fi 
însemnat într-adevăr ceva şi pentru dânsul. 

— Spuneai că asta valorează ceva. Cât? Miji ochii spre cartea de 
credit. 

— N-am mult... oricum mai mult decât tine. Măcar ai un loc unde să 
stai? 

El se mulţumi să clatine din capul slinos şi ciufulit. 

— Exact cum mi-am închipuit, murmură Tor adăugând o înjurătură. 
Poţi să stai la mine deocamdată. Ai oricum nevoie de cineva prin 
preajmă ca să te hrănească şi să te spele. 

— Am nevoie de bani, nu de cineva care să-mi şteargă nasul meu 
blestemat! Nu-mi irosi timpul. 

Se întinse peste umăr şi se scărpină, strâmbându-se. 

— E o minune că se mai apropie cineva într-atât cât să-ţi arunce 
ceva, arătă femeia spre cutie. Ce-o să te faci când o să se rupă hainele 
de pe tine? 

— N-ai vrea să mi le scoţi tu diseară, iubito? replică el privind-o 
pofticios. 

Tor strânse buzele, dar se strădui să zâmbească. 

— Nu eşti genul meu, schilodule. Pollux, aici de faţă, face toate 
muncile murdare pentru mine. E obişnuit să care greutăţi inerte. 


— Cum spui tu, Tor, rosti Pollux monoton, cu blândeţe. 

În vocea lui inexpresivă exista o sugestie aprobatoare, imposibil de 
definit. Tor se îndepărtase din nou, puţin stânjenită. Uneori îi venea 
greu să-şi aducă aminte faptul că Polly nu era nimic altceva decât un 
dispozitiv programat de încărcare cu acţiuni perfect previzibile. 

— Atâta timp cât îmi eşti de folos, poţi avea masă şi casă, Herne. 
Dacă vrei, bine, dacă nu, iar bine. „Zi da sau nu, ticălosule. Eu sunt 
oricum la mijloc, şi-ntr-un caz, şi-n altul”. 

— Nu pot fi la curent cu ceea ce se-ntâmplă decât dacă circul. Şi 
pentru asta îmi trebuie bani, am nevoie de ceva care să... 

— O să ai tot ce-ţi trebuie... atâta timp cât am şi eu. „Cât timp 
Dawntreader îşi menţine târgul cu noi”. 

Fl se lăsă pe spate, cu un zâmbet care îi urâţea faţa. 

— Te-ai făcut, deci, cu un consilier, scumpo. Îşi întinse mâinile, cu 
atenţie. 

— M-am ales c-o bătaie de cap. Luă cutia ştirbă şi-şi răsturnă 
monedele în palmă. Aşa, Polly, acum cară-l acasă. 

Absența desăvârşită a luminii şi a vieţii înfăşura simţurile lui Moon 
într-un giulgiu înăbuşitor, lipsind-o de orice senzaţie. Căzând într-un 
puț fără fund, se recunoscu pe sine cu cea din urmă scânteie slabă de 
viaţă într-un univers unde Moartea domnea necontestată... consoarta 
Morţii, a cărei îmbrăţişare de neatins o slăbea de putere şi de 
sănătatea minţii. Ea venise în acest loc situat în afara vieţii ca să-şi 
caute dragostea pierdută şi intrase pe o poartă prin care trecuse de 
mai multe ori; dar de data asta îşi pierduse drumul şi nu era nimeni 
care să răspundă la strigătele ei, nici o ureche să le-audă, nicio voce să 
le transmită mai departe... „Lasă-mă să mă duc acasă...” 

— Lasă-mă să mă duc acasă! se ridică Moon în capul oaselor în pat; 
vocea îi ricoşă şi se întoarse la ea din pereţii cămăruţei. 

— Moon, Moon... e doar un coşmar. Eşti în siguranţă acum cu noi. 
În siguranţă... Braţele lui Elsevier erau în jurul ei dezmierdând-o aşa 
cum, cu mult timp în urmă, Buni o alina, noaptea. 

Lumina de zi artificială îi izbi ochii, făcând-o să lăcrimeze, imaginea 
tridimensională fixată în perete emana zgomot şi mişcare — întocmai 
cum se întâmplase înainte ca ea să alunece în somnul nesigur. De la 
greaua încercare a Porții Negre, nu mai putea sta într-o cameră 
întunecată. Înghiţi un nod de mâhnire dureroasă, rezemându-şi capul 
pe umărul lui Elsevier şi simţi suflarea ca de gheaţă a aerului pe 
spinarea propriei cămăşi de noapte, rece şi umedă. Lumea se închegă 
încet în jurul ei, confirmându-i locul său; inima i se opri încercând să 
se smulgă afară din piept. Se pomeni ascultând zgomotul mării. 

— E în regulă. Mă simt mai bine acum. 

Vocea continuă să-i sune subţire şi neconvingătoare... devenise un 
lucru obişnuit ca la trezirea dintr-un coşmar să se simtă lipsită de 
putere şi control. Se ridică din nou în capul oaselor, departe de 
prezenţa liniştitoare a bătrânei, dându-şi după urechi şuviţe de păr 
jilave. 

— Îmi pare rău că iar te-am trezit, Elsie. Pur şi simplu nu pot... 

Se întrerupse, ruşinată de neputinta ei şi îşi frecă ochii. O ardeau de 
parcă se umpluseră cu nisip suflat de vânt. Era a treia noapte 
consecutivă când visurile ei obsedante străbăteau pereţii subţiri ai 
apartamentului. Pe măsură ce treceau zilele, vedea oboseala şi grija 
instalate tot mai adânc în cutele de pe faţa lui Elsevier. 

— E o prostie, zise ea frângându-şi mâinile. Îmi pare rău că te ţin 
trează toată noaptea cu nenorocitele astea de... 

— Nu, draga mea. (Moon rămase mută de surprindere, când văzu 
tandreţea din ochii de culoare indigo ai bătrânei). Nu te scuza faţă de 


mine. Nimic din ce-ai putea face nu m-ar deranja. Dimpotrivă, eu sunt 
cea care trebuie să-ţi ceară iertare — este vina mea că ai visele astea, 
că nu-ţi poţi purta trifoiul... Privi în cealaltă parte a camerei, la 
semnul de sibilă aflat pe scrin. Dacă aş putea lua asupră-mi frica ta, aş 
face-o bucuroasă: ar fi o pedeapsă mică pentru răul pe care ţi l-am 
făcut. 

Fata îşi feri privirea, masându-şi braţele cu degetele. 

— N-a fost vina ta, ci a mea: nu eram destul de tare ca să fiu sibilă. 

Moon îşi strânse fălcile cu atâta putere încât simţi că o dor dinţii. Ea 
trecuse prin Poarta Neagră şi ieşise din Transfer ca o străină, bântuită 
de o realitate divizată. În momentul ajungerii lor pe Kharemough, îşi 
revenise, era din nou o fiinţă aproape umană; şi totuşi, când închidea 
ochii şi-şi lăsa mintea slobodă... 

Purtase nestingherită trifoiul aici, în astroportul orbital, mulţumită 
când persoane complet străine de pe planete de care nu auzise 
niciodată o recunoscuseră cu zâmbete şi plecăciuni. Apoi, însă, un 
bărbat îi ceruse să răspundă la o întrebare. Îi întorsese spatele 
cuprinsă de o spaimă bolnăvicioasă şi-l refuzase... Îl refuzase. Elsevier 
îl alungase, dar Moon îşi dăduse seama că nu va fi niciodată în stare 
să răspundă la o altă întrebare... 

— O să... o să mă simt bine când o să ajung acasă, pe Tiamat. 

Acolo unde cerul nopţii sclipea cu o puzderie de nori, nu ca în 
această pustietate neagră şi amară ce secătuia până şi puterea de viaţă 
a unei stele, unde stelele înseşi erau pipernicite, îngheţate şi 
deznădăjduit de singure. Acolo, unde singurul lucru care conta pentru 
ea la fel de mult precum cel pe care-l distrusese venind aici, aştepta 
încă să fie făcut. Acolo unde se găsea om care putea înțelege ce 
înseamnă pentru ea să-şi piardă dorinţa de o viaţă. Sparks... trebuia 
să-l găsească! 

— Dar cât va mai dura...? Ea încercase să nu pună întrebarea până 
acum, fiindu-i teamă de răspuns, deşi ar fi vrut să-ntrebe zilnic, ceas 
de ceas. 

— Deci într-adevăr nu vrei să mai stai? Nici chiar după tot ce-ai 
văzut? 

Speranţa dezamăgită pe care Moon o simţi în vocea lui Elsevier îi 
înțepă inima. Văzuse cât de mult se străduia femeia să-i umple timpul 
şi mintea cu minunile de necrezut ale acestui oraş, ale acestui 
astroport care naviga prin cosmos pe o funie invizibilă ţinută de 
planeta de dedesubt. Crezuse că Elsevier proceda aşa doar ca să-i 
alunge spaimele, dar acum înţelegea că există un alt motiv. 

— Tu... chiar vrei să rămân pentru totdeauna cu tine? 

— Da. Foarte mult, draga mea. Elsevier zâmbi, şovăind. Noi n-am 
avut niciodată copii, vreau să spun TJ şi cu mine... 

Moon cobori privirea, străduindu-se să nu dezamăgească din nou. 


— Ştiu. Dacă ar fi vorba numai de mine, dacă eu aş fi alta, aş 
rămâne cu tine, Elsie. 

Îşi dădu seama că era adevărat, chiar dacă se simţea aidoma unui 
copil pierdut la Festival, aici, în această insulă de neînțeles, imaculată, 
ce se rotea pe cer. Elsevier încercase s-o facă părtaşă la tot ceea ce 
vedea, până când Moon începuse să simtă mândria nepăsătoare a 
extraplanetarilor, care considerau că o navă stelară e ceva la fel de 
banal ca o corabie, care tratau lucrurile sublime şi miraculoase de 
parcă reprezentau dreptul lor legitim. Cu fiecare mică minune 
tehnologică pe care răbdarea lui Elsevier o învăţa s-o utilizeze, 
veneraţia ei faţă de altele mai mari pălea, până ce ajunsese să stea pe 
balconul apartamentului lor şi să se uite la Piaţa Hoţilor ca orice 
extraplanetară get-beget; o cetăţeană a Hegemoniei, simțindu-se 
complet ca la ea acasă în această comunitate interstelară. 

Îi trecu apoi prin minte că înţelesese în sfârşit ceea ce Sparks 
încercase întotdeauna s-o facă să simtă; şi-şi închipui ce mult ar fi 
însemnat pentru el să fie aici — şi îşi aminti că-l părăsise tocmai atunci 
când avusese nevoie de ea. 

— Sparks este în Carbuncle — trebuie să mă întorc. Nu pot rămâne 
aici fără el. „Exilată pe o insulă înconjurată de un pustiu fără viaţă”. 
Nu pot fi sibilă aici. Îşi apăsă palma pe trifoiul de la gât. Mi-am părăsit 
propria lume când trebuia să rămân. Nu mi-am făcut datoria, n-am 
ajuns la Sparks, am dat greş... Doamna nu mai aude rugile mele. Sunt 
pierdută şi de aceea nu mai aud vocea Ei. Îşi trecu picioarele desculţe 
peste marginea patului, punându-le pe podeaua rece. E o greşeală: eu 
nu aparţin acestui loc. Eu aparţin Tiamatului..., zise fata şi în timp ce 
vorbea, simţi dintr-o dată că trăieşte sentimentul respectiv cu o 
intensitate specială. Susţinu privirea lungă a lui Elsevier, dorindu-şi ca 
bătrâna să-i înţeleagă nevoia, dorul... şi amărăciunea. 

— Moon. Elsevier îşi lipi palmele laolaltă, aşa cum făcea când 
încerca să ia o hotărâre. Cum să-ţi spun oare, căci oricum aş face-o, tot 
rău €e?... Tu nu te poţi duce acasă. 

— Ce? Coşmarul estompă imaginea camerei şi a feţei neliniştite a 
bătrânei. Ba pot! Azvârli lumina încrederii ei împotriva umbrei. 
Trebuie să pot! 

Elsevier ridică braţele, pe jumătate cedând, pe jumătate apărându- 
se. 

— Nu... nu. Voiam doar să spun... voiam să spun că nu te poţi duce 
acasă până când Cress nu se va face destul de bine ca să-şi reia funcţia 
de astrogator. 

Cuvintele se stinseră, ca o şansă pierdută. 

Moon se încruntă nesigură; un văl de îndoieli continua să 
adumbrească chipul lui Elsevier. Îşi frecă ochii, faţa; corpul îi era 
gârbovit de oboseală şi dezamăgire. 


— Ştiu. Îmi pare rău. Degetele ei bâjbâiră după sticla de 
tranchilizant, pe jumătate goală, de pe etajera de lângă pat. 

— Nu. Mâna tuciurie a lui Elsevier o apucă strâns de încheietură şi-i 
trase braţul înapoi. Nu ăsta e răspunsul. Şi nu vei găsi răspunsul la 
spaimele tale, întorcându-te pe Tiamat - ele te vor urmări 
pretutindeni, totdeauna, dacă nu vei afla ce face cu adevărat un sibil. 
Eu nu sunt destul de înţeleaptă ca să-ţi explic asta, dar există cineva 
care poate. La prima fereastră favorabilă de acces vom coborî pe sol 
şi-l vom vedea pe cumnatul meu. Întinse mâna şi luă sticla cu pilule. 
Asta trebuia s-o fi făcut eu demult... dar, de, nu-s decât o femeie 
bătrână şi proastă. Se ridică în picioare, zâmbind către lipsa de 
înţelegere a sibilei. Oricum, cred că ne va face tuturor un mare bine 
chiar şi numai faptul că vom pune din nou piciorul pe o planetă 
adevărată. Şi poate Cress va fi în măsură să vină cu noi. Odihneşte-te 
acum, draga mea... şi vise plăcute. Atinse uşor obrazul lui Moon şi ieşi 
din cameră. 

Fata îşi trase iar picioarele în pat şi-şi întinse peste stomac pătura 
subţire, care era tot ce-i trebuia în momentul ăsta. Dar nici un vis 
plăcut n-o aştepta în noaptea fără viaţă care înconjura oraşul-insulă 
sau planeta lui. Se întinse privind fix activitatea semi inteligibilă ce 
pâlpâia straniu prin ecranul mural, cu mintea şi trupul provocându-i 
dureri din nevoi diferite. În acest loc straniu nu exista nimeni care să-i 
poată lumina vreunul din visele ei întunecate, decât dacă ar fi lăsat-o 
să plece acasă... acasă... Lacrimi i se prelinseră pe obraji, pe când 
pleoapele se închiseseră încetişor. 

Călătorea prin Piaţa Hoţilor sub lumina zilei artificiale, înghesuită 
în tramvaiul aglomerat al astroportului alături de Elsevier, Silky, un 
Cress cu picioare din cauciuc şi destui navetişti posomorâţi ca să 
populeze o insulă. La fiecare câteva ore, orbita staţiei spaţiale trecea 
peste o „fereastră” — un coridor de transport şi navigaţie ce cobora 
către suprafaţa lui Kharemough; pe planetă însă, ferestrele erau 
localizate la sute sau mii de kilometri distanţă una de alta. Dacă 
pierdeai o oprire, trebuia să aştepţi o zi întreagă redeschiderea 
acesteia. 

Când urcase ea în tramvai, nu mai era nici un scaun liber, dar un 
bărbat se ridicase şi-i oferi locul lui în mod neaşteptat. Moon zâmbise 
şi cedase locul lui Cress, dar atunci un alt bărbat îi oferise locul. 
Stânjenită, fata o împinsese pe Elsevier pe scaun şi-i şoptise: 

— Şi-or fi închipuind că sunt atât de palidă din cauză că sunt 
bolnavă? 

— Nu, dragă. Elsevier se încruntase, cu o dezaprobare prefăcută şi-i 
trăsese zdravăn de tivul tunicii galbene, fără mâneci, lungă până la 
coapse. Dimpotrivă. Ar trebui să-ţi pui haina. 

Atinsese haina de culoarea vinului, purtată de fată pe braţ. 


— E prea cald. 

Moon îşi pipăise cosiţele prinse cu ace în vârful capului ca să n-o 
jeneze şi-şi amintise de robele voluminoase ca şi de salopetele strânse 
pe corp pe care le încercase şi le aruncase cât colo în magazinele din 
Bazarul Oraşului Central. Acum că părăsise nava încercase să-şi poarte 
propriile haine, dar erau prea groase. Aerul staţiei părea la fel de cald 
ca şi sângele, aşa că se îmbrăca pe cât de sumar îi permitea Elsevier. 

— Când eram fată, umblam acoperită cu văluri din creştet până-n 
tălpi - asta făcea parte din misterul femeii. Elsevier îşi aranjase 
faldurile caftanului larg, imprimat cu multe culori; colierul ei din 
clopoței avea un clinchet plăcut. Şi ce n-aş fi dat să le arunc pe toate şi 
să alerg dezbrăcată pe stradă, în arşiţa aburindă a verii! Dar n-am 
îndrăznit niciodată... 

Moon se ţinu de spătarul scaunului, la un pas în spatele lui Silky, 
care tăcea nefericit şi pe care-l simţea stingher în mijlocul atâtor 
străini. Ea privi afară - vehiculul nu avea pereţi laterali spre 
bulevardele comunităţii interstelare a portului, unde Elsevier împărțea 
un apartament cu Silky şi Cress — acum şi cu Moon - în eleganta 
claustrofobie a ghetoului extraplanetar al Kharemoughului. Moon se 
simţea deja pierdută; nu putea să priceapă sistematizarea acestui oraş, 
aşa cum nu înţelegea obiceiurile oamenilor care-l conduceau. Tot ce 
ştia era că întreaga construcţie se integra într-o formă de inel, având 
astroportul plasat în mijloc. Băştinaşii de pe Kharemough numeau 
Comunitatea extraplanetară „Piaţa Hoţilor”, iar străinii care locuiau 
acolo acceptau denumirea cu o perversitate amuzată. Kharemough 
domina Hegemonia, deoarece producea cele mai sofisticate articole 
tehnologice, iar Elsevier îi spusese într-o zi, nu fără oarecare mândrie, 
că „Piaţa Hoţilor” era mai mult un adevăr decât o defăimare. 

— Cum ai devenit o... Cum de-ai venit atunci pe Kharemough? 
întrebă Moon, când bătrâna nu-şi mai continuă amintirile. 

I se părea din ce în ce mai neverosimil faptul că această femeie 
amabilă şi modestă putuse alege o carieră ce îi sfida pe toţi, şi în 
primul rând legea interstelară. 

— O, draga mea, felul cum mi-am pierdut eu vălurile şi 
respectabilitatea este o poveste lungă, tristă şi încâlcită... 

— Falsă modestie! se foi Cress în scaunul din faţa lor, cu ochii 
închişi şi mâinile apăsate pe piept. leşise din spitalul portului de 
numai două zile. 

— Te simţi bine? îi atinse umărul Elsevier. 

— Grozav doamnă, rânji el. Sunt numai urechi. 

Elsevier îl înghionti şi se rezemă de spătar, ridicând resemnată din 
umeri. 

— Aşaaa... Eu sunt de pe Ondinee, o planetă despre care sunt sigură 
că ţi s-ar părea mai de neînțeles decât Kharemough, deşi nivelul lor 


tehnologic nu-i nici pe departe atât de ridicat. În ţara mea femeile nu 
erau încurajate... 

— Nu li se permitea, interveni Cress. 

— „să-şi trăiască pe deplin viaţa, în felul pe care l-ai cunoscut tu 
întotdeauna. 

Vocea ei plutea peste murmurul conversaţiilor din jur precum fumul 
care se înalţă în ceața oraşului unei alte lumi, într-o ţară dominată de 
temple-criptă piramidale ale unei teocraţii străvechi. O ţară unde 
femeile erau cumpărate şi vândute precum mărfurile locuiau în odăi 
separate din complexele familiale şi fără să se amestece cu bărbaţii, 
care nu le erau parteneri, ci nişte stăpâni geloşi. Vieţile lor urmau căi 
înguste, adânc întipărite de-a lungul generaţiilor; vieţi incomplete, dar 
liniştite şi previzibile. 

O fată timidă pe nume Elsevier — Supunere - urmase vechile poteci 
bătătorite ale tradiţiei, se înfăşurase în văluri care-i ascundeau 
umanitatea, poticnindu-se adesea în făgaşurile ritualului, totuşi fără 
să-şi vadă vreodată propria viaţă de la distanţă, pentru a se întreba, de 
ce se întâmpla aşa. Până când, într-o zi, curiozitatea o îndepărtase de 
vizitele regulate la altarele spiritelor protectoare, ducând-o în 
mulțimea adunată să asculte un extraplanetar ţicnit clamând despre 
libertate şi egalitate. Acesta urcase sfidător treptele Marelui Templu al 
lui Ne'ehman, în timp ce un grup de tineri radicali localnici vârau foi 
volante în mâinile şi hainele spectatorilor. Totuşi gloata devenise 
furioasă şi amenințătoare, nemiloasa Securitate a Bisericii intervenise 
ca s-o împrăștie şi, în panica ce urmase, zvârliseră tot ce prindeau în 
dubele negre. 

Elsevier se ghemuise într-un colţ al vehiculului ce hurducăi, presată 
de mulţimea de oameni înghesuiți claie peste grămadă. Îmbrâncită şi 
călcată în picioare, cu vălurile sfâşiate, se chircise, plângând cu 
sughiţuri şi cuprinsă de isterie, la gândul că putea fi pângărită sau 
ucisă. Nişte mâini puternice o prinseseră însă brusc, trăgând-o în 
picioare şi sprijinind-o cu spatele de perete. Înnebunită de spaimă, 
simţise că lumea se învârte în jurul ei şi că o duce ca un vârtej... 

— Pentru numele zeilor nu leşina acum! Nu te pot sprijini la 
nesfârşit! îi răsună o voce în urechi, urmată de o palmă. 

Durerea îi perforă zidul de nebunie. Deschise ochii, smiorcăindu-se, 
şi văzu înaintea ei faţa scofâlcită, însângerată a extraplanetarului 
ţicnit, bărbatul care declanşase totul... ... singurul bărbat pe care avea 
să-l iubească toată viaţa. Dar în acel moment, nimic nu era mai 
îndepărtat de mintea ei decât dragostea. 

— Te simţi bine? întrebă el şi gemu când cineva îl lovi peste rinichi. 
Îşi proptise braţele în pereţi, apărând-o cu trupul său. Elsie clătină din 
cap. Te-am rănit? N-am făcut-o dinadins. Întinse o mână şi-i mângâie 
uşor obrazul descoperit. Ea se feri trăgându-şi peste cap pânza sfâşiată 


a vălului. Iartă-mă, adăugă bărbatul, plecând ochii şi proptindu-se iar 
în braţe, când duba se legănă la o cotitură. Tu nici măcar nu te aflai 
acolo ca să-mi asculţi discursul, nu-i aşa? 

Se strâmbă cu tristeţe; dintr-o dată păru să fie doar cu puţin mai în 
vârstă decât ea. Elsie scutură din nou din cap şi se şterse la ochi. El 
bombăni cu amărăciune ceva pe limba lui. 

— KR are dreptate: fac mai mult rău decât bine!... Nu tremura, n-o 
să-ţi facă nimeni nici un rău. Odată ce ajungem la anchetatori, vor 
separa neghina şi te vor lăsa să pleci. 

O altă scuturătură. Fata ştia prea bine ce reputaţie avea poliţia 
Bisericii. Îşi simţi din nou ochii înlăcrimaţi. 

— Nu plânge. Te rog. El încercă un zâmbet dar nu reuşi să-l 
menţină. N-am să-i las să-ţi facă vreun rău. (Era o absurditate, totuşi 
Elsie se agăţă de ea ca de un pai, ca să nu se înece). Ştii ce, căută 
bărbatul să schimbe vorba, ăă..., dacă tot eşti aici..., n-ai vrea să-mi 
asculţi discursul? Asta ar putea fi ultima mea şansă. Stropi de sudoare 
sclipiră în părul lui aspru castaniu. 

Fata nu răspunse şi, luându-i tăcerea drept acceptare, el umplu 
restul călătoriei lor sufocante către judecată cu aerul proaspăt şi dulce 
al idealismului său lipsit de speranţă... În care toţi oamenii trăiau 
laolaltă ca fraţii, femeile se bucurau de aceleaşi libertăţi ca şi bărbaţii 
şi-şi asumau aceeaşi răspundere pentru propriile lor fapte... Până când 
duba se opri, hurducăindu-se şi readucându-i la realitatea cruntă, Elsie 
se convinsese că bărbatul era teribil de aiurit... şi teribil de frumos. 

Dar apoi uşile se deschiseră zgomotos, lăsând să pătrundă lumina 
nemiloasă a zilei şi comenzile aspre ale paznicilor, care-i mânară pe 
nefericiţii captivi în curtea interioară a centrului de detenţie. Ei doi 
coborâră ultimii şi bărbatul o strânse scurt de mână - „Fii curajoasă, 
surioară” — întrebând-o cum o cheamă. 

Ea îi vorbi în sfârşit, doar atât cât să-şi spună numele, înainte ca 
paznicii să ajungă la el. Îl auzise protestând împotriva reţinerii ei fără 
vină, în timp ce temnicerii îl târau afară iar vorbele lui se 
transformară într-un icnet. Mâini grele o înşfăcară şi o duseră de- 
acolo, astfel încât nu mai putu să vadă ce se întâmpla cu bărbatul. 
Fusese împinsă împreună cu ceilalţi în clădirea postului de poliţie şi 
nu-l mai revăzuse. 

Înăuntru o aştepta tatăl ei, venit la apelul disperat al însoţitoarei, 
după ce fata fusese luată cu duba. Elsie se repezi smiorcăind la taică- 
su care, după ameninţări şi o sumă importantă de bani depusă în 
fondul pentru misionari al Bisericii, o scosese din acel loc îngrozitor, 
înainte ca anchetatorii să poată ştirbi pentru totdeauna reputaţia fetei. 

Ea rămase acasă aproape două săptămâni, abia îndrăznind să iasă 
pe stradă, în vreme ce teama i se potoli treptat şi îşi putu permite să se 
gândească din nou la extraplanetarul nebun... să se mire de cuvintele 


lui şi de bunătatea pe care i-o arătase în toiul haosului... să se întrebe, 
cu încă şi mai multă greutate, dacă el mai trăia. Deşi ştia că nu va afla 
asta niciodată şi că nu-l va revedea nicicând, încă nu-şi putea alunga 
din minte fantoma lui cu ochi strălucitori. 

Cu toate astea, nu-l recunoscuse pe străinul sigur pe sine, aşezat pe 
banca de lângă zidul acoperit cu viţă, atunci când mama ei a condus-o 
în faţa unui „peţitor”, lăsând-o, stingherită şi nesigură, să fie cercetată 
de privirea înfocată a bărbatului. Acesta purta un costum tradiţional 
de om de afaceri şi o mantie; o pălărie cu boruri largi îi întuneca 
jumătate din faţă. Prin vălul ei, Elsie nu putu distinge decât ceva 
purpuriu şi verde. 

Neliniştită, îşi aruncă pe spate vălul albastru întunecat, pentru a-i 
permite necunoscutului să-i vadă chipul, totuşi ferindu-şi ochii. Făcu o 
reverență şi colierul ei cu clopoței din argint scoase un clinchet 
melodios în aerul liniştit 

— Elsevier! Nu mă recunoşti, aşa-i? 

Cuvintele erau bolborosite, dar dezamăgirea străinului răsună cu 
claritate. El îşi scoase pălăria. 

Fata îi recunoscuse însă vocea, chiar aşa distorsionată cum era, şi se 
aşeză pe bancă, scoțând un mic țipăt de uimire. 

— Tu! Oh... Sfinte Calavre! bâigui ea abia dându-şi seama că 
scăpase o înjurătură. Ridică mâna spre faţa lui, dar n-o atinse; arămiul 
cald al pielii părea o tapiserie din tăieturi şi arsuri pe jumătate 
vindecate, iar linia ascuţită a maxilarului său era încă întunecată şi 
umflată. 

— l-am spus tatălui tău c-am avut un accident. Zâmbi din ochi şi 
arătă cu mâna: falca-i prinsă-n sârmă. 

Chipul Elsiei se crispă de emoție, şi-şi frânse mâinile în poală. 

— E-n regulă. Acum nu mai doare. 

Anchetatorii nu-l dăduseră pe mâna Albaştrilor, ci îl bătuseră cu 
rândul până la sânge o zi şi-o noapte, după care îl azvârliseră în 
stradă, de unde se târâse cât putuse de repede. 

— Nici nu mai vreau să-mi amintesc... 

Izbucni în râs, dar aveau să treacă mulţi ani până să-i spună măcar 
o fărâmă de adevăr. Amuţi, uitându-se la ea de parcă aştepta ceva. 

— Şi falca ta-i prinsă cu sârmă, surioară? 

— Nu! îşi scutură ea capul în clinchet de clopoței. Eu... eu m-am 
gândit la tine. De nenumărate ori. Am crezut că n-o să te mai văd 
niciodată... mi-a fost teamă pentru tine. Simţi brusc dorinţa de a-i 
strânge la piept faţa lovită. De ce-ai venit aici? 

Strânse între degete pânza vălului. „Nu ca peţitor”. Dar nu-şi 
reacoperi chipul şi nici nu simţi nevoia s-o facă de faţă cu el. 

— Trebuia să fiu sigur că eşti bine. Ai păţit ceva? 

— Nu. A venit tatăl meu. Ai fost tare bun cu mine. Tata o să... 


— Nu. Te rog, nu-i spune de mine. Spune-i doar c-ai fost atentă la 
ideile mele. Spune-i c-am plantat o sămânță în mintea ta... Spune-i că 
vrei să ştii mai multe. 

— De ce? Din toate întrebările şi răspunsurile care-i treceau prin 
minte, singura care-i ieşi din gură fu exact aceea care lui nu-i spunea 
nimic. 

— „De ce?” (Ea văzu însă în ochii lui că înţelesese). La dracu... 
pentru că vreau să te mai văd. 

— Oh! Mă simt în al nouălea cer! 

Chicoti prosteşte, apoi îşi duse mâinile la gură, zărindu-i expresia de 
pe față. Femeia care avea să câştige dragostea acestui bărbat trebuia 
să-i câştige mai întâi respectul. 

— Da! Îl privi cu îndrăzneală, fără să stea pe gânduri, dar cu o 
tresărire în obraz. Da! Vreau să ştiu mai multe. Te rog să mai vii. 

— Când? surâse el. 

— Tatăl meu... 

— Când? 

— Mâine, îi răspunse ferindu-şi ochii. 

— Voi veni, încuviinţă din cap bărbatul. 

— C... Câte neveste ai? Se căi imediat că pusese o asemenea 
întrebare. 

— Câte? (Păru indignat). Niciuna! Pe Kharemough, noi credem că la 
un moment dat nu poate exista decât una singură. Una e de-ajuns 
pentru o viață de om... dacă-i femeia potrivită. Căută prin jachetă şi 
scoase un teanc de manifeste: Ţi-am adus astea, fiindcă eu vorbesc mai 
greu deocamdată. Asta însă... şi asta sunt scrise de mine. Vrei să le 
citeşti? 

Ea aprobă din cap şi simţi parcă un şoc traversându-i braţul când 
atinse hârtiile. 

— Ai o grădină frumoasă aici. O anume nostalgie se strecurase în 
vocea lui. Tu îngrijeşti florile? 

— O, nu. Elsie clătină din cap, un pic tristă. Mi se permite să vin 
aici doar la ocazii speciale. Şi nu mi se dă voie niciodată să fac ceva 
care m-ar putea murdări. Dar iubesc florile. Mi-aş petrece tot timpul 
aici, dac-aş putea. 

O hotărâre stranie apăru pe chipul stâlcit al bărbatului. Se întinse 
tacticos şi apucă o floare de culoarea levănţicăi, cu multe petale, din 
viţa de deasupra lor. O puse în mâinile fetei. 

— Toţi murim, într-o bună zi. Mai bine să trăim o viaţă liberă decât 
să murim pe o viţă. 

Ea închise floarea în mâinile făcute căuş, inspirându-i aroma. Îi 
zâmbi fără să-i asculte cuvintele, iar el îi întoarse zâmbetul. 

— Atunci, pe mâine. Se ridică ţeapăn. 

— Te duci... 


— Diseară am o întrunire la Universitatea din Merdy. Zâmbi radios 
văzând-o dezamăgită şi se aplecă puţin, cu un aer conspirativ. Sunt un 
agitator extern, să ştii. 

— Dar n-o să...? Elsie îndrăzni să-l atingă uşor. 

— Oho! El îşi trase pălăria pe ochi. Fără spiciuri - măcar pân-oi 
putea deschide iar gura... La revedere, surioară. 

Porni să traverseze curtea cu pas legănat, înainte ca ea să-şi dea 
seama că nici măcar nu-i ştie numele. Privi teancul de materiale de 
propagandă şi citi: Parteneri într-o Lume Nouă, de TJ Aspundh. Oftă. 

— Ce ţi-a dat? 

Mama ei cercetă bănuitoare manifestele. 

— Ăă... păi... poezii de dragoste. Elsevier le îndesă repede în brâu 
şi-şi trase vălul în jos. Unele-s scrise de el. 

— Hm. Maică-sa clătină din cap şi clopoţeii răsunară. E un 
Kharemougbhi - i-a dat tatălui tău un branşament de videocomunicaţii 
ca să-l lase să te vadă. Stăpânul meu a fost foarte mulţumit. La urma 
urmei, asta depinde de el... nu de noi. 

— De ce? sări Elsevier, foşnind hârtiile. De ce nu depinde de noi? 

Mama îi luă floarea din mână şi o conduse înapoi în apartamentele 
femeilor. 

TJ veni aşa cum promisese, comportându-se ca un adevărat model 
de bună-cuviinţă în faţa părinţilor ei, iar în particular ca un visător 
încăpățânat ce se îndrăgostea nu de fata care era Elsevier, ci de femeia 
care putea fi. Îi mai aduse nişte literatură revoluţionară disimulată sub 
formă de poeme de dragoste; dar înainte ca ea să poată începe să 
exploreze noua lume ale cărei orizonturi i le lărgea zilnic, încercările 
ei timide de a se impune în faţa familiei conduseră la descoperirea 
ascunzătorii în care-şi ţinea broşurile şi astfel TJ fu alungat din viaţa 
ei. 

— Dar nu i-ai lăsat să vă separe. Moon se rezemă de spătarul 
scaunului. Ai fugit? 

— Nu, draga mea. Elsevier clătină din cap, încrucişându-şi mâinile 
într-un gest care amintea de atitudinea supusă. Tata m-a încuiat în 
camera din turn pentru că se temea c-o voi face — şi asta s-a întâmplat 
chiar înainte ca mie să-mi treacă prin minte. Zâmbi. Dar TJ era 
neînfricat. S-a întors într-o noapte cu aeroglisorul, a urcat până la 
fereastra mea şi m-a furat. 

— Şi tu... 

— Am înnebunit! Nu eram nici pe departe atât de emancipată pe cât 
îşi închipuia el sau pe cât păream, iar prin atitudinea mea de 
autoafirmare nu făceam altceva decât să recâştig simpatia cuiva... a 
lui. Acum el îmi distrusese reputaţia. Aproape că am murit de ruşine 
în noaptea aceea de pomină. Dimineaţa însă am ajuns la portul spaţial 
şi de acolo nu mai era cale de întoarcere. (Privi afară, văzând de fapt 


un alt loc, în alt timp). Cred că aşa am fost mereu, toată viaţa: TJ 
crezând în „Asigură-te că ai dreptate şi-apoi mergi înainte”, iar eu 
crezând în „Fă ceea ce trebuie”... Dar chiar şi în noaptea aceea 
teribilă, în mintea mea nu exista nici o îndoială că el acţionase cu 
inima cea mai curată, că mă iubea într-un fel în care nu îndrăznisem 
niciodată să visez că aş putea să fiu iubită. După ani şi ani, l-am 
mustrat pentru fapta aceea de pură dominație masculină. A râs şi mi-a 
spus că nu făcuse altceva decât să încerce să lucreze potrivit 
sistemului. 

Ne-am cununat în portul spaţial, la una dintre acele 
înspăimântătoare maşini „notar”, iar călătoria la Kharemough a 
reprezentat luna noastră de miere. Săracul TJ! Parcursesem jumătate 
din galaxie înainte de a-l lăsa să m-atingă. Dar după ce-am aflat că 
ceea ce mi se spusese toată viaţa despre... corpul meu fusese o 
minciună, mi-a fost mai uşor să cred că am şi eu minte şi că mă pot 
conduce după capul meu. Eram diferiţi în multe privinţe..., oftă ea, 
totuşi sufletele noastre au fost ca unul. 

Întunericul îi înghiţi pe neaşteptate când tramvaiul intră într-una 
dintre spiţele tubulară transparente ce traversau spaţiul dintre roata 
exterioară şi butucul astroportului. Imaginile sugerate de cuvintele lui 
Elsevier se pierdură în propriile amintiri ale lui Moon despre lumina 
focului şi vânt, despre sărutări calde şi două inimi bătând la unison. 
Întunericul pustiu se strecură în pustiul din sufletul fetei care ar fi 
trebuit să fie plin; iar de acolo i se reflectă pe faţa care se mohori ca şi 
inima. 

— Aş vrea să-l fi cunoscut. 

Faţa lui Cress străluci pentru o clipă când îşi aprinse una din 
trestiile cu aromă de mirodenii pe care toată lumea pe-acolo părea să 
le fumeze. 

— Fl dus, zise Silky fără noimă, remarcând ceva evident. Silky abia 
putea fi înţeles când vorbea în Sandhi, limba internaţională de pe 
Kharemough, pe care Moon o învăţa cu ajutorul lui Elsevier. Însă 
gândurile dinapoia bolboroselilor lui de nepătruns erau pentru ea la 
fel de opace ca întotdeauna. 

— TJ te-ar fi scos din minţi, comentă Elsevier cu simpatie. El era 
întotdeauna atent la ce se întâmplă. Tu te mişti printr-un mediu 
temporal mult mai dens — eşti mult mai potrivit pentru astrogaţie. 

Cress râse, apoi începu să tuşească. 

— Ţi-am zis să nu mai fumezi! 

Elsevier se întinse şi-i smulse din mână trestia incandescentă, fără 
ca el să protesteze. 

— Dus, zise Silky. Dus. Dus..., mormăi el de parcă ar fi fost obsedat 
de sensul cuvântului. 

— Da, Silky, murmură bătrâna. Cei buni mor întotdeauna tineri, 


chiar dacă trupul lor ajunge la vârsta de o sută ani. Dezmierdă unul 
din tentaculele mutilate întinse pe spătarul scaunului lui Cress. Nu l- 
am văzut niciodată aşa de furios, sau aşa de sensibil, ca în ziua când 
te-a luat din carnavalul acela stradal din Narlikar. Clătină din cap, şi 
colierul de clopoței scoase un clinchet argintiu: El suferea pentru toţi 
şi de asta a vrut să pună capăt durerii. Nici nu ştiu cum a trăit aşa. 

„Unde-i acum Sparks şi cine-i face rău? Şi de ce nu-l pot ajuta?”. 
Moon îl fixă pe Silky cu o înţelegere pe care nu şi-o dorise „Oh, 
Doamnă... nu mai pot aştepta”. Dar rugăciunea ei nu fu auzită şi 
rămase fără răspuns. 

— Să cred că şi-a rupt toate legăturile radicale fiindcă îi era teamă 
pentru mine... când ştiam că şi-ar fi dat cu drag viaţa pentru 
convingerile lui. Eram furioasă, dar şi bucuroasă: El era un pacifist 
printre oameni cu alte credinţe. (Trase un fum din trestia lui Cress). 
Apoi s-a apucat de contrabandă! Oh... 

Tramvaiul ieşi iar la lumină, la nivelul pentru pasageri al 
astroportului propriu-zis. Peste tot de-a lungul drumului se zăreau 
ecrane murale, pe care se proiectau peisaje schimbătoare din alte 
lumi. La nivelurile de mai jos, un număr inimaginabil de bunuri 
importate de pe toate acele planete aşteptau transportul către 
suprafaţa Kharemoughului. Alte nenumărate încărcături de produse 
executate de industria sofisticată a planetei de dedesubt treceau prin 
portul stelar fiind destinate exportului. Se proiectau şi alte imagini, 
menite să-i impresioneze pe vizitatori, scene care glorificau culmile 
tehnologice ce puteau susţine procese majore de fabricaţie chiar în 
spaţiu. Lui Moon i se spusese că acesta era cel mai mare oraş plutitor, 
deşi nu singurul, aflat deasupra Kharemoughului. Existau mii de 
şantiere de producţie şi fabrici, ai căror lucrători îşi duceau traiul mai 
mult în spaţiul dintre planetă şi sateliții ei. Ideea de a-şi petrece toată 
viaţa într-o neagră izolare o obseda şi o deprima. 

Tramvaiul se opri lent în zona de aşteptare pentru călătorii ce 
coborau spre suprafaţa planetei. Fără un cuvânt, Moon îi urmă pe 
Cress şi pe Silky prin mulţime ca să-şi ocupe locul într-un salon, în 
timp ce Elsevier se duse la automatele de bilete. 

— Ah... 

Cress se instală comod, privind în sus la omniprezentele ecrane 
video. Pe ele apăreau scene din exteriorul portului stelar: suprafaţa 
ceţoasă acoperită de nori a planetei Kharemough; suprafaţa celui mai 
apropiat satelit natural - precum o pictură abstractă de poluanţi 
industriali; imaginea strălucitoare a unui cargobot interstelar — un lanţ 
de discuri asemenea unor monezi înşirate pe aţă — proiectându-se pe 
întunericul mat precum un colier făcut din scoici perforate. Cress 
stătea la margine, astfel încât să-l protejeze pe Silky împotriva 
străinilor, acesta rămăsese cu gura căscată la mulțimile de trecători ce 


se deplasau, formând modele precum petele de petrol pe suprafaţa 
unei ape. 

— Asta-mi place mie la cei de pe Kharemough - întotdeauna caută 
să-ţi ţină mintea ocupată. 

În vorbele rostite alene răsună o notă falsă, în timp ce pe ecran 
sclipeau luminile navelor stelare. Potrivit lui Elsevier, Cress fusese 
cândva un astrogator cu experienţă la o mare companie de navigaţie. 

— Păcat că nu putem vedea navele Primului Ministru, dar nu este 
aşteptat să se întoarcă acasă mai devreme de câteva săptămâni. Ele 
sunt ceva care ţi-ar fura ochii, domniţă. 

Fata îşi îndepărtă pentru o clipă privirea de pe ecrane. 

— De ce-mi spui mereu aşa? Numele meu e Moon. 

— Ce? Cress o privi inexpresiv şi ridică din umeri. Ştiu că ăsta e, 
domniţă, spuse el domol. Dar eşti sibilă şi eu îţi datorez viaţa. Meriţi 
să mă adresez dumitale cu respect. De altfel, adăugă cu un zâmbet, 
dacă m-aş adresa prea familiar, aş putea să mă îndrăgostesc de 
dumneata. 

Moon se uită atentă la el, luată prin surprindere, dar pe faţa lui nu 
se putea citi dacă glumeşte sau nu. Privi din nou într-o parte, iritată, 
neştiind cum să-i răspundă; încercă să revină la imaginile de pe 
ecrane. 

Voci imateriale făceau anunţuri în sandhi şi în alte şase limbi pe 
care ea nu le cunoştea deloc. Ideogramele folosite de sandhi îi erau de 
neînțeles, cum însă învăţa limba vorbită de pe benzi, mai desluşea 
câte ceva din cele ce auzea. Benzile îi asigurau iniţierea cu ajutorul 
muzicii, şi astfel cuvintele i se întipăreau în subconştient fără mare 
dificultate; de fapt, acum putea să înţeleagă cea mai mare parte a 
celor auzite. Dar existau nuanţe şi nuanţe ale acestui grai, reflectând 
nivelul relaţiilor dintre oamenii care îl foloseau. Un sistem rigid de 
caste controla poporul planetei, locul oamenilor în societate fiindu-le 
pecetluit din ziua în care se năşteau. Extraplanetarii erau imuni la 
aceste restricţii, cu condiţia să nu se amestece în treburile locale, dar 
Moon, cu toate protestele lui Elsevier, fusese odată amendată pentru 
simplul motiv că se adresase unui negustor cu formula obişnuită în 
sandhi pentru această ocupaţie în loc să-i spună „cetăţene”. 
Contravenţiile mai grave de comportare în cadrul sistemului se 
pedepseau cu amenzi grele sau chiar cu pierderea rangului moştenit. 
Existau magazine, restaurante şi teatre separate pentru rangurile 
Tehnicienilor, Netehnicienilor şi Neclasificaţilor, iar locuitorul de rang 
înalt şi cel de rang inferior nu puteau nici măcar să-şi vorbească unul 
altuia fără un intermediar. Se întrebase indignată, ţinând strâns 
tichetul de contravenţie, cum de suportau ei aşa ceva, la care Elsevier 
se mulţumise să zâmbească şi să adauge scurt: 

— Inerţia, draga mea. Cei mai mulţi oameni pur şi simplu nu sunt 


îndeajuns de nefericiţi de situaţia cunoscută pentru a o schimba cu 
una necunoscută. TJ n-a putut niciodată să-nţeleagă lucrul ăsta. 

Moon se aplecă în față, când Elsevier îşi făcu apariţia din mulţime. 

— Lumea se-mbarcă deja. Am face bine să mergem şi noi. 

Flutură biletele de călătorie tipărite de calculator înspre poarta de la 
capătul îndepărtat al sălii de aşteptare, unde pasagerii intrau ca printr- 
o pâlnie în spaţiul necunoscut. Cress se ridică în picioare odată cu 
Silky; Moon îi urmă, resemnată. 

— Nu mai fi aşa de posomorâtă, domniţă, spuse Cress. N-o să simţi 
nimic. Totul e în mâinile controlorilor de trafic — o navetă nu e o 
navă. Seamănă mai degrabă cu o ladă. 

— E frumos acolo jos, Moon. Aşteaptă pân-ai să vezi grădinile 
ornamentale ale lui KR. 

— Nu de grădini am eu nevoie, Elsie. Ochii ei se îndreptară din nou 
către imaginea spaţiului precum acul către magnet. Trebuie să merg 
acasă. 

Cress îi aruncă lui Elsevier o privire acuzatoare imposibil de 
exprimat în cuvinte; bătrâna întoarse capul. 

— Aşteaptă până îl vei întâlni pe KR şi atunci o să înţelegi totul, 
Moon, o asigură Elsevier. 

Urcară printre ultimii în navetă. Prin uşa ecluzei, Moon îi întrezări 
aspectul exterior butucănos, de forma unei cutii. Fără propulsie 
proprie, vehiculul părea într-adevăr o ladă, exact aşa cum spusese 
Cress. Era tras către planetă, apoi împins iarăşi în sus ca un balot de 
marfă, ţinut ca într-o mână nevăzută de un mănunchi de raze 
împingătoare - sau tractoare —- emise de un centru planetar de 
distribuţie. Naveta culisa într-o „fereastră” de forma unui puț larg de 
treizeci de metri, care pătrundea în zona industriei grele situată între 
Kharemough şi lunile sale. 

La bord fură conduşi spre nişte şiruri de scaune dispuse deasupra 
unui ecran central aşezat în podea, care arăta suprafaţa planetei 
acoperită de o ceaţă cu reflexe albastre şi kaki. Moon încercă să se 
gândească la imensitatea de dedesubt şi să-şi alunge din minte 
distanţa uriaşă până la sol. Nici chiar aici, în navetă nu exista 
imponderabilitate; cei de pe Kharemough pretindeau, cu o mândrie 
nedisimulată, că greutatea cea mai mare era să scape de gravitație, 
întrucât producerea ei o puteau realiza oricând doreau. 

Ieşirile se etanşară, naveta se desprinse din strânsoarea staţiei şi-şi 
începu căderea în tubul de forţă. Indiferentă la conversațiile 
murmurate, aproape neinteligibile, din jurul ei, lui Moon nu-i păsa 
decât de suprafaţa planetei ce părea că se ridică spre ei pentru a-i 
întâmpina la jumătatea drumului: discul amorf, învolburat de nori, se 
lărgea, făcându-i detaliile tot mai clare, în timp ce vocea liniştitoare a 
lui Elsevier atrăgea atenţia asupra mărilor de un albastru sclipitor, sau 
asupra verdelui-ocru al insulelor care, în imensitatea lor, împingeau 
până şi marea în lături. Insula centrală crescu până acoperi ecranul în 
totalitate, divizându-se mereu în fresce cu munţi, păduri, terenuri 
agricole, toate rostogolindu-se inexorabil în lumina dimineţii... şi apoi, 
înainte ca fata să-şi dea seama, inelul subţire al unui oraş se întinse în 
unduiri concentrice în jurul unui şes imens, strălucitor, lipsit de 
arbori. 

— „terenul de asolizare, zise Elsevier. 

În momentul final, fata avu sentimentul că mâna invizibilă a unui 
uriaş îi culege din văzduh înainte să se producă impactul cu caroiajul 
strălucitor de pe sol. Invizibila mână îi purtă într-una din clădirile ce 
străjuiau suprafaţa de asolizare şi-i aşeză în cele din urmă pe pământ. 

Mulțimea de călători părăsi interiorul zugrăvit în culori calde al 
terminalului pentru pasageri. Moon îşi simţi picioarele tremurându-i 
când începu să meargă; de vină era probabil gravitația planetei 
străine... sau poate o proastă circulaţie sanguină. Gravitaţia artificială 


a astroportului fusese mai mică decât cea pe care o cunoştea ea, iar 
cea de-aici era mai mare, picioarele i se împleticeau indiferent cât de 
precaut se mişca. 

În zona aceasta de abia răsăriseră zorii. Aerul continua să fie rece; 
Elsevier îşi vâri mâinile în interiorul mânecilor hainei. Moon îşi 
aruncă pe ea roba roşie ca vinul şi o strânse cu cordonul, fără să mai 
protesteze. Kharemougbhii erau oameni modeşti şi Elsevier o avertizase 
că libertinismul din Piaţa Hoţilor nu se întindea până jos, pe sol. 
Răsăritul de soare apăru ca o floare înspre est, dar cerul de deasupra 
rămânea încă negru şi fără stele... Privind în sus, fetei i se opri 
respiraţia la vederea cerului. În partea superioară întunericul era 
acoperit cu o perdea ce cădea în falduri uşoare verde-trandafirii, 
galben-aurii sau albe ca gheaţa cu reflexe albăstrii, păreau nişte benzi 
de curcubeu, împodobite cu raze de un alb scânteietor ce încoronau o 
lume vrăjită dintr-o ţară de vis. 

— Ia te uită acolo, Silky! izbucni Elsevier vorbind în sandhi, când 
privi în direcţia unde se uita Moon; dar vorbele ei nu sunau deloc a 
laudă. Dezgustător! 

— Aici ai dreptate, cetăţeano. 

Trei pasageri cu care călătoriseră în navetă, nişte băştinaşi oacheşi, 
şi zvelţi din Kharemough, stăteau în picioare lângă ei așteptând un 
taxi; unul din ei încuviinţă dezgustat din capul acoperit cu cască şi 
adăugă: 

— Poluare... să crezi îţi vine că ziua de mâine prevăzută n-a fost. 
Voi zei, morman de vechituri netrebuincioase acolo pluteşte. Nu ştiu 
cum cred ei a noastră treabă să ne-o facem. Controlul traficului nu 
mai există, e o cursă a distrugerii. 

— SN... (Unul din însoțitorii săi era o femeie, ea râse uşor şi-l bătu 
pe umăr, nu chiar în joacă). Aceşti cetăţeni nu sunt de pe-aici, ridică 
ea semnificativ din sprâncene. Nu-i cazul a-i plictisi cu plângeri ale 
noastre mărunte, nu-i aşa? 

— Da, bătrâne, aprobă a treia cască. Tu ca un biopurist întocmai te 
exprimi. 

Primul bărbat îşi vârî mâinile sub centură, părând iritat. 

— Ce nu-i în ordine cu cerul? Moon cobori privirea cu părere de 
rău. E plin de lumină. Aşa cum trebuie să fie. E frumos. 

Primul bărbat o examină încruntat, dar sfârşi prin a zâmbi 
împotriva voinţei sale. Clătină din cap mai mult a tristeţe decât a 
mânie. 

—  Fericiţi cei săraci cu duhul, cetăţeană. Bucură-te că nu eşti 
Kharemougbhi. 

În faţa lor încetini un aeroglisor şi ei urcară. 

— Bun venit pe Kharemough, rosti Cress deliberat în tiamatană, 
unde zeii vorbesc Sandhi. 


El rânji. 

Elsevier chemă următorul taxi; Netehnicianul Kharemoughi de la 
comenzi îi privi uşor surprins când ea ceru să-i ducă la proprietatea lui 
KR Aspundh. Bătrâna ridică grațios mâna, arătându-i sigiliul rubiniu 
pe care-l purta pe degetul mare. Pilotul reveni asupra bordului, fără 
comentarii, şi se angajă într-un prelung arc de cerc în jurul câmpului 
de asolizare. 

— Totuşi, ce nu-i în ordine cu cerul? Moon se uită prin cupola 
taxiului; cerul strălucea iar aurora pălea în lumina zilei. 

— Poluare industrială, îi explică Elsevier. „Suntem oare condamnaţi 
pe vecie să repetăm greşelile strămoşilor? Istoria este ereditară, sau 
ambientală?”. 

— Bine formulat, comentă Cress întorcându-se de pe scaunul lui de 
lângă pilot. 

— Sunt cuvintele lui TJ. Elsevier respinse complimentul de parcă ar 
fi alungat un ţânţar. 

Kharemough era o planetă destul de înstărită chiar şi după 
destrămarea Vechiului Imperiu. Avea încă o oarecare bază industrială, 
deşi greutăţile erau mari aici, ca peste tot, după despărţirea bruscă a 
locuitorilor săi de comerţul interstelar care îi susţinuse. Ei au învăţat 
să facă singuri o serie de lucruri, însă într-o manieră mai rudimentară 
şi cu o risipă infinit mai mare. Cu un mileniu în urmă aproape că şi-au 
distrus lumea, înainte ca o mare parte a industriei să fie deplasată în 
spaţiul cosmic. Dar acum au schimbat vechile necazuri cu altele noi — 
e drept, nu chiar aşa de grave pentru moment, dar cine ştie ce vor 
însemna ele pentru generaţiile viitoare? Cauză şi efect — niciodată nu 
poţi să scapi de ele. 

Moon îşi atinse tatuajul ascuns sub gulerul smălţuit şi privi pe lângă 
Silky la marea de frunziş verde de dedesubt. Uitându-se în jos, se feri 
de el căci ştia că îi era teamă de atingerea ei, şi-apoi, ea însăşi încerca 
o senzaţie de respingere față de luciul său din alte lumi. Plutiseră 
peste fâşia îngustă a oraşului, formată, după câte putea să vadă, din 
depozite şi magazine de tot felul necuprinse încă de forfota zilei, şi din 
puţine blocuri, sau case de locuit. Acum se înălţau peste un ţinut 
împădurit, întrerupt de mici zone defrişate semănând a parcuri în care 
se aflau locuinţe particulare. 

— Mi s-a părut c-ai zis că aici există încă prea mulţi oameni, Elsie. 
Nu sunt însă nici măcar atât de înghesuiți precum insularii. 

— Ba sunt, draga mea... dar fiindcă atât de multe activităţi 
industriale se desfăşoară acum în spaţiu iar cei care le supraveghează 
stau tot acolo, locuitorii planetei dispun de tot locul pe care şi-l doresc 
sau şi-l pot permite. Se adună în jurul unor osii centrale, cum era cea 
pe lângă care tocmai am trecut şi care le asigură tot ceea ce au nevoie. 
Cu cât sunt mai bogaţi, cu atât trăiesc mai departe de centru. KR 


locuieşte destul de departe. 

— Înseamnă că-i bogat, nu? 

— Bogat? chicoti Elsevier. Oh, e putred de bogat... Toate ar fi 
trebuit să fie ale lui TJ, căci el era cel mai mare, dar a fost condamnat 
şi degradat din cauza comportării lui scandaloase. Sunt sigură că a 
făcut-o dinadins, căci detesta întregul sistem de castă. Nu a fost şi 
cazul cu KR , întotdeauna a fost un susţinător al status quo-ului. El şi 
TJ nici măcar nu-şi vorbeau. 

— Şi-atunci de ce-ar dori să ne vadă? Moon se foi stingherită pe 
scaun. 

— O să ne vadă, nu-ţi fie teamă. Zâmbetul enigmatic apăru din nou 
pe faţa bătrânei. Nu vreau să te fac să-ţi închipui lucruri rele despre el: 
este un om foarte bun, doar că trăieşte după alte criterii ale măsurii 
valorii. 

— Toţi Kharemoughii sunt intoleranţi, observă Cress. Singura 
diferenţă este aceea că o fac în legătură cu lucruri diferite. 

— KR a venit la înmormântarea lui TJ. Atunci mi-a spus că e 
conştient de faptul că tot ceea ce are şi tot ceea ce este el îi datorează 
lui TJ, care renunţase la orice. Mi-a mai spus că dacă voi avea 
vreodată nevoie de ceva, nu va trebui decât să-i cer. 

— Cum a murit TJ? întrebă Moon şovăind. 

— De inimă. Trecerea prin Porţile Negre reprezintă un mare efort 
pentru corpul omenesc, pentru inimă. Şi dezamăgirea supune inima la 
un mare efort... 

Privi în altă parte, afară la verdele şi roşul prăfuit al terenului 
ondulat împădurit. Acum piscuri imense de stâncă cenuşie răsăreau 
printre pomi, ca nişte degete groase şi ciuntite; o serie de case atârnau 
nesigur de piscuri şi de coline. 

— S-a întâmplat cu totul pe neaşteptate, adăugă Elsevier. Sper că şi 
pe mine o să mă ia tot prin surprindere. 

Coborau iarăşi pe terenurile unei proprietăţi întinse, zburau razant 
peste tablouri realizate din straturi meşteşugite de flori, tufişuri astfel 
aranjate încât să simuleze nişte animale fantastice, case uşoare de vară 
ascunse într-un labirint de garduri vii. Pilotul coborî pe terasa marcată 
cu pietre ce se întindea în faţa casei principale, o clădire mare cât o 
sală de conferinţe, dar cu toate curbele, denivelările şi pantele line 
acoperite cu iederă, ce imita solul însuşi. Existau numeroase ferestre, 
multe dintre ele din sticlă colorată, repetând formele şi nuanțele 
grădinilor artistice. În timp ce privea uluită, Moon văzu cum uşile 
împodobite cu fresce încep să se deschidă. 

— Vreţi să vă aştept, cetăţenilor? Pilotul îşi trecu un braţ peste 
spătarul scaunului, privind neîncrezător. 

— Nu-i nevoie. 

Elsevier îi transferă o sumă din cartea de credit. Moon coborî odată 


cu ceilalți. 

— Arată exact ca locul în care să-ţi petreci o zi la ţară, îşi întinse 
braţele Cress. 

— Mai multe. Silky se răsuci încet, privind în spate şi în jos pe 
deasupra grădinilor terasate. 

Elsevier îi conduse către intrare. O femeie respectabilă de vârstă 
mijlocie, cu pistrui palizi şi un inel de argint străpungându-i o nară, îi 
aştepta; purta o robă albă, simplă, înfăşurată cu o eşarfă lată, 
acoperită cu şiruri de bijuterii grele de turcoaze. 

— Mătuşă Elsevier, ce surpriză neașteptată! 

Moon nu era sigură dacă zâmbetul grațios adresat tuturor pătrundea 
mai adânc decât suprafaţa pielii ei. 

— Nu chiar aşa de neașteptată, murmură Elsevier. Una dintre 
invențiile cu care socru-meu a făcut avere este un sistem de 
identificare electronică a vizitatorilor... Bună, ALV, dragă, spuse ea în 
Sandhi. Ce drăguţ că vizitele noastre coincid. Am o prietenă care să-l 
vadă pe tatăl dumitale; am adus-o. Atinse braţul lui Moon. Sper că el 
bine este. 

Moon remarcă faptul că Elsie nu folosise familiarul tu. 

— E bine, mulţumesc, dar în acest moment fizicianul 
Darjeengeshkrad pe el îl consultă. 

ALV îi introduse în interiorul răcoros, închizând uşile. Lumina de la 
vitraliile de pe fiecare parte fragmenta câmpul vizual al lui Moon, 
uşurându-i brusca senzaţie a incongruenţei grupului lor. 

— Daţi-mi voie eu să vă întreţin până el liber se face. Îi invită cu un 
gest să treacă mai departe prin hol şi Moon observă că unghiile ei 
lungi fuseseră astfel pilite încât păreau nişte sculpturi. 

Trecură printr-o serie de camere tot mai înalte, ajungând într-una în 
care fereastra largă din benzi colorate, atârna deasupra grădinilor cu 
tablouri florale. ALV apăsă o comandă aflată pe panoul încastrat în 
peretele de lângă uşă; un tablou mare în care se vedeau câţiva 
Kharemoughi la un picnic sub arbori se transformă într-un ecran 
tridimensional plin de bărbaţi ce discutau în contradictoriu. Făcu un 
semn din cap către maldărele de perne tapisate în roşu şi purpuriu, 
către oazele formate de mesele joase din lemn încrustate cu aur şi 
ametist. 

— lată-vă. Servitorii mecanici vor veni..., în caz de ceva nevoie 
aveţi. Şi-acum vă rog să mă scuzaţi — examinez impozitele pentru tata 
şi e un proiect groaznic. El va veni la dumneavoastră imediat ce va 
putea. 

Îi lăsă singuri cu oratorii care se înfruntau pe perete. Cress îşi 
încrucişă mâinile, şuierând cu indignare. 

„Simţiţi-vă ca acasă - furaţi nişte „argintărie”. Pe Marele 
Albastru legăturile de familie însemnau ceva. Părinţii mei... 


— Potoleşte-te Cress, clătină din cap Elsevier. M-am întâlnit cu fata 
— femeia — asta doar de două ori, o dată când avea opt ani şi o dată la 
funeraliile lui TJ. În tot acest timp n-a putut să audă prea multe 
lucruri bune despre nici unul dintre noi. Şi-apoi, ştii tu ce cred 
aristocrații despre — plecă privirea către ea însăşi — căsătoriile mixte. 

Bărbatul scutură şi el din cap, înghiontind cu sandaua un picior de 
masă. 

— Iată un lucru făcut cu multă măiestrie, Elsie, spuse el cu voce 
tare. Pentru câteva din pietrele astea, acolo sus am putea lua un preţ 
cu patru zero-uri în coadă. 

Ea dezaprobă cu un sâsâit. 

— Potoleşte-te! Moon? 

Fata tresări şi se întoarse de la fereastră. 

— Nu ţi-am zis că-i frumos aici? 

Moon încuviinţă din cap, zâmbind, fără un cuvânt. 

— Crezi că ai putea să rămâi şi să fii sibilă aici? 

Zâmbetul sibilei păli. Clătină din cap, păşi încet în interiorul 
camerei şi se aşeză pe un teanc de perne. Ochii lui Elsevier o 
urmăreau, dar ea nu le putea răspunde. „Nu pot să răspund la nici o 
întrebare!”. Arătă cu degetul spre ecran, schimbând subiectul, când 
bătrâna se aşeză lângă ea. 

— De ce s-or fi înfuriat? 

Elsevier se uită cu atenţie la oratorii care gesticulau pe ecran. 

— Păi, ăsta-i bătrânul PN Singalu, liderul politic al Neclasificaţilor. 
Cerule, nu ştiam că mai trăieşte! Asta-i o dezbatere parlamentară... 
văd şi-un translator, aşa că tânărul ţâfnos şi spilcuit din dreapta 
trebuie să fie vreun aristocrat. După cum ştii, ei nu-şi pot vorbi direct 
unul altuia. 

— Credeam că Neclasificaţii n-au nici un fel de drepturi. 

Moon îi privi pe cei doi bărbaţi aşezaţi faţă în faţă, înfruntându-se 
cu ochi arzători de pe podiumurile lor, pe deasupra terenului neutru al 
translatorului cu vorba monotonă, ras în cap. Îşi răspundeau fără să 
mai aştepte ca translatorul să termine de tradus, iar acesta continua să 
repete cele auzite deja, totul lăsând impresia unei certe între copii. 
Uitându-se la ei, fata nu-l putea deosebi pe unul de celălalt şi se 
întrebă cum anume îl identificau pe cel inferior. 

— Ah, nu, ei au ceva drepturi, inclusiv cel de reprezentare, numai 
că dacă ceva nu le este acordat în mod precis le este în mod sigur 
interzis. În plus, nu le sunt permişi destui reprezentanţi pentru a 
schimba legile. Totuşi ei continuă să încerce. 

— Cum pot să aibă totuşi un guvern? Credeam că Primul Ministru 
este undeva în spaţiu. 

— E] se află la un cu totul alt nivel, flutură din mână Elsevier. El şi 
Adunarea reprezintă Kharemoughul, însă pe cel din zilele primelor 


legături cu planetele care aveau să constituie Hegemonia. 
Kharemoughul îşi închipuise că reclădeşte în microcosmos Vechiul 
Imperiu cu ajutorul Porții Negre. În realitate însă locuitorii săi nici 
măcar nu s-au apropiat de rafinamentul tehnic al Imperiului Vechi, 
înțelegând totuşi la timp că adevăratul control asupra câtorva lumi 
supuse nu putea fi pus în practică fără o propulsie stelară 
superluminică. Visurile lor de dominație au fost înghiţite de 
imensitatea cosmosului. Până la redobândirea unei propulsii stelare, 
vor trebui să se mulţumească doar cu dominaţia economică, ceea ce 
restul Hegemoniei dorea să sprijine. Însă Primul Ministru şi anturajul 
său regal au continuat aşa cum începuseră, ca un simbol al unităţii, 
deşi nu al unităţii imperiului. Ei călătoreau de la o planetă la alta, 
acceptând să fie omagiaţi ca posibili zei —- aparent nemuritori, 
protejaţi de dilatarea timpului şi de apa vieţii împotriva precesiei 
universului exterior. Desigur, sunt întotdeauna bineveniţi, deoarece, 
ca o ironie a soartei, nu sunt altceva decât o fantezie inofensivă. 

În acest timp, vocile celor aflaţi în dispută crescură mereu în 
intensitate, ca şi nervozitatea din spatele lor; icnetul ei brusc păru un 
ecou al tăcerii ce se lăsase brusc în clădirea guvernului, aflată la o 
depărtare de jumătate de continent. 

Moon văzu expresia de uimire ce se aşternuse pe fața zbârcită a 
bătrânului... ba chiar şi totala neîncredere de pe faţa tânărului şi 
arogantului Tehnician. Până şi translatorul se făcuse alb ca varul şi 
rămase năuc între ei, uitându-se în stânga şi-n dreapta. 

— Ce s-a întâmplat? sări ea, urmată ca un ecou de Cress. 

— N-a avut răbdare - nu l-a aşteptat pe translator! Elsevier îşi apăsă 
mâinile pe obraji cu un strigăt de încântare. Oh, priviţi-i pe bătrânul 
acela! O viaţă întreagă a pregătit un asemenea moment, ştiind că s-ar 
putea să nu vină niciodată... Şi-acum a venit. 

În sală, rumoarea creştea tot mai tare; tânărul Tehnician se 
îndepărtă de camera de luat vederi, păşind ca în transă. Cineva în 
veşminte gri şi purtând o mantie de persoană oficială îi luă locul, 
cerând să se facă ordine. 

— Ce s-a-ntâmplat? repetă Moon aplecându-se în faţă şi strângându- 
şi genunchii la piept. 

— L-a luat gura pe dinainte pe Tehnician, explică Elsevier dintr-o 
suflare. I s-a adresat direct lui Singalu — ca unui egal — în loc s-o facă 
printr-un translator. Şi asta în faţa a milioane de martori! 

— Nu-nţeleg... 

— Singalu este Tehnician de-acuma! râse Elsevier. Pe Kharemough, 
o cale de a urca în rang, este ca un superior să te ridice la înălțimea 
respectivă, adresându-ţi-se ca de la egal la egal de faţă cu martori. 
Asta s-a întâmplat aici. 

— Dacă încă ar fi greşit Singalu? Tehnicianul ar fi fost trecut în 


rândul Neclasificaţilor? 

Moon îl privi pe bătrânul subţirel, cu părul ca o creastă de pene, 
agăţându-se de tribună şi plângând fără jenă, râzând printre lacrimi. 
Simţi cum i se pune şi ei un nod în gât; alături, Elsevier se şterse la 
ochi. 

— A, nu, nicidecum Tehnicianul ar fi dispus pur şi simplu arestarea 
lui... Elsevier se întrerupse când bărbatul în gri traversă platforma 
până la Singalu şi, îmbrăţişându-l cu răceală, îl felicită. Oh, dac-ar fi 
putut şi TJ acest moment să vadă să fie alături... 

— Ar fi el oare alături şi la momentul întunecat ce va urma, când 
tânărul care toate acestea a provocat se va duce diseară acasă şi 
otravă va lua? 

— KR? 

Se răsuciră amândouă spre uşa de unde venea vocea. Moon văzu un 
bărbat ce fusese odată înalt dar care acum era gârbovit sub greutatea 
anilor —- chiar dacă Kharemoughii amânau bătrânețea cu mai multă 
dibăcie decât ceilalți oameni care nu posedau apa vieții. Clipi şi se 
uită iar la el, dar ridurile nu-i dispărură nici acum de pe pielea 
maronie, şi nici chiar caftanul larg nu-i putea ascunde toate semnele 
vârstei. Iar acesta fratele mai mic al lui TJ... cum putuse oare să 
îmbătrânească aşa de rău? 

— Da, KR, replică Elsevier aşezându-se la loc după ce-şi netezise 
fustele: Ar fi alături de el şi în momentul acela întunecat. Chiar dacă 
prostul de tânăr şi-a făcut-o singur şi chiar dacă poporul dumitale 
recurge cu prea multă uşurinţă la principiul „decât dezonoarea mai 
bine moartea”. Dar dumneata eşti alături de bătrânul Singalu la 
bucuria lui? (Nici în discuţiile cu Aspundh nu fusese înlocuit distantul 
dumneata cu apropiatul tu). 

El zâmbi, gata-gata să izbucnească într-un râs sănătos. 

— Sigur că da. De-a lungul anilor, aştept şi capabil s-a dovedit a fi... 
şi asta din nou demonstrează că sistemul nostru pentru inteligență şi 
iniţiativă alege. În ciuda a tot ce a făcut TJ, întorcând tot cu susu-n 
jos, promovând orice individ de origine umilă care înspre el a zâmbit. 

— KR, cum poţi asta dumneata să spui? Ştii că aristocrații puritatea 
precum virginii şi-o apără! Nimeni nu l-ar fi ridicat pe tatăl dumitale, 
una dintre cele mai sclipitoare minţi ale generaţiei sale. 

— Dar eu ridicat am fost. Înălţă din umeri cu blândeţe. Tatăl meu 
era mulţumit — ştia că asta va veni, cu timpul. 

— Când au fost destule credite în bancă pentru a plăti adoptarea 
unor strămoşi respectabili, comentă Cress. 

Expresia lui Aspundh rămase calmă; Moon presupuse că bătrânul nu 
vorbea tiamatana. 

— Este o strecurare cât se poate de ştiinţifică a societăţii, perfect 
indicată pentru orientarea noastră tehnologică. Şi funcţionează — ne-a 


ridicat deasupra haosului erei prespaţiale pentru totdeauna. Asta un 
mileniu de progres stabil ne-a dat. 

— De stagnare, vrei să spui, se încruntă Elsevier. 

— Dumneata poţi încă asta să spui, gesticulă indignat KR după 
traiul pe cea mai avansată lume din Hegemonie? 

— Avansată din punct de vedere tehnic. Din punct de vedere social, 
abia dacă sunteţi mai buni decât Ondinee. 

— De ce simt eu că această conversaţie am mai avut-o înainte? oftă 
bătrânul. 

Elsevier ridică mâinile. 

— Iartă-mă, KR... n-am venit aici politică să discut, sau timpul 
dumitale sau al meu să-l irosesc. La dumneata pentru capacitatea 
apolitică am venit şi am adus pe cineva care de călăuzirea dumitale 
are nevoie. 

Se ridică în picioare şi o trase în sus pe Moon. 

Fata se sculă şi rămase nemişcată holbându-se la KR Aspundh care 
se apropie, târşindu-şi papucii de casă. Rămase cu privirea la trifoiul 
strălucitor ce-i atârna pe piept. 

— EI sibil? Nu se poate! 

Bătrânul se opri, cu o plecăciune solemnă. 

— Întreabă, şi voi răspunde. 

Elsevier întinse mâinile, desfăcu gulerul emailat şi, dezgolind gâtul 
lui Moon, lăsă să se vadă tatuajul care se potrivea cu trifoiul. 

— Sora dumitale întru spirit. Numele ei este Moon. 

Palmele lui Moon zburară către propriul ei gât; se răsuci, 
ascunzându-şi semnul inspiraţiei ei eşuate, de parcă fusese surprinsă 
în pielea goală. Elsevier o întoarse înapoi cu hotărâre şi-i ridică 
bărbia, silind-o să se uite din nou în ochii lui KR. 

— Îmi onorezi casa, îşi înclină Aspundh capul în direcţia ei. Iartă- 
mă dacă purtarea mea te-a dezamăgit şi te-a făcut să te ruşinezi că ai 
venit. 

— Nu. Moon plecă din nou şi vorbi cu stângăcie în Sandhi. Nu m-aţi 
dezamăgit... Eu nu sunt... Nu sunt sibilă. Nu aici, asta nu-i lumea mea. 

— Mulțumită miracolului ştiinţei Vechiului Imperiu viziunea 
noastră nu este de timp sau de spaţiu limitată. El păşi mai în faţă, 
cercetându-i faţa în timp ce înainta. Noi putem oriunde să răspundem, 
oricând... Dar tu nu poţi. Ai încercat, şi ai dat greş. Se opri în faţa ei, 
privind insistent, cu sinceritate, drept în ochii ei uimiţi. Oricine putea 
atât de mult să vadă — nu necesită vreo intuiţie specială. Acum de ce? 
Asta-i întrebarea la care pentru mine trebuie să răspunzi. Aşază-te, şi 
spune-mi de unde ai venit. 

Se lăsă pe perne, sprijinindu-se de tăblia unei mese. 

Moon se aşeză, privindu-l drept în faţă pe deasupra mesei; Elsevier 
completă cercul, împreună cu Silky şi Cress. 


— Vin de pe Tiamat. 

— Tiamat! 

Ea încuviință. 

— Şi acum Doamna nu mai vorbeşte prin mine, pentru că nu mi- 
am... nu mi-am ținut promisiunile. 

— „Doamna”? aruncă el o privire înspre Elsevier. 

— Marea Mamă, o zeiţă. Poate mai bine cum am ajuns să fim aici ți- 
aş explica, KR. 

Îşi apăsă mâinile una peste alta, aplecându-se în față, şi-i povesti 
totul. Moon văzu cum între sprâncenele albe ale lui Aspundh se 
adânceşte o cută, dar Elsevier nu se uita în acel moment la el. 

— N-am putut înapoi s-o ducem, şi aveam nevoie de un astrogator 
pentru ca prin Poartă să trecem. Fiindcă Moon e sibilă, eu... eu am 
folosit-o. Ea de-abia ce devenise sibilă şi până atunci nu fusese într-un 
Transfer capabilă să intre singură. Degetele i se împletiră, răsucite. 

Un servitor mecanic cu albedo ridicat apăru în uşă, apropiindu-se de 
umărul lui Aspundh cu o tavă cu pahare înalte. Bătrânul aprobă din 
cap şi robotul puse băuturile pe masă. 

— Altceva mai doriţi, domnule? 

— Nu. Cu o urmă de nerăbdare, îi făcu semn să se îndepărteze. Vrei 
să spui că în Transfer pe ea mai multe ore ai lăsat-o, nepregătită? O, 
zei, ăsta-i genul de act iresponsabil la care din partea lui TJ m-aş fi 
aşteptat! E de mirare că nu şi-a ieşit din minţi. 

— Păi, ce erau să facă? îl întrerupse Cress supărat. Să-i lase pe 
Albaştri să ne prindă? Să mă lase să mor? 

Aspundh se uită la el, cu o faţă lipsită de expresie. 

— Dumneata consideri sănătatea ei mintală un schimb cinstit. 

Privirea lungă a lui Cress coborî pe trifoiul de pe pieptul lui 
Aspundh, se mişcă apoi spre gâtul tatuat al lui Moon, dar nu întâlni 
ochii fetei. Clătină din cap. 

— Eu consider că da, interveni Moon şi în timp ce vorbea văzu cum 
se domoleşte profilul lui Cress. Era de datoria mea s-o fac. Dar... n-am 
fost destul de puternică. 

Sorbi o înghiţitură din paharul înalt, aburit, din faţa ei; lichidul de 
culoarea caisei era efervescent şi-i dădură lacrimile. 

— De vreme ce asta acum îmi spui, aş zice că eşti una dintre cele 
mai sănătoase la minte — sau mai norocoase — fiinţe umane pe care le- 
am cunoscut vreodată. 

— Chiar aşa? Moon cuprinse cu palmele paharul rece şi simţi un 
efect calmant. În cazul acesta, când voi înceta să-mi mai fie teamă 
înapoi în întuneric să mă duc? Când simt că Transferul începe peste 
mine să vină... e ca şi cum aş muri pe dinăuntru. Sorbi din nou, cu 
ochii înneguraţi. Urăsc întunericul! 

— Da, ştiu. Aspundh tăcu câteva clipe. Elsevier, vrei pentru mine să 


traduci? Cred că important va fi ca Moon fiecare cuvânt perfect să-l 
înțeleagă. 

Femeia încuviință din cap şi începu să-i traducă lui Moon în 
tiamatană. 

— Tiamat este... subdezvoltată. Înţelegi unde-ai să te duci atunci 
când vei fi aruncată în întuneric? Înţelegi de ce uneori vezi o altă 
lume în loc? 

Elsevier clătină din cap către Aspundh când ea termină traducerea, 
murmurând: 

— De-asta pe ea la dumneata am adus-o. 

Moon privi către fereastră, căutând parcă ceva în văzduh. 

— Doamna alege... 

— Ah! Deci pe lumea ta, zeiţa asta e la conducere... sau aşa ai 
crezut întotdeauna că este. Ce-ai spune dacă ţi-aş zice că viziunile tale 
nu erau un dar de la zei, ci o moştenire de la Vechiul Imperiu? 

Moon îşi dădu seama că-şi ţinuse răsuflarea, aşa că expiră brusc. 

— Da! Vreau să spun, eu... eu mă aşteptam la asta. Toată lumea de- 
aici ştie că sunt sibilă — cum puteau ei să ştie? D-ta eşti sibil şi n-ai 
auzit niciodată de Doamnă. 

Încetase de mult să o vadă pe Marea Mamă în sensul strict al 
cuvântului, ca pe o femeie frumoasă cu părul din alge, înveşmântată 
în spumă, ridicându-se din valuri într-o scoică trasă de mersi. Dar nici 
chiar forţa elementară, amorfă, pe care o simţise câteodată atingându- 
i sufletul, n-ar fi părăsit elementul EI şi n-ar fi călătorit atât de 
departe. Dacă într-adevăr ea simţise vreodată ceva, dincolo de 
propria-i dorinţă de a simţi... 

— Voi, extraplanetarii, aveţi aşa de mulţi zei... (Era prea amorţită 
de pierdere şi de schimbare ca să mai simtă încă o lovitură). De ce 
aveţi aşa de mulţi? 

— Pentru că există multe planete şi fiecare, are cel puţin un zeu 
propriu, dar de obicei sunt mai mulţi. „Zeii mei sunt zeii tăi”, se 
spune, „dar cine ştie care-or fi cei adevăraţi?”. Aşa că noi ne închinăm 
la toţi, ca să fim mai siguri. 

— Totuşi cum de-a putut Vechiul Imperiu să pună sibili peste tot, 
dacă nici un zeu n-a reuşit? Nu erau şi ei doar nişte fiinţe umane? 

— Ba da. Aspundh întinse mâna către bolul cu fructe zaharisite din 
mijlocul mesei. Dar în unele cazuri, aveau puterea zeilor. Puteau 
călători direct între planete, în câteva săptămâni sau luni, nu în ani... 
aveau aparate de transmisiuni şi sisteme de propulsie stelară 
superluminice. Cu toate acestea, în final, Imperiul lor s-a fărâmiţat... 
probabil pentru că s-au supraextins. Sau cel puţin aşa credem noi. Dar 
chiar în timp ce Imperiul se prăbuşea, un grup de oameni remarcabili 
şi plini de abnegaţie au creat un depozit, o bancă de date, în care au 
adunat tot ceea ce se ştia din toate domeniile cunoaşterii umane. Ei 


sperau că având toate descoperirile umanităţii concentrate într-un 
singur loc inviolabil, vor face ca prăbuşirea iminentă a civilizaţiei lor 
să fie mai puţin dezastruoasă iar reconstrucţia cu mult mai rapidă. Şi 
fiindcă şi-au dat seama că pe multe lumi prăbuşirea tehnică putea să 
fie practic totală, ei au inventat cele mai simple ieşiri ce puteau să şi 
le imagineze pentru banca lor de date - fiinţele umane. Adică sibilii, 
care-şi transmiteau receptivitatea în mod direct succesorilor lor aleşi, 
prin sânge. 

Degetele lui Moon pipăiră cicatricea de la încheietură. 

— Dar... cum poate sângele cuiva să arate ce există într-o... într-o 
maşină de pe o altă planetă? Nu cred asta! 

— Numeşte-o contaminare divină. Ştii ce-i aceea contaminare? 

Ea încuviinţă din cap. 

— Când cineva e bolnav, stai departe de el. 

— Exact. „Contaminarea” unui sibil este o maladie creată de om, o 
construcţie biotehnică atât de sofisticată încât noi abia am început să-i 
descifrăm subtilităţile. Ea creează, sau poate implantează, anumite 
restructurări în țesutul cerebral care-l fac pe sibil receptiv la un mediu 
de comunicaţie cu viteză superluminică. El devine atât receptor, cât şi 
emiţător. Comunică direct cu sursa de date originală. Ca sibil sau 
sibilă, acolo te afli când te afunzi în neant, în miezul circuitelor 
calculatorului, nicidecum pierdut în spaţiul cosmic. Sau, uneori, eşti în 
comuniune cu alţi sibili care trăiesc pe alte lumi, care au răspunsuri la 
întrebări pe care Vechiul Imperiu nu s-a gândit niciodată să le pună. 
Ridică paharul către Moon cu un zâmbet de încurajare: Toată 
peroraţia asta îmi provoacă sete. 

Moon privi cum trifoiul se răsuceşte pe cafeniul bogat cusut cu aur 
al robei lui; îl văzu şi pe-al ei, răsucindu-se tăcut şi singuratic într-un 
cârlig dintr-o cameră cu aer condiţionat aflată undeva sus, deasupra 
capului. 

— Atunci, asta-i boala care-i face pe oameni să înnebunească? 
Moarte dacă ucizi un sibil... moarte dacă iubeşti un sibil... Se 
întrerupse, atingând pietrele reci încrustate pe marginile mesei. 

Bătrânul ridică sprâncenele. 

— Aşa se spune pe Tiamat? Şi noi avem zicala asta, deşi n-o mai 
interpretăm literal. Da, pentru unii oameni contaminarea poate cauza 
nebunie. Sibilii sunt aleşi pentru anumite caracteristici de 
personalitate, între care se numără şi stabilitatea emoţională... şi 
bineînţeles, sângele unui sibil poate transmite boala. La fel şi saliva... 
dar în mod obişnuit, cealaltă persoană trebuie să aibă o rană deschisă 
ca să se molipsească. Evident, nu este vorba de „moarte dacă iubeşti 
un sibil”. Cu precauţii rezonabile, se poate, căci altfel nu mi-aţi mai fi 
văzut astăzi fiica. Presupun că această superstiție a fost îmbrăţişată în 
scopul protejării sibililor împotriva molestărilor în societăţile mai 


puţin civilizate. Însuşi simbolul pe care-l purtăm, trifoiul tepos, este 
un semn al contaminării biologice — unul dintre cele mai vechi 
simboluri cunoscute de umanitate. 

Moon nu mai auzi însă nimic după... 

— Nu e moarte dacă iubeşti o sibilă? Atunci Sparks... noi nu trebuie 
să fim despărțiți. Putem trăi împreună! Elsevier! O strânse în braţe 
până ce biata femeie aproape că-şi pierdu răsuflarea. Mulţumesc! 
Mulţumesc că m-ai adus aici... mi-ai salvat viaţa. Între mare şi cer, nu 
există nici un lucru pe care nu l-aş face pentru tine! 

— Ce-i asta? exclamă uluit Aspundh sprijinindu-se în pumni. Cine-i 
acest Sparks? O idilă? 

Elsevier o îndepărtă pe fată la o lungime de braţ şi o ţinu acolo cu 
blândeţe. 

— Oh, Moon, draga mea copilă, spuse ea cu o tristeţe inexplicabilă, 
nu vreau să te fac să respecţi această promisiune. 

Ea o privi pieziş, neînțelegând. 

— Noi ne-am făgăduit... 

— În felul lor, s-au căsătorit, murmură Elsevier. 

— Fl a plecat atunci când m-am făcut sibilă. Însă acum, când am să 
mă întorc, am să-i pot spune... 

— Să te-ntorci? Pe Tiamat? Aspundh îşi îndreptă spatele. 

— Moon, zise Elsevier, nu te poţi întoarce. 

— Ştiu. Ştiu că trebuite să aştept până... 

— Moon, ascult-o! ţipă Cress. Şocul produs de furia cu care rupsese 
el tăcerea o făcu să-şi piardă respiraţia. 

— Ce? Se lăsă moale în braţele lui Elsevier, clipind întruna. Spuneai 
c-o să... 

— N-o să ne întoarcem niciodată pe Tiamat. Nici n-am avut de 
gând, căci nu putem. Nici tu nu poţi. Buza lui Elsevier tremură. Te-am 
minţit. Se uită în altă parte, căutând o cale mai uşoară să i-o spună, 
dar n-o găsi. Totul a fost o minciună monstruoasă. Îmi... pare rău. 

Se retrase din braţele lui Moon. 

— Dar de ce? Fata îşi îndreptă părul cu un gest reflex, şuviţele 
despletite ca un păienjeniş gâdilându-i faţa. De ce? 

— Pentru că e prea târziu. Poarta Tiamatului se închide, devenind 
prea instabilă pentru ca o navă mică aşa ca a noastră să poată trece în 
siguranţă prin ea. Nu, Moon... N-au trecut doar câteva luni de când 
am părăsit Tiamatul. Au trecut mai mult de doi ani. Şi va dura tot atât 
de mult şi la întoarcere. 

— Asta-i o minciună! N-am petrecut doi ani pe navă. Moon se ridică 
în genunchi când înţelegerea se topi şi alunecă în jurul ei. De ce-mi 
faci asta? 

— Pentru că trebuia să-ţi fi spus de la început. 

Elsevier îşi acoperi ochii cu mâna. Cress îi şopti repede ceva lui 


Aspundh în Sandhi. 

— Nu te minte, Moon. Aspundh se lăsă pe spate, distanţându-se în 
mod inconştient, iar Elsevier reîncepu să-i traducă vorbele cu o voce 
monotonă. Timpul navei nu este acelaşi cu timpul din exterior. Se 
mişcă mai încet. Uită-te la mine, uită-te la Elsevier... şi aminteşte-ţi că 
eu eram cu mulţi ani mai tânăr decât TJ. Moon. Dacă te-ai întoarce 
acum pe Tiamat, ai constata că ai lipsit de acolo aproape cinci ani. 

— Nu... nu, nu! 

Ea se sili să se ridice în picioare, smulgându-se din mâna lui Cress 
când acesta încercă s-o ţină jos. Traversă camera către fereastră şi 
rămase privind afară, la grădini şi la cer, cu fruntea apăsată pe ochiul 
de geam, Răsuflarea ei acoperi sticla cu o brumă trecătoare, albind-o 
înaintea ochilor. 

— Nu vreau să rămân pe această lume. Nu mă puteţi ţine aici. Îşi 
încleştă mâinile şi încheieturile îi scârţâiră pe sticlă. Cum aţi putut să- 
mi faceţi una ca asta, când ştiaţi ce-o să se întâmple? 

Se întoarse furioasă: 

— Am avut încredere în voi! Blestemată să vă fie nava şi toţi zeii 
voştri să vă blesteme! 

Aspundh traversă încet camera spre ea. 

— Uită-te la ei, Moon, vorbi el liniştit, aproape ca într-o conversaţie 
obişnuită. Priveşte-le feţele şi spune-mi că au vrut viaţa să ţi-o ruineze. 

Ea privi în silă la cei trei care continuau să stea aşezaţi în jurul 
mesei, o faţă impenetrabilă, una plecată de ruşine şi alta şiroind de 
lacrimi amare. Nu răspunse, dar era destul. Bătrânul o duse înapoi la 
masă. 

— Moon, te rog să mă înţelegi, te rog să mă crezi... asta-i pentru că 
fericirea ta e atât de importantă pentru mine încât nu mă puteam 
hotărî să-ţi spun eu însămi. Vocea lui Elsevier suna subţire şi obosită. 
Şi pentru că voiam să rămâi aici. 

Fata stătea în picioare fără să spună nimic, simţindu-şi faţa la fel de 
rigidă şi rece precum o mască. Elsevier îşi feri ochii. 

— Îmi pare atât de rău... 

— Ştiu, rosti Moon cu greu cuvintele printre buzele amorţite. Ştiu 
că-ţi pare rău. Dar asta nu schimbă nimic. 

Se afundă între perne, fără putere dar încă neiertătoare. 

— Răul a fost făcut deja, cumnată, zise Aspundh. Şi întrebarea 
rămâne, ce-o să faci ca să-l îndrepţi? 

— Tot ce-mi stă în putinţă. 

— În putinţa noastră, spuse Cress. 

— Atunci, du-mă acasă, Elsevier! 

— Nu pot. Toate motivele pe care ţi le-am spus sunt adevărate. E 
prea târziu. Dar îţi putem face aici o viaţă nouă. 

— Nu vreau o viaţă nouă. O vreau pe cea veche. 


— Cinci ani, Moon, spuse Cress. Cum îl vei găsi pe el după cinci 
ani? 

— Nu ştiu. Îşi încleştă pumnii. Dar trebuie să mă-ntore pe Tiamat! 
Nu s-a terminat. Pot simţi asta, încă nu s-a terminat! Ceva răsună în 
adâncurile minţii ei; un clopoțel îndepărtat. Dacă nu mă poţi duce 
acolo, atunci trebuie să existe o navă care să poată. Ajută-mă să găsesc 
una... 

— Nici alţii nu te pot lua cu ei. Cress se foi printre perne. E interzis, 
odată ce-ai părăsit Tiamatul, legea spune că nu te poţi întoarce iar 
acasă. Planeta ta e proscrisă. 

— Doar nu pot să... Sibila simţi cum îi creşte mânia. 

— Ba pot, fetiţo. Aspundh ridică mâna. Explică-mi însă ce-ai vrut să 
spui când ai afirmat că „nu s-a terminat”? Cum de ştii asta? 

— Nu... nu ştiu, privi ea în jos, descumpănită. 

— Doar că tu nu vrei să crezi că s-a terminat. 

— Nu, eu ştiu! Moon se simţi dintr-o dată neclintit de sigură. Numai 
că nu ştiu... cum. 

— Înţeleg, se încruntă el mai mult din consternare decât din 
dezaprobare. 

— Nu poate, murmură Cress privindu-l fix. Nu-i aşa? 

— Uneori se întâmplă. Expresia lui Aspundh era sumbră. Noi 
suntem membrele maşinăriei sibile. Uneori ea ne manipulează în 
propriile-i scopuri. Cred că ar trebui măcar să încercăm să aflăm dacă 
plecarea ei, în caz că reuşim, ar avea vreo importanţă. 

Ochii lui Moon se fixară neîncrezători asupra lui, ca şi ai celorlalţi. 

Cress râse înfundat. 

— Dumneata vrei să spui că maşinăria... acţionează pe cont 
propriu? De ce? Cum? 

— Asta-i una dintre schemele pe care încă încercăm să le reînvăţăm. 
Maşina poate fi al naibii de imprevizibilă, cum sunt sigur că ştii. Dar 
orice lucru capabil să-şi îndeplinească toate funcţiile ar trebui să 
posede un fel de facultate intelectuală. 

Moon şedea nerăbdătoare, doar pe jumătate ascultând şi doar pe 
jumătate înțelegând. 

— Cum pot să aflu că... dacă trebuie să mă întorc? 

— Cheia e la tine, sibilo. Lasă-mă să te-ntreb şi-ai să primeşti 
răspunsul. 

— Vrei să spui... Nu, nu pot. Nu pot! 

Bătrânul se aşeză în genunchi, netezindu-şi părul cu fire argintii. 

— Atunci întreabă tu şi eu voi răspunde. Introducere de date... 
Ochii îi păliră şi căzu în Transfer. 

Luată prin surprindere, ea înghiţi în sec şi zise conştientă de sine: 

— Spune-mi ce... ce se va întâmpla dacă eu, Moon Dawntreader, nu 
mă voi întoarce niciodată pe Tiamat? 


Văzu cum ochii lui clipesc prinşi de o bruscă uimire, cum caută prin 
colţurile punctate de lumină ale camerei şi apoi revin la feţele lor, la a 
ei... 

— Tu, Moon Dawntreader, o sibilă, întrebi asta? Tu eşti aceea. 
Aceeaşi... dar nu la fel. Tu ai putea să fii ea, ai putea fi Regina... El te- 
a iubit, dar acum o iubeşte pe ea — aceeaşi, dar nu la fel. Întoarce-te... 
pierderea ta este o rană ce transformă carnea bună într-una amară, 
aici în inima Oraşului... o rană care nu se vindecă... Trecutul devine 
un viitor continuu, dacă nu întrerupi Schimbarea... Oprirea analizei. 

Capul lui Aspundh se lăsă în faţă; el se sprijini pe masă mult timp 
înainte de a ridica fruntea. 

— Părea să fie... noapte, acolo, zise el. Sorbi o înghiţitură din pahar. 
Şi camera era plină de feţe ciudate... 

Moon îşi luă paharul şi bău ca să i se ducă nodul din gât. „El te-a 
iubit, dar acum o iubeşte pe ea”. 

— Ce-am spus? Aspundh o privi, cu ochii din nou limpezi, dar cu 
faţa epuizată şi trasă. 

Ea îi relată, şovăielnică, ajutată de către ceilalţi. 

— Dar nu-nţeleg asta... 

„Nu înţeleg asta! Cum ar putea el să iubească...” Îşi muşcă buza. 
Mâna lui Elsevier îi atinse uşor braţul, într-un gest scurt. 

— „Tu ai putea să fii Regină”, repetă Aspundh. „Pierderea ta este o 
rană care nu se vindecă”. Cred că ai intuit corect... rolul tău într-o 
piesă mai mare a rămas neîndeplinit. A fost creată o inegalitate. 

— Dar asta s-a întâmplat deja observă încet Elsevier. Nu înseamnă 
că aşa a fost predestinat să se întâmple? 

Bătrânul zâmbi, clătinând din cap. 

— Nu pretind că ştiu. Sunt tehnocrat, nu filosof. Nu sunt eu în 
măsură să fac interpretări, slavă zeilor! Dacă lucrurile s-au încheiat 
sau nu, e treaba lui Moon. 

Fata încremeni. 

— Vrei să spui că... există o cale prin care să mă pot întoarce pe 
Tiamat? 

— Da, cred că există. Elsevier te va duce, dacă mai vrei să mergi. 

— Dar ai spus că... 

— KR, aşa ceva nu-i posibil! 

— Dacă pleci imediat şi foloseşti adaptorii pe care ţi-i voi furniza 
eu, vei trece în siguranţă prin Poartă, şi asta înainte ca Tiamatul să fie 
despărţit pentru totdeauna. 

— Nu avem însă astrogator, se aplecă în faţă Elsevier. Cress încă nu 
s-a înzdrăvenit suficient. 

— Aveţi un astrogator. 

Lui Moon i se tăie respiraţia când toţi ochii se îndreptară dintr-o 
dată spre ea. 


— Nu! 

— Nu, KR, se încruntă Elsevier. Nu-i poţi cere să îndure chinul ăsta 
încă o dată. N-ar mai putea suporta, chiar dacă ar vrea. 

— Ba poate... dacă vrea cu adevărat. Aspundh îşi atinse trifoiul. Te 
pot ajuta, Moon - de data asta n-o să fii nevoită să treci nepregătită 
prin Poartă. Dacă vrei să-ţi recapeţi vechea ta viaţă şi puterea de 
sibilă, poţi, trebuie să faci acest lucru. Nu ne putem înfrânge toate 
temerile nocturne, dar pe asta trebuie s-o înfrunţi, căci altfel n-o să 
mai ai niciodată încredere în tine însăţi. Nu-ţi vei folosi niciodată 
darul preţios pe care-l duci cu tine, nu vei mai fi niciodată nimic. 
Vocea lui tăioasă o atinse profund. Terminând de vorbit îşi încrucişă 
braţele şi le rezemă pe masă. 

Moon închise ochii şi întunericul o copleşi pe de-a-ntregul. „Încă nu 
s-a terminat. Am fost sortită să fiu ceva mai mult! Şi el a fost sortit să 
fie cu mine. El nu poate fi pierdut; nu s-a terminat...”. Faţa lui Sparks 
arse întunericul ca un soare răsărind. Era adevărat, trebuia să facă 
asta, şi dacă izbutea, avea să ştie că deţinea puterea să rezolve orice 
problemă. Deschise ochii şi-şi frecă mâinile tremurânde ca să şi te 
liniştească. 

— Trebuie să-ncerc. Zări durerea pe jumătate formată în ochii 
albastru intens ai lui Elsevier... ca şi teama pe jumătate formată. Elsie, 
asta înseamnă totul pentru mine. Nu te voi dezamăgi. 

— Bineînţeles că nu, dragă. O singură încuviințare cu capul, o 
umbră de zâmbet. E-n regulă, o vom face. Dar, KR... cum ne vom 
întoarce fără s-o prindă poliţia? 

Aspundh schiţă un zâmbet cu un sentiment de vinovăţie secretă. 

— Cu identități false, pe care am să vi le asigur tot eu. În haosul 
plecării definitive de pe Tiamat, sunt sigur că n-o să vă remarce 
nimeni niciodată, nici chiar pe... Silky. 

— Oof, KR, păcătos secret ce eşti! râse bătrâna fără vlagă. 

— Eu nu cred că asta ceva de râs este. Pe faţă lui nu se vedea nici 
urmă de amuzament. Dacă o-nvăţ pe fata asta tot ceea ce o sibilă să 
ştie trebuie şi apoi pe Tiamat înapoi o trimit, un act de înaltă trădare 
voi comite. Dar făcând asta eu ascult de o lege mai înaltă decât chiar 
cea a Hegemoniei. 

— Iartă-mă, încuviinţă calmată. Ce se va întâmpla cu nava noastră? 

— Un monument potrivit în spaţiu pentru... visele imposibile ale 
răposatului meu frate va fi. Ţi-am spus că niciodată lipsă de nimic n-o 
să duci, Elsevier. Fă acest lucru şi niciodată de contrabandă să te mai 
ocupi n-o să trebuiască. 

— Mulţumesc. O scânteie de revoltă apăru în ochii ei. Oricum, tot 
plănuiam noi să ne retragem din afaceri, chiar dacă ultima călătorie 
un dezastru total n-ar fi fost. La urma urmei, această situaţie ne mai 
oferă o şansă ca mărfurile noastre... livrate să fie. 


Aspundh se încruntă o clipă. 

Cress îşi descrucişă cu greu picioarele când ceilalţi începură să se 
foiască. Uitându-se la el, Moon îl descoperi privind-o; căutătura sa 
fugară trecu repede la Elsevier, de care se prinse precum mâna unui 
orfan de un trecător milos. Faţa lui se încruntă groaznic. 

— Atunci, Elsie, înseamnă că ne luăm rămas-bun? 

Fata se sculă, ajutându-l şi pe el să se ridice în picioare, în timp ce 
în jurul mesei toţi îşi dădeau seama de situaţie. 

— Cress... 

— Consideră asta ca partea mea de plată pentru datoria pe care o 
aveam față de tine, domniță, ridică el din umeri. 

Elsevier se întoarse către Aspundh, dar Moon văzu că fața acestuia 
se încleştează a refuz încă înainte de a fi fost pusă întrebarea. 

— Nu va fi greu pentru el o altă navă să găsească. Astrogatorii sunt 
foarte căutaţi în... meseria dumitale, sunt sigur. 

— „Există contrabandişti şi contrabandişti”, KR, spuse Elsevier. 

— Vrei să zici că poate nu toţi să-mpartă ar vrea locul pe navă cu 
un om aflat pe lista neagră pentru crimă? Pe chipul lui Aspundh se 
aşternu o expresie de gheaţă. 

Moon dădu drumul mânecii lui Cress. 

— Legitimă apărare! se înroşi Cress la faţă. Aşa scrie la dosar, 
legitimă apărare! 

— Un pasager drogat l-a provocat la duel, KR. Omul l-ar fi omorât. 
Dar de la reguli nici o excepţie nu se face... Serios îţi spun, îţi 
imaginezi că nava cu un ucigaş aş împărţi-o? 

— Nici măcar de ce te-ai măritat cu fratele meu nu pot să-mi 
imaginez, oftă a înfrângere Aspundh. E-n ordine, Elsevier, deşi îmi 
storci această promisiune cât poţi de tare. Presupun că posed pe 
undeva o companie de navigaţie care un astrogator poate angaja. 

— Vorbeşti serios? Oh, zei..., râse Cress, legănându-se ca o trestie. 
Îţi mulţumesc, bătrâne stă... cetăţene! Rău nu-ţi va părea. Aruncă 
înspre Elsevier o privire lungă şi strălucitoare, plină de recunoştinţă. 

— Sper, zise Aspundh; trecu pe lângă el, îndreptându-se către sibilă. 
Şi nici tu nu mă vei face să-mi pară rău, nu-i aşa? 

Fata văzu în ochii lui reflectarea sumbră a ceea ce ar fi însemnat 
eşecul ei, nu numai pentru ea însăşi, dar şi pentru ceilalţi. 

— Nu. 

Bătrânul încuviinţă din cap. 

— Atunci rămâi cu mine zilele următoare, în timp ce nava va fi 
pregătită, şi lasă-mă tot ceea ce o sibilă trebuie să ştie să te-nvăţ. 

— E-n ordine. Îşi atinse gâtul. 

— KR, trebuie ea să... 

— Este pentru propriul ei bine, Elsevier — şi pentru al vostru — ca pe 
ea aici s-o ţin. 


— Da... bineînţeles, surâse Elsevier. Ai, desigur, perfectă dreptate. 
Moon, eu... Bătu uşor cu palma pe mâna. fetei, uitându-se apoi în altă 
parte. Sau, lasă... Nu mai contează. N-are nici o importanţă. 

Porni către uşă, fără să se uite înapoi să vadă mâna întinsă a lui 
Moon. Silky o urmă fără un cuvânt. 

— Bine. Cress schiţă un zâmbet, jumătate înspre ea, jumătate înspre 
picioarele proprii. Îţi doresc noroc, domniţă. „Tu ai putea să fii 
Regină”. Atunci când vei fi, le voi spune tuturor că te-am cunoscut. 
(Înfruntă în sfârşit privirea ei). Sper că-l vei găsi. La revedere. 

Se îndepărtă de ea mergând cu spatele, apoi se întoarse şi ieşi după 
ceilalți. 

Moon privi în tăcere cadrul pustiu al uşii, care rămase tot aşa în 
continuare. 

Fata şedea singură în balansoarul din grădină, împingându-se la 
răstimpuri cu piciorul. Deasupra capului, cerul nopţii cânta, sute de 
coruri separate de culori transfigurându-se în unul singur. Moon îşi 
rezemă capul pe perne, ascultând cu ochii. Dacă-i închidea, putea auzi 
altă muzică: dulcile complexităţi ale unui cântec de artă Kharemoughi 
ce se lăsau purtate afară în curte prin uşile deschise, pe fundalul 
insectelor ţârâind în tufe, ţipetelor stridente şi guturale ale ciudatei 
menajerii de creaturi care hoinăreau pe aleile grădinii. 

Îşi petrecuse ziua ca şi pe cele de dinaintea ei, practicând exerciţiile 
ce-i disciplinau mintea şi trupul, asimilând benzile cu informaţii 
primite de la KR Aspundh, învățând tot ceea ce cunoştea Hegemonia 
despre sibili, ce erau, ce făceau şi ce însemnau ei pentru oamenii din 
lumile lor. Sibilii de pe această planetă frecventau o şcoală oficială 
unde erau adăpostiţi şi protejaţi în timp ce învățau să-şi controleze 
transele — aşa cum învățase şi ea de la Clavally şi Danaquil Lu, mai în 
nesiguranţă, pe o insulă singuratică de sub cer. 

Dar dincolo de disciplina fundamentală riguroasă, Aspundh şi 
ceilalţi sibili ai Hegemoniei învățau despre reţeaua complexă din care 
făceau parte, despre vasta întindere a contravrăjilor tehnologice ale 
Vechiului Imperiu împotriva beznei ce se apropia. Ei înțelegeau că 
Niciunde se afla în inima unei maşini undeva pe o planetă pe care nici 
măcar un sibil n-o putea numi, iar cunoaşterea le dădu puterea să 
îndure înspăimântătoarea ei absenţă, care aproape o distrusese pe 
Moon cu propria-i frică. 

Ei aflaseră care era adevărata natură a puterii lor, capacitatea de a 
uşura poverile zilnice ale vieţii, dar şi de a le depăşi, contribuind la 
dezvoltarea socială şi tehnologică a lumilor lor mai profund decât 
chiar cel mai mare geniu — pentru că aveau acces la geniul acumulat 
al întregii istorii umane... doar dacă poporul lor avea înţelepciunea şi 
bunăvoința să facă uz de această cunoaştere. 


În acelaşi timp, fuseseră învăţaţi despre natura „contaminării” lor 
nenaturale, despre modul în care să-i folosească potenţialul pentru a 
se proteja ei înşişi împotriva vătămărilor, despre felul în care să-i 
protejeze pe cei dragi împotriva riscului infectării. O sibilă putea chiar 
să poarte o sarcină. Virusul artificial nu străbătea filtrele protectoare 
ale placentei; se asigura astfel naşterea de copii care puteau să nu 
moştenească temperamentul mamei, dar care aveau mai multe şanse 
decât majoritatea celorlalţi să devină sibili pentru o nouă generaţie. Să 
aibă un copil... să stea în braţele singurului om pe care îl va iubi 
vreodată şi să ştie că ei ar putea fi totul unul pentru celălalt aşa cum 
fuseseră întotdeauna... 

Moon tresări, trezită brusc din reverie de zgomotul unor paşi care 
veneau spre ea prin curte. „Dar el iubeşte pe altcineva acum”. 
Amintirea lucrului care-i despărţea mai mult decât doar prăpastia 
spaţiului şi timpului, o lovi pe neaşteptate când îl văzu pe KR Aspundh 
apropiindu-se. 

— Bună, Moon, o salută el cu un zâmbet. Plimbarea noastră de 
seară împreună o facem? 

Bătrânul se plimba în fiecare seară prin grădinile sale până la 
pavilionul cu stâlpi de marmură din inima unui labirint de arbuşti, 
unde cenuşa strămoşilor lui se odihnea în urne. Kharemoughii se 
înclinau unei ierarhii de zeități extinzându-şi astfel clarviziunea 
asupra unei societăţi stratificate până în împărăţia cerurilor şi 
încorporând panteonul care veghea asupra altor planete ale 
Hegemoniei. La primul etaj al acestei ierarhii se aflau strămoşii 
veneraţi ai persoanei respective, strămoşi al căror succes sau eşec 
determinau locul urmaşului lor în societate. Aspundh îşi venera cu 
smerenie proprii străbuni. Fata se întreba dacă succesul tatălui îi ajuta 
pe copii să creadă mai uşor în caracterul lui divin. 

Se ridică din balansoar. În fiecare seară, se plimba cu Aspundh, 
discutând în intimitatea grădinilor despre problemele pe care studiile 
ei din ziua respectivă le lăsaseră fără răspuns. 

— Îţi este destul de cald? Serile de primăvară sunt răcoroase. Ia 
pelerina mea. 

— Nu, mi-e bine, scutură ea din cap, sfidându-l pe ascuns. 

Purta roba fără mâneci pe care o alesese din vitrina unui ghid 
tridimensional. Avea sentimentul că până şi simpla vedere a unui braţ 
gol îi stânjenea pe aceşti oameni; nu-i plăcea să fie obligată să poarte 
mai mult decât voia, aşa că purta mai puţin. 

— Ah, vrei să te căieşti! râse el, dar fata simţi o uşoară încruntare. 
În seara asta, zâmbetul tău fermecător nu-l porţi. Este pentru că mâine 
înapoi la astroport să mergi trebuie? 

Începură să se plimbe împreună, Moon potrivindu-şi mersul după 
paşii lui mărunți. 


— În parte. 

Îşi privi papucii uşori şi remarcă dispunerea pietrelor netede de pe 
alee. Silky ar fi petrecut ore întregi ghemuindu-se fascinat deasupra 
lor... S-ar bucura să-l revadă, chiar şi pe el, ba încă mai bucuroasă s-o 
vadă pe Elsevier, să scape de perfecțiunea sufocantă a frumuseţii 
artificiale a acestei lumi. Aştepta nerăbdătoare plimbările de seară, 
căci în timpul zilei KR era preocupat de afaceri, iar ALV îi 
supraveghea studiul, asigurându-se să fie păstrată discreţia în legătură 
cu faptul că o tânără de provenienţă îndoielnică stătea în casa tatălui 
ei. ALV o trata cu respect datorită trifoiului, pe care-l purta la gât, dar 
simpla ei prezenţă putea s-o facă să se împiedice la tot pasul, să verse 
vreun castron, ori să spargă vreo vază. Rafinamentul necruţător al lui 
ALV făcea o tragedie din orice greşeală de pronunție, în timp ce 
întrebările păreau prosteşti iar râsul era de neînchipuit. Se găsea într-o 
lume care se temea să râdă de ea însăşi, îngrozită că ar putea să piardă 
conducerea Hegemoniei, ori Tiamatului. 

— Crezi că de mai mult timp nevoie ai? Am impresia că au mai 
rămas puţine lucruri pe care eu să te învăţ pot... şi din păcate timpul e 
acum la limită. 

— Ştiu. O creatură speriată brusc îşi întinse gulerul de solzi lucitori 
şi ţipă strident în calea lor. Ştiu că sunt atât de pregătită pe cât pot să 
fiu. Dar dacă niciodată destul de pregătită n-o să fiu? Simţise că 
încrederea în ea însăşi şi în trifoiul tatuat pe care-l purta, ca şi puterea 
pe care o reprezenta bătrânul, începeau să se reconsolideze încetul cu 
încetul, pe măsură ce afla adevărul, totuşi nu se simţea în stare să 
treacă la un nou Transfer efectiv, de teamă că un eşec acum putea 
însemna un eşec pentru totdeauna. 

— Tu gata vei fi, surâse el. Pentru că trebuie să fii. 

Reuşi şi ea să zâmbească atunci când afirmaţia îi răsună în minte. 
Existau câteva lucruri despre reţeaua sibilă pe care nici măcar 
Kharemougbhii nu le puteau explica — anomalii, situaţii imprevizibile — 
de parcă atotştiutoarea sursă a inspiraţiei sibile era cumva imperfect 
formată. Unele răspunsuri ale reţelei erau atât de încâlcite încât nici 
un expert nu fusese vreodată în stare să le clarifice, câteodată părea să 
acţioneze în direcţia unor scopuri personale, deşi de obicei nu făcea 
decât să reacționeze. De data aceasta, hotărâse să acţioneze şi o 
alesese pe Moon să-i servească drept instrument... Fata se gândea că 
nu va da greş, era imposibil să nu reuşească. Dar care era obiectivul 
ei, dacă Sparks n-o mai voia? „Să-l recâştig. O voi face. Pot”. Îşi 
strânse pumnii de parcă ar fi prins ceva şi nu mai voia să-i dea 
drumul. „Ne aparţinem unul altuia. El îmi aparţine”. 

— Aşa-i mai bine, zise Aspundh. Acum, care sunt ultimele întrebări 
pe care mie vrei să le pui? Este ceva încă neclar? 

Ea încuviinţă încetişor, punând singura întrebare ce o chinuise de la 


început: 

— De ce vrea Hegemonia pe Tiamat secret să ţină faptul că sibili 
pretutindeni există? De ce le spuneţi voi lernaticilor că noi răi sau 
nebuni suntem? 

Aspundh se încruntă ca şi cum ea ar fi încălcat un tabu deosebit de 
strict. 

— Nu pot asta să-ţi explic, Moon. E prea complicat. 

— Dar nu e drept. Spuneai că sibilii de importanţă vitală sunt... că 
nu fac decât lucruri bune pentru omenire. 

Îşi dădu brusc seama ce dezvăluia acest lucru despre intenţiile 
Hegemoniei; înţelese cât de multe lucruri aflase aici în plus faţă de 
ceea ce fusese învățată. 

Expresia bătrânului îi spuse că şi el ştia asta şi-i părea rău de cele 
întâmplate, pentru că n-avea nici o putere să se opună. 

— Sper că n-am făcut, şi nu voi face, un rău prea mare propriei 
mele lumi, vorbi el şi îşi mută privirea. Tu pe Tiamat să te întorci 
trebuie. Dar mă rog ca asta nici un necaz Kharemoughului s-aducă. 

Fata nu avu nici un răspuns. 

Părăsiră aleea parfumată ce trecea printre tufele de silipha în floare 
şi se învârtiră prin labirintul de garduri vii până când în inima ascunsă 
a acestuia apăru altarul de marmură ce reflecta lumina pastelată a 
cerului. Aspundh merse mai departe în interiorul umbrit; Moon se 
aşeză pe o bancă de marmură plină de rouă. O adiere a brizei îi aduse 
parfumul liniştitor de tămâie; ea se întrebă ce rugăciuni către străbuni 
rostea în seara asta KR Aspundh. 

Păsări cu pene pastelate şi cenuşii, ale căror culori ar fi părut 
stridente la lumina zilei, i se aşezară în poală bătând din aripi şi 
ciripind liniştite. Ea le mângâie spinările cu pene delicate, amintindu- 
şi că o face pentru ultima oară; că de poimâine nu vor mai fi grădini 
liniştite, ci doar Poarta Neagră... Îşi frecă braţele, simțind brusc 
răcoarea nopţii. 

— Ce faci, cetăţene, în biroul meu? Jerusha privi aspru peste 
teancurile de hârţoage oficiale îngrămădite lângă terminal, ce fuseseră 
împinse către marginile mesei, sau depozitate prin colţurile camerei. 

— Mi s-a spus să viu aici. În legătură cu permisele. Negustorul părea 
să oscileze între sfială şi tupeu. Mi-au spus că-mi veţi comunica de ce 
n-am auzit ni... 

— Da, ştiu. Dar treaba asta putea s-o facă orice sergent, orice 
tăntălău de poliţist! 

„Zeilor, dacă aş putea să am şi eu o zi în care să nu ridic vocea... 
dacă aş putea reuşi măcar o oră!”. Îşi trecu o mână prin şuviţele dese 
ale părului negru-roşcat, şi trase uşor de ele. 

— Cine dracu” te-a trimis aici? 

— Inspectorul Man... 

— „„tagnes, continuă ea ca un ecou. Păi, te-a îndrumat rău. 
Întoarce-te la biroul din faţă şi spune-i ofițerului de serviciu că-i 
treaba lui. 

— Dar el a zis... 

— De data asta nu te mai mulţumi c-un nu! Îi făcu semn cu mâna 
către uşă, privind deja la raportul pe jumătate citit ce încă aştepta 
confirmarea ei pe ecranul terminalului şi întinzându-se până la 
butonul interfonului: Sergent, pune-ţi mintea la contribuţie şi vezi ce 
vor idioţii ăştia! Pentru ce crezi că eşti pus acolo? 

— Al dracului mod de a conduce o lume blest... Restul vorbelor de 
ocară se pierdu când uşa se închise după negustor. 

— Vă rog să mă iertaţi, Comandante, rosti glasul sergentului. Să vi-l 
trimit pe următorul? 

— Da. „Nu! Nu, nu mai vreau”. Şi dă-mi-l pe Mantag... Ba nu, lasă. 

Luă mâna de pe butonul interfonului. Pe Mantagnes ar fi putut să-l 
dea afară din poliţie pentru şicanele pe care i le făcea... dar dacă ar fi 
procedat aşa, ar fi declanşat cu propria-i mână o răzmeriţă făţişă în 
locul actualei atitudini doar recalcitrante. În anii de când preluase 
funcţia de Comandant, situaţia ei în cadrul forțelor de poliţie se 
degradase tot mai mult. Şi el ştie asta. „O ştie foarte bine, ticălosul...”. 
Privea raportul fără să fie în stare să vadă ceva. Unitatea centrală de 
calcul se defectase în mod spectaculos — cu luni în urmă - provocând 
haos în întregul sistem de evidenţă. Chiar şi acum de-abia funcţiona la 
jumătate din capacitatea normală, până şi experţii Kharemoughi se 
dovediseră incapabili să pună lucrurile la punct, deoarece nu deţineau 
componentele avariate... Jerusha încercase de luni de zile să-şi repună 
evidenţa în ordine; se străduia de-o oră să parcurgă acest raport, citind 


doar câte o jumătate de minut o dată, şi nu reuşea să-i dea de capăt. 
Până la urmă apăsă rezoluţia „APROBAT” şi-i dădu drumul necitit. „N- 
ajung nicăieri. Alunec în prăpastie, îngropată de vie...”. Răscoli printre 
pachetele goale, mototolite încercând să găsească o păstaie de iestas 
rămasă pe undeva. „La dracu, sunt aproape sfârşită... ce-o să mă fac 
până la sfârşitul zilei?”. 

Uşa se deschise şi, fără să-i răspundă la întrebare, căpitanul... „zeilor 
cum l-o fi chemând?”... intră şi salută. 

— Permiteţi să raportez, Comandante. Sunt căpitanul KerlaTinde, 
adăugă el de parcă nici nu s-ar fi aşteptat ca ea să şi-l reamintească. 

Jerusha era de-acum obişnuită cu atitudinea rece şi tonul obraznic. 
Poliţiştii, aproape fiecare dintre ei, o urau pentru fermitatea de care 
dădea dovadă, iar sentimentul devenise aproape reciproc. Disciplina 
se dusese naibii şi, cum nu-i putea demite pe toţi din poliţie, încercase 
toate celelalte metode ca s-o reîntroneze. Ei n-o ascultau din cauză că 
era femeie (da, chiar aşa, blestemată fie ziua când hotărâse să fie ceva 
mai mult)... dar şi pentru că luase locul care se cuvenea de drept lui 
Mantagnes. Şi fiindcă fusese ideea Reginei. Toţi credeau că ea e 
marioneta Reginei, şi cum le-ar fi putut dovedi că se înşală când 
sforile lui Arienrhod o prinseseră ca într-o pânză de păianjen şi o 
ţineau atârnată aici între rai şi iad, scurgându-i treptat voinţa de a 
continua? 

— Ce este, KerlaTinde? întrebă ea, incapabilă să-şi ascundă 
asprimea din voce. 

— Ceilalţi ofiţeri mi-au cerut să vorbesc în numele lor doamnă 
(Cuvântul era foarte nepotrivit cu tonul). Vrem să se sfârşească cu 
impunerea obligaţiei de patrulare în oraş a ofiţerilor. Considerăm că 
aceasta este datoria poliţiştilor cu grade inferioare. Obligaţia de a-i 
hărţui pe cetăţeni pe stradă dăunează prestigiului ofițerului. 

— Aţi prefera să-i lăsaţi pe cetăţeni să se hărţuiască unii pe alţii? se 
încruntă ea, cu prea multă uşurinţă, aplecându-se în faţă. Şi în schimb 
ce serviciu important consideraţi că ar trebui să îndepliniţi voi? 

— Să ne îndeplinim atribuţiile funcţionale care ne revin! Nu avem 
destul timp să facem faţă la toată munca asta de birou, darămite să 
mai şi patrulăm. 

Chipul său se încruntase exact ca al femeii. Se uita ostentativ la 
mormanele de cutii cu benzi de pe biroul ei. 

— Ştiu, KerlaTinde, vorbi Jerusha urmărindu-i privirea insistentă. 
Am înlăturat pe cât am putut formalităţile. „Şi ar trebui să ştii ce 
necazuri mi-a făcut Hovanesse pentru asta”. Ştiu că avaria 
calculatorului a înrăutățit de zece ori întreaga situaţie dar, la naiba, 
principala noastră îndatorire rămâne aceea de a-i proteja pe cetăţenii 
Hegemoniei, iar ea trebuie îndeplinită. 

— Atunci, măcar o dată daţi-ne ceva care merită să fie făcut! 


KerlaTinde ridică mâna spre imaginea inexistentă de la fereastra ei. 
Nu să-i ridicăm pe beţivii căzuţi în şanţ. Lăsaţi-ne să-i urmărim pe 
criminalii de mâna întâi, să obţinem nişte condamnări care ar însemna 
ceva. 

— Nu vei obţine niciodată acele condamnări. Este o pierdere de 
timp. 

„Zei oare chiar aşa am spus? Sunt cu adevărat aceea, tot aceea, care 
stătea acolo unde stă el şi spunea ceea ce-mi spune el mie acum?”. 
Cocoloşi sub marginea biroului un pachet gol de iestas. „Nu... Nu sunt 
aceeaşi”. Totuşi ceea ce-i spusese bărbatului era adevărat... 

De îndată ce devenise Comandant, încercase să-i zdrobească pe 
marii afacerişti care, ştia ea, controlau reţelele viciului interplanetar 
chiar din Carbuncle. Aceştia îi alunecaseră însă printre degete precum 
apa. Orice activitate ilegală în care se presupunea că ei erau implicaţi 
pe Tiamat se dovedea a fi din punct de vedere legal sub controlul unui 
cetăţean al planetei. Iar lernaticii erau supuşi legilor Reginei, poliţia 
nu se putea atinge de ei fără permisiunea lui Arienrhod. 

— Comandantul LiouxSked nu gândea în felul ăsta. 

„Sigur că nu, ce naiba!”. Dar n-avea nici un sens s-o spună. Fusese 
oare LiouxSked confruntat cu acelaşi impas frustrant... sau Arienrhod 
restructurase societatea din Carbuncle doar pentru ea? Nu-i putea 
explica lucrurile acestea lui KerlaTinde sau altcuiva; ofiţerii 
considerau că ea se află în buzunarul Reginei şi nimic din ce-ar fi 
putut spune n-ar fi schimbat cu ceva lucrurile. 

— Voi aveţi un motiv serios ca să patrulaţi pe stradă, KerlaTinde. 
Ştiţi bine că actele de tâlhărie şi infracțiunile s-au înmulţit vertiginos 
(ea vedea tot mâna lui Arienrhod în spatele acestui fenomen, şi vedea 
că KerlaTinde o învinuia pe ea) şi continuă să se înmulțească pe 
măsură ce ne apropiem de plecarea definitivă. Iar posturile rămase 
vacante n-au să mai fie completate. Aşa că veţi continua să patrulaţi 
pân-o să vă spun eu să vă opriţi, până când ultima navă va fi gata să 
decoleze de pe planetă. 

— Inspectorul Şef Mantagnes nu a... 

— Nu Mantagnes este Comandant, ce naiba! Eu sunt! îi ţâşniră 
vorbele din gură. Şi-o să faceţi aşa cum ordon eu. Acum ieşi afară din 
biroul meu, Căpitane, până nu te fac Locotenent! 

KerlaTinde se retrase, cu tenul său măsliniu întunecat de indignare. 
Uşa puse capăt încă unei confruntări nerezolvate, încă unei greşeli 
stupide. 

Nu-i de mirare că ei mă urăsc. Urându-se pe ea însăşi, fixă cu 
privirea opacitatea ferestrelor polarizate, singurul ei scut împotriva 
ostilităţii din secţia de poliţie. Geamul îi reflectă slab propria-i 
imagine, ca o fantomă de transmisie holografică sau o reconstituire 
defectuoasă a unei realităţi false. Nu era nici Jerusha, nici femeie, nici 


fiinţă umană în carne şi oase, doar o baborniţă răvăşită de nervi, cu 
limba ca un cuţit, afundată în paranoia. Pe cine naiba încerca ea să 
prostească? Greşeala îi aparţinea ei, nu făcea faţă funcţiei, era o 
ratată... o ființă inferioară, slabă, o femeie hiperemotivă. Se lăsă pe 
spate în scaun, examinându-şi trupul, cunoscând adevărul pe care nici 
măcar uniforma groasă nu-l putea ascunde pe de-a-ntregul. Nici măcar 
nu avusese curajul că recunoască faptul că era vina ei, câtuşi de puţin 
rezultatul unui complot odios al Reginei. Nu era de mirare că ajunsese 
un obiect de batjocură. 

Şi totuşi... văzuse faţa Reginei pe o Văratică. Văzuse furia Reginei 
atunci când aceasta dispăruse. Şi-l văzuse pe LiouxSked târându-se în 
propriile excremente... fără nici un motiv imaginabil, doar ca urmare 
a răzbunării lui Arienrhod. Ea nu-şi pierdea minţile! Regina i le fura, 
sistematic. 

Nu putea însă face nimic în privinţa asta, absolut nimic. Încercase 
totul, dar nu exista scăpare , doar conştiinţa faptului că întreaga ei 
carieră, viitorul ei, încrederea în propria-i capacitate se duceau de 
râpă fără să se poată opune câtuşi de puţin. Cariera continua să i se 
ruineze, dosarul personal conţinând o listă lungă de eşecuri şi 
nemulțumiri. Sfârşitul şederii lor pe Tiamat avea să marcheze sfârşitul 
a tot ceea ce-şi dorise vreodată şi pentru care se zbătuse. Arienrhod o 
distrugea şi pe ea, dar nu repede, ca pe LiouxSked, ci într-un fel care o 
lăsa să perceapă fiecare nuanţă agonizantă a propriei decăderi. 

Arienrhod îşi dăduse probabil seama că Jerusha va rămâne pe loc, 
continuând să-şi înfrunte destinul — aşa cum făcuse mereu, toată viaţa. 
A abandona acum şi a părăsi Tiamatul, a renunţa la poziţia ei, ar fi 
însemnat să admită că totul fusese zadarnic. Desigur, totul ar fi fost în 
zadar şi atunci când ei terminau cu planeta, dar între timp chiar şi 
această şaradă infernală a visului femeii părea mai bună decât o viaţă 
complet lipsită de vise. 

Nu-i putea întoarce Reginei lovitura, aşa cum nu fusese în stare să-i 
provoace, în replică, nici cea mai mică neplăcere. Întâmplător 
dejucase un complot prin care Arienrhod urmărea să menţină Iarna la 
putere, dar asta nu-i dăduse nici măcar o clipă de satisfacţie, zeii îi 
erau martori; iar de-atunci nu mai aflase nimic despre altă urzeală pe 
care o putea pregăti Regina. Era absolut convinsă că trebuia să existe 
un alt plan... totuşi era mai mult decât îndoielnic că de data aceasta 
Hegemonia, reprezentată prin persoana ei, va mai fi în stare să-l 
zădărnicească. Iar acel eşec ar fi reprezentat încununarea propriei 
ruinări. 

Mai era însă vreme. Disputa încă nu se terminase, iar ea trebuia s-o 
ia de la început... 

— M-asculţi, căţea? O să-ţi vin eu de hac — îţi jur pe Ticălosul de 
Luntraş! N-am să renunţ, nu mă poţi distruge înainte să... 


Uşa se deschise din nou, trimiţându-i cuvintele înapoi; intră un 
poliţist care, privind rapid în jur, îşi dădu seama că e singură. 
Aruncând o căutătură piezişă, îi puse pe masă o altă casetă cu date, 
sigilată. 

— La ce te holbezi? 

Bărbatul salută şi părăsi camera. 

„Altă ocazie de a spori bârfele din camera de gardă”. Hotărârea i se 
frânse. „Cum poţi să ştii cu adevărat, cum poţi să ştii dacă într-adevăr 
ţi-ai pierdut minţile...?” Întinse mâna pe lângă terminal, după noua 
casetă dar dădu peste o foaie de hârtie aflată sub aceasta. Desprinse 
fiţuica şi citi un rând: LISTA DE PLÂNGERI. Mototoli imprimatul în 
palme. „Cine l-o fi pus aici? Cine?”. 

Interfonul începu să sune; neîncrezându-se în propria ei voce, apăsă 
tăcută butonul de recepţie. 

— Apel radiofonic din exterior, Comandante. Cineva numit Kennet, 
sau cam aşa ceva. Vă fac legătura? 

„Ngenet? Zei, nu putea vorbi cu el acum, nu aşa! De ce dracu’ îşi 
alege cele mai proaste momente, şi chiar de ce se mai deranjează?”. 

— Şi Inspectorul Mantagnes este aici şi vrea să vă vadă. 

— Fă-mi legătura. „Dar ce-o să spun? Ce?”. Şi spune-i lui Mantagnes 
să... Strânse din dinţi. Spune-i s-aştepte. 

Auzi în difuzor pârâiturile cauzate de electricitatea statică şi, printre 
ele, obişnuita distorsionare a unei voci cunoscute. 

— Alo? Alo, Jerusha... 

— Da, Miroe! Se simţi dintr-o dată cuprinsă de plăcere la gândul că 
există o ființă umană care îi vorbeşte cu bunăvoință, cu bucurie... şi-şi 
dădu brusc seama că prietenia lui îi dăruise ceva cu mult mai mult 
decât o simplă dovadă de omenie. O zei, ce bine-mi pare să te-aud din 
nou! Zâmbi din toată inima. 

— Nu te-aud... se-aude foarte prost! N-ai vrea... să mai vii pe la 
plantație... o zi sau două?... mult timp de când n-am mai avut o vizită! 

— Nu pot, Miroe. 

Cât timp trecuse? Se scurseseră luni de zile de când îi acceptase 
invitaţia, sau măcar vorbise cu el... luni de zile de când nu mai 
petrecuse o zi, sau o oră, numai pentru ea, cu ceva care s-o facă să 
zâmbească. N-avea cum, nu-şi putea permite s-o facă. 

— Ce spui? 

— Spuneam că... Eu... 

Îşi văzu imaginea reflectată pe perete şi i se păru că are chip de 
temnicer, sau de prizonier dintr-o celulă. O cuprinse un fior rece de 
panică. 

— Da! Da, am să vin. Vin diseară. 

— Aşa, fraierilor! Acuma sunteţi iar de capul vostru. 

Tor se retrase cu o mlădiere care spera să fie graţioasă, deşi nu prea 
avea motive să spere. Aplecându-se ca să iasă din locul acela strâmt şi 
strălucind lugubru, lăsă să i se vadă, fără să-şi dea seama, mai multă 
goliciune de cât ar fi vrut. Nave holografice în formă de monede şi un 
roi meteoritic se încurcară în bereta aurie croşetată care îi fixa peruca 
de miez de noapte. Salopeta din mătase scânteie ca flacăra albăstruie a 
unei lămpi de sudură; în întuneric pielea de pe formele descoperite 
avea reflexe cadaverice de culoarea levănţicăi. 

În urma ei se auziră o mulţime de fluierături şi proteste. Jucase cu 
clienţii, aşa cum i se poruncise, pierzând cât trebuia şi câştigând în 
plus exact atât cât era necesar să-i convingă că jocurile se desfăşurau 
cinstit. „Fraieri”. În cea mai mare parte jocurile se desfăşurau cinstit... 
spre marea ei surprindere. Erau însă pur şi simplu atât de complicate 
încât o ființă umană obişnuită nu putea spera să le întreacă în dibăcie. 
Când se gândi la orele irosite şi la banii pe care-i aruncase la fel de 
zgomotos şi de prosteşte ca oricare dintre aceşti neghiobi drogaţi, Tor 
îşi scutură dezgustată capul cu părul creţ, negru ca abanosul. Iar acum 
nu era chiar aşa de rău; acum ştia codurile care îi permiteau să 
controleze în secret rezultatul jocurilor. 

Nu, nu era deloc rău, câtuşi de puţin; conducea cazinoul şi se 
îngrijea de afaceri, dar acoperea interesele planetare ale Sursei. Ea era 
Gazda, proprietara „Iadului Persefonei” indiscutabil cel mai bun 
tripou din Carbuncle. În plus, se ocupa de orice alte acţiuni discrete pe 
care Sursa — căpetenia lumii interlope extraplanetare de pe Tiamat — i 
le încredința. Era o latură a politicii Reginei de a pune Iernatici 
capabili în funcţii care constituiau o perdea pentru ilegalităţile 
extraplanetarilor, astfel încât adevărații lorzi ai viciului să poată 
acţiona nepedepsiţi şi nestânjeniţi de poliţia Hegemonică. De când 
lucra pentru Sursă, Tor fusese de patru ori ridicată de către Albaştri; ei 
însă fuseseră obligaţi s-o predea gărzilor Reginei, care pur şi simplu îi 
dăduseră drumul. 

— Hei... miji ochii, privind printre trupurile ce ţopăiau în ritmul 
dansului şi-l văzu mai clar pe extraplanetarul care tocmai trecuse prin 
perdeaua de minuscule oglinzi tremurătoare trăgând un zombi după 
el. Pollux! 

Apăsă şi pe butonul de apel ce-l purta la brățară pentru a dubla 
chemarea verbală. Pollux apăru lângă umărul ei cu forţa liniştitoare a 
trupului său de oţel. 

— Vezi de perversul ăla care tocmai a intrat pe uşă, dă-l afară, n- 


avem nevoie de afacerile lui. 

Arătă în direcţia respectivă, căutând să nu vadă dacă zombiul era 
mascul sau femelă şi nici vreun detaliu al trupului său. Imaginea în 
sine îi făcea greață, ca şi bărbaţii sau femeile care se bucurau să 
folosească într-un asemenea mod o făptură vie. 

— Cum spui tu, Tor. Pollux se depărtă cu fermitate decisă. Se 
descurca mai bine decât oricare dintre paznicii umani angajaţi până 
atunci; acesta era de fapt şi motivul pentru care Tor îi cumpărase 
contractul pe durata respectivă. 

Se rezolvase totul atât de perfect... nostim cum se petrecuseră 
lucrurile. Până şi Herne... Femeia se întoarse, sprijinindu-şi un cot pe 
un capăt al barului curbat, negru ca tăciunele. Ciudatul material 
fotoabsorbant îi supse căldura; o trecu un fior şi-şi retrase mâna, 
îndreptându-se. Ceva mai încolo, Herne şedea la pupitrul de comandă 
al şirurilor de distribuitoare de băutură şi droguri, un anacronism 
revoltător de popular. Punându-l pe el să aibă grijă de bar, unde 
clienţii se adunau ca să-şi facă curaj şi să-şi subţieze creditele, Tor 
făcuse cea mai inspirată mişcare. Ei se grozăveau unii faţă de alţii, dar 
mai ales se dădeau mari față de Herne. De la el, prin intermediul lui 
Tor, informaţiile ajungeau la Dawntreader, care după toţi aceşti ani 
încă le mai sorbea cu lăcomie, precum un împătimit al drogurilor. 

Cine ar fi visat vreodată, după cele petrecute în ziua aceea pe aleea 
lui Fate când Dawntreader fusese gata-gata s-o gâtuie, că furia lui 
dezlănţuită avea s-o aducă în final la situaţia favorabilă de azi? 
Manevrând între priceperea lui Herne şi legăturile lui Dawntreader cu 
o persoană suspusă, Tor se înălţase mai sus şi mai repede decât visase 
s-o facă vreodată. 

— Hei, Persefona, scumpo, te caută Sursa. 

Înapoia ei apăruse neauzit Oyarzabal, unul dintre locotenenţii 
Sursei. Prinzând-o de mijloc, mâinile lui se strecurară periculos de 
intim pe sub jacheta costumului ei senzual de seară. 

Femeia îşi înfrână pornirea brutală de a-i repezi un cot între coaste. 
De când părăsise zona docurilor, învățase, cu multă trudă, să se poarte 
cu tact şi cu un oarecare rafinament; ambianța purta cu sine riscul 
molestării. 

— Fii atent să nu-mi declanşezi alarma contra hoţilor. 

Îi împinse mâinile, totuşi nu prea departe. Nu era cine ştie ce de 
capul lui, lucru dovedit şi de faptul că dintre tipele bine, uşor 
accesibile, care roiau pe acolo, părea s-o prefere pe ea, dar nici Tor 
nu-l descuraja prea tare. Oyarzabal fusese un timp argat la o moşie 
undeva pe Marele Albastru şi era atrăgător în felul său necioplit şi 
guraliv. Se culcase de câteva ori cu el şi nu fusese dezamăgită. Ba 
chiar cochetase cu ideea de a-l lua de bărbat înainte de plecarea 
definitivă, luându-şi zborul pentru totdeauna de pe Tiamat. 


— Hei, scumpo, ce-ai zice dacă mai încolo tu şi cu mine... 

— Seara asta-i rezervată. (Se îndepărtă înainte ca s-o poată atinge şi 
aruncă o privire înapoi, înduplecându-se un pic, îndeajuns ca să 
schiţeze un zâmbet). Întreabă-mă mâine! 

El rânji. Dinţii îi erau încrustaţi cu strasuri. Tor se mai întoarse o 
dată, clătinând din cap. 

Îşi croi drum prin mulţime şi, printr-o uşă interzisă accesului 
străinilor, ajunse în apartamentul particular al Sursei. Locul se 
compunea din birouri şi camere de întâlnire păzite nu numai de ochi 
omeneşti ascunşi, ci şi de cele mai complicate dispozitive de 
supraveghere ce puteau fi cumpărate cu bani. Când Tor aflase că 
Herne este Kharemoughi, îl întrebase dacă-şi poate folosi legendara 
îndemânare tehnică pentru a o ajuta să tragă cu urechea la tranzacţiile 
particulare ale Sursei. Totuşi el nu se putea măsura cu paznicii 
electronici şi ea îşi dădu seama în cele din urmă că nu toţi 
Kharemougbhii ştiau încă de la naştere cum să transforme minereul în 
terminale pentru calculator. Aşa că trebuise să se mulţumească doar 
cu observarea celor ce-i făceau vizite Sursei, ştiind momentul 
întâlnirii, şi mulțumindu-se să ghicească scopul. 

Nu-i plăcea prea mult să fie ea însăţi vizitatoare. Uşa cabinetului 
său se deschise când ajunse acolo aşa cum se obişnuise deja, lăsând-o 
să intre. Clipi inconştient şi încetini; camera era scufundată în beznă 
ca întotdeauna. Mirosul de tămâie umplea aerul cu o aromă dulceagă, 
copleşitoare. Ridică o mână ca să-şi frece ochii, dar se opri înainte de 
a strica florile perfecte pictate pe pleoape. Coborî braţul resemnată, 
când o formă întunecată începu să se profileze pe un fundal ce se 
colora vag în stacojiu, silueta Sursei, singura modalitate în care îl 
văzuse vreodată. 

Oyarzabal îi spusese că Sursa suferea de o boală de ochi şi nu putea 
suporta lumina. Tor nu ştia dacă să creadă asta sau să presupună că 
prefera să-şi ascundă faţa. Uneori, când se obişnuia cu slaba licărire de 
pe peretele din spate, i se părea că observă o deformare pe chipul lui. 
Totuşi nu putea fi sigură niciodată. 

— Persefona. 

Vocea lui era doar o şoaptă scrâşnită, despre care, din nou, nu ştia 
dacă era cea adevărată. Vorbea cu un accent pe care nu-l putea 
identifica. 

— Sunt aici, stăpâne. 

Formula de adresare aleasă de el dobândea în întuneric înţelesuri 
noi şi sinistre. Îşi împinse stânjenită peruca, simțind cum din cauza 
încordării o furnică pielea capului. Ştia că el vedea foarte bine pe 
întuneric şi la fiecare vizită era obligată să-i suporte examinarea 
minuțioasă. 

— Întoarce-te. 


Se roti pe covorul gros, întrebându-se fără rost ce culoare avea 
acesta în realitate, sau dacă era pur şi simplu negru. 

— Mai bine... da, îmi place, mai mult. N-ai să fii niciodată 
frumoasă, să ştii, dar înveţi să ascunzi acest lucru. Ai făcut un drum 
lung. Nu credeam că o să faci aşa mari progrese. 

— Da, stăpâne. Mulţumesc, stăpâne. 

„Mie-mi spui?!” Nu-i zisese că începuse să-l lase pe Pollux să-i 
aleagă hainele. Judecata lui complet imparţială îi risipea îndoielile, 
orientându-i gusturile spre alegerea acelor modele care îi puneau în 
valoare părţile bune ale corpului ei plin de cusururi; cu ajutorul 
perucii şi al fardurilor, ea putea, aşa cum spunea şi Sursa, să-şi 
ascundă imperfecţiunile necruțătoare. 

— Şi totuşi, cum poate fi comparat cineva cu idealul şi să nu sufere 
din cauza comparaţiei...? 

Suspină, după care rămase din nou tăcut câteva secunde care i se 
părură ore. Odată când i se permisese să aprindă o mini-lanternă cu 
becul roşu, ca să citească o listă de instrucţiuni, Tor zărise pe birou o 
imagine pătrată, faţa unei femei. O femeie de o izbitoare frumuseţe 
extraplanetară, cu o podoabă de păr bogat negru ca abanosul strâns 
într-un fileu auriu. Brusc stingherită, înţelesese de ce purta şi ea 
acelaşi păr, de ce-l purtaseră predecesoarele ei şi de ce acest local era 
al Persefonei. O surprinsese faptul că un bărbat ca Sursa putea să fi 
iubit sau chiar să fi urât o femeie îndeajuns ca să fie obsedat de ea; şi 
se înfiorase, gândindu-se că ea constituia copia acestei obsesii. Totuşi, 
recompensele fuseseră suficiente ca s-o oprească să vorbească. 

— Cum merge treaba în seara asta? 

— Foarte bine, stăpâne. E zi de plată la portul stelar şi-avem o 
mulţime de clienți. 

— Ultima afacere s-a încheiat cu bine? Ai avut destulă... variaţie la 
îndemână ca să-i mulţumeşti pe anumiţi clienţi? 

— Da, Coonabarabran a fost acolo unde aţi spus că o să fie şi a avut 
totul la dispoziţie. În seara asta putem asigura orice plăcere. 

Era sigură că el deja ştia răspunsul la toate întrebările şi de aceea îi 
răspundea întotdeauna cinstit. Sursa nu-i ceruse să se implice în toate 
problemele. Tor nu avea nimic împotrivă să servească drept paravan 
pentru traficul de droguri, căci avea atâta minte încât să se ferească de 
consecinţe. Sursa supraveghea şi manevra numeroase alte tranzacţii 
ilegale, printre care însă erau şi unele pe care femeia nu le putea 
înghiţi. Dar pentru ele exista întotdeauna cineva gata să le facă. 

— Bine... În seara asta aştept un vizitator deosebit de important. Ai 
grijă ca sala interioară să fie păzită şi pregătită aşa cum se cuvine. Ea 
va fi la intrarea laterală la miezul nopţii. Să nu fie lăsată să aştepte. 

— Da, stăpâne. „Ea?” se întrebă în gând. Nu existau prea multe 
femei din societatea interlopă care să fie tratate cu atâta solicitudine 


într-o audienţă la Sursă. 

— Asta-i tot, Persefona. Întoarce-te la oaspeţii tăi. 

— Mulţumesc, stăpâne, zise ea umilă. 

Uşa se deschise şi Tor ieşi, clipind din nou în strălucirea albă a 
holului. Oftă când auzi uşa cum se închide cu un pocnet în spatele ei, 
şi în timp ce se îndepărta, nu se simţi ofensată că el n-o găsea 
atrăgătoare, era doar uşurată. Sursa se găsea cu totul în afara 
ambițiilor ei şi în adâncul inimii o înfricoşa, din toate motivele 
rezonabile... şi din toate motivele pentru care un copil se teme de 
întuneric. 

Arienrhod urmă silueta fantomatică a Persefonei prin coridoarele de 
acces către sala interioară a Sursei. Zgomotele cazinoului ajungeau la 
ea ca venite de departe prin bariera pereţilor, o pulsaţie profundă ce 
semăna mai mult cu a vibraţie decât cu un sunet adevărat şi care i se 
strecura în piept precum mâna morţii. Era mai mult decât potrivit ca 
veselia lipsită de entuziasm a mulţimii de jucători să-şi arate 
adevărata natură aici în sălile umbrite ale puterii ascunse a Sursei. 
Persefona se opri înaintea vizitatoarei, în faţa unei uşi închise care 
arăta ca oricare alta dintre cele pe lângă care trecuseră, şi-i făcu semn 
cu mâna. Necunoscuta înaintă şi Persefona apăsă cu mâna un panou al 
uşii — semnalul de sosire — de parcă nu fuseseră deja observate. Plină 
de un respect conştient de sine, încuviinţă din cap către Arienrhod şi 
se îndepărtă pe hol. Regina era sigură că femeia o recunoscuse; se 
întrebă ce-ar fi gândit Tor Starhiker alias Persefona dacă şi-ar fi dat 
seama că Regina ştia că era pionul lui Sparks Dawntreader. 

Dar uşa se deschise în calea ei, introducând-o în întuneric, şi îşi 
alungă din minte toate celelalte gânduri. Lăsându-şi pe spate gluga 
mantiei de culoare întunecată, păşi cu îndrăzneală în faţă, fără să mai 
aştepte să fie chemată. Îndată ce trecu pragul, uşa se închise, lăsând-o 
în beznă. O cuprinse o panică acută, aşa cum i se întâmpla 
întotdeauna când venea aici. Brusc, îi veni greu să nu creadă că păşise 
într-un alt plan, în necunoscutul crud al unei reţele interstelare a 
viciului... În afara lumii pe care o cunoştea şi o stăpânea. Că era 
pierdută... Spionii ei mecanici pătrundeau cu privirea în fiecare 
colţişor al acestui oraş, însă aici nu puteau ajunge, locul era păzit de o 
aparatură mai puternică şi mai rafinată... acest întuneric 
atotcuprinzător care încerca să-i înăbuşe voinţa şi să-i distrugă 
stăpânirea de sine. Rămase nemişcată în picioare până ce depăşi 
momentul dificil şi-şi recăpătă simţul de orientare. „Întuneric... o 
şmecherie a naibii de bună. Păcat că nu m-am gândit la asta”. 

— Maiestate! Este o onoare pentru umila mea locuinţă. Vocea 
lugubră a Sursei (precum cea a unui cadavru, sau poate că şi ea nu era 
decât un efect artificial?) şuieră urarea de bun venit, cu un accent 


ciudat. Vă rog luaţi loc, faceţi-vă comodă. Nu mi-ar plăcea s-o ţin pe 
Doamna în picioare. 

Arienrhod observă folosirea intenţionată a unui joc de cuvinte, 
referirea la moştenirea ei barbară. Nu răspunse, dar înaintă 
încrezătoare ca să se aşeze în fotoliul aflat vizavi de Sursă. După 
prima lor întâlnire, când bâjbâise umilitor prin întuneric, hotărâse să 
poarte lentile de contact amplificatoare de lumină atunci când venea 
să-l viziteze. Pe măsură ce vederea i se adapta, Arienrhod îşi putu da 
seama mai bine de aranjamentul general al camerei şi de profilul 
neclar al bărbatului însuşi. Deşi încercă din toate puterile, nu putu să-i 
distingă trăsăturile feţei. 

— Ce vă pofteşte inima, Maiestate? Dacă doriţi am o gamă completă 
de delicii. Gesticulă cu o mână lătăreaţă, vag diformă. 

— Nu în seara asta. (Nu i se adresă cu nici un titlu, refuzând să-l 
recunoască pe cel pe care el îl pretindea celorlalţi clienţi). Nu amestec 
niciodată afacerile cu plăcerea, decât dacă este absolut necesar. 

Îşi dădu seama de intensitatea sporită a celorlalte simţuri în camera 
întunecată. 

Un chicotit răguşit veni dinspre Sursă. 

— Ce păcat. Aşa o risipă... nu vă întrebaţi niciodată ce v-ar putea 
scăpa? 

— Din contră, zise ea, refuzând să consimtă la încercarea de 
apropiere. Nu-mi lipseşte nimic. De asta sunt Regina acestei lumi. Şi 
de aceea sunt aici. Intenţionez să rămân Regina Tiamatului şi după ce 
tu şi ceilalţi paraziți extraplanetari îl veţi părăsi din nou. Dar ca să fac 
asta, voi avea nevoie de serviciile tale discutabile într-o măsură mult 
mai mare decât în trecut. 

— Prezentaţi lucrurile atât de delicat. Cum ar putea un bărbat să vă 
refuze ceva? Vocea lui scrâşnea precum fierul pe ciment. La ce v-aţi 
gândit, Maiestate? 

Ea-şi sprijini un cot pe braţul moale al fotoliului. „Precum carnea. 
Se simte precum carnea”. 

— Vreau ca în timpul Festivalului, să se întâmple ceva, ceva care să 
provoace haos... În detrimentul Văraticilor. 

— Poate că aveţi în minte genul de accident care i s-a întâmplat 
fostului Comandant al Poliţiei. Dar pe o scară mult mai mare, desigur. 
Vocea lui nu trăda deloc surprindere, ceva ce ea găsea atât liniştitor, 
cât şi deranjant. Sau poate că vă gândiţi la deversarea de droguri în 
alimentarea cu apă. 

„Dar de ce-ar trebui să mă deranjeze asta? A fost ideea mea”. 

— Fără droguri. Asta ar afecta şi poporul meu, ceea ce nu vreau. 
Trebuie să rămânem la conducere. Mă gândeam la o epidemie, ceva 
împotriva căreia majoritatea lernaticilor au fost vaccinaţi. Văraticii nu 
ar avea nici o protecţie. 


— Înţeleg. O vagă încuviinţare din cap. Da, se poate aranja. Deşi din 
partea mea ar însemna o trădare faţă de Hegemonie, dacă v-aş oferi 
mijloacele de a rămâne la putere. Noi suntem foarte interesaţi ca la 
plecarea noastră să-i lăsăm pe sălbatici sub control. 

— Cele mai bune interese ale Hegemoniei abia dacă se intersectează 
cu ale tale, se răsti ea. Nu eşti un supus mai credincios decât mine. 

Mirosul de tămâie din aer era prea puternic, de parcă ascundea 
ceva. 

— Interesele noastre coincid în chestiunea apei vieţii, îl auzi 
chicotind uşor. 

— Spune-mi atunci cât mă costă. N-am timp de tocmeală. 
Ascuţindu-şi vocea, Regina străpunse cu privirea prezenţa lui 
îngâmfată, lipsită de contururi materiale. 

— Vreau recolta de la trei campanii de Vânătoare. Toată. 

— Trei! Izbucni în râs, nerecunoscând că preţul cerut nu era mai 
mare decât se așteptase. 

— Care este preţul pentru răscumpărarea unei regine, Maiestate? 
Întunericul din jurul lor devenea aproape tangibil în vocea lui; 
Arienrhod redeveni conştientă că aude multe alte detalii, încercând să 
compenseze faptul că nu-i vedea faţa. Sunt sigur că poliţia va fi 
extrem de interesată să afle ce aveţi de gând cu această planeta. 
Genocidul este o acuzaţie gravă... şi încă împotriva propriului popor. 
Dar aşa se întâmplă când laşi o femeie să conducă... Nu femeile 
conduc Hegemonia, să ştiţi. Există multe locuri, pe multe lumi, unde 
chiar şi aroganţa Voastră, Arienrhod, poate fi înfrântă. 

Mâinile ei se strânseră în faţa neaşteptatei izbucniri de ură ce se 
manifestase ca un trăsnet înspăimântător de blestem incandescent 
între perdelele protectoare ale întunericului. Deveni conştientă de 
mirosul aparte ce răzbătea de sub parfumul de tămâie care plutea în 
aer... era o duhoare de boală, sau de corp în descompunere. „Doar n- 
ar îndrăzni!” 

— Nu mă ameninţa, Thanin Jaakola. Oi fi fost tu stăpân de sclavi pe 
Marele Albastru şi poate că eşti răspunzător de o mare parte din 
sărăcia de pe şapte planete diferite, replică ea lăsându-l să înţeleagă că 
ştie multe. Nu uita însă că până la Schimbare asta este planeta mea, 
iar tu exişti aici doar pentru că îţi permit eu. Orice mi se va întâmpla 
mie, se va răsfrânge asupra ta, pentru că fără mine îţi pierzi protecţia 
în faţa legii. Sunt sigură că există multe locuri unde ai găsi tu însuţi o 
experiență umilitoare. „Şi sunt sigură că n-ai să uiţi asta nici un 
moment”. Ceea ce îţi cer eu este într-adevăr o treabă riscantă, dar 
totuşi simplă. Sunt sigură că nu este nimic de care să nu te poţi ocupa 
cu uşurinţă, date fiind resursele tale. Îţi voi da întreaga recoltă de la 
ultima Vânătoare a lui Starbuck... şi asta face cât răscumpărarea unei 
Regine, pentru tine sau oricare altul. 


În întuneric, respiraţia lui sacadată se auzea şi mai tare, iar tăcerea 
era mai profundă. Arienrhod rămase şi ea tăcută. În cele din urmă, 
distinse o uşoară înclinare a capului şi-l auzi spunând: 

— Da. Mă voi ocupa de treaba asta, în schimbul plăţii convenite. Mă 
voi bucura, gândindu-mă la dumneavoastră conducând Tiamatul după 
plecarea noastră, fără apa vieţii care să vă menţină tânără. A domni în 
Carbuncle după plecarea noastră... ştiţi că, fără noi, locul acesta nu va 
mai fi la fel. Nu va mai fi deloc la fel. 

Râsetul lui se întinse ca o gumă. 

Arienrhod se ridică în picioare fără un cuvânt şi abia după ce fu cu 
spatele la el şi porni către uşă îşi permise să se încrunte. 


— Unde dracu” te duci? 

Tor tresări vinovată când auzi pe neaşteptate vocea în spatele ei pe 
coridor... vocea lui Herne; tocmai trecea pe lângă încăperea pe care o 
folosea el în cazino. Majoritatea celorlalte camere aflate în această 
aripă erau folosite de prostituate şi de clienţii lor. Afară însă se iveau 
zorii unei zile şi coridorul era pustiu; cazinoul se închisese pentru un 
scurt răstimp de odihnă şi refacere. 

Tor se întoarse cu o încetineală deliberată pentru a-l studia pe 
Herne. Bărbatul se sprijinea greoi de tocul uşii, cu picioarele-i 
nefolositoare înfăşurate în exoscheletul rudimentar autopropulsat 
care-i permitea de bine de rău să se mişte singur de ici colo. O robă 
scurtă, despicată, aruncată neglijent peste cap, îl îmbrăca exact atât 
cât să nu fie indecent. Ea se încruntă. 

— Am o întâlnire importantă. „Ce te interesează, bunico?” 

— Îmbrăcată aşa? 

Ea îşi privi salopeta, îşi văzu în oglinda memoriei faţa lipsită de 
machiaj şi de farduri — propria ei individualitate, autentică, plictisită, 
obosită să pretindă că era altcineva, bucuroasă doar să-şi vadă 
propriul păr lins şi sur, ieşind de sub peruca poleită. 

— De ce nu? 

— Numai tu ai pune o întrebare ca asta, pufni Herne dezgustat, 
trăgându-se de robă. Ochii îi erau injectaţi, faţa somnoroasă de 
oboseală, de droguri, sau de ambele. 

— Dacă mă îmbrăcam ca să mă încurc cu tine, n-aş fi obţinut mare 
lucru în schimb. 

Văzu cu satisfacţie cum buzele lui se subţiază. Timpul n-o afectase 
pe ea, aşa cum făcuse cu Herne. „Şi n-o va face niciodată”. Se ducea la 
o întâlnire cu Sparks Dawntreader, nu ca să se vadă cu un iubit; 
timpul o făcuse să-i placă de el încă şi mai puţin decât îi plăcea de 
Herne. Îi venea greu să-şi aducă aminte că el fusese cândva un puşti 
Văratic înspăimântat, pe care-l găsise chircit de frică pe o alee. De 
atunci ea se schimbase în exterior până într-atât încât uneori îşi 


recunoştea cu greu propria-i faţă, dar ştia că dacă îşi arunca gătelile se 
regăsea mereu pe sine. Observase însă şi acel lucru interior care îl 
făcuse pe Sparks Dawntreader însuşi să fie sufocat treptat de ceva 
inuman... 

— La urma urmei, pentru numele zeilor, tu de ce stai pe hol ca o 
cocotă ieşită la agăţat bărbaţi? Tu culegi informaţii pentru mine şi nu 
despre mine, sau poate că ai uitat? Potoleşte-te şi du-te la culcare; cum 
îţi închipui că-ţi poţi face treaba dacă stai treaz toată ziua? 

Ea însăşi îşi dorea să doarmă dusă în apartamentul ei elegant de la 
etaj, nu să pornească cu noaptea-n cap la o confruntare pentru care n- 
avea să-i mulţumească nimeni. 

— Nu pot dormi, îşi înclină el capul şi-şi frecă faţa pe braţul pe 
care-l ţinea rezemat de tocul uşii. Nu mai pot nici măcar să dorm, 
totul e o porcărie... se întrerupse şi o privi brusc, căutând ceva ce nu 
găsea. Faţa i se înăspri din nou: 

— Lasă-mă-n pace! 

— Atunci, lasă-te de droguri. Tor porni mai departe pe hol. 

— Ce făcea ea aici noaptea trecută? o prinse din urmă vocea 
bărbatului. 

Tor se opri iar, sesizând accentuarea şi faptul că Herne o 
recunoscuse pe vizitatoarea de la miezul nopţii care trecuse pe aici, 
mergând la Sursă. Arienrhod, Regina Zăpezii. Fusese înfăşurată într-o 
pelerină groasă, ca şi paznicul ei personal; dar Tor era o lernatică şi o 
cunoştea pe Regină. O surprinse faptul că şi Herne o cunoştea, sau că-l 
interesa ce făcea ea aici. 

— A venit să vorbească cu Sursa. Aşa cum tu nu ştii ce-au făcut, nu 
ştiu nici eu. 

El râse fără plăcere. 

— Pot să ghicesc ce n-au făcut. Privi spre ambele capete ale 
coridorului, apoi urmă: se apropie ultimul Festival — sfârşitul a tot şi a 
toate pentru Arienrhod. Poate că la urma urmei, ea nu e gata să 
renunţe la tot în favoarea Văraticilor. Zâmbi rece, cu o veselie fără 
rost. 

Tor înlemni, înțelegând că Schimbarea nu constituia ceva inevitabil. 

— Ea trebuie să fie gata. Întotdeauna lucrurile s-au întâmplat în 
felul acesta, altfel s-ar putea ajunge la... război sau cam aşa ceva. Noi 
am acceptat întotdeauna acest fapt. Când vin Văraticii... 

Herne ţâţâi batjocoritor. 

— Oamenii ca tine acceptă Schimbarea! Cei precum Arienrhod îşi 
fac propriile schimbări. Tu ai renunţa la tot, după ce ai fost Regină o 
sută cincizeci de ani? Dacă ai putea intra în posesia documentelor 
oficiale, pun pariu pe ce vrei că vei afla că fiecare Regină a Zăpezii de 
dinaintea ei a încercat să păstreze Iarna aici pentru totdeauna. Dar 
nici una n-a reuşit. Toate au dat greş, încheie el revenindu-i zâmbetul. 


— Ce ştii tu despre asta, străine? gesticulă Tor de parcă ar fi vrut să 
alunge ideea. Asta nu-i planeta ta. Ea nu-i Regina ta. 

— Acum este. Bărbatul ridică privirea, dar deasupra lor nu se afla 
decât tavanul. Se răsuci pe călcâie, trăgându-şi picioarele prinse în 
coliviile lor de oţel, şi-i întoarse spatele lui Tor. Iar Arienrhod va fi 
veşnic Regina lumii mele. 

„Timpul se scurge înapoi”. Moon stătea atârnată ca o gogoaşă de 
mătase acolo unde mai stătuse şi altădată, în coconul înconjurat de 
manete şi butoane de comandă aflat în inima navei. Totul era la fel, 
aşa cum mai fusese... chiar şi imaginea zguduitoare a Porții Negre pe 
ecranul din faţa lor. De parcă trecerea ei prin Poartă nu avusese loc 
niciodată, ca şi cum nu pusese nicicând piciorul pe altă planetă şi nu 
fusese vreodată iniţiată la izvoarele ei de cunoaştere sub îndrumarea 
unui străin, un sibil care sub nici un motiv nu avea vreun drept să 
existe în universul ei. De parcă ea nu-şi pierduse cinci ani din viaţă 
într-un singur moment, fatal. 

— Moon, dragă. 

Vocea Elsevierei veni şovăind de deasupra ei, îmboldind-o cu 
blândeţe, plină de o încordare tăcută. Ţesătura invizibilă a coconului o 
închisese deja într-atât încât nu se mai putea uita în sus la faţa lui 
Elsevier. Devenea greu de respirat, sau era poate pur şi simplu propria 
ei încordare, afectând-o. Închise ochii şi simţi cum un tremur străbate 
nava, pecetluind inevitabilitatea distrugerii lor, numai dacă ea nu... 
Deschise iar ochii, către faţa îngrozitoare a judecății. 

Dar Poarta Neagră nu era chipul Morţii... ci doar un fenomen 
astronomic, a gaură in spaţiu străpunsă la începutul timpului şi care 
colapsa permanent în sine. Singularitatea din inima acestei porţi era 
plasată acum undeva într-o altă realitate, în ziua nesfârşită pe care 
fata şi-o imagina că trebuie să fie cerul pentru sorii muribunzi ai 
acestei nopţi. Însă în jurul acelei inimi cu neputinţă de cunoscut, 
structura spaţiului se întorcea pe dos în vârtejul puţului gravitațional 
al găurii negre. Între realitatea exterioară a universului cunoscută de 
Moon şi cea interioară a singularităţii se întindea o zonă în care 
infinitul putea fi atins, unde spaţiul şi timpul îşi schimbau polaritatea, 
deplasarea printre ele fiind posibilă fără nici o oprelişte din partea 
legilor reportului normal spaţiu-timp. Această porţiune ciudată era 
ciuruită cu găurile de „viermi”, de rănile primordiale produse de 
sfărâmăturile rezultate din naşterea explozivă a universului şi de 
nenumăratele cadavre ale unor stele muribunde. Dispunând de 
cunoştinţele necesare şi de instrumente potrivite, o navă stelară putea 
face un salt aproape instantaneu dintr-un colţ în altul al spaţiului 
cunoscut. 

Până şi navele Vechiului Imperiu, ce călătoreau mai iute ca lumina, 
folosiseră această Poartă, pentru că ele nu puteau traversa instantaneu 
distanţele interstelare directe. Iar acum, când cea mai apropiată sursă 
cunoscută de elemente rare necesare pentru propulsiile stelare se afla 


într-un sistem solar la o mie de ani-lumină de Kharemough, vehiculele 
sale nu puteau parcurge această distanţă nici măcar în săptămâni sau 
luni. Aveau s-o facă numai după ce navele trimise de Kharemough 
pentru a readuce propulsia stelară se vor fi întors, aducând odată cu 
ea şi Noul Mileniu. 

Deşi pe ecranul din faţa fetei apărea o fracțiune din radiaţia totală a 
găurii negre, Moon nu putea întrezări nimic din ceea ce se afla în 
inima secretă a acesteia; întrucât lumina căzută în gaură nu mai ieşea 
niciodată. Strălucirea orbitoare pe care o văzu era o imagine 
încremenită la limita percepţiei acestui univers, toate călătoriile 
tuturor obiectelor care intraseră vreodată prin Poartă - nave, praf, 
vieţi — fuseseră vărsate acolo într-o pată roşie pe orizontul timpului, 
un strigăt de disperare răsunând peste întregul spectru 
electromagnetic, reverberând prin eternitate. 

Moon repetă ca pe o litanie tot ceea ce învățase: credea că sibilii 
reprezentau un adevăr universal, credea în măiestria şi în 
înţelepciunea Vechiului Imperiu, credea că Niciunde nu era tărâmul 
Morţii, nefiind mai înfricoşător decât coridoarele fără viaţă ale 
creierului unui calculator. 

Fusese sortită să facă acest lucru; nu va rata. Nici o poartă nu era de 
netrecut, nu exista rău spaţial ori temporal ce nu putea fi traversat, 
nici un abis de neînțelegere sau de credinţă, atâta timp cât îşi urmărea 
telul. Îşi fixă privirea pe ecran şi o absorbi în conştiinţa ei. În cele din 
urmă, rosti cuvintele oare îi veniră pe buze într-un mod atât de 
natural şi totuşi atât de ciudat: 

— Introducere de date... 

Şi se prăbuşi în beznă. 


— Stop analiza! 

Ţipătul sibil, sfârşitul Transferului, veni la ea din depărtare, 
ridicându-se pe aripi aurii printr-un tunel spiralat la capătul căruia se 
vedea întunericul absolut. Vocea continua să se audă, dar sunetele nu 
se legau între ele pentru a avea un înţeles; era un cântec pe o 
tonalitate înaltă, subţire, fără noimă. Îşi înălță mâinile la buze, le 
apăsă — şi doar aşa îşi dădu seama că şi le poate mişca — frământându- 
şi obrajii, uimită de senzaţie şi tăcere. Odată cu conştiinţa 
sentimentului, îi pricepu intensitatea lui sălbatică, încordarea la 
maximum a muşchilor şi a tendoanelor provocată de trecerea lor... de 
trecerea lor. Transferul se terminase. 

Moon deschise ochii, flămândă, lacomă, avidă după lumină, iar 
lumina o răsplăti cu un crescendo de strălucire, inundându-i retinele 
până când scoase un strigăt de bucurie amestecată cu durere. Privind 
printre degete, udându-le cu lacrimi, descoperi obrazul lui Silky 
atârnând în faţa ei precum o oglindă deformată, opacitatea lăptoasă a 


ochilor săi întunecându-se într-un interes de nepătruns. 

— Silky! (Nu exista nici un cocon care să-i despartă). Am crezut că 
eşti Moartea... 

Fata îşi apăsă degetele în propria-i carne, savurând senzaţia propriei 
materialităţi. Acolo, în coridoarele fără de obârşie ale lui Niciunde, 
avusese iar halucinaţii, ca şi înainte, mistuită de spaimele ei 
primordiale. Lipsit de orice simţire, trupul ei era făcut din vid, carne, 
os, muşchi, sânge... suflet. Moartea o vizitase iarăşi într-un vis al celui 
mai adânc întuneric şi-o întrebase: 

— Cine-ţi stăpâneşte trupul, carnea sau sângele? 

Iar fata şoptise: 

— Tu. 

— Cine-i mai puternic decât viaţa, şi voinţa, şi speranţa, şi dragostea? 

— Tu eşti. 

— Şi cine-i mai puternic decât mine? 

Cu o voce tremurătoare: 

— Eu sunt. 

Şi moartea se dăduse la o parte, lăsând-o să treacă... Înapoi prin 
tunelele din afara timpului, în lumina zilei. 

— Eu sunt! râse ea încântată. Priveşte-mă! Eu sunt... exist, exist! 
Sunt sibilă! 

— Da, draga mea... 

Vocea Elsevierei pluti în jos spre ea; ridică privirea. Elsevier stătea 
în aer, eliberată din cocon, dar fără să se mişte în voie. 

— Ţi-ai găsit drumul de întoarcere. Sunt atât de bucuroasă! 

Auzindu-i glasul Moon încetă să mai zâmbească. 

— Elsie?! 

Moon şi Silky se înălțară ca nişte înotători neîndemânatici, 
îndepărtându-se de panoul stabilizat; îşi regăsiră echilibrul, 
sprijinindu-se de comenzile suspendate deasupra capului Elsevierei. 

— Elsie, te simţi bine? 

— Da, da... bine. Sigur că mă simt bine. Ochii bătrânei erau închişi, 
dar câte o dâră argintie, umedă se prelingea de sub fiecare pleoapă în 
timp ce vorbea. Împinse aproape cu asprime mâna fetei şi Moon nu 
putea spune dacă lacrimile fuseseră produse de durere sau de mândrie, 
de amândouă ori de niciuna. Ai început să pui lucrurile la locul lor, 
prin propriul tău curaj. Acum eu trebuie să capăt curajul de a mă 
îngriji ca să terminăm ceea ce am început. 

Deschise ochii, ştergându-se pe faţă de parcă se trezea din vise 
negre. 

Moon se uită spre ecran, acum Poarta nu se mai zărea în faţa lor, ci 
doar flăcările roşcate a mii şi mii de stele, dintre care Gemenii erau 
doar două... cerul de acasă, cerul Tiamatului. 

— Ce-i mai rău a rămas în urmă, Elsie. Orice altceva va fi uşor de- 


acum. 
Dar Elsevier nu dădu nici un răspuns, iar Silky se mulţumi s-o 
privească în tăcere. 

— BZ, aş fi vrut să nu fiu nevoită să-ţi dau ţie această sarcină, dar 
am amânat-o cât de mult am putut. 

Jerusha stătea în picioare la fereastra biroului ei, privind afară, 
înfruntând imaginea zidului alb la care se reducea toată priveliştea ce- 
o avea în faţă. „Pusă în cutie. Pusă în cutie...” 

— Este în ordine. Comandante. Gundhalinu şedea respectuos pe 
scaunul musafirilor, iar blânda aprobare din vocea lui parcă îl încălzea 
spatele femeii. Să spun drept, chiar mă bucur să plec pentru un timp 
din Carbuncle. Anumiți oameni se sprijină un pic cam mult pe 
„chiulangii”... aşa că va fi pentru mine o uşurare să mai respir aer 
proaspăt, chiar dacă după asta o să mă aleg cu înjurături. Zâmbi 
liniştitor când Jerusha se întoarse cu faţa la el. Astea nu mă 
deranjează, Comandante. Ştiu că-mi fac datoria... şi-l cunosc şi pe 
acela care se foloseşte de propria-i incompetenţă ca să vă facă viaţa 
grea. Se întristă, dezaprobator. Trebuie să recunosc însă că... este 
enervant să trăieşti în compania unor oameni inferiori. 

Ea schiţă un zâmbet. 

— Meriţi o pauză, BZ, zeii ştiu asta, chiar dacă numai pentru a-ţi 
pierde timpul ca să vânezi hoţi de-a lungul şi de-a latul tundrei. Se 
rezemă cu grijă de birou, încercând să nu răstoarne vreun teanc de 
documente. N-aş fi vrut să te trimit să supraveghezi securitatea 
astroportului pentru că nu ştiu cum dracu am să mă descurc aici fără 
ajutorul tău. 

Coborî ochii, puţin ruşinată să recunoască, asta, totuşi nu putea să 
nu-şi exprime recunoştinţa faţă de loialitatea lui de nezdruncinat. 

Bărbatul râse, clătinându-şi capul. 

— N-aveţi nevoie de nimeni, Comandante. Atâta timp cât vă păstraţi 
integritatea, nimeni nu vă poate atinge. 

„Ba da... iar ei o fac chiar zilnic. Am nevoie de un cuvânt de 
încurajare, aşa cum viaţa are nevoie de soare”. BZ nu putea însă 
înţelege niciodată acest lucru. De ce nu se născuse ea cu simţul 
supremei valori de sine care părea să se dezvolte într-un 
Kharemoughi? O, zei, trebuie să fie minunat să nu cauţi niciodată 
asigurarea altcuiva că ceea ce ai făcut este corect! Chiar şi atunci când 
îl promovase inspector, Gundhalinu nu se îndoise niciodată că o 
făcuse din alt motiv decât cel al competenţei sale ca ofiţer. 

— Oricum, e a chestie de... numai câteva luni, BZ. 

— Şi tot câteva luni mai sunt până se va termina totul, Comandante. 
Vine Mileniul! Doar câteva luni până la Schimbare, când vom putea 
părăsi acest mizerabil glob de noroi, pe care să-l dăm uitării pentru tot 


restul vieţii noastre. 

— Încerc să nu mă gândesc la un viitor atât de îndepărtat. Îmi fac 
griji numai de pe o zi pe alta, aşa văd eu lucrurile. 

Rearanjă absentă un teanc de petiţii. 

Gundhalinu se ridică în picioare şi în ochi îi apăru o umbră de 
îngrijorare. 

— Comandante... dacă veţi avea nevoie de cineva care să vă susţină 
în executarea ordinelor, încercaţi cu KraiVieux. E cam scorţos, dar 
măcar îşi pune la contribuţie cel puţin jumătate din mintea pe care o 
are... şi crede că încercaţi să faceţi o treabă cinstită. 

— Serios? întrebă ea surprinsă. (KraiVieux era un ofiţer veteran, 
unul dintre ultimii de la care s-ar fi aşteptat să simtă până şi cea mai 
neînsemnată dorinţă de a o accepta. Mulţumesc BZ. O să-mi fie de 
ajutor. Surâse iarăşi, dar puţin strâmb. 

— Perfect, încuviinţă bărbatul. Cred că mai bine aş începe să-mi 
împachetez hainele călduroase, Comandante... Aveţi grijă de 
dumneavoastră, doamnă. 

— Ai grijă de tine, BZ. Îi răspunse la salut şi se uită după el părăsind 
biroul. Brusc fu cuprinsă de o puternică presimţire că îl văzuse pentru 
ultima dată. „Opreşte-te! Ce, vrei să-i porţi ghinion?” Căută în 
buzunar după un pachet de iestas în timp ce ocoli biroul cu mâna 
tremurândă, răspunse la apelul interfonului. 

Arienrhod şedea răbdătoare cu mâinile sprijinite pe marmura 
vârstată a tăbliei biroului, în timp ce ultimul din şirul de petiţionari 
locali şi extraplanetari din ziua respectivă îşi recita propunerile şi-şi 
enunţa planurile. Îl asculta doar cu o ureche cum stâlcea limba - 
trebuie să fi fost un vorbitor de Umick, originar din Samathe — fără să- 
l] lase să se exprime în graiul natal. Regina ştia Limba Umick, printre 
alte aproape o sută de graiuri şi dialecte pe care le însuşise în decursul 
anilor; dar îi făcea plăcere să-i forțeze pe extraplanetari să-i vorbească 
în limba ei atunci când încercau să-i obţină favorurile. 

Negustorul vorbea atât de încet şi de monoton despre costurile de 
navigaţie şi limitele profitului încât prezenţa lui fizică devenea treptat 
tot mai puţin remarcată. Arienrhod se trezi că privea prin el, în lungul 
unui şir nesfârşit de ecouri, alţii ca el... diferiţi şi totuşi aceiaşi. „Câţi 
oare?” Îşi dori deodată să fi ţinut socoteala, i-ar fi dat proporţia 
trecutului, sensul absolutului. Odată cu anii, poate acestea deveneau 
cenuşii, prăfuite de neîntrebuinţare: contururi neclare, caraghioase şi 
fără noimă. Ar fi vrut ca măcar o dată să fi apărut un extraplanetar 
care să vadă la ea mai întâi conducătorul şi apoi femeia, mai întâi 
şeful de stat cu experienţă şi apoi barbara. 

— „timp în... ăăă... cum se spune... sallak... tranzit. Asta înseamnă 
că eu nu putut mult face profit bun pe săruri, oricum, motiv pentru 
care nu pot oferi decât... 

— Ba nu-i aşa, Căpitane Negustor, se aplecă ea peste tăblia mesei. 
Timpul de tranzit de aici la Tsieh-pun este cu cinci luni mai mic decât 
pretinzi dumneata, ceea ce te sincronizează exact cu ciclul lor collody. 
Asta face transportul sărurilor noastre de mangan către Tsieh-pun 
extrem de rentabil. 

Negustorul rămase cu gura căscată. Arienrhod surâse sardonic şi 
scoase discul de prezentare din cititorul magnetic. Îl azvârli, lăsându-l 
să alunece pe marmura lustruită drept în mâinile lui întinse. Prima 
dată era posibil ca să vină la ea sperând să găsească o persoană naivă 
şi lipsită de voinţă, dar n-o mai făceau şi a doua oară. 

— Poate ar fi mai bine să revii după ce vei fi obţinut o documentare 
corectă. 

— Maiestate, eu... îşi feri privirea, temându-se să i se uite în ochi, 
era ca un căţelandru plin de el care se pomenise dintr-o dată cu coada 
între picioare. Bineînţeles. Maiestatea Voastră are perfectă dreptate, a 
fost o scăpare... ăăă... stupidă din partea mea. Nici nu-mi dau seama 
cum de-am putut face o asemenea eroare. Condiţiile pe care le oferiţi 
ar fi... acceptabile, acum că îmi văd greşeala. 


Regina zâmbi din nou, fără să se fi îmbunat câtuşi de puţin. 

— Când dumneata, Căpitane Negustor, vei fi văzut atâtea „erori” 
câte am văzut eu, atunci vei învăţa să nu mai faci multe de-ale 
dumitale. 

Îşi aminti de îndepărtata ei perioadă de început, când se 
împiedicase în fiecare „greşeală” mincinoasă pe care extraplanetarii i- 
o aruncaseră în cale — când trebuise să-i consulte pe Starbuck în 
legătură cu fiecare hotărâre, indiferent cât de importantă sau de 
măruntă era, cât de clară sau cât de ascunsă. Iar genul de informaţie 
pe care i-l aduseseră ei nu fusese întotdeauna cel de care avusese 
nevoie... Dar pe măsura ce treceau lunile, anii, deceniile, ea văzuse cât 
o costă propriile ei greşeli, iar lecţiile pe care le învățase din 
experienţă nu le uitase niciodată, greşelile nu se repetară nicicând. 

— Păi, continuă ea, de vreme ce ai văzut greşeala din calculele 
dumitale, sunt dispusă să merg împotriva judecății mele şi să-ţi acord 
drepturile contractuale de transport şi comerţ. De fapt... Se întrerupse 
şi aşteptă până-l văzu că o priveşte din nou direct, agăţându-se de 
fiecare cuvânt: ...dacă mă gândesc bine, aş putea chiar să am o mică 
afacere suplimentară pe care s-o îndrept spre dumneata. În folosul 
nostru reciproc, bineînţeles. Cunosc un negustor care tocmai a venit şi 
are o rezervă de ledoptra pe care intenţionează s-o transporte pe 
Samathe. „Dar numai în ultimă instanţă” După cum ştii ledoptra s-ar 
vinde pe Tsieh-pun la un preţ mult mai mare. „Asta o ştie şi el, numai 
că nu are habar că tu eşti în port”. Pentru un comision rezonabil, aş fi 
dispusă să-l conving că ai fi bucuros să-i preiei încărcătura. 

Pe faţa negustorului apăru o licărire de lăcomie, dar şi o umbră de 
îndoială. 

— Nu sunt sigur că am destui... stabilizatori de marfă pentru o 
încărcătură aşa de fină... ăăă... fragilă, Maiestate. 

— Ai avea dacă ai lăsa pe Tiamat sistemul computerizat de 
bibliotecă pe care-l transportaţi la Tsieh-pun. 

El căscă gura de mirare. 

— Cum aţi... vreau să spun, asta ar fi... ăăă, ilegal. 

„Un motiv în plus ca asemenea materiale să rămână aici, unde sunt 
cu adevărat necesare”. 

— Un accident... O neglijenţă... se întâmplă mereu în transportul de 
mărfuri. Sunt sigură că ţi s-a mai întâmplat aşa ceva, insinuă ea mai 
mult decât era sigură urmărindu-i atent faţa. 

El nu răspunse, dar un fel de panică sălbatică se citi undeva adânc 
în ochii lui întunecaţi. 

„Da, ştiu totul despre tine... vă urmăresc reacţiile de vreo sută 
cincizeci de ani”. 

— Ledoptra este în mod clar încărcătura cea mai rentabilă. lar odată 
ajuns pe Tsieh-pun, când se va descoperi greşeala, va fi prea târziu, să 


se mai poată face ceva. Poarta va fi închisă. Totul e foarte simplu, cum 
vezi. Chiar destul de simplu pentru dumneata. Profitul... asta-i tot ceea 
ce contează cu adevărat, nu-i aşa? 

„Un profit în cunoaştere pentru Iarnă; o recompensă care nu se 
poate cumpăra cu bani”. Zâmbi în sinea ei, căci ştia secretul tuturor 
profiturilor similare pe care în lungul şir de ani le obținuse cam în 
acelaşi mod, acumulând în linişte tehnologie şi informaţii pentru 
vremurile grele ce urmau să vină. 

Negustorul încuviinţă, cu ochii examinând încă pe furiş colţurile 
camerei. 

— Da, Maiestate. Dacă spuneţi aşa... 

— Atunci voi avea grijă ca treaba să fie aranjată. Poţi pleca. 

Fl ieşi, fără să mai fie invitat. Arienrhod rosti în dictafonul de birou 
informaţiile care trebuiau înregistrate. 

Când ridică privirea, îl văzu în uşă pe Starbuck, în ai cărui ochi se 
citea admiraţia, uluiala. 

— Înţeleg... Păi, atunci, asta-i tot? Arienrhod se lăsă pe spătarul 
capitonat al fotoliului şi-i ascultă oftatul obişnuit pe care-l scotea când 
porni să se legene uşor. 

— „Asta-i tot?” pufni Starbuck iritat. Am fost toată ziua plecat pe 
Stradă, fâţâindu-mă încoace şi-ncolo ca să-ţi fac pe plac. Nu-ţi aduc 
destule zvonuri? Căţeaua aia de Albastră n-are deja mai multe 
necazuri decât poate duce ca să-i mai fac şi eu altele în plus? Nu... 

— Ştii, era o vreme când întrebarea asta te-ar fi durut până în 
inimă. Arienrhod se aplecă iar în faţă. Sparks Dawntreader obişnuia să 
urce în al nouălea cer când îi zâmbeam şi să tremure când mă 
încruntam la el. Dacă i-aş fi spus „Asta-i tot?”, s-ar fi aruncat în 
genunchi în faţa mea şi m-ar fi implorat să-i mai dau o însărcinare — 
orice m-ar fi putut face fericită. 

Îşi tuguie buzele într-o îmbufnare capricioasă, însă cuvintele 
acopereau tăişul unui brici care o rănea pe dinăuntru. 

— Şi tu râdeai de el că-i fraier. Pumnii în mănuşi negre ai lui 
Starbuck se rezemară sfidător în şolduri, totuşi regina nu-i răspunse, 
lăsând cuvintele să-şi facă treaba şi după o clipă mâinile lui coborâră 
iar odată cu ele şi privirea lui insistentă. Sunt ceea ce tu ai vrut ca eu 
să fiu, adăugă el încet, abia şoptit. Îmi pare rău dacă nu-ţi place. 

„Da... şi mie”. Cândva, cunoscuse căldura unei veri uitate atunci 
când îl privea când el o ţinea în braţe. Însă Sparks uitase Vara şi 
Arienrhod nu-i mai vedea trecutul în ochii verzi schimbători; nici pe- 
al ei, şi nici măcar pe-al lui. Numai propria ei reflectare: Regina 
Zăpezii, larna veşnică. De ce oare trebuie să fiu întotdeauna prea 
puternică... trimite-mi pe cineva pe care să nu-l pot distruge. 

— Îţi pare rău? Îţi pare rău că ai lăsat să se întâmple aşa... că m-ai 
lăsat să devin Starbuck? Nu mi-am făcut datoria? 


— Nu, nu-mi pare rău. Era inevitabil. „Dar îmi pare rău că a fost 
inevitabil...” Găsi un surâs, un răspuns pentru băiatul speriat care 
furase vocea lui Starbuck, iar datoria ţi-ai făcut-o foarte bine. „Prea 
bine”. Scoate-ţi masca, Starbuck! 

El ridică braţele şi-şi trase de pe cap casca neagră, pe care o ţinu 
apoi sub braţ. Arienrhod zâmbi văzându-i văpaia părului împrăştiată 
pe umeri, chipul cinstit, încă acelaşi, proaspăt şi plin de tinereţe... 
adică nu, nu chiar acelaşi. Nu mai era la fel. Nu se schimbase însă 
decât propria-i faţă. Ochii ei încetară să-i mai zâmbească în spatele 
surâsului; şi ca replică văzu că surâsul lui se pierde. Se priviră un timp 
în tăcere. 

În cele din urmă îşi reveni Sparks şi se întinse, adoptând o atitudine 
de felină, conştientă de sine. 

— Ai ceva împotrivă dacă mă aşez? Am avut o zi grea. 

— Te rog, stai jos atunci. Sunt sigură că trebuie să fie enervant să te 
bălăceşti zilnic în destrăbălare, cu atâta hărnicie cum o faci tu. 

El se încruntă şi se aşeză într-unul din fotoliile pereche în formă de 
aripă aflat în spaţiul dintre birou şi uşă. 

— Este plictisitor. Fiecare minut pare un an, mă plictisesc al 
dracului când sunt departe de tine. Se rezemă pe spate, neliniştit, 
deznădăjduit, trecându-şi degetele peste medalia extraplanetară care 
se legăna pe sub cămaşa deschisă pe jumătate. 

— N-ar trebui să găseşti plictisitor faptul că faci necazuri 
Albaştrilor... femeii care ne-a pierdut-o pe Moon. 

Se străduia să păstreze un ton de afaceri, modelându-şi emoția într- 
o armă cu care să pedepsească... pe cine? 

Bărbatul ridică din umeri. 

— Mi-ar plăcea mai mult treaba asta dacă aş putea vedea ceva 
rezultate. Ea continuă să fie şefa. 

— Bineînţeles. Va fi aşa până la sfârşitul sfârşitului. Iar fiecare zi din 
ceea ce ar fi trebuit să reprezinte o dulce victorie şi-o va petrece 
călcând desculţă pe sticlă spartă... Rămâi aici în palat mâine şi te voi 
lăsa s-o priveşti. 

— Nu, îşi cobori el brusc privirea şi se împurpură, spre surprinderea 
Reginei. Nu. De fapt nu vreau s-o văd. Mâinile sale pipăiră centura 
ţintuită de la brâu, căutând ceva care nu se mai afla acolo de mult. 

— Cum vrei. Dacă într-adevăr ştii ce vrei, adăugă ea pe jumătate 
critică, pe jumătate îngrijorată. Sparks nu reacţionă, aşa că ea 
continuă: trebuie să spun că PalaThion este mai încăpăţânată decât m- 
am aşteptat. Firavă cum e, credeam că până acum o să prezinte 
semnele unui stres mai profund. Probabil că e susţinută de cineva. 

— Gundhalinu, unul dintre inspectori. Ceilalţi îl urăsc pentru asta, 
dar lui nu-i pasă căci se consideră mai bun decât ei. 

— Gundhalinu? A, da... Arienrhod îşi privi casetofonul pentru 


însemnări. Am să ţin minte chestia asta. Mai există şi un alt 
extraplanetar, Ngenet, care deţine o plantație undeva pe coastă. 
Înţeleg că ea l-a vizitat acolo. O prietenie cu rădăcini discutabile... 

Îşi netezi părul, fixând pictura murală din spatele lui Starbuck: 
norul alb-cenuşiu al unei furtuni de iarnă ce se năpustea vuind de pe 
piscurile acoperite cu gheaţă şi inunda valea cu tot ceea ce era în jurul 
unei singuratice gospodării lernatice. 

— De pe plantaţia lui nu s-a strâns niciodată recolta, nu-i aşa? 

Starbuck se îndrepta în fotoliu. 

— Nu. E extraplanetar. Am crezut că nu putem, decât dacă el... 

— Aşa-i. Înţeleg că el o interzice cu stricteţe, că este ostil ideii. Mă 
întreb ce s-ar întâmpla acum dacă tu ai vâna în rezervaţia lui, iar 
PalaThion nu te-ar putea pedepsi? 

Bărbatul râse şi nimic din vechiul dezgust nu se mai arăta acum pe 
chipul lui. 

— Ar fi o Vânătoare bună si sfârşitul unei legături amoroase? 

— Toate într-o zi de muncă, zâmbi ea. Vânătoarea finală ne va 
captura câteva suflete. 

— Vânătoarea finală... Starbuck se rezemă de-o aripă a spătarului 
fotoliului, jucându-se cu degetele. Ştii, am auzit ceva interesant pe 
Stradă. Am auzit că acum câteva nopţi Sursa a avut un vizitator 
nocturn. Mi-a ajuns la urechi că ai fost tu. Şi se mai spune că poate nu 
eşti încă pregătită să vezi venind sfârşitul Iernii. O privi atent. Ia zi, 
am, auzit bine? 

— Excelent, încuviinţă Regina lăsându-se pradă tăcerii ce se 
aşternuse între ei. 

Era surprinsă, da... Însă doar puţin. Îi cunoştea sursele de informaţii; 
ştia că se folosea de Persefona care la rândul ei îl utiliza pe Herne. Ea 
chiar îi aproba ingeniozitatea. O surprindea un pic doar faptul că 
intenţiile sale erau atât de evidente pentru toţi. Va trebui s-o 
supravegheze mai îndeaproape pe această Persefona. 

— Ei bine? Starbuck îşi apăsă genunchii cu pumnii. Aveai de gând 
să-mi spui despre asta? Sau te gândeai să mă laşi să cred în continuare 
că la următorul Festival vom intra împreună în mare? 

— Oh, ţi-aş fi spus... în cele din urmă. Mi-ar fi plăcut mai degrabă 
să te-aud jurându-mi că n-ai putea, că n-ai vrea să trăieşti fără mine... 
iubirea mea cea scumpă. Îi opri furia cu patru cuvinte ce-i veniră pe 
neaşteptate din inimă. 

Bărbatul se ridică, traversă camera şi veni spre ea, ocolind marginea 
curbată argintie a biroului. Arienrhod ridică mâinile, oprindu-l cu o 
hotărâre tăcută. 

— Mai întâi ascultă-mă. De vreme ce-ai întrebat, vreau să ştii. Nu 
intenţionez deloc să merg supusă la sacrificiu şi să văd că tot ceea ce 
m-am străduit să fac din planeta asta e azvârlit în mare după mine. 


Niciodată nu mi-a trecut prin cap aşa ceva. De data asta, pe toţi zeii 
care n-au fost nicicând de-aici, lumea care ne înconjoară nu se va mai 
scufunda înapoi în ignoranță şi stagnare după plecarea 
extraplanetarilor! 

— Ce poţi să faci ca să împiedici asta? Când vor pleca ei, vom 
pierde tot sprijinul, baza puterii noastre. (îi făcu plăcere să-i audă 
acum, fără să-şi dea seama, se lega să-i poarte credinţă). Vor avea ei 
grijă să ne facă să pierdem puterea. Şi-atunci n-o să ne putem 
împotrivi Verii, aşa cum nu putem opri nici anotimpurile. Planeta va 
redeveni a lor. 

— Ţi-au spălat creierul, clătină ea din cap şi arătă cu mâna grea de- 
atâtea inele către oraşul de dincolo de ziduri. Văraticii se vor aduna 
aici pentru Festival... aici, pe terenul nostru. Tot ce ne trebuie este 
ceva să-i ia pe nepusă masă... de pildă, o epidemie. Una la care noi, 
Iernaticii suntem din fericire imuni, graţie miracolului medicinei 
extraplanetare. 

— Vrei să spui... că ai putea face asta? Ai vrea tu să... 

— Da, şi iar da! zise ea. Eşti încă atât de legat de barbarii ăia 
neştiutori şi superstiţioşi încât nu eşti dispus să sacrifici câţiva dintre 
ei pentru viitorul planetei? Ei dau apă la moară extraplanetarilor. 
Între ei există o conspirație ca să ne asuprească pe noi — lernaticii — 
poporul care doreşte să facă din această lume un partener egal în 
cadrul Hegemoniei. Au izbutit asta timp de un mileniu! Vrei să-şi 
continue succesele la nesfârşit? Oare nu ne-a venit şi nouă rândul să 
câştigăm? 

— Da! Dar... 

— Nici un „dar”. Extraplanetarii, Văraticii, ce au făcut ei pentru 
tine, oricare dintre ei, decât să te trădeze, să te părăsească? 

Privi cum cuvintele lucrau în colţurile întunecoasă ale sufletului lui, 
pe care ea le cercetase aşa de amănunţit. 

— Nimic. Gura lui semăna cu o crestătură făcută de cuţit. Ai 
dreptate... merită asta, pentru ce-au făcut. Mâinile i se încleştară pe 
curea, ca nişte gheare care intră în carne. Dar cum poţi tu aranja aşa 
ceva, fără să descopere Albaştrii? 

— De treaba asta o să se ocupe Sursa. El mi-a mai organizat şi alte 
accidente ale soartei — până şi pe acela petrecut ultimului Comandant 
al Poliţiei. (Văzu cum Starbuck holbează ochii). Accidentul pe care îl 
am în vedere va fi de o amploare ceva mai mare şi-apoi, pentru ca să 
capete recolta pe care o vei realiza tu la această Vânătoare finală, sunt 
sigură că el va avea grijă ca treaba să fie făcută ca lumea. În felul lui, 
este un om de onoare. 

— Dar asta va trebui să se întâmple înainte ca să plece ultimele 
nave. Oare Albaştrii nu vor încerca totuşi... 

— Cu Primul Ministru aici, şi cu Poarta închizându-se? Vor fugi — ne 


vor lăsa de izbelişte, gândindu-se că şi fără ei vom sfârşi oricum prin a 
fi aruncaţi în mare. Îi ştiu eu... Îi studiez de un secol şi jumătate. 

Împotrivirea bărbatului se sfârşi cu un suspin. 

— Tu îi cunoşti mai bine decât se cunosc ei înşişi. 

— Aşa îi cunosc pe toţi. Arienrhod se sculă din fotoliu, lăsându-l în 
sfârşit s-o ia în braţe. Chiar şi pe tine. 

— Mai ales pe mine, îi şopti el la ureche, sărutându-i ceafa, gâtul. 
Arienrhod... ai trupul meu, ţi-aş da şi sufletul dac-ai vrea să-l iei. 

Ea atinse un panou de pe birou, deschizând o uşă către o cameră 
mult mai potrivită. Îşi zise însă în gând, cu tristeţe: „Îl am deja, 
iubitule”. 

— Aparatura semnalează prezenţa unor fiinţe vii, Inspectore. 
Pilotul, TierParde, se deşteptă din obişnuita lui tăcere încruntată cu o 
agitaţie neobişnuită. Au dimensiunile oamenilor. La stânga, de-a 
lungul crăpăturii ăleia... unde sunt nişte tufişuri. 

— Se indică existenţa vreunei surse de energie? 

Gundhalinu îşi vâri în buzunarul hainei romanul din Vechiul 
Imperiu şi se aplecă în față, simțind apăsarea centurii de siguranţă a 
navei de patrulare. „În sfârşit, puţină acţiune...” Privi cu atenţie prin 
parbriz, căutând cu ochii săi omeneşti, inadecvaţi, măcar o urmă din 
ceea ce distingea echipamentul atoatevăzător. Urmăreau de o zi şi 
jumătate banda de hoţi, după raidul întreprins de aceasta în astroport. 
La început, urmele fuseseră cam şterse dar se menţinuseră constante 
devenind tot mai proaspete. Lista obiectelor dispărute includea şi o 
ladă conţinând un beamer portabil de mare putere aparţinând poliţiei; 
BZ se întrebase cum naiba reuşiseră hoţii să ajungă la el. De obicei, 
nomazii nu erau bine înarmaţi, motiv pentru care raidurile lor 
depindeau de abilitatea de a se furişa şi evitau confruntarea cu forţele 
de pază. Erau însă la fel de nemiloşi şi necruțători ca şi ţinutul sterp, 
alb-negru, care-i adăpostea: uciseseră aproape cu nepăsare pe cei 
câţiva extraplanetari ce li se iviseră în cale. Gundhalinu intenţiona să 
se convingă că beamerul nu le schimba acum modul de operare. 

Privi indicaţiile afişate pe panou, făcând propria-i evaluare, când 
TierPardee strigă: 

— Da, domnule! În sfârşit, i-am înhăţat! Inspectore, au glisoare de 
zăpadă. (Râse încântat). Ne vom lăsa în jos şi-o să facă pe ei de frică 
atunci când ne vor vedea. Dup’ aia, n-ar trebui să fie nici o problemă 
să-i curăţăm pe Iubitorii ăştia de Mamă, nu-i aşa, domnule? 

Gundhalinu deschise gura ca să dea un răspuns cam sceptic, exact în 
clipa când ochii îi picară pe următorul afişaj al panoului, tocmai când 
acesta începu să strălucească în roşu — culoarea de avertizare... 

— Scoate-ne dracului de-aici, imediat! 

Se întinse peste trupul uluit şi inert al lui TierParde, smuci în spate 
maneta de comandă şi întoarse nava într-un viraj strâns, ascendent. 
Simţi maneta vibrând şi împotrivindu-se. 

— Haide... 

— Inspectore, ce nai... TierPardâe nu apucă să-şi termine fraza; 
fulgerul de energie îi lovi de dedesubt, doborându-i. 

Gundhalinu întrezări un vârtej negru-alb-albastru ce i se heliogravă 
permanent pe creier, ameţitoarea cădere liberă îl răsuci ca pe-o roată 
a norocului, până ce stabilizatoarele navei îşi reveniră şi opriră 


acrobaţia de coşmar. Nu însă şi căderea — erau morţi în văzduh, se 
prăbuşeau ca piatra într-un picaj fără zgomot ce urma să se sfârşească 
cu ei morţi pe sol. Ecranele navei afişau lumini aleatoare; calculatorul 
nu răspundea la comenzile sale strigate. Mâna i se întinse instinctiv 
către reactivarea în caz de avarie; apăsă butonul o dată, şi încă o dată, 
până când în sfârşit creierul său amorţit recunoscu motivul pentru 
care nu se simţea nici o reacţie: beamerul transformase în cenuşă 
scutul de protecţie al sursei de alimentare şi acum nu mai era nimic de 
făcut. Nimic... TierPard6e rămăsese cu gura căscată, ca un manechin 
din plastic, scoțând un sunet despre care, la început, greşi 
considerându-l un râset. Cerul dispăru şi Gundhalinu văzu suprafaţa 
zăpezii învălătucită precum norii şi colții negri proeminenţi ai falezei 
golaşe ce făcu un salt în sus ca să-i întâlnească... 

Izbiră omătul înainte de a lovi faleza şi asta fu de ajuns ca să-i 
salveze. Neaua se transformă într-o pernă de un alb orbitor, absorbind 
impactul care-l proiectă atât de puternic înainte, încât casca lui 
strâmbă parbrizul flexibil. 

Pentru o bună bucată de vreme, rămase întins fără să se mişte, 
încleştat în îmbrăţişarea centurii de siguranţă; ascultând sonerii, 
incapabil să-şi concentreze privirea sau măcar să scoată vreun sunet. 
Ştia că exista ceva important care trebuia spus, trebuia avertizat, dar 
acel ceva nu căpătă contur în gura lui şi nici măcar în mintea sa. 
Simţea cabina fierbinte şi faptul i se părea cu atât mai ciudat pentru 
că ştia că se aflau îngropaţi în zăpadă. „îngropați, îngropaţi, morţi 
şi...2” Închise ochii. Ochii îl dureau. Ceva mirosea urât... Aerul. Aerul 
devenea tot mai rău, mirosind a putreziciune -— a ceva ars. 

Ochii îi lăcrimară; îi deschise iarăşi. Izolaţia ardea. Asta era. 
Avalanşa de zăpadă se topea, alunecând în jos pe exteriorul 
parbrizelor. 

— “Pardee. Supra'ncărcare. leşi afară. 

Cuvintele erau neinteligibile chiar şi pentru el. Îl zgâlţâi pe 
TierPardee, dar ochii poliţistului rămaseră închişi, iar el atârna de 
curelele ce nu-i permiteau să se mişte. Gundhalinu se luptă cu 
închizătoarea propriei sale centuri de siguranţă, reuşind în cele din 
urmă să se elibereze. Încercă portiera, era încă blocată de zăpadă. 
Bătu în ea cu pumnul, fără nici un rost, iar fiecare izbitură îi revenea 
prin oase înapoi în capul ce-i zvâcnea continuu. În cele din urmă, îşi 
propti corpul în portieră ca pe-o pârghie şi se împinse în picioare, 
punându-şi în ele toată puterea care-i mai revenise şi toată frica ce-l 
cuprindea. Portiera începu să cedeze, centimetru după centimetru, 
până când ţâşni singură în sus, răsturnându-l pe jumătate afară, în 
zăpadă. 

Căzu în genunchi într-o băltoacă de zloată, şocat de atacul 
neaşteptat al căldurii şi apoi al frigului asupra trupului vătămat. Se 


trase în sus de-a lungul fuselajului, silindu-şi picioarele ca de cauciuc 
să-l împiedice să cadă şi să-l susţină, separând dogoarea sinistră a 
sursei energetice către devenea critică sub vântul îngheţat. Trebuia să- 
l scoată afară pe TierPardâe şi să-l care cât de departe putea, înainte 
ca nava să se transforme într-o stea. 

Se aplecă să intre în cabină, dar ceva îl prinse de guler, îl trase 
înapoi şi-l azvârli iar în zăpadă. De data asta nu mai auzea soneriile, ci 
muzica hidoasă a unui râs omenesc, reverberând din faleză; hidoasă, 
pentru că ştia că-i era adresat. Se rostogoli şi se ridică în genunchi ca 
să-i înfrunte pe duşmani - zări, deloc surprins, canadienele şi 
pantalonii albi, vreo şase feţe palide, amorfe, acoperite pe jumătate de 
ochelari din lemn, cu fante, precum ochii bulbucaţi ai vreunei specii 
de insecte. Totuşi erau oameni — păstori nomazi iernatici de pfalla, pe 
care împrejurările îi transformaseră în hoţi, care-şi lepădaseră 
tradiționala îmbrăcăminte strălucitoare, în favoarea camuflajului 
antiseptic al comandourilor arctice. O lovitură în spinare îi curmă 
gândurile răşchirându-l pe Gundhalinu cu faţa în zăpadă; simţi cum 
cineva îl rostogoleşte pe-o parte şi-l dezarmează cu dexteritate. Din 
piepturile tuturor răsună un strigăt de triumf când bărbosul înălță 
pistolul paralizant al poliţistului ca pe un trofeu. 

Gundhalinu se sculă în capul oaselor, ignorând din cauza agitaţiei 
caracterul nedemn al poziţiei în care şedea. 

— O să explodeze...! arătă el în direcţia respectivă, deşi nesigur 
dacă va fi înţeles. Ajutaţi-mă să-l scot de-acolo - nu mai e multă 
vreme! 

Se ridică în picioare, uşurat când auzi murmurul de consternare 
care străbătu grupul. Porni înapoi către navă, dar un alt bandit 
ajunsese primul acolo. Acesta se îndreptă, ţinând în mână arma lui 
TierPard6e şi rânji satisfăcut. 

— Ăsta daci, nu-i bun de nimic... e tot ce-am găsit. E prea cald 
acolo “năuntru, s-o lăsăm baltă. Ţeava rătăcitoare a pistolului 
paralizant ţinti deodată pieptul lui Gundhalinu. Pac, eşti paralizat, 
Albastrule! Un chicotit ascuţit de adolescent scăpă de sub înfofoleala 
de pe faţă. 

Polițistul se opri, uitându-se pe lângă adolescent şi gura filamentată 
a pistolului. 

— Nu-i mort, e rănit! E viu, trebuie să-l scoatem de-acolo... 
Răsuflarea i se înălţă ca un nor alb. 

Bărbatul care îl dezarmase şi un altul îl prinseră de braţe la auzul 
unei comenzi date pe un ton tăios. Începură să-l târască departe de 
aeronavă. Adolescentul mergea ţanţoş în spatele lor, încălţat ca şi 
ceilalţi cu rachete de zăpadă, chicoti din nou, când cizmele lui 
Gundhalinu străpunseră crusta zăpezii, şi el începu să se afunde. 

— Nu! Nu puteţi face asta. E viu, lua-v-ar naiba, o să ardă de viu 


acolo! 

— Atunci fii bucuros că eşti alături de el, rânji primul bărbat. 

ÎI forţară să meargă cu ei până la aflorimentul de stâncă prăbuşită 
unde îşi ascunseseră glisoarele de zăpadă. Acolo se opriră şi se 
întoarseră spre navă, ghemuindu-se ca s-o privească. Cei doi bărbaţi 
continuau să-l ţină între ei, silindu-l să se ţină pe picioare când se 
răsuciră odată cu ceilalţi. Acum nava se zărea bine afundându-se în 
zăpadă şi o vagă scânteiere împrăştiindu-se peste fuselajul 
contorsionat. Gundhalinu se uită în sus la cer, umplându-şi ochii cu 
azurul înălțimilor, şi se rugă la zeii de pe opt lumi diferite ca 
TierPardee să nu afle niciodată ce i se întâmpla acum. 

Însă cerul era pustiu, iar în alba tăcere pustie a îngheţatei Ierni, un 
glob de lumină pârjolitoare îi arse vederea şi suflul exploziei îi anulă 
toate celelalte simţuri. 

Cunoştinţa îi reveni odată cu durerea în trupul rănit; şedea rezemat 
de un bolovan, în timp ce nomazii se foiau, mormăiau şi arătau 
undeva dincolo de el cu gesturi pline de venerație. Unul din ei râse 
nervos. Memoria îi reveni lui Gundhalinu şi atunci îşi aduse aminte de 
ce râdeau... se aplecă şi vomită în zăpada călcată în picioare. 

— Te-au trimis să ne ucizi şi nici măcar imaginea morţii n-o poţi 
suporta! 

Unul dintre nomazi se opri lângă el şi scuipă. Scuipatul ateriză pe 
materialul gros al uniformei; îl privi cum începe să îngheţe. Ridică 
ochii, devenind conştient că aerul rece îi ardea plămânii, când inspira, 
de faptul că fusese scuipat de o barbară, o scorpie bătrână cu faţa 
precum o plasă de pescuit, care n-ar fi avut dreptul să-l atingă nici pe 
cel mai jalnic Neclasificat de pe Kharemough. 

Se ridică puţin câte puţin cu spatele sprijinit de piatră, stângaci din 
cauza corpului ţeapăn şi a frigului, până când putu să stea pe picioare 
şi s-o privească de sus pe nomada care-l scuipase. 

— Sunteţi cu toţii arestaţi, pentru crimă şi jaf. Vă veţi întoarce cu 
mine la astroport pentru a vă confrunta cu acuzaţiile aduse. Auzindu- 
şi vorbele, nici lui nu-i veni să creadă că le rostise cu adevărat. 

Bătrâna se holbă la el neîncrezătoare şi izbucni într-un râs obscen, 
înăbuşit de norul răsuflării îngheţate, înfăşurându-şi braţele în jurul 
trupului. Restul bandiţilor începură să se strângă în jurul lui, 
pierzându-şi interesul pentru prima lor victimă, acum după ce nu mai 
exista. 

— L-aţi auzit p'ăsta? vâri ea un deget deformat de artrită în faţa lui 
Gundhalinu. Aţi auzit ce ne-a zis străinul ăsta mucos cu pielea 
murdară? Crede că suntem arestaţi! Ce părere aveţi? Mătură iar cu 
mâna prin aer. 

— Trebuie să fie nebun, rânji unul dintre bărbaţi. 

Gundhalinu se gândi că erau acolo trei bărbaţi şi încă o altă 


femeie... presupuse că şi adolescentul era de sex feminin, deşi nu era 
prea sigur. Planeta asta blestemată dăduse peste cap regulile 
comportamentului civilizat, astfel încât nu putea să judece nimic după 
standardele pe care le cunoştea. 

Pricepea foarte limpede un singur lucru, că n-avea să scape cu viaţă. 
Urmau să-l omoare şi pe el. Înțelegerea acestui fapt îi provocă 
ameţeală; se rezemă iarăşi de stânca din spate ca să nu cadă. Îi privi 
cum îşi împingeau în sus ochelarii, ca să se uite mai bine la el şi nu 
zări nici un pic de milă în ochii de culoarea cerului, înconjurați de 
cearcăne palide. Unul dintre barbari îi pipăi o mânecă a hainei; el îşi 
smuci mâna într-o parte. 

— Ce-o să facem cu ăsta, ăă? Adolescenta îl împinse cu cotul pe 
unul dintre bărbaţi, ca să se uite mai bine la poliţist. Pot să-l iau eu? 
Hai, mami, lasă-mă să-l iau eu! 

Pistolul se îndreptă iarăşi către Gundhalinu. Îşi dădu seama că fata i 
se adresase bătrânei. 

— Pentru colecţia mea, adăugă ea. 

Polițistul îşi imagină brusc propriul său cap mutilat, înfipt într-un 
țăruş, precum o bucată de carne în frigiderul unei sinistre case 
mortuare. Stomacul i se contractă din nou; îşi apăsă limba pe cerul 
gurii. „Zei!... a, zei, nu în felul ăsta! Dacă trebuie să mor, atunci dați- 
mi o moarte curată, o moarte rapidă”. 

— Tacă-ţi fleanca, puştoaico! zise baba cu asprime. 

Pe la spate, fata făcu o strâmbătură în direcţia ei. 

— Eu zic să-l omorâm acum, şamano, spuse cealaltă femeie. Cât mai 
urât. Atunci celorlalţi străini le va fi teamă să mai vină pe-aici. 

— Dacă mă omorâţi, ei n-o să înceteze niciodată să vină să vă caute! 
Gundhalinu făcu un pas înainte şi văzu două cuțite ieşind afară din 
teci ascunse. Nu puteţi să ucideţi un inspector de poliţie şi să scăpaţi 
aşa uşor. Nu se vor opri până când n-au să vă dea de urmă. 

Ştia că spunea toate astea numai ca să se liniştească singur, pentru 
că nu era nimic adevărat. Simţi imperfecţiunea cuvintelor mincinoase, 
ştia că şi ceilalţi o percepeau. Începu să tremure. 

— Şi cine naiba o să afle vreodată ce s-a-ntâmplat? (Baborniţa rânji 
iar; dinţii ei erau perfecţi, albi ca zăpada. Gundhalinu se întrebă, în 
mod absurd, dacă nu cumva erau falşi.) Am putea să-ţi aruncăm trupul 
într-o crevasă şi gheaţa îţi va măcina oasele. Nici chiar toţi zeii voştri 
nu vor afla niciodată unde zaci! Pe neaşteptate ridică obiectul care-i 
atârna la şold şi i-l vâri în piept, împingându-l iar de stâncă, cu un 
grohăit de surpriză Străinule, tu chiar crezi că 
putem fi urmăriţi până în pânzele albe pe propriul nostru teritoriu? Eu 
sunt Mama. Pământul este iubitul meu, stâncile, păsările şi animalele 
sunt copiii mei. Ele îmi vorbesc, eu le cunosc limba. (Nebunia îi sticlea 
în ochii ca de porțelan). Ele îmi spun cum să vânez un vânător. Şi vor 


o ofrandă, o recompensă. 

Polițistul se uită la tubul metalic lung şi strălucitor, care-l ţintuia de 
stânca îngheţată şi, înainte ca vederea să i se întunece iarăşi, 
recunoscu un arzător cu electroni din dotarea poliţiei. Se ridică în 
picioare cu o ţinută demnă, rigidă, coordonându-şi toate mişcările 
printr-un efort de voinţă, în timp ce bătrâna scorpie se retrăgea 
încetişor. Ceilalţi o imitară, ieşind din raza de acţiune a reculului 
energetic, lăsându-l singur într-un cerc de zăpadă învolburată. Gura îi 
era rănită, plămânii îl dureau din cauza aerului îngheţat. Fiecare 
răsuflare putea fi cea din urmă, dar cu ochii minţii nu văzu nici 
reluarea unor scene din viaţa sa, nici vreo revelare profundă a 
adevărului universal... nimic în acest moment final; absolut nimic... 

Bătrâna înălţă arzătorul şi apăsă trăgaciul. 

Gundhalinu se clătină sub lovitura care nu veni, deschise ochii, pe 
care nu-şi amintea să-i fi închis, la timp ca s-o vadă apăsând o dată şi 
încă o dată trăgaciul, fără nici un rezultat. Nomada bodogăni furioasă, 
scuturând arma; blesteme de ciudă se ridicară dinspre spectatorii ce 
aruncau priviri chiorâşe. 

Inspectorul păşi în față, şovăielnic, întinzând mâinile. 

— Dă-mi-o... lasă-mă să ţi-o repar. 

Uimirea reveni în ochii albaştri, decoloraţi;, bătrâna îşi feri 
arzătorul. 

Rămase răbdător cu braţele întinse, cu palmele în sus. 

— S-a blocat. Se întâmplă adesea. Dacă-mi dai voie, pot s-o aranjez. 

Ea se încruntă, dar în mod subtil expresia i se schimbă din nou şi 
făcu un mic gest cu capul. Gundhalinu fu conştient de cele două 
paralizatoare îndreptate către el, conştient că va fi imposibil să 
evadeze. Baborniţa îi trânti arzătorul în mâini. 

— Aranjeaz-o atunci, dacă eşti atât de dornic să mori. 

Tonul sugeră că-l suspecta că-şi pierduse minţile; se întrebă dacă nu 
era adevărat. 

Gundhalinu îngenunche, afundându-se, simțind mușcătura zăpezii 
prin stofa pantalonilor. Puse arma în echilibru pe coapsă, îşi scoase 
mănuşile şi deschise taşca de scule pe care o purta la cingătoare. 
Scoase dinăuntru o baghetă magnetizată subţire cât firul de păr şi o 
introduse în deschizătura de la baza mânerului arzătorului;, începu 
apoi să testeze mecanismele ascunse cu o siguranţă calmă. În timp ce 
lucra, palmele transpirate i se lipeau de metalul îngheţat, dar abia 
sesiză acest lucru. Pipăindu-şi drumul de-a lungul nevăzutelor cărări, 
ajunse în sfârşit la intersecţia hotărâtoare şi separă cele două 
componente care se prinseseră laolaltă. Retrase sonda, din nou foarte 
atent, mulțumit că problema fusese doar aceea la care se aşteptase. 
Puse instrumentul înapoi la locul lui, întrebându-se în treacăt de ce 
oare îi mai păsa, şi întinse arzătorul bătrânei. Îi întâlni ochii 


inexpresivi. 

— Asta era necesar să fie făcut. Nu trebuie să ne furaţi jucăriile, 
dacă nu ştiţi cum să aveţi grijă de ele. 

Ea-i smuci arzătorul, julindu-i palmele. Gundhalinu se strâmbă, dar 
mâinile îi erau ca de lemn, insensibile, deja nefolositoare. Ca şi faţa, 
ca şi creierul. Se ridică în picioare, lăsându-şi mănuşile să-i cadă. Cel 
puţin îşi dovedise superioritatea asupra acestor sălbatici, măcar acum 
putea să moară curat, onorabil, executat de o armă perfecționată. 

De data asta însă, bătrâna nu mai îndreptă arzătorul către el. Se 
întoarse, şi-l propti în umăr şi ţinti pâlcul de coniferi de sub peretele 
falezei. Trase; polițistul auzi pârâitul electric al razei şi o mică 
explozie în momentul în care un copăcel solitar izbucni în flăcări. 
Strigăte de aprobare se ridicară în jur şi anticiparea execuţiei reveni 
pe feţele lor sălbatice, nemiloase. 

Baba întoarse arzătorul înspre el. 

— Ai făcut treabă bună, străinule, scrâşni ea, zâmbind fără pic de 
omenie pe chip. 

Gundhalinu privi cu coada ochiului copăcelul ce ardea. Fumul se 
aduna lângă peretele falezei; mirosul de lemn ars era înțepător de 
străin. Totuşi carnea omenească arsă mirosea precum orice altă carne 
friptă... 

— Sunt un Kharemoughi. Pot să repar, şi legat la ochi, orice piesă 
de echipament. Asta ne face să fim mai mult decât nişte animale. 

— Tu însă vei muri exact ca oricare dintre noi, străine! Vrei într- 
adevăr să mori? 

— Sunt pregătit să mor. Îşi îndreptă spatele; întregul său corp părea 
să aparţinu acum altcuiva. 

Ea ridică arzătorul, cu braţele tremurându-i uşor din cauza efortului 
de a-l ţine în sus. Mâna i se strânse pe trăgaci şi ochii îi cercetară faţa 
lui BZ, dorind să-l înfrângă şi să-l facă s-o implore să-i lase viaţa. El 
însă mai degrabă ar fi murit decât să le dea această satisfacţie... şi ştia 
că oricum avea să moară. 

— Omoară-l! Omoară-l! 

Vocile începură să crească odată cu nerăbdarea spectatorilor. 
Gundhalinu aruncă o privire distrată cercului de chipuri şi văzu pe 
chipul adolescentei o expresie pe care nu putea s-o numească. 

— Nu. Bătrâna cobori tubul, rânjind cu o duşmănie hidoasă. Nu, n-o 
să-l ucidem, o să-l păstrăm. Ne poate repara echipamentul pe care l- 
am furat de la neamul lui din portul stelar. 

— E periculos, şamană! spuse unul dintre bărbaţi, furios din cauza 
aşteptărilor înşelate. N-avem nevoie de el. 

— Şi eu spun că va trăi! mârâi baborniţa. El vrea să moară... priviți- 
|! Un om care nu se teme de moarte e nebun, şi aduce ghinion să ucizi 
un nebun. 


Polițistul îşi simţi stupoarea fatalistă limpezindu-se, când în sfârşit 
înţelese: nu aveau să-i ofere o moarte curată. Urmau să-l facă sclavul 
lor... 

— Nu, animale împuţite ce sunteţi! Se azvârli către bătrână, către 
armă. Omoară-mă, blestemato! N-o să.... 

Ea ridică tubul într-un gest reflex şi-l lovi cu el peste faţă. 
Gundhalinu căzu pe spate într-un troian de zăpadă, cu sângele 
arzându-i pielea, cu durerea zornăindu-i în cap precum un urlet. 
Scuipă o gură plină de sânge şi un dinte. Se aşeză în capul oaselor, 
gemând înapoia degetelor îngheţate, în timp ce nomazii începură să se 
îndepărteze de el. O auzi pe cotoroanţă dând ordine, dar nu-i distinse 
cuvintele; nu-i pasa, nu-i mai păsa de nimic. 

— Hei... pune-ţi mănuşile, prostule! 

Adolescenta stătea lângă el şi i le flutura în faţa ochilor. El se trase 
mai în spate şi încercă s-o ignore; strânse zăpadă în mâna făcută căuş 
şi şi-o îndesă în gura rănită. 

— Albastrule! De data asta ea îi vâri în faţă tranchilizatorul lui 
TierPardee. Albăstrelule, mai bine ascultă-mă! 

Îi azvârli mânuşile în stomac. 

Bărbatul le trase încet, peste degetele amorţite cu sânge îngheţat pe 
ele. Gândul de a fi paralizat, neajutorat, târât către o sanie şi răsturnat 
în ea precum o ladă cu piese de schimb, i se părea imposibil de 
îndurat. Trebuia să se ducă singur pe picioare cu toată demnitatea de 
care era în stare, până când va găsi o cale să iasă din acest coşmar... o 
cale, orice cale. 

Ceva îi căzu peste cască, îi alunecă în jos pe faţă ca un şarpe şi i se 
fixă în jurul gâtului. Privi în sus, speriat brusc, şi laţul i se strânse de 
gât. Văzându-i chipul, puştoaica izbucni în râs; celălalt capăt al 
frânghiei se înfăşura pe mâna ei vârâtă în mănuşa cu un deget. Îl lăsă 
să se legene liber, stând plină de aroganță în faţa lui. 

— Bun băiat. Mami a zis că-ţi vrea mâinile, dar mi-a spus că eu 
capăt restul, pentru grădina mea zoologică. Îşi cobori ochelarii, 
ascunzându-şi faţa îngustă şi noduroasă. Animalul meu favorit 
Albastru. Râse din nou şi trase brusc de frânghie. Hai, Albastrule! Şi ai 
face bine să mergi iute. 

Gundhalinu se ridică grăbit în picioare şi o urmă prin zăpadă, 
afundându-se mereu, către glisoarele care aşteptau. Chiar dacă nu-l 
uciseseră, el ştia că era un om mort, pentru că în acel moment lumea 
lui încetase să mai existe. 

Moon privi pe lângă spătarul fotoliului capitonat al lui Elsevier, 
întinzându-se pe braţul propriului ei fotoliu ca să privească afară prin 
hubloul blindat al LB-ului. Tiamat se înfăţişa vederii lor ca o lună 
răsărind, dar era infinit mai minunată pentru ochii ei. Acasă, se 
întorcea acasă, şi-i venea să creadă că timpul însuşi se întorsese pe 
dos: că va găsi totul exact aşa cum fusese, chiar aşa cum trebuia să fi 
fost, când cercul acela de albastru vrâstat de nori de dedesubtul ei se 
extinse şi se umpluse încă o dată cu marea fără de sfârşit. Totuşi chiar 
dacă nu era lumea pe care o pierduse, acum ştia că îşi va găsi 
drumul... că va găsi o cale s-o transforme. 

— Protecţiile sunt activate? 

— Da. 

Asculta întrebările murmurate ale lui Elsevier şi răspunsurile 
monosilabice ale lui Silky; ritmul liniştitor al unui ritual repetat de 
nenumărate ori până atunci. Pătrunderea în atmosfera Tiamatului nu 
era nici la fel de dureroasă, nici de înspăimântătoare cum fusese 
părăsirea ei; călătoria aceea i se părea acum că se întâmplase altcuiva. 
Ascultă doar cu jumătate din minte, cealaltă deplasându-se din trecut 
în viitor, evitând nesiguranța prezentului lor periculos. Acum nimic nu 
putea să meargă rău, nimic nu va merge rău. Ea trecuse prin Poarta 
Neagră; îi fusese sortit s-o facă. 

Înainte de desprinderea de pe orbită, Elsevier luase legătura prin 
radio cu un Ngenet incredul, doar ca să afle că el nu-i mai putea 
întâmpina în Golful Îndepărtat; îşi pierduse aeroglisorul cu cinci ani în 
urmă, după ultima lor expediţie nereuşită. De data asta trebuiau să-şi 
asume riscul mai mare de a se apropia de plantaţia lui venind pe 
coastă din sudul lui Carbuncle; nu mai exista nimeni în care Elsevier 
să se încreadă pentru a-i ajuta la asolizarea finală. 

Elsevier se... stingea pur şi simplu; era singurul cuvânt pe care 
Moon îl putea atribui metamorfozei subtile la care fusese martoră din 
momentul când trecuseră prin Poartă. Încercase să afle ce nu era în 
regulă, dar bătrâna refuzase să-i dea un răspuns, şi, fără să-şi 
diminueze tandreţea din gesturi, se retrăsese în ea însăşi, izolându-se 
de sibilă. 

Aceasta se simţise rănită şi chinuită până în momentul când 
Gemenii începuseră să domine cu imaginea lor ecranele navei. Atunci 
îşi dădu seama în sfârşit că la asta se gândea Elsevier: sfârşitul care va 
veni pentru ea odată cu noul început pentru Moon. Despărțirea de 
traiul pe care îl dusese, de nava care păstra amintirile dulci-amare de 
o jumătate de viaţă. Despărțirea finală de surogatul de fiică, care i-ar 


fi putut da o nouă viaţă pentru a o înlocui pe cea părăsită undeva 
departe, dar care nu-i oferise decât o pierdere şi mai profundă. 

O pseudo-mare de nori fără margini le masca vederea asupra 
oceanului acum, când începură să coboare tot mai jos, gonind prin 
safirul din păturile superioare. În curând... în curând vor străpunge 
suprafaţa norilor şi Moon va zări destinaţia lor, linia lungă, 
neîntreruptă, a coastei continentale vestice unde se întindea plantaţia 
lui Ngenet... şi Carbuncle. 

— „raportul de transmitere a crescut la unu şi un... Silky! Suntem 
în lumina reflectorului! Transfer energetic... 

O văpaie de lumină albă-albăstruie se descărcă pe cer deasupra lor, 
trimițând pumnale în ochii lui Moon; coconul metalic vibră în jurul ei, 
clănţănindu-i dinţii. Scânci nevenindu-i să creadă: erau atacați. 

— Zeilor! zbieră Elsevier, mai mult mânioasă decât disperată. Ne-au 
depistat, n-o să scăpăm nicioda... 

O altă explozie izbucni în jurul lor... urmată de un interval de 
tăcere. Brusc, difuzorul începu să transmită: 

— „„Predaţi-vă acum, sau veţi fi distruşi. Vă avem în bătaia razei. 
Nu veţi scăpa! 

— Pierdem... A treia explozie înăbuşi numele a ceea ce fusese 
pierdut şi întrebarea ţipată a lui Moon. A patra nu le mai dădu răgaz, 
panoul de bord sfârâi şi scoase un zgomot strident, evident de 
distrugere, împovărându-le simţurile deja şocate. 

— Întreruperea alimentării cu energie! Auzi din ce în ce mai slab 
vocea lui Elsevier, cuvintele abia îi ajungeau la urechile asaltate de 
zgomot... sper... cred că suntem deja morţi... 

Cabina se întunecă odată cu iminenţa morţii. Clipind mereu, ochii 
lui Moon descoperiră lumina văzduhului din exteriorul navei: văzu 
câmpiile fără de margini ale cerului, albastre, albe şi aurii, 
destrămându-se pe măsură ce plonjau prin suprafaţa norilor. Se lipi de 
fotoliul ei, numărându-şi bătăile inimii; dându-și seama, cu fiece 
confirmare de acest fel a vieţii sale că încă nu avusese loc o altă 
explozie, cea pe care, aşa complet lipsiţi de apărare cum erau acum, 
nici n-ar fi văzut-o vreodată. 

Ieşiră din stratul de nori la fel de brusc pe cum intraseră. Sibila zări 
în sfârşit marea, rostogolindu-se dedesubtul lor, ca o întindere de 
cositor topit. Picături de ploaie se risipiră peste hubloul larg, 
estompându-le vederea, pătându-le ca nişte lacrimi imaginea apei şi a 
cerului. Încă erau vii. LB-ul cădea după o parabolă, turtită, aidoma 
unei pietre aruncată cu praştia care zboară razant pe deasupra unui 
eleşteu fără ţărmuri. Elsevier şi Silky acționau comenzile în tăcere. 
Moon păstră şi ea liniştea, aducându-și astfel singura contribuţie 
posibilă. 

— Acum, Silky: activează sistemele de avarie... 


Conul cenuşiu ca fumul de deasupra fotoliului lui Moon căzu brusc 
peste ea, întrerupând vocea bătrânei, care începuse un apel de urgenţă 
şi acoperindu-i ultima imagine a suprafeţei mării ce se apropia tot mai 
mult, albă ca gheaţa şi cenuşie ca fierul. Era imobilizată în fotoliul ei 
de o pernă pneumatică ce se umfla treptat, aşa că rămase pe loc fără 
să opună rezistență — incapabilă să opună rezistență - până când fu 
complet prinsă în strânsoare. După o aşteptare care dură o eternitate, 
contopirea sferei de metal cu marea cenuşie răsună slab în trupul ei, 
precum o lovitură abătându-se asupra altcuiva, extrem de 
dezamăgitor. 

Iar după o altă scurtă veşnicie, simţi cum perna se dezumflă şi 
coconul fumuriu se înălţă. Azvârli centurile de siguranţă şi se împinse 
înainte, oprindu-se între scaunele piloților. Scutul cenuşiu tocmai se 
ridica de deasupra lui Silky; acesta scutura din cap într-un foarte 
uman gest de îndepărtare a ameţelii. În faţă, marea lovea în hublou cu 
o indignare plină de furie, mici picături de apă îngheţată se strecurau 
prin fisurile ca nişte raze provocate de impact în peretele armat 
transparent. LB-ul se ridica şi cobora sub picioarele femeii, iar 
bubuiturile valurilor furioase se auzeau puternic în jur. 

Conul atârna neclintit deasupra fotoliului lui Elsevier: de parcă nici 
nu se... Moon se uită la faţa bătrânei, temându-se sa privească, dar 
incapabilă să-şi ferească ochii. 

O dâră roşie se prelingea pe abanosul buzei superioare a lui 
Elsevier, dar ea îşi ridică ochii, cu capul rezemat pe spătarul 
scaunului. 

— Nu-i nimic, draga mea... doar îmi curge sânge din nas... trebuia 
să termin de trimis mesajul. Ngenet vine încoace. 

Închise ochii, gâfâind un pic, de parcă mâna grea a atracției 
gravitaționale continua s-o strivească... o strivise deja. Şedea 
nemişcată, nefăcând nici măcar efortul de a ridica un deget; ca o 
femeie care avea tot timpul din lume înaintea ei. 

Moon îi atinse umărul cu o tandreţe plină de spaimă. 

— Am ajuns jos, Elsie. Ne-ai salvat. S-a terminat. 

— Da. Surprinderea umplu ochii albaştri-violeţi şi Elsevier privi cu 
uimire ceva aflat dincolo de imaginea pe care o puteau vedea. Mi-e 
atât de frig, murmură ea. Un spasm îi mişcă muşchii feţei. 

Pe neaşteptate, ochii i se goliră de expresie. 

— Elsie... Elsie? Mâna lui Moon se strânse pe umărul ei, o scutură... 
Îi dădu drumul apoi, când nu văzu nici o reacţie. Silky..., se întoarse 
ea doar pe jumătate, nedorind să-şi răsucească de tot trupul, nu mai... 
Elsie! 

Silky o apucă de umeri, trăgând-o la o parte, în spaţiul strâmt dintre 
fotolii. Întinse braţul său verde-cenuşiu cu degetele reci ca nişte şerpi, 
ca să atingă chipul lui Elsevier, gâtul ei... Bătrâna nu tresări sub 


atingerea lui, ci continuă să privească fix la ceva de dincolo de 
orizont, până când tentaculele cenuşii îi trecură peste ochi. 
Închizându-l pentru totdeauna. 

— A murit. 

LB-ul se legănă, apoi se stabiliză, dezechilibrându-i; Moon privi în 
jos îngrozită, dându-şi seama că picioarele nu-i mai răspundeau. Apa îi 
cuprinsese pantalonii costumului de zbor, apa mării, care plescăia prin 
cabină. 

— A murit? clătină ea din cap. Nu, n-a murit. Nu-i moartă. Elsie! 
Elsie, suntem inundaţi! Trezeşte-te! 

Scutură trupul fără vlagă, dar nu obţinu nici o reacţie. Tentacule îi 
încolăciră braţele şi-o traseră cam brutal într-o parte. 

— A murit! (Nu mai văzuse niciodată ochii lui Silky atât de limpezi, 
atât de adânci. El atinse o serie de simboluri iluminate de pe tabloul 
de bord, apoi le repetă). Trapa a pleznit, o anunţă. Ne scufundăm. 
Afară, ieşi... 

O împinse către ecluză; sibila se clătină pe picioare când un nou val 
o lovi la jumătatea drumului printre fotolii. 

— Nu! N-a murit. Nu putea să moară! N-o putem părăsi! Moon se 
agăţă de spătarul unui fotoliu. 

— Mergi! 

Silky o lovi, împingând-o spre ecluză. Ea se împiedică şi căzu, fiind 
acoperită iar de un val; se ridică la suprafaţă, gâfâind, cu flăcări de 
sare arzându-i ochii. Pătrunse cu greu prin intrarea ecluzei, se prinse 
de marginea uşii şi se întoarse ca să mai privească o dată înapoi: îl 
văzu pe Silky cum îngenunchează în apa plină de vârtejuri şi îşi 
înclină capul, sprijinindu-l pe umărul moartei într-un gest de omagiu, 
şi de bun rămas. 

După aceea se ridică, înaintă cu greu prin apa dintre scaune şi 
ajunse lângă Moon. 

— Afară! Tentaculele înfăşurară din nou un braţ al fetei şi o traseră, 
ducând-o în ecluză. 

Sibila dădu drumul uşii, incapabilă să reziste, şi plonjă în apă în 
urma lui. Văzu gura căscată a tambuchiului înghițind marea precum 
un înecat neajutorat... 

— Casca mea! Am să mă înec... 

Se întoarse către cabină, dar valul adânc până la brâu îl făcu pe 
Silky să-şi încolăcească braţele în jurul ei şi o trase în jos, doborând-o. 
Apa îngheţată o acoperi din nou; se zbătu ca să se ridice, pe jumătate 
înotând, icnind de durere când şuvoiul rece de apă îi intră pe sub 
costum prin jurul gâtului. LB-ul se înclină din cauza valurilor de hula, 
schimbă direcţia torentelor de apă înapoi către trapă, măturând-o şi 
pe Moon odată cu ele. Ea se izbi de marginea trapei, pocnindu-se cu 
capul de metal, înainte ca LB-ul să-i scuipe pe amândoi afară, în largul 


oceanului. 

Ţipătul lui Moon se stinse precum o flacără când marea se închise 
deasupra capului său. Dădu din picioare ca să iasă la suprafaţă, scoase 
capul la aer şi întâlni acolo lapoviţă care, spulberată de vânt, o lovea 
din spate deasupra apei. În interiorul costumului îşi simţi trupul atacat 
de nişte degete de căldură orbitoare şi de gheaţă. 

— Silky! strigă ea şi numele îi fu întors de vânt, la fel de pierdut şi 
dezolant ca şi plânsetul unui mers. 

Dar apoi, pe neaşteptate, lângă ea se iviră faţa împroşcată cu spumă 
şi pieptul lui Silky; o susţinu deasupra apei, totuşi fata se simţea trasă 
în jos de costumul de suprasarcină plin cu apă. Alien-ul îşi lepădase 
costumul, înotând acum liber în elementul său. Îl simţi cum trage de 
închizătorile din partea din faţă a costumului ei, încercând să i-l 
scoată. 

— Nu! Îşi înfipse degetele în tentaculele lui alunecoase, dar îi 
scăpară din mâini precum nişte ţipari. Nu, am să îngheţ! (Tot 
zbătându-se atâta, ajunse iar sub apă, dar ieşi imediat, tuşind şi 
scuipând). Nu pot supraviețui în asta... fără el! adăugă Moon, ştiind că 
oricum nu va supraviețui, din cauza costumul plin de balastul lichid 
care-o trăgea în jos. 

Înţelese în sfârşit, în felul în care doar o dată în viaţă poate fi înţeles 
acest lucru, deplina şi amara ironie a Alegerii Marinarului: să îngheţe, 
sau să se înece. 

Silky îi lăsă în pace costumul încercând doar s-o ajute să plutească. 
Primul şoc agonizator determinat de frig se estompase deja într-o 
durere ce-i pătrundea până la oase şi-i vlăguia puterea şi judecata. În 
depărtare, printre munţii lichizi mişcători, zări LB-ul care se scufunda 
- şi apoi nu mai văzu nimic în afară de curgerea mării şi a cerului. 
„Elsevier” O jertfă adusă Mării... Sibila simţi apa sărată a lacrimilor 
sale amestecându-se cu apa mării, şi cu cea a cerului. 

După o perioadă nedefinită de timp simţi că vijelia se domolea: 
cerul îşi pierdea din mânie, urgia ce umfla valurile părăsea suprafaţa 
mării, epuizarea fizică îi usca propriile-i lacrimi, în timp ce un soare 
palid, cu dinţi, clipea către ea printr-o spărtură dintre nori. Silky 
continua s-o susţină ferm de spate, ajutând-o să se menţină la 
suprafaţă; corpul îi era convulsionat de tremurături imposibil de 
controlat. Uneori i se părea că poate vedea linia țărmului, îndepărtată, 
imposibil de atins, dar niciodată sigură dacă nu era cumva o fantomă 
a ceţurilor sau a minţii ei. Nu-i mai rămăsese destulă forță ca să 
vorbească, iar Silky îi răspundea numai cu liniştirea mută a prezenţei 
sale. Moon simţi mai intens decât altă dată faptul că el venea de pe 
altă planetă, deşi cunoaşterea acestui lucru nu avea prea mare 
importanţă... 

Trebuie să-i spună să-i dea drumul, să-şi menajeze forţele, căci nu 


mai exista nici o speranţă ca Ngenet să-i salveze. Oricum în final tot 
acolo aveau să ajungă amândoi. Dar nu putea să formuleze cuvintele, 
iar în adâncul inimii ştia că nu dorea s-o facă. Să mori singur... să 
mori... să dormi aici pentru totdeauna. Se gândi că aproape-şi simţea 
măduva congelându-i-se în oase. Era atât de obosită, atât de dureros 
epuizată; iar somnul avea să vină, în timp ce o legăna, monoton, 
Marea Mamă. Ultimele săptămâni petrecute pe o altă planetă fuseseră 
doar un vis. Era o tiamatană, o Văratică, cunoscând cu vagă 
deznădejde în suflet ceea ce ştia orice Văratic încă de la naştere: că 
Doamna era în egală măsură creatoare şi distrugătoare, vieţile 
individual privite nu aveau mai multă însemnătate în vastul Ei plan 
decât existenţa celui mai mărunt crustaceu ce se strecoară prin 
nămolul de pe fundul apei... 

Ceva străpunse suprafaţa apei în faţa lor, trimițând o jerbă de stropi 
pe chipul fetei. Ea gemu când braţele lui Silky i se strânseră în jurul 
pieptului şi se uită printre gene, cu ochii biciuiţi de rafalele îngheţate, 
la faţa vărgată, strălucitoare, ce o privea fix. Două, apoi încă trei 
chipuri neomeneşti apărură la suprafaţă, rămânând ca nişte balize de 
pescuit pe apa scânteietoare. Încet-încet, precum o bulă de aer 
ridicându-se din adâncuri, înţelegerea îi străpunse amorţirea 
anestezică: mersi... 

O  înconjurară, mânând-o insistent şi urgent, cu înotătoarele 
anterioare membranate. Mintea fetei nu-şi putea imagina ce voiau de 
la ea, dar ştia, cu încrederea de nezdruncinat căpătată din copilărie, că 
erau copiii Doamnei, care veniseră s-o salveze dacă puteau. 

— S... Silky, mestecă ea cuvintele în bucăţi printre dinţii care-i 
clănţăneau, dă-mi dr... drumul. 

El o eliberă şi Moon se scufundă precum o piatră. Înainte de a fi 
putut reacţiona, făpturile plutitoare cu blana lucioasă o ridicară iar. 
Înotătoare cu degete membranate se încrucişară închizându-se 
deasupra ei precum petalele unei flori, trăgând-o în sus şi aşezând-o 
pe burtă peste pieptul moale şi larg al unui mers ce plutea liniştit pe 
apă. Uimită, Moon rămase scuipând apă; stătea cu puţin deasupra 
suprafeţei mării, cu picioarele încă atârnând în apa insuportabil de 
rece. Mers-ul — era o femelă, deduse ea după gulerul de blană aurie 
din jurul gâtului - o înfăşură cu înotătoarele sale ca pe-un pui, 
alimentând-o cu căldura corpului de parcă şi-ar fi încălzit şi hrănit 
propriul urmaş. Fiinţa începu să fredoneze din piept, fără glas, în 
acelaşi ritm cu balansul mării. Prea obosită ca să se mai mire, Moon 
îşi lăsă capul pe pieptul mătăsos şi îşi trecu mâinile pe sub mers, 
simțind cum cântecul fără glas îi pătrunde prin trupul cutremurat de 
frig. Silky şi ceilalţi doi mersi pluteau în derivă prin apropriere; dar ea 
nu-şi mai amintea acum de ei, nu-şi mai amintea nimic din trecut sau 
viitor atâta timp cât existenţa i se mişca încet către timpul prezent. 


N-a ştiut sau n-a vrut să ştie niciodată câtă vreme plutise în derivă, 
ţinută în îmbrăţişarea mersului. Soarele traversase cerul, rostogolindu- 
se în jos pe o pantă îndepărtată către propria lui întâlnire cu marea, 
înainte ca o altă schimbare să se simtă la suprafaţa apei, umbra lungă 
a unei nave venită să-i întâlnească ajunse deasupra lor, iar bătaia 
îndepărtată a inimii motoarelor sale le străpunse liniştea, apropiindu- 
se tot mai tare. 

— Moon... Moon... Moon... Silky îi rostea numele, încolăcindu-i 
gâtul cu tentaculele ude de parcă încerca s-o facă să-l audă. 

Nu mai exista însă nici o Moonu;, nici o lună deasupra, ci doar 
marea, Marea, ca să-i răspundă... Marea reclamând ce-i aparţinea. 

— Moon... mă auzi? 

— Nu... Era mai mult un protest împotriva pătrunderii în liniştea ei 
nepăsătoare decât un răspuns la o întrebare. Lumea părea o pictură în 
acuarelă revărsându-se fără nici o formă... 

Ceva îi izbi buza de dinţii care clănțăneau, un lichid fierbinte, 
vâscos, îi umplu gura şi i se prelinse pe gât precum un râu de petrol în 
flăcări. Scânci a plăcere şi a refuz, simțind cum lumea de acuarelă 
îngheaţă, căpătând o formă lipsită de referință în mintea ei 
dezactivată, cu excepţia feţei aplecate peste ea, aducând trecutul şi 
prezentul într-o singură imagine dublă. 

— M... M... Miroe? 

— Da, îi răspunse glasul lui, plin de uşurare. Îşi va reveni, Silky. Mă 
recunoaşte. 

Dincolo de Ngenet, Moon îl desluşi pe Silky, ghemuit răbdător, 
privind, alături de ochiul rotund, nemişcat, al unui hublou. 

— U... unde? 

Înghiţi convulsiv siropul dulce-pipărat când Ngenet îi apăsă iarăşi 
cana pe buze. Trupul ei tremurător, încordat, fusese eliberat de 
costumul plin cu apă şi aşezat sub un maldăr de pături încălzite. 

— Pe nava mea. Dusă în sfârşit în siguranţă la bord, slavă zeilor. 
Mergem acasă. Îi înlocui o compresă fierbinte ce-i acoperea rădăcina 
nasului şi obrajii. 

— A... acasă?...? Vieţile trecute şi prezente alergau iar împreună. 

— Către plantaţia mea, către un port sigur. Ai petrecut destulă 
vreme plimbându-te pe drumuri stelare, şi destul timp în braţele Mării 
Mamă, copil de mers ce eşti... aproape o viaţă întreagă. Bărbatul îi 
îndepărtă părul năclăit de pe frunte cu o mână blândă, bătătorită. 
Acum a venit vremea să fii recunoscătoare pământului ferm. 

— E]... Elsie. Cuvântul îi răni gâtul precum fierea. 

— Ştiu, îşi îndreptă spinarea. Ştiu. Nu mai poţi să faci nimic pentru 
ea acum, decât să te odihneşti, şi să te vindeci. 

Vocea lui şi interiorul cabinei păliră, îndepărtându-se la infinit. 

Moon se ghemui mai bine în cuibul de pături, pe măsură ce 


conştiinţa i se retrăgea tot mai adânc, diminuându-se până la senzaţia 
unor ace fierbinţi pătrunzându-i în carnea amorţită de frig, aducând 
primăvara în venele înţepenite de gheaţă, dezlegându-i muşchii; 
eliberând-o.. 

Jerusha părăsi camerele pustii ale locuinţei, lăsând pe masă pâinea 
şi fructele nedoritei sale cine pe jumătate mâncate, şi ieşi din casă 
luând-o în jos prin Labirint. Crepusculul de dincolo de zidurile de la 
capetele aleilor marca sfârşitul încă unei zile de nesuportat pe care o 
străbătuse de bine de rău... şi promisiunea unei alteia de a se naşte 
mâine, şi alteia, şi alteia. Munca fusese viaţa ei şi acum întreaga-i 
viaţă devenise un iad. Somnul era singura evadare, dar el doar grăbea 
venirea noii dimineţi. Mergea, astfel fără ţintă, anonimă, prin 
mulțimile ce-şi pierdeau importanţa, pe lângă magazine jumătate din 
ele goale acum, jumătate încă agăţându-se îndârjite de viaţă şi profit, 
ţinându-se scai până la sfârşitul sfârşitului. 

„Sfârşitul sfârşitului... de ce? De ce te deranjezi? Ce sens are?” Îşi 
trase mult pe ochi gluga caftanului ei dungat, ţesut grosolan, 
umbrindu-şi faţa, când coti pe Aleea Lămâiului. La jumătatea 
drumului către crepuscul exista o botanerie pe care o frecventa: 
leacuri şi mirodenii vegetale, rafturi dezordonate ticsite de sfinţi 
băştinaşi şi talismane împotriva ghinionului, toate importate de-acasă 
de pe Portul Nou. Jerusha mersese până acolo încât şi-şi cumpere cea 
mai puternică amuletă pe care o putuse găsi şi s-o poarte la gât... ea, 
care acasă îşi bătuse joc de cei bătrâni pentru că manifestau o 
încredere oarbă şi-şi iroseau bani buni pe asemenea fleacuri generate 
de superstiție. La asta o împinsese slujba ei. Cu toate acestea, 
blestemata de vrajă nu-i făcuse mai mult bine decât orice altceva 
încercase. Nimic nu-i făcea bine, nu ducea la nimic, n-avea nici un 
efect. 

lar acum singura persoană care o sprijinise, care n-o lăsase să 
creadă că a suferit un eşec total şi îngrozitor, se dusese. „BZ... Fir-ai tu 
să fii, BZ! Cum ai putut să-mi faci mie una ca asta? Cum de-ai putut 
să... mori?”. Aşa venise iarăşi aici, dar nici ea nu ştia de ce... 

Pe măsură ce se apropia de magazin, zări o faţă cunoscută — cu o 
claie bine-ştiută de păr roşu-aprins — ce venea spre ea; Sparks 
Dawntreader, îmbrăcat ca o sex-hologramă. Îl văzuse doar rareori în 
ultimii câţiva ani, pe timpul vizitelor ei oficiale nu prea frecvente la 
palat. O surprindea acum să constate că el nu arăta nici măcar cu o zi 
mai bătrân decât prima dată când îl întâlnise întinzându-şi mădularele 
pe aleea aceea cu aproape cinci ani în urmă. Dar apoi, o mirase şi 
faptul că Arienrhod îl ţinea (în toate sensurile cuvântului, presupunea 
ea) la palat... l-o fi ţinut oare şi tânăr? 

Interesul ei începu s-o privească în mod direct, pe măsură ce 
drumurile lor se apropiau; cu o preocupare vinovată, Jerusha 


presupuse că tânărul avea s-o vadă şi-şi închipui c-o s-o recunoască 
chiar aşa deghizată, citindu-i în ochii neliniştiţi motivele ascunse. 
Încetini, căutând să nu-şi dezvăluie destinaţia. „O zei, mă strecor 
acum ca o criminală!?” 

— Salut, Dawntreader! 

Căutând să sfideze, i se adresase ea prima, dar din modul cum 
tresărise Sparks atunci când o recunoscu, îşi dădu seama că nu s-ar fi 
uitat a doua oară la ea dacă nu i-ar fi vorbit. 

Totuşi expresia ce-i apăru imediat pe chip nu a fost una la care s-ar 
fi aşteptat, pe care ar fi meritat-o, ci un zâmbet ce-i etala tinereţea 
fără cusur ca pe o oglindă în care femeia să se vadă cât de dureros de 
mult îmbătrâneşte, când fiecare zi trece ca un an. Ochii lui erau un 
ecou stânjenitor al ochilor Reginei: prea ştiutori, prea cinici pentru 
faţa care-i purta. Privirea îi trecu de la scena cu figuri de zei şi 
talismane din vitrina botaneriei, înapoi la amuleta ce atârna de gâtul 
Jerushei. Se trase nervos de volănaşele gulerului cămăşii sale mulate 
pe piele, într-un gest vădit de ostilitate. 

— Nu te mai obosi degeaba, Comandante PalaThion. Zeii tăi nu pot 
ajunge aici la tine. Toţi zeii Hegemoniei n-ar putea să te scape de ceea 
ce ţi se întâmplă... asta în cazul că le-ar păsa cumva de tine. 

Jerusha se retrase un pas, auzind cuvintele care o muşcau ca nişte 
vipere otrăvite cu veninul celor mai adânci spaime ale ei. „Şi el vrea 
asta? Chiar şi el? De ce?” 

— De ce, Dawntreader? De ce tu? şopti ea. 

Duşmănia se arătă brusc în ochii tânărului. 

— O iubeam - şi ea a plecat. 

Coborî privirea şi trecu în grabă pe lângă Jerusha, fără să se mai 
uite în urmă. 

Poliţista rămase îndelung pironită locului pe stradă, până să 
priceapă că Sparks îi spusese motivul purtării sale. Apoi porni mai 
departe spre intrarea în botanerie, ameţită ca o femeie prinsă de vrajă. 

Se opri în spaţiul strâmt dintre rafturile prăfuite ce conţineau acel 
ceva pentru care venise aici; oarbă la nostalgia dulce-amară a locului, 
la refuzul încăpățânat al tradiţiei de pe Portul Nou de a se conforma 
standardelor unei noi ere sau ale altei lumi. Nu luă în seamă 
mănunchiurile de  piciorul-dragonului, ghirlandele împodobite cu 
ierburi, amestecul sălbatic de mirosuri care-i atingeau simţurile ca o 
mângâiere, era surdă la... 

— Vorbeaţi cu mine? Îşi dădu dintr-o dată seama, cu necaz, că nu 
mai era singură. 

— Da. Se pare că au schimbat locul prafului de louge. Ştiţi cumva 
unde...? 

Era o femeie cu părul închis la culoare, cu pielea albă, între două 
vârste, probabil o localnică. Oarbă... Jerusha recunoscu banda cu 


senzor de lumină pe care o purta peste frunte. 

Jerusha aruncă o privire asupra rafturilor, îl văzu pe vânzător prins 
într-o discuţie animată cu alt expatriat de pe Portul Nou, apoi se uită 
în spate. 

— Cred că este lângă peretele din fund. Păşi către rafturi, pentru a o 
lăsa pe oarbă să treacă. 

Aceasta rămăsese însă proţăpită în culoarul îngust, cu capul puţin 
aplecat de parcă încă mai asculta. 

— Inspectorul... PalaThion, nu-i aşa? 

—  Comandanta PalaThion, preciză Jerusha cu acelaşi ton 
dispreţuitor folosit de necunoscută. 

— Bineînţeles. lertaţi-mă. 

„Când s-o înnegri soarele”. Jerusha îşi mută privirea. 

— Ultima oară când v-am auzit glasul, eraţi încă Inspectorul 
PalaThion. Nu uit niciodată o voce, deşi uneori îmi uit bunele 
maniere. Oarba zâmbi cu un aer de scuză jovială pe care continuă să-l 
răspândească în jur până când Jerusha renunţă fără să vrea la 
obişnuita ei încruntare. Au trecut aproape cinci ani, continuă femeia. 
Prăvălia mea este alături... Am venit odată la circa de poliţie, 
împreună cu Sparks Dawntreader. 

— Eşti fabricanta de măşti, zise Jerusha reuşind în sfârşit s-o 
identifice. Da, îmi amintesc. „Îmi amintesc foarte bine. Salvarea acelui 
mic ticălos a fost a doua dintre cele mai mari greşeli pe care le-am 
făcut în viaţă.” 

— V-am văzut vorbind cu el afară. („Văzut?” Jerusha fu 
dezorientată pe moment, auzind această afirmaţie, dar încercă să-şi 
ascundă o iritare evidentă). El mai mă vizitează din când în când, 
atunci când are nevoie de adăpost. Cred că nu sunt mulţi aceia cărora 
le mai poate vorbi. Sunt bucuroasă că v-a vorbit. 

Poliţista ascultă fără să spună un cuvânt. 

— Spuneţi-mi, Comandante... v-aţi necăjit şi dumneavoastră ca şi 
mine, văzând cum s-a schimbat el? Trecuse peste golul creat de 
tăcerea lui Jerusha, de parcă nici nu existase. 

Jerusha nu se obosi să comenteze întrebarea, sau s-o înfrunte pe cea 
care o pusese; atingându-şi cu degetele propria faţă scofâlcită şi 
schimbată, se mulţumi să remarce sec: 

— Din câte am putut să văd, nu s-a schimbat deloc. Nu arată nici 
măcar cu o zi mai în vârstă. „Şi poate că nici nu este, lua-l-ar naiba!” 

— Dar este, s-a schimbat..., spuse apăsat fabricanta de măşti. A 
îmbătrânit cu o sută de ani de când a venit în Carbuncle. 

— Asta-i valabil pentru noi toţi. 

Jerusha întinse mâna şi şovăind luă de pe raft o sticluţă din plastic 
de culoare închisă conţinând ulei de vitriol, apoi mai luă una. Se gândi 
brusc la mama ei. 


— Picături de dormit, nu-i aşa? 

Mâna se strânse posesiv peste sticluţe, ca pentru a le apăra. 

— Da, confirmă ea în timp ce oarba încuviinţă cu o mişcare a 
capului. 

— Le simt mirosul. Se strâmbă; le-am folosit şi eu, înainte să 
folosesc senzorii de imagine aveam nişte insomnii îngrozitoare. Am 
încercat totul. Fără vedere, nici măcar nu ştiam dacă e zi sau noapte... 
şi nici nu sunt adaptată cum trebuie la ritmurile de pe Tiamat. 
Presupun că nimeni dintre noi nu este adaptat cu adevărat. Suntem cu 
toţii străini aici în cele din urmă... sau din capul locului. 

Jerusha ridică privirea. 

— Cred că aşa este. N-am abordat niciodată chestiunea în felul 
ăsta... Şi poate că asta-i întreaga mea problemă, oriunde mă duc sunt 
o străină. Se pomeni spunând cu glas tare ceea ce intenţionase să ţină 
doar în gând; îşi scutură capul, indiferentă acum. Cu cât vreau mai 
mult să dorm, cu atât dorm mai puţin. Somnul este singura mea 
plăcere în viaţă. Aş putea dormi veşnic. 

Se întoarse, încercând să se îndrepte către negustorul ce se afla 
lângă uşă. 

— Nu pe calea asta vă veţi rezolva problemele, Comandante 
PalaThion. Fabricanta de măşti îi blocă drumul fără să lase impresia 
că ar fi vrut s-o facă. 

— Ce spui? Jerusha se holbă la ea, simțind cum i se moaie 
picioarele. 

— Picăturile de dormit. Astea nu fac decât să strice şi mai mult. Îţi 
alungă visurile... dar noi trebuie să visăm cu toţii, uneori, sau să 
suportăm consecinţele. Întinse mâna şi bâjbâi până dădu peste 
sticluţele pe care le ţinea Jerusha, dându-le deoparte. Găsiţi-vă un 
răspuns mai bun. Trebuie să fie unul. Astea or să treacă. Toate trec, 
dar numai cu timpul. 

— Ar dura o veşnicie. 

Totuşi apăsarea se menţinu pe braţul ei... Împotriva voinţei sale... 
simţi apoi cum mâna cedează iar sticluţele se întorc pe raft. 

— O hotărâre înţeleaptă, zâmbi fabricanta de măşti, privind prin ea, 
în sufletul ei. 

Poliţista nu răspunse şi nici măcar nu ştia sigur cum să răspundă. 

Femeia se dădu în fine la o parte, lăsând într-un fel impresia că o 
eliberează dintr-un prizonierat; trecu apoi pe lângă ea, ducându-se 
către rafturile din fundul magazinului. Jerusha merse mai departe spre 
uşă şi ieşi fără să cumpere nimic, fără măcar să-i spună o vorbă 
negustorului. 

„De ce oare am ascultat-o?” Jerusha stătea nemişcată, rezemată într- 
un cot pe canapeaua joasă sinuoasă. În timp ce mâna îi amorţea, avea 


senzaţia că nervii terminali îi sunt înfăşuraţi în vată şi că se contractă 
implacabil de la palmă la încheietură şi apoi la cot. De fiecare dată 
când intra în acest loc, părea s-o copleşească un fel de paralizie care-i 
distrugea capacitatea de a acţiona sau măcar de a reacţiona, de a 
funcţiona, de a gândi. Privea secundele clipind pe cadranul searbăd al 
ceasului încastrat în cristal, în matricea searbădă a rafturilor goale 
care împăienjeneau peretele îndepărtat al camerei. O zei, cum ura 
imaginea acestui loc, fiecare centimetru lipsit de viaţă din el... era 
exact cum fusese când plecase LiouxSked, aceeaşi faţadă izolându-şi 
ocupanţii de realitatea atemporală a clădirii şi a oraşului care-i 
înconjura. 

Cu o dăruire chinuitoare adoptaseră aici un stil de viaţă 
Kharemougbhi, o imitație sofisticată, rafinată şi lipsită de suflet a unui 
mod de a trăi pe care-l găseai şters şi nici măcar atrăgător. Patima 
obiectelor personaje abia dacă modifica mediul înconjurător. Visa cu 
ochii deschişi la fresce şi mulaje rococo ornamentale, la căldura lipsită 
de sfială a unei palete de culori vii împrăştiate peste tot... Îşi acoperi 
ochii cu mâna, dar subtilitatea neobosită a adevărului se infiltra ca 
apa prin această barieră, provocând ştergerea şi scurgerea culorilor. 

Locul acesta înţesat de amintiri neplăcute îi fusese impus Jerushei... 
făcea parte din povara ei, din pedeapsa ei. Ar fi putut să răspundă la 
lovituri, să curețe acest mausoleu de relicvele sale morbide, aducând 
în locul lor ceva proaspăt şi viu... ar fi putut chiar să se 
descotorosească în întregime de el, să revină în apartamentul ei vechi, 
strâmt dar confortabil din Labirint, dar mereu, la terminarea zilei de 
muncă, se întorsese aici şi nu făcuse nimic. Ce rost ar fi avut? Totul 
era inutil, fără speranţă... era neajutorată... Îşi ridică mâinile încleştate 
la gură şi le apăsă puternic pe buze. „Eşti supravegheată, opreşte-te 

Se ridică în capul oaselor, retrăgându-şi mâinile şi aplecându-şi 
capul astfel încât gluga caftanului să-i cadă pe faţă. Spionii Reginei, 
ochii Reginei, se aflau peste tot — în special, era sigură, în această 
locuinţă de serviciu din oraş. Îi simţea ca şi cum ar fi atins-o cu mâini 
murdare, oriunde mergea, orice făcea. În vechiul ei apartament fusese 
liberă să fie umană, liberă să fie ea însăşi ca să trăiască aşa cum 
apucase din moşi strămoşi... liberă să-şi scoată uniforma puritană 
scorţoasă şi să umble în pielea goală dacă aşa dorea, la fel cum putea 
s-o facă pe planeta ei, aşa cum poporul ei o făcuse de secole. Aici însă 
era privită permanent pentru plăcerea Reginei, şi se temea să se 
expună, fizic sau mintal, batjocurii nevăzute a Căţelei Albe. 

Luă cititorul de benzi ce căzuse pe podea şi privi fără să vadă 
manualul de analiză spectrală pe care încerca să-l studieze de o 
săptămână... de două săptămâni... de-o veşnicie. Niciodată nu făcuse 
parte dintre iubitorii ficţiunilor, indiferent sub ce formă: auzea multe 


minciuni zilnic pe străzi şi nu avea răbdare cu cei care-şi câştigau 
traiul din neadevăruri. lar acum nu se mai putea concentra asupra 
faptelor. Totuşi nu-şi putea permite să evadeze în imaginaţie... aşa 
cum o făcuse întotdeauna BZ, atât de uşor, cu atâta nevinovăție. Deşi, 
ca să fii Tehnician Kharemoughi însemna să trăieşti oricum într-o 
lume a fanteziei, una în care fiecare îşi ştie locul, iar tu te afli 
totdeauna în vârf. Unde viaţa funcţionează ca o maşinărie perfectă... 
numai că de data asta maşinăria se stricase şi haosul care aştepta afară 
se năpustise să-l distrugă. 

Îşi imagina nava de patrulare pulverizându-se, eliberând cele două 
spirite din aeroglisorul morţii să intre în... ce? În veşnicie, în neant, 
într-un ciclu fără de sfârşit al renaşterii? Cine putea crede în vreo 
religie, când existau atât de multe, fiecare pretinzând că ea deţine 
singurul Adevăr, şi când fiecare adevăr era altfel decât celelalte. Exista 
doar o singură cale ca să-l afle vreodată pentru ea... iar o parte din 
propriul ei spirit trecuse deja fără bilet peste apa întunecată, plecase 
cu Luntraşul şi cu singurul ei prieten din toată această lume de 
duşmani. Singurul ei prieten... „De ce dracu' am ascultat? De ce-am 
lăsat sticluţele acelea pe raft?” Se ridică în picioare, cititorul de benzi 
căzându-i din nou neobservat pe podea. Făcu un pas, ştiind că pornea 
către uşă, se opri iarăşi, cu corpul contractându-i-se nehotărât. 
„Motivația, Jerusha!” gândi ea cu disperare. „Am vrut să las sticluţele 
acolo, nu oarba mi-a schimbat intenţia.” Muşchii i se destinseră şi se 
prăbuşi, cu întregul corp cuprins de oboseală. „Dar nu pot dormi aici!” 
Nu era nici o scăpare, nu mai rămăsese nici un liman, nimeni... 

Ochii ei cercetători se agăţară de scoica de culoarea zorilor care 
stătea ca o ofrandă pe masa altar, lucrată într-un stil din perioada 
Imperiului, ce se afla lângă uşă. „Ngenet... O zei, mai eşti prietenul 
meu?” Pacea netulburată a casei de pe plantație şi calmul acela 
imperturbabil din toiul furtunii se îngrămădeau în lumea ei interioară. 
Îl văzuse cu mai mult de un an în urmă; fusese în egală măsură 
conştientă şi inconştientă, izolându-se chiar şi de legăturile slabe şi 
superficiale pe care le reprezentau rarele lor întâlniri pe măsură ce 
deprimarea îi sporea iar lumea se îngusta din ce în ce în jurul ei. Îşi 
spusese că nu voia ca el să vadă ce căţea cu dinţi ascuţiţi ajunsese... 
dar în acelaşi timp începuse în mod ipocrit să-l urască fiindcă nu 
înţelegea că avea nevoie de protecţia lui mai mult ca oricând. 

Şi acum? „Da... acum.” Ce fel de masochism orb o făcuse să se 
zidească singură în propriu-i mormânt? Traversă camera către telefon, 
introduse un cod, şi apoi altul, din memorie, luând legătura cu 
plantaţia lui pe un canal radio. Numără secundele ce treceau, prin 
lovituri ale vârfurilor degetelor pe suprafaţa albicioasă şi dură a 
peretelui, până când la apelurile ei răspunse o voce, fără imagine, 
distorsionată de bruiajul atmosferic. „Blestemat loc!” Furtuna afecta 


undele radio. Întotdeauna existau paraziți. 

— Alo? Alo? 

Cu tot bruiajul, îşi dădu seama că vocea nu era cea pe care dorea s-o 
audă. 

— Alo! Se aplecă mai aproape de microfon şi vocea puternică 
răsună până în camera tăcută dinapoia ei. La telefon este Comandanta 
PalaThion, din Carbuncle. Vreau să vorbesc cu Ngenet. 

— Ce?... Nu, nu-i aici, Comandante... ieşit cu nava lui. 

— Când se întoarce? 

— Nu ştiu. N-a spus... lăsaţi un mesaj? 

Închise telefonul cu pumnul; se răsuci cu spatele la perete cuprinsă 
de furie. 

— Nici un mesaj. 

Traversă din nou odaia şi luă scoica trandafirie ca răsăritul, ţinând-o 
la piept şi urmărindu-i cu degete nehotărâte ondulaţiile netede ca 
satinul. Atinse locul fisurii, acolo de unde se rupsese un ţep fragil. 
Degetele i se strânseră peste următorul ţep şi-l rupseră. Rupse apoi 
altul şi altul; ţepii cădeau fără zgomot pe covor. Jerusha scâncea încet 
pe măsură ce cădeau, de parcă îşi rupea propriile-i degete. 

— Orice facem are influenţă asupra tuturor celorlalte lucruri. 

— Ştiu... 

Moon păşea alături de Ngenet în josul pantei dealului care se 
aşternea colorat în ocru şi argint de la iarba de mare udată de apa 
sărată, murmurând ca o harfă de vânt dincolo de casă. Clădirea însăşi 
se contopea cu dealurile aride, piatra ei bătută de vânturi şi lemnăria 
albită de sare aparţineau la fel de mult acestui pământ cât... „cât îi 
aparţinea şi el”. Moon trase cu coada ochiului la Ngenet şi-i studie 
profilul, amintindu-şi cât de ciudat îi păruse prima dată, ultima dată, 
când îl văzuse. Acum cinci ani... Era adevărat, putea distinge cinci ani 
de schimbări pe faţa lui, dar nu şi pe a ei. 

Cu toate acestea, se schimbase şi ea, se maturizase, în momentul în 
care văzuse lumina vieţii părăsind ochii Elsevierei. Moartea o lăsase 
pe ea să treacă... dar lovise altundeva. Durerea o înălţase şi o 
coborâse, precum fluxul jelirii încapsulat într-o sticlă. Dacă n-ar fi 
sfidat cu încăpățânare Moartea, această moarte nu i-ar fi apăsat acum 
sufletul. 

— Dacă Elsevier nu m-ar fi adus înapoi pe Tiamat, ar fi fost încă în 
viaţă. Dacă aş fi rămas pe Kharemough cu ea, ar fi fost fericită. 

Dintr-o dată, chipul bătrânei îi dispăru din faţa ochilor, înlocuit de 
al lui Sparks. „Niciodată visele cuiva n-au contat atât de mult ca ale 
mele.” Clipi puternic, înfruntând vântul. 

— Dar tu n-ai fi fost fericită, o privi Ngenet, sprijinind-o cu o mână 
fermă când panta deveni mai abruptă. Știind că ai fi fost nefericită, ar 
fi fost şi ea nefericită. Nu ne putem duce zilele trăind în minciună 
pentru altcineva; asta nu serveşte niciodată la nimic. Trebuie să-ţi fii 
credincios ţie însuţi. Ea ştia asta, altfel nu te-ai afla aici acum. 
Moartea este inevitabilă, oricât am vrea să ne-o alungăm din minte. 

Fata se uită la el cu asprime, îl văzu desfigurat de propria ei 
suferinţă, şi privi iarăşi într-o parte. Ngenet clătină din cap. 

— După ce a murit TJ, ea n-a mai fost niciodată aceeaşi. Tata 
obişnuia mereu să spună că ea este femeia unui singur bărbat. La bine 
şi la rău. Îşi vâri mâinile în buzunarele canadienei, privind înspre 
nord, urmărind linia țărmului până în depărtările înceţoşate unde se 
întindea Carbuncle. Dragă Moon, orice facem are influenţă asupra 
tuturor celorlalte lucruri. Am trăit atâta fără să fi învăţat nimic, dar 
măcar atâta am priceput. Să nu-ţi atribui niciodată toate meritele... 
sau toată vina. Tu n-ai nici o vină. 

Ea scutură neconsolată din cap. 

— Mai bine ai începe să te gândeşti ce poţi face ca s-o răsplăteşti! El 


îi aşteptă întrebarea din ochi. Nu lăsa ca durerea să se transforme în 
venin. Tu singură ai spus că un sibil ţi-a zis să revii pe Tiamat. Că 
trebuia s-o faci. 

— Pentru a-l ajuta pe Sparks. 

Fata urmări direcţia privirii sale spre nord „Femeia unui singur 
bărbat...” Vântul îi prinse părul precum o aripă de pasăre şi i-l ridică 
peste umeri. Îşi îndepărtă din ochi şuviţele albe ca laptele. 

— Un simplu circuit dintr-o maşinărie mai mare. Mintea sibilului nu 
trimite mesaje la distanţă de jumătate de galaxie doar pentru a 
consola o inimă zdrobită, în destinul tău există ceva mai mult decât 
atât. Se opri pe neaşteptate, privind-o drept în faţă. 

— Şt... ştiu. Brusc înspăimântată, Moon porni prin iarba încâlcită. 
Îşi observă umbra ca un nor privind în jos pe faţa pământului. Acum 
înțeleg asta, murmură, deşi în inima ei ştia că nu prea pricepuse şi nici 
nu credea cu adevărat. Dar nu ştiu de ce, dacă nu pentru a-l ajuta pe 
Sparks. Ceva mi-a zis să vin... dar nu mi-a spus destul. 

— Ce-ai învăţat mergând pe Kharemough şi n-ai fi învăţat aici? 

Ea tresări surprinsă. 

— Am învăţat... ce înseamnă să fii sibil. Am aflat că pe Kharemough 
există lucruri pe care avem dreptul să le avem şi aici, dar pe care ei le 
ţin departe de noi. (Îşi auzi vocea devenind rece ca vântul.) Am înţeles 
în ce credea Elsevier şi de ce... Toate astea sunt o parte din mine. 
Nimeni nu mă poate face să le uit. Şi vreau să le schimb. Ochii ei 
căutară orizontul nordic. Dar nu ştiu cum... 

— Vei găsi calea, când vei ajunge în Carbuncle. 

— Ultima oară când am vorbit despre asta, nu voiai să mă duc deloc 
acolo. 

— Şi nici acum nu vreau, replică el cu glas aspru. Dar cine sunt eu 
să mă opun destinului? Tata m-a învăţat să cred în reîncarnare... ceea 
ce suntem în această viaţă reprezintă recompensa ori pedeapsa pentru 
ceea ce ara făcut în cea precedentă. Dacă ar fi s-o fac pe filosoful, ţi-aş 
spune că atunci când Elsevier a murit, spiritul ei a renăscut în tine, 
acolo, în mare. O schimbare a mării. 

Fata închise ochii, simțind cum lucrează cuvintele, surâse în cele din 
urmă şi-i deschise din nou. 

— Miroe, te-ai întrebat vreodată cine ai fost tu înainte? Şi dacă, în 
caz că ne-am naşte ştiind ce trebuie să recuperăm în loc să ne târâm 
orbeşte sub povara penitenţei, asta ar schimba cu ceva situaţia? 

— Asta-i genul de întrebare pe care să ţi-o pun eu ţie, sibilo, râse el. 

„Sibilă. Sunt întreagă din nou. Mai completă. Sfântă...” Aerul rece îi 
ardea plămânii. Apăsă locul de sub canadiană unde era ascuns trifoiul; 
se descoperi privind iar către Carbuncle, tânjind după o străfulgerare 
din ceea ce se întindea dincolo de limita vederii. Se apropia cel din 
urmă Festival, când Primul Ministru avea să vină în Carbuncle pentru 


ultima oară; simţi că i se trezeşte curiozitatea la gândul că o urma aici, 
venind din Kharemough. Deşi abia peste alte două săptămâni nava 
unui comerciant avea să apară pentru ca s-o ia la Carbuncle. Doar 
două săptămâni până când va şti... Dintr-o dată inima începu să-i bată 
mai puternic şi nu ştiu dacă era din cauza anticipării sau de teamă. 

Trecură pe lângă acareturile ce adăposteau atelierele speciale ale 
bărbatului şi coborâră dealul către vastele câmpuri inundate ce 
mărgineau spre nord şi sud porţiunea îngustă de coastă până la 
limitele terenului său luat în arendă. În ateliere, Ngenet repara o 
varietate incredibilă de motoare vechi şi unelte primitive, lucruri care 
lui Moon i s-ar fi părut minunate cu doar câteva luni în urmă, dar care 
acum i se păreau pur şi simplu fără rost. Îl întrebase de ce-şi mai bătea 
capul cu ele, când avea altele, din oraş, care puteau face aceleaşi 
lucruri şi încă mult mai bine. El se mulţumi să zâmbească, murmurând 
că era o toană de-a lui. 

Muncitorii lernatici se plimbau pe lângă ei pe picioroange prin 
răsadurile apoase de păr-marh, o cultură consumată atât de oameni 
cât şi de animale aici, la latitudinile nordice mai aspre. Muncitorii 
ridicau privirile, salutându-i cu respect, ici un bărbat, colo o femeie; îi 
mai adresau lui Moon şi câte un zâmbet fugar. Ngenet informase 
personalul de serviciu că fata era un matelot salvat de la înec de către 
mersi. Totuşi lernaticii din regiunile periferice, care trăiau cu Marea, 
nu erau atât de îndepărtați de credinţa în Marea Mama cum auzise 
fata. Avuseseră grijă de ea cu toată solicitudinea datorată obiectului 
unui mic miracol. Într-o după-amiază însorită, lucrătorii de la câmp o 
învăţaseră să meargă pe picioroange; ţinându-şi cu greu echilibrul, 
păşind caraghios şi împleticindu-se pe teren uscat, Moon înţelesese cu 
tristeţe de ce ei purtau costume impermeabile atunci când lucrau în 
încâlceală ierburilor inundate. 

Îl urmă pe Ngenet pe potecile din piatră înălțate care acopereau 
câmpurile ca o reţea. Vederea şi mirosul recoltei o făceau pe Moon să 
se simtă de parcă ar fi trecut printr-un tunel al timpului, ce o ducea 
acasă la Neith, la Buni, la mama ei, la Sparks... la timpul pierdut. La 
vremea când viitorul era la fel de sigur ca şi trecutul şi ea ştia că nu 
trebuie să-l înfrunte niciodată singură, „Timpul pierdut”. Acum auzise 
vocea noului viitor şi acesta o chema din stea în stea către Oraşul din 
Nord... 

Cizmele lor răsunară pe debarcaderul din lemn al golfuleţului 
adăpostit care servea drept port pentru plantație. Apărate de braţe 
sigure împotriva vântului care sufla permanent, apele golfuleţului se 
întindeau sub cer cu reflexe albastre şi argintii. Fata putea încă privi 
Marea fără să se simtă împinsă înapoi în coşmarul grelei încercări prin 
apă la care o supusese Doamna; fusese surprinsă să constate că o poate 
face. Deşi mai puternică decât amintirea însăşi era conştiinţa faptului 


că Marea o cruţase. Moon supravieţuise. Marea a dat şi Ea a luat, o 
manifestare elementară a unei indiferenţe superioare, universale. Cu 
toate acestea, fata înfruntase de două ori această indiferenţă, cu 
mintea şi cu trupul, şi fusese cruţată. O altă soartă, fără nume, era vie 
în interiorul său şi cât timp trăia acolo, ei n-avea să-i fie teamă. 

Suprafaţa albastră îndepărtată a apei ţâşni albă ca o fântână 
arteziană când un cuplu de mersi îi sparse liniştea cu arcul perfect al 
trupurilor. Îi privi cum se înălțau şi cădeau, mereu şi mereu prin 
suprafaţa golfului; apoi dispărură în lumea acvatică. Altă dâră, mai 
puţin evidentă, coti înspre ea traversând apa în timp ce stătea 
rezemată de balustrada negeluită; era Silky, care de la sosirea lor aici 
îşi petrecuse majoritatea timpului în golf. 

— Ce va face el, Miroe? N-are pe nimeni, nici un cămin. 

Îşi aminti cum îl găsiră Elsevier şi TJ. 

— E binevenit aici şi ştie asta. Ngenet descrise un gest larg către 
proprietăţile lui, privi din nou către Moon şi zâmbi. 

Fata îi întoarse surâsul şi reveni cu ochii asupra golfului. Ironia 
prezenței lui Silky printre mersi o frapă profund acum, când îi privea 
pe toţi laolaltă. Oamenii de pe plantație îi urau pe cei ca Silky şi nu 
aveau încredere în ei... nu pur şi simplu pentru că proveneau de pe 
altă planetă, ci fiindcă erau Dulăii Reginei, care-i hăituiau şi-i omorau 
pe mersi. Sibila aflase că Ngenet detesta măcelul şi-i proteja pe mersi 
între graniţele teritoriului său: în plus, se înconjurase de lucrători care 
simțeau în acelaşi fel. Ngenet îl cunoscuse pe Silky drept tovarăş al 
Elsevierei de destui ani ca să aibă încredere în el, însă oamenii lui nu-i 
împărtăşeau opinia. 

Totuşi mersii, care ar fi trebuit să fie cei mai neîncrezători, îl 
acceptaseră şi astfel îşi petrecea aproape toată vremea în mare. Era 
mai taciturn şi mai puţin comunicativ ca oricând, şi doar din 
amintirea ultimelor momente petrecute pe LB putea Moon ghici că 
Silky, era îndoliat. 

Li se alătură pe debarcaderul şubrezit şi scârţâitor, deplasându-se ca 
un fluid în sus şi peste balustradă pentru a rămâne lângă ei, picurând 
de apă. Trupul lui ud, asexuat, era lipsit de orice podoabe ale lumii 
aerului, singura găteală fiind giuvaerurile efemere ale stropilor de apă. 
(Fetei i se păruse ciudat că Elsevier şi ceilalţi îl considerau drept 
mascul, când după mintea ei corpul său neted putea fi în aceeaşi 
măsură cel al unei femele). Ochii lui reflectau imaginile oamenilor, 
nelăsându-i pe aceştia să-i pătrundă gândurile cele mai profunde. 
Încuviinţă din cap spre ei şi se rezemă de balustradă, cu tentaculele 
atârnând pe jos. 

Fata se uită pe lângă el în golf, unde alţi trei mersi se alăturaseră 
primei perechi într-un balet scânteietor, o imagine exterioară a 
altruistei lor frumuseți interioare. În fiecare după-amiază când trecea 


pe aici, mersii executau un nou dans acvatic, precum argintul viu, 
parcă celebrând întoarcerea tinerei la viaţă. Graţia lor o umplu de o 
bruscă dorinţă arzătoare de a fi aidoma lor, aidoma lui Silky, un 
adevărat copil al Mării, şi nu o veşnică fiică vitregă... 

— Uită-te la ei, Silky! Dacă mi-aş putea schimba pielea cu a ta, 
măcar pentru o oră... 

— Vrei să revii în mare după ce doar cu două săptămâni în urmă te- 
am pescuit vânătă de frig şi tremurând ca varga? Ngenet o privi sever, 
neîncrezător, chiar indignat. Am impresia că după toate cele 
întâmplate ai cam luat-o puţin razna. 

Ea clătină din cap. 

— Ei, nu... nu aşa. Fereşte-mă, Doamnă, să mi se mai întâmple o 
dată! 

Se crispă, frecându-şi muşchii braţelor prin canadiana groasă. 
Spasmele hipotermiei îi răsuciră fiecare muşchi al trupului, lăsând-o 
dezorientată şi paralizată. Acum că putea din nou să gândească şi să se 
mişte, umbla tot mai mult, zilnic, în compania răbdătoare a lui 
Ngenet, alungându-şi amorţeala din corp şi încercând să-şi aducă 
aminte cum e să te mişti fără să te doară peste tot. 

— Am crezut de când mă ştiu că poporul meu aparţine Mării. Dar ca 
să aparţii cu adevărat Mării, cum se întâmplă cu mersii chiar şi pentru 
o perioadă scurtă... dar destul de lungă ca să afli... Se întrerupse. 

Mersii îşi sfârşiseră dansul şi dispărură din nou sub ape; acum, pe 
neaşteptate, trei capete înguste, cu apa şiroindu-le pe blană, ieşiră la 
suprafaţă în penumbra de sub debarcader. Gâturile lor mlădioase se 
curbară pe spate precum unduirea ierbii de mare în timp ce ochii 
negri, lucitori ca abanosul, o priveau insistent pe sibilă. Membrane 
protectoare  alunecară lin peste suprafeţele cenuşii sticloase, 
sprâncenele din ţepi penaţi se zbârliseră, conferindu-le un aer de 
uimire. Cel din mijloc era mersul care o ţinuse ca pe propriul copil 
când ea se pierduse pe mare. Moon se aplecă peste balustradă, 
întinzând mâna în jos. 

— Mulţumesc, mulţumesc, murmură cu vocea întărită de emoție. 
(Unul câte unul, mersii se ridicară din apă, îi atinseră scurt palma şi se 
afundară din nou). E aproape ca şi cum ei ar şti, zise ea. 

Se îndreptă, simțind frigul muşcându-i mâna de pe care picura apa. 
O băgă înapoi în mănuşă şi în buzunar. 

— Poate că ştiu, zâmbi Ngenet. Poate că îşi dau seama, cumva, că 
au salvat o sibilă şi nu doar un simplu marinar ghinionist. Nu i-am 
văzut niciodată dansând aşa pentru un străin, sau să zăbovească aici 
în felul în care au făcut-o. Sunt fiinţe remarcabile, mai adăugă el 
răspunzând la întrebarea din ochii ei. 

— Fiinţe? 

Moon îşi dădu seama cât de multe spusese el, şi câte negase prin 


acel singur cuvânt. După salvarea ei, aflase multe lucruri despre 
Ngenet, despre raporturile lui cu mersii, despre respectul ce li-l purta 
şi despre grija ce-o avea pentru siguranţa lor. Exista chiar o 
comunicare rudimentară prin semne şi sunete care avea loc între mers 
şi om; datorită acesteia, ei o căutară şi-l aduseseră pe Ngenet la timp 
la locul accidentului. Totuşi ea nu bănuise... 

— Vrei să spui... fiinţe umane? Se împurpură şi clătină din cap. 
Vreau să zic, fiinţe inteligente, ca Silky? 

Se uită atentă, de la o faţă la alta. 

— Ar fi atât de greu de crezut pentru tine? replică Ngenet. 

Fusese jumătate întrebare, jumătate provocare. Vocea lui o stăpânea 
cu o ciudată intensitate. 

— Nu, dar nu m-am gândit niciodată... chiar că nu m-am gândit 
vreodată. „Nu mi-a trecut nicicând prin minte că voi întâlni un străin 
de pe altă lume, nu m-am gândit vreodată că ar fi posibil ca el să nu 
fie o fiinţă umană, nu m-am gândit niciodată că un sibil va trebui să 
răspundă la o asemenea întrebare. Îmi... îmi ceri... să răspund...? 

Vocea îi era subţire şi încordată şi fata simţi cum alunecă... 

— Moon? 

Alunecă tot mai departe... „Introducere de date”. 

— Ce-am spus? îl întrebase ea după aceea. 

— Mi-ai vorbit despre mersi, zâmbise Ngenet. 

Moon reluă cuvintele în memorie în timp ce se deplasa prin lumea 
submarină albastru-verzuie unduindu-se sinuos. „Atmosfera” lichidă se 
împotrivea şi ceda pe rând sub apăsarea braţelor ei. Acesta era cadoul 
pe care i-l oferise Ngenet pentru că-i răspunsese la întrebarea 
nerostită, confirmându-i credinţa: Moon afla în sfârşit ce înseamnă să 
fie a Mării, pe de-a-ntregul, în mod exuberant, nu făcând veşnic 
echilibristică pe sârma nesigură dintre mare şi cer, pe marginea 
îngustă dintre lumi. 

Asculta fâşâitul ritmic, liniştitor, al aerului ce-i răspundea fiecărei 
solicitări de respiraţie; îi savura gustul călduţ, uşor stătut, ce intra prin 
valva regulatorului. În depărtare, spaţiile nemărginite ale mării erau 
acoperite de o pâclă din fire de nisip în suspensie. Dar aici, în acest 
golf puţin adânc, putea să vadă destul de clar... putea să vadă 
frumuseţea fără de cusur a mersilor şi a lui Silky, însoțitorii ei, formele 
lor hidrodinamice păreau suspendate de fire nevăzute. 

— De asta cântaţi voi! Le vorbi prin muştiucul aparatului de 
respiraţie şi vocea îi fu însoţită de un hohot de râs, nedistorsionată, 
deşi pentru ei nu însemna decât un nor de bule de aer. „Pentru că nu 
vă puteţi înfrâna bucuria”. În intervalele dintre expiraţii ajungeau la 
ea cântecele mersilor, melodiile de sirene pe care le ştia din legende şi 
pe care le auzise doar în vise, o tapiserie de fluierături, vaiete şi 
clincheturi, suspine şi ţipete... sunete singuratice, uitate, ce se 
distingeau separat, dar se împleteau laolaltă într-un cor ce înălța 
imnuri de slavă Mării Mamă. Cântecele lor continuau uneori ore 
întregi şi-şi meritau pe deplin acest nume, fiind intonate necontenit de 
creatorii lor fără vârstă, neschimbate peste secole. 

Ea ştia asta, deşi complexitatea lor îi depăşea capacitatea de a 
distinge cântecele între ele, deşi nu era sigură dacă aveau vreun 
înțeles în sensul cântecelor umane... Moon o ştia pentru că singură şi-o 
spusese. 

Când ieşise din neaşteptatul ei Transfer, îl găsise pe Ngenet ţinându- 
i mâinile, cu faţa încordată de emoție. Când îl recunoscu, el îi ridicase 
mâinile înmănuşate şi i le sărutase. 

— Am crezut... Întotdeauna am crezut, am sperat, m-am rugat... 
Vocea i se frânsese. Dar n-aş fi îndrăznit niciodată să te-ntreb. Şi este 
adevărat. Nu ştiu dacă să râd sau să plâng! 

— Ce... ce este? murmurase ea, încă ameţită. 

— Mersii, Moon! Mersii... 


o formă de viaţă inteligentă, folosind oxigen, creată prin 
manipulare genetică, gazda realizată prin  bioinginerie a 
tehnovirusului genei  longevităţii...  Specificaţiile biologice ale 
Vechiului Imperiu continuaseră la nesfârşit, lipsite de înţeles pentru 
ea. Însă Ngenet o silise să asculte fiecare detaliu ce i se întipărise în 
memorie, cu vocea lui răguşită de emoție. „Formă de viaţă 
inteligentă... inteligentă...” 

Moon îşi simţi braţele înfăşurate de tentaculele lui Silky, care o 
trase în sus şi peste el într-o tumbă, imitând corpurile ce spiralau; o 
ajunse din urmă în crearea imaginii momentului. Fata văzu plafonul 
albastru-scânteietor al golfului alunecând departe deasupra capului, şi 
fundul nisipos, umbrit, zăbrelit cu colonii de crenolide branhiate si 
împestriţat de crustacei nalizi. De fiecare parte a lentei ei spirale se 
găsea viaţă, izolată sau în bancuri, familiară şi necunoscută, vânători 
şi vânațţi... iar ea trecea liberă printre toate în compania mersilor, al 
căror teritoriu ancestral îl parcursese până în acest loc pentru a 
vedea... mersii ce constituiau un pericol pentru puţini, dar nu se 
temeau de nimeni, aici, în adâncurile oceanului... mersii care nu se 
temeau decât de Vânătoare. 

Năucită, îl întrebase pe Miroe cum puteau justifica extraplanetarii 
apa vieţii când ştiau că mersii erau mai mult decât nişte simple 
animale. 

— Ei trebuie să ştie asta, din moment ce sibilii ştiu. 

— Din totdeauna fiinţele umane s-au tratat unele pe altele ca pe 
nişte animale. Dacă ei nu pot recunoaşte o ființă inteligentă în 
oglindă, nu-i deloc surprinzător că îi tratează şi mai rău pe non-umani. 
Ngenet îl privise pe Silky, care stătea ghemuit gânditor lângă 
balustradă şi privea mişcările valurilor. Chiar dacă mersii n-ar fi fost 
decât nişte animale, ce drept aveam noi să-i omorâm pentru propriul 
nostru capriciu? Fi erau un produs genetic sintetic. Fuseseră probabil 
animale de laborator. Vechiul Imperiu s-a prăbuşit probabil înainte de 
a se fi putut generaliza „infecția benignă” care să dăruiască perfecta 
nemurire unei fiinţe umane. Totuşi uciderea mersilor pentru apa vieţii 
datează de demult, din haosul de la sfârşitul Imperiului... când celor 
ce şi-au luat nemurirea nu le-a mai păsat câte vieţi urmau să curme. 
Adevărul a fost probabil ascuns cu un mileniu în urmă, când 
Hegemonia a redescoperit această planetă. Acum singurele lor griji 
sunt legate de costuri, atât. 

— Dar... de ce... Vechiul Imperiu le-a atribuit inteligenţă mersilor? 

— Nu ştiu. Şi nici tu nu ştii. Clătinase din cap. Trebuie să fi existat 
un motiv, dar de ce? Ştiu doar că n-au căpătat inteligenţă ca să devină 
victime ale Vânătorii! 

Îi spusese atunci de ce se folosise el de serviciile unor 
contrabandişti, aşa cum o făcuse şi taică-su înaintea lui — o tradiţie ce 


se transmisese de la bunicul lui, primul strămoş băştinaş, care ajunsese 
să iubească mersii aşa cum îşi iubea planeta, şi făcuse din terenul său 
un sanctuar. Însă generaţiile următoare nu se mulţumiseră cu un rol 
pasiv de protector, şi începuseră acţiuni ostile împotriva 
exploatatorilor — avertismente, intervenții, sabotaje - până „...În ziua 
aceea când Albaştrii au năvălit peste tine la han şi au produs o ruptură 
în vieţile noastre”. Apoi bărbatul privise iarăşi înspre nord, cu o 
încruntare ce n-avea nimic de a face cu vorbele sale. 

Dar acum, după alţi o sută cincizeci de ani de exploatare, 
extraplanetarii erau pe punctul de a părăsi Tiamatul; nedreptatea pe 
care el încercase s-o stăvilească se apropia de sfârşit... iar epoca 
regresului şi ignoranței aproape revenise, o altă jumătate de rotaţie pe 
roata nesfârşită a deşertăciunii. Măcar Vara avea să ofere mersilor un 
răgaz de timp inviolabil — timpul necesar pentru a-şi completa 
efectivul cu o încetineală chinuitoare, îndreptând în mod inevitabil 
răul hidos făcut de creatorii lor. 

Totuşi, greşit şi corect, timpul însuşi nu însemna nimic pentru 
mersi; nici un concept pe care Moon să-l poată recunoaşte în ceea ce 
făceau ei. Neagresaţi, puteau trăi sute, probabil chiar mii de ani. În 
creierul lor avea prioritate un set diferit de parametri, ei trăiau pentru 
clipă, pentru efemera frumuseţe a unei bule de aer ridicându-se la 
lumină şi dispărând... pentru actul creaţiei, al devenirii. Nu exista nici 
nevoie, nici țelul unui artefact de durată, fiindcă melodia, dansul, 
interpretarea erau în sine lucrări de artă, ca o floare sau o viaţă, 
înfrumuseţate prin însăşi efemeritatea lor. Tangibilul, materialul, nu le 
foloseau şi nici nu-i afectau mai mult decât timpul însuşi. Vieţile lor 
erau nesfârşite după standardele umane, şi le trăiau hedonistic, 
absorbiți în dezmierdarea senzorială a trecerii lor prin apă, în valurile 
de căldură şi frig, flux şi reflux — extraordinara schismă dintre apă şi 
aer, arşiţa fluidă a dorinţei, apăsarea mângâietoare a unui copil care 
se agaţă. 

Existau puţine lucruri pe care fata le-ar fi putut împărți prin 
intermediul cuvintelor cu ei, chiar dacă ar fi existat un translator care 
să-i poarte peste bariera neînţelegerii. Şi totuşi, aici şi acum chiar 
învăluită în pielea insensibilă a costumului de scufundător, sibila 
putea simţi dizolvându-se rigidul înveliş mental al percepţiilor, 
valorilor şi ţelurilor ei. Putea abandona amintirile despre cele ce se 
petrecuseră şi nesiguranța care o aştepta, lăsând ca „acum” să devină 
„veşnic”, iar viitorul să se topească în spumă. Văzu mersul care-i 
fusese ca o mamă înconjurând-o exuberant; îi ştia pe toţi ca prieteni, 
rude, iubiţi, se simţea ea însăşi devenind o parte a lumii lor 
atemporale... Încetişor, şovăind la început, Moon începu să-şi 
amestece glasul în armonia cântecului mers. 

Îl simţi pe Silky apropiindu-se înapoia ei şi îi simţi tentaculele 


alunecând peste umerii înveşmântaţi în costumul lucios, apucându-i 
tubul de aer al rezervorului de oxigen şi trăgându-l... 

— Silky!, strigă ea furioasă, dar vorbele se auziră, bolborosite când 
prinse regulatorul cu dinţii pentru a nu i-l putea scoate din gură. 

Îşi ridică mâinile, dar mai multe tentacule se încolăciră în jurul lor 
împiedicând-o să-şi protejeze rezerva de aer; îşi îndoi genunchii, 
încercând să-l izbească cu picioarele şi să-l îndepărteze. Abia atunci îşi 
dădu seama că erau doi Silky care se luptau lângă ea; văzu cuțitul cum 
iese din teaca de la spatele impostorului şi cum se leagănă printre 
tentacule ca un şarpe prins între victime. Moon îşi repezi picioarele 
înainte, trimiţându-l departe, dar nu înainte ca lama să-şi găsească 
victima şi să înflorească un nor de sânge negru lângă umărul lui Silky. 

Moon îl prinse pe Silky în braţe şi încercă să înoate cu el cât mai 
departe de ucigaş. Brusc însă apele tăcute clocotiră de năvala mersilor 
din colonia de pe țărm, care se aruncaseră cu toţii în apă ca o turmă 
cuprinsă de panică. Se zvârcoleau în jurul fetei, o îmbrânceau şi o 
înghesuiau cu înotătoarele, capul şi corpul, lovind şi învineţind. Fata 
se agăţă cu înverşunare de tentaculele lente, încleştate ale lui Silky, 
luptându-se să se înalțe prin haos. Dar apa care era tot mai luminoasă 
pe măsură ce se apropiau de suprafaţă îi arătă forma unei plase grele 
ce cobora spre ei, alături de pata neagră a corpului dublu al unei nave 
ciudate ce spărsese oglinda golfului. Mai multe fiinţe asemănătoare lui 
Silky, dirijau plasa pe măsură ce se aşternea peste față ca un giulgiu, 
trăgând-o înapoi în jos într-o claustrofobie sălbatică... „Vânătoarea! 
Nu... Nu aici, nu aici...” 

Era însă inutil să nege că imposibilul o cuprinsese de beregată, că 
mersii de dedesubt erau înnebuniţi de durere şi năuciţi din cauza 
zgomotelor neobişnuite... că vor muri cu toţii. Dându-i drumul lui 
Silky şi ţinându-se aproape de el, îl văzu arătând cu capul şi 
fluturându-şi tentaculele prin năvod, în timp ce ea se îndoi şi trase 
cuțitul de scafandru din teaca legată de picior. Începu să taie cu toată 
puterea firele plasei, care se rupea sub atacul furios al cuţitului, 
lăsându-le un spaţiu destul de larg prin care să se poată strecura. 

Înotă prin spărtură, remorcându-l şi pe Silky, tocmai în momentul 
când plasa îi apăsa puternic peste mersii înnebuniţi. Moon se agăţă de 
spărtură şi continuă să taie şi să rupă, lărgind gaura. 

— Aici! Aici! Ieşiţi! Ieşiţi! Ieşiţi! ţipă ea în larma strigătelor lor, pe 
jumătate plângând în hohote de furie. Dar panica mersilor era surdă la 
gândirea coerentă, cei câţiva care se rostogoliră prin deschizătură 
fuseseră împinşi afară de îmbulzeala de sub ei. O căută în vălmăşagul 
clocotitor pe cea care-i ţinuse loc de mamă, dar n-o găsi. Tăie mai 
departe, înjurând şi gâfâind din cauza efortului pe care-l făcea ca să 
tragă aer. Mersii însă se înecau, se înecau singuri, căci ucigaşii lor îi 
lipsiseră de posibilitatea de a fi ajutaţi, iar ea nu-i putea salva... 


Silky atârna de plasă alături de ea, mişcându-se cu stângăcie, ameţit 
din cauza rănii sau a undelor sonice care-i năuciseră pe mersi. 
Ridicându-şi ochii către el, sibila văzu doi Dulăi care căzură asupra lui 
şi-l prinseră în tentacule, smulgându-l din plasă, când... 

Mai multe tentacule o înfăşurară din spate, pe jumătate orbind-o, şi- 
i smulseră din strânsoare cuțitul pe care încercase să-l îndrepte către 
atacator. Biciuind ca nişte şerpi, tentaculele îi acoperiră vizorul, îi 
găsiră furtunul de aer şi-i smulseră regulatorul de respiraţie. Apa rece 
ca gheaţa îi pătrunse prin etanşarea măștii iar panica o făcu să-şi 
dubleze forţele. Însă membrele Dulăului nu-i ofereau nici un punct de 
sprijin, aşa încât era zadarnic... Abia când capul îi ieşi deasupra, apei, 
când plămânii gata să explodeze se deschiseră în sfârşit pentru a 
inhala aer şi nu ultima răsuflare, ucigaşă, de lichid, Moon înţelese că 
nu intenţionaseră s-o înece; încă nu terminaseră cu ea. 

Se împletici, fără să-i vină a crede, agăţându-se cu labele înotătoare 
de algele de pe fund, îşi şterse din ochi lacrimile de foc ale oceanului 
şi văzu marginea clipocitoare a apei şi ţărmul ridicându-se în faţa ei. 
Doi Dulăi o împinseră pe mal, pe jumătate o traseră, pe jumătate o 
purtară pe sus, urcând pe panta plajei pietroase a coloniei mersilor. 
Acum nu se mai zărea nici unul şi Dulăii o lăsară pe fată să se 
prăbuşească, să zacă tuşind. Auzi cum cade un alt trup alături de ea pe 
pietrele dure şi-l văzu pe Silky trântit pe jos în apropiere. Se sprijini în 
coate că să-l ajungă şi încercă să-i vadă rana, dar nu fu în stare; îi 
atinse doar umărul ca o slabă încurajare. 

După aceea se ridică în capul oaselor, fiecare răsuflare neregulată 
hârşâindu-i gâtul ce-i părea o rană vie şi coborând în plămânii 
congestionaţi. Îşi scoase masca aburită şi simţi vântul tăios biciuindu-i 
faţa. După o vreme, mai multe siluete ieşiră din apă în josul plajei, 
târând năvodul plin cu cadavre de mersi în apele puţin adânci pentru 
prelucrarea finală. Moon îşi îngropă pumnii în cenuşa plajei, scâncind 
încetişor, dar nu de durerea ei. 

Stând în picioare pe țărm şi privindu-le munca se afla o ciudată 
arătare în negru cu aspect de bărbat şi cu capul înconjurat de ţepi al 
unui totem. Fata îl văzu fluturând din mâini şi gesticulând; vocea lui 
lipsită de expresie abia răzbătea până la ea prin vânt... o voce umană. 
Primii mersi fură traşi sus pe țărm; un Dulău îngenunche lângă fiecare 
dintre ei, cuțitul sclipi şi sângele se revărsă peste blană, precum un 
suspin, în găleata de colectare. Şi apoi, odată graţia lui dispărută, 
viaţa furată, bucuria şi frumuseţea smulse, trupul era lăsat să 
putrezească pe plaja lui ancestrală şi să fie ospăț pentru păsările care 
se hrănesc cu stârvuri. 

Ochii lui Moon se umplură de lacrimi, refuzând să mai vadă. 1 se 
făcu tot mai mult greață şi simţi cum îi creşte ura ucigătoare. Mâinile i 
se încleştară pe un bolovan greu, strângând tot mai tare, se ridică în 


genunchi. Alături de ea, Silky se sculă singur, în picioare cu o mişcare 
bruscă şi se rezemă de umărul ei. Sibila îl auzi vorbind, neînțelegând 
cuvintele, dar simțind rana adâncă pe care o căpătase când îşi văzuse 
fraţii măcelărindu-i prietenii. Silky înaintă clătinându-se, înainte ca ea 
să-l poată urma. Porni către fiinţa inumană înveşmântată în negru şi 
grupul de Dulăi din jurul acesteia. 

— Silky... Moon se chinui să se ridice în picioare, scoțându-şi labele 
înotătoare, dar, ţinând strâns piatra când se repezi după el. 

Bărbatul în negru abia le aruncă o privire. 

— Opriţi-i. 

Făcu un gest indiferent şi trei dintre Dulăi plecară de lângă el 
pentru a bloca înaintarea lui Silky, înconjurându-l fără ezitare. Urmă o 
izbucnire de grai străin şi o bolboroseală, apoi Moon îi văzu luptându- 
se. Tentaculele biciuiau peste capete şi ochi arginti şi ea văzu un cuţit 
sclipind din nou scos din teacă... 

— Nu! Silky! 

Se repezi înainte. Cel de-al treilea Dulău o prinse, îmbrâncind-o apoi 
într-o parte... ea văzu lama serată înfigându-se. Ţipă, de parcă ea 
însăşi ar fi primit lovitura. Silky se prăbuşi ca un pietroi printre 
pietroaie. Omul în negru se întoarse la ţipătul ei, dar chiar în acel 
moment ea îl lovi cu toată puterea pe cel de-al treilea Dulău 
doborându-l. Ceilalţi o înhăţară şi o ţinură cu forţa între ei, în timp ce 
al treilea se ridică clătinându-se, sângerând şi smulse gluga costumului 
fetei, dezgolindu-i gâtul. Părul i se împrăştie în voie peste umeri; 
tentaculele se încolăciră în el, smucindu-i capul pe spate. 

— Stop! strigă cineva, însă Moon nu mai avea nici voce, nici timp, 
doar un ultim caleidoscop de nori şi cer când lama picurândă îi muşcă 
gâtul... 

O mişcare violentă îi azvârli pe Dulăi departe de ea, trântind-o pe 
jos. 

— Plecaţi de lângă ea! Ce dracu” credeţi că faceţi aici? 

Cizmele grele ale bărbatului în negru se opriră de o parte şi de alta 
a ei, adăpostind-o ca un copac în faţa furtunii. Ea ridică privirea, 
văzând doar silueta lui de umbră pe ţărmul pustiu, plin de pietroaie. 

— ... Pentru că-i sibilă, la naiba, d-aia! Ce vreţi să faceţi, să mă 
contaminaţi? Duceţi-vă dracului de-aici şi aruncaţi cuțitul în mare! Le 
făcu semn să se îndepărteze, se dădu deoparte când plecară şi se 
ghemui lângă Moon. 

Fata se ridică încet în capul oaselor şi simţi o dâră subţire de sânge 
cald scurgându-se în jos peste tatuajul din scobitura gâtului, prin 
decolteul costumului şi apoi printre sâni. 

Bărbatul în negru... acum era sigură că avea de-a face cu un bărbat 
ascuns în spatele unei măşti. Nu-i putea distinge decât ochii: gri-verzi. 
El întinse şovăind o mână înmănuşată către gâtul ei. Moon tresări 


speriată, dar el şterse sângele de pe tatuaj cu o mişcare bruscă a 
mâinii. Fata îl văzu cum se înfioară desluşind semnul trifoiului, 
tremurând, îşi şterse de pietre mâna înmănuşată. 

— Zei! Oare înnebunesc? Privi într-o parte şi cercetă ţărmul, de 
parcă ar fi aşteptat o negare sau o confirmare. Nu eşti aievea. Nu poţi 
să fii! Ce eşti tu? (Mâna i se ridică din nou, prinse bărbia fetei pentru 
a-i ţine faţa spre el, îi dădu drumul trecându-i apoi uşor palma peste 
obraz şi păr, aproape ca o dezmierdare). Nu e ea... conchise aproape 
ca o rugăminte. 

Moon îşi ridică mâna înmănuşată către gât, unde durerea se 
întindea de la o ureche la alta, de la bărbie la osul pieptului, căută să- 
şi ascundă rana, să-şi ferească trifoiul de privirea lui fixă. 

— Eu sunt Moon, şopti fata nu prea sigură de ce-şi dădea numele, 
dar mulțumită că încă avea voce să şi-l rostească. Sunt sibilă... Vocea 
ei devenise stridentă din cauza stării de isterie care i se accentua 
mereu. Da, sunt! Şi-ţi spun că tu comiţi o crimă. N-ai nici un drept să 
vânezi pe aceste terenuri. Şi nici un drept să ucizi o fiinţă inteligentă! 
Întinse o mână către carnagiul de pe plajă, fără să se uite într-acolo. 
Asta-i crimă, crimă! 

Ochii lui îi urmăriră mâna, apoi reveniră înapoi, verzi şi duri ca 
smaraldele. 

— Taci, fir-ai a naibii... Totuşi ochii îi rămăseseră pironiţi la faţa 
fetei, neîncrezători, întrebători, iar mâinile i se încleştau pe genunchi. 
Lua-te-ar dracu”, lua-te-ar dracu’! Ce cauţi aici? Cum ai putut să vii 
aici, să mă vezi în halul ăsta? După ce m-ai părăsit... Te-aş putea ucide 
pentru asta! Îşi răsuci capul ca să n-o mai vadă, aruncând cuvintele în 
vânt. 

— Da! ţipă ea ca o apucată. Omoară-mă şi pe mine, ucigaşule de 
mersi, ucigaşule de sibili, laşule... şi mai du-te şi tu la dracu’! Îşi 
dezveli din nou gâtul spre el, rânjind în timp ce făcea mişcarea. Varsă- 
mi sângele şi ia-i blestemul asupra ta! Întinse degetele însângerate, 
încercând să-l atingă, să-l rănească, să-l infecteze... 

Dar mâna ei îşi pierdu forţa şi căzu uitată, când văzu în sfârşit 
simbolul care licărea pe costumul lui negru: semnul rotund cu două 
cruci încrucişate, semnul Hegemoniei; medalia pe care o văzuse în 
fiecare zi a vieţii ei din Vară... Braţul i se ridică iarăşi, şi el n-o opri să 
atingă medalia. Încet, încet, Moon înălţă ochii, ştiind că în clipa 
următoare ar... 

— Nu! 

Pumnul lui o lovi pe neaşteptate şi-o aruncă în beznă. 

— Bună Miroe. 

Jerusha ieşi din nava de patrulare, îmbrăcată în uniformă şi afişând 
cea mai bună imitație de zâmbet pe care o putea produce. Vântul îi 
suflă rece peste umeri, încercând să-i smulgă haina pe jumătate 
închisă şi s-o deschidă pentru nişte intimităţi mai grosolane. „La naiba 
cu vremea asta!” Zâmbetul ei făcu sforțări să se menţină 

— Jerusha? 

Ngenet coborî panta cu paşi mari dinspre acareturi; fusese chemat 
de oamenii de la câmp care o văzuseră venind. Zâmbetul de bun venit 
ce i se lărgea pe față păru real, şi cel al femeii începu să se 
încălzească. Cu toate acestea îi citi echivocul din privirea fugară care-i 
măsură uniforma înainte de a-i întâlni ochii. 

— E mult de când nu ne-am văzut. 

— Da, încuviinţă ea din cap, o scuză pentru a privi în jos, 
întrebându-se dacă doar timpul se afla în spatele ezitării lui. Ştiu. 
Cum... cum o mai duci, Miroe? 

— Cam tot aşa. Totul e aproape la fel. Îşi îndesă mâinile în 
buzunarele canadienei, ridicând din umeri. Ca de obicei. Ai venit cu o 
treabă oficială, sau pentru o vizită strict mondenă? 

Privi pe lângă ea la nava de patrulare în care nu mai era nimeni. 

— Cred că un pic din amândouă, spuse poliţista încercând să pară 
nepăsătoare. Văzu cum buzele i se strâng uşor, abia mişcându-i 
mustaţa. Vreau să spun că avem o informaţie despre un contrabandist 
de tehnică a cărui navă a fost doborâtă pe-aici pe-aproape - exact 
acum două sau trei săptămâni — şi pentru că tot eram în zonă am vrut 
să verific... 

— Comandantul Poliţiei îi urmăreşte pe infractori în teritoriile 
periferice? De când? întrebă el, amuzat. 

— Păi, eram singura de care se puteau lipsi, schiţă ea un râs jalnic, 
care-i întinse muşchii nefolosiţi ai obrajilor. 

— Las-o-ncolo, Jerusha, râse el. Ştii doar că n-ai nevoie de un 
pretext oficial ca să mă vizitezi. Eşti oricând binevenită... ca prietenă. 

— Mulţumesc. Înţelese condiţia şi fu recunoscătoare pentru asta. 
Este plăcut să fii considerată, printre altele, şi fiinţă umană, nu numai 
Albastră. Trase de haină, brusc stânjenită de ea. „Scutul meu, armura 
mea. Ce-o să mă fac când o să-mi fie luată?” Am... am încercat să te 
sun, acum vreo două săptămâni. Dar erai plecat. 

Îi trecu deodată prin minte să-l întrebe de ce nu-i răspunsese la 
telefon. „O, zei, cine ar putea să-l învinuiască, când eu nu i-am 
răspuns niciodată când m-a căutat?” 


— Îmi pare rău, n-am putut... (Păruse să ajungă la aceeaşi întrebare, 
fără să găsească nici el vreun răspuns). Presupun că ai fost... ocupată. 

— Ocupată! Pe toţi dracii din iad, a fost... a fost cu adevărat un iad, 
complet! Se rezemă de nava de patrulare, culisă portiera în jos şi o 
trânti cu zgomot. BZ nu mai e, Miroe. A murit. Ucis de bandiți, în 
afara oraşului. Şi eu pur şi simplu nu mai pot... nu mai pot să suport 
situaţia asta. Lăsă capul în jos. Nu ştiu cum voi putea să rezist să mă- 
ntorc iarăşi în Carbuncle. Nu pot să mă gândesc decât la ce bine ar fi 
pentru toţi, cât de bucuroşi ar fi toţi, dacă eu nu m-aş mai întoarce. 
Cât de bine ar fi dacă eu aş fi fost cea dispărută. 

— Pe toţi zeii, Jerusha... de ce nu mi-ai spus? 

Femeia se întoarse, îndepărtându-se de mâna lui întinsă, se sprijini 
de capotă şi privi disperată către mare. 

— N-am venit aici să... la naiba, să te folosesc drept lada de gunoi! 

— Bineînţeles c-ai făcut-o. Pentru ce mai există prieteni? 

Ea îi simţi zâmbetul. 

— Ba n-am făcut aşa! 

— Bine, bine. Atunci de ce n-ai făcut-o? De ce? 

O trase de un cot. 

— Nu mă atinge. Te rog, Miroe, nu. Simţi cum mâna lui îşi slăbeşte 
strânsoarea, dar braţul încă îi palpita sub senzaţia atingerii. Pot să 
rezolv situaţia. Voi fi bine, pot să descurc singură treaba. 

Autocontrolul ei mai atârna doar de-un firicel. 

— Şi simţi tu că moartea este calea de a rezolva lucrurile? 

— Nu! izbi ea cu pumnul în metalul vechi al navei. Nu! De asta a 
trebuit să plec... trebuia să găsesc o altă cale. Se întoarse, încetişor, 
dar cu ochii închişi. 

Ngenet rămase tăcut pentru o clipă, așteptând. 

— Jerusha... cunosc genul de presiuni la care ai fost supusă în tot 
acest timp. N-ai să le poţi rezolva doar ţinându-le în tine. Nu poţi face 
singură acest lucru. Brusc, el vorbi aproape cu furie: De ce ai încetat 
să mai cauţi? De ce ai încetat... să-mi mai răspunzi? N-ai avut 
încredere în mine? 

— Ba prea multă. Femeia îşi strânse buzele, oprind un chiot ce ar fi 
părut absurd. O, zei, am avut prea multă încredere în tine! Priveşte- 
mă, abia am venit de cinci minute şi deja ţi-am povestit totul. Numai 
cât te văd şi mă simt doborâtă. Clătină din cap, ţinându-şi ochii 
închişi. Vezi tu, nu mă pot sprijini pe tine, fără să nu devin o infirmă. 

— Toţi suntem infirmi, Jerusha. Ne naştem infirmi. 

Ea deschise încet ochii. 

— Chiar aşa? 

Bărbatul stătea în picioare cu mâinile încleştate la spate, privind în 
direcţia mării. Vântul se înteţi, biciuindu-i părul negru ca pana 
corbului; Jerusha se înfioră înăuntrul hainei groase. 


— Cunoşti răspunsul, altfel n-ai fi venit aici. Hai să urcăm în casă. O 
privi din nou şi ea încuviinţă din cap. 

ÎL urmă în susul dealului, flecărind fără chef despre Culturi şi vreme, 
lăsându-şi toată rezistenţa să i se scurgă din trup şi să cadă în mare. 
Trecură pe lângă moara de vânt scârţâitoare, ce şedea precum o 
santinelă singuratică deasupra acareturilor. Ngenet o folosea ca să 
pompeze apa din puț. Jerushei îi trecu prin minte, ca şi altădată, mai 
demult, că moara reprezenta un anacronism absurd pe o plantație ce 
funcţiona pe baza generatoarelor energetice importante. 

— Miroe, întotdeauna m-am întrebat de ce foloseşti tu chestia asta 
pentru pompa de apă? 

El privi de la Jerusha la moara şi răspunse amuzat: 

— Păi, tu mi-ai luat aeroglisorul, Jerusha. Nu pot să ştiu când mi-aş 
putea pierde şi generatoarele. 

Nu era răspunsul pe care-l aştepta, dar femeia se mulţumi doar să 
clatine din cap. Ajunseră la casă, trecură prin veranda protejată contra 
furtunilor şi intrară în camera pe care Jerusha şi-o reamintea perfect 
de la prima ei vizită. Nu se schimbase aproape deloc în anii trecuţi de 
atunci, de la acele câteva seri pe care le petrecuse aici, ghemuită în 
faţa focului, învăluită de căldură şi de lumina aurie, prinsă într-un joc 
de imagini tridimensionale sau alimentând atenţia fascinată a lui 
Miroe cu amintirile ei despre o altă planetă. 

Scoase casca de pe cap şi scutură buclele părului închis la culoare. 
Îşi lăsă apoi ochii să hoinărească de jur împrejur: o încăpere cu 
aspectul confortabil al unui magazin de vechituri, în care relicvele 
strămoşilor lui Ngenet, amintiri de familie implicite, păstram un 
armistițiu instabil cu mobila băştinaşă, grosolan făurită. Mergând 
către căminul mare din piatră, Jerusha se întoarse ou fața la 
extraplanetar, lăsându-şi spatele să se dezgheţe. 

— Ştii, deşi a trecut atâta timp, mă simt de parcă nici n-aş fi plecat 
de aici. Curios, nu-i aşa, cum pot fi unele locuri? 

Bărbatul o privi lung din mijlocul camerei; nu răspunse, dar zâmbi. 

— De ce nu-ţi duci lucrurile sus? Eu pregătesc ceva de mâncare. 

Ea îşi luă geanta de umăr, pe jumătate plină cu un rând de 
schimburi, şi urcă la etaj pe scara tocită. Era o casă mare... plină de 
ecouri de glasuri de copii şi râsete... plină de amintiri. Balustrada de 
sub mâna ei fusese, lustruită de mâinile care trecuseră peste ea, 
şlefuind-o; dar holurile şi camerele erau acum pustii şi tăcute. Doar 
Miroe mai locuia aici, ultimul din familia lui, rămas singur. Singur 
chiar printre lernaticii care munceau pentru el. Jerusha simţea 
legătura bazată pe încredere şi respect care părea să existe între ei, o 
legătură mai puternică decât s-ar fi aşteptat între un stăpân şi 
angajaţii săi, între un extraplanetar şi băştinaşi. 

Cu toate acestea, în jurul bărbatului dăinuia un permanent câmp 


intangibil de reţinere, ce-l distanţa, izolându-i. Poliţista îl simţea 
uneori atunci când, atingându-se de propriul ei câmp, scotea scântei. 

Intră în odaia pe care o folosise mereu, îşi azvârli geanta şi casca pe 
patul mototolit şi le privi afundându-se printre cutele cuverturilor. 
Patul în sine, era tare ca scândura - din câte ştia ea, era făcut chiar 
din scânduri dar aici nu stătuse niciodată trează jumătate din noapte, 
rugându-se să-i vină somnul în timp ce ochii îi sfredeleau precum nişte 
tăciuni pleoapele în întuneric... 

Îşi descheie haina, scoase şi se îndreptă către şifonierul masiv ca s-o 
pună acolo. Se opri brusc când privirea îi poposi asupra unui costum 
de zbor colorat ţipător, ce zăcea pe podeaua dulapului. Cu gesturi 
mecanice îşi agăţă haina într-un cârlig, ridică costumul de zbor şi-l 
tinu pe ea ca pentru probă. Îl depărtă iarăşi la o lungime de braţ, 
studiindu-i contururile, apoi, cu mişcări lente, îşi luă haina şi agăţă 
salopeta în locul ei. 

Se întoarse către pat, uitându-se din nou la cuverturile mototolite, 
luă peria aşezată pe un taburet şi-şi trecu degetele peste firele de păr 
lungi, deschise la culoare. O puse jos la loc. Rămase tăcută în picioare, 
văzând deodată cu ochii minţii o fetiţă mică, singuratică, cu părul 
cârlionţat, în pantaloni zdrenţuiţi şi sandale, care se ghemuise pe vine 
ca să privească wogii argintii zbătându-se într-o băltoacă a morţii. 
Lumina soarelui se revărsa peste ea precum mierea, fierbinte 
înăbuşind toate sunetele, iar albia secată a râului, cu fundul 
zgrunţuros şi încrustat cu pietre se întindea la nesfârşit... 

Îşi luă casca şi geanta de pe pat şi coborî iute pe scări. 

— Jerusha? Miroe se ridică de la masa joasă din scânduri de lângă 
foc, încruntându-se surprins. Credeam c-ai să... 

— Nu mi-ai spus că ai şi... alţi oaspeţi. Cuvântul capătă un sens pe 
care ea nu-l dorise. Nu mai rămân. 

Faţa lui se schimbă, precum a unui om care tocmai a făcut o gafă 
teribilă. Chipul femeii părea să fi îngheţat. 

— Tot timpul te crezi în misiune? întrebă calm Ngenet. 

— Moralitatea ta nu este trea... nu mă priveşte pe mine, nici chiar 
când sunt în misiune. 

— Ce? Pe faţa lui se ivi o cu totul altă expresie. Vrei să spui... La 
asta te gândiseşi? Uşurarea lui izbucni într-un râs din toată inima. 
Credeam că până şi acum eşti în căutarea contrabandiştilor! 

Ea deschise gura însă nu spuse nimic. 

— Jerusha... Porni spre ea prin camera ticsită de obiecte. Zeilor, n- 
am intenţionat să se întâmple aşa! Nu-i ceea ce crezi tu — e o prietenă. 
Nu o iubită. E destul de tânără ca să-mi fie fiică. Chiar acum a ieşit pe 
mare, cu barca. 

Jerusha îşi feri privirea. 

— N-am vrut să... deranjez. 


Bărbatul îşi drese glasul. 

— Nu sunt o icoană, zeii ştiu asta... Luă o pernă decolorată, apoi o 
lăsă jos. 

— Nici nu mă aşteptam să fii. Jerusha îşi dădu seama că vorbise cu 
răutate. 

— Eu... ai zis odată că nu sunt un prost. Dar în tot acest timp, după 
atâtea vizite pe care mi le-ai făcut, nu mi-am dat seama niciodată că... 
(mâna se ridică şi-o atinse într-un fel în care n-o mai făcuse vreodată) 
„.. că tu voiai ceva mai mult. 

— Nu doream să înţelegi. 

„Nu voiam să admit asta, nici chiar faţă de mine însămi”. Încercă să 
se mişte, încercă să se desprindă de mâna lui, încercă, încercă... 
tremurând ca o pasăre sălbatică. 

EI îşi retrase braţul. 

— Ai pe altcineva? În oraş, sau acolo pe planeta ta, un alt... 

— Nu, răspunse ea, roşie ca focul. Niciodată. 

— Niciodată? Bărbatul îşi reţinu respiraţia. Niciodată?... Nimeni nu 
te-a atins vreodată aşa... (îşi purtă mâna de-a lungul cefei, lobului 
urechii, a liniei maxilarului ei)... sau aşa... (urmărind mai departe 
reverele tunicii ei, acolo unde se întâlneau deasupra sânilor).., sau n-a 
făcut asta... (încercuind-o uşor cu braţele trăgând-o spre el, până când 
Jerusha simţi cum liniile trupului lui se dizolvă în ale ei, iar gura se 
lipeşte de a ei dulce ca nectarul). 

— Da... acum..., murmură ea când sărutul lui îi eliberă buzele. Şi-i 
căută iarăşi gura, plină de dorinţă. 

— Vă, rog să mă iertaţi, domnule! 

Jerusha simţi cum i se taie respiraţia, şi se desprinse brusc din 
îmbrăţişare; îl văzu în uşă pe bătrânul bucătar, cu spatele întors la ei. 

— Ce este? izbucni vocea lui Miroe. 

— Amiaza, domnule. Prânzul este gata... dar nu se va răci până 
când veţi fi dumneavoastră gata, domnule. 

Jerusha simţi zâmbetul complice al bătrânului, care plecă spre 
bucătărie târşâindu-şi picioarele. 

Ngenet oftă adânc, încercând să zâmbească şi să se încrunte, dar 
izbutind numai să pară mâhnit. Se întinse ca să prindă mâna femeii, 
dar Jerusha şi-o retrase iute. O privi şi ea îi văzu surpriza de pe chip. 

— Ai pus întrebarea cu elocvenţă. Zâmbetul ei tremură pe măsura 
emoţiilor care o încercau. Dar trebuia s-o fi pus altă, dată, Miroe. 
Clătină din cap, apăsându-şi pentru o clipă mâinile de buze: Acum este 
prea aproape de sfârşit pentru mine... sau nu destul de aproape. 

— Înţeleg, încuviinţă el sec, de parcă ceea ce se petrecuse între ei, 
momentul pe care Jerusha îl aşteptase atât de mult, nu însemna nimic 
pentru el. 

Dezamăgirea şi ruşinea îi strânseră ca o gheară pieptul. „Asta e tot 


ce-ar fi însemnat pentru tine?” 

— Mai bine mă întorc în oraş. „Le poţi spune amantelor tale 
Ilernatice că ai fost cât pe-aici s-o posezi pe Comandanta Poliţiei”. 

— Nu trebuie să pleci. Putem... să pretindem că nu s-a întâmplat 
nimic. 

— Poate că tu poţi, dar eu nu mai sunt în stare să mă prefac. 
Realitatea este prea puternică. Îşi îmbrăcă haina şi se îndreptă pe 
ocolite către uşă. 

— Jerusha... Ai să te simţi bine? 

Îngrijorarea lui o mişcă. Se opri, apoi se întoarse, stăpânindu-şi 
emoţiile. 

— Da. Chiar şi numai o zi în afara lui Carbuncle are efectul unei 
transfuzii. Poate că... ne revedem, la Festival... Înainte de plecarea 
definitivă? Se urî pe sine că pusese întrebarea, când văzu că el n-ar fi 
făcut-o. 

— Nu, nu prea cred. E un Festival de la care vreau să lipsesc şi nici 
nu părăsesc Tiamatul — aici este casa mea. 

— Bineînţeles. Simţi cum pe buze îi reapare un zâmbet artificial, ca 
o contracție musculară. Bine, atunci poate am să... te sun, înainte să 
plec. „Să plec naibii, să plec dracului...”. 

— Te conduc. 

— Nu te deranja. Fa clătină din cap, îşi puse casca şi trase cureaua 
pe sub bărbie. Nu-i nevoie. 

Deschise uşa întunecată, prinsă în balamale de fier şi ieşi, punând-o 
între ei cât de repede putu. 

Coborâse dealul pe jumătate când îl auzi strigând-o. Se uită în spate 
şi-l văzu venind în fugă. Se opri, încleştându-şi pumnii în interiorul 
mănuşilor. 

— Da? 

— Vine furtuna. 

— Nu-i adevărat. Am consultat buletinul meteorologic înainte să 
plec din Carbuncle. 

— La naiba cu prognoza meteo! Dacă ticăloşii ăia şi-ar lăsa puţin 
simulatoarele şi ar privi pe cer... Gesticulă cu braţul, arătând de la 
orizont până la zenit. Furtuna va ajunge aici mâine în zori. 

Ea cercetă cerul şi nu văzu decât nişte nori împrăştiaţi şi o dublă 
parhelie palidă în jurul Gemenilor care se eclipsau. 

— Nu-ţi fie teamă. Am să ajung acasă înainte să se întunece. 

— Nu din pricina ta sunt îngrijorat. Ochii lui continuau să fixeze 
orizontul nordic. 

— Ah... Jerusha simţi cum faţa i se goleşte de orice expresie. 

— Fata care locuieşte aici a plecat în susul coastei cu o bărcuţă. 
Trebuia să se-ntoarcă abia mâine seară. Se încruntă spre femeie. Am 
pescuit-o deja o dată pe jumătate îngheţată din mare. S-ar putea să nu 


mai fiu la fel de norocos. N-o s-o găsesc la timp dacă... 

Jerusha făcu somn că a priceput. 

— E-n ordine, Miroe. Hai s-o căutăm. 

Bărbatul ezită o clipă. 

— Nu... nu ştiu cum să-ţi cer o astfel de favoare... n-am nici un 
drept s-o fac. Dar... 

— E-n regulă. Datoria mea este să dau o mână de ajutor. 

— Nu. Ceea ce vreau să te rog este... să te consideri în afara 
serviciului când faci asta. Să... uiţi c-ai întâlnit vreodată pe cine vei 
întâlni. Zâmbi, strâmb. Vezi, şi eu am prea multă încredere în tine. 

Începu să-şi frece braţele şi abia atunci poliţista observă că venise 
după ea fără să-şi îmbrace haina. Îşi aduse aminte de stinghereala pe 
care o simţise în el când sosise aici şi în sfârşit o înţelese. 

— Sper că nu-i vreun asasin în masă, sau ceva de genul ăsta? 

— Departe de aşa ceva, izbucni în râs Ngenet. 

— Atunci voi avea o memorie groaznică. Hai, să mergem înainte să 
îngheţi de tot. Pe drum poţi să mă pui la curent cu acuzaţiile de 
conspirație. 

Continuară în josul dealului, înfruntând pieptiş colții ascuţiţi ai 
vântului. Jerusha decolă, îndreptându-se către nord de-a lungul 
panglicii zimţate a coastei. 

— Aşa! Cred că acum îmi pot permite să pun laolaltă piesele 
poveştii ăsteia. Ai avut o legătură cu contrabandiştii care au fost 
doborâţi pe-aici cam cu două săptămâni în urmă. Oaspetele tău este o 
contrabandistă. 

Aproape uşurată, lunecă înapoi în schemele obişnuite, în obiceiurile 
de rutină, în vechea lor relaţie lipsită de complicaţii. 

— Pe jumătate corect. 

— Pe jumătate? exclamă ea aruncându-i o privire. Atunci, explică. 

— Îţi aduci aminte de... împrejurările primei noastre întâlniri. 

— Da. Mintea ei se umplu brusc cu imaginea feţei lui Gundhalinu, 
cuprinsă de o indignare perfect justificată. BZ nu ţi-a dat nici o şansă 
atunci. 

— Sergentul tău, spuse Ngenet. Femeia îi simţi zâmbetul, apoi el îşi 
aduse aminte. Îmi pare rău despre... ce s-a întâmplat. De dragul tău. 

— Cel puţin a fost o moarte rapidă. „Asta-i toată mila la care putem 
spera în viaţa noastră”. Fata...? întrebă ea, presimţind din ce în ce mai 
mult răspunsul. 

— Este Văratica aceea care ţi-a rupt braţul, cea care a părăsit 
planeta cu contrabandiştii. 

— S-a întors? Cum? murmură Jerusha uimită, dar cumva totuşi fără 
să fie pe deplin surprinsă. 

— Ei au adus-o înapoi. 

Poliţista simţi cum aeronava se prăvăleşte într-un curent descendent 


şi reglă comenzile. 

— Înseamnă că este o persoană revenită ilegal pe planetă. „Şi poate 
nu numai atât”. Unde a stat până acum? 

— Pe Kharemough. 

— Ca să vezi, mormăi ea. Spune-mi, Miroe... eşti sigur că ducerea ei 
în afara planetei n-a fost decât un accident? 

Sprâncenele bărbatului se încruntară. 

— Sută la sută. Ce vrei să spui? 

— Nu te-a frapat niciodată asemănarea dintre Moon Dawntreader 
Văratică şi Regina Zăpezii? 

— Nu. Urmă o tăcere adâncă. N-am văzut-o de ani de zile pe Regina 
Zăpezii. 

— Ce-ai spune dacă ţi-aş zice că Regina ştia cine este Moon... şi că 
era, furioasă din cauza dispariţiei ei? Dacă ţi-aş zice că toate 
necazurile mele au început fiindcă am lăsat-o să-mi scape? Ce-ai spune 
dacă ţi-aş zice că Moon Dawntreader este clona Reginei? 

El făcu ochii mari. 

— Ai vreo dovadă? 

— Nu, n-am nici o dovadă! Dar o ştiu. Ştiu că Arienrhod avea 
planuri cu fata asta... voia să-şi transforme alter ego-ul în Regina 
Verii. lar dacă afla că Moon s-a întors... 

— Ele nu sunt la fel. Nu pot să fie! Miroe se încruntă cu privirile 
îndreptate către mare. Ai uitat ceva în legătură cu Moon. 

— Ce? 

— Este sibilă. 

Jerusha tresări, când memoria îi verifică afirmaţia aceea. 

— Aşa deci... Totuşi asta nu înseamnă că eu greşesc. Sau că ea nu 
este un pericol pentru Hegemonie. 

— Ce-ai de gând să faci? întrebă Ngenet răsucindu-se în scaunul său 
ca s-o privească drept în faţă. 

Femeia clătină din cap. 

— Nu ştiu. Nu voi şti până când nu voi ajunge acolo. 


— Du pieile alea jupuite acolo. Grăbeşte-te... vine ceva alb... la 
adăpostul întunericului... 

Se auzea lătrat de câini. 

Moon simţi cuvintele venind şi îndepărtându-se precum limba rece 
a mareei lingându-i tălpile, gleznele, picioarele. Deschise ochii către 
amintirea pe care nu mai voia s-o vadă. Dar nu zări decât cerul, 
sfărâmăturile lipsite de sens ale norilor ce pluteau. De teamă nu făcu 
nici o mişcare. 

— Ăsta-i mort. 

— ...e noroc, slavă Mamei!... niciodată n-am găsit aşa multe piei... 

— Slavă Reginei Zăpezii! (Râsete). 


— Ăsta nu-i mort. 

O faţă învăluită în alb acoperi cerul. Silueta îngenunche şi o trase în 
capul oaselor. 

— Negru. Moon îşi auzi propria-i voce bolborosind ca unei nebune. 
În negru. Unde... unde? Întinse o mână, îşi înfipse degetele în umărul 
acoperit cu un veşmânt gros şi alb, ca să se sprijine, şi atunci văzu 
trupul întins lângă ea... Silky! 

Silueta în alb o dădu la o parte, ridicându-se în picioare. 

— Cred că-i una din iubitoarele alea de mersi. Trebuie c-a ucis 
Dulăul. Ceilalţi au crezut-o moartă. 

Vocea era masculină, tânără. 

— Silky... Silky... Moon se întinse ca să atingă terminaţiile 
tentaculelor inerte. 

— Termin-o, se auzi o voce aspră, roasă de vreme. 

Moon se strădui să se întoarcă pe o parte când, tânărul se aşeză pe 
vine şi luă o piatră de jos. Îşi înfipse apoi, unghiile în închizătoarea 
costumului. Trăgând de ea şi deschizând-o pe jumătate, în timp ce 
piatra se înălţă deasupra capului ei. 

— Sibilă! azvârli ea cuvântul ca pe un scut. 

Băiatul lăsă piatra să-i cadă dintre degete şi-şi împinse gluga pe 
spate. Moon văzu cum faţa lui îşi pierde expresia inumană, iar ochii 
săi uimiţi urmăresc dâra de sânge uscat în susul gâtului ei rănit. 

— Sibilă... Arătă înspre tatuaj, rugându-se ca acesta să fie destul de 
distinct şi ca băiatul să înţeleagă. 

— Mami! Băiatul se lăsă pe călcâie, strigând peste umăr, ia uită-te la 
asta! 

Alte siluete albe ca nişte stafii se întrupară în jurul ei precum un 
tribunal al spiritelor, înceţoşându-se şi strălucind în privirea ei 
nesigură. 

— O sibilă, Mami! Lângă ea o siluetă feminină subţirică ţopăia cu 
înflăcărare. N-o putem ucide. 

— Nu mi-e teamă de sângele sibililor! Moon identifică vocea babei 
printre făpturile albicioase din jur atunci când aceasta se bătu cu 
pumnii în piept. Eu sunt sfântă. Am să trăiesc veşnic. 

— O să trăieşti pe naiba 

Fata îşi îmbrânci în lături fratele şi se aplecă deasupra lui Moon ca 
să-i examineze gâtul. Se îndreptă şi chicoti uşor nervoasă. 

— Poţi să vorbeşti? 

— Da. 

Moon se ridică în capul oaselor, îşi duse o mână la gât şi cealaltă la 
obrazul umflat. Dincolo de corpul răşchirat al lui Silky, mai multe 
siluete albe îşi foloseau cuţitele, mutilând cadavrele mersilor. Se 
aplecă în faţă, cuprinzându-şi genunchii cu brațele, şi-şi ascunse ochii 
să nu mai vadă acele imagini. „Nu l-am văzut pe el. Nu, era 


altcineva”. Gemu; vocea îi era jalea deznădăjduită a cântecului unui 
mers singuratic. 

— Atunci o vreau eu. Fata se întoarse către bătrână. O vreau pentru 
menajeria mea. Poate să răspundă la orice întrebare! 

— Nu! Bătrâna o plezni dar ea îşi feri capul. Sibilii sunt bolnavi, aşa 
spun extraplanetarii. Sunt cu toţii nişte escroci. Gata cu atâtea animale 
de casă, Blodwed. Ai împuţit deja tot locul cu duhoarea lor. Am să 
scap eu de... 

— Numai să-ncerci! replică Blodwed, lovind-o răutăcioasă cu 
picioarele. Bătrâna urlă de durere şi împleticindu-se, se trase mai în 
spate. Numai să-ncerci! Dacă vrei să trăieşti veşnic, băloasă bătrână ce 
eşti, atunci lasă-mi în pace animalele! 

— Bine, bine... scânci baba. Nu vorbi aşa mamei tale, puştoaică 
nerecunoscătoare ce eşti. Nu te-am lăsaţi eu să ai tot ce-ţi pofteşte 
inima? 

— Aşa-mi place mai mult. Blodwed îşi puse mâinile în şolduri, se 
uită iarăşi la Moon ce şedea ghemuită, copleşită de durere, şi rânji: 
cred că tu ai să fii exact ce-mi trebuie. 

— Zei! O, zeii mei... Invocarea sună mai mult a blestem decât a 
rugă. 

Jerusha stătea tăcută lângă Miroe pe plaja fără viaţă, ascultând 
tipetele ascuţite, îndepărtate ale păsărilor mâncătoare de hoituri. 
Ochii ei trecură iute pe deasupra terenului pietros acoperit de moarte, 
nevrând să se oprească nicăieri, înregistrând fiecare detaliu al scenei, 
dar incapabili să se întoarcă iar către bărbatul ce stătea nemișcat 
lângă ea, cu faţa cenușie. Incapabilă să rostească vreun cuvânt sau 
măcar să-l atingă, ruşinându-se să intervină în durerea lui ce depăşea 
înţelegerea Aceasta era Vânătoarea, sacrificarea mersilor - un abator 
urât mirositor pe ţărmul sterp. Acesta era lucrul care ei îi displăcea în 
principiu, dar de a cărui realitate nu încercase niciodată să se apropie. 
Însă Ngenet urâse realitatea. 

Miroe se depărtă de navă, păşind printre cadavrele mutilate ale 
mersilor, inspectând fiecare trup însângerat şi jupuit complet de piele 
cu o pornire aproape masochistă. Jerusha îl urma la o oarecare 
distanţă; simţi că i se încleştează fălcile atât de tare încât se întrebă 
dacă va mai fi vreodată capabilă să deschidă iarăşi gura. Îl văzu pe 
bărbat cum se opreşte şi îngenunchează lângă un corp. Apropiindu-se, 
îşi dădu seama că nu era mers, dar nici om. 

— E... e un Dulău mort? 

— Un prieten mort. 

Ridică trupul fără vlagă al dillyp-ului mort, ca pe un copil adormit; 
Jerusha observă pata întunecată care rămase pe plajă. Privi, 
incapabilă să priceapă, cum Ngenet intră cu trupul în mare, înaintând 


tot mai departe, până când apa îngheţată îi acoperi pieptul. Abia 
atunci dădu drumul exilatului să plece în tăcere către casă. 

Când ieşi din apă, Jerusha îşi scoase haina şi i-o aruncă pe umeri. 
Bărbatul îi mulţumi din cap cu un gest absent, ea fu gata să creadă că 
frigul nici nu-l afecta. Brusc îşi aduse aminte că unul dintre 
contrabandiştii de acum cinci ani fusese un dillyp. 

— Probabil că şi ea a murit, zise Miroe cu o voce dură ca oţelul şi 
Jerusha înţelese că pe plajă nu exista nici un semn al lui Moon 
Dawntreader. Starbuck şi Dulăii, au făcut asta, gesticulă el, iar 
cuvintele sunară ca un blestem. Ultima Vânătoare. Pe pământul meu. 
(Mâinile i se încleştară în pumni.) Şi să-i părăsească astfel, să-i 
mutileze, să-i... expună aşa. De ce? 

— Aşa a ordonat Arienrhod. 

Adevărul o arse ca o rază, de laser când pricepu singurul motiv 
posibil pe care îl putea avea Regina ca să lovească într-un 
extraplanetar, complet străin pentru ea. „Din cauza mea? Nu, nu... nu 
din cauza mea!” 

Miroe se întoarse către femeie de parcă vinovăția acesteia îi 
strălucea pe chip ca un far. 

— Asta-i o fărădelege împotriva unui cetăţean al Hegemoniei 
comisă pe pământul ce i-a fost alocat. Vocea, lui o acuza printre 
cuvinte. Ai văzut totul cu ochii tăi şi ai competenţa juridică necesară. 
Ai autoritatea de a-l acuza pe Starbuck de crimă... Comandante? 

Auzindu-l numind-o astfel, ea înţepeni. 

— Nu ştiu. Nu mai ştiu, Miroe... Atinse însemnele de pe gulerul 
hainei şi inspiră adânc. Dar îţi jur, în faţa zeilor tăi şi-ai mei, că voi 
face tot ce-mi stă în putere să se întâmple astfel, („văzând trupurile 
mutilate”). Ea distruge tot ce atinge, lua-o-ar dracu... („viaţa lui BZ a 
explodat într-un glob de flăcări”)... şi o voi face să plătească, chiar 
dacă ar fi să mor ca să reuşesc asta! Nu va scăpa uşor cu ce-a făcut... 
(„viaţa distrusă a lui LiouxSked”) crede că-i de neatins, crede că va fi 
veşnic Regină, dar n-o să scape uşor („propria ei viaţă ruinată”)... 
chiar dacă va fi s-o înec eu însămi! 

— Te cred, Jerusha, spuse Miroe fără să zâmbească şi femeia simţi 
acuzaţia rece pălindu-i din voce. Dar n-a mai rămas prea mult timp. 

— Ştiu. Îşi întoarse privirea, imprimându-şi deliberat în minte rănile 
larg deschise ale unei creaturi a cărei singură crimă fusese faptul că 
trăia. N-am văzut niciodată un mers... Strânse buzele. 

— Nici aici n-ai văzut vreunul, completă el cu o voce şovăielnică. 
Mormanele acelea de carne moartă... nu, ele nu mai înseamnă nimic. 
Nu cunoşti mersii până când nu i-ai văzut dansând în apă, sau până nu 
le-ai auzit cântecul... N-ai să înţelegi adevărata crimă până când n-ai 
să cunoşti adevărul despre ceea ce sunt ei în realitate. Nu sunt doar 
nişte animale, Jerusha. 


— Ce? se întoarse ea. Ce spui tu acolo? „Nu, nu-mi spune asta, nu 
vreau să aflu!” 

— Sunt fiinţe inteligente. N-au fost numai două crime azi, aici, pe 
plajă, au fost vreo sută cincizeci. Iar în decursul ultimului mileniu... 

Jerusha se clătină. 

— Nu... Miroe, nu se poate! Nu pot fi astfel! 

— Reprezintă o formă de viață creată prin inginerie genetică. 
Vechiul Imperiu le-a dat atât inteligenţă cât şi nemurire. Moon 
Dawntreader mi-a spus adevărul despre ei. 

— Dar de ce? De ce ar fi ei inteligenţi? Şi cum putea Hegemonia să 
nu ştie...? Vocea i se stinse. 

— Nu ştiu de ce. Ştiu doar că Hegemonia trebuia să fi cunoscut 
adevărul, de un mileniu. Când am auzit, i-am spus lui Moon că nu ştiu 
dacă trebuie să râd sau să plâng. Muşchii i se contractară pe faţă. 
Acum ştiu. 

Se întoarse cu spatele la ea. 

Jerusha rămase tăcută, fără să se mişte, aşteptând ca fragila cupă a 
cerului să se despice şi să cadă, aşteptând ca greutatea nedreptăţii 
comise să strivească lumea asta de minciuni ca o coajă de ou şi să 
azvârle peste ea toate sfărâmăturile... Nu se produse însă nici o 
schimbare în mare sau în văzduh, nici o diferenţă în profilul falezelor 
ori în sufocanta prezenţă a morţii, a pierderii, a doliului. 

— Miroe..., întoarce-te la navă. O să... o să răceşti. 

El încuviinţă încet cu capul. 

— Cu vremea, supraviețuitorii au să se întoarcă. Trebuie să-i las 
să... să-şi ia ce le aparţine. Nu pot să-i ajut, nu mă pot ajuta pe mine, 
nu mai pot. Privi către micuța canoe cu balansier trasă pe plajă 
aproape de apă, a cărei pânză flutură trist. Ea mi-a dat cel mai 
important cadou pe care putea să mi-l dăruiască cineva, Jerusha: 
adevărul... Spunea că i s-a zis să se întoarcă aici, a fost trimisă de un 
sibil. Nu înţeleg, nu pot să cred că i-a fost sortit să sfârşească astfel. Ce 
înseamnă toate astea? 

— Nu ştiu. Nimic. Jerusha clătină din cap. Poate că tot ce facem 
este lipsit de înţeles. Dar trebuie să încercăm, nu-i aşa? Trebuie să fim 
mereu în căutarea dreptăţii... şi să hotărâm cum va fi răzbunarea. 

Poliţista porni înapoi către navă, cu braţele strânse în jurul trupului. 
Când trecură lângă canoea abandonată pe țărm, se gândi o clipă că 
Dulăii lui Arienrhod îi uciseră copilul clonă iar Regina nu va şti asta 
niciodată. 

— M-am îngrijorat pentru tine când am primit raportul despre 
furtună. 

— N-a fost nimic. Am traversat-o fără probleme, spuse el indiferent. 

Ea râse uşor. 

— Câţi dintre cei care mi-au fost Starbuck puteau spune asta fără să 
mintă? 

Sparks nu răspunse - stătea întins nemişcat pe pat, privindu-se pe 
sine în oglinzi, uitându-se la ea cum îl privea în timp ce el se privea, 
într-o infinită înşiruire. Arienrhod şedea întinsă alături; liniile curbe 
ale trupului ei păreau relieful unui continent ridicându-se din mare, 
înveşmântat în câmpurile de zăpadă ale părului Reginei. Şuviţe de 
lanţuri argintii subţiri ca firul de păr se revărsau mai jos de mijlocul ei 
precum un râu de lumină. Atingându-i pielea încet, cu degete leneşe, 
femeia îl masă cu ulei parfumat, dar trupul lui nu avu nici o reacţie. 
Nu-i va răspunde, nici celei mai intime atingeri, nici celor mai 
ştiutoare propuneri. „Ca un cadavru... o, zei, ajutaţi-mă, sunt îngropat 
de viu.” 

Mâna lui Arienrhod alunecă de pe coapsa lui în momentul când îi 
simţi muşchii întărindu-i-se, rigor mortis. Ea se rostogoli pe burtă, 
sprijinindu-se de pieptul bărbatului în timp ce-l privea cu ochii de 
culoarea agatului străbătuţi de îngrijorare. Ochii falşi - el vedea 
umbrele care se întindeau dedesubt, adâncurile unei înţelepciuni 
lipsite de milă... ochii unei femei care luase locul alteia şi-l 
întemniţase în propria lui minte. Închise pleoapele. „Dar toate astea 
le-am făcut pentru tine, Arienrhod.” 

— Chiar eşti aşa de obosit? 

Ridică medalia de pe pieptul lui, răsucind-o absentă printre degete; 
sub aparenta ei solicitudine, Sparks auzi limpede tonul îngheţat al 
reproşului. 

— Sau chiar aşa de plictisit? continuă ea. Sau să caut şi un al treilea 
motiv...? 

— Nu. 

O cuprinse în braţe şi-o trase în jos peste el, umplându-şi palmele cu 
vălul mătăsos al părului ei, sărutându-i buzele, ochii, scobitura de la 
baza gâtului... fără să simtă ceva. Absolut nimic. Fantoma care ieşise 
din mare şi venise către el avea să stea între ei doi ori de câte ori vor 
fi întinşi pe pat de acum încolo, iar Sparks avea să-i vadă mereu ochii 
— ochii adevăraţi, singurii ochi. Ei urmau să-l acuze, veşnic, vărsând 
lacrimi de sânge... 

— Arienrhod, spuse el cu disperare în glas. La naiba, doar ştii că te 


iubesc! Ştii că eşti totul pentru mine, tot ce a fost şi ea vreodată, ba 
chiar mai mult... 

Dar vorbele sunară ca un geamăt. Îşi luă mâinile de pe ea. 

Corpul lui Arienrhod deveni rigid deasupra lui. 

— „Ea”?... Despre ce vorbeşti tu, dragostea mea? Despre Moon a 
noastră? Vocea îi era blândă şi voalată. Încă se mai întoarce să te 
chinuie şi după atâta timp? S-a dus. Am pierdut-o de mult — trebuie s- 
o uiţi. Îi dezmierdă tâmplele cu degetele, făcând uşoare mişcări 
circulare. 

— Pe toţi zeii, credeam c-am uitat-o! Sparks îşi răsuci capul dintr-o 
parte în cealaltă, încercând să nu-şi mai vadă reflectia în oglindă, însă 
femeia îl urmărea inexorabil oriunde se uita. 

— Atunci de ce? De ce te gândeşti acum la ea? Ţi-e teamă de 
Schimbarea care vine? Ţi-am promis că n-o să vină niciodată. 

— Nu-mi pasă de asta. 

„De uciderea celor din neamul meu... atunci nu-mi pasă chiar de 
nimic.” O coborî de pe el cu grijă, se rostogoli pe burtă şi-şi sprijini 
capul în mâini. Arienrhod se ridică în capul oaselor, cu centura de fire 
argintii foşnindu-i pe piele. 

— Atunci ce...? În întrebare se simţea furie. Ea-şi strânse mâinile pe 
umerii lui. Eşti al meu, Starbuck... eşti tot ce iubesc pe lumea asta. N- 
am să te-mpart cu un vis din Vară. N-am să te pierd pentru o 
fantomă... fie ea şi fantoma mea. 

— N-a fost fantomă! Era reală. Îşi muşcă pumnul. 

Unghiile Reginei i se înfipseră şi ele în carne. 

— Cine? întrebă ea, ştiind despre cine era vorba. 

— Moon. Ceva îl zdruncină, un fel de hohot de plâns. Moon, Moon, 
Moon! Fra acolo, la Vânătoare... a ieşit din mare odată cu mersii. 

— O fantasmă, se încruntă Regina. 

— Nu era un vis, Arienrhod! Se aruncă pe spate, simțind cum îl 
scrijelesc unghiile femeii. Am atins-o, i-am văzut semnul de pe gât... şi 
sângele. I-am atins sângele. M-a blestemat. „Moarte dacă ucizi o 
sibilă... moarte dacă iubeşti o sibilă...” 

— Prostule! Nu se referea însă la nesăbuinţa lui. De ce nu mi-ai 
povestit imediat? 

Sparks clătină din cap. 

— N-am putut. Eu... 

Ea îl pălmui; bărbatul căzu pe spate peste perne, cuprins de uimire. 

— Unde-i? Ce i s-a întâmplat? 

Fl se şterse cu mâna la gură. 

— Dulăii... ar fi ucis-o. I-am oprit. Am... am lăsat-o acolo de plajă. 

— De ce? O lume pierdută, în două silabe abia şoptite. 

— Pentru că m-ar fi recunoscut. (Smulgea cuvintele parcă din 
rădăcinile sufletului. Ar fi aflat... ar fi văzut ce sunt eu! 


Reflecţia din oglindă îl străpungea, din toate direcţiile, ori încotro 
şi-ar fi întors capul. 

— Deci ţi-e ruşine că eşti iubitul meu şi cel mai puternic bărbat de 
pe planetă? replică Regina scuturându-şi părul pe spate. 

— Da. (Când răspunse, îi fu şi ruşine s-o privească). Acolo cu ea, mi- 
a fost ruşine. 

— Totuşi ai lăsat-o singură pe țărm când se apropia un viscol şi de 
asta nu te mai ruşinezi. 

Arienrhod îşi înfăşură braţele în jurul trupului, tremurând de parcă 
ea însăşi fusese abandonată pe plajă. 

— La naiba, n-am ştiut de furtună, n-a existat nici un raport! 

„Trebuia doar să te uiţi sus pe cer ca să afli...” Dar el se închisese în 
cabină ca să nu-l vadă Dulăii că se pierduse cu firea şi tremura tot; 
ieşise iarăşi numai când furtuna se năpustise asupra lor, numai când 
era prea târziu să se mai gândească la altceva în afara propriei lor 
lupte pentru supravieţuire. Şi mai târziu... era mult prea târziu să mai 
facă ceva. Î-şi ridică mânios privirile şi întâlni furia lui Arienrhod. 

— Nu te-nţeleg? De ce contează ea atât de mult pentru tine? Chiar 
dacă ţi-e rudă, n-aţi fost niciodată apropiate. Nu aşa cum am fost eu 
cu ea... 

— Nimeni de pe lumea asta nu-i este mai apropiat decât mine. 
Arienrhod se aplecă înspre el. Nu ţi-ai dat seama de asta? Nici până 
acum n-ai văzut... că eu sunt Moon. 

— Nu. Se îndepărtă de Regină, dar ea-l prinse de lanţul medaliei şi-l 
opri. 

— Moon este clonă mea! Am crescut-o în vară ca să-mi ia locul ca 
Regină. Suntem identice din toate punctele de vedere - absolut toate. 
Luă mâinile bărbatului şi le plimbă pe corpul ei. Şi amândouă te 
iubim, mai presus de orice altceva. 

— Nu-i posibil... 

Îi atinse faţa şi ştiu că era posibil. Ele erau ca noaptea şi ziua, ca 
fierul şi aerul, ca fierea şi mierea... Şi-atunci de ce vă iubesc pe- 
amândouă? Îşi coborî fruntea. „Pentru că într-adevăr vă iubesc pe- 
amândouă; fie ca zeii să m-ajute.” 

— Orice e posibil. Chiar şi ca ea să se întoarcă la mine. (Arienrhod 
privi prin el, dincolo de timp). Dar oare mai am nevoie de ea... Încă o 
mai vreau? Privirea i se focaliză iarăşi asupra lui; şi tu, dragostea 
mea? 

Sparks se lăsă peste ea, simţi cum braţele ei îl încercuiesc, şi cum 
mâinile îl mângâie iubitoare, posesive. 

— Nu. „Nu mai mult decât faptul că întotdeauna am dorit-o pe ea, 
numai pe ea.” Numai pe tine te vreau, Arienrhod. Tu m-ai făcut tot 
ceea ce sunt. Tu eşti tot ce-mi doresc. „Şi exact ceea ce merit.” 

— Hai, sibilo! Vino să faci cunoştinţă cu celelalte animale ale mele. 

Vocea ascuţită a lui Blodwed o înţepă pe Moon întocmai ca un bold 
şi o împinse prin mulţimea de gură-cască adunaţi la intrarea în grotă. 
Veniseră cu toţii să se zgâiască la ea, arătând cu degetul şi 
murmurând, strigând întrebări vulgare pe care Moon încerca să le 
ignore cu toată forţa care-i mai rămăsese în trupul ametit; se simţea ca 
un peşte zbătându-se pe dig. Totuşi nici unul dintre nomazi nu s-ar fi 
apropiat îndeajuns ca s-o atingă şi toţi se fereau din calea mersului ei 
împleticit precum nişte fire de iarbă suflate de vânt. Nici chiar 
Blodwed n-o atinsese vreodată cu adevărat, dar Moon recunoştea 
forma tranchilizatorului atârnat la centura fetei. 

Chiar dacă ar fi încercat să scape, nu avea unde să se ducă. 
Călătoriseră până aici două zile cu glisoarele de zăpadă, urcând în 
ţinuturile înalte, delimitate de gheţuri, din interiorul uscatului, ca să 
ajungă la tabăra izolată. Nu-i mai rămăsese destulă forţă să-şi poarte 
trupul prin sălbăticia Iernii... abia dacă mai avea putere să traverseze 
imensa podea a adăpostului de piatră. La trecerea ei câţiva câini 
lătrară şi încercară s-o muşte, însă erau înlănțuiţi printre corturile din 
materiale sintetice colorate strălucitor şi corturile cu desene gri şi 
maro făcute din piei. Corturile punctau spaţiul peşterii precum nişte 
excrescenţe groteşti. Zeci de radiatoare perpetue şi lanterne umpleau 
spaţiul vag conturat din jurul lor cu lumină şi căldură, în timp ce 
vocile bărbaţilor dinapoia ei, care se ciorovăiau la împărţirea prăzii, îl 
umpleau până la refuz cu zgomote răsunătoare. Moon încetini puţin, 
întinzându-şi mâinile vârâte în mănuşile cu un deget către unul dintre 
încălzitoarele pe lângă care trecu, însă nerăbdarea lui Blodwed radia 
precum căldura , „Hai, grăbeşte-te!”, aşa că merse mai departe, prea 
amorţită de frig şi de oboseală ca să mai protesteze. 

Blodwed o împinse printr-un coridor îngust, ce cobora uşor şi era pe 
jumătate umbrit, spre fundul peşterii; deasupra capului desluşi vag o 
geană de lumină. Pe măsură ce înaintă, o miasmă de mirosuri ciudate 
începu să-i asalteze nările. Drumul era blocat de o poartă făcută din 
lemn şi sârme răsucite. Blodwed o împinse în lături pe sibilă şi apăsă 
cu degetul mare în partea de jos a încuietorii grosolane. Aceasta se 
deschise şi fata îi făcu semn să intre. 

Moon o luă înainte, auzind în urma ei paşii nomadei;, rămase 
liniştită pe loc, măsurând cu privirea detaliile noii sale închisori. 
Încăperea de piatră măsura şaptezeci-optzeci de metri în diametru, iar 
tavanul se afla cam tot atât de sus, având în centru, un încălzitor cu 
lumină incandescentă precum un soare. De jur-împrejur, închise în 


cuşti, priponite cu funii sau lanţuri, se aflau creaturi din şase-şapte 
specii de neidentificat, acoperite cu blană, pene, solzi sau cu grămezi 
de zbârcituri dezgolite. Moon îşi acoperi cu mâna gura şi nasul când 
simţi mirosul puternic al mizeriei lor cumplite. Le văzu ghemuindu-se, 
sau arătându-şi colții, le văzu pe cele care şedeau întinse, ursuze, 
apatice, lipsite de orice reacţie... văzu apoi fiinţa umană zăcând pe un 
pat de campanie, simplu, undeva lângă peretele opus, departe de 
poartă, ca şi de restul celor care populau grota. 

— Lua-o-ar dracu! Lua-o-ar dracu! ţipă deodată Blodwed. 

Sibila se răsuci brusc, iar menajeria începu să şuiere, să zbiere şi să 
facă larmă, în momentul în care fata se întoarse şi dispăru fugind prin 
coridor. Poarta se trânti cu zgomot înapoia ei. Moon se răsuci iarăşi 
privind de-a lungul încăperii până la silueta care continua să stea 
întinsă, nemişcată, pe patul de campanie. Înaintă încetişor, 
şchiopătând pe măsură ce începu să simtă o senzaţie de arsură în 
tălpile picioarelor. Animalele înspăimântate se ghemuiră, retrăgându- 
se în fundul cuştilor. 

Ajunse lângă străin fără să-l trezească - pe măsură ce se 
apropia,văzu că era un bărbat, un extraplanetar... un Albastru. Haina 
groasă a uniformei era stropită cu pete de culoare închisă; purta 
pantaloni strânşi pe picior, albi şi soioşi, şi o pereche de cizme 
nomade. Privindu-i faţa, Moon recunoscu trăsăturile fine pe care le 
remarcase adesea la Kharemougbhii aristocrați; dar acest chip era jalnic 
de slăbit, iar pielea îi era întinsă pur şi simplu pe oase. Tot nu se 
trezise. Avea o răsuflare greoaie, neregulată. Sibila întinse şovăind o 
mână şi îi atinse fruntea; şi-o trase înapoi, simțind arsura febrei. 

Îşi îndoi anevoie picioarele tremurânde şi se aşeză pe jos, lângă 
patul lui, pe podeaua rece. Animalele se mai potoliseră, dar le simţea 
ochii înspăimântați fixându-o, iar suferinţa lor copleşitoare umplu 
treptat şi cupa ei de chinuri, revărsându-se. Îşi lăsă capul pe marginea 
patului de campanie, zgâlţâită de hohote puternice de plâns fără 
lacrimi. „Ajută-mă, Doamnă, ajută-mă... pe tot ce pun mâna distrug.” 

— Care-i necazul? O mână înfierbântată îi ciufuli părul. Ea se smuci 
îndepărtându-se, şi încercă să-şi înghită suspinele. Tu pentru... mine 
plângi? 

Vorbise în Sandhi. Bărbatul cel bolnav se chinui să-şi ridice capul; 
văzându-i ochii injectaţi şi acoperiţi de cruste, Moon se gândi că 
probabil cu greu putea s-o zărească. 

— Da. Răspunsul ei abia dacă se auzi mai tare decât întrebarea. 

— Nu-i nevoie... Se întrerupse cuprins de un acces de tuse. 

— Ia uite! Ia uite la asta! 

Moon se întoarse brusc când Blodwed năvăli din nou în cameră, 
târând după ea o fată mai înaltă. 

— Poftim cum miroase! Ţi-am zis s-ai grijă de ele cât timp sunt 


plecată! 

— Am avut... Fata mai mare zbieră când Blodwed o prinse de plete 
şi o smuci. 

— Ar trebui să te bag cu nasu-n ele, Fossa. Dar n-am s-o fac dac-ai 
să cureţi locul ăsta înainte ca... 

— Bine, bine! Fossa se retrase, ştergându-şi de pe faţă lacrimile de 
durere. Mucoasă cu bube ce eşti! 

— Aşteaptă! Ce-i cu el? întrebă Blodwed arătând pe lângă Moon 
către extraplanetar. 

— E bolnav. A încercat să fugă când l-am lăsat afară ca să facă pipi. 
A fugit chiar în mijlocul viscolului! A mers în cerc şi l-am găsit aici, 
afară. 

Făcu semn că „e nebun” şi, clătinând din cap, porni înapoi prin 
coridorul îngust. 

Blodwed străbătu încăperea, se ghemui lângă Moon şi privi faţa 
bărbatului bolnav. 

— În. Îi prinse falca în mână, cu un gest dur, când el încercă să-şi 
întoarcă faţa în partea opusă. De ce-ai făcut asta? Ochii lui se 
închiseră. 

— Nu cred că te aude. Moon puse palma peste mâna bărbatului şi-l 
strânse uşor pentru o clipă. Are nevoie de un tămăduitor, Blodwed, 
murmură ea. 

— O să moară? Fata se aşeză pe genunchi; vocea îi era mai puţin 
agresivă. Nu-i nici un tămăduitor pe-aci. Mami obişnuia să facă aşa 
ceva, dar nu mai e zdravănă la cap. N-a învăţat niciodată pe altcineva. 
Nu poţi tu să-l ajuţi? 

Moon o privi atentă. 

— Poate că aş putea... Începu să-şi împletească părul în cosiţe. Ai 
ceva medicamente extraplanetare? (Blodwed clătină din cap). Atunci 
nişte ierburi... orice. 

— Pot să fur de la Mami. Sunt vechi... 

Se ridică în picioare, aşteptând. 

— Du-te şi adu-le. 

Moon privi în urma ei, puţin derutată de amabilitatea fetei. Apucă 
iarăşi mâna extraplanetarului, căutându-i la încheietură bătaia 
pulsului; simţi cum i se opreşte răsuflarea când văzu partea din 
interior a braţului brăzdată de cicatrici urâte. Se uită cu ochii mari, 
tăcută, nevenindu-i să creadă, apoi îi lăsă iar braţul pe pat, cu multă 
grijă, aşezându-l cu încheietura în jos. Continuă însă să-i strângă mâna 
cât timp rămase în aşteptare, golindu-şi mintea de orice gând. 

— Uite-le. 

Blodwed deschise în sfârşit poarta şi reveni în încăpere ducând un 
pachet înfăşurat în piele, împodobit cu oscioare şi bucățele de metal. 
Îl deschise şi îl desfăşură pe podea între ele. 


— Activate neutronică, continuă ea arătând conţinutul. Mami spune 
întotdeauna cuvinte magice. Tu spui descântece, sibilo? În întrebarea 
fetei nu se simţea nici urmă de zeflemea. 

— Presupun că da. Moon cercetă pachetele cu frunze uscate şi 
mirosi punguliţele transparente din plastic pline cu seminţe şi măciulii 
de flori. Speranţa din suflet îi păli. Nu cunosc nici una din plantele 
astea. 

— Păi, asta-i... 

Ea scutură din cap. 

— Vreau să spun, nu ştiu cum să le folosesc. 

KR Aspundh îi povestise despre serviciul de explorare al Vechiului 
Imperiu, înainte ca noile planete să fie deschise pentru coloniştii 
umani, ele fuseseră însămânţate cu o mulţime de plante medicinale, 
game diferite din ecosisteme diferite. 

— În insulele de unde vin eu se folosesc plante marine. „Şi le 
numim darurile Doamnei.” Va trebui să întreb... tu va trebui să întrebi 
pentru mine, să introduci datele — vrei să faci asta? (Blodwed aprobă 
din cap, aţâţată). Atunci întreabă-mă cum să le folosesc. Nu uita, va 
trebui să-ţi aduci aminte ce-ţi spun... cu exactitate, altfel n-au să aibă 
nici un efect. Eşti în stare? 

— Desigur, rânji Blodwed cu aroganță. Sunt capabilă să cânt toate 
momentele importante ale cântecului procesiunii. Nimeni altcineva nu 
poate... nu mai poate. Pot să reproduc orice melodie pe care-am auzit- 
o vreodată la radio, chiar şi numai o singură dată. 

Moon izbuti să zâmbească puţin; o împiedica durerea de la vânătaia 
de pe obraz. 

— Atunci să te văd! întreabă, şi eu îţi voi răspunde. Introducere de 
date... 

Blodwed îşi drese glasul şi-şi îndreptă spatele. 

— O, sibilo! Spune-mi... ăă, cum să folosesc aceste plante 
fermecate? 

Moon luă un pachet cu ierburi şi simţi cum începe să se afunde în 
puţul absenței... 

„„.Clavally. Ajunse din nou la lumină şi acolo descoperi o faţă 
cunoscută, chipul îmbujorat şi uimit al lui Clavally, părul ei ciufulit, 
umerii dezgoliţi la fel de aproape de ea ca şi... Danaquil Lu. O văzu pe 
Clavally trăgând în grabă o pătură ca să se acopere. Gândi, fără sens, 
„Danaquil Lu, îmi pare rău... Clavally, sunt eu Moon...” Dar ea nu le 
putea afecta vieţile nici chiar atunci când îşi impunea prezenţa atât de 
profund, ca să le ceară scuze sau să împărtăşească fericirea cu ei 
măcar la această reîntâlnire, să le ceară ajutorul, sau să comunice în 
vreun fel. 

Însă în colţul gurii largi a lui Clavally începu să se nască un zâmbet, 
de parcă citea vreun secret în ferestrele ochilor lui Danaquil Lu. Ea îi 


atinse cu tandreţe obrazul, încă zâmbitoare şi, cu o răbdare 
înțelegătoare, se întinse pe pat ca să aştepte... 

— Sfârşitul analizei! Moon se prăbuşi brusc în faţă, secătuită de 
forţă, şi simţi mâinile iuți ale lui Blodwed prinzând-o. 

— Ai făcut-o! Nu eşti o impostoare... Îi răsună în urechi vocea 
neîncrezătoare a fetei. O sprijini de patul de campanie, apoi îşi retrase 
mâinile, cuprinsă pe neaşteptate de bănuială. Trezeşte-te! Eşti trează? 
Unde-ai fost? 

Moon încuviinţă din cap, apoi îşi sprijini fruntea pe genunchi. 

— Eu... mi-am vizitat nişte vechi prieteni. 

Îşi strânse braţele în jurul gambelor, mai rămânând puţin în 
atmosfera amintirilor, singura căldură, singura fericire de care-şi putea 
aduce aminte. 

— Acum cunosc toate plantele, sibilo, o zgândări iarăşi vocea lui 
Blodwed. Am să-ţi arăt. Şi chiar ai să-l vindeci? 

— Nu. Moon înălţă fără chef capul, deschizând ochii. Am să aduc 
aici un tămăduitor adevărat care să folosească ierburile. Dar tu va 
trebui să m-ajuţi, să-mi dai tot ce-mi trebuie. 

Fata încuviinţă. Moon se pregăti, ştiind că dacă izbutea să înceapă, 
Transferul avea s-o poarte prin toată încercarea până la sfârşit. Trupul 
i se răzvrătea, refuzând să se adune pentru o altă strădanie. Totuşi 
dacă se abandona acum în braţele oboselii, timpul după care ar fi 
putut să reînceapă s-ar fi putut dovedi prea lung pentru extraplanetar. 
Iar sibila nu putea sta cu braţele încrucişate, văzând cum cineva 
moare din cauza ei. Îşi concentră toată atenţia asupra feţei bărbatului. 

— E-n ordine, întreabă-mă cum să-l tratez. Introducere de date! Şi se 
azvârli prin neant... 

„„.într-o cameră antigravitaţională, cu pereţii albi, unde zări un grup 
de bărbaţi purtând costume pastelate şi transparente plutind lipsiţi de 
greutate, legaţi prin cordoane de o masă şi discutând asupra unei 
proceduri medicale de neînțeles. Înapoia lor, dincolo de sticla armată 
a ferestrei largi, Moon văzu degetele groase de gheaţă atârnând sub o 
streaşină şi proiectoare iluminând un câmp cu zăpadă spulberată de 
vânt. 

— „„„analizei! Se întoarse în propriul trup, abia auzind răpăitul sec al 
semnalului de final în capul ei. Când se aplecă înainte fără vlagă, simţi 
pe mâini şi pe haine mirosul acru, înţepător, a vreo şase-şapte ierburi. 
Ceaţa minţii forma o aureolă în jurul feţei cercetătoare a lui Blodwed 
şi al formei inerte a extraplanetarului bolnav, înfăşurat în pături, 
transformându-l într-un fel de viziune sfântă. Calmată, îşi regăsi 
mâinile şi genunchii şi porni de-a buşilea către încălzitorul din 
mijlocul încăperii. Când norul de energie deveni atât de intens încât 
trupul ei nu-l mai putu suporta, se lăsă în sfârşit să alunece pe podea 
şi adormi. 


Moon se trezi sub apăsarea unui sentiment de teroare şi se holbă, 
fără să ştie ce să creadă, la neaşteptatele ziduri care o înconjurau. 
Ziduri de piatră -— nu nesfârşita pustietate a cerului de deasupra unei 
plaje pietroase, fără viaţă, unde un călău îmbrăcat în negru purta o 
medalie ce-i era la fel de familiară ca şi faţa singurului ei iubit... Se 
ascunse de fantomă în spatele unui zid de degete, apăsându-şi 
vânătăile dureroase ale feţei. „Nu, nu-i adevărat!” 

Un tril uşor îi sili conştiinţa să revină în camera cu pereţi de stâncă. 
Îşi cobori mâinile, concentrându-şi privirea pe grupul de cuşti aflate în 
partea opusă a încăperii şi simţi cum revărsarea timpului o poartă cu 
sine înapoi în prezent. Fusese mutată pe un maldăr de pături. Mirosul 
greu de animal dispăruse, cineva curăţase cuştile, iar în aer se simțeau 
aromele tari ale ierburilor. Nici un sunet n-ajungea la ea de dincolo de 
poarta încuiată; presupuse că era deja o oră târzie din noapte. 
Animalele se agitau şi fremătau, văzându-şi de treburile lor şi privind- 
o pe ea doar cu un ochi. 

— Să ştiţi că şi eu sunt tot un animal domestic, murmură ea blând, 
cu tristeţe în glas. Se ridică în picioare şi se clătină ameţită o clipă, 
înainte să fie în stare să traverseze încăperea. 

Extraplanetarul şedea întins sub un fel de cort făcut din pături, 
înfăşurat în mai multe învelişuri, precum un prunc în scutece. O oală 
cu infuzie de ierburi aburea, aşezată pe o plită lângă capul lui. Moon 
îngenunche alături de patul de campanie şi puse mâna pe faţa lui. 
Părea mai rece, totuşi nu era sigură cu adevărat că îi scăzuse febra. 

— Revino... şopti ea, aproape ca o rugăciune. „Dovedeşte-mi că am 
dreptul să fiu în viaţă, şi să fiu sibilă”. Îşi înclină capul şi îşi apăsă 
fruntea pe scheletul dur al patului. 

— Deci, pentru mine... te-ai întors? 

Ridicând ochii, îl văzu pe extraplanetar străduindu-se să deschidă 
pleoapele. 

— Nu... nu te-am părăsit niciodată. Bărbatul se încruntă şi clătină 
din cap de parcă vorbele n-aveau nici un sens. Niciodată n-am plecat, 
repetă ea în Sandhi. 

— Aha. Fl o privi cu ochii întredeschişi. Nu mi-e teamă, acum. 
Când... când vom pleca? 

— Când? Curând. Îi mângâie părul umed de transpiraţie şi-l văzu că 
zâmbeşte. Ne prea ştiind ce să-l întrebe, spuse doar: Când ai să-ţi 
recapeţi puterile. Fără să-şi dea seama, folosea forma de adresare 
familiară. 

— Nu am crezut ca dumneata aşa de frumoasă să fii. Rămâi lângă 
mine... până atunci? 

— Am să stau. Aruncând o privire în jos, văzu pe podea, cana cu 
fiertura groasă de ierburi, neatinsă. O ridică, spunând: Tu asta trebuie 
să bei. 


Îşi trecu un braţ pe sub umerii lui şi-l rostogoli pe-o parte. 
Ascultător, el reuşi să-şi elibereze o mână de sub pături, dar nu putu 
să ţină cana; Moon îi văzu, de-a lungul încheieturilor, cicatricile 
albicioase. Luă cana şi-l ajută s-o bea până la fund. Când isprăvi, 
bărbatul fu apucat de un acces de tuse, ce-i zornăia în piept ca nişte 
pietre. Cana de plastic alunecă din mâna sibilei şi se rostogoli sub pat. 
Ea-l ţinu strâns în braţe, împărtăşindu-i din puterea ei până ce atacul 
trecu, şi încă puţin după aceea. 

— Tu pari... atât de-adevărată. Oftă pe umărul ei. Aşa de bună... 

ÎI lăsă să alunece la loc pe pat, deja adormit. Râmase mult timp 
privindu-l, apoi se aşeză pe rama patului, cu capul rezemat pe braţ, şi 
închise iarăşi ochii. 

— Eşti adevărată. 

În timp ce se trezea, cuvintele lui o salutară precum nişte prieteni 
vechi, îşi ridică încetişor capul de pe braţul amorţit în timpul 
somnului. Se aşeză pe podea, clipind din ochi. 

Extraplanetarul se rezemă de perete proptindu-se cu câteva pături. 

— Am visat asta oare, sau... în Sandhi tu mi-ai vorbit? 

— Aşa e, răspunse ea în Sandhi. Îşi mişcă degetele şi simţi cum o 
înţeapă mii de ace când sângele îşi reluă circulaţia. Nu... nu pot asta 
să cred. Erai atât de bolnav. 

Simţi cum o umple o căldură strălucitoare. „Dar puterea a venit prin 
mine şi te-am vindecat”. 

— Am crezut că tu Hoaţa de Copii eşti. Când eram mic, doica îmi 
spunea că ea la fel de palidă ca strălucirea aurorei este... Se sprijini 
mai bine de maldărul de pături. Dar tu nu eşti o fantomă. Nu-i aşa...? 
întrebă, de parcă încă se mai îndoia pe jumătate de simţurile lui. 

— Nu. Cu cealaltă mână, Moon îşi masă muşchii răsuciţi de la gât, 
crispându-se de durere. Căci dac-aş fi nu m-ar durea atât! 

— Deci şi tu eşti prizonieră. (El se aplecă puţin în faţă, uitându-se la 
ea printre gene; ochii îi erau încă inflamaţi. Fata încuviinţă din cap). 
Faţa ta. Nu te-au... bătut? 

— Nu. Nu m-au rănit. Ei... se tem de mine — deocamdată. 

— Se tem de tine? repetă bărbatul, aruncând o privire către poartă 
şi către ceea ce se întindea dincolo de aceasta. Sunetele îndepărtate 
ale începutului unei noi zile în tabără ajunseră la ei ca un ecou al altei 
lumi. 

Moon ridică bărbia şi-l văzu făcând o grimasă când zări rana de la 
gâtul ei, apoi chipul îi deveni inexpresiv. 

— Eşti sibilă? 

Moon plecă iar capul. 

— Zeilor, e prea repede pentru mine. 

Se întinse din nou pe pat, rezemându-se pe-o parte din cauza unui 
alt atac de tuse. 


Fata prinse cu coada ochiului un amănunt nepotrivit în peisajul 
înconjurător. Se răsuci şi descoperi în spatele ei un maldăr de haine 
negre-albăstrii împodobite cu panglici, un ulcior şi un vas cu 
pastramă. 

— Cineva ne-a adus de mâncare. Mâinile i se întinseră după bol 
chiar în timp ce vorbea. Hrană..., adăugă, fără să ştie măcar cât timp 
trecuse de când nu mai mâncase nimic. 

— Blodwed. Acum câteva ore. M-am prefăcut că dorm. 

Moon luă o înghiţitură lungă din ulcior — era un lichid smântânos 
alb-albăstrui care se scurse precum ambrozia pe gâtul ei uscat până în 
stomacul contractat. 

— Ooh..., oftă ea, de plăcere şi de uşurare, când lăsă iar jos ulciorul. 
Umplu cana de plastic şi o întinse bărbatului. 

— Nu. Extraplanetarul îşi acoperi faţa cu braţul. Nu vreau. 

— Trebuie. Ca să te vindeci, ai nevoie de putere. 

— Nu. N-am... Coborî braţul şi înălțţă capul ca s-o privească pe 
Moon. Da... Cred că trebuie. 

Luă cana cu mâna sănătoasă; sibila văzu cicatrici şi pe aceasta. El îi 
prinse căutătura, ridică ceaşca la gură fără să comenteze şi sorbi încet. 

Moon mestecă o îmbucătură dintr-o fâşie de pastramă şi o înghiţi în 
întregime înainte de a-l întreba: 

— Cine eşti? Cum ai ajuns aici? 

— Cine sunt... Îşi plecă privirile asupra uniformei şi o atinse, 
expresia de pe faţă i se schimbă într-un soi de uimire, ca a unui om 
care tocmai a ieşit din comă. Gundhalinu, sibilo. Inspectorul de poliţie 
BZ Gundhalinu..., de pe Kharemough. Mi-au doborât nava de 
patrulare, şi m-au înhăţat. 

— De cât timp te afli aici? 

— De-o veşnicie. Închise ochii, apoi îi redeschise. Şi tu? De pe 
portul stelar te-au răpit? De unde eşti... Marele Albastru, sau Samathe? 

— Nu, de pe Tiamat. 

— De-aici? Dar eşti sibilă... Cobori cana de la gură. Iernaticii nu... 

— Sunt o Văratică. Moon Dawntreader Văratica. 

— Unde ai învăţat Sandhi? Ceva mai întunecat decât o simplă 
curiozitate umbri întrebarea. 

Moon se încruntă şovăielnică. 

— Pe Kharemough. 

— Atunci eşti o proscrisă! Cum te-ai întors aici? 

Vocea i se frânse, prea plăpândă încă pentru a suporta greutatea 
unei întrebări autoritare. 

— În acelaşi mod cum am plecat... cu contrabandiştii. Fără să-şi dea 
seama alunecă în plasa propriilor cuvinte, fu luată prin surprindere, 
revoltată de indignarea lui. Ce-ai de gând să faci în privinţa asta, 
Albastrule? Să mă arestezi? Sau ai să mă deportezi? Îşi puse mâinile în 


şolduri, furioasă. 

— Le-aş face pe amândouă... dac-aş avea vreo posibilitate. 

Trecuse şi el ursuz de la o limbă la cealaltă. Totuşi siguranţa de sine 
i se scurse treptat din trup, lăsându-l fără vlagă pe patul de campanie. 
Râse, scoțând un sunet răguşit şi duşmănos. 

— Dar nu-ţi face griji. Am buşit zdravăn... cu infractorul cosmic, şi 
iată-mă ducându-mi traiul într-un coteţ... nu mai am nici un fel de 
posibilitate. 

Termină lichidul din cană şi o ţinu atârnată de un deget peste 
marginea patului de campanie. 

Moon umplu recipientul şi i-l puse iarăşi în mână. 

— O sibilă contrabandistă. Sorbi cu atenţie, privind-o pe tânără. 
Credeam că eşti menită să serveşti umanitatea, nu pe tine însăţi. Sau 
ţi-ai făcut tatuajul ăla... pur şi simplu din raţiuni de afaceri? 

Moon se împurpură, cuprinsă de un nou acces de mânie. 

— Aşa ceva nu este permis! 

— Nici contrabanda nu-i permisă, dar se face. Gundhalinu strănută 
violent, vărsând băutura pe amândoi. 

— Nu sunt contrabandistă, replică fata, ştergându-şi stropii de pe 
canadiană. Dar nu pentru că aş crede că e o fapta incorectă. Voi 
greşiți, Gundhalinu, voi, Albaştrii... lăsându-i pe ai voştri să vină aici 
şi să ia tot ce vor, nedându-ne nimic în schimb. 

BZ surâse melancolic. 

— Ai înghiţit deci cu cârlig cu tot momeala asta simplistă, aşa-i? 
Dacă vrei... să vezi adevărata lăcomie şi exploatare, încearcă pe o 
planetă care n-are forţa noastră de poliţie pentru a menţine liniştea. 
Sau pentru a opri... oamenii ca tine să revină şi să facă necazuri, odată 
ce au fost plecaţi în exterior. 

Moon se aşeză pe călcâie, fără să zică nimic, reţinându-şi cuvinte de 
mânie. Gundhalinu se alătură şi el tăcerii, ea rămase ascultând cum îi 
şuieră respiraţia în gât. 

— Asta-i lumea mea şi am dreptul să mă aflu aici. Sunt sibilă, 
Gundhalinu, şi am să mă pun în slujba Tiamatului pe orice căi 
posibile. Ceva mai aspru decât mândria răzbătu din vocea ei. Îmi pot 
dovedi dreptul oricând ai să-mi ceri acest lucru. Întreabă, şi-ţi voi 
răspunde. 

— Nu-i nevoie, sibilo, şopti el, scuzându-se. Ai făcut-o deja. Ar 
trebui să te urăsc pentru că m-ai tratat... Se întoarse pe burtă, ca s-o 
poată privi, Moon clipi văzându-i expresia şi-şi retrase mâinile. Dar 
ştiind că trăiesc şi că nu sunt singur, văzându-ţi faţa... auzindu-te 
vorbind o limbă civilizată, limba mea: o, zei, n-am crezut nici o clipă 
c-am s-o mai aud vreodată! Îţi mulţumesc... Vocea i se frânse brusc. 
Cât timp... cât timp ai stat pe Kharemough? 

— Aproape o lună. Îşi băgă în gură altă bucată de pastramă, apoi se 


uită iar la el, lăsă sucurile să dizolve carnea şi să-i calmeze gâtul 
strâns de o bruscă emoție. Dar... ar fi fost posibil să rămân mai mult, 
poate chiar toată viaţa, dacă lucrurile ar fi stat altfel. 

— Aşadar ţi-a plăcut acolo? În vocea lui nu se mai simţea 
sarcasmul, ci poate doar o sete de informaţii. Unde-ai fost? Ce-ai 
văzut? 

— În special Piaţa Hoţilor şi oraşul astroportului. Îşi încrucişă 
picioarele şi-şi lăsă mintea să vadă doar zilele care-i desfătaseră 
privirile; îi văzu pe Elsevier, pe Silky şi pe Cress, vii, şi împărțind cu 
ea bucuriile, călătoria în jos către planetă şi grădinile ornamentale ale 
lui KR Aspundh... Am băut lith, am mâncat fructe zaharisite... Oo, şi 
pe ecran l-am văzut pe Singalu ridicat la rangul de Tehnician. 

— Ce? întrebă Gundhalinu rezemându-se de perete şi icnind cuprins 
de încântare. Sibila observă că îi lipsea un dinte. Zeilor, asta n-o mai 
cred! Bătrânul Singalu? Ai născocit asta pentru mine, nu-i aşa? 

Ea clătină din cap. 

— Nu, e adevărat! A fost o întâmplare. Dar până şi KR era încântat. 

Îşi aminti de lacrimile ce izvorâseră atunci din ochii lui Elsevier, şi 
din ai ei... Brusc, simţi cum o podideşte iarăşi plânsul; de data aceasta 
erau lacrimi de durere. 

— Ai trecut pe la KR Aspundh. EI clătină din cap şi se şterse la ochi, 
încă zâmbind. Nici măcar tatăl meu n-a fost vreodată acasă, la KR 
Aspundh! Hai, continuă, ce-a urmat? 

Moon înghiţi în sec. 

— Păi, am... am stat de vorbă. El mi-a cerut să rămân acolo câteva 
zile. Ştii, e sibil... 

— Ştiu că există o mulţime de... lucruri pe care nu mi le spui, 
replică, liniştit Gundhalinu clătinând din cap. Nu. Nu vreau să ştiu. 
Nici măcar nu vreau să ştiu de ce naiba KR Aspundh a invitat la ceai 
nişte contrabandişti. Dar acolo puteai să ai tot ce-ţi doreai, viaţa, toate 
lucrurile pe care nu le-ai putea avea aici. De ce? De ce le-ai părăsit şi 
ai riscat totul ca să te întorci pe Tiamat? Pot să văd asta în ochii tăi, ai 
vrea să n-o fi făcut. 

— Am crezut că aşa trebuie. Simti cum unghiile rupte îi intră adânc 
în palme. În primul rând n-am vrut niciodată să plec în afara planetei. 
Eram în drum spre Carbuncle în căutarea vărului meu... Dar când am 
ajuns în Golful îndepărtat am întâlnit-o pe Elsevier, şi apoi Albaştrii au 
încercat să ne aresteze... 

— Golful Îndepărtat? O expresie încruntată îi apăru pe chip. Ce 
mică-i lumea! Nu-i de mirare de ce mă tot gândeam că... ţi-am mai 
văzut faţa undeva. 

Ea se aplecă înainte, zâmbind pe jumătate, şi-l studie. 

— Nu... cred că eram prea ocupată s-alerg. 

Gundhalinu îşi strânse buzele. 


— N-am auzit pe nimeni spunând că figura mea ar trebui ţinută 
minte. Aşa, deci erai în drum spre Carbuncle... Dar după cinci ani, 
doar nu te îndrepţi acum tot într-acolo? Indiferent ce s-a întâmplat cu 
ruda ta, toate sunt de-acum o poveste veche. 

— Ba nu, clătină Moon din cap.. În timp ce mă aflam pe 
Kharemough, am pus o întrebare şi Transferul mi-a spus că trebuie să 
mă întorc, că încă n-am terminat aici. Tăcerea rece a nimicului 
întunecat răsună din ce în ce mai tare în mintea ei, gâtuindu-i 
răsuflarea. Dar chiar de când m-am întors i-am distrus, sau i-am rănit, 
pe toţi cei la care ţin... 

Vocea începu să-i tremure şi fata se ghemui, vrând parcă să se 
pitească într-o ascunzătoare. 

— Tu? Dar nu... înţeleg. 

— Pentru că m-am întors! Lăsă cuvintele să se reverse, spunându-i 
totul, fiecare faptă şi fiecare răsplată care o aduseseră în chip 
necruţător în acest loc... Eu am făcut să se-ntâmple astfel! Eu i-am 
făcut să procedeze aşa, totul era pentru mine. Sunt un blestem... nu s- 
ar fi întâmplat nimic dacă n-aş fi fost eu, nimic din toate astea! 

— Pur şi simplu nu le-ai fi văzut cum se întâmplă, doar atât. Nimeni 
nu conduce soarta altcuiva... nu ne-o controlăm nici măcar pe-a 
noastră. Fata îi simţi mâna atingându-i ezitantă umărul. N-am fi 
prizonieri aici... n-aş fi acum în viaţă ca să spun... că greşeşti 
învinovăţindu-te de ceea ce ni se întâmplă. Nu-i aşa? 

Ea înălţă capul, privindu-l fix. 

— Dar mersii? O, Doamnă, până şi mersii... erau în siguranţă pe 
pământul lui Ngenet, până am ajuns eu acolo! 

— Dacă Starbuck şi Dulăii făceau braconaj în zonă, asta nu-i vina ta. 
Nu este altceva decât o faptă a Reginei. Ţi-aş spune că de fapt eşti de 
trei ori binecuvântată, nu blestemată, dacă tot ceea ce... ai căpătat 
dintr-o întâlnire cu Starbuck sunt nişte vânătăi pe gâtlej. 

Începu să tuşească, şi-şi duse mâinile la gât. 

— Starbuck? Sibila inspiră adânc adunându-şi curajul să pună 
întrebarea: El era omul în negru? Ce este el? 

Nu întrebase: Cine este el? 

Gundhalinu ridică sprâncenele şi-şi luă mâna de pe umărul fetei. 

— N-ai auzit niciodată de Starbuck? Este consortul Reginei: 
Vânătorul ei, omul de încredere, principalul sfătuitor în afacerile cu 
noi, extraplanetarii... iubitul ei. 

— El mi-a salvat viaţa, spuse Moon pipăindu-şi crusta de pe rana de 
la gât. Cine este el, Gundhalinu? 

— Nu ştie nimeni. Identitatea îi este ţinută în secret. 

„El te-a iubit odată, dar acum o iubeşte pe ea.” Cuvintele 
Transferului îi umplură mintea, catalizându-se deodată. 

— Acum înţeleg. Înţeleg totul!... Este adevărat. 


Îşi mută privirea dintr-o parte, în cealaltă; dar ochii de smarald, 
dinapoia măştii negre de călău, o urmăreau peste tot. 

— Ce este? 

— Starbuck este vărul meu. 

— Nu poate fi el, replică liniştit Gundhalinu, Starbuck este 
extraplanetar. 

— Şi Sparks este... adică tatăl lui a fost. Dintotdeauna şi-a dorit să 
fie ca ei, ca lernaticii... Şi-acum aşa a ajuns. 

„Un monstru. Cum a putut să-mi facă una ca asta...?” Se frecă pe 
faţă, întinzându-şi pe obraji umezeala apărută în jurul ochilor. 

— Te grăbeşti să tragi concluzii. Numai fiindcă lui Starbuck i-a fost 
teamă... să omoare o sibilă... 

— Ştia că sunt sibilă chiar înainte să-mi fi văzut semnul, îi 
contracară ea convingerile nesuferite. M-a recunoscut. Şi purta 
medalia lui Sparks. „Şi ucidea mersi”. Îşi apăsă pe gură pumnul strâns. 
Cum a putut? Cum a putut să se transforme în aşa ceva? 

Gundhalinu se întinse iar pe pat, stânjenitor de tăcut. 

— Carbuncle îi transformă pe oameni. Dar dacă ce spui tu e 
adevărat, măcar a avut destulă omenie în el ca să-ţi cruţe viaţa. Acum 
îl poţi uita. Poţi să uiţi... măcar o singură problemă. Oftă, privind fix 
în sus printre umbrele tavanului. 

— Nu. Moon se sculă brusc şi începu să dea ocol patului cu paşi 
țţepeni. Mai mult ca oricând, vreau să mă duc în Carbuncle. Trebuie să 
existe un motiv pentru faptele lui. Dacă s-a schimbat, atunci există o 
cale să-l fac să se schimbe iarăşi. „Să-l recâştig. Nu voi pierde... după 
ce-am ajuns atât de departe”. Îl iubesc, Gundhalinu. Nu are 
importanţă ce-a făcut, nu contează cât s-a schimbat, pur şi simplu nu 
mă pot opri să-l iubesc 

„Sau să am nevoie de el, sau să-l vreau înapoi. Este-al meu, 
întotdeauna a fost al meu! N-am să-l abandonez... indiferent al cui 
este, sau în ce l-a transformat ea...” Fu îngrozită de adevăr, se simţi 
deodată neajutorată. Nu mai văzu expresia de pe faţa lui Gundhalinu, 
care se schimba încet, încet. 

— Ne-am legat vieţile laolaltă, continuă ea, şi va trebui să-mi 
dovedească dacă într-adevăr nu-şi mai ţine legământul. O mână i se 
strânse în pumn, iar cealaltă îl încleştă. 

— Înţeleg, zâmbi Gundhalinu, deşi nesigur. Iar eu, care întotdeauna 
crezusem că voi, băştinaşii, duceţi o viaţă monotonă, fără complicaţii. 
Expresia i se relaxă iarăşi. Cel puţin pe Kharemough dragostea are 
bunăvoința de a-şi cunoaşte locul şi nu ne smulge inimile din piepturi. 

— Aşadar n-ai fost niciodată îndrăgostit, comentă fata iritată. 

Se ghemui lângă maldărul de haine luminoase şi întunecate lăsat de 
Blodwed, luă distrată una din ele. Era o tunică, cusută cu benzi late 
din panglici împletite. 


— Dacă înţelegi prin asta iubirea care mistuie totul, întunecă 
simţurile şi loveşte ca fulgerul... nu. Am citit despre ea... Vocea i se 
îmblânzi. Dar n-am întâlnit-o niciodată. Nu cred că există în realitate. 

— Kharemoughii nu trăiesc în universul real, se încruntă Moon. 

Îşi scoase canadiana, desfăcu închizătorile costumului de scafandru 
şi ieşi din el, frecţionându-şi pielea inflamată de pe braţe şi 
scărpinându-se pe spate. Lăsându-l s-o privească, era conştientă că el 
încerca să n-o facă, simţea chiar o plăcere perversă văzând stânjeneala 
bărbatului. Îşi trase tunica grea, catifelată, peste lenjeria ei 
sărăcăcioasă, se chinui să intre în pantalonii strâmţi şi în cizmele 
căptuşite cu blană, îşi trecu în jurul şoldurilor centura lată din piele 
vopsită, şi o închise cu catarama. Atinse panglica împletită de mână ce 
cobora pe partea din faţă a tunicii, urmând apoi tivul — toate culorile 
apusului erau pictate pe lâna de culoarea nopţii albastre. 

— E foarte frumoasă..., spuse ea şi uimirea o făcu să uite de 
preocupările mai sumbre. Îşi dădu brusc seama că panglica şi 
îmbrăcămintea erau foarte vechi. 

— Da. 

Expresia bărbatului nu era cea la care se aşteptase, dar îi citi 
stânjeneala de pe chip şi simţi o împunsătură de ruşine din pricina 
ruşinii lui. 

— Gundhalinu... 

— Zi-mi BZ, strânse el din umeri ca să-şi alunge stinghereala. Aici 
ne spunem toţi pe numele de botez. Făcu un gest în direcţia 
animalelor. 

Ea încuviinţă din cap. 

— BZ, noi am... 

Se întrerupse iarăşi, auzind paşii cuiva pe coridor. Încuietoarea 
zornăi, poarta se deschise, şi apăru Blodwed, trăgând după ea un 
copilaş cu obrajii trandafirii, şi ducând în mână o cutie. Trânti poarta 
cu piciorul. În cuştile înşirate de-a lungul zidurilor, animalele se 
agitară şi o priviră cu atenţie, teama le făcu să se furişeze în colţuri. 
Ţâncul o porni agale către cuşti şi, pe neaşteptate, se aşeză pe podea 
în faţa uneia. Blodwed nu-l băgă în seamă şi traversă încăperea. 

Moon se uită spre bărbat şi văzu cum ochii i se golesc de viaţă, iar 
însufleţirea lăsa loc unei resemnări triste. Blodwed însă radia de 
încântare; lăsând cutia jos, îl inspectă ca un inchizitor. 

— Nu-mi vine să cred, s-a făcut bine! Vezi..., zise ea prinzându-l de 
o mânecă şi trăgându-l zdravăn de braţ. Am adus o sibilă veritabilă 
doar ca să te ţină în viaţă, Albăstrelule. EI îşi smuci mâna, ridicându- 
se în capul oaselor. Fata continuă: Acuma poţi să termini să-mi citeşti. 

— Lasă-mă-n pace! 

Gundhalinu îşi coborî picioarele peste marginea patului de 
campanie, sprijinindu-şi capul în mâini. Începu să tuşească, ursuz. 


Blodwed ridică din umeri se întoarse către Moon, scărpinându-şi 
nasul coroiat. 

— Şi tu te simţi bine. Azi dimineaţă am crezut c-aţi murit amândoi. 
În glas i se distingea o urmă vagă de respect. 

Moon aprobă, îşi drese glasul şi începu să vorbească, alegând 
cuvintele cu atenţie. 

— Mă simt bine. Mulţumesc că mi-ai adus haine. Atinse partea din 
faţă a tunicii. Este foarte frumoasă. 

Nu-şi putea stăpâni surpriza. Pentru o clipă, ochii azurii ai lui 
Blodwed se umplură de mândrie, apoi şi-i plecă spre pământ. 

— Sunt doar nişte boarfe vechi. I-au aparţinut străbunicii mele. 
Nimeni nu mai îmbracă lucruri din astea... nu mai ştie nimeni nici 
măcar cum să le facă. 

Trase canadiana ei albă murdară, de parcă într-adevăr o prefera pe 
aceea. Răscoli în cutia de carton şi scoase un cub de plastic de 
mărimea unui pumn. Zgomote neinteligibile umplură aerul din jurul 
lor precum o perdea de ploaie. Nomada începu să fredoneze o melodie 
şi Moon îşi dădu seama că fata o distingea cumva dintre pârâiturile 
radioului. 

— Recepţia nu-i deloc grozavă în peştera asta; a încercat să-l facă 
bucăţi şi să-l transforme într-un emiţător. Se strâmbă înspre BZ. Iată 
cina voastră, zise ea, azvârlind pe pat o cutie de conserve. 

Un țipăt brusc în spatele lor o făcu pe Moon să tresară şi să se 
întoarcă. Copilaşul şedea în picioare şi se tânguia, fluturându-şi 
mâinile înspre cuşti. 

— Păi, la naiba, nu-ţi mai vâri degetele pe-acolo! Uite-o pe-a ta. 

Moon prinse cutia ce zbură spre ea, se aşeză şi smulse capacul. 
Conţinutul semăna vag cu o tocană. Se uită la Gundhalinu până când 
acesta îşi deschise conserva şi începu să mănânce. Îi aruncă o privire 
țâncului care smiorcăia. 

— E... e fratele tău? o întrebă pe Blodwed. 

— Nu. 

Faţa băieţelului era perfect roz şi albă ca o figurină de porțelan. 

Fata se îndepărtă, ţinând în mâini nişte carne şi cu o cutie având 
desenat pe ea un animal. Trecu de la creaturile priponite la cele 
închise în cuşti, dând fiecăruia masa de seară. Moon le privi 
fluturându-şi aripile sau ghemuindu-se într-un colţ, gonite de mişcările 
grosolane ale fetei; observă cum se furişau iarăşi mai în față după 
trecerea ei. 

Încruntată Blodwed reveni lângă ei, şi se aşeză ţinând în mână o 
cutie de conserve. Băieţelul se ivi trăgând-o de haină şi scâncind. 

— Nu acum! Îi vâri în gură o lingură plină cu tocană. Tu cunoşti 
câte ceva despre animale? îi aruncă ea o privire lui Moon. 

— Despre astea nu. 


— Atunci o să faci iarăşi ce-ai făcut şi ieri — numai că de data asta ai 
să-mi povesteşti despre animale. O privi urât, aşteptându-se la un 
refuz. Cred că şi unele dintre ele sunt bolnave. Nu... nu ştiu cum să le 
îngrijesc. Privirea fixă i se frânse. Vreau să aflu cum anume. 

Moon dădu aprobator din cap, înghițind ultima îmbucătură de 
tocană, şi se sculă încet în picioare. 

— De unde le-ai căpătat? 

— Le-am furat din astroport. Sau le-am luat de la negustori, ori din 
capcane... vulpea pitică, păsările cenuşii de-acolo, şi iepurii. Dar la 
celelalte nu le ştiu nici măcar numele. 

Moon simţi ochii lui Gundhalinu, urmărind-o plini de acuzaţii 
mânioase, dar îi ignoră şi se îndreptă către cel mai apropiat animal, 
cel mai greu de privit — o pungă tremurândă din piele cu zbârcituri 
care se ghemuise într-un cuib de iarbă uscată. Când deschise uşa 
cuştii, creatura scoase un smiorcăit obscen, arătându-i o gură largă 
precum o ventuză. Muşcându-şi buzele ca să-şi înfrângă sila ce-o 
cuprinsese, sibila se ghemui în faţa animalului şi rămânând cât mai 
nemişcată îi oferi de la distanţă o mână plină cu granule de hrană. 

Bolboroseala isterică se potoli treptat şi, după ce mai trecu un timp, 
lighioana îşi mişcă greoi corpul, înaintând centimetru cu centimetru, 
şi-i tatonă uşor mâna cu botul. Tânăra se înfioră, animalul se retrase 
iute, apoi reveni. Luă granulele din palmă, una câte una, cu multă 
delicateţe. Moon îndrăzni să-l atingă cu cealaltă mână; convoluţiile 
asemănătoare celor ale unui creier erau netede şi reci la pipăit, 
aidoma suprafeţei unei perne îmbrăcate în satin. Rămase liniştit şi 
mulţumit sub mâna sibilei, scoțând un sunet asemănător unor băşicuţe 
care plesnesc. 

Ea părăsi încetişor animalul, şi-şi continuă drumul către perechea de 
carnivore zvelte, care se agitau înainte şi înapoi în cuşca alăturată. 
Urechile li se turtiră, iar colții se iviră albi pe blana întunecată cu 
desene negre. Comportamentul lor avea un aer felin, aşa că Moon 
începu să şuiere încetişor, scoțând nişte sunete cu care, acasă, îşi 
chema pisicile să-i toarcă în poală. Urechile lungi, împodobite cu 
smocuri, se ciuliră brusc, se învârtiră, se răsuciră ca nişte antene de 
radar... animalele păşiră către ea aproape împotriva voinţei lor, atrase 
de sunet. Moon le întinse degetele ca să le miroasă şi simţi un fior de 
plăcere când un obraz de abanos îi mângâie mâna într-un gest de 
acceptare. Creaturile pisică lunecară de-a lungul gratiilor, cerşind 
atingerea palmei ei prin strigăte guturale. 

Mai încrezătoare, Moon trecu la reptila cu aripi de piele şi cu capul 
ca un târnăcop, la creaturile lunguieţe cu pene moi şi fără capete, la 
pasărea cu penaj ca smaraldul şi creastă rubinie care zăcea nemişcată 
în fundul cuştii. Pierduse noţiunea timpului sau scopului iniţial, 
rămânând doar nevoia pe care o simţea de a comunica, chiar şi în cel 


mai mic grad, cu fiecare creatură, şi de a dobândi răsplata sâmburelui 
lor de încredere... Până când ajunse în cele din urmă la capătul raitei 
prin menajerie şi-l descoperi pe băieţel adormit pe genunchiul lui 
Blodwed şi pe aceasta holbându-se la ea cu o invidie tăcută pe chip. 

Moon îşi feri privirea, înțelegând căutătura fetei. 

— Sunt... sunt gata să încep Transferul, Blodwed - oricând spui tu. 

— Cum ai făcut asta? Cuvintele lui Blodwed o izbiră ca nişte 
lovituri. De ce la tine vin şi la mine nu? Sunt animalele mele! Ar 
trebui să mă iubească pe mine! Băieţelul se trezi auzindu-i izbucnirea 
de mânie şi începu să plângă. 

— Motivul ar trebui să fie evident, murmură acru Gundhalinu. Ea 
tratează animalele ca pe nişte fiinţe umane, iar tu te porţi cu oamenii 
ca şi cu animalele. 

Blodwed se ridică furioasă în picioare şi Gundhalinu îngheţă. 

— Blodwed... ele se tem de tine. Fiindcă... Moon se căzni, căutând 
cuvintele cele mai potrivite pentru gândurile ei, fiindcă tu te temi de 
ele, sfârşi ea fraza cu asprime în glas. 

— Nu mi-e frică de ele! ie ţi-a fost frică. 

Moon clătină din cap. 

— Nu în sensul ăsta. Vreau să spun... ţi-e teamă să le laşi să vadă că- 
ţi pasă de ele. 

Evită privirea lui Blodwed şi se uită iar la cuşti. 

— Bine, dar eu le hrănesc, fac totul pentru ele. Ce naiba ar mai 
trebui? 

— Să înveţi să fii... blândă cu ele. Să înveţi că... blândeţea nu 
înseamnă... slăbiciune. 

Băieţelul se agăţă de piciorul lui Blodwed, continuând să 
scâncească. Ea îl privi şi, şovăind, îşi puse mâna pe capul lui, înainte 
s-o urmeze pe Moon înapoi la cuştile cu animale. 

Sibila porni iarăşi de la creatura ca un creier, ademenind-o în mâini, 
făcând-o focarul simţurilor sale. 

— Întreabă-mă despre ele. Introducere de date... 

Auzi întrebarea lui Blodwed şi o trase cu ea în jos... 

— ...analiză! 

Se trezi stând pe podea, epuizată, cu puiul de vulpe pitică cu nasul 
cârn sugându-i panglica de la tunică. Îi netezi cu grijă coama albă 
stufoasă, îi scoase panglica din gură şi ghearele ca nişte ace din tunică, 
apoi, i-l întinse lui Blodwed. 

— Uite, şopti ea cu voce slabă, ia-l în braţe. 

Fata întinse mâinile, cu mişcările încetinite de nesiguranţă; puiul nu 
se zbătu şi nici nu protestă când Moon îl făcu să alunece în braţele 
care-l aşteptau. Blodwed şi-l aşeză pe burtă, ţinându-l acolo aproape 
cu sfială. Începu să chicotească simţindu-l cum îşi croi drum prin 
deschizătura canadianei şi se ghemui lipit de coastele ei. Copilaşul se 


aşeză la picioarele fetei, întinse o mână după pui, şi-şi băgă în gură 
degetul mare al celeilalte mâini. 

— i-am spus... destule? Moon îşi întoarse privirea, uitându-se de-a 
lungul cercului de cuşti goale încă acoperite de vopseaua posomorâtă 
verde cu auriu a unui magazin de animale de casă importate de pe o 
altă planetă. „Atât de îndepărtată... noi toţi, atât de departe de casă.” 

— Lissop, starli, aripă-de.-liliac... Blodwed le numi pe toate. Am aflat 
chiar si ce nu e-n ordine cu alea, adăugă ea. N-am hrana potrivită. 
(Demoralizarea i se citi deodată pe chip). Dar tu ai făcut bine. 

O privi iar pe Moon, încercând să spună cuvintele cât mai 
încurajator cu putinţă. Strânse puiul în braţe. 

— Nu-i aşa c-a făcut bine, Albastrule? 

Gundhalinu zâmbi morocănos şi făcu un salut în batjocură. 

— O nobilă... Se întrerupse. 

Trei perechi de ochi se înălţară simultan la sunetul paşilor cuiva 
care intra în coridor. Poarta se deschise brusc şi apăru un bărbat cu 
faţa grosolană, bărboasă. Toate animalele se retraseră de-a lungul 
pereţilor. 

— Ce vrei, Taryd Roh? Grosolănia revenise în vocea lui Blodwed. 

— Şamana vrea să fie reparat ăsta. Întinse un instrument cu un 
aspect fragil, necunoscut lui Moon. Spune-i Tehnicianului de colo să- 
nceapă să-şi câştige hrana. 

— E prea bolnav, replică Blodwed, împingându-şi bărbia înainte. 

— E viu, rânji Taryd Roh, rotindu-şi privirea insistentă către Moon. 
Şi păpuşica asta drăguță pe care i-ai adus-o are să-l trezească iar la 
viaţă. Ce-ai zice să-mi vizitezi cortul, sibilă mică ce eşti? 

O mână aspră îi atinse obrazul plin de vânătăi, provocându-i durere. 
Moon făcu un pas înapoi, plină de dezgust. El râse şi trecu pe lângă ea. 

— Ascultă, băi rahat, zise Blodwed, ţine-te departe de ea! Ea are 
puterea... într-adevăr. 

— Şi-atunci ce face aci? pufni batjocoritor nomadul. Tu nu crezi 
tâmpenia asta superstiţioasă, Tehnicianule, nu-i aşa? Aşeză în faţa lui 
Gundhalinu instrumentul stricat şi alături de el o trusă cu scule. 
Numai să nu te distrezi prea tare, adăugă el. Pentru că dacă până 
mâine nu faci chestia asta să funcţioneze, ţi-o bag pe gât. 

Dădu un bobârnac peste însemnele de pe gulerul lui Gundhalinu; 
Moon observă cum faţa slabă a lui BZ păli, golindu-se de orice 
expresie. 

Taryd Roh îi întoarse spatele şi parcurse tacticos încăperea 
îndreptându-se către poartă, precum un skule ucigaş printr-un năvod. 

Blodwed făcu un semn vulgar cu mâna la adresa celui care pleca. 

— Zeilor, cât îl urăsc pe ticălosul ăsta! Tresări de durere când puiul 
de vulpe pitică se trezi în interiorul jachetei, zgâriind-o. Gândeşte că-i 
Primul Ministru sau ceva în genu” ăsta, şi doar pentru că-i favoritul lui 


Mami. A fost în Carbuncle şi e nebun... de-aia îi place ei aşa mult. 

Moon îl văzu pe Gundhalinu întinzându-se pe patul de campanie, cu 
mişcările unui infirm bătrân, apoi întorcându-se cu faţa la perete. Nu 
făcu nici un comentariu. 

Blodwed scoase din canadiană puiul care nu mai avea astâmpăr şi-l 
azvârli iarăşi în cuşcă, aproape cu furie. Moon simţi cum nomada 
cercetează camera din priviri, căutând ceva fără nume care dispăruse 
de-acolo; rămase cu ochii asupra lui Gundhalinu. Trăgându-l după ea 
pe copilaşul care gângurea, Blodwed ieşi pe poartă, lăsându-i pe cei 
doi cufundaţi în tăcere. 

Moon îşi croi drum până lângă Gundhalinu şi se lăsă în genunchi. 

— BZ? rosti, ştiind că el nu voia ca ea să întrebe, dar ştiind şi că 
trebuia s-o facă. 

Îi atinse umărul. Simţi tremurul trupului chiar şi prin stofa groasă a 
hainei. 

— BZ... 

— Lasă-mă-n pace. 

— Nu. 

— Pentru numele zeilor, nu-s unul din animalele ei! 

— Nici eu! Îşi înfipse degetele în brațul lui, forțându-l să-i ia în 
seamă prezenţa. 

El se rostogoli pe spate şi râmase întins, fixând-o cu ochi pustii. 

— Şi eu care nu credeam că lucrurile nu pot fi mai rele de atât... 

— Atunci poate că vor începe să se îndrepte, comentă tânăra. 

— Nu cred, scutură el din cap. Nu-mi spune c-o să mai existe vreun 
viitor. De-abia mai pot suporta gândul la ziua de mâine. 

Jos pe podea, lângă genunchii ei, Moon zări instrumentul pe care îl 
lăsase Taryd Roh. 

— Poţi să-l repari? 

— Şi legat la ochi, răspunse Gundhalinu, cu un zâmbet frânt. Ridică 
o mână. Dac-aş avea două mâini sănătoase... Dar n-am. 

— Ai chiar trei. Moon îşi strânse braţele la piept ca pentru un 
jurământ de credinţă. 

El înălţă şi cealaltă mână, aşezând-o stângaci peste ale ei. 

— Îţi mulţumesc. Trase adânc aer în piept şi se sculă în capul 
oaselor. Taryd Roh..., înghiţi un nod. Taryd Roh m-a prins refăcând 
circuitele radioului lui Blodwed. După ce a terminat treaba cu mine, 
două zile n-am mai fost în stare nici să merg. Zeilor, şi i-a plăcut s-o 
facă. Îşi trecu prin păr mâna tremurătoare. Nu ştiu cu ce s-a ocupat cât 
a stat în oraş... dar la asta ştiu că era bun. 

Moon se cutremură, ştergându-şi din memorie clipa în care Taryd 
Roh o atinsese pe faţă. 

— De aceea...? întrebă ea, aruncând o căutătură mâinilor bărbatului 
şi încheieturilor crestate de cicatrici. 


— Nu numai asta! Totul! Orice a fost motiv. Clătină din cap. Sunt 
un aristocrat, un Tehnician, un Kharemoughi! Să fii tratat precum un 
sclav de către sălbaticii ăştia... mai rău decât un sclav! Nici o persoană 
care mai are măcar o urmă de mândrie n-ar mai continua să trăiască 
în halul acesta, fără cinste, fără speranţă. Aşa că am încercat să fac 
singurul lucru onorabil. (Rememoră toate întâmplările cu un calm 
perfect). Dar Blodwed m-a găsit înainte să fi terminat treaba. 

— Ea te-a salvat? 

— Bineînţeles. Moon auzi duşmănia din răspuns. Care mai e rostul 
umilirii unui cadavru? Privi în jos către mâna nefolositoare. Un infirm, 
totuşi... Am încetat să mănânc... până când ea mi-a zis că are să-l lase 
pe Taryd Roh să mă hrănească. Numai cincisprezece minute şi mă 
putea face să mănânc şi rahat. Încercă să se ridice, dar căzu la loc pe 
pat, tuşind până când ochii începură să-i lăcrimeze. Apoi a venit 
furtuna... 

Îşi desfăcu braţele neajutorat, de parcă ar fi vrut ca sibila să afle cât 
de mult încercase să facă ce era corect. 

Temându-se că a înţeles deja, femeia întrebă doar: 

— Şi acum? 

— Acum totul s-a schimbat. Eu... eu trebuie din nou să mă mai 
gândesc şi la altcineva în afară din mine. 

Moon nu-şi dădu seama dacă era mulţumit, sau doar ranchiunos. 

— Mă bucur că n-ai reuşit, zise ea plecându-şi privirea. Vom merge 
la Cărbunele, BZ. Ştiu că vom merge. „Încă nu s-a terminat”. Deodată 
fu atât de sigură de lucrul ăsta de parcă în ea se trezise la viaţă un fel 
de ştiinţă a prevederii viitorului. 

Gundhalinu clătină din cap. 

— Pentru mine nu mai are nici o importanţă. E prea târziu, mă aflu 
aici de prea mult timp. Ridică uşor cu degetele bărbia ei. Dar am să 
sper, de dragul tău. 

— Nu este prea târziu. 

— Nu-nţelegi. Trase de închizătoarea hainei Sunt aici de luni de 
zile, totul s-a terminat! Festivalul, Schimbarea, plecarea definitivă... 
de-acum toţi au plecat în afara planetei, şi m-au lăsat aici. Pentru 
totdeauna! Faţa lui scofâlcită se contractă. „În vise, ţara mea natală 
aud cum mă cheamă; şi să răspund nu pot....” 

— Dar n-au plecat! Încă nu s-au întâmplat toate astea. 

El căscă gura mare de parcă ea îi dăduse un pumn. O trase pe pat 
alături de el, aproape zgâlţâind-o. 

— Adevărat? Cât mai e? Cât? O, zei, spune-mi că-i adevărat! 

— Aşa e, încuviinţă ea. Dar nu ştiu c... cât mai este... vreau să spun, 
nu sunt sigură... o săptămână sau două, cred, până la festivități. 

— O săptămână? Îi dădu drumul, rezemându-se iar de perete. 
Moon... Lua-te-ar, nu ştiu dacă eşti raiul sau iadul; o săptămână. Îşi 


frecă mâna pe gură. Cred totuşi că eşti raiul. 

O îmbrăţişă scurt, cast, cu faţa întoarsă în altă parte. Ea îşi înălţă 
braţele când bărbatul îi dădu drumul şi se agăţă de gâtul lui cu o 
neaşteptată recunoştinţă, şoptind: 

— Nu, nu pleca. Mai stai un pic aşa. Te rog, BZ — simt nevoia să mai 
stai puţin aşa. Strânge-mă în braţe... 

„Până când nu se îneacă totul în hidoşenie. Până pot simţi cum mă 
strâng braţele lui...” 

Gundhalinu se încordă surprins şi parcă străbătut de o stranie 
repulsie. Totuşi braţele lui o încercuiră cu un gest aproape mecanic şi 
o atraseră iarăşi către el, protejând-o, răspunzându-i. 

„Atât de mult timp...”, amintindu-şi de mâinile tandre ale lui Sparks 
de parcă toate se petrecuseră cu o zi în urmă... „a trecut atât de mult 
timp”. Moon îşi coborî capul pe umărul bărbatului, lăsându-și trupul 
parcă să se dizolve, fără să se gândească la nimic, lăsând timpul să se 
scurgă, simțind doar materialitatea cărnii Kharemoughului. Acesta 
conferea materialitate fantomei unui alt trup şi se lovi de lanţurile 
cunoaşterii amare din viitor. După o vreme, simţi cum braţele lui 
Gundhalinu se încordează, îi percepu răsuflarea schimbată; simţi cum 
bătăile propriei inimi se accelerează pe neaşteptate. 

— Vrei tu... cu mine în Sandhi câteodată să vorbeşti? întrebă el 
şovăielnic. 

— Da, zâmbi ea cu faţa îngropată în mâneca lui. Deşi eu... n-o 
vorbesc prea bine... 

— Ştiu. Accentul tău groaznic este, râse bărbatul cu blândeţe. 

— Aşa-i şi-al tău! 

Îi simţi capul sprijinit pe umăr, îl frecă pe spinare cu mişcări lente, 
liniştitoare şi-l auzi oftând. Treptat braţele lui îşi slăbiră încleştarea şi 
căzură în lături; ritmul respirației se schimbă iar. Îşi înălţă capul, îi 
văzu faţa aproape zâmbitoare adormită. Îl lăsă cu grijă pe pat, îi sui şi 
picioarele şi-l acoperi cu pături. Îl sărută apoi blând pe buze şi se duse 
la culcuşul ei de pe podea. 

— Ai reparat-o, ăă? Norocul tău, Albăstrelule. 

Blodwed se aplecă la intrarea în cameră şi luă telemetrul defect pe 
care îl reparaseră polițistul şi Moon, lucrând împreună. În glasul fetei 
aproape că se simţea uşurarea, dar Gundhalinu auzi doar ameninţarea 
şi se încruntă. 

— Hei, de ce-ai făcut asta? 

De pe umerii lui Moon, păsări albe îşi fluturară aripile în sus, 
perechea de starl se strecură sub patul de campanie la auzul vocii lui 
Blodwed. 

— Ca să le dau puţină libertate, răspunse sibila, cu mai multă 
siguranţă de sine decât simţea. 

— O să fugă! De-aia le ţin eu în cuşti... au să plece dacă nu le ţin 


închise, creaturi tâmpite ce sunt! 

— Nu, n-au să plece. Moon întinse palma plină cu bucățele de 
pâine. Păsările coborâră zburând în spirală şi i se aşezară iar pe braţ 
înghiontindu-se pentru o poziţie cât mai bună. Ea le dezmierdă penele 
răsfrânte. Dacă le ţii în cuşti, n-o să le faci să fie ale tale. În nici un 
caz, dacă nu vei deschide niciodată uşa. 

Blodwed traversă camera către ea şi păsările zburară iar. Moon îi 
puse fărâmiturile în palmă, dar fata strânse pumnul, lăsându-le să 
cadă pe podea. 

— Las-o baltă. Nu vreau! Albastrule, spune-mi o poveste. Se apropie 
de Gundhalinu şi se aşeză pe pat. Mai zi-mi ceva despre Vechiul 
Imperiu. 

El se retrase în mod deliberat. 

— Nu mai ştiu alte poveşti. Le cunoşti pe toate. 

— Nu-mi pasă. Tu zi-i înainte. Îi scutură braţul. Mai citeşte-mi din 
cartea aia. Citeşte-i ei, doar e sibilă. 

Moon îşi ridică privirea de la păsările care ciuguleau fărâmiturile 
din jurul picioarelor ei. 

— Stai jos, sibilo, făcu Blodwed un gest poruncitor. O să-ţi placă 
asta. Este vorba despre primul sibil care a existat vreodată, şi de 
sfârşitul Vechiului Imperiu. E cu pirați ai spaţiului cosmic, şi cu 
planete artificiale, şi cu unii de pe alte planete, şi cu super-arme, poc! 

Râzând, se prefăcu că o dezintegrează pe Moon, cu degetul 
îndreptat spre ea ca o armă. 

— Adevărat? zise Moon uitându-se la Gundhalinu. Se cunoaşte într- 
adevăr ceva despre primul sibil? 

Bărbatul înălță din umeri. 

— EI zicea că totu-i adevărat. Entuziasmul lui Blodwed crescu odată 
au tonul vocii. Hai, Albastrule! Citeşte partea aia unde ea îşi salvează 
Adevărata Dragoste din mâinile piraţilor. 

— El a salvat-o pe ea, tuşi indignat Gundhalinu. 

— Bine, dă-i drumul şi citeşte. (Se aplecă, iar starlii fugiră, clicăind 
din gheare când fata cotrobăi pe sub patul de campanie. Găsi cartea 
ferfeniţită şi i-o azvârli lui Gundhalinu). Şi în final, continuă Blodwed, 
ea crede că el e pe moarte şi el crede că ea a murit — i-aşa de trist 
Rânji cu un aer de vampiră. 

— Blodwed, îţi voi spune eu o poveste, interveni Moon agăţându-se 
de o inspiraţie neaşteptată şi văzând-o ca pe o soluţie la problema lor. 
Se aşeză pe jos cu picioarele încrucişate, starlii veniră, gonind 
păsările, şi-şi lăsară boturile ascuţite în poala ei. Despre mine..., 
adăugă, despre Adevărata mea Dragoste, despre contrabandişti de 
tehnologie şi despre Carbuncle. „Şi tu vei asculta, şi vei înţelege...” 
Simţi cum inspiraţia pune stăpânire pe ea, aproape ca o constrângere 
exterioară. 


Spuse din nou povestea; coborând barierele ce-i zăgăzuiau emoţiile, 
permiţându-şi să vadă iarăşi chipul lui Sparks râzând în lumina 
soarelui, să audă muzica lui plutind în voie pe deasupra mării, să 
simtă apropierea strălucitoare ca focul a celui iubit... să simtă plecarea 
lui şi odată cu ea cum i se smulge o parte din suflet. Şi nu uită să 
spună nimic din toate lucrurile pe care le văzuse şi le făcuse... 

— (Vrei să spui că habar n-aveai că va dura cinci ani ca să ajungi pe 
Kharemough? Chiar c-ai fost proastă!) 

— (Aflu cu timpul). 

„„„despre oamenii care încercaseră să o ajute, despre preţul pe care îl 
plătiseră pentru asta. 

— Şi atunci, pe pieptul bărbatului în negru care omora mersii, am 
văzut medalia, medalia lui... Era Sparks, în sfârşit îl... îl găsisem. 

Plecă privirea, apăsându-şi o mână pe obrazul purpuriu, aducându- 
şi aminte doar de mângâierea lui. 

— Vrei să spui că... el e Starbuck? şopti Blodwed, plină de uimire şi 
venerație. Fir-aş a dracu’! Adevărata ta Dragoste a ucis mersii... Şi... şi 
tu încă-l mai iubeşti? 

Moon încuviinţă în tăcere din cap, gura îi tremura. „La naiba cu 
toate, da, îl iubesc!” Inspiră adânc, luptându-se să se controleze; 
făcând sforţări să revină în prezent ca să evalueze reacţia lui Blodwed. 

Nomada se şterse la ochi pe furiş, apoi se scărpină în cap, firele 
părului ei scurt, ridicându-se precum nişte paie. 

— Of... nu-i drept! Acum el o să moară şi n-o să afle niciodată. 

— Ce? încremeni Moon. 

— Schimbarea, zise Gundhalinu. Ultimul Festival, sfârşitul Iernii. 
Sfârşitul Reginei Zăpezii... şi al lui Starbuck. Ei se îneacă împreună. 
Asta-i sfârşitul a tot şi a toate... 

BZ o privi cu o neaşteptată înţelegere tăcută. 

Moon se ridică pe genunchi, şi împinse starlii într-o parte, rupând 
vraja ce-o stăpânise şi-i permisese s-o subjuge pe Blodwed. 

— Mama Noastră a Tuturor... mai e doar puţin timp! Blodwed, 
trebuie să ne dai drumul! Trebuie să-l găsesc trebuie să ajungem în 
Carbuncle înainte de Schimbare. 

Fata se sculă în picioare, înăsprindu-se la față. 

— Nu trebuie să fac nimic! Voi aţi inventat totul, doar ca să vă las 
să plecaţi. Ei bine, n-am s-o fac! 

— Nu-i o minciună! Starbuck este Sparks, şi el are să moară... Nu se 
poate să fi făcut atâta drum ca să las lucrurile aşa! Moon se lupta cu 
panica ce-i creştea în suflet, simțind cum pierde lupta. Dacă pot 
ajunge în Carbuncle, atunci BZ mă va putea ajuta să-l găsesc la timp 
pe Sparks. Iar dacă el nu se întoarce acolo cât mai curând, cei din 
neamul lui vor părăsi planeta, lăsându-l aici. N-au mai rămas nici 
măcar două săptămâni... 


— Atunci peste două săptămâni totul va fi terminat şi niciunul 
dintre voi n-o să-i mai pese chiar de nimic. Aşa că puteţi să rămâneţi 
aici cu mine pentru totdeauna. Blodwed îşi încrucişă braţele fulgerând 
din priviri. 

Moon se ridică în picioare, având senzaţia că pereţii de stâncă se 
strâng în jurul ei. 

— Te rog, te rog, Blodwed! Ajută-ne! 

— Nu-mi pasă dacă toată povestea asta e adevărată! Nici vouă nu vă 
pasă de mine, de ce-ar trebui să-mi pese mie de voi. 

Blodwed prinse mâneca tunicii lui Moon şi trase de pânza subţire, 
sfâşiind-o pe jumătate, apoi ieşi din încăpere, trântind poarta în urma 
ei. 

— Chestia asta nu pot s-o înţeleg, murmură BZ, cu un ton aflat 
undeva între ironie şi disperare. Poveştile pe care le-am citit aveau 
întotdeauna finaluri fericite. 

Întinsă pe jos, dar fără să doarmă, târziu în noapte, Moon simţi, 
cum starlii ce dormeau lângă ea se treziră şi ciuliră urechile. 
Ascultând şi ea auzi sunetul paşilor cuiva care se apropia pe coridor. 
Se sculă în capul oaselor, clipind orbită de strălucirea radiatorului. BZ 
se ridică şi el; tânăra îşi dădu seama că, asemenea ei, extraplanetarul 
rămăsese treaz jumătate de noapte, suferind în tăcere. „Oh, Doamnă, e 
Blodwed care s-a răzgândit...” 

Poarta se deschise brusc, dar silueta care prindea contur în lumină 
nu era a lui Blodwed. Moon sesiză că Gundhalinu aproape îşi ţinea 
respiraţia. Ea rămase liniştită ca o moartă, paralizată. 

„Trezeşte-te, sibilă mică. Am venit să-mi arăţi secretele tale... şi să 
te-nvăţ câteva dintr-ale mele.” Taryd Roh străbătu încăperea, dându-şi 
jos canadiana de pe umeri! Moon se ridică în picioare cu greutate, cu 
mişcări lente. „El nu crede... Mamă, te rog, Mamă, lasă-mă să mă 
trezesc!” Se împletici retrăgându-se când văzu că visul nu se destramă, 
iar rugăciunile ei zburaseră nebăgate în seamă. Simţi cum mâinile lui 
Gundhalinu o apucă de umeri şi o trag către el. 

— Las-o-n pace, pui de căţea ce eşti, dacă nu vrei să-ţi pierzi puţina 
minte pe care-o ai. 

Taryd Roh izbucni în râs. 

— Nici tu nu crezi ce spui, darămite eu! Nu te băga-n chestia asta, 
Albastrule! Altfel o să-ţi arăt eu ce-i aia durere adevărată. 

Strânsoarea lui BZ îşi pierdu toată forţa. Braţele îi căzură în lături şi 
el se trase mai în spate. Moon îşi încleştă dinţii ca să-şi înăbuşe un 
strigăt. Însă când Taryd Roh se întinse spre ea, Gundhalinu făcu o 
mişcare în faţă şi-l izbi în beregată cu o lovitură îndelung exersată. 

Nu avea însă nici un pic de forţă aşa că nomadul Roh îi pară braţul, 
i-l răsuci, şi-l aruncă pe poliţist peste cuşti. Gundhalinu se împinse de 
la perete, dar înainte să-şi recapete echilibrul, pumnul greu al lui 


Taryd Roh îl doborî în genunchi, iar o cizmă îl trimise răşchirat pe 
podea. Apoi Taryd Roh ajunse iar la tânără, cuprinzând-o în braţe. 
Gura lui o acoperi pe a sibilei; înnebunită, Moon se zbătu până când îi 
găsi o buză şi-şi vârî dinţii în ea, simțind cum sângele lui se amestecă 
cu propria-i salivă. 

Cu un strigăt de durere bărbatul o împinse deoparte. Moon fu gata 
să cadă, clătinându-se în încercarea de a se ţine cât mai departe de el. 

— Eşti blestemat, Taryd Roh! Acum ai luat nebunia sibililor, tu cel 
fără de Mamă, şi numai e nici o speranţă pentru tine! 

Vocea ei izbucni ascuţită precum ţipetele păsărilor ce băteau din 
aripi deasupra capului său. Cu toate acestea el continuă să se apropie, 
cu sângele strălucindu-i pe faţă şi cu totul altă nebunie lucindu-i în 
ochi. Moon se agăţă de sârma porţii încuiate, urlând: 

— „Blodwed! Blodwed!” 

Degetele bărbatului i se încleştară în jurul gâtului, iar ea icni şi-şi 
pierdu vocea când durerea îi înaintă treptat de-a lungul braţelor, 
paralizându-i mişcările. El o smuci de acolo. 

Un starl îi atacă piciorul, înfigându-şi ghearele groase prin stofa 
pantalonului, în carne. Colţii se încleştară în gambă, Taryd o trase mai 
departe pe tânără, scuturând din picior ca un cal nărăvaş, până ce 
reuşi să azvârle animalul peste perechea sa care îi dădea târcoale. Însă 
când îşi strânse iarăşi mâinile în jurul gâtului sibilei, începu să se 
clatine, pierzându-şi toată vlaga. 

— Căţea ce eşti! mormăi el, cu vorbele îngroşate de frică. Îşi duse 
mâinile la cap, împleticindu-se, se răsturnă şi căzu, întinzându-se 
nemişcat pe podea. 

Moon rămase în picioare deasupra lui, vorbind cu vocea răguşită. 

— Te voi învăţa eu câteva secrete, necredinciosule. Păşi peste trupul 
inconştient şi alergă către locul unde Gundhalinu încerca nesigur să se 
scoale. Se strădui să-l sprijine cu mâinile ei împovărate de durere şi 
teamă, şi-i zări vânătaia de pe frunte. 

— BZ, te simţi bine? 

El o privi nevenindu-i să creadă ce auzea. 

— Întrebi dacă mă simt eu bine? Îi prinse faţa în palme şi o ţinu aşa 
mult timp, apoi braţele lui o înlănțuiră, strângând-o lângă inimă. 
Moon îşi lăsă fruntea pe gâtul lui. Mulţumesc zeilor... mulţumesc 
zeilor, suntem bine amândoi! 

— Ei bine, dar ce credeţi voi că... faceţi aici? 

Blodwed năvăli prin poartă şi se opri brusc la vederea corpului 
întins jos pe podea. Starlii stăteau în preajma lui precum vânătorii în 
jurul prăzii, mârâind ameninţător. Îşi ridică privirile către Moon şi 
Gundhalinu, aflaţi de partea cealaltă a încăperii; sibila văzu întrebarea 
ce-i apăru în ochi, şi răspunsul pe care-l căpătă fără s-o mai pună. 

— Tu... tu i-ai făcut asta? întrebă pe jumătate înspăimântată. 


Moon făcu un gest de încuviinţare. 

Blodwed căscă gura de uimire. 

— E mort? 

— Nu. Dar mâine când se va trezi o să... o să înceapă să 
înnebunească. O să fie mai nebun. Moon înghiţi deodată un nod. 

Fetiţa se uită la faţa inertă a lui Taryd Roh, apoi îşi ridică iar 
privirile. Pe chip i se citea un ciudat amestec de emoţii; încet-încet, 
mânia se desprinse de celelalte sentimente şi se risipi. Scotoci în 
interiorul canadienei, scoase tranchilizatorul şi-i reglă scala. Se aplecă 
şi lipi ţeavă armei de tâmpla lui Taryd. 

— Nu, n-o să înnebunească. Apăsă butonul; corpul zvâcni. 

Moon tresări şi-l simţi pe Taryd cum devine rigid. Totuşi în sufletul 
ei nu exista nici milă, nici remuşcare. 

— Adio şi n-am cuvinte. Blodwed dădu arma deoparte. I-am spus c- 
o să-i pară rău dacă încearcă să-ţi facă vreun rău. Îşi înălță capul şi-i 
privi iarăşi pe cei doi, cu o expresie mai profundă decât simplul simţ 
al proprietăţii şi mai puternică decât frustrarea. Lua-v-ar naiba, acum 
chiar c-aţi făcut-o lată! Când o să afle Mami ce s-a întâmplat, o să vrea 
să vă jupoaie de vii; ea obţine tot ce vrea, aşa că n-am s-o pot opri. 
Toţi cred că-i sfântă, dar în realitate este doar nebună. Se şterse la nas. 
Bine! Bine, bine, nu vă uitaţi aşa la mine! Am să vă dau drumul. 

Moon se clătină pe picioare când pricepu în sfârşit răspunsul şi căzu 
în genunchi. 

Frigul pătrunzător de dinaintea zorilor o sfredelea pe sibilă, chiar şi 
prin îmbrăcămintea etanşă şi masca de lână maro-cenuşie pe care şi-o 
trăsese pe faţă. Stelele pâlpâiau pe cupola neagră a cerului, iar zăpada 
se întindea argintată dincolo de gura căscată a peşterii în lumina unei 
luni gheboase. 

— N-am văzut niciodată o noapte aşa frumoasă! 

— Nici eu. Pe nici o planetă. Gundhalinu se foi sub păturile termice, 
printre pachetele cu provizii bine legate în faţa glisorului încărcat 
până sus. Şi n-am să mai văd niciodată, chiar dacă ar fi să trăiesc până 
la Noul Mileniu. 

Inspiră adânc, şi tuşi chinuitor când aerul îngheţat îi atacă plămânii 
încă nevindecaţi. 

— Vrei să taci odată? Blodwed se ivi pentru ultima oară lângă ei. 
Vrei să trezeşti toată tabăra? Uite! Vâri ceva în poala lui Gundhalinu; 
Moon recunoscu trei cuşti mici. Duceţi-le înapoi la astroport. Nu le pot 
ţine aici. 

Vocea îi era extrem de încordată. Gundhalinu strecură cuştile sub 
pături alături de el. 

Nomada se îndreptă către celelalte cuşti pe care le îngrămădise 
lângă intrarea în peşteră. O descuie pe prima din ele. 


— Şi le-azvârl afară pe toate blestematele astea sălbatice, care nici 
măcar pe tine nu te plac continuă pe un ton acru uitându-se la Moon. 

Păsările fluturară din aripile cenuşii, rostogolindu-se uimite afară 
din cuşti direct pe sol. Se ridicară din zăpada şi zburară, ţipând libere. 
Fata smuci uşa celei de-a doua cuşti; iepuri de casă cu blana albă 
ieşiră în salturi, căzând peste picioarele lor şi alergară ţopăind sub 
lumina lunii fără nici un zgomot. 

Blodwed deschise şi ultima cuşcă, scuturând-o; puiul de vulpe pitică 
se rostogoli afară, scuipând indignat. Fata îl împinse cu piciorul în 
zăpadă. 

— Hai pleacă naibii de-aici! 

Puiul se aşeză scheunând dezorientat, cu blana lui argintie zbârlită 
în toate direcţiile; se ridică iarăşi, tremurând, şi se strădui să se 
întoarcă iarăşi în locul ce însemna căldură şi adăpost. În drumul lui 
dădu peste piciorul lui Blodwed; scheunând, se frecă linguşitor de 
cizma ei îmblănită la exterior. 

Blodwed trase o înjurătură, se aplecă şi-l luă de jos. 

— Atunci, bine..., şi vocea i se frânse. Am să păstrez restul 
animalelor! O privi din nou pe Moon. Însă acum ştiu să le îngrijesc 
mai bine. Vor dori să rămână cu mine. 

Sibila se mulţumi să încuviinţeze din cap, neîncrezându-se în vocea 
ei. 

— Cred că aţi luat tot ce vă trebuie. Cu gesturi stângace, Blodwed 
dezmierdă capul puiului. Chiar şi telemetrul. Rugaţi-vă să-l fi reparat 
bine, Albastrule. 

— Şi-acum ce-o să faceţi? zise Gundhalinu. Când nu mai aveţi pe 
nimeni să vă repare lucrurile astea... şi nici vreun mijloc de a căpăta 
altele? Voi aţi uitat să mai trăiţi ca adevărații păstori şi vânători... nu 
sunteţi decât nişte paraziți. 

— N-am uitat, replică fata dispreţuitoare. Cunosc şi metodele vechi. 
Mami n-o să trăiască veşnic, indiferent ce-ar crede. Am să pot avea 
grijă de mine însămi..., şi de toţi ceilalţi, odată ce voi fi la conducere. 
N-am nevoie de tine, străinule! Se şterse la ochi. Sau de tine, adăugă şi 
o îmbrăţişă brusc pe Moon. Aşa că mai bine aţi pleca de-aici. Duceţi- 
vă să-l găsiţi pe Sparks, înainte să fie prea târziu. 

Moon o strânse tare în braţe, uitându-i şi iertându-i toate relele. 
Simţi puiul de vulpe zvârcolindu-se între trupurile lor. 

— Am să-l găsesc. 

Împinseră împreună sania pe câmpul acoperit cu zăpadă şi Moon se 
instală la comenzi. Porni sursa de alimentare, urmând instrucţiunile 
predate fără chef de Gundhalinu. 

— Hei, Blodwed! Polițistul se răsuci şi-o privi peste umăr. Ţine asta! 
Azvârli cartea ferfeniţită. Nu cred c-am să mai vreau s-o recitesc. 

— Dar nici eu n-o pot citi, e în limba ta. 


— Mai înainte nu te-a oprit amănuntul ăsta. 

— Plecaţi odată de-aici, lua-v-ar naiba! Flutură cartea ca pe o 
ameninţare, dar Moon îi zări zâmbetul pe buze. 

Sibila aprinse farul săniei şi începură călătoria finală înspre nord. 


34 


Arienrhod stătea pe tronul din sala de audienţe unde peste mai 
puţin de două săptămâni avea să-l primească pe Primul Ministru al 
întregii Hegemonii în ultima sa vizită oficială. Se întrebă aşa, într-o 
doară, dacă va avea milă de ea. Astăzi însă venea doar Comandantul 
Poliţiei şi nu-i trebuia prea multă imaginaţie ca să ghicească motivul 
vizitei. Faptul că PalaThion apărea aici în persoană trebuia să fie un 
indiciu asupra gradului de reuşită a acţiunii lui Starbuck. 

PalaThion îşi lăsă escorta printre nobilii care şedeau la taclale în 
partea îndepărtată a sălii, probabil pentru ca aceştia să nu fie siliţi să 
îngenuncheze. Nici ea nu mai era dispusă să îngenuncheze, acum că 
devenise Comandant — o mică victorie pe care o dobândise, singura, 
de altfel. Arienrhod zâmbi în sinea ei când poliţista îşi scoase casca şi 
se înclină oficial. 

— Maiestate! 

— Comandante PalaThion, arăţi îngrozitor - probabil că munceşti 
din greu. Plecarea oamenilor tăi de pe Tiamat nu înseamnă sfârşitul 
lumii, să ştii. Trebuie să ai grijă de tine, sau vei îmbătrâni înainte de 
vreme. 

PalaThion o privi cu o duşmănie prost disimulată şi cu o disperare 
abia perceptibilă. 

— Maiestate, există lucruri mai rele decât bătrâneţea. 

— Nu-mi pot imagina vreunul, replică Regina rezemându-se de 
spătar. Cărui fapt îi datorez această vizită, Comandante? 

— Două lucruri le socotesc mai rele: crima şi măcelărirea ilegală a 
mersilor. Din tonul glasului se înţelege că amândouă aveau aceeaşi 
importanţă pentru ea. Am venit cu un mandat de arestare pentru 
Starbuck, sub acuzaţiile de crimă şi omorâre a mersilor de pe 
pământul aparţinând unui extraplanetar numit Ngenet. După cum 
ştiţi, el interzisese Vânătoarea pe plantaţia sa. Ochii ei priveau 
acuzator. 

Arienrhod ridică din sprâncene, cu o surprindere doar parţial 
simulată. 

— Crimă? Trebuie să fie vreo eroare, sau altă explicaţie. 

— Am văzut eu însămi un cadavru şi corpurile mersilor. PalaThion 
clipi, când îi reveni amintirea şi colţurile gurii i se lăsară în jos. N-a 
fost nici o eroare şi nu există altă explicaţie. Îl vreau pe Starbuck şi îl 
doresc acum... Maiestate. 

— Bineînţeles, Comandante. Vreau să-l chestionez eu însămi în 
legătură cu acuzaţiile. (Nu mai aflase nimic despre reapariţia lui 
Moon. Dar acum...) Sparks! zise ea. Privi peste albul sălii către locul 


unde acesta stătea printre nobilii care veniră cu costumele de Festival 
pentru a fi examinate de Regină. Bogătaşii izbutiseră deja să obţină 
prototipurile cele mai frumoase şi mai complexe ale fabricanţilor de 
măşti şi să aibă costume care să se asorteze acestora. Stăteau toţi 
laolaltă precum nişte superbe animale fantastice, privind-o impasibile, 
cu fetele lor totemice de mutanţi, creaturi provenite dintr-o 
halucinație provocată de droguri. 

Sparks veni iute la chemarea lui Arienrhod. ÎL privi cum se mişca, 
observând că vesta albastră fără mâneci şi pantalonii strânşi îi 
accentuau supleţea mişcărilor. Totuşi expresia lui era falsă, iar 
gravitatea nepăsătoare îl făcea la fel de străin ca şi orice mască de 
festival. Îngenunche în faţa ei cu o slugărnicie tăcută, ignorând-o 
complet pe PalaThion. Regina nu era sigură dacă grosolănia era 
calculată sau doar vinovată, ştiind că el se simţea vinovat faţă de 
femeie, dar neînţelegând niciodată motivul. 

— Da, Maiestate. 

Ea îi făcu semn să se ridice. 

— Unde este Starbuck, Sparks? 

Bărbatul o privi cu uimire apoi îşi veni iute în fire. 

— Eu... ăă, nu ştiu, Maiestate. A părăsit palatul. Nu mi-a zis când se- 
ntoarce. Rânji sarcastic, arătându-şi curiozitatea. Nu vorbeşte cu mine. 

— Comandantul PalaThion a venit să-l aresteze pentru crimă. 

— Pentru crimă? se-ntoarse Sparks către polițistă. Veninul se ivi în 
ochii acesteia când îi întoarse privirea şi nu dispăru când se uită spre 
Arienrhod. 

— Cât de bine şi-a ales momentul plecării. 

— Haide, Comandante, făcu Regina iritată. Crezi că pot citi minţile? 
Să ştii că nu închid ochii la crimele supuşilor mei. (Expresia lui 
PalaThion spunea că n-ar fi fost surprinsă ca ambele afirmaţii să fie 
neadevărate). Vreau să ştiu mai multe amănunte. Spuneai că ai văzut 
tu însuţi cadavrele? Ale cui cadavre? 

— Am văzut un cadavru... dacă nu puneţi la socoteală leşurile 
mersilor. 

PalaThion înghiţi un nod, de parcă pentru ea constituia ceva mai 
mult decât o simplă amintire neplăcută. Sparks se juca cu agatele de la 
capetele centurii sale, lovindu-le de coapsă ca pe-un bici şi 
strâmbându-se la fiecare lovitură. 

— Era cadavrul unui dillyp. 

— Un Dulău! nu-şi putu ea reţine disprețul din glasul uşurat. 

— Nu, Maiestate, zise cu răceală PalaThion. Un dillyp. Un cetăţean 
liber al Hegemoniei, un oaspete al Cetăţeanului Ngenet. Fusese 
înjunghiat. Conform declaraţiilor lui Ngenet, altă musafiră a lui lipsea 
şi se presupune că a murit. Este vorba de o cetăţeană a acestei planete, 
o femeie din neamul văratic, pe nume Moon Dawntreader. Trupurile 


mersilor fuseseră mutilate. 

— Mutilate? repetă Sparks puţin cam tare. 

Arienrhod simţise privirea insistentă a lui PalaThion îndreptată 
către ea când rostise numele lui Moon: „Bănuieşte”. Era totuşi 
pregătită pentru asta şi-şi păstră neschimbată expresia de dezgust 
politicos. 

— Numele ăsta mi-e vag cunoscut... Nu-i o rudă de-a ta, Sparks? 

— Da, Maiestate. Bărbatul îşi cuprinse încheietura mâinii şi 
Arienrhod îi văzu unghiile muşcând din carne. Dacă vă aduceţi 
aminte, era... verişoara mea. 

— Condoleanţele mele, vorbi ea fără pic de căldură. PalaThion o 
privea nici uimită, nici dezamăgită, ci cu o expresie ce împletea 
ambele sentimente. 

— Revenise în mod ilegal pe planetă. A dispărut cu aproape cinci 
ani în urmă. Propria ei voce scârţâia. 

— Cred că-mi amintesc de întâmplare. „Şi credeam că acela a fost 
sfârşitul, dar nu s-a întâmplat aşa. 

— Ce-aţi vrut să spuneţi, că mersii erau... mutilaţi? zise iarăşi 
Sparks. Cum anume mutilaţi? 

— Am la sediul central o înregistrare filmată, dacă îţi plac astfel de 
lucruri, Dawntreader. 

— La naiba, nu asta am vrut să... vreau să ştiu ce i s-a întâmplat lui 
Moon! 

— Sparks! Arienrhod se aplecă înainte, cu gest de avertizare tăcută. 
La urma urmei, este verişoara lui, Comandante. Bineînţeles că-l 
preocupă ce i s-a întâmplat. „Lua-i-ar dracu”, adăugă în gând văzându- 
l cât era de preocupat. 

— Fuseseră... jupuiţi, Maiestate, se încruntă PalaThion. 

— Jupuiţi? Regina privi către Sparks cu o neîncredere voalată, şi 
zări surpriza din ochii lui. Starbuck n-ar face niciodată aşa ceva. În ce 
scop? 

— De vreme ce este omul dumneavoastră, ar trebui să-i cunoaşte-ţi 
mai bine motivele. PalaThion îşi pipăia centura cu arme, apropiindu- 
se extrem de mult de aroganță. Cine altul ar fi avut posibilitatea să 
înece atâţia mersi dintr-o dată? 

„Nu-mi place asta. Nu-i pot pricepe îndeajuns gândurile”. Arienrhod 
pipăi spirale transparente ale braţului tronului. 

— Păi, Comandante, îţi spun sincer, chiar dacă el ar fi făcut asta, nu 
văd de ce eşti atât de preocupată. În scurt timp va fi mort atunci când 
va veni Schimbarea. Ridică din umeri cu o acceptare fatalistă şi o 
urmă de zâmbet. 

— Legea nu poate conta pe asta, Maiestate, rosti PalaThion 
aruncându-i o privire muşcătoare. În plus moartea aceea ar fi prea 
uşoară pentru el. 


Sparks se întoarse; se abţinu să zică ceva şi-şi trecu mână prin păr. 

Dintr-o dată Arienrhod îşi simţi sângele vâjâindu-i prin urechi. 

— Vorbeşte pentru tine însăţi, extraplanetaro! Îţi sugerez să te 
preocupe propria-ţi scoarță de după Schimbare, iar pe-a noastră să ne- 
o laşi nouă în grijă. 

— Soarta Voastră şi a mea se află în strânsă legătură, Maiestate; de 
vreme ce Tiamat aparţine Hegemoniei. 

Reginei i se păru că „aparţine” fusese subtil accentuat totuşi, 
siguranța poliţistei ceda chiar în momentul cacealmalei, iar 
neîncrederea în sine o readuse la locul său. PalaThion! ştia — da, ştia — 
că lernaticii aveau anumite planuri, dar la fel de sigur ştia că era 
incapabilă să le oprească. 

— În orice caz, îl vreau pe Starbuck pentru interogatoriu şi sper că 
veţi coopera, zise poliţista sec fără să spere absolut nimic. 

— Bineînţeles, voi face tot ce pot ca această neplăcere să fie 
rezolvată. Arienrhod descâlci colierul din mărgele de cristal ce se 
revărsa pe pieptul cămăşii ei, argintii. Dar Starbuck acţionează pe 
propria-i răspundere, el vine şi pleacă atunci când îi place. Nu ştiu 
când o să-l mai văd. 

Gura lui PalaThion se strâmbă cu scepticism. 

— Oamenii mei îl vor căuta, de asemenea. Desigur, m-ar ajuta mai 
mult dacă mi-aţi spune numele lui. 

Arienrhod îi făcu semn lui Sparks să urce pe podium şi-i mângâie cu 
mâna braţul dezgolit. Îl simţi înfiorându-se de parcă atingerea ei îl 
ardea cu un foc rece. 

— Îmi pare rău, Comandante. Nu pot dezvălui nimănui identitatea 
lui. Ar însemna o violare a încrederii, a întregului concept al poziţiei 
lui în societate. Dar voi fi cu ochii pe el... 

Întinse mâna ca să atingă o buclă din părul lui Sparks, şi-o încolăci 
în jurul degetului; bărbatul o privi cu o teamă bruscă. Regina zâmbi, şi 
el zâmbi, îndoielnic. 

— ÎI pot descoperi eu însămi. Şi când o voi face, îl voi lua cu forţa! 
PalaThion făcu plecăciunea cuvenită şi ieşi. 

Sparks pufni în râs, eliberându-şi tensiunea. 

— Chiar sub ochii ei! 

Arienrhod îşi permise să i se alăture, fără o adevărată plăcere, 
amintindu-şi de vremea când râsul reprezenta un lucru simplu, 
avându-şi rădăcinile în bucurie, nu în durere... 

— Ce ruşine că nu-şi va da seama niciodată ce-a pierdut, „Dar 
trebuie să mă conving de asta”. Pentru o vreme, Starbuck va trebui să 
poarte masca Omului Obişnuit. 

Redeveni sobru, Sparks făcu cu capul un semn afirmativ. 

— Asta-mi convine, mormăi el cu amărăciune. 

— Ce s-a întâmplat pe plaja aceea? se aplecă Arienrhod înspre 


bărbat, stăpânindu-l cu privirea. 

— ȚŢi-am spus tot ce ştiam, tot ce-am văzut! Am omorât mersii, ca 
de obicei, şi i-am lăsat ca să-i găsească Ngenet. Nimic altceva! Îşi 
încrucişă braţele pe piept: Nu ştiu ce s-a-ntâmplat după aia. Pentru 
numele Doamnei, aş fi vrut să... Cuvintele răsunau ca o jalnică rugă 
pentru ceva pierdut şi dorit. 

Ea îşi feri privirea, simţindu-şi faţa cuprinsă de o emoție indefinită. 
„Chiar aşa? Atunci pe toţi zeii, sper să nu afli niciodată!” 

— Pe ochii Doamnei! Glisorul derapă şi se opri. 

Gundhalinu imită în şoaptă blestemul înăbuşit al sibilei exasperate. 
O nouă întindere de teren dezgolit, pietros, le blocă urcuşul pe 
versantul altui deal. Polițistul nu văzuse niciodată, şi nici nu se 
aşteptase să vadă, ţinutul aflat dincolo de portul spaţial atunci când 
nu era acoperit de metri de zăpadă troienită. Tiamat ajunsese însă din 
nou la vara orbitală cât timp fusese ţinut prizonier; şi acum intra în 
vara deplină a Schimbării, când Gemenii atingeau punctul de 
periabsidă al drumului lor în jurul Porții Negre. Influenţa 
gravitaţională a Porții intensifica activitatea solară a stelelor gemene, 
dezgheţând încet această planetă îngheţată, făcând ca regiunile 
ecuatoriale să devină treptat insuportabil de fierbinţi. 

În ultimele câteva zile, pe măsură ce-şi croiseră drumul în afara 
pustietăţii negru-argintie unde-şi aveau nomazii tabăra, vremea le 
fusese favorabilă. Singurătatea vastă, strălucitoare, se întinsese ca un 
covor imaculat la poalele piscurilor vulcanice roase de ghețari, sub 
puritatea perfectă a cerului, zi după zi. Şi pe zi ce trecea, deşi ei 
călătoreau spre nord, temperatura scădea treptat spre punctul de 
îngheţ, iar la zenitul sorilor chiar îl depăşea. Mulţumirea lor se 
transformase în blesteme din pricina zădărnicirii planurilor, pe măsură 
ce tot mai multe petice de piatră dezgolită şi de tundră blocau drumul 
glisorului. 

Gundhalinu ieşi încetişor de sub grămada de piei şi pături, îşi târî 
picioarele până în partea din față a vehiculului şi-i ridică tălpicile 
ferind partea fragilă de dedesubt. Moon se opinti cu toată greutatea, 
împingând glisorul şi laolaltă îl târâră în susul interminabilei pante. 
Bărbatul privi umbrele gigantice proiectate de soare pe sol, care le 
reproduceau înaintarea poticnită, încercând să ignore benzile de metal 
încins ce-i strângeau pieptul... şi conştiinţa faptului că slăbiciunea lui 
silea o fată să facă toată munca grea; era conştient că ea se descurcase 
bine complet singură, şi fără să se plângă. 

Ajunseră în sfârşit în vârful dealului, unde începea coborâşul 
înzăpezit. BZ exhală răsuflarea pe care o ţinuse, şi odată cu ea ieşi 
spasmul de tuse profundă pe care şi-l înfrânase. O simţi pe Moon 
venind lângă el, împingându-l la loc pe scaunul din sanie. 

— Cât mai avem? se încruntă ea, trăgându-i iarăşi blănurile până 
sub bărbie cu un gest de infirmieră arţăgoasă. Nu mai avea plante 
medicinale şi el ştia că tânăra pricepuse că tusea lui se înrăutăţise din 
nou. 

Zâmbi scurt şi clătină din cap. 


— Puțin. Poate peste înc-o zi, vom fi acolo. 

„Astroportul. Salvarea. Raiul”. Gundhalinu nu recunoştea că nu-şi 
putea aminti dacă trecuseră cinci sau şase zile de când călătoreau. Nu- 
şi permitea să creadă că trecuse prea mult timp, sau că putuse greşi în 
calcule. 

— Cred că trebuie să facem tabăra acolo jos, arătă Moon. 

Bărbatul îi văzu înfiorarea când o biciuire de vânt înţepătoare ca 
gheaţa lovi creasta dealului. 

— Sorii apun deja, adăugă ea privind peste dealurile nesfârşite ce se 
pierdeau către marea din depărtare, apoi ridică ochii la cerul indigo 
care se întuneca. Se face prea rece pentru tine ca să mai călătoreşti. El 
o auzi inspirând brusc mai sonor decât oftatul vântului: BZ! 

Privi în sus, urmărindu-i mâna, neştiind la ce să se aştepte, dar în 
nici un caz la aşa ceva. 

Din zenitul negru-albăstrui cădeau stele. Nu erau însă stelele de 
sticlă sfărâmată ale acestei planete a iernii... ci stelele care străluceau 
în vise, cele pentru care un om putea să moară, stelele imperiului, 
grandorii şi gloriei... imposibilul transformat în realitate. 

— Ce... ce sunt astea? 

Auzi în vocea lui Moon uimirea şi groaza nenumăraţilor băştinaşi de 
pe şapte planete diferite, de-a lungul unui mileniu, atunci când 
fuseseră martori la ceea se vedea acum. 

Cele cinci nave stelare se măreau cu fiecare bătaie de inimă a lor, 
armoniile de culoare şi intensitate modificându-se şi reordonându-se 
odată cu schimbarea paralaxelor, construind o complexitate în 
complexitate, precum lumina care se revarsă prin prisme de apă 
curgătoare. Gundhalinu privi cum cele cinci nave se realiniază încet, 
deplasându-se într-o formaţie în cruce, văzu jocul focului lor rece 
împrăştiindu-se şi fuzionând într-o imensă stea, simbolul Hegemoniei. 
Culorile străluceau într-o muzică pe care aproape o puteai auzi, 
umplând cerul cu toate nuanțele, cu toate imposibilele transformări 
ale aurorei ce acoperea cerul nopţilor de pe planeta sa natală... 

— Primul Ministru? E Primul Ministru? ajunseră la el cuvintele lui 
Moon, înăbuşite de obrăzarul protector şi de mâna ei ridicată. 

El înghiţi un nod, apoi încă unul, incapabil să răspundă. 

— Sunt nave! răspunse sibila de una singură, când bărbatul n-o 
făcu. Sunt doar nave. Cum pot fi reale, şi în acelaşi timp atât de 
minunate? 

— Sunt Kharemougbhi. 

l-ar fi putut răspunde: „Imperiul” sau „Zeii”. Nu-i spuse că erau 
nave obişnuite, înfăşurate în mantii de proiecţii holografice ca să 
uluiască o lume supusă. Se uită la fata orbită de venerație şi luă 
zâmbetul de pe faţa ei drept apreciere. 

— Zău? Ea îi atinse cu blândeţe obrazul, şi se întoarse cu atenţia 


către cer când formaţia se descompuse iarăşi, flăcările se domoliră şi 
tăciunii aprinşi căzură pe pământ... înapoia dealurilor, la numai două 
culmi depărtare de ei. Ia uite! Se smulse din uimirea care-o cuprinsese: 
Ăla trebuie să fie astroportul! BZ, mai avem puţin. Putem ajunge acolo 
diseară. Nori de chiciură îi crescuseră în jurul obrajilor şi faţa i se 
îmbujoră de emoție. Ajungem la timp! 

— Da, inspiră el adânc. E timp destul. Slavă zeilor! Privi cum ultima 
dintre nave se stinse ca o lumânare în spatele dealurilor înzăpezite. 
„Diseară...” Nu e nevoie să ne grăbim în seara asta. Încă o zi nu mai 
contează. Şi mâine este foarte bine. 

— În câteva ore am fi acolo, îl privi ea surprinsă. 

Polițistul ridică din umeri, privind tot in depărtare. 

— Poate c-aşa e. Începu să tuşească, şi-şi înăbuşi accesul cu palma. 

Moon îi puse o mănuşă pe frunte, ca şi cum i-ar fi controlat 
temperatura. 

— Cu cât mai repede te vede un tămăduitor... un medic, cu atât mai 
bine. 

— Bine, dădaco! 

Ea-i dădu un ghiont. Gundhalinu rânji, înflăcărarea revenindu-i 
când Moon porni sursa de alimentare. Glisorul trecu silențios peste 
culme şi porni în jos, ascunzând până şi luminile stârnite de asolizarea 
navelor. Ore... numai câteva ore, până când va reveni la viaţă, până îşi 
va redobândi traiul pe care aproape că-l pierduse pentru totdeauna, 
singura viaţă care merita să fie trăită. Zei, da, voia să ajungă în seara 
asta la astroport! „Atunci de ce spusese „mâine”? „Şi mâine este foarte 
bine”. Îşi mişcă mâinile pe sub pături, deplasând animalele lui 
Blodwed, care se bucurau de căldura trupului său — rămăseseră doar 
două. Pasărea verde murise cu trei-patru nopţi în urmă. Dimineaţa îi 
făcuseră un mormânt mic în zăpadă. Acolo singur plec cu... rostise cu 
voce tare aceste cuvinte, îngenunchind în zăpadă sub prezenţa tăcută 
a cerului. 

Le rostise din ochi la fiecare revărsat de zori, când se trezea 
descoperindu-se liber şi o vedea pe fată în cortul gonflabil, destul de 
aproape ca s-o atingă, dar nemaiatingând-o niciodată din acea noapte. 
Îi veghease somnul, visele care îi treceau peste chip... faţa bălană şi 
părul răvăşit, alb ca zăpada, paloarea sălbatică, nenaturală, ce-i era 
mai familiară acum decât propria-i piele smeadă; toate îi deveniseră 
deodată frumoase şi adevărate. În închipuirea lui, o ţinuse iarăşi în 
braţe, îi sărutase buzele ca s-o trezească în zori... şi în această 
pustietate fără de sfârşit, bărbatul fusese liber într-un fel cum nu 
fusese niciodată, liber de trecutul şi de viitorul său, de codurile rigide 
care-i defineau existenţa. Aici el plutea fără formă, ca un embrion, şi 
nu se ruşinase simțind o dorinţă arzătoare pentru fata primitivă cu 
ochii ca ceața şi ca agatul. 


O văzuse trezindu-se din vise neplăcute, sub sărutul său imaginar, 
rămânând întinsă şi privindu-l cu un zâmbet somnoros. Văzuse cum 
ochii ei se umpleau de înțelegere şi recunoscuse dorinţa ezitantă de a 
răspunde, care-i umplea trupul. Însă doar ochii lui întrebaseră, şi doar 
ochii ei îi răspunseseră. lar acum o altă dimineaţă n-avea să mai 
existe... 

Ajunseră pe culmea unui ultim deal, înfriguraţi şi suferinzi; tăcuta 
strălucire din zori a astroportului se deschise înaintea lor precum un 
soare răsărind la miezul nopţii. Domul scund al complexului subteran 
era o proeminenţă vastă pe șesul îndreptat spre mare, aproape un oraş 
în toată puterea cuvântului, o lumină nepământeană îi inunda 
suprafaţa curbată. Acum nu se mai zărea nici un semn al navelor 
stelare, suprafața impenetrabilă a cupolei nu era întreruptă de nici o 
deschidere. Departe, la orizont, pâlpâia forma de scoică a 
neadormitului Carbuncle. 

Gundhalinu oftă, liniştindu-şi apăsarea dureroasă din piept. Moon 
şedea tăcută în faţa comenzilor; bărbatul se întrebă dacă era uluită la 
vederea primului astroport pe care-l zărise vreodată... până când îşi 
aminti că acesta nu era primul ei port stelar. Mâna fetei se întinse 
brusc şi-i apăsă umărul, într-un gest care mai degrabă cerea liniştirea 
decât o oferea. El îşi înălţă palma ca s-o acopere pe-a ei, dar constată 
că degetele refuzau să-l asculte. Cobor? braţul. 

— Nu-ţi face griji, murmură polițistul cu stângăcie. Mai bine-am 
coti la stânga, să ne apropiem de intrarea principală. Securitatea va fi 
sporită de un câmp magnetic pentru vizita de stat... nu vreau să păţim 
ceva din pricina măsurilor lor de prevedere. 

Ea îl ascultă, continuând să fie tăcută. Prins în capcana neaşteptatei 
sale incapacităţi s-o atingă, s-o liniştească, pe ea sau chiar pe sine, 
Gundhalinu privi domul înălțându-se înaintea lor. 

Mai aveau o sută de metri până la intrarea principală când în jurul 
lor se revărsară lumini şi o voce imaterială le ordonă să se oprească. 
Patru oameni, purtând uniforma albastră pe care Gundhalinu aproape 
că uitase cum arăta, se apropiară de ei cu precauţie; ştia că în interior 
erau mai mulţi care supravegheau glisorul. Vizierele căştilor lor erau 
coborâte, nu putea recunoaşte pe nici unul. Faptul că ştia că erau 
oamenii lui nu-l consola, nici nu-l liniştea. Rămăsese încremenit, cu o 
stinghereală vinovată, de parcă era un criminal şi nu o victimă. 

— Încălcaţi o zonă interzisă. (El recunoscu însemnele de grad ale 
unui sergent, dar nu şi vocea acestuia). Îndepărtaţi-vă, Iubitori ai 
Mamei, şi dacă aţi adus cu voi mai mulţi din clanul vostru de hoţi, 
luaţi-i şi pe ei, înainte de a vă folosi drept ţinte vii. 

Gundhalinu îşi înăspri vocea. 

— Cine dracu! te-a învăţat procedura, sergent? 


Sergentul tresări, prefăcându-se surprins. 

— Cine dracu” vrea să ştie? 

Făcu un semn din mână. Doi dintre oamenii săi o înconjurară pe 
Moon, iar al treilea îl trase pe Gundhalinu din sanie. Picioarele 
acestuia cedară şi se aşeză în zăpadă, fără prea multă ceremonie. 

— Lasă-l în pace! 

— Luaţi-vă mâinile de pe ea! 

Protestul său mânios se auzi odată cu cel al lui Moon când sibila 
porni către el şi cei doi oameni o smuciră înapoi. Gundhalinu îşi 
împinse gluga pe spate şi-şi scoase obrăzarul. În mod deliberat, vorbi 
în Klostan, limba de bază de pe Portul Nou: 

— Îţi spun eu „cine vrea să ştie”, sergent. Inspectorul de Poliţie 
Gundhalinu vrea să ştie. 

Sergentul îşi împinse în sus viziera căştii, holbându-se: 

— Voi, zei... 

— Gundhalinu e mort! 

Al treilea poliţist se uită cu atenţie la el. 

— Pe mileniul care vine este chiar el! 

Moon se eliberă şi-l ajută să se ridice. Gundhalinu îşi şterse 
pantalonii şi se înălță cu o demnitate lentă. 

— Rapoartele despre moartea mea au fost premature. Îşi puse braţul 
în jurul fetei, sprijinindu-se pe umărul ei. 

—  Inspectore! Sergentul se repezi să ia poziţia de drepţi. 
(Gundhalinu asocie un nume feţei lui: TessraBarde). Credeam că 
bandiții v-au făcut de petrecanie, domnule. Daţi-i o mână de... 

— Mă simt bine. Gundhalinu clătină din cap, în timp ce Moon îşi 
intensifică strânsoarea într-un gest protector, de apărare, refuzând să 
se desprindă de el. Sunt bine acum, zise uitând dintr-o dată de frig şi 
de oboseală, simțind cu uşurare, căldură şi putere 

— Bine-aţi venit înapoi, Inspectore! Aţi făcut-o exact la timp. Unul 
dintre poliţişti îi strânse mâna şi o examină cu curiozitate pe Moon. 
Gundhalinu simţi că se nasc implicaţii. Cine-i prietena dumneavoastră, 
Iubitoare a Mamei? 

— E bine să fii înapoi — habar n-aveţi cât de bine e. 

Aruncă o privire obrazului lipsit de mască al lui Moon, îi văzu 
suspiciunea temătoare şi înţelese în sfârşit că o parte din nesiguranța 
ei tăcută se concentrase asupra lui. Îi zâmbi liniştitor şi simţi 
strânsoarea ei domolindu-se. 

— Însoţitoarea mea a fost prizonieră împreună cu mine. Înainte de a 
mai povesti despre noi amândoi.., amână el momentul când ştia că va 
trebui să mintă,... ne-ar fi de folos o masă caldă şi un loc să ne 
odihnim. 

El tuşi sfâşietor, subliniindu-şi starea. 

— Inspectore, după cum ştiţi, domnule..., îl auzi pe TessraBarde,... 


ăă, localnici nu au voie să intre în complex. 

— Pe toţi zeii, sergentule! (Îşi pierduse răbdarea). Dacă bandiții 
Iernatici n-ar fi pătruns în afurisitul ăsta de complex, n-aş fi acum aici 
pe jumătate mort! Şi dacă n-ar fi existat această femeie, n-aş mai 
existat deloc! Porni către intrarea în tunel, susţinut încă de braţul lui 
Moon. Aduceţi-ne sania! 

Nimeni nu mai obiectă. 

Jerusha îşi frecă ochii şi-şi înăbuşi un căscat cu palma. Zumzetul a 
aproape cincizeci de conversații se rostogolea pe deasupra şi în jurul 
ei, se înălța către tavan şi era reflectat îndărăt, adormind-o. Astăzi 
rămăsese trează timp de douăzeci de ore, după o altă noapte de somn 
întrerupt; chiar şi această poziţie onorantă, aşezată la principala masă 
a sălii, printre semizeii Adunării Hegemonice, se transformase într-un 
alt test de rezistenţă. După ora de la bordul navei Primului Ministru si 
a Apărării, se aflau acum în miezul zilei şi nu în toiul nopţii; ca atare, 
noaptea devenise zi pentru fiecare cei delegaţi să-i întâmpine. 

În seara asta dăduse mâna cu însuşi Primul Ministru Ashwini, 
purtând o uniformă de gală a Comandantului Poliţiei, încărcată de 
destule galoane şi alămuri pentru a se lua la întrecere cu soarele. Sau 
aşa crezuse ea până când văzuse îmbrăcămintea de ceremonie a lui 
Ashwini, din brocart cu pietre preţioase, splendid croită pentru a 
sublinia fiecare linie a trupului său încă tânăr. Ce vârstă avea oare, 
măsurând după timpul real? Patru sute de ani? Cinci sute? Până si 
Arienrhod simţea probabil un fior de invidie la imaginea a tot ceea ce 
reprezenta el. (Fusese cuprinsă de o plăcere secretă aflând că 
Arienrhod nu avea permisiunea de a participa la acest banchet). Prim 
Ministru pe viaţă, Ashwini îi urmase la putere tatălui său ca un 
element din spectacolul Hegemonic în secolele de după perioada în 
care visele Kharemoughului de a domina planetele de acelaşi categorie 
fuseseră spulberate de indiferența fundamentală a spaţiului şi timpului 
galactic. O salutase pe Jerusha cu o curtenie politicoasă, în care ea îi 
citise neîncrederea la găsirea unei femei în această postură. Şeful 
Justiţiei, Hovanesse, stătea acum lângă el, dar Jerusha era aproape 
indiferentă la genul de rapoarte pe care acesta le primea despre ea. 

Un servo-mecanism se opri lângă ea, îndepărtă cu dexteritate al 
şaselea sau al şaptelea fel de mâncare, neatins, şi-i aşeză un altul în 
faţă. Jerusha îşi sorbi ceaiul, privind petele de grăsime rotindu-se pe 
suprafaţa lui aburindă, neagră-roşiatică. Opărise ceaiul până când 
linguriţa fusese gata să se dizolve, şi spera că va fi destul de tare s-o 
ţină trează. 

— Vă reținem de la adevăratul somn de noapte, Comandante? 

Jerusha se întoarse, plină de vinovăţie, să-l privească pe bărbatul 
din dreapta ei, Primul Secretar, Temmon Ashwini Sirus, un fiu natural 


al Primului Ministru. Era un bărbat drăguţ, cu o piele deschisă la 
culoare şi oase mari pentru un Kharemoughi, cam în jurul vârstei 
mijlocii. Ultimul aspect o surprindea, pentru că Primul Ministru însuşi 
arăta mai tânăr. Totuşi amănuntul părea mai puţin surprinzător 
precum existenţa unui bastard printre membrii Adunării, acest 
depozitar de bază al aroganţei Kharemoughi. În mod evident, Temmon 
Sirius îşi câştigase o faimă considerabilă ca politician luptător pe 
planeta lui natală, şi asta-l îndemnase pe Primul Ministru să încalce 
tradiţia şi să-l „aleagă” într-un post vacant din Adunare. În prima oră, 
Jerusha purtase o conversaţie banală cu el şi cu Preşedintele Camerei, 
îmbrăcat regeşte, din stânga ei, a cărui colonie pătrunzătoare o făcea 
să strănute. Conversaţia murise însă de la sine şi femeia fusese 
recunoscătoare când ei îşi lăsaseră atenţia atrasă în altă parte. 

— Nu, bineînţeles că nu, Secretare Sirus, murmură ea, amintindu-şi 
în sfârşit de bunele maniere. Îşi trecu un deget pe sub marginea aspră, 
împletită a gulerului înalt. 

— Abia dacă v-aţi atins de mâncare. Şi asta după toate chinurile 
celui mai bun bucătar al dumneavoastră de a ne face pe plac. Coaja de 
canawba este excelentă. 

Vorbea Klostan cu uşurinţă, un lingvist desăvârşit, precum 
majoritatea tehnicienilor Kharemoughi. „Dar ce altceva are el de făcut 
toată viaţa?” Îi zâmbi prosteşte. „O zei, scoateţi-mă de-aici...” 

— În domeniul meu de activitate nu particip la multe dineuri cu 
douăsprezece feluri de mâncare. După atâţia ani, propriul ei grai i se 
părea mai străin decât tiamatana. Cred că n-am să fiu la înălţimea 
provocării. „A niciunei provocări!” 

— Gustă pepenele galben, Comandante. Aprobă când ea ridică 
ascultătoare lingura zimţată şi continuă: cred că a te bucura de 
mâncarea bună este singura cale de a supravieţui plictiselii groaznice 
a acestor afaceri de stat. Şi a bea băuturi bune... 

„Deci asta ţi-a dezlegat limba”. Înghiţi altă lingură de pepene, 
dându-şi seama brusc de faptul că îi plăcuse, împotriva voinţei sale. 
„Oh, ce dracu... să trăieşti într-o lume de vis pentru o oră, asta va 
trebui să-ţi ajungă pentru toată viaţa. Prefă-te că totul a ieşit aşa cum 
ai vrut tu şi că nu se va sfârşi odată cu plecarea definitivă.” Jerusha 
privi afară spre întinderea impunătoare, roşie-aurie, a câmpului de 
asolizare, unde navele Adunării veniseră să se odihnească precum o 
cenuşă stinsă, ca mii de monezi bătute, după splendoarea învăpăiată a 
coborârii lor. Rețelele energetice ale câmpului şi anexele sale 
periferice erau acoperite cu lumină, precum suprafaţa coagulată a 
unui şuvoi de lavă. Şi, pentru o clipă femeia simţi un val de mândrie şi 
de plăcere la vederea celor mai incredibile realizări ale omenirii, 
fiindcă se afla printre cei mai de seamă cetăţeni ai săi, pentru viitorul 
mai glorios ca niciodată care i se întindea înainte... făgăduiala sirenei 


care o ispitise să plece de pe lumea natală. „Şi pentru ce...?” Privi din 
nou de-a lungul meselor dispuse sub formă de arbore, la feţele ca nişte 
frunze însufleţite mişcându-se în vânt, la chipul lui Sirius; gândind, pe 
neaşteptate, cu durere: „BZ... acest moment trebuia să-ţi aparţină ţie, 
nu mie”. 

— Cum s-a-ntâmplat că... 

— Iertaţi-mă, Comandante. Sergentul din gardă pătrunsese între ei, 
scuzându-se: lertaţi-mă, domnule. 

— Ce este, TessraBarde? Jerusha nu putea recunoaşte urgenţa 
deosebită din tonul lui. 

— Îmi pare rău că vă întrerup, doamnă, dar m-am gândit că aţi vrea 
să aflaţi... tocmai ce l-am găsit pe Inspectorul Gundhalinu. 

Lingura Jerushei zdrăngăni peste petalele farfuriei sale în formă de 
floare. 

— E mort. 

— Nu, doamnă, eu însumi l-am văzut. L-a adus o băştinaşă. Un 
medic îl examinează chiar acum, în spitalul... 


— Unde-i? întrebă Jerusha pe cea mai apropiată tehniciană, când 
intră din holul aripii spitalului în camera de consultaţie. Îl lăsase pe 
TessraBarde să-i dea o explicaţie Primului Secretar, sperând dar nici 
prea păsându-i dacă scuzele ei fuseseră suficiente. Unde-i inspectorul 
Gundhalinu...? 

— Înăuntru, Comandante, arătă femeia cu bărbia, mâinile fiindu-i 
pline cu echipament. 

Jerusha trecu prin cea de-a doua uşa, crezând doar pe jumătate că 
odaia nu avea să fie pustie. 

— Gundhalinu! 

Camera nu era goală şi numele lui îi explodă pe buze cu mai multă 
tulburare decât intenţionase. 

Din locul unde şedea, bărbatul se răsuci s-o privească; picioarele îi 
atârnau peste marginea mesei de consultaţii, era dezbrăcat până la 
brâu, iar un medic îmbrăcaţi în albastru îi plimba în dreptul pieptului 
un aparat de diagnosticare. Jerusha îi putea număra toate coastele, ce- 
i ieşeau prin piele ca nişte doage de butoi. Îi văzu chipul şi nu-şi putu 
crede ochilor când înregistră amănuntele, scofâlcit, neras, ştirb. Când 
se opri în faţa lui, îl văzu bâjbâind după o cămaşă, apoi îi făcu semn 
medicului să se îndepărteze; îşi mişcă mâinile prin aer, iar în cele din 
urmă şi le încrucişă peste piept întocmai ca un băieţel ruşinat. 

— Comandante... 

„Da, pe toţi zeii; tu eşti ăsta, BZ...” Femeia îşi stăpâni impulsul de a- 
l îmbrăţişa ca o mamă, distrugând astfel complet demnitatea lui şi a 
ei. 

— Nu eşti o privelişte prea plăcută, zise ea, zâmbind până când 


crezu că nu mai puţea suporta. 

— Zeilor! Scuzaţi-mă, Comandante... nu credeam să vă văd astfel... 
adică, vreau să spun, atât de prezentabilă... 

— BZ, tot ceea ce contează cât de cât pentru mine este dacă tu eşti o 
realitate. În cazul ăsta, festivitatea de sus nu este, la urma urmei, 
lipsită de sens. 

Faţa lui se strâmbă într-un zâmbet. 

— La fel de real ca şi venirea lor. 

Se gârbovi, ridicând o mână ca să:şi acopere gura când începu brusc 
să tuşească. 

— Te simţi bine? Doctore, care-i problema? 

Jerusha se întoarse către tehnician şi-şi dădu seama pentru prima 
oară că în cameră mai exista o a patra persoană, stând tăcută într-un 
colţ. 

Medicul ridică din umeri. 

— Epuizare fizică. Pneumonie dusă pe picioare... 

— Nimic care să nu se poată rezolva cu câteva antibiotice, îl 
întrerupse brusc Gundhalinu. Şi o mâncare caldă pentru prietena mea 
şi pentru mine. Zâmbi iute spre necunoscuta tăcută, iar medicului îi 
azvârli o privire dezaprobatoare. 

— Să văd ce pot face, Inspectore. 

Tehnicianul părăsi încăperea, cu faţa complet inexpresivă. Jerusha 
se întrebă dacă îşi ascundea astfel iritarea, sau un simplu chicotitul. 

— Dacă aş fi ştiut, aş fi adus cu mine toată mâncarea care mi-a 
rămas. Prima jumătate a dineului meu la nivel de stat ar fi putut hrăni 
toată populaţia muritoare de foame a planetei. 

Curiozitatea o făcu să înainteze în timp ce vorbea, uitându-se peste 
chiuvete şi rafturi umplute cu medicamente, pentru a o studia pe 
tăcuta observatoare. O fată cu pielea albă, îmbrăcată într-o canadiană 
albă, cu o vânătaie în curs de vindecare pe faţă; „o băştinaşă?” 
Jerusha se încruntă. Fata îi întoarse uitătura dar nu cu timiditatea 
speriată la care se aşteptase, ci cu o fixitate cercetătoare. Ceva îi părea 
familiar... 

Gundhalinu îi urmări privirea insistentă şi vorbi un pic prea iute 

— Comandante, aceasta e Văratica ce mi-a salvat viaţa. Ea m-a adus 
înapoi la timp pentru plecarea definitivă. Moon, apropie-te şi fă 
cunoştinţă cu Comandantul PalaThion: Dacă pe planeta asta există 
cineva care să te poată ajuta să-ţi găseşti vărul, atunci ea e aceea. Am 
fost luat prizonier de către bandiți, doamnă, şi ea la fel. Dar ea... 

Jerusha lăsă cuvintele să se rostogolească pe deasupra sa nebăgate 
în seamă, „Moon... Văratică... Moon Dawntreader Văratica!” 
Nevinovata răpită, musafira omorâtă a lui Ngenet, clona pierdută a 
Reginei... clonă Reginei! Da, recunoştea acea față, cum că o vedea în 
sfârşit cu claritate. O străbătu un fior rece: „Ce caută aici? Cum poate 


să se afle aici, cum poate să fie cea care l-a adus înapoi? Nu ea...” Fata 
veni lângă Gundhalinu; mâinile bărbatului se strânseră protectoare 
peste ale ei. „BZ nu ştie că e proscrisă, oare nu-şi aduce aminte de 
ea?” 

— Comandante PalaThion, zâmbi Moon şi neliniştea i se citi 
deodată pe faţă. 

— Ce cauţi... 

— Comandante, îmi asum răspunderea pentru aducerea ei... 

Gundhalinu se opri când o mulţime de voci umplu camera 
exterioară. Jerusha văzu cum se luminează la faţă, iar apoi cum este 
cuprins de panică atunci când îşi dădu seama ce limbă se vorbea. 

— Sfinte...! Comandante... Moon, zise el, smucind canadiana de pe 
spatele fetei, am nevoie de haina ta. 

Moon îl lăsa s-o ia, ba chiar îl ajută s-o îmbrace de parcă îi înţelegea 
cumva stânjeneala. Polițistul coborî de pe masă, încheindu-şi 
canadiana până sus, când Primul Secretar şi Preşedintele Camerei 
intrară, urmaţi de cel puţin şase comeseni şi însoțitorii lor. Jerusha îi 
salută, şi văzu mândria lui Gundhalinu. 

— Comandante! Primul Secretar Sirus le răspunse la salut printr-o 
înclinare a capului. Când am aflat că ofiţerul dispărut era din neamul 
nostru am decis că trebuie să venim şi să-l felicităm noi înşine pentru 
faptul că s-a-ntors nevătămat. 

Privi de la Gundhalinu la Moon şi iarăşi la Gundhalinu, de parcă nu 
putea crede că un Kharemougbhi ar fi putut vreodată să arate astfel. 

— Inspector BZ Gundhalinu, sadhu, salută Gundhalinu din nou, de 
parcă trebuia s-o dovedească. 

Brusc, Jerusha fu mulţumită că-şi petrecuse ultima lună de nopţi 
nedormite, ascultând fără chef Sandhi vorbită, special pentru această 
ocazie. Încă nu putea desluşi toate convoluţiile rangurilor. 

— Tehnician de rangul al doilea, Sadhanu, bhai, vă... mulţumesc 
tuturor că aţi venit. Este cea mai mare onoare, este cel mai înălţător 
moment din viaţa mea. 

—  Gundhalinu-eshkrad. Expresia lui Sirus se relaxă la auzul 
complimentului şi la asigurarea verbală că se aflau, totuşi, în prezenţa 
unui aristocrat. Clasei şi familiei tale prestigiu, aduci, că la o astfel de 
vârstă tânără deja inspector eşti. 

— Vă mulţumesc, sadhu. Pistruii lui Gundhalinu se înroşiră. Încercă 
să-şi reţină un acces de tuse, dar nu reuşi; ei îl aşteptară să termine cu 
simpatie politicoasă. 

— Cel mai bun ofiţer al meu a fost el. Lipsa i-am simţit-o extrem de 
mult. 

Jerusha fu încântată de privirea surprinsă a lui Gundhalinu atunci 
când auzi omagiul, şi încă rostit în Sandhi. Moon stătea între ei, 
tăcută, zâmbind când îl privi pe BZ, de parcă, într-adevăr ar fi înţeles 


ce fusese spus despre el. Jerusha îi observă pentru prima oară tunica; 
culorile ei amplificau ciudăţenia pielii ei deschise la culoare şi al 
părului argintat de lumină. Era costumul tradiţional al nomazilor din 
Iarnă; ea văzuse o singură dată unul, etalat ca o raritate în vitrina unei 
prăvălii de antichităţi din Labirint. „Cine eşti tu, fetiţo?” 

Îl auzi însă doar pe Secretarul Sirus prezentându-se şi ridicând o 
palmă în sus într-un gest ce constituia echivalentul Kharemoughi al 
strângerii de mână. Moon deveni pe neaşteptate rigidă la auzul 
numelui său. Gundhalinu făcu un pas în faţă, ridicându-şi mâna. O 
clipă de stânjeneală trecu printre ei ca o scânteie electrică înainte ca 
palmele să li se întâlnească. Poliţista observă că mâna lui Gundhalinu 
nu se putea deschide complet; degetele îi erau chircite ca nişte cleşti. 
Văzu apoi cicatricile alb-rozii încreţindu-i încheietura în partea 
interioară. „O, zei, BZ...” 

Sirus continuă să facă prezentările. Gundhalinu îşi menţinu un chip 
inexpresiv atunci când parfumatul Preşedinte al Camerei refuză să-i 
atingă mâna. „Oare crede că-i molipsitor?” se încruntă Jerusha. Când 
vedea tăieturi la încheietură, Jerusha îşi dădea seama imediat ce 
însemna şi ştia că şi Kharemoughii recunoşteau ce se petrecuse. 

— Tu... probabil că îngrozitoare greutăţi ai îndurat, pierdut în 
sălbăticie după ce nava de patrulare ţi s-a prăbuşit, Inspectore 
Gundhalinu. Cuvintele lui Sirius ofereau posibilitatea unei explicaţii. 

— Eu... eu pierdut n-am fost în sălbăticie, Secretare Sirius, spuse 
împietrit Gundhalinu. Am fost de către banditi făcut prizonier. Ei m- 
au tratat... rău. Îşi plecă ochii sub greutatea privirilor reunite, lungi, 
şi-şi lipi încheieturile de coapse. Dacă nu era femeia aceasta, niciodată 
nu m-aş mai fi întors. Ea mi-a salvat viaţa. Întinse mâna, prinse cotul 
sibilei şi o trase în faţă. Aceasta e Moon Dawntreader Văratică. 

Expresia lui îi spuse fetei de onoarea care îi era acordată. Zâmbi 
înspre el, apoi îl privi pe Sirius cu o bruscă încordare. 

— O băştinaşă? rosti Preşedintele cu voce sonoră de băutură. O 
ignorantă barbară a salvat un inspector Kharemoughi? Asta nu prea 
mă amuză, Gundhalinu-eshkrad, nu mă amuză de loc. 

— N-am intenţionat să fac o glumă. Gundhalinu îşi înălţă capul, cu 
vocea dintr-o dată blândă si rece. Nu este o sălbatică neştiutoare. Este 
cea mai înţeleaptă şi mai nobilă fiinţă umană din această încăpere. 
Este o sibilă. 

Grijuliu, îi trase într-o parte gulerul tunicii; Moon îşi ridică bărbia 
cu mândrie ca să arate o rană de cuţit pe jumătate vindecată şi un 
trifoi tatuat. Jerusha se strâmbă. „Pentru numele Luntraşului, acum 
chiar că ai făcut-o!” 

O surprindere instinctivă se ivi pe feţele privitorilor, Preşedintele 
era însă prea ameţit ca să mai fie respectuos să-şi aducă aminte de 
bunele maniere. 


— Ce înseamnă asta pe planeta unde ne aflăm? Poţi s-o îmbraci într- 
o robă şi eshkrda să-i spui dar asta din ea o Tehniciană nu va face. O 
sibilă pe lumea asta... Se opri brusc, când cineva îl apucă din spate, 
bolborosindu-i cuvinte tăioase, neinteligibile. 

Jerusha o urmărea pe fată şi-i văzu obrajii colorându-se de parcă 
înțelesese fiecare cuvânt rostit acolo. Moon se îndepărtă câţiva paşi de 
Gundhalinu, cu brațele ţepene şi spuse într-o bombastică limbă 
Sandhi: 

— Eu doar o cupă sunt care cunoaştere cuprinde. Şi înţelepciunea 
celor care beau din mine înţeleaptă mă face. Proștii fac o sibilă 
proastă, oriunde ea se află. 

Jerusha tresări şi clătină din cap. Feţele Kharemoughilor se încreţiră 
de uimire. 

— Să te ofensăm n-am intenţionat, zise Sirus în grabă, împăciuitor. 
De vreme ce o femeie sfântă eşti pentru cei din neamul tău, meriţi şi 
respectul nostru, sibilo. Zâmbi scurt, autocritic. Dar Sandhi unde a 
învăţat ea, Comandante? 

— Eu am învăţat-o, rosti Gundhalinu, înainte ca Jerusha să 
pregătească răspunsul care era evident. Bărbatul îşi trecu braţul în 
jurul umerilor lui Moon şi o trase către el. Cu tot respectul datorat 
distinsului Preşedinte, aş dori să spun că dacă pe ea Gundhalinu- 
eshkrad o voi face, dacă ea soţia mea va fi, onoarea întregii mele clase 
ea o va înălța. 

De data asta uimirea se aproprie de groază pe feţele lor. Jerusha 
privi cu ochi mari la fel ca şi ceilalţi. 

— „..înspăimântător..., auzi ea vocea piţigăiată a unei femei aflată 
undeva mai în spate. 

— Gundhalinu-eshkrad, îşi schimbă Sirus poziţia, stânjenit, aţi avut 
mari greutăţi de îndurat, înţelegem asta... 

Gundhalinu şovăi în faţa dezaprobării lor unanime. Braţele i se 
înmuiară, dar mâinile îi rămaseră pe umerii lui Moon. 

— Da, sadhu, murmură el, dar nu vreau insultată s-aud că e. Ea mi- 
a salvat viaţa. 

— Bineînţeles, surâse iarăşi Sirus. Dar nu intenţionezi cu ea să te 
căsătoreşti... Privi de la unul la celălalt. 

— Ea iubeşte pe altcineva, spuse BZ, aproape cu tristeţe. Moon se 
răsuci sub mâinile lui ca să-l privească. 

— Deci cu ea te-ai căsători? întrebă indignat Preşedintele. Mândrie 
nu ţi-a mai rămas de loc? Eşti atât de degenerat? Să spun un astfel de 
lucru fără ruşine! Eşti deja unul care a ratat sinuciderea! 

Sensul acuzei putea fi şi acela de laş. 

Gundhalinu inspiră adânc, şuierând. 

— Am încercat această onorabilă faptă. Nu e vina mea că n-am 
reuşit! Îşi întinse mâinile. 


— Este întotdeauna greşeala unui om cu adevărat superior, atunci 
când nu reuşeşte. (Vorbea o altă persoană oficială, necunoscută 
Jerushei). Cineva care a ratat sinuciderea nu merită să trăiască. 

Pavăza asaltată a respectului de sine a lui Gundhalinu se sfărâmă cu 
totul; se retrase împleticindu-se câţiva paşi până la masa de 
consultaţie şi se agăţă de ea de parcă înseşi acele cuvinte fuseseră o 
lovitură mortală. 

— Iertaţi-mă, sadhanu, bhai, pentru... pentru că mi-am făcut de 
ruşine clasa şi familia. Nu putea nici măcar să-i privească. N-am 
meritat niciodată onoarea respectului dumneavoastră, sau a prezenței 
aici. Dar vă merit disprețul şi repulsia. Nu sunt mai bun decât un 
sclav, decât un animal târâtor. 

Braţele începură să-i tremure. Jerusha înaintă rapid ca să-l susţină 
înainte de a se prăbuşi. 

— Ce-aţi păţit, oameni buni! se răsti ea peste umăr fără să-i mai 
pese. Ce vreţi de la el? Vreţi să-i tăiaţi iarăşi venele, să priviţi cum i se 
scurge încet-încet „onoarea”? Unul din neamul vostru, un ofiţer 
curajos, cuviincios, a trecut prin iad şi a fost destul de puternic ca să 
supravieţuiască, iar voi nu-i puteţi spune decât „omoară-te”!? 

— Comandante, nu eşti una de-a noastră, spuse calm Sirus. 
Gundhalinu... înţelege, dar tu nu vei putea niciodată să-nţelegi. 

— Mulţumesc zeilor pentru asta. 

Jerusha îl ajută pe Gundhalinu să urce pe masă, nesalutând atunci 
când persoanele oficiale care murmurau începură să părăsească 
încăperea. Auzi vocea Preşedintelui ridicându-se intenţionat pentru a-l 
denumi pe Gundhalinu printr-o formă de adresare rezervată pentru cel 
mai de jos Neclasificat. Gura poliţistului tremura; înghiţi convulsiv. 

— Cetăţene Sirus! vorbi Moon pe neaşteptate. 

Jerusha folosi chemarea lui Moon ca pe o scuză pentru a se 
întoarce, în vreme ce Gundhalinu îşi recăpăta stăpânirea de sine. Îl 
văzu pe Sirus ezitând în prag şi observă strădania fetei de a-şi înfrâna 
mânia în timp ce-l privea. Reuşi s-o facă; Jerusha sesiză că supărarea 
fusese copleşită de o altă emoție mai importantă. 

— Eu... eu să vă vorbesc trebuie. 

Sirus îşi ridică sprâncenele şi aruncă o privire spre Gundhalinu. 

— Cred că deja prea multe cuvinte s-au spus. 

Ea scutură din cap cu o hotărâre încăpăţânată, părul ei lins, de 
culoare deschisă, fluturând în aer. 

— Despre... despre altcineva. 

— În calitate de sibilă îmi ceri asta? 

Altă negare din cap. 

— V-o cer ca nepoată. 

Membrele lui încetară să mai încerce să-l deplaseze. Ultimii 
Kharemougbhi care ieşeau priviră în spate, şi simţiră ceva, dar ieşiră în 


coridor. Jerusha clipi, şi-l simţi pe Gundhalinu îndreptându-se în capul 
oaselor. 

— E vorba despre fiul dumneavoastră. De la ultimul Festival. 

Ochii lui Sirus scrutară iute în trecut. Încuviinţă o dată din cap apoi, 
privindu-i pe cei doi poliţişti, îi indică lui Moon cealaltă încăpere. Ea 
ieşi în urma lui, privind peste umăr. 

Ochii lui Gundhalinu o urmăriră, de parcă faptul că o pierdea din 
vedere era mai mult decât putea el îndura: dar faţa îi era lipsită de 
speranţe. 

— BZ... Inspectore Gundhalinu! îi reclamă atenţia Jerusha cu o voce 
ascuţită. 

— Doamnă... Capul lui se răsuci ascultător, dar neatent. 

Jerusha ezită, brusc nesigură de ceea ce urma să facă. 

— BZ... n-o iubeşti cu adevărat pe fata asta, nu-i aşa? 

El înghiţi un nod. 

— Ce-ar fi dac-o iubesc, Comandante? Poate fi scandalos, dar nu-i o 
crimă. 

— BZ, tu chiar nu-ţi dai seama cine-i ea? 

Bărbatul o privi fără să răspundă şi ea îi citi vinovăția pe faţă. 

— E fata pe care am pierdut-o odată cu contrabandiştii acum cinci 
ani. Insistă, spunându-i ceea ce BZ ştia deja sperând că va fi îndeajuns. 
E o proscrisă, o persoană revenită în mod ilegal pe planetă. Va trebui 
deportată. 

— Comandante, eu nu pot... Mâna sănătoasă i se strânse pe tăblia 
capitonată a mesei. 

— BZ, dacă într-adevăr o iubeşti, atunci acest lucru nu trebuie să fie 
o problemă, zâmbi încurajator Jerusha. Însoară-te cu ea. Ia-ţi zborul, 
cu ea, lângă tine ca soţie. 

— Nu pot. Gundhalinu luă o sondă ascuţită de pe tava de la capătul 
mesei şi-i încearcă vârful în palmă. 

— Doar n-o să-i laşi pe snobii ăştia ipocriţi... 

— Nu-i asta, se crispă el. Şi să nu mai vorbiţi astfel despre 
conducătorii Hegemoniei. Au tot dreptul să mă critice. 

Jerusha deschise gura, apoi o închise iarăşi. 

— Moon nu s-ar mărita cu mine. Puse sonda la loc. Fa e... ăă, legată 
prin jurământ, adăugă bărbatul de parcă acea relaţie neoficială de 
căsătorie continua să fie nepotrivită pentru o anume parte a minţii 
sale. E legată de vărul ei... fiul Primului Secretar Sirus. Privi iar către 
uşa de la intrare, incredul. Îl iubeşte. A încercat în tot acest timp să 
ajungă în Carbuncle ca să-l caute. Vorbea sec, aidoma cuiva care 
citeşte un raport. Numele lui e Sparks Dawntreader. 

— Sparks? 

— ÎI cunoaşteţi? 

— Da, şi-l cunoşti şi tu. L-am salvat odată din mâinile negustorilor 


de sclavi, în ziua ultimei tale vizite la palat. După aceea l-a agăţat 
Arienrhod şi de atunci este unul dintre favoriţii ei la curte. Asta l-a 
transformat într-un depravat. 

Gundhalinu se încruntă. 

— Atunci e posibil... 

— Ce să fie? 

— Moon crede că el a devenit Starbuck. 

— Starbuck! Jerusha îşi duse o mână la frunte Da... da, se 
potriveşte. Zei, vă mulţumesc! Şi-ţi mulţumesc si ţie. Se întoarse către 
bărbat: încerc de mai mult timp să aflu cine e Starbuck, aşa că acum îl 
voi putea înhăţa pentru crimă, şi pentru omorârea ilegală de mersi. 

— Crimă? tresări Gundhalinu. 

Ea încuviinţă. 

— A ucis un dillyp, sau i-a lăsat pe Dulăii lui s-o facă. Crezusem că 
o omorâse şi pe Moon... dar şi numai atât e de-ajuns. De data asta am 
s-o rănesc pe Arienrhod acolo unde-o doare! 

„Deci ai devenit mai ticălos decât mi-am imaginat vreodată, 
Dawntreader”. Îşi reaminti un băiat bătut zdravăn, cu un fluier 
sfărâmat, un ucigaş în negru suprapus peste imaginea unui țărm 
acoperit cu cadavre. „Nici în cele mai nebuneşti coşmaruri ale mele nu 
mi-am imaginat că ai să cazi de atât de sus.” 

— l-am... promis lui Moon că o să-l găsim... că o să-l ajutăm, dacă 
vom putea. Dacă n-o să putem noi, îl va prinde oricum Schimbarea. 

— Nu fi prea sigur de asta. Deci Moon încă îl doreşte, chiar şi după 
ce ea trebuie să-l fi văzut ce-a făcut pe plaja aceea? 

Jerusha fu lovită de tulburătoarea înţelegere a faptului că Sparks le 
aparținuse în egală măsură lui Arienrhod şi lui Moon... şi încă le mai 
aparţinea. „Clona lui Arienrhod”. 

— De unde ştiţi? zise Gundhalinu 

— N-are importanţă. Femeia atinse cu mâna un dispozitiv metalic în 
formă de con ataşat cu senzori cu ventuze. 

— Ea spune că încă îl iubeşte. Nu te poţi opri aşa pur şi simplu, 
după atâţia ani... Vrea să ştie doar dacă Sparks are pentru ea aceleaşi 
sentimente. 

O pâlpâire de speranţă pierdută ieşi la suprafaţă. 

„Asta-i într-adevăr tot ce doreşte?” 

— BZ, n-o pot lăsa liberă în oraş. Jerusha clătină din cap, pipăindu- 
şi însemnele de pe guler. Îmi pare rău, dar nu pot să risc. 

— Nu înţeleg. N-are de gând să contamineze pe nimeni. Voi rămâne 
cu ea până-l vom găsi pe Sparks. 

— Şi-apoi ce-o să faci? 

El ridică mâinile, apoi le lăsă să cadă. 

— Nu ştiu... Comandante, Schimbarea este extrem de aproape şi 
când se va produce, n-o să mai conteze dacă Moon a fost sau nu în 


afara planetei. Văraticii urăsc ideea în sine. Ea a stat doar câteva 
săptămâni pe Kharemough. Ce rău poate să facă? 

— Mă întrebi ce rău poate să facă aici o sibilă, când ea îşi cunoaşte 
motivul existenţei? ripostă, femeia aproape cu mânie. Dacă izbutim 
să-l înhăţăm pe Starbuck, poate să împartă aceeaşi celulă cu el. Dar 
altfel, crede-mă, este mai bine pentru toţi cei implicaţi ca ei doi să nu 
se mai vadă niciodată. 

— Nu pot crede că aud asta de la dumneavoastră. Cuvintele erau 
îngreunate de o acuzaţie posomorâtă. 

— Nici mie nu-mi vine să cred că te aud spunând că ea nu-i o 
ameninţare! Gundhalinu, ce naiba s-a strecurat în timp? Nu mă forţa, 
BZ. Fii un Albastru cumsecade şi acceptă faptele, nu mă face să te 
rănesc acum. 

— in la ea. Mi se pare că trebuie să însemne ceva. Începu să 
tuşească, apăsându-se pe piept. 

— Mai mult decât datoria ta în faţa legii? 

— E doar o văratică nevinovată! De ce naiba n-o putem lăsa în 
pace? Replica sună ca venind din partea unui om aflat în suferinţă. 
Jerusha îşi dădu seama că bărbatul îşi era cel mai necruţător 
inchizitor. 

— Nu e o Văratică oarecare, BZ, zise ea fără chef. N-ai observat 
niciodată cât de mult seamănă cu Arienrhod? 

Expresia de pe faţa lui spunea că n-o credea în toate minţile. 

— Gundhalinu, vorbesc serios! Am toate motivele să cred că Regina 
şi-a făcut cumva nişte clone. Iar singurul motiv posibil pe care l-ar 
putea avea ar fi acela că ea nu doreşte sfârşitul Iernii. (Îi explică totul, 
fiecare detaliu al dovezilor). Aşadar... Moon este o sibilă. Nu pot risca 
lăsând-o pe Arienrhod să pună mâna pe... pe ea însăşi, deţinând o 
astfel de armă ucigătoare. Ea face tot ce poate ca să-şi menţină 
puterea în acelaşi stadiu. „Şi continuă să corupă tot ce atinge pe lumea 
asta”. Iar eu fac tot ce pot ca să mă asigur că n-o să scape basma 
curată. Asta include ţinerea lui Moon cât mai departe de ea. 

— Nu pot crede aşa ceva. Gundhalinu clătină din cap şi ea îşi dădu 
seama că el cu adevărat nu putea să creadă. Moon... Moon este o 
persoană cum n-am mai întâlnit niciodată. Nu seamănă de loc cu 
Arienrhod! Ei îi pasă de toţi şi de toate... şi toţi simt asta. Dacă într-un 
bărbat sau într-o femeie există o scânteie de bunăcuviinţă, Moon o 
face să se aprindă. Toţi se îndrăgostesc de ea... nu se pot împotrivi. 

Un zâmbet prostesc îi ridică uşor colţurile gurii. Jerusha se strâmbă. 

— În numele zeilor, BZ, nimeni nu-i atât de minunat! 

— Ea este. Staţi de vorbă împreună. 

— Mai bine nici nu m-aş uita la ea, dacă este aşa cum pretinzi tu. 
Nu-i de mirare că se zice că „dragostea e oarbă”, adăugă apoi, mai cu 
blândeţe. Simti cum i se accentuează un surâs de apărare, în vreme ce 


indignarea transforma buzele bărbatului într-o linie. Unghiul sub care 
priveşti tu lucrurile este desincronizat, atâta tot. Ai nevoie de o masă 
bună, de mult somn şi de timp ca să poţi crede că ai revenit în lumea 
căreia îi aparţii. 

— Nu vorbiţi de sus cu mine! Gundhalinu izbi în tava cu 
instrumente şi obiectele de pe aceasta săriră şi scânteiară. Jerusha 
tresări. Ştiu unde mă aflu şi nu mai aparţin acestui loc! Nu sunt 
potrivit să fiu inspector de poliţie, nu sunt bun să aparţin rasei umane. 
Tot ce vreau este să-mi respect unica promisiune pe care sunt capabil 
să mi-o ţin şi pe care am făcut-o unicei persoane care nu dă doi bani 
pe faptul că am ajuns ce-am ajuns. lar acum încercaţi să-mi spuneţi că 
ea e un monstru şi că trebuie s-o ţin departe de singurul lucru pe care 
şi-l doreşte, atunci când se află atât de aproape de el! 

— Îţi spun că-i datoria ta, ca ofiţer de poliţie, să protejezi 
Hegemonia! Asta trebuie să fie pe primul plan. Nu poţi să începi să 
ajustezi legea potrivit cu gusturile tale Nu aşa se procedează. „Eu 
trebuie s-o ştiu”. 

— Atunci demisionez. 

— Nu-ţi accept demisia. În momentul de faţă eşti prea valoros 
pentru mine. Am nevoie de fiecare om disponibil până când decolează 
ultima navă. (În timp ce vorbea, ştia că existau infinit mai multe 
lucruri în joc: o carieră, respectul de sine al unui om, poate chiar viaţa 
lui). Ascultă-mă, te rog, BZ. Ştii că nu ţi-aş fi spus toate astea dacă n- 
aş fi „crezut-o”. Arienrhod este o ameninţare. „Şi un monstru şi o 
boală”. Ea reprezintă un pericol pentru Hegemonie, şi asta face din 
Moon tot un pericol, „indiferent ce este ea”. Iar Starbuck e un criminal 
, corupt, care a omorât tot ce însemna odată Sparks Dawntreader cu 
aceeaşi siguranță cu care a ucis mii de mersi. Gândeşte-te, 
Gundhalinu, gândeşte-te la asta! Eşti încă un ofiţer bun — nu poţi nega 
că-ţi neglijezi obligaţiile. Şi nu-i faci un serviciu lui Moon dacă o dai 
pe mâna lor. 

Rațiunea începu să se strecoare în ochii lui Gundhalinu, şi o 
hotărâre tainică. „Rămâi alături de mine, BZ”. 

Moon reapăru în uşă, uitându-se peste umăr, cu faţa chinuită de 
zădărnicirea planurilor şi de dezamăgire. Înapoia ei, Sirus părăsea 
cealaltă cameră. „La naiba, eram pe punctul de a câştiga!” Jerusha se 
întoarse către Gundhalinu, şi văzu cu o bruscă uşurare că expresia de 
pe faţa lui nu se schimbase. 

— BZ, şopti ea, nu trebuie să fii tu acela. O s-o rețin cu ajutorul 
altcuiva. Rămâi aici până când te vor trata. Ai nevoie de odihnă şi... 

— O voi face eu, îi replică de parcă ea nu exista. Coborî de pe masă 
şi rămase în picioare nesigur, adunându-se pentru a-şi face datoria. 
Deja m-au tratat, Comandante. Mă simt bine - trebuie s-o fac acum, 
înainte să mă răzgândesc. 


Pistruii săi de un alb anemic ieşeau în evidenţă: ca nişte stele pe 
pielea oacheşă. 

Moon îl privi, şi se opri în mijlocul încăperii. 

— BZ? 

Gundhalinu vorbi încetişor: 

— Moon, eşti arestată. 

Moon se ghemui chiar pe marginea scaunului, lipindu-se de geamul 
curb, atunci când naveta porni silenţioasă din staţia astroportului. 
Înăuntru era doar o mână de oameni, în special tehnicieni ieşiţi din 
schimb, mergând în oraş să se alăture mulțimilor participante la 
Festival. Carbuncle... ajunsese la capătul călătoriei care durase atât de 
mult şi care o costase atât de mult. Privi fix înainte pe când erau 
absorbiți într-un întuneric conturat de inele aurii care pulsau, clipind 
de fiecare dată când treceau printr-unul precum un silențios ac de 
cusut... clipind şi iar clipind, pentru a-şi păstra văzul limpede. 

Îşi frământă mâinile cu o furie neputincioasă, simțind cum 
legăturile reci, rigide îi muşcau din încheieturi. Gundhalinu şedea 
alături, dar separat de ea printr-o prăpastie de netrecut: cea a trădării 
şi a Datoriei. Oare ce-i spusese femeia aceea? Sau el tot timpul 
intenţionase să procedeze astfel? Îi aruncă o căutătură, dar îşi întoarse 
brusc faţa de la el când îl descoperi privind-o. În ochii lui se citea 
acum suferinţa calmă şi înțelegătoare, nu asprimea de neiertat a 
Inspectorului Gundhalinu în care ar fi putut lovi cu o furie adevărată. 
Nu se putea uita în ochii lui chinuiţi de teamă să nu se piardă în ei, să 
nu provoace amintirea acelor ochi întru totul omeneşti atingându-i 
chipul sub lumina zorilor, având nevoie de ea, dorind-o, rugând dar 
fără să ceară niciodată... amintirea clipei în care aproape-i 
răspunsese... aproape... 

„Să te ia naiba, mincinosule, ticălosule! Te-am crezut, am avut 
încredere în tine...” Se luptă cu lacrimile neaşteptate. Capul i se izbea 
de geam în ritmul frustrării. El o luase s-o ducă la închisoare, iar peste 
câteva zile semenii lui aveau s-o ia din nou de pe această planetă, 
pentru totdeauna, abandonând-o pe altă lume ca să-şi ispăşească exilul 
lung de-o viaţă. Gundhalinu chiar o minţise pe PalaThion, spunându-i 
că medicii îl trataseră deja, astfel ca să-l lase să facă el însuşi această 
treabă. Şi îl auzise oferindu-se voluntar — voluntar — să-l aducă pe 
Sparks, să-şi facă penitenţa lăsându-l pe iubitul ei să fie acuzat de 
crimă şi trimis pentru tot restul vieţii într-o colonie penitenciară de pe 
vreo planetă de iad... dacă putea fi găsit la timp. Iar dacă nu putea fi 
găsit... 

Ea îi povestise totul Primului Secretar Sirus, încercând să nu-l 
urască; când îi vorbise de medalia care purta numele lui şi de fiul său, 
văzuse cum ochii se umplu de ecoul luminos al unor vremuri de 
demult, petrecute în aceiaşi loc în care se aflau acum. „A purtat-o 
mereu, întotdeauna a vrut să fie ca dumneavoastră, să afle secretele 
universului”. 


El râse cu o plăcere uimită, vrând să ştie unde se afla acum fiul său 
şi dacă ei doi se puteau întâlni. Ezitând, Moon îi spuse că puteau şi că- 
l va vedea la curtea Reginei Zăpezii. Ca şi Sparks, Sirus se născuse 
după celebrarea unei vizite oficiale a Adunării pe Samathe; la 
următoarea vizită Primul Ministru, îşi luase băiatul, ajuns aproape de 
vârsta mijlocie. Sibila îşi dăduse seama că Sirus cântărise posibilităţile 
pentru propriul lui fiu, şi cu o neaşteptată speranţă amestecată cu 
teamă, îi explicase totul: 

— „„Starbuck va fi sacrificat împreună cu Regina la sfârşitul 
Festivalului, dacă până atunci nu-l salvează nimeni. Aşteptase ca 
şocanta informaţie să se înregistreze şi apoi, îndreptând asupra lui 
toată puterea voinţei adăugase: Îl puteţi salva! E nepotul Primului 
Ministru, e fiul dumneavoastră, nimeni nu va îndrăzni să-l execute 
dacă veţi da ordin să fie lăsat în viaţă! 

Sirus se retrăsese însă cu un zâmbet gol, de mâhnire. 

— Îmi pare rău, Moon... nepoată. Sincer îmi pare rău. Dar nu te pot 
ajuta. Deşi aş dori-o... Degetele îi tremurară. Nu pot face nimic, noi 
suntem doar nişte personaje decorative! Imagini, idoli, jucării — noi nu 
conducem Hegemonia ci suntem numai nişte podoabe ale ei. Ar trebui 
să modifici însăşi Schimbarea, iar ritualul acesta este mult prea 
important pentru a fi distrus de un capriciu al meu. Îşi plecase 
privirea. 

— Dar... 

— Îmi pare rău. Oftase şi ridicase din umeri, privindu-şi palmele 
goale.. Dacă pot face ceva pentru a ajuta şi stă în puterea mea, o voi 
face. Ia legătura cu mine şi spune-mi despre ce e vorba. Dar nu pot 
săvârşi miracole... Nici măcar n-aş şti cum să încerc. Aş vrea să nu-mi 
fi spus niciodată toate astea. 

Se răsucise pe călcâie şi plecase lăsând-o în picioare, singură. 

Singură... În toată viaţa ei nu se simţise niciodată atât de singură. 
Naveta încetini, apropiindu-se de lumina de la capătul tunelului, şi se 
opri şuierând. Privind afară, Moon văzu o cavernă imensă făcută de 
mâna omului şi un peron larg, puternic luminat. Pereţii erau zugrăviți 
în fâşii întunecate, o încercare zadarnică de a-i face să arate 
sărbătoresc. Peronul era pustiu, cu excepţia celor trei santinele bine 
înarmate care stăteau de pază; în seara aceasta accesul către astroport 
era limitat cu mai multă stricteţe decât în mod obişnuit. Ajunseseră în 
Carbuncle, dar fata nu sesiza deloc adevărata lui identitate. 

Tehnicienii părăsiră vehiculul într-un grup vesel ce-şi dădea coate, 
unul sau doi aruncară priviri scurte în spate înainte de a traversa 
peronul. Gundhalinu se sculă în picioare, tuşind sfâşietor, fără un 
cuvânt îi făcu semn fetei să se ridice. Ea urmă drumul pe care 
merseseră tehnicienii, cu capul plecat, pierdută în tăcerea întrebărilor 
fără răspunsuri. În capătul opus al peronului se aflau ascensoare de 


diferite mărimi. Tehnicienii dispăruseră deja într-unul din ele. 
Gundhalinu purta tot haina lui pătată de sânge şi o cască 
împrumutată; gărzile cercetară cu mai multă atenţie actele lui de 
identitate decât chipul prizonierei. 

Ascensorul urcă şi urcă, până când Moon îşi simţi stomacul gol 
răsucindu-se într-un spasm de protest. Nu se opriră nicăieri. Putul 
liftului se ridică prin miezul scobit al unuia dintre pilonii de susţinere 
ai Carbuncle-ului, până în inima oraşului de jos — unde veneau 
mărfurile şi de unde ele plecau către întreaga Hegemonie... dar asta n- 
avea să se mai întâmple niciodată. 

Uşile glisară deschizându-se când ajunseră la nivelul oraşului. 
Zgomotul, culoarea şi vacarmul sărbătorii se năpustiră peste ei, 
copleşindu-i precum veselia unui nebun. Bărbaţi şi femei dansau prin 
faţa lor pe muzica stridentă a unei orchestre nevăzute, băştinaşi şi 
extraplanetari laolaltă, umplând docurile pustii şi murdare cu agitaţie 
şi cu cele mai de neimaginat contraste de haine şi de fiinţe. Moon 
şovăi şi-l simţi pe Gundhalinu ferindu-se odată cu ea când neaşteptata 
cacofonie le zdruncină simţurile acordate la tăcerea gingaşă a zăpezii. 

Bărbatul înjură în Sandhi, întrerupându-şi tăcerea, dar apucă braţul 
fetei şi o împinse afară din lift înainte ca uşile acestuia să se poată 
închide iarăşi. O conduse pe lângă mulţimea ce se împingea în toate 
părţile, strecurându-se printre interminabilele furci caudine către 
depozitele de la care începea aglomerata Stradă Principală; în cele din 
urmă o opri la adăpostul unui spaţiu ferit dintre două clădiri. Cu un 
gest hotărât, o lipi cu spatele de perete. 

— Moon... 

Ea întoarse capul, înecând imaginea feţei lui în imaginile străzii. 
„Nu-mi spune că-ţi pare rău... nu!” 

— Îmi pare rău. A trebuit să procedez aşa. 

Luă mâinile fetei în ale sale. Cu degetul mare apăsă pe încuietoarea 
scobită de pe traversa cătuşelor, acestea se deschiseră cu un ţăcănit. 
Le scoase şi le aruncă deoparte. 

Fata îşi privi mâinile, neîncrezătoare, apoi se uită la chipul lui. 

— Fra singura cale ce ne putea aduce aici în oraş, trecând de pază, 
odată ce Comandanta te recunoscuse. Clătină din cap, după care îşi 
şterse faţa asudată cu dosul palmei. 

— Mamă sfântă! inspiră ea adânc aer, încleştându-şi pumnii. Minţi 
foarte bine. 

— S-a terminat cu Bunul Albastru Gundhalinu, strânse el din buze. 
Ridică braţele şi-şi scoase de pe cap casca împrumutată, lovind-o cu 
palma aproape respectuos. Nimeni nu-nţelege că asta nu se mai 
potriveşte. 

Vocea i se aspri, trădând acuzarea de sine. Se aplecă şi puse casca 
pe caldarâm. 


— BZ, nimeni nu trebuie să ştie. Îi atinse braţul: Nu poţi să le spui 
că am dispărut în mulțime? 

Fl se ridică, cu gura ca o lamă de cuţit şi ochii precum cenuşa. 
Moon înţelege că acela nu era catalizatorul, ci doar precipitatul 
schimbării lui. 

— Comandanta mi-a spus ce ştia despre vărul tău. Nu putem ajunge 
la el în palat, dar ea zicea că Sparks vizitează uneori o femeie numită 
Ravenglass, care stă pe Aleea Lămâiului. Asta-i un loc de pornire la fel 
de bun cu oricare altul. Păstra distanţa faţă de ea şi faţă de sine însuşi, 
retrăgându-se pe un teren mai sigur. Cred că putem să mergem acolo 
aşa cum suntem — nimeni n-o să se uite la noi doi în toată gloata asta. 
Privind-o se încruntă pe neaşteptate. Împleteşte-ţi părul. Este prea 
asemănător cu... iese prea tare în evidenţă. 

Fata îi dădu ascultare, fără să înţeleagă. 

— Ţine-te de mine, şi orice ai face, nu te desprinde în mulţimea 
asta. Trebuie să străbatem jumătate din oraş şi tot timpul o să urcăm. 
Întinse mâna sănătoasă şi ea i-o prinse puternic. 

Începură drumul în susul Străzii, asaltaţi de îngrozitoarea 
intensitate a veseliei oraşului. lernaticii petreceau cu un fel de 
disperare neînfrântă, pentru că era ultimul Festival pe care aveau să-l 
mai cunoască vreodată, Văraticii celebrau venirea Schimbării ce va 
pune în ordine lumea lor. Vederea cizmelor şi  mantalelor 
impermeabile din piele de klee, a feţelor arse de soare şi frig ale 
nenumăraţilor insulari care veniseră în pelerinaj, umplu ochii lui 
Moon şi-i ridică în gât nodul dorului de casă. Se trezi cercetând feţele, 
căutând una pe care o cunoştea, mereu dezamăgită... până când zări 
un cap roşcovan cu părul tuns scurt, un tânăr îmbrăcat într-o manta 
impermeabilă care se îndepărta de ei. Se strădui să se desprindă din 
strânsoarea lui Gundhalinu, dar acesta nu-i dădu drumul să plece. 
Clătinând din cap, o târî mai departe pe Stradă, până când îşi dădu 
seama singură că erau vreo cincizeci de văratici cu părul roşu plutind 
pe valurile acestei mări de feţe. 

Vânzătorii îşi proslăveau mărfurile în gura mare, petrecăreţii dansau 
prinşi în lanţuri umane, actorii şi muzicanţii se căţărau pe cutii şi pe 
trepte ca să câştige pentru o clipă adoraţia mulţimii trecătoare. Era în 
toiul nopţii, dar de la amiază nimeni nu părea să mai ştie cât e ceasul 
şi Moon cel mai puţin dintre toţi. Primul Ministru sosise, şi de acum 
până la noaptea măştilor spectacolul avea să devină tot mai sălbatic. 

Proprietarii de magazine extraplanetari îşi vindeau ultimele mărfuri 
pe preţuri de nimic, sau le dădeau pe degeaba, îngrămădeau haine, 
mâncare şi lucruri necunoscute în uşile prăvăliilor, spunând parcă: 
LUAŢI-LE. lernatici înfăşuraţi în lungi fâşii de pânză împodobite cu 
creaturi totem ale clanului defilau pe mijlocul străzii, luminaţi de 
focuri reci holografice. Moon ţipă speriată când o pocnitoare explodă 


lângă ea şi-şi scrise numele în aer cu o scăpărătoare incandescentă pe 
care o descoperise în mod neaşteptat în mâna ei. Bătăi cu pumnii, sau 
altele mai serioase izbucniră de-a lungul aleilor atunci când tensiunile 
aflate dedesubtul valenţelor în curs de schimbare ale Festivalului 
explodară cu o violenţă bruscă. Moon trebui să se lupte să-l ţină ea pe 
Gundhalinu când o încăierare se stârni lângă ei şi reflexul îl mână într- 
acolo. Un albastru regulamentar cu o cască strălucitoare revendică 
conflictul pentru el, iar Gundhalinu îşi schimbă din nou direcţia, 
grăbit. 

În timp ce urcau mai departe pe Stradă, Moon simţi cum starea de 
spirit a mulțimii o molipsea de un optimism ameţitor, bombardând-o 
cu conştiinţa absolută a faptului că se afla în sfârşit aici; acesta era 
oraşul, acesta era Carbuncle, un loc de o inimaginabilă încântare. 
Ajunsese la timp, ajunsese în timpul Schimbării, când probabilitățile 
nu mai funcționau şi orice devenea posibil. Venise să-l găsească pe 
Sparks, să schimbe Schimbarea, şi aşa urma să facă. 

Tot mai mult se descoperea conducându-l ea pe Gundhalinu, 
trăgându-l contra curentului de omenire, în timp ce simţurile şi 
rezistenţa lui slăbeau, iar ale ei sporeau. Când îl auzi tuşind, întoarse 
capul, îi văzu faţa transpirată şi-şi aduse aminte că el renunţase la 
odihnă şi tratament medical ca s-o ajute. Dar când încetini, bărbatul 
clătină din cap şi o grăbi iarăşi: 

— Suntem aproape. 

Ajunseră în sfârşit în Aleea Lămâiului. Moon găsi un magazin; încă 
era deschis şi-l întrebă pe vânzător despre Fate Ravenglass. Acesta îi 
privi surprins faţa; ea îşi strânse gulerul desfăcut al tunicii peste 
tatuaj. 

— Fate locuieşte chiar alături, micuță doamnă, — dar n-o s-o găsiţi 
acolo. Aleargă pentru măştile ei, prin tot oraşul. Reveniţi mâine, poate 
o să aveţi mai mult noroc. 

Moon încuviinţă tăcută, dezamăgirea îi luase graiul. Gundhalinu se 
sprijini cu toată greutatea de zidul coşcovit al clădirii. 

— Aveţi... aveţi ceva pentru tuse? 

— Nu prea multe acum, ridică din umeri vânzătorul. O amuletă 
pentru sănătate. 

Polițistul mormăi dezgustat şi se îndreptă de spate. 

— Haide, să-ntrebăm prin jurul tavernelor. 

— Nu. Moon îi prinse braţul, oprindu-l. În primul rând trebuie să 
găsim un loc unde să dormim la noapte. Ne vom întoarce mâine aici. 

El ezită. 

— Eşti sigură? 

Sibila aprobă din cap, minţind, dar ştiind că el nu mai putea 
continua să meargă prea mult timp şi ştiind că singură ar fi fost 
complet pierdută în oraş. 


Găsiră în cele din urmă adăpost la fosta proprietăreasă, o femeie 
mămoasă, cu formele precum pernele, căreia i se făcu milă de el, după 
ce se convinse că nu era o stafie. Îi instală în fostele camere ale fiului 
ei. 

— Ştiu că n-o să furaţi nimic, inspectore Gundhalinu! 

Bărbatul se strâmbă, crispându-se, în timp ce uşa se închise, 
îngăduindu-le în sfârşit o clipă de intimitate. 

— Nu pare să-i pese dacă te-am adus aici pentru scopuri imorale. 

Moon îl privi inexpresivă. 

— Ce înseamnă asta? 

Zâmbetul lui deveni mai forţat. 

— Presupun că nimic în acest oraş. O, zei, vreau să văd din nou cum 
curge apa fierbinte! Vreau să simt din nou cum e să fii curat. Îi 
întoarse spatele şi intră în baie; după o clipă se auzi apa curgând. 

Moon mâncă partea ce-i revenea din plăcinta pescărească pe care şi- 
o pregătiseră în tigaia de pe stradă, stând la fereastră, cu spatele întors 
spre schizofrenia conştientă de sine a camerei, o încăpere ca oricare 
alta din Iarnă, prinsă între Mare şi stele. Camerele se aflau la etajul al 
doilea, şi ea privi de sus Festivalul, văzând omenirea cum curge ca 
sângele prin arterele oraşului. Atât de mulţi... erau atât de mulţi 
oameni. 

Izolată de vitalitatea lui artificială, simţi cum rezistenţa i se sfărâmă 
iarăşi şi-şi pierdu încrederea că va găsi vreodată acea singură faţă 
printre miile de chipuri. Maşinăria sibilă o adusese în Carbuncle, dar 
ce aştepta acum de la ea? Aspundh nu fusese capabil să-i spună nimic 
despre felul în care acţiona ea, doar că reprezenta cel mai imprevizibil 
şi mai puţin înţeles dintre lucrurile prin care putea trece un sibil. 
Moon crezuse că o conducea maşinăria, dar acum după ce ajunsese în 
oraş nu mai exista nici o revelaţie orbitoare ca s-o ajute, fusese 
abandonată, uitată, lăsată să numere grăunţele de nisip ale unui țărm 
nesfârşit? Cum îl va găsi pe Sparks fără ajutor? 

Şi ce s-ar fi întâmplat dacă îl găsea? Ce devenise el, un ucigaş cu 
sânge rece, făcând treburile murdare ale Reginei Zăpezii, împărțind 
chiar patul cu aceasta? Ce i-ar fi spus dacă l-ar fi găsit, ce i-ar fi putut 
el spune? O respinsese deja de două ori, la Neith, şi pe ţărmul acela 
îngrozitor... cât de des trebuia oare să-i repete că ea nu mai era 
iubirea lui? Trecuse prin atâtea, doar ca să-l audă azvârlindu-i 
adevărul în faţă? Îşi ridică mâna la obraz. „De ce nu-l pot lăsa în pace? 
De ce nu pot accepta, acest lucru?” Scena de dedesubt se înceţoşă 
când ochii i se înnegură de lacrimi. 

Perdeaua uşii băii se dădu în lături şi Gundhalinu reveni în cameră, 
curat şi proaspăt bărbierit, dar îmbrăcat tot în aceleaşi straie murdare. 
Se întinse cu un oftat pe canapea, de parcă spălatul îi storsese până şi 
ultima picătură de putere. Moon se închise şi ea în mica odăiță de 


baie, ca să ascundă de el îndoielile despre care nu putea vorbi şi pe 
care nu le putea deghiza. Făcu un duş; apa fierbinte ii domoli 
tensiunile care o paralizaseră, dar nu-i putut îndepărta şi sentimentul 
de vinovăţie. 

Reveni în cealaltă încăpere, purtând pe ea doar tunica, ştergându-şi 
părul şi ochii; aşteptându-se să-l găsească pe Gundhalinu deja adormit. 
Fl însă stătea în picioare la fereastră, uitându-se afară. 

Moon i se alătură. Rămaseră unul lângă altul, fără să se atingă, într- 
o comuniune tăcută în faţa ochiurilor de geam romboidale; privind 
strada de dedesubt, ascultând zgomotele Festivalului care făceau să 
zornăie geamul. 

Buzele fetei începu să tremure când privi iarăşi mulţimea. 

— De ce-am venit aici? Ce m-a făcut să vin aici, când nu aveam nici 
un motiv? 

Gundhalinu o privi şi se încruntă surprins. 

— Ce voi face, chiar dac-o să-l găsesc? Deja l-am pierdut. Nu mă 
mai vrea. El are o Regină... (îşi apăsă palma pe gură) şi e gata să 
moară pentru ea. 

— Poate că o vrea pe Arienrhod pentru că nu te are pe tine. 
Gundhalinu cercetă faţa fetei cu o încordare stranie. 

— Cum poţi să spui aşa ceva? Ea e Regina. 

— Dar nu va fi niciodată ca tine. Bărbatul îi atinse şovăielnic 
degetele. Şi poate de-asta, el nu mai vrea să trăiască. 

Ea îi prinse mâna, şi-o apăsă pe obraz, o sărută. 

— Tu mă faci... preţuită să mă simt, când purtată sunt în voie de 
vânt... când pierdută am fost, pentru atâta vreme. 

Îşi simţi faţa arzându-i, Gundhalinu îşi eliberă mâna. 

— Nu vorbi în Sandhi. Nu mai vreau să aud niciodată limba asta. 
Trase cu stângăcie de mânecile cămăşii grosolane, acoperindu-şi 
cicatricile. Nu merit s-o aud. Purtat în voie de vânt... aşa sunt eu, nu 
tu. Spumă pe mare, praf în vânt, gunoi sub picioarele neamului meu... 

— Opreşte-te! îi reteză ea cuvintele încărcate de durere. Opreşte-te, 
opreşte-te! N-o să te las să crezi asta! Totul e o minciună. Tu eşti cel 
mai bun, cel mai blând, cel mai prietenos om pe care l-am cunoscut 
vreodată. Nu te voi lăsa... să crezi... mai şopti în timp ce el se întoarse 
către ea, ochii lui întunecoşi o traseră înspre el, şi mâinile la fel, 
apăsând-o cu blândeţe... 

Gundhalinu îşi aplecă încetişor capul şi aproape nu-i veni să creadă 
că buzele fetei se înălţară pentru a-i primi sărutul. Moon închise ochii, 
sărutându-l iarăşi cu o foame tremurătoare, simțind cum mâinile lui 
uimite încep s-o mângâie acum când ea răspunsese în sfârşit la 
întrebarea sa nerostită. 

— Cum am ajuns eu în locul ăsta? murmură bărbatul. Oare e 
adevărat? Cum poţi tu... 


— Nu ştiu. Nu ştiu, nu mă întreba. „Pentru că nu există nici un 
răspuns. Pentru că nu am nici un drept să te iubesc, niciodată n-am 
vrut... dar te iubesc”. BZ... asta poate fi tot ceea ce va fi între noi, 
mâine se poate sfârşi totul. „Pentru că-mi dai puterea să continui 
căutarea”. 

— Ştiu. Sărăturile lui erau din ce în ce mai îndrăzneţe. Nu contează. 
Nu-ţi cer să te am pentru o veşnicie... lasă-mă doar să te iubesc 
acum... 

— Starbuck! Arienrhod îi strigă numele, văzând că bărbatul nu-şi 
ridică privirea de pe masa de lucru. 

În cele din urmă, înălţă încet capul, cu faţa ascunsă şi umbrită. 
Împinse deoparte sculele de contrabandă, piesa de echipament pe 
jumătate dezasamblată pe care o demonta bucăţică cu bucăţică; 
camera lui de lucru era ticsită de aparate stricate, iar unele chiar 
pretindea că le înţelege. Îndemânarea lui nativă în domeniul tehnic îi 
plăcuse reginei până acum. Însă după revenirea de la fatidica 
Vânătoare finală, el se pierduse în acest searbăd univers maşinist, 
ascunzându-se de el însuşi şi de ea. 

— Ce vrei? Vocea lui nu exprima nici curiozitate, nici ostilitate, iar 
faţa îi era complet lipsită de expresie. 

Arienrhod încercă să-şi înfrâneze iritarea, ştiind că doar răbdarea şi 
timpul îl vor scoate din gândurile lui negre, deprimante. Trecuseră 
totuşi săptămâni de când el încetase să se poarte ca un bărbat; de când 
încercase să facă dragoste cu ea, s-o atingă, sau chiar numai să-i 
zâmbească. Indignarea ei ardea mocnit şi nu avea chef să-i mai 
accepte proasta dispoziţie ursuză. 

— Vreau să ştiu când îţi vei duce până la capăt sarcina pe care o ai 
ca Vânător. 

— Sarcina mea? Se foi în scaunul rotativ, iar pleoapele i se ridicară 
brusc, ochii căutând un refugiu în sălbatica dezordinii electronice din 
jur. Mi-am dus-o până la capăt, spuse el, evaziv. 

— N-ai terminat. Sursa aşteaptă apa vieţii. Sunt sigură că nu trebuie 
să-ţi mai aduc aminte că dacă nu şi-o primeşte, Iarna se va sfârşi... şi 
vieţile noastre odată cu ea. 

— Şi jumătate din vară va muri... Vara se va sfârşi pentru vecie. 
Ochii lui verzi îi întâlniră iarăşi pe-ai ei, indiferenți la suprafaţă. 

— Aşa sper şi eu. Regina se strădui să treacă de bariere şi să 
pătrundă în mintea lui ostilă. Doar nu vrei să pretinzi că-i prima dată 
când ţi se întâmplă aşa ceva, nu? 

— Nu, clătină el din cap; părul lui roşu atinse verigile lanţului de 
argint care unea umerii cămăşii. M-am gândit la asta în fiecare zi, şi 
ani avut nişte vise... 

— Vise plăcute, zise ea ironic. 

— Nu! (Regina îşi aminti de coşmarurile despre care el refuzase să-i 
vorbească). Adu-ţi pe altcineva să facă livrarea. Eu mi-am făcut 
datoria, sunt sătul de treburile murdare ale Iernii. Nu-i duc eu 
împuţitului ăla de extraplanetar mizerabil viaţa eternă ca să-mi 
distrugă poporul. 


— Tu nu eşti Văratic! Iar acum plăteşti pentru viaţa ta şi a mea. 
Arienrhod se sprijini de masă, întinzând mâna. Nu te poţi strecura 
înapoi într-o scoică de Văratic — te-ai lepădat de ea de mult timp. I-ai 
omorât pe mersii voştri sfinţi, ţi-ai părăsit iubita moartă lângă leşurile 
lor. Ţi-ai abandonat neamul şi zeiţa cu ani în urmă... pentru ceva mai 
bun! Adu-ţi aminte de asta! Eşti un extraplanetar acum... şi iubitul 
meu. Şi chiar dacă nu-ți place, vei fi aşa până la moarte. 

Starbuck se ridică în picioare, măturând cu braţul piesele 
zornăitoare de pe masă. Arienrhod făcu un pas îndărăt când îşi dădu 
seama că el de abia îşi reţinuse furia să n-o lovească. 

— Atunci o să mor cât de curând se va putea. Îşi încleştă mâinile pe 
marginea mesei plecându-şi capul. Şi o să termin ce-am început. 

— Sparks... 

Numele lui se înălță din ungherul cel mai adânc al inimii ei, acolo 
unde o atinsese puţin durerea fierbinte a suferinţei sale. El nu 
răspunse. Nu-l mai putea ajunge; îi interzisese accesul la mintea sa. 

— Starbuck! 

Suferinţa lui deveni a ei însăşi, iar durerea i se transformă în mânie. 
El ridică acum ochii, cu faţa fermă şi încordată. Nu mai exista nimic 
din Sparks în acea privire, doar stafia pierdutei Moon, celălalt eu 
dispărut al Reginei. Moon, care murise din vina lui, şi care purtase cu 
ea în mormânt dragostea lui pentru ele amândouă. Arienrhod simţi 
cum realitatea bărbatului, învăluită de stafia lui Moon, devine focarul 
luptei eşecului. Cuvântul lăsa o dâră de fum în mintea ei. 

— Vei livra apa vieţii, şi vreau s-o faci cât mai repede. Regina ta îţi 
porunceşte! 

Gura lui se subţie. Era pentru prima dată când ea îi poruncea; prima 
dată când el o silea să procedeze astfel. 

— Şi dacă refuz? 

— Atunci te voi preda extraplanetarilor. Refuzând să-l lase s-o 
înfrunte, ea trase de hăţurile conducerii. Şi-ţi vei petrece restul vieţii 
într-un lagăr, dorindu-ţi să fi murit la Schimbare. 

Starbuck rămase cu gura căscată. Ochii lui ii cercetară faţa precum 
mâinile unui orb, până când în cele din urmă înţelese că ea vorbise 
serios. Îşi înclină capul a supunere, neajutorat sub povara duşmăniei 
de sine. 

Femeia ştiu atunci că-l putea determina să facă orice... şi că-l 
pierduse pentru totdeauna câştigând această victorie. 

Moon se trezi brusc în îmbrăţişarea caldă a unor braţe „Sparkie, am 
avut aşa un vis ciudat...” Deschise ochii şi tresări văzând odaia 
neaşteptată. Amintindu-şi, privi alături şi găsi un braţ cald, cu pistrui 
roz pe pielea închisă la culoare, strecurat sub mâna ei. Doar pentru o 
clipă o încercă durerea, dar apoi zâmbi fără urmă de ruşine sau regret, 
împletindu-şi degetele cu ale bărbatului. Se întoarse grijulie pe sofaua 
îngustă ca să studieze faţa adormită a lui BZ, aducându-şi aminte cum 
o veghease el în zorii tăcuţi. Aducându-şi aminte de poemele inimii 
lui, pe care le şoptise pentru urechile ei mirate, când i se dăruise în 
sfârşit, „steaua mea, pasăre albă, grădină cu flori sălbatice...”, până ce 
ea strigase cuvintele pe care nu avea nici un drept să le rostească, dar 
nici puterea de a le nega, „te iubesc, te iubesc...” 

Îl mângâie pe obraz, dar el nu se trezi. Îşi rezemă capul pe umărul 
lui. Aici în această cameră, în acest spaţiu aparte de vieţile lor 
separate, împărţiseră iubirea şi-şi dăruiseră unul altuia ceva la fel de 
preţios — o afirmare a propriilor valori. 

Sunetele Festivalului continuau să ajungă până la ea, difuze, totuşi 
neschimbate; nici intensitatea luminii ce se revărsa prin fereastră nu 
se modificase. („N-am făcut niciodată dragoste pe lumină”, 
murmurase el. „Suntem atât de frumoşi... De ce oare mă ruşinam?”) 
Moon nu ştia dacă era noapte sau zi, ori de cât timp dormeau. Îşi 
simţea corpul leneş şi lipsit de chef, ceea ce însemna că nu trecuse 
prea mult timp. Nu-şi putea însă permite să doarmă mai mult. BZ era 
cufundat într-un somn de moarte şi ea se strecură cât putu de încet de 
sub braţul lui, fără să încerce să-l trezească, sigură că-şi putea găsi 
calea către fabricanta de măşti. Se îmbrăcă şi se furişă pe uşă afară. 

Mulţimile păreau la fel de vibrante, la fel de nesfârşite, de parcă un 
grup de cheflii se contopea imperceptibil cu următorul, într-un cerc 
nesfârşit. Se tinu aproape de zidurile clădirilor, croindu-şi cu greu 
calea prin vârtejurile de omenire din jurul dughenelor şi cafenelelor. 
Şterpeli o bucată de friptură condimentată de pe o tarabă pe lângă 
care trecu şi o înghiţi pe nerăsuflate cu mintea scânteindu-i de 
feedbackul energiei absolute ce-i pătrundea prin fiecare latură a 
trupului. 

Intră în sfârşit în Aleea Lămâiului, unde curgerea mulţimii încetinea 
şi devenea mai puţin profundă. Îşi găsi drumul către botanerie, apoi 
mai trecu de un magazin până ajunse la prăvălia fabricantei de măşti. 
Uşa dublă verde-gălbuie era încuiată; bătu cu pumnul în ea, purtând 
în loviturile acelea toată zădărnicia pe care o simţea, şi toată graba. 

— Deschideţi! Deschideţi! Vă rog! 


Partea superioară a uşii se deschise, prinzând-o în mijlocul 
strigătului, termină cu un icnet de uşurare. O femeie de vârstă 
mijlocie, cu părul întunecat la culoare atârnând greu pe umeri, privi la 
ea, prin ea, cu ochi înroşiţi de somn... cu ochi care n-o vedeau.. 

— Cine e? întrebă femeia obosită, puţin iritată. 

— Sunteţi... sunteţi Fate Ravenglass, fabricanta de măşti? 

— Da, se frecă pe faţă femeia. Dar toate măştile s-au terminat. Va 
trebui să le cauţi prin vitrine. În tot oraşul sunt depozite şi magazine 
pline de ele. 

— Nu, nu vreau o mască. Vreau să întreb de... Sparks. Sparks 
Dawntreader. 

— Sparks? Reacţia pe care o așteptase, pentru care se rugase, umplu 
faţa femeii. Deschise partea de jos a uşii. Atunci intră! Haide. 

Moon intră în magazin, clipind în lumina slabă. Când ochii se 
obişnuiră cu întunericul, văzu cutiile şi coşurile îngrămădite între cei 
patru pereţi ale camerei, cupoane de pânză, tipare de feţe, pene, 
verigi, mărgele. Piciorul îi alunecă pe-o mărgea când încercă să mai 
înainteze un pic; o culese cu grijă şi o tinu în palmă. Pereţii încăperii 
erau goi acum, dar semănau cu blana ţepoasă a unui animal din cauza 
cârligelor unde, până doar cu două-trei zile în urmă, atârnaseră 
probabil, aidoma unor flori rare, sute de măşti... Un singur perete era 
gol. Pe el atârna doar o mască şi sibila rămase privind-o cu ochii mari, 
ţintuită locului de imaginea pâlpâitoare a unei zile de vară, curcubee 
de ceaţă reflectându-se în iazuri multicolore, un covor de muşchi 
catifelat de culoarea smaraldului şi mătasea verde-aurie a ierbii 
proaspete răsărind pe coastele dealurilor; nenumărate flori sălbatice, 
înmiresmate cu viaţă, fragi şi aripi de păsări împestriţate cu umbre; iar 
între toate acestea o faţă de o inocenţă radioasă cuprinsă de uimire, 
încoronată cu razele sorilor gemeni. 

— Asta e... Regina Verii? şopti ea, plină de uimire şi înfiorare. 

— Aceasta e masca ei. Cine va fi ea rămâne deocamdată o taină 
cunoscută doar zeilor. 

— Doar Doamnei, zise Moon, fără să se gândească. 

— Da, bineînţeles. Fabricanta de măşti zâmbi puţin tristă; fata îşi 
dădu seama de toate lucrurile pe care masca aceea le semnifica pentru 
un lernatic, precum şi de faptul că nici unul din ele nu se asemăna cu 
cele care o emoţionau pe ea. 

— Aţi făcut-o atât de frumoasă... deşi ea vine să vă ia viaţa... 

— Mulţumesc. Femeia zâmbi din nou, acum cu mândrie. Dar ăsta-i 
preţul pe care-l plăteşte orice artistă ca mine — să piardă o parte din ea 
însăşi de fiecare dată când creează ceva despre care speră că-i va 
dăinui. Şi poate că dacă o fac să arate frumoasă şi bună, Regina Verii 
va desăvârşi profeția, şi va fi toate aceste lucruri pentru noi. 

— Aşa va face, murmură Moon. „Dar ea nu te va înţelege — cum va 


putea să fie cum vrei tu?” 

— Spune-mi acum fată Văratică - Moon privi de jur împrejur pe 
jumătate surprinsă - de ce ai venit să întrebi despre Sparks 
Dawntreader? 

— Sunt verişoara lui, Moon Dawntreader. 

— Moon! se încruntă fabricanta de măşti. Aşteaptă aşteaptă, doar o 
clipă! Păşi cu siguranţă într-o altă încăpere şi se întoarse imediat 
purtând pe frunte o bandă ciudată. El mi-a spus multe despre tine, 
despre voi doi. Vino mai lângă uşă, unde te pot vedea mai bine cu „cel 
de-al treilea ochi” al meu. 

Moon făcu precum i se spusese. Femeia o ţinu cu faţa întoarsă către 
lumină, încordându-se treptat. 

— Sparks spunea că semeni cu ea... cu ea... 

— Cu cine? îşi sili Moon cuvintele printre buzele ţepene. 

— Cu Arienrhod, cu Regina Zăpezii. Dar te-am văzut într-un alt 
timp, într-un alt loc, undeva... 

Îşi înălţă mâna ca să-i pipăie trăsăturile cu vârfurile sensibile ale 
degetelor, abţinându-se să pună altă întrebare. O duse apoi în mijlocul 
camerei la o masă rotundă picurată de clei şi înconjurată de scaune, 
de fapt singurele mobile din încăpere. 

— Unde te-am văzut eu, Moon? 

Pe tăblia mesei apăru de nicăieri o pisică mare, cenuşie, care veni 
să-i miroasă întrebătoare mâinile sibilei. Fata o scărpină sub bărbie cu 
un gest absent. 

— Eu... eu nu cred că m-aţi mai văzut. Se aşeză, urmând exemplul 
lui Fate. Îşi descleştă pumnii şi lăsă mărgică roşie pe masă. 

Fate îşi trase brusc răsuflarea. 

— Da! Eşti sibilă! 

— Nu..., se împotrivi Moon ducând palmele la gât. 

— Vărul tău mi-a spus, nu-ţi fie teamă. Fate clătină din cap, 
liniştind-o. Secretul tău este în siguranţă. lar asta înseamnă că pot 
avea încredere în tine 

Îşi trase în jos gulerul rulat pe gât al cămăşii de noapte, expunându- 
şi pielea. 

Moon simţi cum i se taie răsuflarea. 

— Sunteţi sibilă, aici? Dar cum? Cum de îndrăzniţi? Îşi aduse 
aminte de Danaquil Lu şi de cicatricile pe care el le purta ca pe un 
avertisment. 

— Am 0... clientelă foarte selectă. Fate îşi întoarse chipul în cealaltă 
parte. Poate că e o dovadă de egoism din partea mea, poate că nu fac 
tot ce pot cu darul pe care-l am, dar... cumva, simt că există o nevoie 
ca eu să mă aflu aici... Măcar ca o... supapă de siguranţă, dacă nu ca 
altceva. 

Mâinile ei descoperiră pe tăblia mesei o pană rătăcită. O luă şi-o 


plimbă încet printre degete. Pisica se uita după ea, cu urechile ciulite, 
fremătând. 

— Vezi tu, eu am idei ciudate în legătură cu sibilii. Poate că sunt 
absurde, dar... Umerii i se contractară. 

Fata se aplecă înspre ea. 

— Vreţi să spuneţi, vă gândiţi că ar putea exista sibili şi pe alte 
planete în afară de asta? 

Pana căzu fluturând pe masă, iar pisica se năpusti cu ghearele 
asupra ei. 

— Da! O, da, pe toţi zeii, ai simţit şi tu aşa ceva? Fate întinse o 
mână în căutarea liniştirii. 

— l-am văzut. Moon îi atinse mâna. Am întâlnit un sibil pe o altă 
planetă. Pretutindeni există sibili, ca părţi ale unei reţele 
informaţionale lăsată de Vechiul Imperiu pentru a ne fi acum de 
ajutor. Hegemonia ne minte! 

— M-am gândit eu la asta... ştiam că există ceva mai mult! Da, totul 
are într-adevăr un sens. Zâmbetul ei era ca o lumânare aprinsă în 
întuneric. Atunci, acolo te-am văzut eu? Pe o altă lume? Întrebând de 
el... 

— Am întrebat despre el! De asta m-am întors. Deci dumneavoastră 
sunteţi aceea care mi-aţi spus despre el... „Că s-a îndrăgostit de 
altcineva”. Că încă nu s-a sfârşit totul, că are nevoie de mine. Îşi ridică 
vocea ca să-i înăbuşe îndoielile. Dar cum de ştiţi asta? Ne putem 
aduce aminte ce spunem şi ce vedem? Eu n-am fost niciodată chemată 
până acum. 

— Da, îţi poţi aminti. Cu claritate. Fate zâmbi la rememorarea unei 
imagini clare. Mi se întâmplă destul de des şi de aceea simt că sunt 
necesară aici. Aş putea fi singurul răspuns care există la întrebările 
despre Carbuncle. Aşa am început să suspectez că în legătură cu noi 
existau mai multe decât ar pretinde oricine că ştie. Cum putea 
Hegemonia să nu ştie că ce făceam noi era real? 

— Sunt multe lucruri despre care ei spun minciuni. „Mersii... ăsta să 
fie adevăratul motiv pentru care nu ne vor în Carbuncle... astfel ca 
nimeni să nu poate dovedi că au minţit în legătură cu mersii? Şi 
despre câte altele au mai minţit?” Dar noi putem schimba aceste 
lucruri, acum că ştim adevărul. Când vor pleca extraplanetarii... 

— Atunci vor domni Văraticii şi ei nu vor asculta. 

— Eu am ascultat. Moon simţi cum privirea insistentă îi e atrasă de 
masca de pe perete. „Oare ei ar asculta de o Regină sibilă? O emoție îi 
trecu precum o furnicătură de-a lungul nervilor, de la şira spinării 
până în vârfurile degetelor. Fate, în timpul Transferului aţi spus... aţi 
spus că aş putea să fiu Regina. Ce însemna asta? 

— Au trecut ani de atunci... Fate îşi apăsă o mână peste senzorul 
optic. Presupun că am vrut să spun că arătai la fel ca Arienrhod. Îşi 


luă mâna şi se uită la masca de pe perete. Dar... poate că nu. Te-am 
chemat înapoi... mi-amintesc senzaţia... Trebuia s-o fac. N-am înţeles 
de ce. Cine poate spune dacă vei câştiga întrecerea cu ceilalţi în ziua 
alegerii? Ai putea să fi aleasă Regină. 

— Cât mai e până la momentul alegerii? 

— Alegerea este în ziua care precede Noaptea Măştii: poimâine. 

Moon îşi împleti degetele care o furnicau, închizând circuitul şi 
simţi prin ea curentul unui val de înspăimântătoare siguranţă. „Acesta 
e motivul. De aceea am venit. Pentru a face o adevărată Schimbare, 
pentru a deschide cercul...” Privi fix masca Reginei Verii, incapabilă să 
se uite în altă parte, în timp ce posibilităţile luau foc în ochii ei. 

„Dar asta nu-l va salva pe Sparks”. Focul revelaţiei se înecă în apele 
reci ale adevărului. Nu va exista nici o renaştere fără moarte; ea n-ar fi 
avut nici o putere până nu murea Regina Zăpezii... 

— Dar de-aceea am venit eu! Scutură mânioasă din cap; ascultând- 
o, chipul lui Fate deveni întrebător. Am venit să-l găsesc pe Sparks, să- 
l salvez dacă pot. Dacă mai are nevoie de mine, dacă mă vrea... Se 
opri cu vocea tremurându-i. 

— Ştii... ce-a devenit el? 

— Da, Ştiu. Ştiu totul. Simţi cum cuvântul îi umple gura de fiere: 
Starbuck. 

Fate dădu aprobator din cap, iar chipul i se posomorî. Trase pisica 
în poală. 

— EI nu mai e băiatul pe care-l cunoşteai. Deşi nici tu nu mai eşti 
fata pe care a lăsat-o în Vară. Şi are nevoie de tine, Moon, are nevoie 
cu disperare, întotdeauna a avut, altfel nu s-ar fi îndreptat niciodată 
către Arienrhod. Găseşte-l şi salvează-l dacă poţi. Asta înseamnă foarte 
mult pentru mine. 

— Şi pentru mine. Moon zgâlţâi masa. Dar nu ştiu cum să-l găsesc. 
De-asta am venit la dumneavoastră. Mă puteţi ajuta, îl puteţi aduce 
aici? Abia dacă mai este timp. „Astăzi şi încă două zile până la 
moartea lui... trei zile să scotocesc un oraş întreg”. 

— Ştiu. Fate lăsă privirea în pământ. El, însă, vine aici după toanele 
lui, nu dup-ale mele. Şi nu ştiu... Aşteaptă! Căutând, găsi mărgeaua 
roşie şi o luă în mână. Există altcineva care-l vede mai des decât mine. 
Numele ei este Tor Starhiker şi conduce cazinoul numit „Iadul 
Persefonei”. Ea însăşi îşi spune Persefona; întreabă de ea. Eşti singură 
aici? 

— Nu, zâmbi Moon. Am pe cineva. Îşi dădu seama că lipsise de 
lângă el mai mult decât intenţionase. Trebuie să mă întorc şi să-i spun 
şi lui ce-am aflat. Se ridică în picioare, şovăind. Vă mulţumesc că m- 
aţi ajutat. Şi vă mulţumesc că aţi fost prietena lui Sparks cât timp eu 
n-am putut să fiu. În sinea ei tânji după momentul când avea să 
întrebe totul despre ceea ce se petrecuse între ei în răstimpul acestui 


lung; scurt decalaj de ani. Fie ca Doamna să zâmbească deasupra ta, 
adăugă ea sfios. 

— Fie ca Ea să zâmbească deasupra noastră a tuturor. Dar în special 
deasupra ta acum, surâse Fate. 

Pentru ultima oară Moon privi masca Reginei Verii, apoi ieşi pe uşă. 

Ajunse în sfârşit la pensiunea unde-l lăsase pe BZ şi năvăli înăuntru, 
fără suflare, dar plină de bună dispoziţie şi uşurare sufletească. 

— Moon! 

Bărbatul stătea în picioare pe holul îngust, cu partea din spate a 
cămăşii  zdrenţuite  vârâtă în pantaloni doar pe jumătate. 
Proprietăreasa se afla alături de el, dominând prin prezenţă statura lui 
costelivă, oficială, aflată la jumătatea unui gest de negare manifestat 
printr-o ridicare din umerii. Gundhalinu ţâşni pe lângă ea, alergă s-o 
prindă pe Moon în brațe, şi o ridică de pe podea. 

— O, zei! Unde naiba ai fost? Am crezut... 

— Am fost la magazinul fabricantei de măşti. Râse surprinsă când el 
o aşeză iarăşi pe pământ. Stai, nu trebuia... 

— La magazinul fabricantei de măşti? Singură? De ce? Îşi încruntă 
sprâncenele dezaprobator, dar ea văzu doar grija în gestul lui. 

— Ştiam drumul. Tu aveai nevoie de odihnă. Zâmbi până când 
începu şi el să surâdă. Am găsit-o. Şi BZ, n-o să-ţi vină să crezi chestia 
asta... 

Se întrerupse, amintindu-şi că proprietăreasa rămăsese în spatele 
lui, ascultând cu atenţie. BZ îi aruncă o privire peste umăr, tuşind 
semnificativ. 

— Bine, bine, Inspectore. Femeia îşi ridică mâinile într-un gest 
amabil de renunțare. Pricep aluzia. Încetini puţin când trecu către uşa 
apartamentului ei. L-ai speriat. Îi făcu făţiş cu ochiul lui Moon. 
Păstrează-l aşa, îngrijorat, şi n-o să plece fără tine de pe planetă, 
copilă! 

Deschise uşa şi păşi înăuntru, apoi închise uşa în spatele ei. 

BZ ridică ochii spre tavan, ferindu-şi ochii de stânjeneala lui Moon 
şi ascunzând-o pe-a lui. Se mutară în capătul opus al coridorului. 

— Acum spune-mi. Ai găsit-o? 

— Da! Şi... BZ, când KR Aspundh a intrat în Transfer, ea a fost cea 
care mi-a zis să mă-ntore aici. 

El nu pricepu chiar imediat. 

— E sibilă? Aici? 

Moon încuviinţă din cap, nesesizând nuanțele de stupoare din vocea 
lui. 

— Singura, pentru întreaga galaxie... 

— Ce i-ai zis? izbucni el pe neaşteptate furios. 

De data asta ea înţelese; vechiul resentiment şi mai proaspăta 
dezamăgire îi întunecară ochii. Făcu un pas înapoi, îndepărtându-se 


de el. 

— I-am spus că vreau să-l găsesc pe Sparks. „Şi asta-i tot ceea ce ai 
dreptul să ştii”. 

— N-am vrut să spun asta. Bărbatul îşi înăbuşi tusea, înfrânându-şi 
accesul de mânie. Eu... mi-a fost teamă că m-ai părăsit, murmură el 
ruşinat şi jenat, fără măcar să-mi fi spus la revedere. 

Deşi îşi dădea seama că era conştient că nu spusese tot adevărul, 
fata îi acceptă explicaţia fiindcă ştia că aşa ar fi dorit el. 

— BZ, eu nu ţi-aş fi... nu, nu ţie. Nu ţie. 

Îi prinse mâinile cu un gest de promisiune, şi-l sărută uşor mâhnită. 

Gundhalinu îi dădu drumul cu părere de rău, brusc preocupat de 
îmbrăcămintea sa dezordonată. 

— Deci ce-ai descoperit? Ea l-a văzut? 

— Nu ştie cum se poate ajunge la el. (Bărbatul înălţă capul). Dar 
mi-a zis de cineva care ar putea să ştie, numele ei este... Persefona, 
conduce un cazinou. 

Crezu că era dezamăgit, totuşi BZ dădu aprobator din cap. 

— E-n ordine. Cunosc localul. În partea de sus a oraşului, unul 
dintre cele mai mari. O să-ncercăm şi-acolo. Aruncă o privire către 
scara ca de păianjen ce se răsucea în spirală către camera care fusese a 
lor pentru o noapte. Lasă-mă doar... să-mi iau haina. 

— ...Bună... salut, drăguţule... bun venit la tripou, mare risipitor ce 
eşti... 

Tor se sprijinea apatică de un stâlp, salutând gloata fără chip care se 
revărsa într-o monotonie lipsită de suflet prin zidul de oglinzi 
sunătoare. Îşi muşcă buzele ca să-şi oprească un căscat, cu gura 
încreţită de sforţare, încercând să-şi păstreze machiajul intact. De abia 
deschiseseră după o pauză de câteva ore pentru odihnă şi refacere, şi 
nu aveau să mai închidă până după terminarea nopţii măştilor şi 
venirea zilei schimbării. Inhalase energizante până când fusese gata să 
facă un şoc şi ochii cu flori pictate pe pleoape fuseseră gata să i se 
afunde în craniu. Precum cineva pregătindu-se, lipsit de entuziasm, să 
înceapă o viaţă de ascet, mulţimea participantă la Festival era nesătulă 
în toate privinţele iar Sursa dorea s-o stoarcă până la ultima picătură. 

Şi indiferent ce voia Sursa, ea era gata să-i ofere. Cu degetul lui 
deformat, atotputernic, atinsese muntele de formulare birocratice şi-l 
topise într-o câmpie lipsită de obstacole, îi dăduse binecuvântarea 
pentru căsătoria cu Oyarzabal, pentru evadarea ei de pe această lume 
înainte ca extraplanetarii să trântească cu zgomot capacul sicriului 
Iernii şi să-l bată bine în cuie. Peste doar câteva ore interminabil de 
lungi, cazinoul urma să se închidă pentru totdeauna, cel puţin din 
punctul ei de vedere. O străfulgeră gândul surprinzător că avea să-i fie 
dor de acest loc. Localul fusese însă plin cu oameni care trăiau, 
oameni cărora nu le era teamă să-şi asume riscuri, oameni de pe o 
mulţime de planete atât de diverse încât ea abia începea să le 
înțeleagă, locuri unde voia şi ea să ajungă, şi avea să ajungă, 
mulţumită lui Oyarzabal şi Sursei. 

Trecu printr-un scurt moment de îndoială la gândul că va fi într- 
adevăr soţia lui Oyarzabal. Căsătoria legală a extraplanetarilor părea 
să fie la fel de grea şi neplăcută ca şi un lanţ legat de picioare. Să fie 
veşnic înlănţuită de Oyarzabal... ale cărui pofte se îndreptau spre 
Persefone, nu spre Tor Starhiker. Oare va trebui să poarte veşnic 
peruca blestemată, şi scoica falsă, pictată, până ce vor deveni o a doua 
realitate pentru ea? „Of, la naiba cu toate!” Dacă nu-l va mai suporta 
pe Oyarzabal se va putea rătăci de el destul de repede: lanţurile sunt 
făcute ca să fie sfărâmate... 

— ...Arăți ca un adevărat câştigător... salutare.... Se opri în mijlocul 
saluturilor rostite monoton, cu gura căscată. Maiestatea Voastră? 

Fata cu cosiţe albe îmbrăcată într-o tunică nomadă o privi confuză, 
iar privirea fu de-ajuns ca s-o convingă că se înşelase. Continua însă să 
şadă pironită în faţa ei, nepăsătoare la mulţimea ce se împingea în 


toate părţile ca un vârtej. 

— Tu eşti Persefone? 

Ea zâmbi vulgar. 

— Doar o imitație ieftină, puştoaica. Dar pe toţi zei! Tu eşti o copie 
foarte prețioasă a Reginei. 

— Eu... ăă... Necunoscuta nu păru foarte flatată de comparaţie. 
Fate; m-a trimis. 

Tor râse nervos. 

— Zei, sper că nu... A! Vrei să spui Fate Ravenglass? 

Fata încuviinţă din cap. 

— Numele meu este Moon Dawntreader. Ea mi-a zis că-l cunoşti pe 
vărul meu, Sparks. 

— Sparks! Mda, sigur că-l cunosc. Simţi o inexplicabilă relaxare 
când se desprinse de stâlpul de care se sprijinise. „Pe toţi dracii din 
iad, am luat-o prea tare în seara asta”. Vino, fetiţo, haide să ieşim din 
înghesuială. 

Pentru prima oară îşi dădu seama că fata nu era singură; o 
sperietoare Kharemoughi şedea în spatele ei ea o umbră, purtând o 
jachetă de Albastru cu grade de Inspector. Inima îi sări în gât, din nou 
fără nici un rost, înainte să vadă că polițistul era îmbrăcat perfect 
neregulamentar şi înainte să vadă petele de pe pieptul hainei. Petele 
arătau a fi de sânge uscat. Posibilitatea nu o linişti deloc. „Nu pune 
întrebări; numai să nu pui întrebări”. Le arătă direcţia şi-i conduse 
prin cazinou. Moon se holba în jur, ca o provincială venită pentru 
prima dată la oraş, zgâindu-se, efectele jocurilor plutind prin văzduh, 
la variațiile uluitoare de îmbrăcăminte şi de comportament care le 
însoțeau, la ansamblul zgomotos, distrugător de minţi, al unui iad al 
jocurilor simţit prin filtrul unui suflet neprihănit. Prin muzica vibrantă 
Tor îi auzi ţipătul: 

— Ia uite cum arătăm! 

Treceau prin revărsarea unei Porţi Negre holografice, înconjurați de 
epave cuprinse de flăcări. 

— N-am mai văzut niciodată aşa ceva pe Kharemough, nici măcar în 
Piaţa Hoţilor! 

Tor o examină cu surprindere iar Albastrul spuse cu patimă: 

— Şi nici n-ai să mai vezi vreodată! 

Clătinând din cap, Tor îi conduse prin cazinou până la coridorul 
slab luminat, cu tapiserii fine ca de borangic, pe unde prostituatele îşi 
pofteau clienţii, locul cel mai tăcut şi retras la care se putuse gândi în 
grabă. Căutând zadarnic o cameră neocupată, văzu că Herne nu ieşise 
încă din bârlog ca să plece la slujba lui de la bar. Îi ciocăni la uşă: 

— Hei, frumosule, te-aşteaptă admiratorii! Hai să mergem! 

Uşa se deschise. Faţa cândva arătoasă a lui Herne o privi cu 
duşmănie şi cu un dezgust nediferenţiat. 


— De ce nu-ți iei un... Privirea i se opri asupra lui Moon; expresia i 
se schimbă, o dată şi încă o dată. Zeii mei! Ultima transformare îi 
aduse mânia pură pe chip. Ce faci aici? Căţea ce eşti, căţea blestemată 
care loveşti pe la spate! Ştiam eu c-o să vii într-o bună zi nu-ţi puteai 
savura bucuria de a mă fi distrus fără să vezi tu însăţi ce mi-ai făcut... 

— Herne! Tor îl opri înainte de a se fi repezit la fată. Ce dracu-i cu 
tine, ai început s-o iei razna? Ea este o străină! 

— Crezi că n-o mai recunosc pe Arienrhod când o văd? O cunosc pe 
Regina Zăpezii a ta, m-am culcat cu ea ani de zile! Nu-i aşa, târfă albă 
ce eşti? 

— Eu nu sunt Regina, zise Moon abia perceptibil. 

— Herne, nu-i ea! Tor îl împiedică înainte de a se putea năpusti din 
nou. Taci şi foloseşte-ţi ochii ăia injectaţi, ticălosule! E doar o 
Văratică, a venit aici ca să-l caute pe vărul ei. N-ai văzut-o niciodată 
până acum şi pariez pe viaţa mea că nici pe Regină n-ai văzut-o 
niciodată, ca să nu mai zic de chestia aia cu culcatul. Are ea gusturi 
mai bune. 

— Ce ştii tu despre asta? pufni bărbatul. Nu ştii mai nimic despre 
ea, sau despre mine! Îşi îndreptă spinarea, îşi netezi cutele tunicii 
țipătoare şi se strădui să-şi menţină echilibrul cu demnitate. Eu am 
fost Starbuck... până când ea m-a trădat pentru slăbănogul acela, 
Dawntreader! 

— Dawntreader! Tor privi către Herne cu gura căscată. Asta n-o mai 
cred! 

Speculantul ăla mizer... oare o jecmănise de informaţii cinci ani de 
zile pentru a rămâne în grațiile Reginei Zăpezii? Era posibil aşa ceva? 
Era posibil ca Herne să spună adevărul despre el însuşi; Dawntreader 
o folosise pe ea doar ca să-l manipuleze pe Herne? Se frecă pe faţă, 
mişcându-şi o paietă şi întinzând lujerii pictaţi pe obraz. 

— Sparks Dawntreader este vărul meu, vorbi Moon, ignorând 
privirea cercetătoare şi fioroasă a lui Herne. Ştiu ca el a devenit 
Starbuck. Vreau să-l găsesc înainte de a fi prea târziu. 

— Vărul tău? Bărbatul se încruntă, ignorând restul cuvintelor. 
Mdaa... parcă era ceva în legătură cu tine, ai dispărut... Se scărpină, 
de parcă astfel şi-ar fi putut dezlega amintirile. Drogurile pe care le 
folosea împotriva plictiselii şi durerii îi înmuiaseră creierul. Iar tu eşti 
exact ca ea, adăugă, şi în ochi îi înotau demoni flămânzi. Exact ca ea! 

— Îţi pierzi vremea cu mincinosul ăsta îmbibat de droguri, interveni 
enervat renegatul Albastru. Nu-i sănătos la minte. Nici un 
Kharemoughi de origine umilă n-are atât talent ca să devină Starbuck. 

Herne păru să-l observe pentru prima oară, se uită fix la el în timp 
ce un rânjet dezgustător i se lăţea pe faţă. 

— Mi-amintesc de ziua în care te-am învăţat cum să îngenunchezi în 
faţa superiorilor la curtea Reginei, Albastrule. Polițistul tresări la 


auzul recunoaşterii. Atunci erai prea bun pentru ea, pentru mine, nu-i 
aşa, Gundhalinu-mekru? Uită-te la tine acum! Flutură o mână înspre 
straiele ferfeniţise ale Albastrului. Probabil că te-ai târât pe burtă, 
mekritto. Nu eşti bun să-mi adresezi vreun cuvânt! 

Albastrul se strădui să-şi reţină vorbele, dar ele porniră fără voie. 

— Încă-s sunt un bărbat mai bun decât vei fi tu vreodată, gunoi 
ticălos ce eşti! 

— Tu eşti totuşi un prost mai mare. Mulţumesc zeilor pentru asta! 
Herne scuipă, exact când uşa de alături de pe coridor se deschise. 

— Hei, fii atent! Prostituata îşi conduse iute pe lângă ei clientul 
ofensat aruncând priviri duşmănoase 

— Deci, ai de gând să te duci la muncă sau nu? Tor îşi puse mâinile 
în şolduri şi le simţi alunecând pe pânza mătăsoasă a veşmântului 
strâns pe trup, adăugându-şi propria uitătură nimicitoare. 

— Nu. Nu până când n-aud mai multe despre chestia asta. Arătă cu 
capul spre Moon. De ce sosia lui Arienrhod a venit să-l caute pe iubitul 
lui Arienrhod? 

Se retrase greoi în camera lui, schiţând o încercare de invitaţie 
graţioasă. Tor îl urmă împreună cu ceilalţi. 

Ea nu-i văzuse niciodată odaia şi avea sentimentul că încă nici acum 
n-o vedea. Înăuntru se aflau un pat şi un dulap, ca şi în celelalte 
încăperi de pe coridor, şi asta era tot. Câteva haine murdare azvârlite 
într-un colţ, nimic altceva în plus. Nici tablouri, nici cărţi sau benzi, 
nici radio sau televizor tridimensional. Era o cameră pentru o singură 
noapte, mai rău, o celulă de închisoare. Herne se prăbuşi pe pat. 
Nimeni nu schiță vreo mişcare să i se alăture, deşi încercau să n-o 
facă; Moon şi Gundhalinu se uitau la picioarele lui ferecate în oţel. 

— Deci, drăguță verişoară, ce treabă mai ai tu cu Sparks 
Dawntreader după atâta vreme? 

— Noi suntem făgăduiţi unul altuia, replică Moon insinuării din 
ochii lui. Îl iubesc. Nu vreau să moară. 

Herne izbucni în râs. 

— Oh, daa! Arienrhod a considerat legămintele lui de credinţă o 
adevărată provocare, trebuie să fii mândră. Dar în cele din urmă, ea 
capătă întotdeauna ce doreşte. Tu cum te descurci? 

Moon înţepeni, cu mâinile strânse de centură. 

— Îmi voi urma calea, dar înainte de toate trebuia să-l găsesc. Fate 
spunea că poate tu ştii cum... Se răsuci înspre Tor. 

Aceasta ridică din umeri, în semn de scuză. 

— Tocmai l-ai pierdut, a fost aici s-o vadă pe Sursă. „Şi m-am 
întrebat de ce oare. De ce-ar veni Starbuck aici? De ce-ar veni 
Regina...?” 

— Urzeala ei devine tot mai complicată, rânji Herne enigmatic. 

„lar el ştia că Sparks e Starbuck...” Tor se încruntă în adâncul 


gândurilor sale, scrutându-l din nou pe Herne. „Ce altceva mai ştie 
oare şi nu mi-a spus niciodată?” 

— Ce vrei să zici cu asta, că tocmai l-am pierdut? 

Ea reveni cu privirea pe chipul frustrat al lui Moon. 

— Cam cu o oră în urmă, a venit cu un mesaj de la palat. 

— Şi a plecat din nou cu câţiva Albaştri pe urme, adăugă Herne cu 
îngâmfare. 

— De ce? îşi ridică Tor sprâncenele pudrate cu argint. 

— Comandanta, zise Gundhalinu. Probabil că l-a pus sub urmărire, 
acum când ştie cine e. 

— Ce s-a întâmplat cu el? Degetele sibilei răsuciră pielea pictată a 
centurii. L-au prins? 

Herne mârâi amuzat. 

— Ha! Labagiii ăia nici măcar o răceală nu pot să prindă. Privi către 
Gundhalinu. S-a pierdut în mulţime. Dar dacă-i băiat deştept, o să 
rămână la palat unde, de-acum până la Schimbare, o să-l protejeze 
Arienrhod. 

— Nu poate! El nu poate să facă asta... Lua-o-ar dracu! ţipă Moon. 

Tor văzu cum Albastrul încercă s-o mângâie pe fată, văzu cum 
aceasta îi scutură braţul şi mai văzu privirea de pe faţa poliţistului. 
Herne observă şi el toate astea şi zâmbi. Tor spuse sceptică: 

— Ascultă, puştoaico, în primul rând dacă îi erai aşa de devotată de 
ce ţi-au trebuit cinci ani ca să ajungi în preajma lui? 

— N-au fost ani, ci doar luni! Moon închise ochii. De ce n-ar putea 
să fie invers? De ce se complică lucrurile tot mai mult? 

— Pentru că te apropii de Arienrhod, murmură Herne, şi ea are 
viteza luminii. 

— Cu cinci ani în urmă, Moon, a fost răpită de contrabandişti 
extraplanetari, interveni arţăgos Gundhalinu. Ea de abia s-a întors. A 
fost aproape de moarte încercând să ajungă în Carbuncle ca să-l 
găsească. Reprezintă un devotament destul de mare pentru tine? 

Tor se strâmbă uşor, îmblânzindu-se fără voie. 

— Pentru tine pare să fie destul de mare, extraplanetarule. „Tu, 
sărmane, care sângerezi bolnav de dragoste”. Şi destul de mare pentru 
Fate. Dar acum, dacă vrea să-l găsească trebuie să meargă la palat. 

— Nu poate, zise Gundhalinu. 

— De ce nu? îl privi Moon. Mă pot strecura în palat ca să-l găsesc. 
Dacă aşa trebuie, aşa voi face. Ochii ei deveniră întunecaţi şi pierduţi, 
de parcă suferea un spasm cerebral, când se limpeziră iarăşi, hotărârea 
strălucea în ei. E-n ordine... mă voi duce acolo! Trebuie să mă duc. Nu 
mi-e teamă de Arienrhod. 

— De ce-ar trebui să-ţi fie? îşi fixă Herne ochii asupra ei, nevăzând- 
o cu adevărat pe ea ci cu totul altceva 

— Taci din gură, perversule! Îţi voi spune eu de ce. Gundhalinu o 


prinse pe sibilă de braţ. Pentru că Arienrhod... este... este... 
periculoasă, sfârşi el fraza în mod stupid. (Tor se întrebă ce anume se 
temuse să spună, iar Moon se încruntă puţin). Are paznici prin tot 
palatul, şi dacă te prinde încercând să te strecori între ea şi Starbuck... 
la naiba, te va opri! Cum dracu te duci să-l cauţi? Nu poţi merge acolo 
întrebând pur şi simplu cine l-a văzut! 

— De ce să nu poată? rânji Herne. Are cea mai bună deghizare pe 
care şi-ar dori-o cineva, chipul Reginei. Poate face orice şi nimeni n-o 
va lua la întrebări. 

— Dar ce face adevărata Regină? întrebă Tor. 

— Dacă alegi momentul corect, va primi atunci vizita înalţilor lorzi 
ai Hegemoniei. lar eu am obiectul care te va face să fii perfectă în rol. 

— Care-i ăsta? înaintă Moon, strălucind de speranţă. Gundhalinu 
aruncă o privire ucigătoare către Herne. 

Totuşi căutătura insistentă a acestuia nu o părăsi nici un pic; îi 
examină încet trupul din tălpi până în creştet. Tor simţi cum între 
polii opuşi din interiorul trupului lui se acumulează o încărcătură 
statică. 

— Petrece o oră cu mine. Arienrhod şi obiectul acela îţi aparţine. 

Moon îngheţă. Gundhalinu înjură şi se repezi înainte. 

— Şi mă rog frumos ce-ai să faci, Starbuck? se băgă Tor în discuţie. 
Ai s-o înveţi să joace cărți? 

Herne se răsuci către ea. Când văzu ce se-ntâmplase pe faţa lui, Tor 
simţi pentru el mai multă milă decât oricând. 

— În numele zeilor, Herne... măcar o dată în viaţa ta nu fi grosolan! 
Fă ceva ca să dovedeşti că meriţi să fii viu. 

Partea de sus a corpului bărbatului se înfioră de o emoție 
interiorizată, pe care ea o văzu destrămându-se treptat. 

— Acolo înăuntru, vorbi Herne, arătând către dulap. Deschide-l. 

Moon se duse la dulap şi-i deschise uşa. Tor văzu haine, droguri, 
cutii pe jumătate goale şi un raft pe care se afla doar un mic obiect 
negru. 

— Ăla-i. Adu-l aici. 

Sibila i-l înmână cu precauţie, ţinându-se la distanţă. Herne îl ţinu 
în palmă aproape ca şi cum ar fi fost însufleţit, mângâindu-i 
suprafeţele cu degete nesigure. Atinse o proeminenţă strălucitoare, 
apoi alta şi încă una. În tăcerea încăperii strâmte răsunară puternic 
trei note distincte. 

— Ce comandă e asta? întrebă Gundhalinu. 

— Vântul. Herne îşi ridică ochii, privindu-i cu o mândrie sfidătoare. 
Sala Vânturilor din palatul lui Arienrhod. Acum doar ea mai are un 
aparat asemănător. În acest mod, vei fi capabilă să pătrunzi în inima 
palatului fără ca să fii suspectată. Te voi învăţă cum să foloseşti cutia 
şi unde să-l cauţi pe Starbuck. 


— Şi ce doreşti în schimb? întrebă Moon cu blândeţe. Mâinile ei 
fremătau de dorinţa de a ţine din nou cutia în mână. 

— Fără glumă, se strâmbă Herne. Este a ta de drept... şi când oare 
am putut eu să-ţi refuz ceva ce ţi-ai dorit? Sau să-ţi bag ceva pe gât 
dacă tu n-ai fi dorit-o... 

„Zei, el chiar crede că este Regina”. Tor clătină din cap. 

Însă în ochii falsei Regine se strecură o urmă de simpatie şi ea rosti 
cu calm: 

— Dacă există ceva... orice altceva îţi pot da... 

Herne îşi fixă picioarele atrofiate. 

— Nici o fiinţă umană nu-mi poate dărui asta. 

— Uite ce-i, interveni Tor, dacă te duci la palat nu poţi merge 
îmbrăcată de parcă ai fi strânsă de pe drumuri. Vino cu mine, am să-ţi 
caut câteva boarfe mai regale, sau, mă rog, ceva care să le-acopere pe- 
astea. 

— Moon, nu te poţi duce la palat! Îţi interzic! 

Gundhalinu îi blocă drumul când sibila se întoarse ca să iasă. 

— BZ, trebuie să mă duc. Trebuie, accentuă ea întâlnindu-i 
căutătura încăpăţânată. 

— Îţi pierzi vremea... îţi rişti... sufletul, dacă te duci acolo. El a 
devenit un depravat, lasă-l în pace, uită-l! Gundhalinu întinse mâinile 
către fată. Măcar de data asta ascultă-mă! Eşti obsedată de un vis, de 
un coşmar... trezeşte-te, în numele zeilor! Crede-mă, nu-ţi cer să faci 
asta din egoism, Moon. Eşti singura făptură la care ţin pe lumea asta — 
siguranţa ta... 

Moon clătină din cap, privind în altă parte. 

— Nu încerca să mă opreşti, BZ, pentru că nu poţi. 

Trecu pe lângă el iar polițistul nu schiţă nici un gest s-o reţină. Tor 
o conduse afară din cameră. 

Gundhalinu rămase privind în urma ei, şi-şi încheie haina simțind 
un fior neaşteptat; era conştient de ochii lui Herne sfredelindu-i ceafa, 
dar n-avea putere să se întoarcă şi să-i înfrunte. 

— Ştii adevărul despre ea, nu-i aşa? îl zgândări vocea lui Herne. Ştii 
că ele sunt la fel: Arienrhod şi ea. 

— Nu sunt la fel! se întoarse Gundhalinu, rănit de propria-i 
cunoaştere vinovată. 

Herne zâmbi când îi citi răspunsul oglindit în ochi. 

— Asta mi-am imaginat şi eu. E clona Reginei, altceva nu poate să 
fie. 

— Eşti sigur? întrebase în mod reflex, nici măcar neintenţionând 
asta. 

Celălalt ridică din umeri. 

— Doar Arienrhod poate fi sigură. Eu însă am bănuielile mele. Nu e 


fiica ei; ia cu regularitate apa vieţii. Şi n-ar lăsa niciodată un bărbat să 
aibă un asemenea ascendent asupra ei. 

— Apa vieţii te face... steril? clipi Gundhalinu, luat prin 
surprindere. 

— Cât timp o foloseşti... sau poate veşnic, după o sută cincizeci de 
ani. Cine ştie? Ironia soartei, nu-i aşa? Te face şi greu de tămăduit, ba 
chiar a ucis câţiva oameni. Herne chicoti, încântat de idee. Pe unii îi 
face s-o ia razna puţin, „denaturarea personalităţii”, sau altă aiureală 
de genul ăsta. Oricum, aşa pretind cei care se vaită cei care nu o au. 
Puterea te deformează, nu drogul. Ce simţi când n-o ai, Gundhalinu- 
eshkrad? 

Polițistul îl ignoră, obsedat de o imagine a lui Sparks Dawntreader 
purtând o cască împodobită cu ţepi. 

— Herne, dă-mi cutia de comandă! N-o s-o trimiţi pe Moon în 
vizuina aia de şarpe! 

Fostul Starbuck făcu un gest şi în mâna lui apăru brusc un 
tranchilizator. 

— Stai aşa, Albastrule! Să presupunem că te sprijini de perete, în 
cazul în care nu vrei într-adevăr ceea ce-mi ceri. 

Gundhalinu se retrase, uitând de propriul pistol uitat la şold şi 
atârnând ca plumbul pe sub haină. Se rezemă de perete şi tuşi 
chinuitor, până când capul începu să i se învârtească. 

— Ai ceva împotrivă... dacă m-aşez? Alunecă în jos de-a lungul 
peretelui, fără să mai aştepte vreun răspuns, şi se aşeză pe podea. 

— Ar trebui să consulţi un medic, zise Herne fără compătimire. 
Când un Tehnician se aşează pe podea, e aproape mort. 

— Nu pot. Gundhalinu trase de haină ca s-o deschidă, simțind 
deodată că-i este prea cald. „Nu până când nu se termină asta”. 

— Vrei să spui că te urmăresc şi pe tine. (Sună ca o afirmaţie, nu ca 
o întrebare). Toţi vechii tăi camarazi, adevărații Albaştri. Fugi 
împreună cu o lubitoare a Mamei, care e proscrisă, n-ai nici un prieten 
pe lumea asta, ţi-ai azvârlit la gunoi munca şi poziţia în societate şi ti- 
ai târât prin mocirlă onoarea de aristocrat. Toate astea pentru 
dragoste... 

Cu obrajii înflăcăraţi Gundhalinu se uită la el şi deschise gura. 

— Pot şi eu să adun unu şi cu unu, rânji Herne, picurând vitriol în 
vorbe. Sunt un Kharemoughi. Clătină din cap, sprijinindu-se iarăşi 
într-un cot. Ea te-a prins cu adevărat, băiete... Ce ţi-a promis? Trupul 
ei? 

— Nimic, mekru! 

— Nimic? pufni Herne. Eşti un neghiob mai mare decât am crezut. 

— Tot ceea ce mi s-a-ntâmplat mi-am făcut singur. BZ se îndreptă 
de spate, luptându-se din răsputeri cu mânia, cu adevărul supărător 
care-l irita. A fost hotărârea mea - am acceptat consecinţele unui act 


raţional. 

Ologul izbucni in râs. 

— Sigur, ea te poate face să crezi asta! Aceasta-i puterea ei. Te-ar 
putea face să crezi că poţi respira în vid. Are multă minte, nu-i aşa, 
raţionalule cu creier şters... O vrei atât de mult încât nimic altceva nu 
mai contează. E o deportată, o poţi avea la degetul tău mic. Şi tu, în 
schimb, o ajuţi să-şi găsească alt iubit! Zeilor, asta o pune la pământ 
până şi pe Arienrhod. Ele vor acelaşi bărbat; singurul pe care-l vor 
dori îndeajuns ca să ajungă să se auto-deteste. Incestul fundamental. 
Dacă nici asta nu-i o dovadă suficientă că sunt la fel... La dracu cu tot! 

Se aplecă în faţă, împletindu-şi degetele prin ochiurile plasei ce-i 
ţineau picioarele ca într-o colivie. 

Gundhalinu simţi cum dezgustul i se ridică în gât. 

— La asta mă şi aşteptam de la tine, că vei târî totul la nivelul tău 
şi-l vei mânji cu noroi. Eşti incapabil de ceva mai bun. Sau măcar să 
înţelegi ceea ce înjoseşti şi distrugi. 

— De unde ştii tu asta? îşi ridică Herne capul. 

Albastrul se încruntă. 

— Pentru că nu poţi înţelege de ce ţin la Moon mai mult decât la 
mine însumi. Pentru că nu poţi să simţi ce-i cu ea... Închise ochii, 
aducându-şi aminte. Da, m-a făcut s-o iubesc, dar nu în mod 
intenţionat. Moon ia, dăruind... aici e toată diferenţa. 

Herne ţinu în sus, ca pe-o provocare, cutia de comandă. 

— De ce oare crezi că i-o dau? 

— Din răzbunare. 

Celălalt cobori ochii 

— Nici o clonă nu este o copie perfectă a originalului. Nici chiar 
gemenii identici nu-s la fel, iar ei nu sunt creaţi de un intermediar. 
Controlul clonării nu e câtuşi de puţin aşa de precis, deci tot ceea ce 
vei obţine va fi o re-creare imperfectă. 

— O copie cu defecte, sublinie crud Herne. 

— Da, strânse din buze Gundhalinu. Dar de ce n-ar putea ea să fie 
mai bună tocmai pentru că s-a schimbat, pierdut sau câştigat ceva în 
mod necugetat? 

Herne păru să ia în considerare această posibilitate. 

— Poate... Dacă eşti atât de sigur că Moon nu-i la fel, de ce nu-i spui 
adevărul? 

— Am încercat, clătină din cap Gundhalinu. Îşi privi încheieturile şi 
urmări cicatricile cu degete nesimţitoare. Cum i-aş puţea spune aşa 
ceva? 

— Sinucidere ratată, şopti Herne. 

Polițistul încremeni, apoi se ridică în genunchi, dar văzu că Herne 
nu încerca să-l necăjească. 

— Ea te-a împins la aşa ceva? continuă fostul Starbuck, cu o 


curiozitate lipsită de maliţie. Trase de protezele sale precum un 
harpist de coarde. 

— Nu, răspunse Gundhalinu, lăsându-se iar în jos. M-a făcut să 
înţeleg că ar putea exista anumite motive ca să continui să trăiesc. (Îl 
încercă un sentiment bizar că nu i se părea deloc ciudat să-i spună 
toate astea unui Neclasificat, şi încă stând aşezat pe podea într-un 
bordel). În toată viaţa nu mi-am închipuit că e posibil să trăieşti fără o 
armură intactă a onoarei. Şi totuşi iată-mă, gol în faţa universului. 
Doare, doare ca naiba, dar asta poate pentru că acum simt totul cu 
mai multă claritate. „Şi cu toate astea nu ştiu dacă vreau să fie aşa sau 
nu”. 

— O să te obişnuieşti, replică acru Herne. Ştii, niciodată n-am putut 
fi capabil să-mi imaginez în vreun fel chestia asta — cum oare înghiţiţi 
voi, Tehnicienii, otravă, ori de câte ori viaţa vă dă o lovitură sub 
centură. Ai fi dat ortu’ popii de-o sută de ori pân-acum dacă mi-ai fi 
trecut prin-nainte... ce, vorbesc de-o mie de ori! 

— Ai dreptate, se înfioră Gundhalinu, la ideea de a fi prins în 
interiorul minţii lui Herne. Zeilor, asta ar fi o soartă mai groaznică 
decât moartea! 

Herne îl privi cu un dispreţ rece, cu duşmănia nemiloasă a jumătate 
din poporul planetei sale, până când simţi că aroganţa i se fărâmă, şi 
atunci îşi mută privirea insistentă. 

— Da. „Moartea înaintea dezonoarei” este privilegiul omului bogat. 
La fel ca şi apa vieţii... „Dar nimeni nu posedă cu adevărat Viaţa sau 
Moartea”. 

— Obişnuiam să cred că nu există nimic mai important pentru mine 
decât viaţa mea, că nu există nimic care să mă poată face să înţeleg 
fiinţele fără voinţă ca tine care aruncă totul la gunoi, zise Herne. 
Supravieţuirea era lucrul cel mai important, nu conta cum 
supravieţuiai... 

— Era? Polițistul îşi sprijini capul de perete, prinzând înţelesul 
timpului trecut al verbului. Absent, pipăi cu limba locul unde odată 
fusese un dinte. Urmări privirea lui Herne care coborî pe exoscheletul 
ce-i acoperea partea inferioară a trupului, dându-şi seama de tot ceea 
ce implica această pierdere, tot ceea ce făcuse din Herne un bărbat în 
proprii lui ochi, în ochii lumii căreia îi aparţinea. 

— Să ştii că nu trebuie să rămâi aici. Ai putea merge pe 
Kharemough ca să-ţi pui la punct tot ce nu e-n regulă. 

— După cinci ani? se înălţă vocea lui Herne, pregătită cu toate 
argumentele, cu toate răspunsurile pe care le revăzuse probabil la 
nesfârşit în mintea sa. Nimeni nu are atâţia bani. Eu sunt al dracului 
de sigur că n-am... n-am nici măcar îndeajuns ca să ies din 
scuipătoarea asta blestemată! 

— Du-te la autorităţi. Ele n-au să abandoneze nici un extraplanetar 


care nu vrea să rămână. 

— Mda, sigur... Herne trase o sticlă de sub pat, îi desfăcu dopul şi 
bău fără să-i ofere şi lui Gundhalinu. Ai idee, Albastrule, câte capete 
de acuzare au fost emise împotriva mea pe planeta natală? Şi în multe 
alte locuri? Eşti nebun dacă-ţi închipui c-o să asud pentru tot restul 
vieţii în vreun lagăr penitenciar. 

Bău din nou, cu sete. 

— Atunci se pare că nu ai prea multe opţiuni de ales. „Şi probabil că 
nu meriţi nici una”. Simţi totuşi o neașteptată împunsătură de 
empatie. „Pe sfinţii străbuni... dar dacă m-aş fi născut în trupul lui, şi 
el într-al meu...” Îmi pare... rău. 

— Îţi pare... Herne se şterse la gură. Dar cum rămâne cu tine, ai să 
te întorci, să-i laşi să te scoată din poliţie şi să te azvârle în închisoare 
pentru asta? Nu! Pe naiba, nu, probabil că o să pledezi pentru 
nebunie, o crimă pasională, ai făcut-o din dragoste. Iubirea... iubirea e 
o boală! Mâna îi tremura pe gâtul sticlei. 

„Moarte dacă iubeşti o  sibilă... moarte dacă n-o iubeşti”. 
Gundhalinu îşi făcu de lucru cu tusea, amânând necesitatea de a da un 
răspuns. „Ce-o să fac? Nu ştiu.” Viitorul i se deschidea înainte ca o 
mare infinită. 

— Întreabă-mă mâine... auzind că cineva intră în cameră, aruncă o 
privire către uşă; era Persefona, urmată de o siluetă învăluită în 
mantie şi cu glugă pe cap. 

— Moon? Gundhalinu se ridică în genunchi şi se împinse în sus 
rezemându-se de zid, holbându-se. 

Moon se afla înaintea lui, cu faţa subtil modificată de arta 
cosmeticii, nu fusese machiată cu vulgaritatea Persefonei, ci 
trăsăturile îi fuseseră accentuate, dând la iveală o frumuseţe 
luminoasă, sidefie, ce orbea amintirea lui despre chipul palid şi simplu 
al unei băştinaşe din provincie. Părul ei, ridicat în coc, era prins într-o 
reţea de panglici argintii întreţesute cu mărgele aurii, formând desene 
pe care ochii săi nu le puteau urmări. Tor trase pelerina de pe umerii 
sibilei, descoperind o rochie lungă de culoarea mierii care-i flutura de- 
a lungul trupului precum o păşune cu ierburi ondulate de vânt; 
aceasta se lipea de ea peste tot fără să creeze această impresie, 
revărsându-se dintr-un corsaj de dantelă ivoriu ce se topea senzual în 
pielea ei. Gulerul făcut dintr-o împletitură opalescentă de mărgele îi 
ascundea semnul tainic de pe gât. 

Polițistul râmase în picioare, fără grai şi o privi cum radia de 
strălucire. 

— BZ, eu... Se întrerupse brusc, luându-și ochii de la privirea lui 
insistentă căreia îi descifră înţelesul. 

— Doamna mea... Bărbatul îi luă mâna precum un lord stelar al 
Vechiului Imperiu, se înclină deasupra ei şi i-o atinse scurt cu fruntea. 


„Şi regină în fiece amănunt”. Înaintea ta, cu bucurie aş îngenunchea. 

Moon zâmbi încântată, neînțelegând; era propriul ei zâmbet, nu cel 
al lui Arienrhod. 

— Ce crezi Herne? radie de bucurie Persefone, ducând sub braţ 
tunica de nomad a sibilei. Oare va trece? 

— Tu ai aranjat-o aşa? întrebă Herne. 

Tor ridică dintr-un umăr cu modestie. 

— Păi... Pollux mi-a dat o mână de ajutor. Pentru o maşină, are 
gusturi bune. 

— Lui Arienrhod nu-i place culoarea aia. Herne puse sticla pe 
podea. Dar va trece... O, zei, da.... va trece! Vino-ncoace, Maiestate, 
întinse el mâinile. 

Gundhalinu se încruntă, păstră în continuare mâna lui Moon într-a 
lui şi simţi cum strângerea se întăreşte când fata se uită la Herne. 

— Nu-i spune aşa, interveni cu glas tăios. 

— Mai bine s-ar obişnui să fie numită astfel. La naiba, n-am să-ţi fac 
nici un rău! Nici măcar n-am să te ating. Herne îşi lăsă braţele în jos. 
Lasă-mă doar să te privesc un pic. 

Moon dădu drumul lui Gundhalinu, şi veni în faţa fostului Starbuck. 
Se răsuci, nesigură din cauza fustei lungi, dar fără s-o mai deranjeze 
privirea bărbatului. Acesta o devora pur şi simplu, o mistuia din 
priviri, dar ea îşi păstra demnitatea calmă, lipsită de dezaprobare, nu 
suportând, ci permiţând. De-a lungul acelui moment nesfârşit, 
Gundhalinu o urmărea cum se uita la Herne, simțind nişte trăiri 
imposibil de analizat. Se încordă când îi văzu pe Herne ridicându-se 
brusc în picioare, legănându-se... rămase pe loc în timp ce Herne, 
scârţâind, se lăsă cu stângăcie într-un genunchi înaintea sibilei. 

— Arienrhod... 

Murmură ceva, imposibil de auzit de alte urechi decât ale ei. 
Gundhalinu se uită iute înspre Persefona; ochii ei cu pleoape pictate se 
deschiseră mari, răspunzând propriei lui uimiri. Femeia roti un deget 
în jurul tâmplei şi clătină din cap. 

— Ştiu, Starbuck..., încuviinţă Moon, ascunzându-şi mila. Cu un gest 
prea puţin regal, îl ajută să se urce iarăşi în pat. 

Amintindu-şi deodată că mai erau şi alţii în jur, faţa lui Herne se 
înăspri din nou. 

— Greşeala ta, Dawntreader... când eram la pământ, trebuia să mă 
loveşti. Arienrhod îi urăşte pe cei care pierd. (Se rezemă cu o plăcere 
masochistă de cuvântul ce-l rănea ca un pinten vârât în burtă). Acum 
ascultă cu atenţie, şi am să-ţi povestesc şi restul. 

— Continui s-o ajuţi în încercarea ei? se răsti indignat Gundhalinu. 

Herne zâmbi enigmatic. 

— „Prada este cel mai în siguranţă la uşa vânătorului”. Ar trebui să 
ştii asta, Albastrule. 


Moon se întoarse, prinsă la mijloc între două expresii. „Sau pur şi 
simplu ţi-e teamă s-o refuzi?” oftă Gundhalinu; răsuflarea adâncă îi 
străfulgeră o durere prin piept. 

— Atunci aşa va fi pentru că eu sunt uşierul, zâmbi Moon, şi asta fu 
tot ce putu el să vadă. 

— Of, spatele ăsta care mă doare! Tor se întinse cât putu în 
intimitatea oferită de cămara cazinoului. Cuvintele ricoşară din pereţi; 
în odăiță nu mai existau aproape nici un fel de provizii, iar patronii se 
străduiau din răsputeri să termine treaba. Haide, Pollux, vino şi trage- 
mi de containerul ăsta ultim cu tlaloc până nu li se înnegresc limbile. 
Căscă, simțind în urechi ecoul trosnetului fălcilor. Cred că am luat-o 
razna în cele din urmă. 

— Cum spui tu, Tor. 

Pollux se mişcă impasibil de-a curmezişul încăperii, urmărind 
indicaţia precum un dulău credincios. 

Ea chicoti, ameţită de epuizare. 

— Jur că faci asta dinadins! Nu-i aşa? Poţi să-mi spui... 

— Cum spui tu, Tor. Pollux prinse lada. 

Gura femeii se deschise, iar emoţiile se prăbuşiră în avalanşă din 
înălţimi. 

— Of, la naiba, Polly... oare-o să mă fac fără tine? O să-mi fie cu 
adevărat dor de tine, bucată unsuroasă de fier vechi ce eşti. Îşi 
îndreptă peruca. Există doar două lucruri pe care Oyarzabal le poate 
face pentru mine şi tu nu poţi, şi odată plecată de pe pietroiul ăsta mai 
rămâne unul singur de rezolvat - iar p-ăla îl pot obţine de la orice 
bărbat. Nu-i de mirare că-i gelos pe mine. 

Râse posac. Oyarzabal îi spusese că o va lua de soţie doar dacă mai 
întâi se descotorosea de Pollux. Acceptase condiţia, dar simţise încă o 
za în lanţul cu care bărbatul o transforma într-o sclavă. „El vrea ceea 
ce sunt eu... atunci de ce oare încearcă să schimbe acest lucru?” Îşi 
mototoli peruca, apoi o puse iarăşi. 

— Oricum, la naiba, cine o să mă ţină pe mine curată şi frumoasă? 
Să cari lăzi şi să transformi Văratice mâncătoare de peşte în regine şi 
totul într-o zi! Nu ţi-ai pus niciodată întrebări despre tine, Pollux? Poţi 
într-adevăr să faci toate astea şi să nu te-ntrebi cum, sau de ce? Îl târî 
după ea înapoi de-a curmezişul încăperii, bombănind, sau dacă 
puştoaica urmează să-l salveze pe iubitul ei din mâinile Reginei, sau 
dacă e nebună pentru că vrea în orice condiţii un necopt la minte 
precum Sparks Dawntreader? 

Capul fără chip al lui Pollux o privi cu o imitație de atenţie, dar nu 
zise nimic. 

— Aah..., scutură femeia din mână în direcţia lui. Cred că-ntr- 
adevăr m-am prostit de tot. Tu nici măcar nu ştii că sunt aici, cum o 
să-ţi pese câtuşi de puţin când n-o să mai fiu? Sau de ce trebuie să-mi 
fac probleme? Lovi cu ciudă o cutie goală de carton aflată în calea ei. 


Când termini treaba asta întoarce-te şi ia ultimul butoiaş din seva 
fermentată şi du-l sus pentru Herne. „Pentru Starbuck. Vechiul 
Starbuck, şi Noul Starbuck; îi cunosc pe-amândoi. Şi pe sora geamănă 
a Reginei. Slavă zeilor că plec în curând din Carbuncle... Înainte să 
mă-ntâlnesc pe mine însămi mergând cu spatele înapoi.” 

Ajungând la uşă, auzi voci venind din camera aflată de cealaltă 
parte a coridorului, singura cu o uşă fără doar şi poate la fel de sigură 
ca şi cea de la trezoreria Băncii din Portul Nou, singura pe care n-o 
văzuse niciodată descuiată. Acum însă încuietorile electronice afişau 
lumina verde, uşa stătea nepăzită şi chiar uşor întredeschisă, iar Tor, 
recunoscu una din voci ca fiind a lui Oyarzabal. Pollux se îndepărta 
zdrăngănind la capătul holului, ducându-se nepăsător către cazinou; 
pe negândite, femeia traversă culoarul şi împinse uşa deschizând-o 
larg. 

Vreo şase capete se întoarseră s-o privească, şase bărbaţi, 
extraplanetari. Pe trei îi recunoscu imediat ca fiind locotenenţii Sursei; 
Oyarzabal veni înspre ea, dovedind cu fiecare mişcare a trupului 
iritarea şi uşoara panică pe care le simţea. 

— Ţi-am spus să asiguri uşa aia! mârâi ucigător unul dintre străini. 

— E-n ordine... ea conduce localul, ştie tot, ripostă Oyarzabal. Ce 
dracu faci aici? adăugă el în şoaptă. 

Tor îşi aruncă mâinile de după gâtul lui şi-i înăbuşi protestele sub 
un sărut pasional. 

— Sunt flămândă după bărbatul meu, asta-i tot. „Şi dacă există 
vreun lucru la care nu pot rezista, ăla e o uşă încuiată.” 

— La naiba, Persefona! se trase el într-o parte. Nu acum! Avem de 
aranjat o treabă importantă pentru Sursă, aici în oraş. Mai târziu am 
să... 

— Ceva pentru Regină? 

Fl îi mângâie uşor antebraţele dezgolit. 

— Cum de ştii asta? 

„La noroc!” 

— Păi, tocmai ai zis că eu ştiu totul. Se strâmbă uşor către el. Nu 
vreau să te fac mincinos. Azi l-am zărit pe Starbuck când a venit s-o 
vadă pe Sursă, şi mi-am imaginat că trebuie să-l fi trimis Regina. 

După expresia bărbatului, îşi dădu seama că mai înscrisese un punct 
în favoarea sa. 

— Tu ştii şi cine-i Starbuck? 

— Sigur, doar sunt o lernatică, nu-i aşa? Şi rezolv afacerile Sursei, 
exact ca şi tine. Îl privi cu neruşinare în ochi. Deci care-i restul 
chestiunii? Ce mai cumpără Regina, ultima ei surpriză pentru 
petrecerea de adio? Mie îmi poţi spune, sunt aproape ca şi soţia ta. 

În pantofii ei cu talpa groasă, era mai înaltă decât Oyarzabal şi 
putea privi peste umărul lui la grupul de bărbaţi care gesticulau în 


jurul mesei goale. Pricepu că încăperea era de fapt un laborator 
complet echipat. Întotdeauna se întrebase cum de izbutea Sursa să 
aibă la dispoziţie o varietate atât de mare de plăceri ilegale, chiar şi 
atunci când nu le puteau obţine de la furnizorii obişnuiţi... Pe 
suprafaţa fără nici o fisură a mesei se găsea o singură ladă grea. Pe 
capac şi pe părţile laterale era inscripţionat: „ATENŢIE” şi trifoiul 
tepos al sibililor. Simţi cum începe s-o furnice pielea. 

— Păi, mda ai putea spune că, într-o oarecare măsură, e vorba de o 
surpriză pentru Văratici, rânji bărbatul. Dar nu trebuie să-ţi plictiseşti 
cu aşa ceva căpşorul tău drăguţ. Ţi-ai făcut treabă ta, şi oricum ai să 
pleci cu mine de pe planetă. Nu-ţi pasă ce se-ntâmplă aici după ce 
pleci, nu-i aşa? 

Ea se răsuci stânjenită sub strânsoarea braţelor lui. 

— Ce vrei să spui?... Hei, de ce există un semn sibil pe cutia aia? 
Asta înseamnă... „contaminare!” Contaminare biologică? Se încruntă 
când reuşi să desluşească scrisul mai mărunt. Ce e-n aia... bacterii? 
Boală, otravă? ridică ea glasul. 

— Hei, nu taci odată? Vorbeşte mai încet..., o scutură el brutal. 

— Ce ai de gând să faci? Tor se zbătu, tot mai panicată acum. O să 
omori oameni! O să-i omori pe cei din neamul meu! 

— Fir-ar să fie, Perse, numai pe Văratici! Nu pe Iernatici, ei vor fi în 
siguranţă — aşa vrea Regina. 

— Nu, minţi! Chestia asta o să-i omoare şi pe lernatici, Regina n-o 
să te lase să ne omori! Eşti nebun, Oyar, dă-mi drumu”! Pollux, ajută- 
mă, Pollux... 

Ceilalţi bărbaţi se ridicară de la masă, venind către ea, prizonieră în 
mâinile grele ale lui Oyarzabal. Disperată, ridică un genunchi, el se 
îndoi de mijloc cu un urlet de durere şi Tor fu liberă să... 

Raza tranchilizatorului o prinse din urmă şi Tor căzu peste uşă, 
închizând-o, atunci când alunecă neajutorată pe podea. 

— BZ, mai bine mă aştepţi aici. 

Moon se opri la intrarea în palat, locul de unde pornea strada din 
Carbuncle. Se făcuse din nou noapte dincolo de zidurile de furtună ale 
oraşului, dar aici încă mai erau cheflii care râdeau şi dansau, 
muzicanți care cântau. Oamenii din capătul de sus al Străzii erau mai 
scânteietori şi mai exotici, acoperiţi cu pietre preţioase, poleiţi cu 
pudră de aur; splendorile importate de pe şase planete se întreceau 
între ele s-o uimească. Imitaţia ei regală părea aproape lipsită de 
strălucire, aşa că şi-o păstră ascunsă sub mantie ca şi chipul. Straiele 
uzate ale Albastrului erau într-un mod mult mai grotesc nelalocul lor 
acolo, dar el se agăța de uniformă cu o încăpățânare neraţională. 

— Nu te las să intri acolo fără mine, clătină din cap bărbatul, 
gâfâind în urma urcuşului de-a lungul spiralei, până la capătul Străzii. 
Regina... 

— Eu sunt Regina, îl privi cu un dispreţ batjocoritor Moon. Ai grijă 
cum vorbeşti, Inspectore... Clătină din cap, încercând zadarnic să pară 
capricioasă, fără însă a obţine nici o reacţie. BZ, cum aş putea să 
justific prezenţa ta, acolo, înăuntru? 

Aruncă o privire în direcţia intrării păzite a palatului şi-şi simţi 
pieptul strângându-se de teamă. 

— Le am pe-astea. Întinse legitimaţia şi tranchilizatorul. Mă fac să 
arăt mult mai regulamentar, adăugă el încheind gulerul hainei. 

— Nu. Sibila simţi apăsarea din piept devenind mai dureroasă. BZ, 
eu merg în palat ca să-l găsesc pe Sparks. Când ochii lui căprui, 
umbriţi, încercară să-şi furişeze privirea în altă parte, ea îi sili să se 
uite mai departe într-ai ei. Indiferent ce se întâmplă, trebuie să fac 
singură treaba asta! N-o pot face... „În faţa unui alt iubit.” Gura îi 
tremura. 

— Ştiu asta. Iar eu... eu n-aş putea să mă uit la ceea ce se va 
petrece. Moon, crede-mă, doresc pentru tine tot ceea ce e mai bun. Aş 
vrea ca, indiferent ce se va întâmpla, să fie ceva care te va face 
fericită. Dar le naiba, asta nu... simplifică lucrurile. 

— Le complică, încuviinţă ea. Le complică teribil. 

— Intrarea... lasă-mă să te duc măcar pân-acolo. Dacă n-o să ai ceva 
care să semene a escortă, paznicii o să pună întrebări. lar eu am să 
rămân aici, la capătul Străzii, până când ai să ieşi de-acolo... sau până 
voi afla motivul pentru care nu apari. 

Fata aprobă din nou din cap, neîncercând să-i ofere un răspuns. 
Ocoliră vârtejul dansatorilor şi Moon simţi speranţele şi regretele 
absorbite de vâltoarea previziunilor agonizante. „Tu eşti Regina, fii 


Regina, nu mai tremura!” Se apropiară şi ea îşi ţinu răsuflarea când 
gărzile postate în faţa uşilor masive îşi concentrară privirile asupra 
lor. Paznicii purtau tranchilizatoare. Aşa cum prevăzuse Gundhalinu. 
„O, Doamnă, mă auzi?” Moon îşi aminti că acum n-o mai conducea 
zeiţa, ci doar o maşină; o maşină care-i spusese că trebuie să revină pe 
planetă. 

În momentul în care fu sigură că gărzile o vor lua la întrebări, îşi 
dădu gluga pe spate, purtându-şi capul cu semeţie, încercând să 
creadă ea însăşi ceea ce imita pentru a-i face şi pe ei să creadă. 

— Maiestate! Cum aţi... 

Bărbatul din stânga îşi amintii brusc de respectul cuvenit, ridicând 
mâna la piept şi plecând capul. Femeia din dreapta făcu şi ea la fel, iar 
căştile lor în stil extraplanetar străluciră albicioase. Uşile imense, 
înnegrite de vremuri, începură să se deschidă. 

Când expresia de pe faţa ei începu să se destrame, Moon se răsuci 
iute, către figura încordată, plină de un respect supus, a lui 
Gundhalinu... şi doar ea îi putu vedea pe chip durerea pierderii. 

— Îţi mulţumesc pentru... colaborare, Inspectore Gundhalinu. 

EI îşi plecă rigid fruntea. 

— Plăcerea a fost de partea mea... Maiestate. Dacă o să mai aveţi 
nevoie de mine, chemaţi-mă, accentuă el fiecare cuvânt. Mâinile i se 
răsuciră în faţă, nesigure; salută apoi şi se întoarse pe călcâie, 
pierzându-se în mulţime. 

„BZ!u fu gata să-l strige sibila, dar n-o făcu, căci privi iarăşi uşile 
deschise şi coridorul tainic, strălucitor, dinapoia lor, care o ademenea 
spre capătul călătoriei. Pe lângă ea, paznicii azvârliră căutături furişe, 
la spinarea jerpelită a lui Gundhalinu. Moon îşi înfăşură strâns 
pelerina în jurul corpului şi intră în palat. 

Înainta ca o stafie de-a lungul holului pustiu, iar pantofii ei uşori 
falsificau materialitatea pardoselii. Îşi blocase toate simţurile, fiindu-i 
teamă să se oprească, să se piardă în cristalina sălbăticie hipnotică a 
vârfurilor purpurii întunecate şi a văilor încărcate de zăpadă, în 
imaginea domeniului larnă din frescele ce împodobeau pereţii 
nesfârşiţi ai coridorului. Treptat însă din faţa ei, simţurile încordate 
prinseră murmurul Sălii Vânturilor. Strânse puternic cutia de comandă 
pe care i-o dăduse Herne; palma îi era umedă şi rece. 

Când fostul Starbuck îi povestise ce urma să găsească în acel loc, 
trupul bărbatului asudase dintr-odată iar mâinile începuseră să-i 
tremure - îi vorbise atunci despre vântul ţinut prizonier, despre 
giganticele forme de nori, şi despre singurul fir al cărării ce se 
întindea pe deasupra Iadului. Iadul, pe care el aproape că-l 
transformase în mormânt pentru Sparks; Iadul care îl distrusese pe el 
în schimb... din cauza lui Arienrhod. Fiinţa care, pentru a-l salva pe 
Sparks, sfidase propriile ei legi de neintervenţie şi-l lăsase pe Herne să 


devină prizonier într-un trup sfărâmat, în timp ce nemiloasa duşmănie 
din dragoste îi rodea sufletul. 

Moon ajunse la capătul coridorului, acolo unde acesta se lărgea 
brusc — şuvoaiele imense de aer se mişcau fără întrerupere gemând 
deasupra capului ei, fantome palide de nori umflându-se şi înfiorându- 
se sub dezmierdarea unui iubit nepământean. Se simţi micşorată şi 
redusă ca importanţă când curgerea îngheţată a aerului din exterior îi 
descoperi intruziunea solitară şi se năpusti flămândă în jurul ei, 
trăgând-o de mantie. Dincolo de pereţi mii şi mii de stele se întindeau, 
albe şi fierbinţi pe forja rumenă a nopţii; dar aici nu exista nici o 
căldură, nici o lumină, cu excepţia scânteierii verzi, parcă bântuite de 
stafii, a puţului de întreţinere, larg deschis, de sub ea... şi nu exista 
nici o milă. 

Înaintă un pas, apoi încă unul, către dâra subţire de întuneric 
absolut, conturată deasupra abisului. „Nu mi-a zis c-o să fie 
întuneric!” Teama o făcu să şovăie, cu degetele reproducând felul în 
care trebuiau apăsate şirurile de butoane ale cutiei de comandă, 
secvenţa de sunete ce, pretindea Herne, va deschide prin văzduh un 
tunel sigur de trecere „Oare îi spusese numai minciuni?” Totuşi ea nu 
era obiectul pasiunii chinuitoare a lui Herne, ci doar înlocuitorul 
acestuia Dacă prezenţa ei aici avea vreo semnificaţie pentru olog, ea 
nu putea fi decât cea de unealtă a răzbunării sale. 

Mai făcu un pas, apoi încă unul, până când ajunse tremurând la 
marginea Iadului. Curentul de aer ascendent, încărcat de umezeală, o 
luă prin surprindere îmbrâncind-o la loc pe platformă. Odată cu el 
veni şi mirosul Mării, aroma înţepător dulce-acrişoară, cu iz de peşte, 
de sare şi de stâlpi putreziţi în apă. 

— Doamnă! strigă uimită Moon, dar vocea îi fu înghițită de vânt. 
Respirația Mării o suflă iar în spate, împleticindu-i picioarele prin 
poalele lungi ale rochiei cu care nu era deprinsă; instinctiv îşi recăpătă 
echilibrul, precum un matelot pe o punte care se înclină un biet 
marinar, nu o Regină. 

Îşi înălţă capul şi văzu acum perdelele fantomatice, tremurânde, nu 
sub forma unor nori capricioşi, de necontrolat, ci ca pe nişte pânze, de 
corabie, umflate fără nici o supraveghere de vântul marin. Iar în mâna 
ei, în cutia de mărimea unei palme se aflau cârma şi scota cu care 
avea să menţină drumul pe deasupra acelui puț al Mării. Tirajele 
ascendente o împinseră înapoi, ca într-un ultim semnal de 
avertisment. 

— Voi porni. Atinse primul buton, auzi prima notă din secvenţă şi 
simţi cum aerul din jurul ei se linişteşte. Apoi cu măiestria a o sută de 
generaţii anterioare, cu iscusinţa unui popor care se aventurase pe 
mare şi în stele, făcu primul pas deasupra deschizăturii fără margini şi 
începu să meargă pe punte. La fiecare a treia atingere a podeţului, 


suna o notă nouă, măsurându-şi cu grijă fiecare pas, ca să nu fie nici 
prea lung dar nici prea scurt, concentrându-şi atenţia în totalitate 
asupra secvenţei muzicale, asupra schemei, asupra ritmului. 

Când trecu peste mijlocul podului, scânteierea verzuie se intensifică 
şi simţi deodată o prezenţă fără nume, o voce fără sunet, un ecou 
dintr-un loc şi-un timp îndepărtat cântecul pe care i-l cântase grota 
sibilă, înaintă tot mai încet, până când nu se mai putu mişca deloc; 
vrăjită de frumuseţea neomenească a melodiei, înlănţuită de 
momentul pe care-l trăia. Degetele se relaxară pe butoanele cutiei de 
comandă, al cărei ton strident, deranjant se făcu tot mai subţire şi 
păli... O rafală bruscă de vânt o trânti în genunchi, iar sunetul 
propriului ei țipăt spulberă magia şi o eliberă de sub influenţa ei. Se 
ridică din nou în picioare, prinzând iarăşi nota de comandă cu 
degetele ce se mişcau îngrozite. Se grăbi, indiferentă la panică, însă 
simțind chemarea cum urca în mintea ei, totuşi din ce în ce mai 
estompată. 

Ajunse la marginea cealaltă a prăpastiei şi plângând în hohote, se 
opri pe pământul ferm ca să-şi tragă răsuflarea, uluită şi ne mai 
înțelegând nimic. Acesta nu era un loc al alegerii! Cum putuse s-o 
recunoască?... Îşi scutură capul. Simţindu-se de parcă trupul îi 
aparţinea unui străin, întoarse spatele abisului şi părăsi Sala 
Vânturilor. 

Alese un alt coridor, orientându-se după harta palatului pe care 
Herne i-o întipărise adânc în memorie. Începu din nou să audă muzică 
— de data aceasta creată de muritori, sunetele unei melodii aparţinând 
artelor Kharemoughi. Cu ochii minţii revăzu grădinile lui Aspundh, 
splendoarea pâlpâitoare a aurorei ce dansa în zori deasupra unui cer 
de catifea. Ajunse la scara largă, acoperită cu covoare, ce suia către 
sala imensă care se întindea pe jumătate din suprafaţa etajului 
următor, se întâlni cu muzica purtată de vânt în josul treptelor şi cu 
doi servitori speriaţi care-şi plecară capetele şi grăbiră pasul, trecând 
pe lângă ea. 

Porni şi ea mai repede, depăşind palierul care permitea accesul în 
marea sală unde, în această seară, Regina oferea o recepţie în onoarea 
Primului Ministru şi a membrilor Adunării. Continuă să urce către cel 
de-al treilea nivel, acolo ii spusese Herne, se găseau camerele lui 
Starbuck, ştiind că el probabil încă se afla în sala aglomerată de jos, 
dar fiind conştientă că n-ar fi îndrăznit să intre în locul unde însăşi 
Arienrhod era centrul atenţiei. 

Cu toate acestea când părăsi scara, auzi pe neaşteptate muzica 
atrăgând-o şi descoperi un alcov micuţ, pe jumătate ascuns, de unde 
se putea privi în sala de dedesubt. Se întreba dacă reprezenta postul 
de observaţie al unui paznic, dar nu se zărea nicăieri nici un privitor. 
Strecurându-se în vârful picioarelor până la balustrada alcovului, 


aruncă o privire în jos, dincolo de umbre, cu pielea înfiorată de 
convingerea că toţi ochii se vor întoarce către ea precum luminile 
unor reflectoare. 

Pe măsură ce sala se deschise sub privirile ei insistente, Moon uită 
de ea însăşi, rămasă acum ca o insectă minusculă în comparaţie cu 
mulţimea de oaspeţi regali de dedesubt: palizi, nobili Iernatici şi 
Kharemoughi cu pielea măslinie se amestecau în voie unii cu alţii, 
spectrul orbitor al îmbrăcăminţii lor diminuând contrastul dintre 
originile diferite. Se ospătau, ciugulind de pe mesele din jur, ticsite cu 
cele mai recente creaţii ale artei culinare lernatice, cu deliciile 
eclectice ale bucătăriilor băştinaşe şi extraplanetare. Moon înghiţi în 
sec, simţindu-şi deodată gura plină de salivă, şi îşi aminti de masa 
neîndestulătoare pe care o luase cu câteva ore în urmă, la cazinou. 
Globuri faţetate cu oglinzi, suspendate în aer deasupra nivelului 
ochilor ei, se învârteau perpetuu, silenţioase, trimițând către mulţime 
stropi de lumină ce picurau, ca o zăpadă argintată. 

Sibila îşi plimbă ochii în toate părţile, observând şi forțele de pază 
ale poliţiei extraplanetare ce staţionau, fără ostentaţie, pe perimetrul 
sălii de recepţie. Se întrebă dacă şi Comandanta Poliţiei se afla în 
această seară aici şi o blestemă în gând, amintindu-și cum îl şfichiuise 
pe BZ spiritul nepotolit de dreptate al acelei femei, şi ce i-ar fi putut 
face ei însăşi şi lui Sparks. O dată crezu că-l zăreşte pe Primul Secretar 
Sirus, dar pierdu chipul întrezărit într-un grup de oaspeţi adunaţi 
pentru un toast. 

Nicăieri însă în vasta sală nu putea vedea o femeie care să arate 
precum o Regină... sau una care să arate ca Moon însăşi. De asemenea 
nicăieri nu zărea un bărbat îmbrăcat în negru cu faţa mascată ca un 
călău... sau un băiat cu părul roşu al cărui chip l-ar fi recunoscut 
oricând, indiferent cât de mult s-ar fi schimbat. Oare Sparks se afla 
aici? Părăsise deja sala? Avea să-l găsească în camerele lui? Se retrase 
de lângă balustradă, cu inima bătându-i precum aripile unei păsări 
închise-n colivie. 

— Deci aici erai, rosti înapoia ei o voce de bărbat. Nici măcar în 
seara asta nu te poţi abţine să-ţi spionezi oaspeţii? 

Cuvintele erau bolborosite şi încărcate de o supărătoare ostilitate. 

Moon îngheţă, simțind cum se împurpurează de o vinovăţie 
trădătoare. Îşi strânse buzele într-o linie, încleştându-şi dinţii şi 
sperând că roşeaţa ei semăna cu una pricinuită de mânie. Ridicându-şi 
poalele fustei se întoarse, ţinând capul în sus. 

— Cum îndrăzneşti să-i vorbeşti... Faldurile rochiei îi alunecară 
printre degetele nesimţitoare. Sparks? şovăi ea. 

— Cine altul? ridică el din umeri şi sughiţă. Umbra credincioasă a 
unui bărbat ce-ţi aparţine, adăugă, înclinându-se nesigur pe picioare. 

— Sparks. Îşi ridică mâinile, şi le încleştă ca să şi le liniştească, să le 


oprească de a se întinde către el. Eu sunt. 

Fl se încruntă, ca şi cum ar fi auzit o glumă nesărată. 

— Sper pe toţi dracii să fie-aşa, Arienrhod, sau n-am băgat destulă 
băutură în mine ca să mă salveze de coşmarurile din realitate... 

O examină atent, cu ochii înceţoşaţi, frecându-şi braţele prin 
mânecile despicate ale cămăşii. 

— Nu Arienrhod... Sibila se chinui să elibereze cuvintele. Moon! 
Sparkie, sunt eu, Moon... 

Îl atinse în sfârşit, simţindu-şi braţul străbătut ca de un şoc în urma 
contactului fizic. 

Bărbatul se smuci ca să se elibereze, de parcă atingerea îl ardea. 

— Să te ia dracu”, Arienrhod! Lasă-mă-n pace. Nu-i deloc amuzant, 
n-a fost niciodată. Se întoarse şi porni pe coridor. 

— Sparks! Moon îl urmă în lumină, luptându-se cu închizătoarea 
colierului. Uită-te la mine. Şiragul de la gât se desfăcu în sfârşit şi ea-l 
prinse în palme. Uită-te la mine! 

El se întoarce, legănându-se agresiv; fata înălță mâna pentru a-şi 
atinge gâtul, lăsând uşor capul pe spate. Sparks se apropie, privind-o 
cu ochii mijiţi — şi ea văzu cum deodată îi fuge culoarea din obrajii 
îmbujoraţi. 

— Nu! O, zei, nu... ea e moartă. Tu eşti moartă. Eu te-am omorât. 

O arăta cu degetul, dar se acuza pe sine. 

— Nu, Sparks, sunt vie. De data asta îi prinse mâna între palmele ei, 
învingându-i împotrivirea si şi-o plimbă încet pe umăr. Sunt vie! 
Atinge-mă, crede-mă... Nu m-ai rănit niciodată. „Sau chiar dac-ai 
făcut-o, acum nu-mi mai aduc aminte.” 

Muşchii bărbatului încetară să se mai opună strânsorii mâinii ei, 
palma lui apucă uşor umărul fetei şi alunecă încet peste mânecă până 
la încheietură. Capul i se aplecă. 

— Oh, voi, o mie de zei ai mei... de ce-ar venit aici, Moon? De ce? 
întrebă el cu violenţă, cuprins de durere. 

— Ca să te găsesc. Pentru că aveai nevoie de mine. Pentru că eu am 
nevoie de tine... pentru că te iubesc. Of, te iubesc. 

Îşi lăsă braţele să-l cuprindă şi-şi îngropă faţa în pieptul lui. 

— Nu m-atinge! o împinse el cu asprime. Nu m-atinge! 

Moon se împiedică şi scutură din cap. 

— Sparks, eu... Se frecă pe faţă şi simţi vag, durerea vânătăii din 
obraz. Fiindcă sunt sibilă? Dar asta n-are nici o importanţă! De-atunci 
am fost plecată în afara planetei, am aflat adevărul despre sibili. N-am 
să te contaminez. Nu trebuie să-ţi fie teamă să m-atingi. Putem să fim 
împreună la fel cum am fost întotdeauna. 

Bărbatul o privi cu ochi mari. 

— La fel cum am fost? repetă el neîncrezător. Doar doi Văratici 
simpli, obişnuiţi, duhnind a peşte, cu plasele uscându-se la soare? Ea-i 


aprobă spusele cu capul, şovăielnică, simţindu-şi gâtul cum opune 
rezistenţă mişcării mincinoase. Şi nu trebuie să mă tem că mă vei 
contamina? O clătinare din cap, sinceră. Păi, atunci, ce-ai zice să te 
contaminez eu pe tine? 

Îşi lovi pieptul cu palma desfăcută, silind-o să-l vadă aşa cum era, 
cămaşa din fâşii de satin, de culoarea unor flăcări întunecate, care 
lăsau să se zărească fragmente de piele, bijuteriile grele ce-i atârnau 
precum nişte lanţuri aurite de sclav în jurul gâtului şi încheieturilor de 
la mâini, pantalonii strânşi pe picior ce nu lăsau nimic ascuns 
imaginaţiei lui Moon. 

— Eşti... eşti chiar mai frumos decât îmi aduceam aminte. Spunea 
adevărul şi simţi deodată un val de dorinţă care o umplu de teamă. 

El ridică o mână, acoperindu-şi ochii. 

— Nu ştii? La naiba, de ce n-ai înţelege! Pe mine m-ai văzut pe plaja 
aia, omorând mersi! Eu sunt Starbuck... nu ştii ce-nseamnă asta, ce 
face din mine? 

— Ştiu, şopti ea, cu vocea frântă. „Un ucigaş... un mincinos, un 
străin”. Sparks, ştiu ce-nseamnă asta, dar nu-mi pasă. Se sili să 
vorbească astfel, deoarece preţul pe care-l plătise pentru acest moment 
era mult prea mare doar pentru nişte ruine şi cenuşă. Nu poţi să-ţi dai 
seama? Nu contează pentru mine ce-ai văzut, sau ce-ai făcut, sau ce-ai 
fost... acum că te-am găsit, toate astea nu mai au importanţă pentru 
mine. „Nu mai există timp, sau moarte, sau trecut; doar dacă eu am să 
le las să se strecoare între noi.” 

— Nu mai contează? Nu-ţi pasă că am fost cinci ani amantul altei 
femei? Nu-ţi pasă câţi mersi sacri ai Doamnei am măcelărit ca să 
rămân veşnic tânăr alături de ea? N-o să-ţi pese când o să afli unde-am 
fost eu azi cu recolta de la ultima noastră Vânătoare, sau ce-o să li se- 
ntâmple, din cauza asta peste câteva ore, neamurilor tale şi-ale mele 
care put a peşte? O înşfăcă de încheietură, răsucindu-i braţul. Încă nu 
are importanţă că eu sunt Starbuck? 

Fata se smuci în mâna lui, pe jumătate dezgustată, pe jumătate 
mânioasă, incapabilă să-i răspundă sau măcar să se lupte când el 
începu s-o tragă în lungul coridorului. 

Ajungând lângă o uşă, Sparks izbi încuietoarea cu palma, o lovi ca 
să se deschidă, apoi o trase pe fată după el în cameră. Lumina izbucni 
puternică, rănind ochii, iar bărbatul închise uşa şi o zăvorî cu 
amprenta palmară. Moon îşi descoperi propria-i imagine privind-o cu 
uimire din fiecare perete. Se uită în sus pe tavan şi se zări pe ea însăşi 
privind în jos; coborî ochii către picioare, dar mişcarea rapidă o făcu 
să se clatine şi să se rezeme de braţele lui Sparks care-o aşteptau. El îi 
zâmbi, dar nu era surâsul pe care ea-l văzuse întotdeauna pe faţa lui şi 
asta o făcu să simtă un fior rece. 

— Sparks... ce este acest loc? 


— Ce crezi tu că este, verişoară? 

O răsuci în braţele sale până când ea putu să vadă patul larg din 
mijlocul camerei. Braţele o cuprinseră mai tare când începu să se 
zvârcolească; cu o mână îi pipăi sânii. 

— A trecut cam mult timp pentru tine, nu-i aşa, dulceaţă? Puteam 
să-ţi spun lucrul ăsta când mă priveai acolo, afară. Deci ai bătut atâta 
drum doar ca să fii iubita lui Starbuck, da? Păi, să fie cum ţi-e voia, 
scumpo... Îşi deschise brusc piepţii cămăşii şi Moon văzu cicatricile ca 
nişte viermi albi de-a lungul coastelor lui. Te pot sili prin forţă. 

— O, Doamnă, nu... Acoperi cu mâna imaginea lui, alungând din 
faţa ochilor acele cicatrici. 

— Nu? Atunci o s-o facem repede şi simplu, în modul în care sunt 
obişnuite Văraticele. 

O târî până la pat şi-o azvârli pe el, ţintuind-o acolo cu trupul lui. 
Fata îşi tinu buzele strânse sub apăsarea săruturilor lui grosolane şi îşi 
înăbuşi un strigăt atunci când mâna bărbatului îi pipăi cu brutalitate 
un sân. 

— N-o să dureze mult, mormăi el, bâjbâind ca să-şi scoată 
pantalonii, dar fără să-şi desprindă ochii de pe chipul ei. 

— Sparks, nu face asta! Izbuti să-şi elibereze o mână şi-l mângâie pe 
faţă cu blândeţea disperării. Tu nu vrei să se-ntâmple astfel, iar eu 
nu... 

— Şi-atunci pe toţi dracii, de ce nu te lupţi? (O scutură aproape cu 
sălbăticie). Contaminează-mă, sibilo! Dovedeşte-mi că eşti ceva ce eu 
n-o să pot fi niciodată. Loveşte-mă, muşcă-mă, fă-mă să sângerez... fă- 
mă să-nnebunesc! 

— Nu vreau să te rănesc. 

Uitându-se în sus, la faţa din oglinda de pe tavan, la părul ca o 
flacără al lui Sparks, la trupul lui acoperindu-l pe-al ei, văzu doar 
imaginea feţei lui Taryd Roh pierzându-şi minţile şi pe a lui Sparks 
arătând la fel... „prea uşor, prea uşor!” Inspiră zgomotos. 

— Pot! Crede-mă, pot să fac ceva! Pot să te fac să-nnebuneşti! Dar 
nu vreau sa te rănesc! Închise ochii şi-şi întoarse capul într-o parte, 
simțind cum greutatea trupului bărbatului îi scotea aerul din plămâni. 
Te-a rănit ea destul din cauza mea. 

Ochii lui erau ca un iad: 

— Nu-ţi risipi mila asupra mea, sibilo, pentru că nu mai poţi să dai 
înapoi. Îi apucă bărbia cu mâna şi-i întoarse faţa către a lui. Eşti cu 
Starbuck acum, l-ai vrut pe Starbuck, şi pe lumea asta nu există nimic 
mai decăzut decât el. 

De data asta însă privirea lui se frânse sub a ei, şi fata îşi dădu 
seama că si dacă ar fi vrut să continue ce începuse, trupul lui Sparks 
refuza să-l mai asculte. 

— Îl voiam pe Sparks! Şi l-am găsit. Nu-i nici o coroană de spini pe 


capul tău, nici o glugă neagră, nu-i nici sânge pe mâinile tale. Tu nu 
eşti Starbuck. Nu trebuie să le mai porţi. 

— Nu sunt Sparks! Si nici tu nu eşti chiar Moon! Îşi scutură capul, 
iar fata simţi un fior trecând prin trupurile lor. Suntem stafii, ecouri, 
suflete pierdute prinse în pragul iadului, osândiţi să fim aruncaţi în el. 
Îşi luă mâna de pe bărbia ei. 

— Sparks! Te iubesc. Te iubesc. Întotdeauna te-am iubit. Crispată 
toată, murmura cuvintele de iubire cu răsuflarea întretăiată ca pe nişte 
descântece menite să liniştească marea. Ştiu ce-ai făcut, dar sunt aici. 
Pentru că te cunosc. Si ştiu că aşa trebuia să se-ntâmple. Nu m-aş afla 
aici, dacă n-aş crede că putem recupera timpul şi putem îndrepta 
lucrurile care nu merg bine între noi. Dacă nu crezi că-i adevărat ce-ţi 
spun, atunci alungă-mă. Dar înainte de asta, priveşte-te pe tine însuti, 
uită-te în oglindă! Numai tu eşti acolo şi doar eu mă aflu lângă tine. 
Suntem o imagine reală nu un coşmar. 

Privind-o fix, bărbatul se rostogoli şi o eliberă de presiunea trupului 
său 

— Ce s-a-ntâmplat cu obrazul tău? Eu ţi-am făcut asta? 

Dând din cap aprobator, ea înălță o mână către vânătaia rămasă ca 
o pată galbenă pe faţă. 

El se ridică din pat, cu fata palidă si lipsită de expresie şi se îndreptă 
către reflecţia ce-l aştepta impasibilă pe perete. Palmele îşi atinseră 
imaginea din oglindă; îşi apăsă fruntea pe suprafața netedă şi Moon 
văzu cum trupul i se încordează ca un arc răsucit. 

— Sparks... 

Bărbatul îşi strânse pumnii şi izbi cu putere în oglindă, 
împrăştiindu-şi imaginea pe podea, într-o grindină de cioburi 
zornăitoare. Făcu un pas înapoi şi se-ntoarse... fata zări sângele 
prelingându-i-se în jos pe mâini precum nişte fulgere în zigzag. 

Se sculă din pat şi veni lângă el, luându-i mâinile într-ale ei şi 
oprind sângele din rană. 

— Nu, las-o! Dă-i pace, las-o să sângereze! spuse el înverşunat, 
aproape cu veselie. Sibila ridică privirile îngrozită, dar el clătină din 
cap: Nu vezi? Sunt viu! Sunt viu, Moon... 

Scoase un sunet ce părea râs, dar nu erai chiar aşa. Văzu cum ochii 
lui capătă culoarea smaraldelor, inundaţi de lacrimi, iar pleoapele 
încep să-i tremure. Sparks îşi înălță mâna umedă spre faţa deja udă. 

— Moon, şopti el. Moon a mea. Braţele lui o cuprinseră iarăşi, dar 
de data asta în îmbrăţişarea lui nu era nimic dureros, poate doar 
durerea renaşterii şi eliberării. Viu! Sunt iarăşi viu... 

Moon simţi cum căldura lui îi trece prin piele şi i se aprinde în trup. 
Îşi descheie pelerina şi o lăsă să cadă, apăsându-şi corpul de al 
bărbatului. Cu degetele îi descoperi tăieturile cămăşii; îi simţi carnea, 
caldă şi netedă, şi muşchii alunecând sub mângâierea palmelor ei. 


Braţele lui se plimbară în jos pe flancurile fetei şi se ridicară iarăşi, 
urmându-i linia spatelui. El începu s-o ducă încet către pat, mişcându- 
se odată cu ea, trăgând-o în jos pe cearşafurile reci, dar de data asta 
cu o nesfârşită tandreţe. 

— Nu, lasă-mă... doar lasă-mă... 

O sărută cu blândeţe. Îi trase uşor rochia de pe umeri, apoi în jos, 
lăsând-o să cadă pe podea, cu mâini ce aproape cântau atingându-i 
pielea. Îşi scoase şi el hainele conştient de sine; Moon încercă să nu-i 
vadă cicatricile de pe trup. 

Se întinseră din nou unul lângă celălalt, însă uitându-se în sus acum 
fata nu văzu decât reflectia momentului şi dorinţa inimii ei. Începură 
să se-atingă unul pe altul, încetişor, aproape cu sfială, redescoperind 
bucuriile secrete care le aparținuseră când trăiau în Vară. Timpul 
porni să se încolăcească în spirală către infinit şi trupul lui Moon 
deveni punctul de unde izvora universul pe măsură ce fiecare părticică 
din corpul lui era pusă în slujba realizării plăcerii ei. Cu o măiestrie pe 
care n-o avusese înainte, o aduse în pragul extazului, ţinând-o acolo, 
plutind în văzduh... lăsând-o să cadă în flăcări glorioase, pentru a se 
ridica apoi ca o pasăre Phoenix... mereu şi mereu. Măturată dincolo de 
orice putinţă de prevestire, pierdută în timp, ea-i răspunse cât de bine 
putu, murmurând cu răsuflarea întretăiată cuvinte de iubire ce nu-i 
puteau spune destule despre bucuria ei, umplându-şi răspunsul 
instinctiv cu energia pasionată a dorului mult timp înăbuşit şi în 
sfârşiţi eliberat. Iar în cele din urmă căzură împreună, arşi în focul 
dragostei, rămaseră inerţi precum scrumul moale unul în braţele 
celuilalt. Sfârşiţi de oboseală şi satisfăcuţi în iubirea lor, adormiră. 

— Moon... Moon, trezeşte-te! 

Moon oftă, visând în cenuşa fierbinte a aşternutului. 

— Nu încă. Îşi păstră ochii închişi, aproape temându-se să-i 
deschidă. 

— Ba da. Trebuie să te scoli. Vocea lui Sparks o trezi cu blândeţe, 
dar insistentă. Nu putem să mai rămânem aici. Recepţia se va sfârşi în 
curând. Trebuie să părăsim palatul înainte ca Arienrhod să vină să mă 
caute... Teama îi opri vorbele în gât. 

— Ştiu, încuviinţă ea, amintindu-şi deodată, cu durere, că şi poliţia 
îl căuta. Îi atinse braţul. Vom găsi un loc unde să poţi să stai până 
după Schimbare. 

— Schimbarea! Brusc se încordă sub atingerea mâinii ei. O, zeii 
mei... o, Doamna mea! Se sculă în capul oaselor, cu pumnii încleştaţi. 

— Ce s-a-ntâmplat? se ridică si Moon alături de el, trează si 
înfricoşată. 

EI o privi, palid de suferinţă. 

— Nu va mai fi nici o Schimbare, dacă Arienrhod va face aşa cum a 
plănuit. Urmează să declanşeze o molimă care-i va omorî pe 
majoritatea Văraticilor aflaţi în oraş. 

Moon scutură din cap. 

— Cum? De ce? 

— A angajat un extraplanetar ca să facă asta, un bărbat numit 
Sursa, care face multe din treburile ei murdare. L-a otrăvit chiar şi pe 
vechiul Comandant al Poliţiei. Astăzi i-am plătit cu apa vieţii. Îşi 
muşcă buzele. Ea vrea să rămână Regină şi să păstreze aici Iarna 
pentru totdeauna. 

Tânăra închise ochii şi se concentră asupra enormităţii care se 
pregătea, aşa încât să nu vadă şi implicarea lui Sparks. 

— Trebuie s-o oprim! 

— Ştiu. Trase păturile deoparte. Moon, du-te la Albaştri. Spune-le 
totul. Ei o pot opri, dacă nu e deja prea târziu. Îşi înnodă păturile 
printre pumni. Pe Ochii Mamei! Cum puteam... 

Când îşi aduse aminte că nici ea nu putea merge la poliţie, Moon, 
simţi cum panica îi creşte precum un nod în gât. 

— Sparks, am fost plecată în afara planetei, iar ei ştiu şi asta. 

— Te vor deporta! 

Ea încuviinţă din cap trecându-şi mâinile prin păr. 

— Totuşi cineva trebuie să le spună. 

— Atunci o să mergem amândoi. Poate... ne vor lăsa să rămânem 
împreună. Lăsă palma să coboare pe spatele sibilei. 


Moon îşi simţi pielea înfiorându-se. Coborî din pat, simțind că dacă 
ezita nu va mai fi capabilă să se despartă iarăşi de el. Imaginea din 
faţa ochilor o sperie brusc când se ridică în picioare: trupul ei şi cel al 
iubitului, reflectate la infinit, în pereţii acoperiţi cu oglinzi de parcă 
întreaga lume n-ar fi fost făcută decât din ei doi, repetaţi la nesfârşit... 
Brusc îşi aduse aminte că BZ o aştepta; închise din nou ochii, ştergând 
reflecţiile obsedante. 

Se îmbrăcară în linişte şi părăsiră camera; ea îşi aruncă pentru 
ultima oară privirea prin uşa care se închidea, spre pâlpâirea luminii 
reflectate de oglinzi. Se mişcară iute şi în tăcere de-a lungul 
condorului pustiu, liniştea permițându-le să descopere că şi în sala de 
recepţie zgomotele se reduseseră, încetând apoi cu desăvârşire. Moon 
văzu cum faţa lui Sparks devine încordată şi îngrijorată. 

— Sparks... adu-ţi aminte că noi aparţinem acestui loc! Îşi trase 
gluga pe cap, acoperind pe jumătate coafura răvăşită, şi-şi impuse 
mişcări cât mai regeşti. 

Bărbatul o privi şi încuviinţă, totuşi noua expresie de pe faţa lui 
rămase neliniştită. Îşi continuară drumul în josul scărilor, furişându-se 
fără să fie băgaţi în seamă pe lângă sala de recepţie unde servitorii 
obosiţi curăţau resturile de la banchet. Ajunseră în sfârşit în Sala 
Vânturilor, încă plină de umbre şi gemete, aşa cum şi-o amintea sibila, 
cu navele fantomă plutind etern la voia întâmplării. 

— Cum ai traversat Iadul? întrebă Sparks în şoaptă, iar Moon îi 
imită tonul, murmurând: 

— Cu asta. 

Ridică mâna lăsându-l să vadă cutia de comandă de la încheietură. 
EI tresări. 

— Doar Arienrhod... 

— Herne mi-a arătat cum s-o folosesc. 

— Herne? întrebă el neîncrezător. Cum aşa? 

Femeia clătină din cap. 

— Am să-ţi povestesc... totul, mai târziu. Amintirea chemării ce o 
ademenise în timpul parcurgerii punţii îi reveni cu forţă în minte. Dar 
acum ajută-mă s-o traversez înapoi... nu mă lăsa să m-opresc, 
indiferent ce s-ar întâmpla. 

Inspiră adânc. 

— Bine. Îngrijorarea se citea în ochii lui Sparks, deşi nu putea 
înțelege de ce anume se temea ea. 

Porniră către buza Iadului, către punte. Ridicând mâna ca să apese 
prima notă din secvenţa de liniştire a vântului, Moon simţi răsuflarea 
Mării, umedă şi rece pe faţa ei îmbujorată. Sparks însă se întoarse, 
privind lung în întunericul pe lângă care trecuseră. Moon întinse 
braţul după el, neliniştită. 

Şi atunci văzduhul zgomotos se umplu de lumină, iar sala căpătă 


altă înfăţişare. Se retraseră un pas, clipind, neînţelegând, ferindu-şi 
ochii. 

Nu mai erau singuri. 

— Arienrhod! icni Sparks. 

Moon văzu o femeie în intrarea sălii înconjurată de un grup de 
nobili îmbrăcaţi în haine scumpe -— şi de gărzi. Aruncând o privire în 
spate, peste umăr, sibila zări mai multe siluete aşteptând dincolo de 
podul peste abis. 

„Regina”. Femeia pe care Sparks o numise Arienrhod porni încet în 
direcţia lor, distingându-se tot mai limpede. Moon văzu părul alb, ca 
laptele exact ca al ei, răsucit într-o sculptură complicată şi încununat 
cu o diademă... văzu chipul lui Arienrhod - propriul ei chip de parcă 
ea însăşi se deplasa spre a-şi întâlni reflecţia. 

— E-adevărat, murmură împotriva voinţei. 

Sparks nu răspunse, pentru că n-o privea pe Regină, ci doar se uita 
dintr-o parte în cealaltă, căutând o cale de evadare. 

Arienrhod se opri în faţa lor şi în acea clipă Moon uită totul, ne mai 
gândindu-se decât la fascinanta legătură care unea ochii verzi ca 
muşchiul de copac: ai Reginei şi-ai ei. Totuşi în privirea fixă a Reginei 
nu exista nimic din uimirea pe care o simţea în propria-i expresie. Fu 
gata să creadă că Arienrhod aşteptase dintotdeauna acest moment. 

— Deci, ai venit în sfârşit, Moon. Trebuia să-mi dau seama c-ai să 
supravieţuieşti. Trebuia să ştiu că tu nu vei permite ca nimic să te- 
ndepărteze de la țelul tău. 

Arienrhod zâmbi, şi în surâs i se citi mândrie, dar şi o ciudată 
invidie. 

Moon întâlni privirea, lungă a Reginei, neînţelegând implicaţiile ei. 
În profunzime însă simţi o perturbare care o dezorientă, asemănătoare 
parcă atracției gravitaționale a unui soare negru. „Mă aştepta... cum 
putea să ştie că trebuia să vin?” 

— Da, Maiestate. Am venit după Sparks. Replicase provocator, 
ştiind instinctiv că această femeie îi va aprecia atitudinea. 

Regina râse, un sunet înalt, ascuţit, precum vântul zornăind frunzele 
acoperite de chiciură, dar cu ecourile tulburătoare ale propriului ei 
râs. 

— Ai venit să mi-l iei pe Starbuck? Când îi dezvălui identitatea 
secretă, Sparks se uită de la Arienrhod la nobilii care stăteau în 
aşteptare dar aceştia se aflau departe ca să poată distinge ceva în 
zgomotul provocat de oftatul Iadului. Păi, de fapt eşti singura care o 
poate face. Moon simţi din nou durerea invidiei ascunse. Dar n-o să-l 
păstrezi mult timp, continuă Regina. L-ai văzut cum ezită. Doar nu 
crezi într-adevăr c-o să poată fi fericit în Vară după ce a aparţinut lui 
Carbuncle, nu-i aşa? Doar nu crezi într-adevăr că va fi satisfăcut cu 
tine, când el îmi aparţine? Nu, copila minţii mele... eşti încă doar un 


copil. O femeie nedesăvârşită, o iubită jalnic de nepotrivită. 

— Arienrhod! răcni Sparks, cu vocea răguşită de suferință. Nu... 

— Ba da, dragostea mea. Am fost mişcată. Te-ai purtat foarte tandru 
cu ea. 

Zâmbi, şi Moon simţi cum se înroşeşte la faţă, iar jignirea şi 
umilirea îi pulsară ca o otravă prin vene. 

— Vezi tu, eu ştiu tot ce se-ntâmplă în oraşul meu. (Cuvintele 
scânteiau). M-ai dezamăgit, Starbuck. Deşi nu pot spune că sunt chiar 
surprinsă, totuşi sunt gata să te iert. (Întinse o mână către el, cu 
blândeţe, fără sarcasm). Îţi vei da seama c-a fost o greşeală când vei 
avea vreme să te gândeşti la toate astea. Ridică o mână şi gărzile se 
îndreptară către ei, încercuindu-i până la marginea Iadului. Escortaţi-l 
pe Starbuck în camerele lui... şi-aveţi grijă să rămână acolo. 

Bărbatul se încordă. 

— S-a terminat, Arienrhod! Şi ştii asta. Sunt liber, indiferent ce faci 
tu ca să mă ţii aici. Nu voi mai fi niciodată ca înainte. N-o să mă mai 
atingi niciodată... Inspiră adânc, şovăielnic. Numai în cazul în care-o 
laşi pe Moon să plece. Dă-i drumul acum şi voi face tot ce vrei. 

Moon deschise gura, tresărind; dar el o îngheţă în loc cu o privire. 
Ea-i urmări căutătura insistentă aruncată dincolo de punte... „Să-i 
avertizez...” 

— Foarte bine-atunci, murmură Arienrhod, fixându-l atentă. După 
ce vom discuta amândouă, singure. Dacă va mai dori să plece după 
aceea, îţi promit că n-am s-o opresc. 

— Indiferent ce-ţi spune, să n-asculţi. Promite-mi, promite-mi că n- 
ai să crezi ce-ţi va spune, murmură Sparks, în timp ce gărzile îl 
înconjurau. 

Moon îşi simţi mâinile încercând să-l atingă, dar Arienrhod stătea 
acolo, privind, aşa cum şi sibila se uitase la ei... Sparks îşi înălță 
braţele, însă aceeaşi ştiinţă nerostită îl opri, mâinile îi căzură în lături, 
neajutorate. Gărzile îl luară. 

Moon rămase singură între Regină şi abis. Vântul o învălui, iar 
tremuratul cauzat de pierderea lui Sparks se intensifică; îşi păstră 
slăbiciunea ascunsă sub mantie. 

— N-am nimic să-ţi spun. 

Cuvintele căzură ca nişte pietre. Întoarse spatele Reginei, apoi făcu 
un pas către începutul punţii. „Nu te gândi, nu te gândi la asta. N-ai 
de-ales”. 

— Moon... copila mea. Aşteaptă! Vocea celeilalte femei o prinse ca 
un cârlig de pescuit. Da, te-am văzut, dar nu trebuie să te ruşinezi de 
asta mai mult decât dacă ţi-ai fi văzut propria reflecţie în oglindă. 

— Noi nu suntem la fel! se întoarse furioasă Moon. 

— Ba suntem. Oare cât de des are o femeie şansa să se vadă pe sine 
făcând dragoste...? Arienrhod întinse mâinile, aproape într-un gest de 


dor. Moon, el nu ţi-a spus? N-a putut? Sibila o privi cu ochii mari fără 
să înțeleagă şi văzu că Regina începe să zâmbească. Păi, atunci e mai 
bine-aşa dacă-ţi explic eu însămi... Tu eşti a mea, Moon. Eşti din mine. 
Ştiu despre tine totul din ziua conceperii tale; toată viaţa te-am 
urmărit. Cu ani în urmă am vrut să te-aduc aici la mine, de-asta ţi-am 
trimis mesajul ăla despre Sparks. Apoi ai dispărut, şi-am crezut că te- 
am pierdut pentru totdeauna. Dar în sfârşit ai venit. 

Moon făcu un pas înapoi, îndepărtându-se de ardoarea cu care 
vorbea Arienrhod şi simţi cum vântul o avertizează. „O, Doamnă, oare 
e nebună?” Trase de mantie. 

— Cum de ştii atât de multe despre mine? De ce ţi-ar păsa măcar? 
Sunt o nimeni. 

— Moon Dawntreader este o nimeni, spuse Arienrhod cu blândeţe. 
Însă tu eşti cea mai importantă femeie de pe această planetă. Moon, 
ştii ce este aceea o clonă? 

Încercând să-şi aducă aminte, sibila clătină din cap. 

— 0... o persoană geamănă. Simţi deodată o furnicătură neobişnuită 
undeva exact sub suprafaţa pielii. „Dar tu ai fost întotdeauna Regină”. 

— Mai mult decât o soră geamănă, e ceva mai apropiat de-atât. Un 
ovul, un set de gene luat din trupul meu şi stimulat apoi să reproducă 
o persoană identică. 

— Din trupul tău, şopti Moon, atingându-se şi privindu-se de parcă 
brusc corpul ei devenise al unei străine. Nu! îşi înălță ea capul din 
nou. Eu am o mamă... bunica mea m-a văzut născându-mă! Sunt o 
Văratică! 

— Bineînţeles, încuviinţă Arienrhod. Eşti o Văratică... eu am vrut să 
fii crescută astfel. Te-am implantat în pântecul mamei tale la ultimul 
Festival, odată cu alte clone în alte gazde. Tu însă eşti singura care-a 
supravieţuit, şi care-a fost perfectă. Pleacă de lângă marginea aia... 

Înaintă, luă braţul lui Moon şi-o trase de lângă buza Iadului. Sibila 
se smuci ca să se elibereze, dar corpul ei îi aparţinea Reginei... şi ea îl 
simţi ascultător, mai întâi rigid, după aceea, fluid: o ființă creată de 
tehnică şi de magie. „Suntem atât de asemănătoare... toţi văd asta, 
toţi”. 

— De ce... de ce-ai vrut atât de mulţi... copii Văratici şi nu Iernatici? 
(Refuza să se includă şi pe sine). 

— Aveam nevoie doar de una. Pe atunci visam să te pun în locul 
meu, când eu aş fi murit la Schimbare. Ca mine însămi... dar crescută 
să-nţeleagă mentalitatea Văraticilor şi cum anume s-o manipuleze. Te- 
aş fi adus aici, ţi-aş fi explicat totul cu ani în urmă, şi astfel ai fi avut 
timp să te adaptezi adevăratei tale obârşii. Apoi însă am crezut că te- 
ai pierdut de mine... şi în schimb l-am găsit pe Sparks. Moon se crispă, 
dar Arienrhod nu observă. Şi-am decis că nu trebuie să mor, că aş 
putea continua eu însămi să trăiesc, lăsând şi Iarna să trăiască mai 


departe alături de mine. Am făcut un alt plan, care să-mi permită să 
procedez astfel şi n-am mai avut nevoie de tine. Totuşi, încă te vreau, 
întotdeauna am vrut să fii aici lângă mine, propriul meu copil natural 
şi nu al altcuiva. 

Îşi puse degetele sub bărbia lui Moon şi-i ridică faţa către ea. „Nu al 
altcuiva...” Moon îşi simţi ochii uniţi cu cei ai Reginei, înălțimile 
nestatornice ale minţii ei, vocea care îi vorbea precum cea a unei 
mame, chipul de fetişcană, chipul parcă răsfrânt în oglindă; ochii care 
o chemau pe nesfârşita spirală a timpului... „Cine sunt eu? Cine sunt 
eu?” 

— Sunt o Văratecă! Iar tu încerci să-mi ucizi semenii, azvârli ea 
vorbele cu violenţă. 

Arienrhod tresări, retrăgându-se când momentul de vrajă se 
spulberă. 

— EI ţi-a spus-o, rosti ea cu o neîncredere amară. E un prost. Nu 
poate să-nţeleagă că ăştia nu-s semenii lui, sau ai tăi. Moon, tu eşti eu 
şi eşti o lernatică in adâncul inimii, la fel cum Sparks este un 
extraplanetar! Ridică mâna către stele. Ai fost în afara planetei, ştii 
cum ne asupreşte Hegemonia, ai văzut ce au ei şi ce păstrează doar 
pentru ei înşişi în timp ce pe noi ne exploatează. Ai văzut, nu-i aşa? 
ţipă ea, cerând un răspuns. 

Moon privi cerul roşiatic. 

— Da, ştiu. Şi urăsc această stare de lucruri. (Văzu moartea 
nenumăraţilor mersi printre stelele fără de număr.) Schimbarea 
trebuie să fie schimbată. 

— Atunci înţelegi cum ne ţine înlănţuiţi superstiţia absurdă, 
străbătută de ura împotriva tehnologiei, a Văraticilor, în timp ce 
extraplanetarii pleacă. Nu ne vom elibera niciodată de sub controlul 
lor, dacă nu vom avea timpul necesar să începem dezvoltarea propriei 
noastre baze tehnologice. Cum altfel putem să menţinem la acelaşi 
nivel puţinul pe care ni-l lasă extraplanetarii, dacă nu distrugem 
schema aceasta a Schimbării? 

— În nici un caz distrugând poporul nostru! 

„Poporul meu; acesta e poporul meu!”. Şterse din faţa ochilor 
imaginea în oglindă a lui Arienrhod, suprapunându-i amintiri cu 
familia ei, cu copilăria ei, cu lumea ei de pe insulă. 

—  Şi-atunci cum? În vocea Reginei se simţea că-şi pierduse 
răbdarea. Cum altfel ai să-i convingi, sau ai să-i converteşti tu, 
vreodată? 

Rămase totuşi pe loc de parcă într-adevăr asculta, aşteptând o 
alternativă originală. 

— Sunt sibilă. Inima îi zvâcni când făcu această confesiune Reginei 
Iernii, dar ştia că Arienrhod trebuia să fi aflat deja. Când le voi spune 
adevărul despre ceea ce sunt eu, când le voi dovedi ceea ce le spun, 


mă vor asculta. 

Arienrhod se încruntă dezamăgită. 

— Credeam că, după cele văzute în afara planetei, ţi-ai pierdut 
obsesia legată de mascarada asta religioasă. Nu există nici o Mare 
Mamă care să-ţi umple gura cu saliva sfântă. În orice caz nu mai mult 
decât ceilalţi zece mii de zei ai Hegemoniei care există oricum doar ca 
nişte oameni de paie pe care să-i înjure extraplanetarii. 

O rafală de vânt cu iz de alge se revărsă afară din Iad; împotriva 
voinţei sale, Moon se înfioră pe sub mantie. Arienrhod, înfăşurată în 
rânduri de văluri precum nişte pânze înceţoşate, râse de teama ei. 

— Sibilii nu sunt o... 

Moon se întrerupse din nou. „Nu cunoaşte adevărul. Nu poate şti...”, 
brusc conştientă de faptul că deţinea o armă ascunsă şi că aproape o 
dăduse în vileag. Simţi cum îi revine încrederea în sine, până mai 
înainte distrusă şi încercă să nu-şi trădeze pe chip cunoaşterea acestui 
lucru, temându-se că în vreun fel anume Arienrhod ar fi capabilă să 
citească orice secret pe faţa ei. 

Regina era însă prinsă în hăţişul intrigilor din propria viziune. 

— Ştiu de ce-ai vrut să fii sibilă... pentru că nu puteai să fii regină. 
Dar acum, poţi.... O lumină feroce îi străluci în ochi. Uită Vara! Cu 
mine poţi împărţi o lume întreagă, o veşnică Iarnă. Aruncă-ţi trifoiul şi 
poartă o coroană. Taie sforile care te leagă de bigoţii aceia înguşti la 
minte şi eliberează-te ca să gândeşti, şi să visezi, liberă. Făcu un semn 
invizibil către abis şi Moon simţi în spate tăişul vântului. Nu te vor 
accepta niciodată ca pe una de-a lor continuă Regina, sau nu vor avea 
încredere în ceea ce eşti tu acum. Oricum, este prea târziu să-i mai 
salvezi. Rotiţele au fost puse în mişcare. Nu le poţi opri soarta, nu le-o 
poţi schimba... Accept-o. Vino să conduci alături de mine, aşa cum ai 
fi condus după moartea mea. Vom construi amândouă lumea nouă pe 
care-o visăm. Putem face asta împreună, vom împărţi totul... 

Întinse braţele, strălucind de pasiune. Moon îşi ridică şi ea mâinile, 
fermecată de apropiere, de realitatea imposibil de negat a propriului 
eu, a eului său original... format în imaginea celei care o crease... 

— Arienrhod, zise Arienrhod. 

Moon se retrase, simțind o durere. Îşi dădu seama că Arienrhod n-o 
vedea deloc şi că nu înţelegea de ce cuvintele menite să câştige şi să 
seducă loveau în alter ego-ul ei ca nişte pietre. Egocentrismul Reginei 
zărea numai fiinţa pe care tânjise s-o vadă... pe Arienrhod. „Şi 
greşeşti” Ceva tresări în Moon, ceva ce reprezenta mai mult decât 
propria ei uşurare, o siguranţă adâncă şi de nezdruncinat, de parcă 
fusese cumva testată fără să ştie şi-şi dovedise valoarea. 

— Cum rămâne cu Sparks? Îşi auzi propria întrebare, la fel de dură 
ca şi gheaţa, ca să se potrivească speranţelor lui Arienrhod. Îi vom 
împărţi şi pe el? 


Expresia indiferentă a Reginei tresări, dar ea încuviinţă din cap. 

— De ce nu? Aş putea oare să fiu geloasă pe... mine însămi? Aş 
putea oare să-mi refuz ceva? El ne iubeşte pe-amândouă, cum ar putea 
să n-o facă? Şi de ce-ar trebui să nege acest lucru? 

Ridicase vocea, încercând parcă să se convingă pe sine însăşi. 

— Nu. 

— Nu? se răsuci Arienrhod. Ce vrei să spui? 

— Ajunge. Moon îşi îndreptă spatele, simțind puterea fără de limite 
pe care cuvintele o eliberau în ea. Nu sunt Arienrhod. 

— Bineînţeles că eşti, rosti Regina împăciuitoare, cu tonul cu care te 
adresezi unui copil încăpățânat. Împărţim aceiaşi cromozomi, acelaşi 
trup, acelaşi bărbat şi aceleaşi visuri. Ştiu că trebuie să-ţi fie greu să 
accepţi aceste lucruri, când n-ai bănuit niciodată... n-aş fi vrut să se- 
ntâmple astfel. Dar cum poţi să negi adevărul? 

Sibila şovăi, dar simţi o siguranţă adâncă ce-i întări hotărârea. 

— Fiindcă ceea ce vrei tu să faci nu este corect. Nu-i corect! Calea 
nu-i asta. 

— Ce-i greşit în a vrea să schimbi lumea în bine, mai ales când ai 
puterea să procedezi astfel? Puterea schimbării, a naşterii, a creaţiei, 
nu poţi separa aceste lucruri de moarte şi distrugere. Asta-i calea 
naturii, şi natura puterii... inexorabilitatea sa, amoralitatea şi 
indiferența sa. 

— Adevărata putere, spuse Moon ridicându-şi mâna către semnul de 
la gât, este controlul. Să ştii că poţi face orice... şi să nu faci doar 
pentru că poţi. Mii de mersi au murit pentru ca tu să-ţi poţi păstra 
puterea atâta timp cât extraplanetarii se aflau aici, iar acum mii de 
fiinţe umane urmează să moară pentru ca tu să-ţi menţii stăpânirea 
după ce ei vor fi plecaţi. Nu valorez o mie de vieţi, sau o sută, zece, 
două şi nici tu. Scutură din cap, văzând chipul dinaintea, ei, văzându- 
se pe ea însăşi. Dacă trebuie să cred că, fiind ceea ce sunt înseamnă să- 
| distrug pe Sparks şi poporul care mi-a dat totul, atunci mai bine nu 
m-aş fi născut niciodată! Eu însă nu cred aşa ceva, nu simt aşa ceva, 
grăi ea pătimaşă. Nu sunt ceea ce eşti tu, sau ceea ce crezi că sunt, sau 
ceea ce vrei tu să fiu. Nu vreau puterea ta... o am pe-a mea. Îşi atinse 
iarăşi gâtul. 

Arienrhod se încruntă şi sibila îi simţi mânia abătându-se asupra sa 
ca o lapoviţă. 

— Deci toate au fost imperfecte, rateuri... chiar şi tu. Întotdeauna 
am crezut că aş putea să-nlocuiesc lucrul care-ţi lipseşte... dar nu... 
nimeni nu-ţi poate da asta. Eşti o fiinţă slabă, lipsită de energie şi 
curaj. Scutură din cap. Slavă zeilor că nu trebuie să depind de tine 
acum ca să-mi ating ţelurile! 

Moon îşi coborî privirea la pumnii încleştaţi, ale căror încheieturi se 
înnălbiseră. 


— Deci într-adevăr n-avem nimic să ne spunem una alteia... Mi-ai 
zis că pot să plec. 

Se întoarse evitând expresia de pe faţa Reginei şi făcu un pas către 
punte, cu inima bătându-i nebuneşte. 

— Moon, aşteaptă! Arienrhod o prinse iarăşi, trăgând-o şi răsucind- 
o cu faţa la ea. Chiar poţi să mă părăseşti astfel, atât de curând, atât 
de uşor? Oare nu există nici o cale să-mpărţim şi altceva decât 
mândria noastră încăpăţânată? Tu mai presus de toţi trebuia să fi fost 
unica, singura care ar fi înţeles lucrurile pe care nimeni altcineva nu 
le-ar fi atins vreodată în adâncul meu... lucruri pe care niciodată n-am 
fost capabilă să le dărui altcuiva. (Vocea, atingerea ei, se-mblânziră). 
Dă-mi vreme, şi poate-am să fiu capabilă într-o zi să ajung la ceea ce 
zace, intangibil, în sufletul tău. 

Sibila şovăi, un copil fără tată, fără mamă, auzindu-şi propria voce 
cum plânge o singurătate lungă de-o viaţă întreagă; întinzând mâna ca 
să-i accepte propria putere şi să i-o dubleze, părinte şi copil într-o 
singură ființă. Totuşi ochiul ei interior i-l arătă pe Sparks, rănit la trup 
şi la minte, şi ceea ce o făcuse să jure tăcerea lui finală. 

— Nu. Nu, nu putem. Privirea îi coborî din nou. N-a mai rămas 
vreme. 

Arienrhod se înroşi la faţă, blândeţea îi dispăru de pe chip şi Moon 
văzu apărând în locul ei o asprime neiertătoare. Mâna i se înălță de 
parcă ar fi vrut să lovească faţa fetei; prinse în schimb şiragul de 
mărgele şi-i trase cu putere, rupându-i firul. 

— Crezi că poţi să mă opreşti?! Atunci pleacă de-aici, dacă poţi. 
Nobilii mei ştiu că eşti o sibilă Văratică. Flutură mâna către lernaticii 
care aşteptau răbdători dincolo de punte şi înapoia lor. Ei ştiu c-ai 
venit aici deghizată ca mine, pentru a comite o trădare. Dacă poţi să-i 
faci să creadă că nu eşti toate aceste lucruri, atunci meriţi să pleci 
liberă... şi să fii o parte din mine. 

Se răsuci brusc pe călcâie, îndreptându-se singură, cu paşi mari, 
către sălile palatului. În timp ce mergea înspre nobilii aflaţi în 
aşteptare şi trecea pe lângă ei, aceştia începură să avanseze, îşi plecară 
capetele la trecerea Reginei şi o încercuiră pe Moon, rămasă la 
piciorul podului. Sibila o privi pe Arienrhod plecând fără să se uite 
măcar o dată înapoi, până ce-i pierdu imaginea dincolo de zidul 
mişcător al fetelor răzbunătoare. 

— Bine-aţi venit, Comandante. Sper că v-aţi simţit bine la banchetul 
Reginei. 

Inspectorul Şef Mantagnes îşi întrerupse conversaţia cu sergentul de 
serviciu, sperând de fapt cu totul altceva în momentul în care Jerusha 
pătrunse în atmosfera liniştită, pustie, a sediului central al poliţiei 
venind de pe străzile zgomotoase. Toţi poliţiştii erau plecaţi în 
misiune, fie protejându-l pe Primul Ministru, fie în patrule de 
supraveghere a festivităților. Cei doi bărbaţi salutară fără chef, iar 
Jerusha le răspunse neatentă. Mantagnes îi măsură din ochi cu invidie 
uniformă. Femeia ştia că el îşi petrecuse seara invidios pe faptul că nu 
se aflase la recepţie în locul femeii ca să meargă ţanţoş prin faţa 
camarazilor săi Kharemoughi în postura care de drept trebuia să fi fost 
a lui. 

— Nu mi-a plăcut să-mi pierd timpul, când aici mai e atâta treabă 
de făcut. Se uită cu subînţeles la cei doi, şi-şi scoase mantia purpurie, 
deschizându-se apoi la guler. Te eliberez acum din postul de înlocuitor 
al comandantului, Inspectore. 

— Am înțeles, doamnă. 

O salută din nou, ochii săi amintindu-i Jerushei că nu avea să mai 
audă prea mult aceste vorbe. „Da, fiu de căţea ce eşti, o să-ţi vină şi 
ție rândul.” Blestematul de raport al Șefului Justiţiei, făcut în 
defavoarea ei, precum şi ambiția lui Mantagnes, ce-o săpa pe la spate, 
urmau să zugrăvească într-un negru absolut activitatea ei de 
comandant. Cariera avea să-i ia sfârşit odată cu acest post, vechimea 
în serviciu şi rangul fiind măturate sub covorul cenzurii oficiale. Nu va 
mai avea niciodată şansa să fie iarăşi comandantă; va fi expediată pe o 
navă undeva la dracu’, pe vreun avanpost uitau de lume şi de zei 
(recunoscând fără chef că existau locuri şi mai rele decât Carbuncle). 
Iar acolo va putrezi pentru tot restul vieţii. 

„O, zei, mi-e silă de aroganţa Kharemoughilor”! Îşi strânse mantia în 
jurul trupului şi porni către biroul ei. „Dacă trebuie să mai văd încă o 
faţă blestemată şi trufaşă de Tehnocrat...” Chipul lui Gundhalinu îi 
apăru brusc în minte, făcând-o să încetinească pasul. „Încă o faţă” 
Faţa aceea pe care ar fi dat orice ca s-o vadă, chiar acum, exact aici. 
Dar nu mai ajunsese niciodată cu prizoniera lui. Trebuia să fi ştiut — 
dar cum naiba să-şi fi dat seama că, în loc să vină aici, Gundhalinu, 
tocmai el, va fugi cu fata? „Pentru că era evident!” Jerusha scrisese în 
raportul său că era bolnav şi incapabil să-şi justifice faptele; iar zeii 
ştiau că probabil era mai adevărat decât voia ea să admită. 

În seara asta, la banchet, îl văzuse pe Sparks Dawntreader, mergând 


ţanţoş, în faţa tuturor, prin sanctuarul său, turnând băutură în el până 
la nesimţire. Iar Arienrhod, frumoasă şi senină ca de obicei, calmă şi 
nepreocupată de soarta ce-o aştepta în timp ce se plimba printre 
supuşi şi stăpâni, mult prea liniştită. „La naiba! Oare ce pune la cale?” 

— La dracu”, ce face ăsta aici? se opri ea, aruncându-i o privire lui 
Mantagnes, apoi uitându-se din nou la poliţistul-robot ce stătea la fel 
de nemişcat ca şi un copac în faţa biroului. De ce nu te afli la postul 
tău? îl întrebă, adresându-i-se direct. 

Robotul nu răspunse şi Jerusha îşi dădu seama că sursa lui de 
alimentare nu era conectată. 

— Funcţionează aiurea, bombăni Mantagnes. A intrat aici mai 
demult, spunând o poveste neclară despre proprietăreasa lui din 
neamul lernaticilor care a fost atacată de oamenii Reginei. Probabil că 
e vorba doar de sindromul excesului de sentimentalism provocat de 
schimbarea proprietarului. Ar trebui să i se şteargă complet sistemele 
— e absurd să-i laşi pe băştinaşii ăştia ignoranţi să se ocupe, fie şi 
numai parţial, de întreţinerea acestor echipamente sofisticate. 

— Chiar şi „băştinaşii ăştia ignoranţi” s-ar minuna dac-ar trebui s- 
aducă servomecanismele lor fără creier la poliţie pentru fiecare şurub 
desfăcut. 

Acţionă comutatorul de alimentare de pe pieptul robotului, mai 
mult de necaz decât din interes, şi privi cum străluciră senzorii 
luminoşi din craniul de oţel şi plastic al mecanismului. Aruncă o 
privire către placa de identificare. 

— Unitate „Pollux”. Cine-i proprietarul tău? 

— Mulţumesc, Comandante! 

Surprinsă, Jerusha făcu un pas înapoi. 

— Vă rog să m-ascultaţi, Comandante. Este ceva urgent şi nu pot... 

— Bine, bine... răspunde-mi doar la întrebări. 

Nu se putea obişnui cu vocile lor. 

— Proprietăreasa mea este Tor Starhiker, lernatică, tiamatană, sex 
feminin, proprietara titulară a „Iadului Persefonei”. 

— Spuneai c-a fost atacată de garda Reginei? Asta nu-i treaba 
noastră. 

— Nu, Comandante. De extraplanetari. De logodnicul ei... 

— O ceartă între îndrăgostiţi? 

— ...Oyarzabal, angajat al cazinoului, şi de tovarăşii lui. M-a strigat 
s-o ajut, dar ei au lovit-o cu raza unui tranchilizator. N-am putut 
ajunge până la ea pentru că uşa era încuiată. Am venit aici după 
ajutor. 

— Ştii cumva de ce-au atacat-o? întrebă Jerusha, simțind că 
povestea îi trezeşte interesul. 

— Nu foarte clar, Comandante. Poate că a descoperit vreo activitate 
ilegală. 


— Cine controlează cazinoul? 

— Un anume Thanin Jaakola, sex masculin, născut pe Marele 
Albastru. 

— Sursa? Până şi Mantagnes, aflat în spatele, ei, începuse să fie 
atent. 

— Da, Comandante. 

— Repetă tot ce-ai auzit că-şi spuneau. 

— OYARZABAL: Fir-ar să fie, Perse, numai pe Văratici! Nu pe 
Iernatici, ei vor fi în siguranţă, aşa vrea Regina. STARHIKER: Nu, 
minţi. Chestia asta o să-i omoare şi pe Iernatici, Regina n-o să te lase 
să ne omori. Eşti nebun, Oyar, dă-mi drumu”. Pollux, ajută-mă, Pollux! 

Jerusha ascultă relatarea, cu pielea înfiorată din pricina bocetului 
nazal al vorbelor, până când înţelesul acestora fuziona în mintea sa, 
catalizat de un singur cuvânt: Regina. 

— Pe toţi zeii sfinţi... l-am descoperit! L-am descoperit! Sergent! 
Întorcându-se, îl descoperi deja înapoia ei. Ia legătura cu oamenii 
care-s cei mai apropiaţi de localul lui Persefone... să se ducă imediat 
acolo şi să izoleze locul! Mantagnes... 

— Ce-i asta, Comandante? 

Era greu de precizat dacă bărbatul era indignat sau speriat. 

— Este vorba de viaţă şi de moarte. Lăsă pelerina să-i cadă pe 
podea, când întinse mâna să-şi verifice tranchilizatorul. Dacă 
Arienrhod nu-şi cumpără propria viaţă cu preţul uciderii a jumătate 
din oraş, atunci eu nu sunt Comandanta Poliţiei. Îl privi, rămânând cu 
gura căscată. Unitate Pollux - rugile noastre au fost auzite. Bătu cu 
palma pe umărul metalic. Zeilor, numai de am ajunge la timp! 

— Vă rog s-o ajutaţi pe Tor, Comandante, spuse robotul. M-am 
ataşat... foarte mult de ea. 

Jerusha încuviinţă din cap, nevenind să-i creadă urechilor. 

— Mantagnes, te-ai plâns mereu că vrei mai multă acţiune. Hai să 
trecem la fapte! 

— Vă duceţi acolo în persoană, Comandante? întrebă el, mai mult 
surprins decât cu un ton critic 

Rânjind acum, femeia îi răspunse: 

— N-aş rata chestia asta pentru nimic în lume. 

— Deci, sibilo, ai ameninţat-o pe Regina noastră. 

În sfârşit unul dintre bărbaţi vorbise. Moon simţi cum privirile fixe 
ale nobililor mânioşi îi ardeau tatuajul de la gât. 

— Şi îţi este interzis să vii în oraş, continuă el. Ne-a fost acordat 
privilegiul de a veghea să nu ai niciodată ocazia să repeţi, aceste 
fapte. 

Moon se retrase către fâşia îngustă a punţii, luptându-se cu 
amintirea celor ce i se întâmplaseră lui Danaquil Lu aici, în oraş. 

— Urmează să părăsesc palatul. Dacă m-atingeţi, am să vă 
contaminez... 

Îşi pierdu vocea. 

— Nu vom încerca să te-oprim, sibilo, spuse individul, cu glas 
flămând şi răguşit. Treci podul — hai, dă-i bătaie. 

Rânji şi gestul îi transformă faţa într-un cap de mort. Deodată toţi 
zâmbeau în jurul ei, cu o răutate nepăsătoare, îmbătată de droguri, 
oameni care celebraseră sfârşitul lumii lor şi ştiau pe cine să acuze 
pentru asta. Bărbatul scoase ceva dintr-un buzunar ascuns al lungii 
sale robe şi-l ridică, arăta ca un deget întunecat. 

— Hai, traversează Iadul, adăugă el. 

Moon acoperi cu palma cutia de comandă, privind cu ochii mari 
obiectul pe care îl ţinea bărbatul; nu ştia ce reprezintă, însă era sigură 
că este o ameninţare la adresa ei. Trebuia totuşi să treacă podul, 
trebuia să-ncerce. Nu exista altă cale. Înălță mâinile tremurânde ca să- 
şi desfacă mantia de catifea brodată cu aur. O împături în trei (trei era 
numărul sacru al Doamnei) şi, cu paşi sfidători, înaintă către buza 
bătută de vânturi a abisului. Mantia oricum o încurca, însă constituia 
un dar demn de a fi oferit Mării Mamă, dacă ea se întindea flămândă, 
acolo, dedesubt. Flămândă după tribut, sau flămândă după sacrificiu. 

„Doamnă, îndrumă-mă!” Spunând o rugăciune, aruncă pelerina 
peste margine şi auzi râsetele nobililor din spatele ei. Mantia se umflă 
prinsă de curenţii încrucişaţi de aer, fu dusă de vânt şi răsucită, 
plonjând apoi ca un pescăruş în întunericul verde al puţului. 

Moon apăsă primul buton al secvenţei muzicale de pe cutia de la 
încheietură şi porni pe punte. Iernaticii priveau şi murmurau, dar nu 
făceau nimic. Sibila făcu să răsune o altă notă şi merse mai departe, 
ţinându-şi respiraţia. La capătul îndepărtat al podului aşteptau mai 
mulţi nobili. Încercă să nu se uite la ei... să nu se uite în jos, să n- 
asculte bocetele demonului din jur sau vacarmul fricii din capul ei... 

Pe măsură însă ce se apropie de mijlocul distanţei, o invadă iarăşi 
vraja de sirenă a cântecului sibilului, încetinindu-i mersul, domolindu- 


i temerile, adormindu-i instinctul de supravieţuire. „Nu!” Îngheţă, 
lăsându-şi spaima să se ridice şi să contraatace înainte ca melodia să-i 
prindă iarăşi mintea în capcană. Dar exact când se opri, îi văzu pe toţi 
Iernaticii din faţă ţinând în mâini aceleaşi obiecte aidoma unor degete 
găunoase, ridicându-le toţi la buze... fluiere! Ca să comande rafalele 
de vânt... Abia acum înţelese ea ce făceau: asmuţeau vânturile 
împotriva sa; aşa avea să moară, fără ca nici o mână de om să-i verse 
sângele. 

Moon se zvârli pe fâşia îngustă a podului în momentul în care corul 
de fluiere ciocni sfera ei de aer nemișcat, sfărâmând-o. Rafalele 
năvăliră peste ea, trăgând-o în toate părţile. Totuşi în mijlocul acestui 
vârtej de aer se afla cântecul sibil — precum văzduhul senin din ochiul 
unui uragan, iar claritatea unei ciudate nebunii îi umplu trupul. 
Mintea ei hipnotizată, paralizată, izbuti să străbată toate astea şi să-şi 
caute refugiu undeva, într-un alt plan al existenţei... 

„De ce? De ce oare mă cheamă aici?” 

— Care-i răspunsul? îşi auzi ea propria-i voce ţipând nebunește. 
Care-i răspunsul? 

„Poţi răspunde la orice întrebare, cu excepţia uneia singure”, îi 
spusese Elsevier. Nu „Ce este Viaţa?” sau „Există un Dumnezeu?...” 
Singura întrebare la care nu avea voie să răspundă era „Unde este 
locul tău de origine?” Şi în acest moment, când se legăna pe hotarul 
îngust care despărţea veşnicia nebuniei de cea a morţii, ştiu că în 
sfârşit îi fusese dat un răspuns, că fusese din nou aleasă de către 
puterea ce vieţuia în mintea ei: „Locul de origine, obârşia, izvorul... 
aici, aici, aici”. Dedesubtul acestui puț care se scufunda în mare, 
dedesubtul acestui oraş precum gămălia unui ac înfipt într-o hartă a 
timpului, la fel de tainică precum piatra de sub pielea marină, 
protectoare, a acestei lumi acvatice, acolo dedesubt se afla maşinăria 
sibilă. Şi doar ea singură avea să ştie acest lucru. Îşi simţi mintea cum 
se supune presiunii atacului final al cunoaşterii şi cade în puţul 
adevărului, ţipă când trupul îşi pierdu controlul şi urmă mintea 
undeva în jos... 

Aidoma unui visător speriat de cele văzute, reveni iarăşi în trup, 
întinsă pe panglica îngustă a podului, scâncind în aerul liniştit. 
„Liniştit...” Îşi apăsă mâna pe gură şi se ridică încetişor în genunchi. 
Nu se mai simțea nici un pic de vânt, doar o agitaţie şi-un geamăt 
paşnic în jurul ei. lernaticii şedeau pe ambele margini ale abisului, cu 
gurile căscate de uimire, şi cu fluierele bălăbănindu-se în degetele 
lipsite de putere. Îndrăzni să privească dincolo de ei, pe lângă 
perdelele de vânt ce atârnau moi acum în marea potolită, până la 
zidurile de furtună din spate. Acestea erau închise, izolând revărsarea 
rafalelor încrucişate de vânturi venite din lumea exterioară, 
închizându-le complet singura cale de acces către puţul din inima 


oraşului... şi către ea. Se lăsă din nou în jos, cu capul înainte, 
apăsându-şi fruntea pe suprafaţa punţii într-un gest de recunoştinţă 
mută. 

Se ridică nesigură pe picioare şi-şi continuă drumul. Se mişca încet, 
de dragul privitorilor, de dragul picioarelor care n-o prea ascultau. Pe 
feţele Iernaticilor se amestecau acum sentimente de venerație şi 
spaimă. Îşi fixă pe chip o expresie de sfidare rece, ca s-o lase să treacă. 

Câţiva păşiră îndărăt, dar alţii deveniră şi mai mânioşi, mai plini de 
ură şi nesăbuiţi la vederea unei Văratice purtând faţa Reginei lor şi 
folosindu-se de puterea unei zeițe. În mijlocul acestora, Moon văzu 
ţăruşul de fier terminat printr-un nimb de spini metalici, un guler 
contra vrăjitorilor aidoma celui care îi sfâşiase gâtul lui Danaquil Lu. 
Gulerul înaintă ca să-i iasă în cale şi s-o împiedice să păşească dincolo 
de marginea podului. 

— Îngenunchează, sibilo, sau du-te în Iad! 

Femeia ce purta un turban cu giuvaeruri şi ţinea ţăruşul împinse 
gulerul către ea; Moon se retrase, încordându-şi braţele. 

— Lăsaţi-mă să trec, dacă nu... 

Se întrerupse când îi văzu pe toţi întorcându-se la auzul ecourilor ce 
precedau venirea mai multor persoane pe coridorul de acces înspre 
sală. Spaţiul în formă de semicerc din spatele nobililor începu să se 
umple cu siluete umane -— de data asta erau inşi purtând haine ţesute 
în casă şi piei de klee: veniseră Văraticii. Feţele lor erau la fel de 
criminale precum ale Iernaticilor; înarmaţi cu pumnale şi harpoane, o 
priveau stând singură pe pod. 

— Uite-o! E Regina! 

Moon zări singura faţă ce nu aducea cu celelalte: cea a unui bărbat 
care, mânat de o hotărâre disperată, îşi croia drum în faţă printre noii 
veniţi. 

— BZ! strigă ea ca să acopere zgomotul tot mai puternic produs la 
întâlnirea celor două grupuri; prinse privirea lui cercetătoare şi simţi 
cum o îmbrăţişează din ochi. 

Gundhalinu împinse în lături un ultim Văratic, făcându-şi loc să 
scoată arma şi lăsă mulţimea să i-o vadă. 

— Stai aşa! O smuci pe femeia cu buze subţiri care ţinea gulerul 
spinos şi-i smulse obiectul din mâinile ce tresăriră. Îl aruncă apoi peste 
margine, în Iad. Aţi mers prea departe cu asta. Înapoi, Iernaticilor... 
risipiţi-vă! 

— Ce drept ai, tu, străine, să te-amesteci în treburile noastre? E-o 
afacere care priveşte Iarna, legea din Iarnă... 

— Al naibii de sigur că-i aşa, bombăni BZ. Ochii lui reveniră asupra 
lui Moon în timp ce-şi deschidea o cărare către ea prin zidul uman. 
Această femeie este arestată; eu mă ocup de ea. 

Moon îl zări făcându-i cu ochiul şi zâmbi fără să vrea. 


— Asta-i Regina, Inspectore! spuse mânios unul dintre Văratici. Şi-i 
a noastră. Nu pleacă nicăieri pân” la Schimbare. Cuvintele erau la fel 
de ucigaşe ca şi gerul. 

— Ea nu-i Arienrhod. E din neamul Văratic, e sibilă! Uitaţi-vă la 
gâtul ei, vorbi Gundhalinu. Dac-o vreţi pe Arienrhod, trebuie să 
traversaţi această... Urmărindu-şi propria mână care gesticula, aruncă 
o privire uimită văzând pentru prima dată sala fără vânt; faţa i se goli 
de expresie. Ce...? 

— Ce treabă aveţi voi cu Regina noastră, crescători de peşte ce 
sunteţi? Femeia cu turbanul cu pietre preţioase încerca acum să 
recâştige teritoriul pierdut. Nu sunteţi bine veniţi în acest palat atâta 
timp cât continuă să aparţină Iernii. 

— Regina voastră are treabă cu noi! strigă un Văratic. Ea-ncearcă să 
ne ucidă pe toţi şi-am venit să ne-ncredinţăm că nu scapă de 
pedeapsă. Şi să ne convingem că va coborî la Doamnă pentru a treia 
oară. 

Moon ascultă fără să se miște, copleşită de-o bucurie dureroasă, 
irelevantă, la auzul unei voci vorbind cu inconfundabilul graseiat al 
Văraticilor. 

— Sunt Moon Dawntreader Văratică... ţipă ea cu o voce răguşită. 
Regina-i înăuntru. Treceţi puntea acum! Treceţi puntea acum! Atâta 
timp cât stau eu aici, veţi fi în siguranţă. 

Le făcu un semn cu mâna, simțind privirile uimite ale lui BZ fixate 
asupra ei. 

Mulțimea deveni mai încrezătoare când îi văzu trifoiul şi-i acordă 
încredere. Ea însă şovăi un pic când primul Văratic i se alătură pe 
punte; încrederea îi reveni când aerul din jur rămase liniştit, iar 
bărbatul zâmbi scurt şi-şi plecă fruntea în timpul traversării. Unul câte 
unul îl urmară şi ceilalţi, păşind nervoşi dar conduşi de nevoia de a-şi 
atinge țelul. Sibila aşteptă până ce şi ultimul Văratic păşi pe malul 
opus al Sălii Vânturilor şi-abia după aceea făcu şi ea ultimul pas, 
ajungând pe teren solid. Iernaticii se dădură înapoi, privindu-i posaci 
pe ea şi pe Gundhalinu. Moon se întoarse când ajunse lângă poliţişti, 
auzind un oftat tremurător în spatele ei. Văzu zidurile de furtună 
deschizându-se întocmai unor aripi molatice şi simţi ridicându-se 
iarăşi rafalele reci de vânt, iar perdelele tremurând şi prinzând viaţă. 
Iadul se trezi şi gemu, emanând izul mării. 

— O, zei! Tată al străbunilor mei, şopti BZ. Tu erai acolo, stăvilind 
vântul. Cum... cum ai făcut asta? 

Rămase la o distanţă respectuoasă de femeie. 

— Nu pot să-ţi spun. Scutură din cap, felicitându-se pe sine însăşi. 
„Acesta-i Carbuncle. Nu pot spune niciodată, nimănui, niciodată”. Nici 
măcar nu ştiu. „Nu trebuie să permit niciodată cuiva să afle”. În 
mintea ei, urmări puţul Iadului în jos, tot mai jos, jos până la mare şi 


dedesubtul ei, până în interiorul rocii de bază, fără vârstă, a planetei 
însăşi, acolo unde se întindea într-o tainică atotştiinţă ultimul 
receptacul al înţelepciunii umane. Du-mă de-aici, BZ, murmură ea, 
ameţită. Ăsta nu-i un loc pentr-o sibilă, Iernaticii au dreptate. E prea 
periculos. 

Simţi căutăturile ostile, neîncrezătoare ale nobililor furişându-se 
deasupra ei. BZ o conduse afară din Sala Vânturilor cu o bună cuviinţă 
regulamentară, înapoi pe coridor, pe lângă scenele din regatul Iernii. 
Nimeni nu-i urmări. În timp ce mergeau, bărbatul continua să păstreze 
distanţa între ei. Concentrându-se, Moon alese dintre fragmentele 
ameţitoare ale ultimelor ore acel groaznic secret care fusese cel mai 
important până în momentul când ajunsese să traverseze puntea: 

— Ce fac aici Văraticii? Ţi-au zis de Arienrhod... „care aproape că 
m-a omorât”, (se simţi deodată năucită). Ţi-au zis ce-a făcut ea? 

El clătină din cap, concentrându-şi atenţia asupra mişcării 
picioarelor. 

— N-am putut înţelege nimic... erau mult prea grăbiţi. Cred că nici 
măcar nu ştiau. Unei gloate îi ajunge un zvon nebunesc. 

— Nu-i doar un zvon. Este adevărat, şi nu vor opri totul doar luând- 
o prizonieră. A angajat nişte extraplanetari să răspândească o molimă. 

— Ce? BZ se opri, oprind-o şi pe ea. Cum de ştii...? Se întrerupse 
brusc, începând să priceapă. 

— Mi-a zis Sparks. 

— Sparks. Bărbatul îşi privi iarăşi picioarele, încuviinţând din cap 
ca pentru sine. Aşadar l-ai găsit. 

Moon îşi împreună mâinile în faţă. 

— Înţeleg. Bine. 

Luând drept acuză un acces de tuse, BZ se încovoie sprijinindu-se de 
zid şi-şi feri faţa de privirea sibilei. Ea îşi dădu seama că distanţa pe 
care o păstrase întruna nu se datora celor văzute în Sala Vânturilor. 

— EI n-a ieşit afară odată cu tine, vorbi Gundhalinu în cele din 
urmă. 

— Re... Arienrhod ne-a prins. L-a luat înapoi. 

Îşi aruncă privirea de-a lungul coridorului şi-şi simţi sufletul rupt în 
bucăţi. Totuşi imboldul preştiinţei străine de mintea ei o îmboldi 
iarăşi: „Părăseşte-l, părăseşte-l. Părăseşte-l acum...” 

— N-o să păţească nimic, acum c-au venit Văraticii s-o păzească pe 
Regină. Ei nu-l cunosc. Rostea cuvintele mai mult pentru ea însăşi 
decât pentru BZ, fiind încrezătoare că puterea care-o protejase pe ea îl 
va apăra la fel de bine şi pe Sparks. Trebuie să opresc molima! Ştiu 
cine se află în spatele ei. Sparks mi-a spus totul. Trebuie să spun cuiva, 
poliţiei... Cu un gest distrat îşi îndepărtă părul de pe frunte. 

— Deci, nu el te-a dat pe mâna ademenitorilor de sibili? zise BZ, de 
parcă mintea lui nu putea renunţa la această idee. Îşi şterse fruntea cu 


mâneca şi-şi deschise haina. 

— Nu. Arienrhod a făcut-o. 

— Arienrhod! Bine, dar credeam că ea... 

Nu-şi termină fraza, dar nici n-avea nevoie s-o facă. Moon simţi 
compasiunea lui fără cuvinte ajungând până la ea. 

Îşi înfăşură o şuviţă desfăcută din părul strâns în coc în jurul 
degetului, o privi şi trase de ea. 

— Am fost nouă clone... şi nici una dintre noi nu i-a fost pe plac. N- 
am fost ceea ce dorea ea să fim. Aşa că... ne-a abandonat, ne-a azvârlit 
cât colo. Moon înălță o mână, într-un gest de adio adresat propriului 
ei suflet pierdut, apoi se uită înspre BZ. Tu ştiai. Cunoşteai lucrul ăsta 
despre mine. De ce-ai avut încredere în mine să vin aici, dacă tot 
timpul ai ştiut? 

— Am ştiut de la început că nu te va transforma niciodată în 
imaginea ei. Crezi c-am putut să-mi petrec... atâta vreme cu tine şi să 
nu-mi dau seama de diferenţa dintre voi? Clătină din cap şi zâmbetul i 
se accentuă pe buze. Luă mâinile fetei într-ale lui. Nu va mai trece 
mult şi-şi va blestema pripeala de a se fi descotorosit de tine. Hai să 
mergem mai departe şi să-mi spui ce ştii despre complotul ăsta. 

Moon păşi din nou alături de el, ţinându-l strâns de mână, 
potolindu-şi temerile cu balsamul vindecător al încrederii lui. Îşi 
continuară drumul către ieşirea palatului, înaintând spre sfârşitul 
Iernii. Îi spuse tot ce ştia, silindu-se să-şi menţină mintea asupra 
cărării înguste dintre zidurile pictate cu tărâmuri sălbatice. Uşile se 
deschiseră, lăsând să intre forţa de viaţă a oraşului, absorbindu-i din 
nou în vâltoarea de vitalitate a acestuia. Acum la uşi nu se mai aflau 
gărzile regale, ci câţiva Văratici beligeranţi, supraveghind ceea ce le 
aparţinea. Moon se agăţă de haina lui BZ, dar asta numai până când 
îşi dădu seama că ei habar n-aveau cum arăta Regina, aşa cum nici ea 
nu ştiuse până mai de curând. Văzu însă că unul sau doi îi 
recunoscură trifoiul tatuat la gât şi o priviră evident surprinşi. 

— BZ, cum de-ai ştiut să vii după mine? Cum de-ai ştiut c-aveam 
nevoie de tine? 

EI îşi şterse iarăşi faţa asudată, apoi se frecă la ochi: 

— N-am ştiut. Când au apărut aici Văraticii am hotărât că 
aşteptasem destul de mult. Aşa că mi-am arătat legitimaţia şi m-am 
transformat într-un poliţist de escortă. Aruncă priviri în dreapta şi-n 
stânga când Văraticii îi lăsară să treacă pe lângă ei. O să-mi fie dor de 
legitimaţia asta... 

Nu exista nimic care să-i sprijine falsa bună dispoziţie din ton şi 
începu iarăşi să tuşească, congestia neplăcută coagulându-i-se adânc 
în piept. Se opri când ajunseră între paznicii Văratici şi privitorii 
înghesuiți. 

— Moon, ascultă-mă. Se chinui să inspire. Oricum va trebui să fac 


faţă acuzațiilor... mai devreme sau mai târziu. Trebuie să mă-ntorc... 
ar fi mai bine să rezolv cât mai iute problemele. O să raportez tot ce 
mi-ai spus primei patrule pe care am s-o întâlnesc. Nu-i nevoie să rişti 
predându-te de bună voie. Semenii tăi se află aici, spune-le despre tine 
şi despre Sparks înainte ca să afle că e Starbuck. Ei te pot ajuta acolo 
unde eu nu pot. 

Strângându-şi haina în jurul trupului, îşi mută brusc privirea de la 
Moon către Văraticii adunaţi la intrare. Îşi strânse buzele într-o linie 
subţire, de parcă n-avea încredere în el însuşi să spună mai multe. 

— BZ. Moon îşi apăsă palma pe gură. Cum pot să... 

— Nu poţi. Şi nu-ncerca, scutură el din cap. Doar lasă-mă să plec.. 
Începu să se răsucească, dar în timp ce se-ntorcea ea îi văzu genunchii 
îndoindu-se. Gundhalinu se prăbuşi lent pe caldarâm şi rămase întins 
fără simţire pe pietrele albe. 


45 


Tor şedea într-un colţ, proptită de zid ca o păpuşă de cârpă fără şira 
spinării; lumina albă a laboratorului îi înfigea sulițe în ochii umezi. 
Ştia că dincolo de zidul din spate exista un oraş întreg plin de oameni 
nepăsători la prostia sau la soarta ei, nepăsători faţă de propriu lor 
soartă. Însă în această cameră sterilă n-ajungea nici un sunet de 
sărbătoare, nici un râset, melodie, ori țipăt. Zidul era izolat fonic si 
nici un strigăt de-al ei — dacă ar mai fi avut puterea să strige — n-ar fi 
scăpat în exterior. Se luptă zadarnic, în tăcere, împotriva sclaviei 
invizibile a paraliziei. Avea să mai treacă aproape o oră până când 
sistemul ei nervos voluntar putea din nou să comande măcar mişcarea 
unui deget, şi era sigură că nu mai dispunea de atât de mult timp din 
viaţă. „O, zei, dacă aş putea măcar să strig!” Ţipătul îi răsună în 
interiorul capului până când crezu că-i vor exploda ochii... şi scânci, 
scoase un firicel subţire, jalnic, de sunet, cel mai frumos zgomot pe 
care-l făcuse vreodată. 

Oyarzabal îi aruncă o privire din locul unde stătea la masă, sub 
lumina orbitoare şi fierbinte. Faţa lui lătăreaţă încadrată de 
pămătufurile unor favoriţi, arăta o lipsă de confort similară cu a lui 
Tor. Îşi mută iarăşi, grăbit, privirea. Discuţiile detaşate, ireale despre 
cele mai eficace mijloace de a declanşa o epidemie în oraş continuau 
monoton, ca zumzetul unui roi fantomatic de albine. Unul dintre 
ceilalți bărbaţi plecase să vorbească cu Sursa. „Oyarzabal, ticălos 
păduchios ce eşti, fă ceva, fă ceva!”. 

Oyarzabal sugeră infectarea aprovizionării cu apă. Propunerea fu 
respinsă ca ineficiență. 

Hanood, care părea că stătuse o eternitate la Sursă, reveni în cameră 
şi încuie uşa la loc cu o grijă exagerată. 

Zumzetul încetă. Tor le văzu capetele întorcându-se să primească 
verdictul judecătorului, dar fu incapabilă să-şi rotească măcar ochii. 

— Ei? întrebă unul dintre necunoscuţi. 

— Evident, a spus să ne descotorosim de ea. Hanood îşi înclină 
capul în direcţia femeii. Azvârliţi-i trupul în mare, nimeni nu va izbuti 
să-nţeleagă unde-a dispărut în toată zăpăceala asta. Flutură din mână 
spre realitatea de neajuns de dincolo de zid. Ei spun „Marea nu uită 
niciodată”... dar Carbuncle va uita. 

Tor gemu, dar sunetul rămase închis în interiorul ei. 

— Nu, la dracu, nu cred asta! Oyarzabal se ridică în picioare, 
pregătit pentru o confruntare. Am să mă căsătoresc cu ea, am s-o duc 
de-aici. Sursa ştie toate astea şi n-ar fi zis să ne descotorosim de ea! 

— Îmi discuţi ordinele, Oyarzabal? Vocea răguşită, fără trup, a 


Sursei căzu peste el din aer; involuntar, toţi ridicară privirile. 
Oyarzabal se îndoi sub greutatea glasului, dar îşi menţinu hotărârea. 
— Nu-i nevoie s-o ucizi pe Persefone. Pur şi simplu nu pot sta 

locului şi să las să se-ntâmple aşa ceva. Nesiguri, ochii lui cercetară 

pereţii şi colţurile tavanului. Trebuie să existe şi-o altă cale. 

— Sugerezi cumva să le spun să te ucidă şi pe tine? La urma urmei, 
incompetenţa ta a provocat această situaţie. Nu-i aşa? 

Oyarzabal îşi strecură mâna către pistolul aflat la spate, sub vesta 
lungă de piele. Era însă singur contra cinci, şi nu-şi asuma niciodată 
riscuri sinucigaşe. 

— Nu, stăpâne! Nu... dar ea urmează să fie soţia mea. Voi face astfel 
ca să nu vorbească despre afacerea noastră. 

— Tu crezi că acum, când Persefone a aflat ce faci aici, o să mai 
vrea să se mărite cu tine? Vocea căpătă un ton glacial. Ea un animal 
amoral ce este, ea continuă să te urască pentru asta. Nu vei fi 
niciodată capabil s-ai încredere-n ea. 

„O, zei, o tu, Sursă, lăsaţi-mă doar să vorbesc! Îi voi promite orice!” 
Sudoarea se prelinse înnebunitoare în josul coastelor femeii. 

— lar eu nu voi mai fi niciodată capabil s-am încredere-n tine, 
Oyarzabal, dacă nu-mi dovedeşti că-mi eşti încă loial. Vocea se opri, 
părând să zâmbească şi Tor se înfioră. Totuşi nu sunt total 
neînţelegător, şi-ţi ofer două alternative: moartea, sau viaţa 
Persefonei. Dacă însă ea rămâne în viaţă va trebui să-ţi iei măsuri de 
siguranţă că nu va putea depune niciodată mărturie împotriva noastră. 
Brusca speranţă a lui Oyarzabal dispăru înapoia unor nori. 

— Ce vrei să spui? Îndrăzni să-şi arunce privirea către Tor, apoi şi-o 
mută în altă parte. 

— Vreau să spun c-o doresc incapabilă să mai povestească ceea ce 
ştie, indiferent cui. Cred că o injecție cu xetydiel va fi destul de 
eficientă. 

— La dracu! Adică vrei s-o transformi într-o zombi? înjură 
Oyarzabal. N-o să-i mai rămână nici un pic de creier! 

Unul dintre bărbaţi izbucni în râs. 

— Şi ce-i rău în asta; fără minte şi a ta. Oricum, de când are nevoie 
o femeie de creier? 

„O, Doamnă, ajută-mă... ajută-mă, ajută-mă!” Tor chema în ajutor 
religia strămoşilor săi, abandonată în favoarea a mii de zei nepăsători 
ai extraplanetarilor trădători. „Mai bine mor. Mai bine mor.” 

— Vezi, Oyarzabal, ce necazuri provoacă femeile când capătă prea 
multă libertate; vezi acum necazul pe care ţi l-a pricinuit curiozitatea 
acestei femei fără minte? Gândeşte-te şi la necazul pe care Regina ei 
este pe cale să-l abată asupra propriei planete. Vocea Sursei era 
precum o pilă scrâşnind pe metal; alege, moartă sau cu creierul şters. 
Iar când alegi pentru ea, să alegi şi pentru tine. 


Pumnii lui Oyarzabal se încleştară şi se desfăcură, în timp ce 
privirea lui mătură încăperea şi feţele celorlalţi cinci, zărind realitatea 
înconjurătoare. 

— E-n ordine! N-o vreau moartă, nu vreau să văd cum e ucisă. O 
vreau în viaţă. 

Tor scânci iarăşi şi simţi un strop de salivă prelingându-se din colţul 
gurii. Un fior i se ridică prin picioare, pornind de la degete — „Mişcă, 
mişcă!” — dar nu ajunse mai departe. 

— Atunci mă pot ocupa eu de nevoile doamnei. 

Reprezentantul grupului de tehnicieni — un bărbat pe care în sfârşit 
Tor îl recunoscu a fi biochimistul C'sunh, expert în droguri — se ridică 
de la masă şi se îndreptă către unul dintre fişetele aflate în afara razei 
ei de vedere. Îi auzi alegând sticluţe şi ustensile şi auzi vuietul 
şuierător din capul ei, care începuse să alunge orice alte sunete. 

Oyarzabal se foia de pe-un picior pe celălalt, cu capul lăsat în jos, de 
parcă nu se-aşteptase ca lucrurile să se petreacă atât de brusc, atât de 
irevocabil. Tor îl străpunse cu privirea. 

— Stăpâne, să-i fac injecţia? Biochimistul apăru în raza ei vizuală, 
ţinând în mână o seringă. 

— Da, ai tu grijă de asta, C'sunh, răspunse calm vocea. Vezi, 
Persefona... nu câştigi niciodată. Întotdeauna se întâmplă la fel. 

Tor îl văzu pe C'sunh apropiindu-se de ea, şi totul din jur deveni 
parcă auriu; electricitatea statică din cap o asurzea. Oyarzabal îl 
privea şi el pe C'sunh,se uită apoi la femeie cu mâinile atârnându-i în 
părţi, cu ochii sticloşi. 

O bufnitură puternică răsună prin uşa încuiată. Chimistul încremeni 
cu un picior în aer, când se auzi strigătul unei voci înăbuşite: 

— Deschideţi, Poliţia! 

Bărbaţii de la masă săriră în picioare, uitându-se unii la alţii şi apoi 
în sus, nevenindu-le să creadă ce auzeau. 

— Albaştrii! 

— Stăpâne, au intrat Albaştrii-n cazinou! Ce-o să facem? 

Din văzduh nu sosi însă nici un răspuns, iar o senzaţie mult prea 
teribil de acută ca să fie înregistrată drept sunet perforă creierul lui 
Tor. Bărbaţii îşi acoperiră urechile cu mâinile: 

— Au început să taie încuietorile de la uşi! În numele zeilor, fă 
ceva! C'sunh, termină cu femeia aia! 

Chimistul porni iarăşi către ea, cu faţa schimonosită de spaimă. 
Oyarzabal se repezi după el şi-l înşfăcă de braţ, dar ceilalţi îl traseră 
înapoi şi C'sunh se aplecă asupra ei. 

— Nu! icni Tor, ultimul ei cuvânt... 

Uşa se deschise brusc şi vederea femeii se umplu de albastru: 
încăperea se populă într-o clipită, cu şase poliţişti în uniformă. 

— Stai aşa! 


Armele fură aţintite în toate direcţiile; două sau trei fixară spinarea 
şi ceafa lui C'sunh. Biochimistul îşi îndreptă încet spatele depărtându- 
se de Tor. 

— Las-o jos! răsună somaţia unui Albastru iar C'sunh lăsă seringa să 
cadă. Tor se ghemui când aceasta poposi la câţiva centimetri de 
piciorul ei neprotejat. 

— Doctorul C'sunh, cum te văd şi cum mă vezi! Tor o zări pe însăşi 
Comandanta Poliţiei apărând din zidul de tunici albastre. Te ştiu de o 
veşnicie în dosarele noastre; e-o adevărată plăcere să te-ntâlnesc în 
sfârşit în carne şi oase. 

Rânji încântată şi-i prinse biochimistului cătuşele la mâini. Oamenii 
ei făceau acelaşi lucru şi cu restul bărbaţilor din încăpere. 
Comandanta se aplecă asupra lui Tor, cercetându-i faţa şi aruncând 
priviri către seringa căzută alături. Zâmbi din nou: 

— Ei bine, Tor Starhiker. Arăţi de parcă de-abia aştepţi să ne spui 
ceva, iar eu de abia aştept s-aud. Hei, Woldantuz! Vino-ncoace şi fă-i o 
injecție! Din aia care trebuie. Clipi din ochi, liniştind-o pe Tor când un 
poliţist îngenunche lângă ea. 

Tor de abia remarcă arsura antidotului când văzu apărând o faţă şi 
mai neaşteptată decât a Comandantei. „Pollux!” Cuvântul nu reuşi să-i 
iasă din gură, dar simţi că-şi recapătă controlul asupra trupului, simţi 
antidotul urcându-i prin toate nivelurile până la creier precum năvala 
unui drog. 

— Tor. Te simţi bine? 

— Ce... ce... ce-ai... spus? Îşi înghiţi nodul din gât cu respiraţia 
întretăiată. 

— Tor. Te simţi bine? repetă el fără intonaţie, la fel ca şi mai 
înainte. Se aplecă în faţă şi-i oferi braţul în timp ce femeia încerca să- 
şi strângă picioarele sub ea. Se apucă recunoscătoare de braţul lui şi 
trase de el ca să se ridice. 

— Uuuff! 

Îşi duse mâna la cap, ameţită de uşurare, sprijinindu-se greoaie de 
robot. Îşi înfipse degetele în buclele moi ale perucii ei puse strâmb pe 
cap; o împinse absentă... parcă realizând ultimele cuvinte spuse de 
Sursă. Strânse pumnul, scoase brusc peruca şi-o azvârli pe jos. 

— De când ai căpătat aşa un vocabular, cutie cu şuruburi ce eşti? Se 
aplecă în faţă privind acel loc al lui Pollux imposibil de examinat, care 
nu putea fi numit faţă; simţi cum un rânjet de triumf i se împrăştie pe 
chip. Pe focurile iadului... am avut dreptate în privinţa ta! Pungaş 
bătrân ce-mi eşti! La naiba, de ce n-ai vorbit niciodată cu mine până- 
acum? 

— Doar o mică glumă, Tor. Acelaşi chip lipsit de orice expresie. 

— Ha. Ăsta-i genul de bancuri la care te poţi aştepta de la o maşină. 
De când eşti în stare să vorbeşti astfel? 


— De când am fost programat la academia de poliţie de pe 
Kharemough. 

— Undee? 

— Anulează întrebarea asta, Pollux. Comandanta reapăru încruntată 
de cealaltă parte a lui. Chiar că ar trebui să mai fii refăcut... Starhiker, 
îi poţi mulțumi lui Pollux c-ai fost salvată la timp. Cred că şi eu pot să- 
i mulțumesc, pentru ceva mai mult, dacă tu-mi vei confirma că îmi 
închipui corect ceea ce se petrecea aici. Arătă cu degetul mare înspre 
laboratorul şi prizonierii aflaţi înapoia ei. 

— Mulţumesc Pollux. Tor mângâie uşor cu palma pieptul robotului. 
Urmau să declanşeze o epidemie, spuse ea simțind cum îi tremură 
iarăşi picioarele, şi în felul ăsta să-i omoare pe Văratici. 

PalaThion încuviinţă de parcă într-adevăr asta aştepta să audă. 

— Cine i-a plătit s-o facă? 

Tor coborî privirile în pământ. 

— Regina Zăpezii? 

Speriată, ea aprobă din cap, simțindu-se inexplicabil de ruşinată că 
admitea acest lucru în faţa unei extraplanetare. 

— Aşa spuneau ei. 

— Exact cum mi-am închipuit. Poliţista zâmbi cu sânge rece, 
nemaivăzând-o deja pe Tor. În sfârşit am învins-o! Doar dacă... 

Scutură din cap, mutându-şi privirea către un alt Albastru care intra 
în cameră -— un inspector de data asta. 

— Mantagnes? întrebă ea cu nerăbdare. 

Inspectorul clătină din cap într-un gest de rău augur. 

— L-am pierdut, Comandante. 

— Jaakola? Cum naiba ai putut... 

— Nu ştiu! Bărbatul era la fel de mânios ca ea. Plecase deja când i- 
am spart biroul. Am căutat peste tot — nici o muscă nu s-ar fi putut 
ascunde acolo! Încă se mai fac cercetări... a avut totuşi o cale de ieşire, 
pe care încă n-am reuşit s-o descoperim. 

— N-o să părăsească planeta! PalaThion trase de emblema imperială 
aflată pe catarama centurii. Îl vom prinde! 

— N-aş pune pariu pe chestia asta. Dezgustat, Mantagnes îşi studie 
picioarele. 

— Atunci să-l lăsăm să-ncerce să-şi găsească o ascunzătoare ca să 
scape de acuzaţiile de tentativă de crimă prin genocid. Făcu un gest 
din mână. Woldantuz, pune-i şi pe frumuşeii ăştia acolo unde le este 
locul. La urma urmei, bine măcar că avem toate dovezile. Plus un 
martor. Starhiker, o să am nevoie de mărturia ta. 

— Contaţi pe ea, comandante. 

Tor încuviinţă din cap, simțind cum în suflet îi izbucnește dorinţa 
de răzbunare la vederea lui C'sunh care trecea pe lângă ea. Alţi doi îl 
urmară pe biochimist, apoi îl văzu pe Oyarzabal. 


— Persefone? Bărbatul trase de paznicul său ca să-l lase să se 
oprească. De fapt, acum cred că n-am să te mai iau cu mine. În nici un 
caz acolo unde-s obligat să merg. 

— Ai vrut să mă transformi într-o legumă, ticălos împuţit ce eşti! 
Asta ai vrut întotdeauna! Se smuci de lângă PalaThion şi se proţăpi în 
faţa lui. Sper să rămâi acolo pân'ai să putrezeşti. Şi sper că nici măcar 
n-ai să mai vezi vreodată o femeie... 

Brusc îşi aminti că, în al doisprezecelea ceas, el încercase să 
oprească injecţia, iar acele secunde pe care le câștigase fuseseră 
hotărâtoare pentru supraviețuirea ei. 

— Pur şi simplu n-am vrut să mori, asta-i tot! Era mai bine să te am 
aşa decât moartă. Se aplecă înspre ea, dar Albastrul îl trase înapoi. 

— Vorbeşte pentru tine însuţi, îşi încrucişă braţele Tor. Se pare că 
eşti singurul care te gândeşti la asta. 

Oyarzabal întoarse capul, uitându-se la PalaThion. 

— Dacă vrei să afli ce ştiu de afacerea asta, trebuie doar să-ntrebi. 
Am să-ţi spun totul. 

Comandanta făcu un semn afirmativ şi unul dintre ceilalţi prizonieri 
înjură printre dinţi. Tor îşi dădu seama că de-acum, indiferent unde 
aveau să-l trimită, viaţa lui Oyarzabal nu mai valora nici cât o ceapă 
degerată. 

Şi indiferent ce anume urma ea să facă acum, nu va mai exista nici 
o posibilitate de părăsire a planetei. „O, zei, de ce oare nu pot să fac şi 
eu odată ceva corect?” Se strânse singură în braţe, puternic, pentru că 
nu mai rămăsese nimeni care s-o îmbrăţişeze, sau pe care să-l 
îmbrăţişeze. Simti privirea lui PalaThion aţintită asupra ei şi descoperi 
o neaşteptată simpatie în ochii celeilalte. Capul Comandantei se mişcă 
imperceptibil, atât cât să-l examineze pe Oyarzabal, apoi privirea îi 
trecu mai departe. 

Tor făcu un pas în faţă, încă stăpânindu-se, protejându-se, pe 
măsură ce se apropia de Oyarzabal. Îl sărută scurt pe buze, apoi se 
retrase, iar paznicii nu-l lăsară pe bărbat s-o urmeze. 

— La revedere, Oyar. 

El nu-i răspunse. Albaştrii îl scoaseră din încăpere. Tor se întoarse 
iarăşi lângă Pollux. „De ce se-ntâmplă aşa? De ce? Ca niciodată să nu- 
ţi doreşti ceea ce ai până nu-l arunci la gunoi? 

Jerusha se aplecă peste birou, lungindu-şi gâtul ca să-i urmărească 
cu privirea pe C'sunh şi pe camarazii săi, viitori acuzaţi de genocid. În 
timp ce erau conduşi către închisoarea din sediul poliţiei. „Oh, dulce 
răzbunare!” Cu toate acestea în zâmbetul ei nu era nimic dulce. 
Demascase complotul lui Arienrhod în ultima clipă şi chiar dacă nu 
putuse să ajungă până la Regină în persoană, îi asmuţise pe Văratici 
împotriva ei şi aceştia aveau s-o păstreze în siguranţă până în ziua 
execuţiei. „Poate, că, la urma urmei, există un fel de dreptate în 
univers”. 

— Starhiker! 

Tor Starhiker privi prin ecran uniforme albastre care se felicitau 
între ele; şedea pe o banchetă şi bea ceai tare sub privirile fixe, 
vigilente, ale lui Pollux. Se ridică de la locul ei si cu paşi mari trecu 
printre poliţişti, îndreptându-se către birou. În timp ce venea spre ea, 
Jerusha o examină curioasă şi uimită. Straiele ei lipite de trup, mai 
mult o dezgoleau decât o acopereau; păşea exact ca un hamal din 
port, nepăsătoare la privirile cu subînţeles aruncate ocazional de 
bărbaţii pe lângă care trecea. O faţă deschisă, pragmatică, ieşea la 
iveală de sub machiajul întins pe obraz iar părul lins şi cenuşiu, era 
tuns grosolan până în dreptul urechii. „O, voi zei, există o fiinţă 
umană acolo înăuntru”. Jerusha îşi aduse brusc aminte că unul dintre 
bărbaţii pe care tocmai îi expediase părea a fi iubitul acestei ființe 
umane. „La naiba, de ce oare nu poate să fie binele doar bine şi răul 
doar rău... de ce nu poate să fie simplu, măcar o dată? Mi se face 
greață de cenuşiu”. Îşi alungă gândurile când femeia se opri în faţa sa. 

— Cum te mai simţi? 

Tor ridică din umeri; o bretea îi alunecă în jos şi o trase la loc pe 
umăr. 

— Cred că bine. Vreau să spun, considerând... privi către intrarea în 
aripa-închisoare. 

— Destul de bine ca să depui o mărturie pentru dosar? 

— Sigur că da, oftă Tor. Bănuiesc că n-am norocul să apar şi în faţa 
tribunalului? 

Judecata avea să se ţină pe altă planetă. Jerusha zâmbi, pricepând 
ironia. 

— Poţi să te consideri norocoasă. C'sunh are o mulţime de prieteni 
şi toţi sunt pe lumile extraplanetare. Arătă spre tavan iar Tor se 
strâmbă. Cel puţin după ce vom pleca de pe Tiamat, vei fi în siguranţă 
ei neputând să te mai ajungă. Declaraţia ta va face tot răul pe care 
vrei tu să-l faci, atâta timp cât este înregistrată aşa cum se cuvine. Şi, 


la naiba, crede-mă că voi face tot posibilul să se-ntâmple aşa. Sper 
numai c-o vom putea scoate la suprafaţă şi pe Sursă. Dacă... 

Se întrerupse când un alt grup de străini intră în sediul poliţiei. Nu, 
nu erau străini. Se ridică în picioare. Îi văzu pe toţi ceilalţi din odaie 
întorcându-se si holbându-se cu ochi uluiţi ca şi ai ei. 

— Ce nai... 

— Arienrhod? 

— Moon! 

Îşi auzi glasul pronunţând acest nume, o auzi şi pe Tor repetându-i 
fără să mai aibă timp să se minuneze. În spatele fetei văzu doi Văratici 
voinici care purtau pe braţe trupul lui Gundhalinu. 

— Fir-ar să fie...! 

Moon ezită văzând-o pe Jerusha că iese dinapoia biroului, totuşi 
rămase pe loc, fermă, când cei câţiva poliţişti se adunară în jurul lor: 

— Cine-i ăsta? 

— Gundhalinu! 

— Am crezut că a... 

— E mort? Jerusha o prinse de un umăr pe sibilă, acoperind cu 
trupul ei imaginea celor ce se întâmplau mâi în spate. 

— Nu! Poliţista văzu suferinţa de pe chipul fetei în momentul când 
o răsuci către ea şi-i dădu drumul surprinsă. Dar e bolnav şi are nevoie 
de-un medic. 

Mâna lui Moon se-ntinse către BZ însă nu putu să-l ajungă. 

— Acum două zile nu prea ţi-a păsat că se simţea rău, aşa-i? Jerusha 
privi pe lângă ea, observând capul atârnat într-o parte al lui 
Gundhalinu, ochii închişi, faţa suptă. transpirată. Făcu semn 
oamenilor ei să-l ia din braţele Văraticilor: Duceţi-l repede dincolo, la 
cabinetul medical. Şi la naiba, aveţi grijă de el. Pentru mine valorează 
mai mult decât diamantele. 

Poliţiştii îl transportară cu multă atenţie. Cei doi Văratici îşi 
înclinară capetele în direcţia lui Moon, făcând aproape nişte 
plecăciuni, şi ieşiră în alee. Sibila îi urmări doar cu privirile, atât pe ei 
cât şi pe Gundhalinu. Purta acum o rochie lungă, aurie; chiar şi cu 
părul despletit în jurul feţei, asemănarea ei cu Arienrhod era 
incredibilă. 

— În caz c-ai uitat cumva, şi tu eşti arestată, Dawntreader. „O, zeii 
mei, asta-i prea mult pentru o singură zi”. Ridică o mână, chemând la 
ordin un alt ofiţer. 

Moon se strâmbă. 

— N-am uitat de tine, Comandante. BZ... Inspectorul Gundhalinu... 
Eu am evadat. El m-a găsit iarăşi... Tocmai m-aducea aici când a 
leşinat. Spuse toate astea fără să clipească. 

— Bineînţeles c-aici te-aducea. Jerusha desprinse cătuşele agăţate la 
cureaua uniformei şi continuă foarte calmă: asta-i cea mai mare 


balivernă pe care-am auzit-o vreodată. Dar oricum, de dragul lui 
Gundhalinu, m-am hotărât să-i dau crezare. Se uită la gâtul tatuat al 
fetei şi-şi aminti deodată că este sibilă. Coborî iarăşi mâinile în care 
ținea cătuşele şi le duse în silă către centură. Presupun că n-o să fie 
nevoie de astea, sibilo. Dar n-ai venit doar ca să-mi spui atâta lucru. 
Ce dracu te-a făcut să vii aici? 

Moon schiţă un zâmbet scurt, ironic, expresia părea străină pe faţa 
ei. Redeveni serioasă. 

— Am venit pentru că Regina vrea să declanşeze o epidemie ca să-i 
omoare pe toţi Văraticii din oraş, şi ştiu cine urmează să pună planul 
în aplicare. 

— Ai venit prea târziu. Jerusha rânji satisfăcută de triumful său, dar 
numai până ce văzu reacţia fetei. Nu..., voiam să spun că deja am 
oprit declanşarea molimei. I-am prins pe cei răspunzători, de-acum 
vor fi oaspeţii noştri permanenţi. 

Arătă spre închisoare, liniştindu-se în căldura zâmbetului pe care i-l 
adresase soarta. 

— Deja? S-a terminat? Ei n-au... 

Moon privi peste umăr la intrarea în sediul poliţiei, apoi iar la 
Jerusha, copleşită, dându-şi deodată seama că îşi sacrificase libertatea 
fără nici un sens. 

— N-au păţit nimic. Văraticii sunt în siguranţă. Arienrhod şi-a ratat 
planul şi-acum este arestată la domiciliu. N-o să scape de judecata 
Doamnei voastre. 

Un poliţist care era în trecere îi adresă felicitări Jerushei iar ea 
mulţumi printr-un semn din cap. Faţa lui Moon se contractă de parcă 
nu mai ştia ce să simtă, de parcă până la nivelul cunoaşterii existau 
mai multe straturi decât era ea în stare să străbată. 

— Cum... cum ai aflat despre complot? întrebă în cele din urmă, cu 
o resemnare obosită în glas. 

— Întâmplător, în urma colaborării neintenţionate a... Se-ntoarse 
către Tor Starhiker care trăgea cu urechea în spatele ei. 

— Salut puştoaice, făcu Tor cu mâna, iar Moon clipi din ochi 
încercând s-o recunoască. Hei, Pollux, vino-ncoa”! 

— Persefone? Sibila privi încruntată faţa lipsită de farduri a lui Tor, 
doar pe jumătate sigură de identitatea ei. Se uită apoi pe lângă ea la 
robotul poliţist care se-ndrepta către ele. 

— Dg’ ea de ce-i arestată? Indignată, Tor smuci un deget mare în 
direcţia lui Moon, un pic prea impresionată de propriul ei rol de 
martor cheie. Nu-i împotriva legii s-o întruchipezi pe Regină, nu-i aşa? 
Oricum, nu după legile voastre. 

— Depinde de cât de bine faci acest lucru, replică Jerusha. Îşi 
schimbă greutatea de pe-un picior pe celălalt. Voi două vă cunoaşteţi? 

— De astăzi. Dar parcă ne-am şti dintotdeauna. Tor clătină din cap 


şi se strădui să surâdă. Ia uite cum a stricat coafura pe care i-ai făcut- 
o, Polly... Deci, verişoară dragă, ce s-a-ntâmplat? L-ai găsit? L-ai scos 
de-acolo din palat? Ai văzut-o pe Regină... dar ea te-a văzut? 

— Ai fost în palat? întrebă Jerusha. (Zidul limpede al acuzaţiei 
oficiale o transformă din nou pe fată într-o prizonieră). Ca s-o 
întâlneşti pe Regină... 

Moon simţi schimbarea, şi deveni sfidătoare. 

— Ca să-l găsesc pe vărul meu! Îi aruncă iarăşi o căutătură lui Tor şi 
încuviinţă din cap, înroşindu-se la faţă. Dumneata ştii ce... cine sunt 
eu, nu-i aşa, Comandante? O privi pe Jerusha drept în faţă. 

Poliţista încuviință din cap, însă mental continuă să păstreze 
distanţa. 

— Ştiam de multă vreme. 

Alături, Tor stătea privind în gol. 

— Aşa ştiau toţi, în afară de mine, murmură Moon cu amărăciune. 
Eu am fost ultima care-am aflat. 

— Eu încă nu ştiu, zise Tor. 

— Gundhalinu ţi-a spus? 

— Nu, Regina. 

Sibila îşi răsuci cu mâna o şuviţă de păr iar Jerusha tresări. 

— Ai văzut-o? 

— Da, sosi răspunsul, aproape şoptit. Voia să-mpart cu ea... totul. 
Chiar şi pe Sparks. Se înroşi din nou în obraji; de mânie, nu de ruşine. 
Voia să uit că suntem făgăduiţi unul altuia, să uit că sunt o Văratică, 
să uit că sunt sibilă. Şi când n-am fost de acord să uit toate astea, a 
încercat să mă ucidă. 

Amărăciunea din glasul ei se accentuă. Jerusha se încruntă pe 
măsură ce propria ei surprindere sporea. Moon se frecă la ochi, 
balansându-se pe picioare; poliţista îşi aduse aminte de toate prin care 
trecuse ea, şi cât de multe dintre acestea le făcuse de dragul lui 
Gundhalinu. 

— Ia loc. Pollux, adu-ne nişte ceai. 

Jerusha îi făcu semn să plece paznicului de serviciu şi puse apoi 
mâna uşor pe cotul lui Moon, întorcând-o către bancheta întinsă de-a 
lungul peretelui. Sibila o privi surprinsă; dar şi Comandanta simţi un 
spasm dureros de surpriză. Ascultător, Pollux se îndepărtă de ele. Tor 
se incluse şi ea în invitaţia de a lua loc, adăugând: 

— Polly, adu-mi şi mie ceva să-mi fac plinul. 

În timp ce se aşeza, Jerusha zise: 

— Spuneai că Arienrhod a încercat să te ucidă? 

Moon se lasă să cadă pe scaun; un pic mai departe de ea, Tor se 
întinse relaxată la celălalt capăt al băncii. 

— Le-a dezvăluit nobililor faptul că sunt sibilă şi ei au încercat să 
m-azvârle în Iad. 


Tor se sculă în capul oaselor, rămasă de astă dată fără grai. 

— Pe propria ei clonă? Jerusha simţi cum neîncrederea îi slăbeşte 
chiar în timp ce pune întrebarea. „Da, asta-i Arienrhod pe care-o 
cunosc. Fără concurentă”. 

— Eu nu sunt Arienrhod! Vocea sibilei vibră de forţa negării. Eu 
port doar faţa ei, atâta tot. Îşi trecu o mână în jos, peste chip, cu 
degetele strânse ca nişte gheare, de parcă voia să-l jupoaie, adăugând: 
Şi ea ştie acest lucru. 

Pollux reveni şi împărţi ceaiul cu aerul de demnitate tăcută al unui 
majordom. Jerusha sorbi din cana ei, lăsând fierbinţeala lichidului să i 
se înalțe încet către cap. „Venirea ei aici... ar putea să fie un şiretlic, 
un alt şiretlic”. Totuşi nici în ruptul capului nu-şi putea imagina ce 
scop s-ar fi putut ascunde în spatele acestuia. 

— Au încercat să te-azvârle în Iad? o îmboldi Tor să vorbească, 
holbându-se la gâtul lui Moon. Ce s-a-ntâmplat? 

— Abisul nu era flămând. Moon îşi bău ceaiul, cu faţa străbătută de 
o emoție ciudată. Tor părea întristată. BZ... Inspectorul Gundhalinu a 
intrat împreună cu Văraticii şi i-a determinat să-mi dea drumul. 

— Vrei să spui că prăjina aia care te însoțea era un Albastru 
veritabil? întrebă Tor. 

— A fost... odată. Jerusha îşi sprijini de perete capul îngreunat de 
cască. Sper c-o să fie din nou. 

— Întotdeauna numai asta a vrut să fie, spuse simplu Moon. Nu-l 
lăsa să renunţe şi s-azvârle totul la gunoi. Nu-l lăsa să se învinuiască 
pentru ceea ce s-a întâmplat. Mai sorbi o înghiţitură de ceai. 

— Nu-l pot opri s-o facă, rânji Jerusha. Dar voi avea grijă ca nimeni 
altcineva să nu-l învinuiască. „Pot să-i salvez cariera, dar nu-l pot 
salva de el însuşi... sau de tine”. Spune-mi, adăugă ea, când indignarea 
i se cristaliză în acuzaţie, pe toţi zeii, ce vezi la Starbuck, la autorul 
acestui genocid sângeros... 

— Sparks nu-i Starbuck... nu mai e. Moon aşeză cana goală pe 
bancă lângă ea, zdrăngănind-o un pic la auzul cuvântului „genocid”. 
Şi n-a ştiut niciodată despre mersi. Dar tu ai ştiut. 

Îşi ridică fruntea, iar în ochii ei înţelegerea se transformase deja în 
suspiciune. 

„De la tine”. Jerusha îşi întoarse brusc privirea. 

— Da. Prietenul tău Ngenet... mi-a spus adevărul despre ei. 
„Prietenul meu Ngenet... care a crezut în tine şi care-a avut încredere 
în mine să-mi spună despre tine”. Scutură din cap, încercând să se 
elibereze de emoţiile amestecate ce-o stăpâneau. 

— Ngenet? Moon îşi frecă din nou ochii. Cred c-ai ştiut-o mai 
dinainte. Orice sibil cunoaşte adevărul, nu poţi nega asta, spuse ea 
incluzând în această acuzaţie întreaga Hegemonie. Vrei să-l pedepseşti 
pe Sparks fiindcă a omorât mersi pe o proprietate extraplanetare — 


pentru că te-ai stropit de sânge când ai stat acolo şi i-ai privit cum 
mureau, întinzându-ţi mâinile şi cerşind apa vieţii! Şi vrei să mă 
pedepseşti pe mine fiindc-am aflat adevărul — pedepseşti lumea mea 
pentru propria ta greşeală. 

Tor asculta cu urechile ciulite, dar Jerusha nu făcu nici o mişcare ca 
s-o alunge de-acolo. Rămase nemişcată, fără să răspundă, doar cu 
degetele-i reci atinse emblema Hegemoniei de pe catarama centurii. 
Moon o privi cu atenţie clipe îndelungate. Poliţista se încruntă. 

— Nu eu fac legile, doar le impun. 

În timp ce vorbea, îşi dori să nu fi rostit toate astea. Dezamăgirea 
apăru în ochii lui Moon, dar nu mai insistă asupra argumentului 
Jerushei. 

— Sparks nu-i Starbuck! El n-a fost Starbuck în Vară şi nu va mai 
exista un Starbuck atunci când Iarna nu va mai stăpâni. Arienrhod i-a 
făcut asta, iar el a lăsat-o doar pentru că... pentru că ea semăna atât 
de mult cu mine. Sibila îşi feri uitătura şi Jerusha simţi o împunsătură 
de simpatie văzând neaşteptata ruşine şi confuzie a feţei. Îşi aţinti 
ochii asupra trifoiului tatuat. Sparks a fost cel care mi-a povestit 
despre complot, continuă Moon, despre complotul Reginei. Venea 
încoace atunci când ea ne-a prins... nu-i păsa ce i-aţi fi făcut — lui, sau 
mie — atâta timp cât puteaţi împiedica omorârea semenilor noştri. 

— Dacă vrea să compenseze toţi aceşti ultimi cinci ani, atunci asta 
nu ajunge. Ajunge doar restul vieţii pe care-l mai are de trăit. 

Jerusha simţi gustul veninului în vorbele pe care tocmai le rostise. 

— Chiar atât de mult îl urăşti? întrebă Moon încruntându-se. De ce? 
Ţi-a făcut ceva, vreodată? 

— Ascultă, Moon, interveni Tor. Fiecare om din Carbuncle are un 
motiv să-l urască, fie pe Sparks Dawntreader, fie pe Starbuck. Inclusiv 
eu. 

— Atunci i-ai dat un motiv să te urască. 

— Ne-a răsplătit pe toți cu vârf şi îndesat, vorbi polițista fără s-o 
privească în ochi. 

Moon se aplecă în faţă. 

— Îi datorezi măcar şansa de a dovedi că nu-i mai aparţine Reginei. 
Ştie totul despre planurile Sursei... n-ar putea să depună mărturie 
pentru tine? Ştie şi alte lucruri despre Sursă, lucruri pe care le-ai putea 
folosi... 

— Ca de exemplu? întrebă Jerusha, cu toate că n-ar fi vrut s-o facă. 

— Ce i s-a-ntâmplat fostului Comandant al Poliţiei? A fost otrăvit, 
nu-i aşa? 

— Sursa a făcut asta? 

— Din ordinul Reginei, încuviinţă sibila. 

— Zei... O, zei, aş vrea să înregistrez ce-ai spus. „Cu o bandă de 
rezervă, ca s-o pun în fiecare noapte şi să-mi cânte până adorm”. 


— E de-ajuns ca să renunti la acuzaţiile împotriva noastră? 

Jerusha îşi concentră iarăşi privirile asupra lui Moon şi văzu 
hotărârea profundă din ochii ei ciudaţi; pe neaşteptate îşi dădu seama 
că fusese condusă orbeşte până in acest punct al discuţiei, că fata 
continua să lupte pentru iubitul ei, ca şi pentru propria sa viaţă. „Ai 
învăţat bine regulile civilizaţiei, fetițo”. Resentimentul i se zbătu 
undeva în adâncul sufletului, dar muri înainte de a se naşte. Se uită 
iarăşi la tatuajul lui Moon. „Pe toţi dracii din iad, oare cât am să 
continui să-i urăsc chipul, când nu există nici o dovadă că a meritat 
să-l primească la naştere?” 

— O să mă laşi să-l aduc aici? întrebă Moon, ridicându-se pe 
jumătate şi parcă anticipând cedarea poliţistei. 

— S-ar putea să nu fie chiar atât de simplu. 

Moon se aşeză iarăşi, cu trupul încordat. 

— De ce nu? 

— Când am aflat că Sparks e Starbuck, am făcut cunoscut acest 
lucru pretutindeni, în susul şi în josul Străzii. Probabil că Văraticii au 
aflat deja cine este el. „Şi aş fi o ipocrită dacă n-aş recunoaşte că aşa 
am vrut să se-ntâmple”. Acum nu-l vor mai lăsa să părăsească palatul. 

— Am presupus că va fi în siguranţă acolo! Ăsta-i singurul motiv 
pentru care l-am lăsat la palat! strigă Moon simțindu-se înşelată; feţele 
tuturor celor din încăpere se întoarseră către ea, privind-o cu atenţie. 
Brusc ochii fetei se întunecară, precum ferestrele unei case nelocuite. 
Jerusha se îndepărtă pe nesimţite din calea ei, din calea contaminării. 
Nu, nu! ţipă Moon, încleştând pumnii. Nu te poţi folosi de el şi să-l laşi 
să moară! Tot ce-am făcut am făcut pentru el, ştii că ăsta-i motivul 
pentru care-am venit aici. Nu pentru tine, nu pentru Schimbare... Nu- 
mi pasă de Schimbare, dacă asta înseamnă că el trebuie să moară! 
(Vorbele ei sunau ca o ameninţare). Sparks n-o să moară mâine. 

— Cineva trebuie să moară, spuse Jerusha stânjenită şi nesigură, 
încercând să revină la lumea reală. Ştiu că-i iubitul tău, sibilo... dar 
Schimbarea este mai importantă decât orice vrea sau are nevoie 
cineva. Ritualul Schimbării este sfânt, dacă Marea Mamă nu-şi 
primeşte consortul, acolo se va stârni un adevărat iad, creat de 
mulțimile venite să vadă ritualul. Starbuck trebuie să moară. 

— Starbuck trebuie să moară, repetă Moon ca un ecou, sculându-se 
încet în picioare. Ştiu. Ştiu că trebuie. Îşi duse o mână la cap, cu faţa 
trasă de durere, parcă luptându-se împotriva unei constrângeri. Nu 
însă şi Sparks! Comandante! izbucni ea. Se întoarse, cu chipul tot 
încordat. O să m-ajuţi să-l găsesc pe Primul Secretar Sirus? Mi-a 
promis, zâmbi ea deodată aproape sardonic, mi-a promis că dacă 
există ceva ce-ar putea face pentru a-l ajuta pe fiul său, ar face-o. Aşa 
va fi! 

— Pot să iau legătura cu el, încuviinţă Jerusha, dar vreau să ştiu de 


ce. 

— Mai... mai întâi trebuie să văd pe cineva. Moon plecă privirea şi 
hotărârea i se clătină în mod vizibil. Atunci îţi voi spune ţie, iar tu îi 
vei putea spune lui. Persefone, unde-i acum Herne? 

Tor îşi ridică sprâncenele mirată. 

— Presupun că înapoi, la cazinou... Pe toţi zeii, murmură ea cu un 
fel de uimire în glas, cred că în sfârşit am înţeles şi eu ceva din 
conversaţia asta. Surâse cu simpatie către Jerusha. Suferă în tăcere, 
Albastro. 

Jerusha şedea întinsă pe canapeaua joasă din apartamentul ei din 
oraş, un picior îi atârna peste margine, sprijinit de podea, „altfel aş 
putea chiar să plutesc în sus, către tavan”. Cu ochii închişi, zâmbi, 
rememorând evenimentele zilei care tocmai se sfârşise, ascultând doar 
cu o ureche sărbătoarea zgomotoasă de afară şi încercând să se 
convingă pe sine însăşi că tot ce se petrecea acolo era numai pentru 
ea. „Păi, la naiba, măcar jumătate ar trebui să fie”. Îşi desfăcu puţin 
mai mult haina uniformei. Pentru prima dată, n-o dădea jos imediat ce 
ajungea acasă... pentru prima dată, se simţea minunat că era Albastră 
şi că era Comandanta Poliţiei. 

Dintr-una din celelalte camere, scufundate în beznă, o auzi pe Moon 
gemând şi oftând în somn. Deşi era la fel de obosită precum fata ce 
dormea alături, nici ea nu se putea odihni bine în acest loc. Jerusha 
încă nu reuşise să aţipească, iar o altă zi începuse deja, undeva 
dincolo de zidurile oraşului ce parcă ţineau timpul în loc. Toate astea 
nu mai aveau însă importanţă; peste câteva zile urma să părăsească 
pentru totdeauna planeta. Şi pentru prima oară acum n-o deranja să 
retrăiască la nesfârşit momentele zilei ce trecuse, sau să le anticipeze 
pe cele ale următoarei. În robotul telefonic exista un mesaj care-o ruga 
— o ruga, nu-i ordona — să se întâlnească cu Şeful Justiţiei şi cu 
membrii Adunării. După ce zdrobise complotul lui Arienrhod şi-l 
capturase pe C'sunh, după ce-i crease Sursei o atmosferă nefavorabilă 
pe orice planetă ar fi putut el să ajungă... după toate astea, cariera ei 
în negru şi albastru redevenise vie şi multumitoare şi la fel se simţea şi 
ea. 

Atunci ce căuta o criminală în camera ei de oaspeţi? Oftă. Pe 
Ticălosul de Luntraş... fata nu era mai criminală decât ea însăşi. Şi nu 
avea absolut nimic din Arienrhod. Cui îi păsa că Moon nutrea gânduri 
de răzvrătire împotriva Hegemoniei? Gundhalinu avusese dreptate, ce 
le mai putea face odată ce extraplanetarii părăseau planeta? Şi, deşi 
nu voia să recunoască nici față de ea însăşi, amintirea mersilor şi a 
spuselor fetei despre pedeapsă şi vinovăţie continua s-o roadă precum 
un ulcer. Pentru că era adevărat, întru totul, şi nu mai putea fi 
niciodată capabilă să nege acest fapt, sau ipocrizia guvernului pe care- 
l servea. „Ee, la dracu”, ce guvern a fost vreodată perfect?” O oprise pe 
Arienrhod, şi se putea autoconvinge că închizând ochii în privinţa lui 
Moon îşi liniştea conştiinţa în ceea ce privea viitorul Tiamatului. 
Putea chiar să-l elibereze pe Sparks, lăsându-l să fie necazul lui Moon, 
dacă depunea mărturia de care avea nevoie. Iar dacă îi dădea drumul, 
conştiinţa ei trebuia să fie pentru totdeauna împăcată... Totuşi ştia că 


nu va fi aşa. Văzuse prea multe lucruri pe care n-ar fi trebuit să le 
vadă aici, şi prea mulţi oameni pe care încercase să-i categorisească se 
strecuraseră în afara restricţiilor ei psihologice, înfrângându-i 
rezistenţa. „Unii dintre cei mai buni prieteni ai mei sunt infractori.” 

Zâmbi cu durere, chinuită de un neaşteptat regret. „Miroe... adio, 
Miroe” Nu mai auzise de el din acea ultimă zi blestemată de moarte, 
când stătuseră laolaltă pe plaja însângerată... „Totuşi acela nu poate fi 
numit un rămas-bun. Nu amintirea acelei scene.” Se ridică în capul 
oaselor pe canapea, scuturând păienjenişul amintirilor. „Nu... Pot să-i 
spun c-am găsit-o pe Moon, că este-n siguranţă acum şi că Arienrhod o 
să plătească”. Ea trebuia să-l sune imediat, cât mai avea vreme, până 
ce ei nu întrerupeau comunicațiile, înainte de a fi prea târziu. „Sună-l, 
Jerusha, şi spune-i... rămas-bun”. 

Se sculă de pe canapea şi oarecum rigidă, traversă camera până la 
telefon, simțind nişte tulburări neaşteptate în stomac, de parcă 
înghiţise câţiva fluturi. Formă numărul cu hotărâre, blestemând 
printre dinţi accesul de nervozitate adolescentină. 

— Alo? Aici Plantaţia Ngenet. 

Niciodată vocea de la celălalt capăt al firului nu se auzise atât de 
limpede ca acum. Era glasul unei femei iar Jerusha simţi cum răceala 
se strecoară şi în tonul ei: 

— La telefon, Comandanta PalaThion. Aş dori să vorbesc cu Ngenet. 

— Îmi pare rău, Comandante, dar e plecat. 

— Plecat? Unde-a plecat? „La naiba, doar n-o facă contrabandă 
acum!” 

— N-a spus unde, Comandante. Vocea femeii suna mai mult 
stânjenită decât conspirativă. În ultima vreme a avut multe treburi pe 
cap; ne-am pregătit toţi pentru Schimbare. A plecat cu barca de câteva 
zile. N-a spus nimănui motivul. 

— Înţeleg, expiră lent Jerusha. 

— Aveţi vreun mesaj de transmis? 

— Da. Trei lucruri: Moon este în siguranță. Arienrhod va plăti. Şi 
mai ziceţi-i că eu... ziceţi-i că-mi iau rămas bun. 

Femeia repetă cu atenţie mesajul. 

— Îi voi spune. Iar dumneavoastră, Comandante, vă urez călătorie 
plăcută. 

Jerusha plecă ochii, uşurată că nu i se putea vedea chipul. 

— Vă mulţumesc. Şi vă doresc să aveţi noroc. 

Închise telefonul şi se întoarse — văzu scoica pe masa altar de lângă 
uşă, acolo unde stătuse mereu, cu ghimpii săi sparţi ca o tăcută 
mărturie a ceea ce fusese, şi a ceea ce nu reuşise să fie. „E mai bine- 
aşa... e mai bine că n-a fost acolo”. Deodată îşi simţi ochii fierbinţi şi 
înlăcrimaţi; nu mai clipi până când nu secă izvorul lacrimilor, astfel ca 
nici una să nu-i scape de sub control. 


Cu un efort de voinţă, reuşi să schimbe subiectul şi reveni la telefon. 
Gundhalinu... trebuia oare iar să-ntrebe de el? Sunase deja de două ori 
la centrul medical al oraşului, şi i se spusese acelaşi lucru, că el delira, 
şi nu era apt de conversații. Medicii se întrebau cum de mai izbutise 
să se ţină pe picioare, în starea în care se afla, aşa bolnav cum era, dar 
nu considerau că boala îl va ucide. „Liniştitor”, Făcu o grimasă, 
sprijinindu-se de perete. Bine, poate că după ce se va întoarce de la 
întâlnirea cu Şeful Justiţiei... Da, şi-atunci îi va spune totul. Între timp 
ar fi fost mai bine să se ducă la cartierul general al poliţiei, înainte să 
vină vremea pentru audiență. 

Scoase din buzunar un pachet de iestas şi intră în baie ca să se spele 
şi să se schimbe. Moon continua să doarmă, epuizarea o eliberase de 
principala ei spaimă: dacă Sirus va reuşi sau nu să-l scoală pe Sparks 
din palat. Jerusha tot nu putea crede că într-adevăr Primul Secretar al 
Adunării Hegemonice fusese de acord să încerce să facă ceva, chiar 
dacă Sparks Dawntreader era fiul lui —- un fiu pe care nu-l văzuse 
niciodată, şi despre care nici măcar nu putea să fie sigur că-i aparţine. 
Totuşi fusese de acord să vorbească cu Moon, şi plecase dispus să- 
ncerce. 

Mult mai inexplicabil pentru polițistă era modul în care Moon 
reuşise să-l convingă pe schilodul de barman Kharemoughi din localul 
lui Persefone să-i ia locul lui Sparks. O, zei, fata asta abia dacă stătuse 
două zile în oraş! Dacă într-adevăr credea că magnetismul personal al 
sibilei era îndeajuns ca să-i determine pe bărbaţi să moară pentru ea, 
atunci avea s-o închidă cât ai clipi din ochi... Totuşi în conversațiile 
dintre Moon şi cei doi bărbaţi existaseră nişte curenţi subterani care îi 
spuseseră că plecarea lui Herne nu era legată doar de felul în care el 
se uitase la sibilă... şi o singură privire aruncată picioarelor lui îi 
dăduse un motiv destul de serios. După părerea ei Herne arăta ca un 
om de care Hegemonia se putea lipsi foarte bine; nu pusese întrebări, 
de teamă să nu primească un răspuns care să nu-i fie pe plac. 

Jerusha auzi pe cineva mişcându-se în camera de alături, şi privind 
pe lângă uşa re-finisată o văzu pe Moon în hol, împleticindu-se ca prin 
ceaţă. 

— Ar fi mai bine să te-ntorci în pat, sibilo. Timpul trece mai iute 
când nu stai să-l măsori. Indiferent de rezultatul acţiunii sale, Sirus n-o 
sa revină aşa curând. 

— Ştiu. Moon se frecă pe faţa somnoroasă şi clătină din cap. Trebuie 
însă să fiu gata dacă vreau să alerg în cursă. 

Îşi ridică fruntea şi ochii ei nu erau deloc împăienjeniţi de somn. 
Jerusha clipi. 

— Cursa Reginei Verii? Tu? 

Moon aprobă din cap, provocând-o parcă să-ncerce s-o oprească. 

— Trebuie. Am venit aici ca să câştig cursa. 


Jerusha se simţea de parcă cineva îşi bătea joc de ea. 

— Credeam c-ai venit după vărul tău Sparks. 

— Chiar aşa. Moon îşi coborî privirea. M-a minţit. Nu m-a trimis 
aici ca să-l salvez; s-a folosit doar de el, ca să mă facă să-i urmez 
planurile. Dar nu mă poate opri în nici un fel să-ncere să-l salvez... Şi 
nici el nu-i poate opri să mă facă Regină. 

„Vine Mileniul”. Jerusha respiră cu o uşurare nerostită şi simţi cum 
i se stârneşte mila. „O, zei, e adevărat... sibilii sunt un pic nebuni. În 
definitiv, nici nu-i de mirare că Arienrhod n-a vrut-o”. 

— Apreciez că eşti sinceră cu mine în legătură cu asta. Îşi trase pe 
pielea umedă o haină curată, şi-o încheie până sus. N-am să te opresc 
dac-o să vrei să-ncerci. „Dar dacă câştigi, să nu mi te plângi, nu vreau 
să ştiu.” 

Moon n-ar fi crezut că e posibil să degajezi un spaţiu mai lung decât 
propriul tău braţ şi să-l păstrezi liber pentru mai mult de-o clipă în 
nisipul acela mişcător al mulțimilor prezente la Festival. Cumva însă 
ordinea fusese creată tocmai din haos, undeva, în superentitatea 
aparent fără formă a Festivalului, exista o structură subterană. De-a 
lungul întinderilor superioare ale Străzii fusese eliberată o pistă, lungă 
de un kilometru şi jumătate ce ducea la palat, iar spectatorii 
înflăcăraţi mărgineau acest drum întocmai ca şi zidurile clădirilor 
elegante dinapoia lor. Majoritatea celor care deţineau un loc de 
vizionare îi ocupaseră de câteva ore, iar Albaştrii ce treceau 
întâmplător prin faţa lor în timpul patrulărilor în sus şi în jos n- 
avuseseră prea multe necazuri la păstrarea ordinii. Spectatorii se aflau 
aici ca să urmărească începutul sfârşitului, prima dintre străvechile 
ceremonii ale Schimbării: cursa de alergare ce avea să rărească 
rândurile numeroaselor femei ce veniseră să concureze pentru 
câştigarea măştii Reginei Verii. 

Moon ieşise în Stradă imediat ce începuse să se formeze nucleul de 
femei Văratice în jurul unei Senioare din familia Goodventure, care 
purta în ea sângele ultimului neam de pe Tiamat coborâtor din Regine 
ale Verii. Membrelor acelei familii le era interzis să devină Regine la 
această Schimbare, bucurându-se în schimb de  onoranta 
responsabilitate de a veghea la păstrarea şi ducerea la bun sfârşit a 
ritualurilor. Dintr-unul din sacii purtați de ele, Moon scoase o panglică 
colorată ca să şi-o lege în jurul capului, panglica ce-i acorda locul în 
fața, la mijlocul sau la coada plutonului ce lua startul în cursă. Banda 
pe care o trase ea era verde, aidoma mării, culoarea care-o aşeza în 
frunte, înaintea cafeniului simbolizând pământul, sau albastrului ce 
reprezenta cerul. Îşi legă panglica pe frunte; chipul sibilei era palid, 
lipsit de expresie, în contrast cu triumful şi dezamăgirea ce se citea pe 
fețele din jur. Bineînţeles că fusese verde... cum ar fi putut să nu fie 
aşa? În curând însă o încordare născută din nesiguranță, puse 
stăpânire pe ea, strângând-o precum nişte tentacule; ca să scape de 
acest sentiment, înaintă către partea din faţă a mulţimii de 
alergătoare. 

Se uită în jurul ei în timp ce se strădui să-şi menţină echilibrul în 
gloata ce se-mpingea în toate partide, în masa de panglici colorate şi 
de feţe înfocate de Văratice... în mulțimea de străine. Majoritatea 
femeilor care veniseră la Festival cu intenţia de a alerga în cursa de 
alegere a Reginei Verii îşi aduseseră cu ele straiele de sărbătoare 
tradiţionale: cămăşi şi pantaloni din lână moale, vopsite în verde 


marin, sau în verde văratic, întru multumirea Doamnei. Hainele erau 
împodobite cu modele complicate făcute din scoici, mărgele şi alte 
fleacuri de-ale negustoritor, cu panglici pe care atârnau fetişuri ale 
totemurilor familiale. Moon purta tunica de nomad pe care o 
recuperase din cazinoul Persefonei, singurul articol de îmbrăcăminte 
care-i aparţinea, culoarea ţipătoare a acesteia era la fel de străină ca şi 
ea acolo, printre oamenii care fuseseră odată poporul ei. Îşi acoperise 
părul cu o eşarfă, ca să-şi ascundă asemănarea cu Regina. Unele dintre 
Văratice îi puseseră sub semnul întrebării dreptul de participare la 
cursă pentru că nu purta nici un totem sau vreo altă dovadă că ar fi 
fost una dintre ele. Atunci le arătase gâtul şi ele se retrăseseră imediat. 
Simţi ironia faptului că tocmai azi purta haine de Iernatică, şi nu pe 
cele pe care ar fi trebuit să le-mbrace de drept, totuşi, cumva, 
costumul acesta îi era dureros de potrivit 

Nu văzuse pe nimeni cunoscut, nici printre alergătoare, nici în 
mulțimea spectatorilor din jur. Şi deşi ştia că nu trebuia să se aştepte 
să găsească pe cineva din Neith sau din cele câteva insule vecine 
tocmai aici, printre sutele şi miile de oameni care umpleau oraşul, 
sibila continuă să caute ca până la urmă să fie dezamăgită. Imaginile, 
sunetele şi mirosurile căminului ei o înconjurau aici, însă bunica era 
prea bătrână ca să facă această călătorie, iar mama ei... „Festivalurile 
sunt pentru cei tineri”, îi spusese odată dânsa, cu mândrie şi plină de 
dor, „care nu au bărci de întreţinut şi guri de hrănit. Eu am avut 
Festivalul meu - şi în fiecare zi privesc cu drag amintirea prețioasă pe 
care-o am de la el”. Braţele ei se strânseră în jurul umerilor fiicei sale, 
sprijinindu-o pe puntea în ruliu... 

Un strigăt de durere scăpă de pe buzele lui Moon, când înţelese în 
sfârşit cumplitul adevăr ascuns în amintirea mamei sale... Femeia de 
lângă ea îşi ceru scuze şi se îndepărtă nervoasă. Moon îşi coborî 
privirea şi în aceeaşi clipă în jurul său se deschise iarăşi spaţiul sibil 
pe jumătate înfricoşător şi deodată se simţi bucuroasă că maică-sa nu 
venise, că n-avea s-o vadă alergând în cursă, indiferent care urma să 
fie rezultatul. Mama ei şi Buni trebuiau de-acum să creadă despre ea 
c-a murit şi la fel şi despre Sparks; poate că era mai bine astfel. 
Vremea doliului trebuia să fi trecut de mult. 

Oare era bine să le tăinuiască permanent adevărul, sau să-i fie 
întotdeauna teamă că odată ce vor cunoaşte o părticică din el vor afla 
şi întregul, teribilul adevăr despre copiii lor? Îşi înghiţi mâhnirea, 
înăbuşind-o, şi-şi întoarse iarăşi privirile către lumea exterioară. 

Ea nu era copilul mamei sale... şi nici al lui Arienrhod, „Atunci ce 
caut eu aici?” Se uită în jur cuprinsă de un brusc acces de neîncredere. 
Era singura sibilă pe care-o văzuse aici. Singura sibilă printre atâtea 
Văratice care voiau să concureze? Oare în venele ei curgea într-adevăr 
ambiția Reginei, oare asta o făcea să dorească să ajungă ea însăşi 


regină? „Nu, eu n-am cerut asta! Trebuie să fie o schimbare; eu sunt 
doar un receptacul.” Îşi strânse pumnii pe măsură ce repeta 
jurământul. Poate că nici o altă sibilă nu alerga în cursă pentru că pur 
şi simplu nici una nu cunoştea adevărul. 

„Nici un sibil nu-l ştie”. Putea citi pe feţele de lângă ea spectrul larg 
de motive şi intensitatea dorinţei care le aduseseră aici pe alergătoare: 
unele erau flămânde după putere, deşi puterea unei Regine a Verii 
fusese întotdeauna mai mult rituală decât laică, unele pentru onoare, 
iar altele pentru viaţa uşoară în postura de venerată ca fiind 
întruchiparea Doamnei; unele veniseră pur şi simplu pentru bucuria 
curată a întrecerii, ce constituia o parte a sărbătorii lor, lipsite de 
vreun interes pentru câştigarea sau pierderea cursei. „Şi, cu excepţia 
mea, nici una nu ştie de ce are importanţă acest lucru”. 

Îşi tinu pumnii încleştaţi pe măsură ce încordarea se tensiona tot 
mai puternic în interiorul ei şi înaintă până ce putu să vadă panglica 
îngreunată care marca linia de start a cursei. Senioara Goodventure 
strigă, cerând liniştea si anunțând regulile întrecerii. Moon nu trebuia 
să câştige această alergare, ci doar să se numere printre primele 
treizeci şi trei de sfinte; cursa nu era lungă, oferind şanse de câştig şi 
celor mai puţin puternice. Însă înapoia ei se găseau vreo sută de 
femei, apoi alte două sute mai încolo... nici măcar nu putea să le vadă 
pe toate din locul în care stătea. 

Vocea Senioarei le chemă la linia de start şi Moon simţi cum 
conştiinţa de sine îi slăbeşte, purtată înainte de valul de trupuri. 
Printr-un spaţiu găsit între capete şi braţe, zări fragila pânză care ţinea 
în loc mareea de alergătoare — şi-o văzu căzând la un semnal. Masa 
participantelor la întrecere se năpusti, împingând-o şi pe ea în faţă, 
incapabilă să opună rezistenţă înaintării chiar dacă ar fi vrut; şi cursa 
pentru alegerea Reginei Verii începu. 

Pe prima suta de metri, pluti aproape dusă pe sus de val, 
concentrându-se doar pentru a se menţine pe picioare, după aceea, 
nodul de trupuri începu să se dezlege. Pe măsură ce spaţiile dintre 
femei se lărgeau, Moon reuşi să-şi facă loc mai în faţă, nu întotdeauna 
cu uşurinţă, simțind cum coatele lor îi stâlceau coastele drept 
pedeapsă. Nu-şi putea da seama cât de multe erau înaintea ei în 
câmpul mişcător, putea doar să se strecoare, să alerge cu viteză 
maximă şi să-ncerce să lase în urmă atâtea pe câte puteau depăşi 
picioarele ei. 

Un kilometru şi jumătate nu însemna nimic, aproape că nici nu 
reuşea să-i accelereze bătăile inimii, pe vremea când alerga cu Sparks 
de-a lungul nesfârşitelor plaje strălucitoare din Neith... Acum însă 
trebuia să fugă în susul dealului, pe pavajul dur, nu pe nisipul moale... 
Înainte de a ajunge măcar la jumătatea drumului, răsuflarea îi şuiera 
în gâtlej, iar trupul îi protesta la fiecare pas. Încercă să-şi aducă 


aminte câtă vreme se scursese cu adevărat de când alergase pe plajele 
scânteietoare; nu izbutea nici măcar să-şi amintească cât timp trecuse 
de când nu mai mâncase pe săturate sau nu mai dormise cât trebuia. 
„Blestematul ăsta de Carbuncle!” În faţa sa se aflau doar vreo zece- 
dousprezece femei, dar se distanţau treptat-treptat. Altele din spate 
începuseră să se-apropie de sibilă şi s-o depăşească. Văzu cu groază că 
una din ele purta o panglică maro, nu verde — al doilea grup de 
alergătoare îl ajunsese pe primul şi Moon începu să se împleticească, 
pe măsură ce mintea încetă să-i mai conducă picioarele obosite. 

Două treimi de cursă, trei sferturi, şi tot mai multe femei treceau în 
fiece clipă pe lângă ea; în faţă avea pe puţin treizeci de concurente, iar 
sub o coastă i se pusese un junghi ce-i tăia respiraţia. „Ele mă 
depăşesc... şi nu ştiu, nici măcar nu au habar după ce aleargă!” 
Adunându-şi ultimele puteri, văzu forţa sosirii trecând pe lângă ea şi-şi 
anulă orice senzaţii până ce simţi sub picioare dalele de piatră albă 
din curtea palatului Iarnă, iar pe umeri îi căzu penultima ghirlandă 
dintre cele destinate câştigătoarelor. 

Râzând, gâfâind, ameţită de oboseală, fu înghițită de extazul 
mulţimii care așteptase terminarea cursei şi, într-o atmosferă de 
veselie, fu felicitată prin strângeri de mâini, sărutări şi lacrimi. Trecu 
printre spectatori şi se duse să-şi ocupe locul în cercul câştigătoarelor 
care se forma în centrul curţii. Privind îndărăt, auzi şi-apoi văzu 
grupul de muzicanți îmbrăcaţi în alb, drapaţi cu ghirlande 
asemănătoare celei de pe umerii ei, şi purtând pălării negre ca nişte 
hornuri, împodobite cu coame din totemuri lernatice. În spatele lor 
venea o procesiune de Văratici, mai mulţi membri ai familiei 
Goodventure, purtând un baldachin din plasă, ornamentală ţesută cu 
scoici şi ramuri înverzite, ţinut în sus pe vâsle delicat cioplite cu 
imagini fantastice de creaturi marine. 

Sub baldachin se afla masca Reginei Verii. Moon auzi suspinele şi 
strigătele de admiraţie străbătând mulţimea precum o pală de vânt; 
simţi că şi ea începe să se minuneze iarăşi la vederea frumuseţii 
măștii... „şi a puterii sale, faţa Schimbării”. Privirea ei se îndreptă 
către cea care ducea masca şi, recunoscând-o, tresări: Fate Ravenglass. 
Cercul se deschise pentru a-i permite lui Fate să păşească în interiorul 
lui; restul procesiunii formă un alt inel, circumscriindu-l pe primul. 

Senioara Goodventure se înclină în faţa fabricantei de măşti, sau 
poate în faţa forţei creaţiei sale artistice. 

— Iarna încoronează Vara şi începe schimbarea. Fie ca Doamna să 
te-ajute s-alegi cu înţelepciune — pentru noi, ca şi pentru voi. 

Rămase senină, încrezătoare în judecata Doamnei. 

— Aşa să fie. 

Fate se înclină şi ea; roba ei în întregime albă, era acoperită de 
razele soarelui ce atârna până la pământ ale măştii ce-o purta în braţe. 


„Doamna va alege...” De ce oare fusese luată Fate Ravenglass ca 
reprezentantă a Ei, dacă nu pentru a alege la rândul său singura faţă, 
singura inimă şi singura minte din spatele acestui chip care cunoştea 
toate secretele acestei lumi ştiute de ea? „Fate însă e aproape oarbă”. 
Putea ea măcar să distingă o faţă dintre celelalte? Cum putea să ştie? 

Senioara Goodventure începu să se legene de pe-un picior pe 
celălalt; plasa  dantelată  ţesută cu mărgele care-i acoperea 
îmbrăcămintea zornăia şi răsuna. Femeia porni să cânte străvechea 
invocaţie de sărbătoare, iar cercul de câştigătoare ale alergării se roti 
încetişor, cu paşi încrucişaţi, trăgând-o şi pe Moon. Cuvintele şi 
răspunsurile litaniei îi veniră pe buze cu uşurinţă, aproape ca în 
transă; erau adânc înrădăcinate în memoria ei, strâns legate în jurul 
celor mai vechi amintiri si imagini ale sibilei. Ca şi majoritatea 
cântecelor sfinte, rugăciunea respectivă nu avea rime, întrucât limba 
din care fusese odată modelată îşi pierduse de-a lungul anilor propria-i 
formă; melodia sa răsuna straniu pentru Moon. Cântă împreună cu 
celelalte femeii, totuşi o parte din mintea ei rămase distantă, 
observând splendoarea în care se abandonaseră încrezătoare celelalte: 
acea parte a minţii care nu mai era aşa de sigură că Fate o va alege pe 
ea, oarbă, fără nici un ajutor. „Oare mintea sibilă controlează cu 
adevărat tot ce se petrece aici? Mă răsuceşte în direcţiile dorite de ea — 
dar poate ajunge dincolo de mâna mea, poate cu adevărat să mişte 
ceva care nu „este legat cu sforile ei?” 


„„„Cine ne-alăptează la pieptul Său 
Şi face din trupul Ei mormântul nostru? 
Doamna ne dă tot ce avem nevoie. 
Noi îi dăruim tot ce putem 


Moon o văzu pe Fate începând să se deplaseze încet în sensul invers 
rotirii cercului, purtând masca în braţe, cu chipul concentrat, dar lipsit 
de expresie. „N-o să mă recunoască”. 


Cine umple plasele şi iazurile şi pântecele noastre, 
Cine umple inimile noastre de mâhnire? 
Doamna ne dă tot ce avem nevoie, 

Şi ne cere tot ce avem. 


Moon îşi muşcă buza, împotrivindu-se panicii, nedorind să audă mai 
mult, luptând împotriva impulsului de a striga: „Aici, sunt aici!” 
Dorind să creadă că totul era predestinat, dar nemaifiind sigură de 
acest lucru. Nu putea lăsa alegerea la voia întâmplării, nu după ce 
ajunsese atât de departe şi văzuse atât de multe. „Trebuie să mă 
aleagă. Dar cum oare?” 


Ale cui binecuvântări fac cerul să plângă. 
Al cui blestem amestecă marea cu văzduhul? 
Doamna ne dă tot ce avem nevoie, 

Şi ne face ceea ce suntem. 


Memoria sibilei sări mai înainte, la următorul vers, iar celte două 
niveluri ale conştiinţei sale fuzionară: „Introducere de date!” 


Cine-o cunoaşte pe aleasa Ei, 
Sau care-i va fi soarta? 


Refrenul se stinse când Moon se prăbuşi în abisul Transferului, şi- 
apoi reveni cu o intensitate atât de neaşteptată încât o asurzi. Din 
cauza şocului se simţi clătinându-se şi încercă să deschidă ochii. Erau 
însă deschişi, totuşi lumea pe care o vedea abia dacă era mai 
strălucitoare decât lumina lunii, având marginile estompate şi vagi. 
Celelalte simţuri îi alimentau percepţia într-un mod cu totul 
disproporționat... pentru că era oarbă! În următoarea secundă traversă 
groaza şi înțelese că ea era acum... Fate Ravenglass. Şi că undeva, în 
acel cerc vag întrezărit de siluete mişcându-se pe lângă corpul ei 
nemișcat se afla cea care trebuia să fie prinsă la celălalt pol al 
Transferului... 

Privi figurile neclare perindându-se necontenit pe lângă ea, 
întrebându-se oare ce va descoperi dacă va fi capabilă să găsească ce 
anume căpăta formă. Atunci reuşi să distingă mica siluetă care se 
împleticea printre cele din cerc, sprijinită, pe jumătate purtată pe sus 
de braţele femeilor ce o flancau, eu însăşi... se vedea acolo pe ea 
însăşi. Iar Fate Ravenglass îi întoarse privirea prin ochii ei; fiecare din 
ele văzându-şi propriul chip şi ştiind că ele... Pe neaşteptate simţi cum 
corpul de împrumut se poate mişca şi înaintă nestingherită, către 
trupul ei adevărat, întinzându-i masca. Pe măsură ce se apropia de ea 
însăşi, zări în sfârşit că era într-adevăr faţa ei. Aceasta privi de la 
mască la Fate, uluită şi cu o fascinaţie lipsită de cuvinte. Ridică atunci 
masca cu mâinile tremurânde ale lui Fate, şi se simţi iarăşi tulburată 
de frumuseţea ei, când o aşeză pe proprii ei umeri. 

După ce masca îşi ocupă locul, se simţi smulsă şi purtată iarăşi peste 
abisul Transferului, în propria ei minte, şi-şi auzi ţipătul scos la 
încheierea transei. Privind prin găurile pentru ochi ale măştii, o văzu 
pe Fate rămasă ameţită în faţa sa şi auzi urletul de triumf al mulţimii. 
Însă tot ce avea să-şi amintească din acele clipe a fost imaginea lui 
Fate pipăindu-şi chipul care redevenise al ei. 

— Faţa mea... mi-am văzut faţa. Şi masca Reginei Verii... 

Mulțimea începu să se strângă în jurul lor, sfărâmând cercul fragil al 


braţelor, îndepărtându-le pe candidate. Sprijinul lui Moon încetă când 
ea îşi recăpătă echilibrul. Întinse braţul şi apucă mâinile lui Fate, 
ţinând-o strâns, privind-o drept în faţă. 

— Fate... s-a întâmplat, murmură ea. Sunt Regina Verii! 

— Da, da, ştiu. Oarba clătină din cap, lacrimile îi aruncau lumini în 
ochii întunecaţi. Aşa a fost menit să se-ntâmple. Aşa a fost. Şi cred că 
trebuie să fi fost prima oară când două sibile au privit prin ochii 
celeilalte, şi fiecare s-a văzut pe ea însăşi... Cu un aer distrat, îşi netezi 
gulerul din pene albe. Ca Regină vei fi tot ceea ce am dorit eu să fie 
această mască. 

Pe neaşteptate Moon îşi simţi inima strânsă de o mână grea. 

— Dar nu singură. Voi avea nevoie de ajutor. Voi avea nevoie de 
oameni în care poporul meu să poată avea încredere... şi poporul tău 
de asemenea. O să mă ajuţi? 

Gulerul din pene foşni la gestul aprobator al lui Fate. 

— Am nevoie de o nouă carieră. Voi face cu bucurie tot ce voi 
putea, ca să dau o mână de ajutor. Moon... Maiestate. 

Baldachinul îşi proiecta umbra deasupra lor, iar Senioara 
Goodventure apăru între ele afişând o bucurie plină de solemnitate. 

— Doamnă! Celelalte membre ale familiei Goodventure făcură 
plecăciuni în jurul ei. Îndatoririle Voastre de astăzi sunt trei: Să 
mergeţi printre oameni şi să le arătaţi c-a început Noaptea Măştii. Să 
fiţi lipsită de griji. Să vă-nveseliţi. Iar îndatoririle Voastre de mâine 
sunt trei: Să coborâţi la docuri când zorile se vor ivi dincolo de ziduri. 
Să jertfiți Iarna Mării. Să cârmuiţi în locul ei aşa după cum e dorinţa 
Doamnei. 

„Să jertfesc Iarna Mării”. Moon privi către palat. 

— În... Înţeleg. 

— Atunci veniţi cu noi, şi lăsaţi poporul să vă vadă. Până mâine toţi 
suntem între două lumi, între Iarnă şi Vară, între trecut şi viitor. Iar 
dumneavoastră sunteţi Vestitoarea. Îi făcu semn lui Moon să intre sub 
baldachinul ce aştepta alături. 

— Fate, o să vii şi tu? 

— O, da, am să fiu lângă tine, surâse Fate. Asta poate fi ultima dată 
când voi avea şansa să-mi văd tovarăşii oameni în deplinătatea gloriei 
lor, şi vreau să mă folosesc din plin de această ocazie. Îşi atinse ochiul 
artificial cu vârfurile degetelor, într-un gest aproape drăgăstos. Toate 
măştile mele, munca de o viaţă întreagă, vor înflori şi se vor ofili în 
această unică noapte... şi în curând vederea mea se va duce în mare 
odată cu restul cadourilor Iernaticilor, bune şi rele la un loc. 

— Nu! scutură din cap Moon. Îţi jur, Fate... asta va fi o Schimbare 
adevărată! 

Mulțimea începu să se-nghesuie între cele două, despărţindu-le. 

— Moon... cum a rămas cu Sparks? strigă Fate peste spaţiul care se 


lărgea continuu între ele. 

Fata întinse inutil mâna, pierzând controlul, pierdută în mulţime. 

— Nu ştiu! Nu ştiu... Mâini puternice o ridicară aşezând-o într-o 
litieră împodobită cu ghirlande şi, cu baldachinul deasupra ei, fu 
purtată pe sus, coborând apoi pe Stradă, precum o frunză învârtindu- 
se pe valuri. 

De pretutindeni vedea apărând măşti, pe măsură ce cheflii îşi 
ascundeau feţele, lepădându-şi propriile identități, devenind imaginile 
fanteziei lor, aşa cum o făcuse şi Regina Verii — aşa cum făcuse şi ea. 
În seara asta nu va mai exista Iernatici ori Văratici, extraplanetari sau 
băştinaşi, corect sau greşit. Peste tot înfloreau costume, cânta muzica, 
feţe mascate, râdeau, cântau şi ovaţionau Regina. Peste tot oamenii o 
urmau în preajma litierei, oferindu-i mâncare, băuturi, daruri, sau pur 
şi simplu atingând-o ca să le poarte noroc. Astăzi, în seara asta, era 
obligaţia ei să fie veselul fluturaş, simbolul bucuriei trecătoare a vieţii; 
pentru că de-abia mâine avea să înceapă să conducă, iar lumea să 
devină din nou adevărată... 

Se simţea recunoscătoare măştii pe care-o purta fiindcă simboliza 
toate acele lucruri pentru oameni, permițându-i să ascundă adevărul 
că ori de câte ori se lăsa furată de prezent, timpul sărea înainte, 
îndepărtându-se de ea, iar ziua de mâine îi fura râsul. Pentru că dacă 
planul ei eşuase, dacă Sirus o părăsise, mâine urma să rostească 
cuvintele şi să dea semnalul din postura de Regină a Verii iar Sparks 
avea să se înece... 

„Deci, oricât ar părea de ciudat, ea crede că urmează să fie aleasă 
Regină a Verii. Aude voci care-i spun că va câştiga”. Jerusha păşea 
încet prin tăcerea anticamerei Şefului Justiţiei, prea nervoasă ca să 
şadă liniştită pe vreuna din jalnicele piese de mobilier abandonate. 
„Împotriva sorţilor de izbândă atât de mici? Nu, Jerusha, universul nu 
dă doi bani pe ceea ce crede ea... sau tu, sau oricare altul. Nu are 
importanţă”. 

În această încăpere străveche şi pustie, nu mai exista nimic care să-i 
distragă atenţia de la gândurile sale în afară de negativele estompate 
ale locurilor unde fuseseră odată lucrurile care acum dispăruseră. 
Altele însă, şi alţi oameni, urmau să le ia locul când Schimbarea avea 
să se abată iarăşi asupra îndurătorului Carbuncle. „Lucrurile se 
schimbă permanent, dar cât anume este realitate? Oare există vreo 
alegere, indiferent cât de importantă pare, făcută de oricare dintre 
noi, care să poată produce cu adevărat o modificare în mai marea 
schemă a lucrurilor?” Trecând pe lângă fereastră, îşi văzu reflecţia 
suprapusă peste imaginea oraşului aflat în plină metamorfoză, şi o 
studie în tăcere. 

— Comandante PalaThion. Mă bucur că ai putut să vii. Ştiu cât de 
ocupată eşti. 

Hovanesse, Şeful Justiţiei, stătea în pragul uşii, cu mâna ridicată 
într-un gest politicos de bun-venit şi Jerusha reuşi să uite faptul că 
fusese ţinută în picioare mult timp peste ora întâlnirii menţionată în 
invitaţie. Îl salută. 

— Nu sunt niciodată prea ocupată când e vorba de bunăstarea 
Hegemoniei, domnule judecător. „Sau de a mea. Sau să văd un bărbat 
înghiţindu-şi vorbele...” 

Îi atinse mâna, politicoasă, iar el îi făcu semn s-o ia înainte şi să 
intre în cameră. Era o odaie destinată întrunirilor, cu o masă lungă în 
mijloc, alcătuită din mai multe măsuţe, pe care se aflau terminale 
portabile. În jurul ei şedeau intercalaţi funcţionarii din obișnuita 
grupare a Hegemoniei locale, pe care femeia ajunsese să-i cunoască şi 
să-i deteste, şi membrii activi ai Adunării, cei mai mulţi necunoscuţi 
Jerushei. Bănui că prezentaseră ultimele rapoarte obligatorii asupra 
tuturor aspectelor imaginabile ale şederii lor pe Tiamat. Chiar şi de pe 
o planetă subpopulată şi slab dezvoltată ca aceasta, procesul plecării 
era extrem de complex. Cele câteva feţe de Kharemoughi pe care le 
putu vedea mai clar păreau plictisite. „Slavă zeilor că sunt doar o 
Albastră şi nu o funcţionară din administraţie”. Îşi aminti că de când 
devenise Comandanta nu mai avusese vreme de altceva. „Dar ieri am 


fost din nou un adevărat ofiţer de poliţie”. 

Rămase în picioare ascultând răpăitul aplauzelor lor, al palmelor 
bătute pe suprafaţa mesei, absorbind prin toţi porii aprecierea şi 
comparând-o mental cu cea la care se aşteptase până ieri. Majoritatea 
funcţionarilor numiţi în posturi pe Tiamat proveneau din aceeaşi parte 
a planetei Portul Nou, ca dealtfel şi cei mai mulţi dintre poliţişti, 
Hegemonia înțelesese că omogenitatea culturală determina o eficienţă 
sporită în activitate. Iar măcar astăzi faptul că Jerusha făcea parte 
dintre ei şi era încărcată de onoruri în prezenţa unor Kharemoughi 
părea să cântărească mai greu decât amănuntul că aparţinea sexului 
slab. Se înclină cu demnitate, mulţumindu-le pentru primire şi se 
aşeză pe scaunul desperecheat din capătul apropiat al mesei. 

— Aşa cum sunt sigur că aţi auzit cu toţii de-acum, spuse Şeful 
Justiţiei stând în picioare lângă scaunul său, Comandanta PalaThion a 
descoperit, şi practic, a zădărnicit în ultimul moment, planul Reginei 
Zăpezii de pe Tiamat de a-şi menţine puterea... 

Jerusha ascultă atentă raportul, savurând fiecare adjectiv măgulitor 
întocmai ca pe mireasma unor plante rare. „O, zei, aş putea să mă 
obişnuiesc cu asta”. Chiar dacă Hovanesse însuşi era Kharemougbhi, se 
simţea conştient că, din postura lui de Şef al Justiţiei, reflecta astăzi 
gloria ei şi o risipea din plin în toate părţile. Sorbea deseori dintr-o 
cupă transparentă, Jerusha se întrebă dacă era cu adevărat apă, sau 
ceva care să-i amorţească durerea pricinuită de complimentele pe care 
i le adresa. 

— ...Deşi, aşa cum cunoaştem majoritatea dintre noi, au existat şi 
unele... controverse în legătură cu numirea unei femei în postul de 
Comandant al Poliţiei, eu cred că s-a dovedit capabilă să se ridice la 
nivelul acestei funcţii de răspundere. Mă îndoiesc că cel ales iniţial de 
noi pentru acest post, Inspectorul Şef Mantagnes, ar fi putut rezolva 
mai bine situaţia dacă funcţiile lor ar fi fost inversate. 

„Asta-i al naibii de sigur”. Jerusha îşi cobori privirile într-un gest de 
falsă modestie, ascunzându-şi cu greu satisfacția din surâs. 

— Mi-am făcut doar datoria, domnule preşedinte, aşa cum am 
încercat de la bun început „Şi aş putea să adaug, fără nici un ajutor 
din partea ta”. Îşi muşcă limba. 

— Cu toate acestea, Comandante, rosti cu emfază unul dintre 
membrii Adunării, îţi vei încheia serviciul aici cu o citare a meritelor 
în dosarul dumitale. Faci onoare lumii şi sexului dumitale. (Unul sau 
doi din semenii ei de pe Portul Nou tuşiră auzind aceste cuvinte). Asta 
arată încă o dată că nici o lume, rasă, sau sex, nu are monopolul 
complet al inteligenţei. Toţi pot şi trebuie să contribuie la mai marea 
bunăstare a Hegemoniei, dacă nu în mod egal, măcar pe măsura 
propriilor lor capacităţi individuale... 

— Cine dracu-i mâzgăleşte lozincile astea din căpăţână? bombăni 


acru Directorul Sănătăţii Publice. 

— Nu ştiu, murmură femeia, cu mâna la gură, dar e dovada vie a 
faptului că chiar dacă trăieşti mai multe secole, nu-nseamnă că ai 
învăţat mai multe. 

Îşi văzu interlocutorul strâmbându-se şi dându-şi ochii peste cap 
într-o clipă de încuviinţare camaraderească. 

— Doreşti să spui câteva cuvinte, Comandante? 

Jerusha tresări, apoi îşi dădu seama că bărbatul, membru al 
Adunării, nici măcar nu fusese conştient că mai vorbise şi altcineva în 
afară de el. „Zei, nu mă lăsaţi să mă bâlbâi!” 

— Vă mulţumesc, domnule. De fapt n-am venit aici cu gândul să ţin 
un discurs, şi efectiv nu am nici timp. „Deşi, ia staţi puţin”. Dar de 
vreme ce tot vă aflaţi aici şi mă ascultați, poate că există o problemă 
destul de importantă ca să ne petrecem timpul discutând-o. Se ridică 
în picioare, sprijinindu-se de tăblia uşor neregulată a mesei. Acum 
câteva săptămâni mi s-a pus o întrebare foarte tulburătoare, o 
întrebare despre mersi, creaturile tiamatane de la care colectăm apa 
vieţii, adăugă ea venind în ajutorul unora dintre membrii Adunării 
care erau, sau pretindeau că sunt, neştiutori în privinţa acestei 
chestiuni. Mi s-a spus că Vechiul Imperiu a creat mersii ca pe nişte 
creaturi înzestrate cu inteligenţă de nivel omenesc. Omul care mi-a 
spus asta avea informaţia luată direct dintr-un Transfer sibil. 

Le privi reacţiile răspândindu-se precum cercurile făcute de-o piatră 
aruncată pe suprafaţa liniştită a unei ape; încercă să-şi dea seama dacă 
erau sincere, dacă Adunarea ştia, dacă funcţionarii de stat ştiau, dacă 
ea era singura ființă din această încăpere care nu cunoscuse 
adevărul... Dacă însă unii dintre ei îşi falsificau uimirea, atunci erau 
într-adevăr actori foarte buni. Murmurele de protest se ridicară 
împrejurul mesei. 

— Încerci să ne spui, vorbi Hovanesse, că cineva pretinde că noi 
exterminam o rasă inteligentă? 

Ea încuviinţă din cap, şi când începu să vorbească îşi lăsă ochii în 
pământ, foindu-se uşor. 

— Nu cu bună ştiinţă, bineînţeles. Cu ochii minţii văzu trupurile 
întinse pe plajă, dar cu toate acestea, ucigându-i. Sunt sigură că 
nimeni din această încăpere, nici un membru al Adunării Hegemonice, 
nu ar lăsa să continue aşa ceva. În mod intenţionat, privi spre cel mai 
în vârstă dintre Purtătorii Insignei, un bărbat care arăta cam de vreo 
şaizeci de ani, dar care putea să fi rămas la această vârstă de multă 
vreme. Cu toate acestea, continuă ea, cineva a ştiut odată, pentru că 
nouă ni s-a spus despre apa vieţii. 

Dacă ştia sau nu, individul nu lăsa să i se citească nimic pe faţă. 
Jerusha se întrebă brusc de ce voia să vadă ceva. 

— Deci dumneata sugerezi, întrebă un alt Kharemoughi, că 


strămoşii noştri au tăinuit în mod conştient adevărul, cu scopul de a 
obţine apa vieţii pentru ei înşişi? 

Femeia auzi severitatea suplimentară care împovăra cuvântul 
strămoşi şi-şi dădu seama că făcuse un pas greşit. A critica strămoşii 
Kharemoughilor era ca şi cum ar fi acuzat de incest pe unul dintre 
oamenii ei. 

Totuşi dădu din cap a aprobare, fermă, încăpăţânată: 

— Da, cineva a făcut-o, domnule. 

Hovanesse sorbi din pahar şi grăi aspru: 

— Acestea sunt nişte acuzaţii extrem de neplăcute şi de urâte pentru 
a fi aduse într-un astfel de moment, Comandante PalaThion. 

Ea încuviinţă din nou: 

— Ştiu, Domnule Preşedinte. Dar nu mă pot gândi la o audienţă mai 
potrivită precum cea de aici pentru a le auzi. Dacă este adevărat... 

— Cine face acuzaţia? Care-i dovada lui? 

— Un extraplanetar pe nume Ngenet, care deţine o plantație aici pe 
Tiamat. 

— Ngenet? Directorul Comunicaţiilor îşi atinse urechea într-un gest 
de batjocură. Renegatul ăla? Ar pretinde orice ca să arunce o lumină 
defavorabilă Hegemoniei. Toţi din guvern ştiu asta. Singura atenţie pe 
care-o merită din partea dumitale, Comandante, este o celulă de 
închisoare. 

Jerusha zâmbi scurt. 

— Odată şi eu am crezut la fel. El însă pretinde că această 
informaţie i-a fost dată de un sibil; ar fi destul de simplu de confirmat 
întrebând acelaşi lucru pe un alt sibil. 

— Nu voi înjosi onoarea strămoşilor mei printr-un astfel de act 
insultător! murmură unul dintre membrii Adunării. 

Jerusha se aplecă iarăşi în faţă: 

— Mi se pare că viitorul celor care trăiesc pe această planetă, fiinţe 
umane sau non-umane, trebuie să fie mult mai important decât 
reputaţia Kharemoughilor care s-au transformat în ţărână de peste un 
mileniu. Dacă s-a făcut vreo greşeală, s-o recunoaştem şi s-o corectăm. 
Dacă închidem ochii la acest genocid înfăptuit aici, atunci suntem la 
fel de răi ca şi Regina Zăpezii. Ba mai mult, suntem mânjiţi cu sângele 
unor făpturi nevinovate de către sclavii şi lacheii care doar ne ascultă 
comenzile, în timp ce-i pedepsim pentru greşeala noastră menţinându- 
i în Epoca Focului! 

Stupefiată de cuvintele pe care le auzea ieşindu-i din gură, Jerusha 
îşi aduse brusc aminte cine i le băgase în cap. 

Tăcerea ca de mormânt o împresură şi o forţă să se aşeze pe scaun. 
Rămase liniştită, foarte conştientă de răsuflarea sa şi de faptul că 
bunăvoința lor se scurgea încetul cu încetul, lăsând încăperea pustie 
ca o păstaie goală. 


— Îmi pare rău, domnilor. Cred că... am sărit un pic peste cal Ştiu 
că este o acuzaţie greu de înfruntat şi de aceea m-am simţit eu însămi 
încurcată, neştiind ce să fac cu ea, dacă să prezint un raport... 

— Nu face raport, zise Hovanesse. 

Femeia îl privi întrebătoare, se uită apoi de jur împrejurul mesei, 
observând mânia fragilă a Kharemoughilor şi furia plină de 
resentimente a celor de pe Portul Nou. „Proasta naibii ce eşti! Ce te 
face să crezi că ei ar vrea să privească Adevărul drept în față mai mult 
decât ai făcut-o tu?” 

— Adunarea va relua discutarea acestei chestiuni după ce va părăsi 
Tiamatul. Când vom ajunge la o concluzie, Centrul de Coordonare 
Hegemonică de pe Kharemough va fi informat asupra oricărei 
schimbări de politică ce va trebui făcută. 

— Măcar să-ntrebaţi un sibil. Îşi răsuci cureaua ceasului, mascată de 
marginea mesei, tânjind după o mână de iestas. 

— Avem unul printre noi, sus pe nave, spuse Hovanesse, 
nerăspunzând în întregime la întrebare. 

„Mi-e milă de sărmanul acela, cu o asemenea clientelă”. Se întrebă 
în adâncul sufletului dacă unica întrebare care merita să fie pusă avea 
să mai fie rostită vreodată. 

Hovanesse se încruntă sesizându-i tăcerea. 

— În orice caz, indiferent de hotărârea care va fi luată, aceasta nu 
te va mai privi pe dumneata, Jerusha. Îţi vei petrece restul carierei şi 
al vieţii la ani-lumină depărtare de Tiamat. Aşa cum vom face toţi de 
altfel. Noi îţi apreciem grija şi onestitatea de care ai dat dovadă 
spunându-ţi părerea. Dar această problemă, ca şi Tiamatul, devin pur 
academice pentru noi de-acum încolo. 

— Bănuiesc că aşa este, Domnule Preşedinte. „După tine, potopul”. 
Se ridică în picioare şi-i salută cu un gest ţeapăn: Vă mulțumesc 
pentru timpul pe care mi l-aţi acordat, şi pentru faptul că m-aţi 
chemat aici. Acum însă trebuie să mă-ntorc la îndatoririle mele de 
serviciu înainte să devină şi ele pur academice. 

Se răsuci fără să aştepte permisiunea de a pleca şi părăsi iute 
încăperea. Ajunsese până la coridor când auzi vocea lui Hovanesse 
strigând-o să se oprească. Se întoarse, pe jumătate înfierbântată şi pe 
jumătate calmă şi-l văzu venind singur. Nu putea descifra în totalitate 
sentimentele de pe faţa lui. 

— Nu ai dat ocazia Adunării să te informeze asupra noilor dumitale 
însărcinări, Comandante. Ochii lui o dojeniră pentru lipsa de tact şi 
ingratitudinea de care dăduse dovadă în faţa membrilor Adunări; dar 
nu mai spuse altceva. 

— Ah! Luă în mod automat listingul din mâna lui, cu degete care nu 
mai simțeau nimic. „O, zei, care să fie oare soarta mea?” 

— Ce faci, nu te uiţi la el? 


Nu era o solicitare întâmplătoare, nici una prietenească, şi ea simţi 
cum amorţeala i se răspândeşte în trup. Aproape refuza să se uite, dar 
o părticică perversă din mintea sa o îndemna să nu ignore provocarea. 

— Da, bineînţeles. 

Desigilă sulul fragil şi-l lăsă să se deruleze, aruncându-şi ochii 
aiurea peste rânduri. Aşa cum se aşteptase, forţa de poliţie de pe 
Tiamat urma să fie dezmembrată şi redistribuită pe câteva planete 
diferite. Lui Mantagnes îi fusese dată o altă funcţie de Inspector Şef. 
Iar ea... ea... Îşi descoperi în sfârşit numele şi citi... 

— Trebuie să fie o greşeală. 

Simţea calmul absolut al neîncrederii perfecte. Reciti repartiţia: 
comanda unui sector, o poziţie aproape identică celei de aici. Situată 
însă pe Staţia Paradis, Syllagong, de pe Marele Albastru. 

— Acolo nu există nimic în afara unui deşert de zgură. 

— Şi un lagăr penitenciar. Exploatarea extensivă a minereurilor, 
Comandante. Este o activitate de o importantă considerabilă pentru 
Hegemonie. Există planuri pentru formarea unui lagăr suplimentar, 
de aceea se extinde efectivul forţei polițienești locale. 

— La naiba, sunt ofiţer de poliţie! Nu vreau să conduc un lagăr de 
prizonieri. Hârtia foşni, când degetele ei se încleştară. De ce mi-a fost 
dată funcţia asta? Pentru ce am spus acum înăuntru? Nu-i vina mea 
dacă... 

— Este funcţia hotărâtă anterior vizitei de azi, Comandante. 
Datorită realizărilor obţinute, rangul ţi-a fost ridicat la comandant de 
sector. 

Hovanesse rostea cuvintele foarte rar, lăsând să picure din ele 
automulţumirea unui bărbat care trăise prin trafic de influenţă şi 
cunoaştere prealabilă. 

— La urma urmei, reabilitarea criminalilor este la fel de importantă 
ca şi arestarea lor. Cineva trebuie să facă treaba asta, şi dumneata ai 
dovedit că te poţi descurca într-o... poziţie dificilă. 

— O poziţie într-o fundătură! Să se certe acum nu însemna decât să 
se umilească şi mai mult pe sine însăşi, dar acum ducea o bătălie deja 
pierdută cu propriu-i temperament. Sunt Comandanta Poliţiei de pe 
întreaga planetă. Tocmai mi s-a atribuit o menţiune de recunoaştere a 
meritelor în activitatea depusă. Nu trebuie să-mi părăsesc cariera, 
lăsând-o să moară! 

— Bineînţeles că nu, răspunse el, tratând-o cam de sus. Poţi ridica 
această problemă membrilor Adunării, deşi probabil n-o să mai câştigi 
prea multă simpatie după acuzaţiile dezgustătoare şi ruşinoase pe care 
le-ai făcut. Ochii lui închişi la culoare se întunecară şi mai tare. Hai să 
vorbim deschis despre asta, Comandante, ce zici? Şi dumneata şi eu 
ştim că datorezi această funcţie de conducere intervenţiei Reginei. 
Singurul motiv pentru care te-am numit inspectoare a fost numai 


pentru a-i face ei pe plac. Noul post obţinut este mai bun decât meriti. 
Ştim amândoi la fel de bine că bărbaţii aflaţi sub comanda dumitale n- 
au acceptat niciodată să primească ordine de la o femeie. „Dar asta a 
fost lucrătura lui Arienrhod! Şi acum totul se schimbă, s-a schimbat 
deja...” Aşa cum mi-a raportat adesea Inspectorul Şef Mantagnes, 
starea lor de spirit este îngrozitoare. Forţa de poliţie n-a avut nevoie 
de dumneata şi nici nu te-a dorit. Depinde numai de dumneata dacă 
accepţi această nouă funcţie sau dacă demisionezi, pentru noi are 
aceeaşi valoare. 

Îşi încleştă mâinile la spate şi rămase nemişcat în faţa ei, la fel de 
neclintit ca şi un perete. Jerusha îşi aduse aminte de banalităţile 
strălucitoare pe care le declamase la adresa ei doar cu puţin timp în 
urmă. 

„Tu mi-ai aranjat chestia asta, ticălosule. Am simţit-o că se apropie. 
Ştiam că vine, dar după ziua de ieri am crezut... am crezut...” 

— Am să mă lupt pentru asta, Hovanesse. Vocea îi tremura de furie, 
dar jumătate din cumplita supărare şi-o revărsă asupra ei însăşi pentru 
că lăsase lucrurile să se petreacă astfel. Regina nu m-a putut distruge, 
şi n-o s-o faci nici dumneata. „Şi totuşi, ea te-a distrus, Jerusha; te-a 
distrus...” 

Îi întoarse spatele şi se îndepărtă; de data asta n-o mai strigă să se 
oprească. 

Părăsind Edificiul Curţii femeia coborî pe descongestionata Alee 
Albastră, îndreptându-se către cartierul general al poliţiei. (Chiar şi în 
timpul Festivalului, cheflii evitau această parte a oraşului.) Era 
stăpânită de un singur gând, să se ducă la oamenii ei, să le vorbească 
despre problema ce-o frământa şi să vadă dacă putea obţine sprijinul 
lor. Într-adevăr, după ziua de ieri sentimentele lor faţă de ea 
începuseră să se schimbe, şi văzuse lucrul ăsta aproape pe toate feţele. 
Dar oare se modificaseră îndeajuns de mult? Dacă acum ar fi avut 
destul timp la dispoziţie, i s-ar fi putut acorda o şansă onestă de a le 
dovedi tuturor că este demnă de respect ca şi oricare bărbat. Din 
păcate însă nu beneficia de timpul necesar. Avea oare măcar destulă 
vreme să încerce să-i câştige de partea ei? Şi dacă da... merita oare să 
o facă? 

Se opri, singură în mijlocul aleii, în faţa clădirii poliţiei, o fosilă 
străveche şi hidoasă care cu timpul îi devenise extrem de familiară. 
Nici o altă clădire, nici o altă funcţie, nu avea să mai fie atât de 
detestată — sau, îşi dădu ea brusc seama, atât de importantă - în viaţa 
ei. Totuşi indiferent unde s-ar fi dus, dacă avea să poarte această 
uniformă, urma să fie tratată ca o străină, trebuind să lupte nu numai 
ca să poată face o treabă bună, ci şi pentru ca să poată dovedi că avea 
măcar dreptul să încerce acest lucru. Cu toate astea mereu avea să 
existe un alt Hovanesse, un alt Mantagnes care n-o vor accepta 


niciodată, şi vor încerca s-o alunge. O, zei, oare voia într-adevăr să-şi 
petreacă astfel restul vieţii? Nu... nu, dacă putea să găsească altceva 
de făcut, ceva care să însemne la fel de mult pentru sufletul ei cât 
însemnase şi munca asta, ceva în care să creadă la fel de mult. Nu mai 
există însă nimic altceva... nimic. Dincolo de această slujbă, ea n-avea 
nici viaţă, nici țeluri, nici viitor. Merse mai departe, trecând pe lângă 
clădirea poliţiei, ajunse la capătul aleii şi ieşi apoi în fluviul celor care 
sărbătoreau. 

Sparks se plimba de colo-colo prin încăperile slab luminate ale 
apartamentului lui Starbuck, se mişca întocmai ca un străin, fără nici 
un scop. Nu mai aparţinea acestor locuri, dar nu era liber să le 
părăsească. Atât intrarea publică, cât şi cea particulară a 
apartamentului erau acum păzite, nu de gărzile Reginei, ci de Văratici 
furioşi pe încercarea ei de a opri Schimbarea. O păzeau şi pe 
Arienrhod şi într-un fel sau altul, complotul fusese dejucat. Totuşi 
atunci când încercase să-i întrebe de soarta lui Moon, sau dacă ea 
fusese cea care le dezvăluise planurile Reginei, indivizii nu ştiuseră, 
sau nu voiseră să-i răspundă. lar când încercase să-i convingă să-l lase 
să plece ori să le spună că era doar un simplu Văratic ca şi ei, râseseră 
şi-l împinseseră îndărăt cu harpoanele şi cuţitele, Arienrhod le spusese 
cine era el. Urma să rămână închis aici până la moarte. 

Arienrhod nu avea să-l lase să plece. Dacă visele ei fuseseră ruinate, 
atunci şi-ale lui trebuiau să aibă aceeaşi soartă. Va muri mâine, dacă 
ea va fi omorâtă; îl legase de ea tot aşa cum urmau să fie ferecaţi 
atunci când vor fi amândoi aruncaţi în mare. Ea reprezenta 
reîncarnarea Mării, iar Starbuck era consortul Fi, şi ei doi se vor naşte 
iar din noua maree... dar ca trupuri noi, cu suflete proaspete, 
nealterate -— suflete de Văratici. Aşa se proceda încă din vremurile de 
la început, şi chiar dacă extraplanetarii alteraseră ritualurile pentru a 
le servi propriilor lor scopuri, ele dăinuiseră, şi urmau să dăinuie 
veşnic. Cine era Sparks, ca să modifice Schimbarea? Moon încercase 
să-l salveze, dar soarta fusese mai puternică decât ei amândoi. Încercă 
să nu se gândească la ceea ce se întâmplase între Arienrhod şi fată 
după ce el fusese luat cu forţa - atunci când Moon aflase probabil în 
sfârşit adevărul despre ea însăşi. Chiar dacă sibila reuşise cumva să 
scape de Regină, acum nu mai avea nici o cale să vină la el. Sparks 
putea doar să fie recunoscător destinului că-i dăruise o ultimă oră 
petrecută în compania fetei, ultima rugăminte îndeplinită unui 
condamnat fa moarte... şi cea din urmă ironie a unei vieţi irosite. 

Scotoci într-un cufăr aurit şi găsi acolo pachetul cu hainele pe care 
le purtase când venise prima dată la palat; le trase afară. Le răsfiră cu 
grijă pe suprafaţa moale a covorului, găsind în mijlocul legăturii 
mărgelele pe care le cumpărase în cea de-a doua zi pe care o petrecuse 
în oraş... şi fluierul său. Puse deoparte instrumentul, se dezbrăcă şi-şi 
trase pe el pantalonii largi, grosolani şi cămaşa ca un curcubeu, 
asortată la mărgele, îmbrăcându-se de parcă oficia un ritual. Când 
termină, luă de pe măsuţa de toaletă medalia tatălui său şi-şi completă 
găteala atârnând-o la gât. Cu un gest plin de blândeţe culese fluierul 


de pe jos şi, cu el în mână, se aşeză pe marginea canapelei masive. 

Duse fluierul până în dreptul buzelor, îl coborî iarăşi: îşi simţi 
deodată gura uscată, prea uscată ca să cânte. Înghiţi un nod, simțind 
cum i se potoleşte pulsul ce-i bătea năvalnic în tâmple. Ridică iarăşi 
scoica fragilă, îşi potrivi degetele deasupra găurilor şi suflă în muştiuc. 
O notă tremurătoare umplu aerul din jurul său, precum un spirit uimit 
să se descopere, eliberat dintr-o tăcere care crezuse că va fi eternă. 
Emoţia îi blocă gâtul şi trebui să înghită un alt nod; melodiile se 
învălmăşeau în capul său, una după alta, încercând să evadeze. Sparks 
începu să cânte, şovăielnic cu degete nesigure, răspunzând unor 
reflexe vechi, cu sunete ascuţite ce-i străpungeau urechile. Treptat însă 
degetele îşi recăpătară viteza, iar apa cântecului porni să curgă dulce 
şi pură din adâncurile fiinţei sale, purtându-l înapoi către lumea pe 
care o pierduse. Arienrhod încercase să-i distrugă ultima întâlnire cu 
Moon, să-i fure până şi asta, aşa cum îi furase plăcerea de a simţi orice 
frumuseţe sau bucurie care nu era şi a ei, dar strădania nu-i reuşise. 
Pasiunea fetei şi încrederea în el erau la fel de pure ca si cântecul, iar 
amintirea ei alunga toată ruşinea, vindeca toate rănile, îndrepta toate 
lucrurile greşite... 

Îşi ridică privirea, iar cântecul şi vraja se rupseră, când pe 
neaşteptate uşa apartamentului fu descuiată şi se deschise. Intrară 
două siluete îmbrăcate în mantii şi cu glugile trase pe cap. Uşa se 
închise iar în urma lor. 

— Sparks Dawntreader Văratic... 

Sparks privi cu ochii mijiţi, ridicând mâna ca să învioreze flacăra 
lămpii suspendate. 

— Ce vrei? N-a venit vremea... 

— A venit vremea... după douăzeci de ani. 

Primul bărbat, cel care se mişca mai uşor, avansă în conul de 
lumină şi-şi trase gluga pe spate. 

— Cum? Sparks văzu faţa unui bărbat aflat încă la începutul vârstei 
mijlocii, un extraplanetar. Prima dată crezu că era un Kharemougbhi, 
dar avea pielea mai deschisă la culoare şi o constituţie mai greoaie, un 
chip mai rotund. Chipul acela... i se părea familiar... 

— După douăzeci de ani, a venit vremea să ne cunoaştem, Sparks. 
Aş fi vrut însă ca decorul să fi fost mai potrivit cu această întâlnire 
fericită. 

— Cine eşti? întrebă tânărul ridicându-se de pe canapea. 

— Sunt cel mai apropiat strămoş al tău. Cuvintele sunară lipsite de 
înţeles. Sunt tatăl tău, Sparks. 

Ceva din cuvântul tău era incomplet, ca şi cum străinul nu putea să 
exprime tot ceea ce simţea cu adevărat. 

Sparks se lăsă să cadă înapoi, năucit, de parcă sângele i se scursese 
din cap. 


Străinul — tatăl lui — îşi descheie mantia şi, luând-o de pe umeri, o 
aşeză pe un scaun: pe dedesubt purta o salopetă simplă, gri-argintie, 
insigna ornamentală şi gulerul de membru al Adunării Hegemonice. 
Făcu o reverență scurtă, protocolară, cumva stângace în ciuda graţiei 
sale, părând la fel de nesigur în privinţa începerii discuţiei. 

— Primul Secretar Temmon Ashwini Sirus. Cel de-al doilea bărbat — 
un servitor oare? — se întoarse şi plecă târşindu-şi picioarele; dispăru 
fără nici un fel de comentarii în camera alăturată, lăsându-i singuri. 

Sparks râse, încercând să acopere un alt sunet. 

— Ce-i asta, o glumă? Arienrhod a pus la cale venirea ta aici? 

Îşi puse palma peste medalia extraplanetare şi strânse pumnul până 
când i se albiră articulațiile... aducându-şi aminte cum îl necăjise şi-l 
chinuise ca când îi zisese că ştia cui aparţinea acel obiect şi cunoştea 
şi numele tatălui; spunându-i numai minciuni. 

— Nu. Le-am explicat Văraticilor că am venit să-mi văd fiul, iar ei 
m-au condus aici, înăuntru, la tine. 

Sparks trase de medalie şi-şi scoase lanţul de la gât. O azvârli pe 
podea la picioarele lui Sirus şi rosti cu o voce asprită de neîncredere: 

— Atunci asta trebuie că-ţi aparţine, eroule... e al naibii de sigur că 
nu-i aparţine lui Starbuck. Trebuie multă îndrăzneală ca să vii aici şi 
să bagi un cuţit în mine... iată-ţi răsplata. Ia-o şi cară-te. 

Închise ochii, încercând să nu caute asemănări pe chipul lui Sirus. Îl 
auzi aplecându-se şi luând medalia de jos. 

„Nobilului nostru fiu Temmon...” Vocea puternică deveni 
aproape o şoaptă. Ce mai face mama ta? I-am dat medalia în Noaptea 
Măştii... era moştenirea ta. 

— E moartă, străine. Deschise ochii intenţionat pentru a-l privi pe 
Sirus. Eu am omorât-o. Primul Secretar tresări şocat. A murit în ziua 
în care m-am născut. 

Uluirea de pe faţa lui Sirus se transformă în durere, neîncredere. 

— Vrei să spui c-a murit la naştere? întrebă el, de parcă într-adevăr 
îi păsa ce se întâmplase atunci. Sparks încuviinţă. 

— În Vară oamenii nu beneficiază de toate înlesnirile moderne. Iar 
după Schimbare, poporul meu nu le va avea nici aici, în oraş. Îşi 
plimbă mâinile de-a lungul stofei grosolane a pantalonilor. Dar asta nu 
va mai conta pentru mine, adăugă el. Sau pentru tine. 

— Fiule, fiule... Sirus continua să răsucească printre degete medalia 
lui Sparks. Ce-aş putea oare să-ţi spun? Primul Ministru este tatăl meu, 
deci bunicul tău. Când a venit înapoi la mine, totul a fost foarte 
simplu. Faptul că în vinele mele curge sângele lui mi-a dat imediat un 
aer regal în ochii celor de rangul meu, şi a făcut din mine un 
conducător, mi-a dat dreptul să cârmuiesc, să nu am parte decât de 
succes şi fericire. Când el a revenit pe Samathe, mi-a dat medalia asta 
cu mâinile lui şi m-a făcut membru al Adunării. 

Sirus lăsă medalia să-i alunece printre degete. O răsuci pe lanţ, 
făcând-o să prindă câteva raze de lumină şi să strălucească precum o 
roată incandescentă. 

— l-am dat-o mamei tale, pentru că semăna foarte mult cu cei din 
neamul maică-mii, cu ochii aceia albaştri ca un lac înconjurat de 
pădure şi cu părul auriu ca razele de soare... Când am fost singur şi 
atât de departe de casă, a reuşit să mă ducă, pentru o noapte, înapoi 
pe lumea mea natală. Ridică privirea, întinzând mâinile şi oferind 
medalia tânărului. A fost a ei, acum e a ta şi va fi întotdeauna. 

Sparks simţi că i se moaie picioarele, iar trupul îi devine ca o ceaţă. 

— Ticălosule... acum de ce-ai mai venit? Unde-ai fost atunci, cu ani 
în urmă, când am avut nevoie de tine? Te-am aşteptat să te-ntorci, am 
încercat să fac totul ca să fiu ceea ce credeam că vei fi tu, astfel ca 
atunci când mă vei vedea să mă doreşti. Îşi întinse braţele, arătând de 
jur împrejur misterele tehnice pe care le dezlegase, sârguincios, dar 
inutil. Şi acum, când toate s-au dus, iar eu mi-am ruinat viaţa... vii tu 
şi mă vezi în halul ăsta! 

— Sparks, viaţa ta nu-i terminată. Viaţa ta încă nu s-a sfârşit. Am 
venit să... să te despăgubesc. Şovăi şi tânărul se întoarse încet către el. 
Mi-a vorbit despre tine verişoara ta, Moon. Ea m-a trimis aici. 

— Moon? 

— Da, fiule. Zâmbetul lui Sirus se umplu de încurajare şi liniştire. 
Ideea ei se află la baza acestei întâlniri, şi inima ei, cred, aşteaptă o 
alta... După ce-am cunoscut-o pe verişoara ta, mi-am dat seama că te 
tragi dintr-o familie foarte bună. Sparks privi într-o parte, fără să 
scoată o vorbă. Iar după ce m-am ciocnit de încrederea ei în tine, 
continuă Sirus cu tristeţe, nu cred c-ar putea să mai existe ceva care să 
mă facă să-mi fie ruşine de faptul că eşti fiul meu. 

Privi lung pe lângă Sparks, apoi în jurul lor la instrumente şi 
maşinării, o mărturie tăcută a sângelui lor comun, a moştenirii lor 
împărtăşite. 

Tânărul se ridică în picioare, în timp ce tatăl său venea către el. 
Sirus îi atârnă în jurul gâtului medalia extraplanetare, uitându-se 
adânc în ochii lui. 

— Îi semeni mai mult mamei tale... dar îmi dau seama că porţi în 
tine nevoia Tehnicianului de a şti de ce. Cât aş fi dorit să existe un 
răspuns pentru fiecare întrebare... 

Lăsă mâna uşor în jurul umerilor lui Sparks, de parcă nu era sigur că 
i se va permite să şi-o ţină acolo. 

Sparks susţinu însă căutătura lungă a tatălui său, absorbind prin toţi 
porii intensitatea clipei şi a atingerii, pe măsură ce acea rece şi pustie 
celulă în care o parte a deplinătăţii sale omeneşti fusese ţinută 
prizonieră ani de zile. Se deschise în sfârşit, lăsând să se reverse 
înăuntru lumina şi căldura. 


— Ai venit. Ai venit pentru mine... Tată... Rosti cuvântul pe care 
niciodată nu se aşteptase să-l audă ieşind de pe propriile sale buze. Îşi 
puse mâinile peste braţul lui Sirus, ce încă se sprijinea pe umerii săi şi 
se prinse de el precum un copil alintat. Tată! 

— Foarte înduioşător. Cel de-al doilea bărbat apăru iar în cameră, 
târşindu-şi picioarele şi destrămând emoția momentului. Acum, dacă 
Sanctitatea Voastră n-are nimic împotrivă, aş vrea să isprăvesc odată 
cu chestiunea asta. 

Sparks dădu drumul mâinii tatălui şi se-ntoarse nemulţumit spre 
celălalt bărbat, care îşi descheia mantia, scoţând-o de pe umeri. 

— Herne! Ce...? 

Fostul Starbuck rânji misterios. 

— Hoțul de Copii m-a trimis. Eu sunt cel care va face schimb de 
locuri cu tine, Dawntreader. Picioarele lui paralizate erau prinse în 
rețeaua unui exoschelet grosolan. 

— Ce tot spune ăsta? îi aruncă Sparks o privire întrebătoare tatălui 
său. Ce caută aici? 

— Verişoara ta, Moon, l-a adus la mine. Mi-a zis că e dispus să 
meargă în locul tău la sacrificiul ritual al Schimbării. 

— În locul meu? El? Tu?... De ce, Herne? De ce-ai face tu asta 
pentru mine? 

Nu se putea abandona speranței. Herne chicoti scurt. 

— Nu pentru tine o fac, Dawntreader, ci pentru ea. Fle sunt mai 
asemănătoare decât ştii tu. Mult mai asemănătoare... Ochii lui părură 
că se pierd în depărtare. Moon ştia. Ştia ce-mi trebuie mie şi ce doresc, 
pe Arienrhod, respectul pentru mine însumi... şi un sfârşit pentru asta, 
ultimul râs. Ea mi-a dăruit toate astea. O, zei, abia aştept să văd faţa 
lui Arienrhod când va afla că a pierdut peste tot! La urma urmei, ea va 
fi veşnic a mea... ăsta trebuie să fie un iad, şi-un rai, destul de mare 
pentru amândoi. Ochii săi reveniră asupra chipurilor celor doi. Du-te 
la copia ta imperfectă, Dawntreader, şi sper să fii mulţumit cu ea. N-ai 
fost niciodată un bărbat adevărat, ca să faci faţă originalului. Îi întinse 
pelerina sa. 

Sparks i-o luă din mână şi şi-o azvâli în jurul umerilor. 

— Presupun că se poate spune şi aşa, comentă el încheind legătura 
de la gât. 

Tatăl său îi dădu un flaconaş cu pastă maronie. 

— Mânjeşte-ţi faţa şi palmele, astfel ca paznicii să te ia drept un 
Kharemougbhi. 

— Unul dintre Aleşii galaxiei, pufni Herne. 

Sparks se duse la oglindă şi îşi întinse ascultător vopseaua pe piele, 
privind cum i se estompează trăsăturile. În spatele reflecţiei sale îl zări 
pe Sirus aşteptând, şi pe Herne cercetând încăperea cu un spirit de 
proprietate înverşunat, îl văzu pe Starbuck în elementul lui şi un fiu 


alături de tată... iar ei erau doi bărbaţi complet diferiţi. Doi bărbaţi 
diferiţi, care jucaseră un acelaşi personaj, iubiseră aceeaşi femeie, deşi 
nu chiar aceeaşi, şi o iubeau acum tocmai pentru diferenţele dintre 
întrupările ei. Unul era gata să revină la viaţă, celălalt gata să moară... 

Îşi termină de înnegrit pielea, îşi trase gluga pe cap, apoi se întoarse 
alături de Sirus. 

— Sunt gata, zise el, răspunzând în sfârşit surâsului tatălui său. 

— Fiul unui Prim Secretar, nepotul unui Prim Ministru... rolul ăsta 
ți se potriveşte nemaipomenit de bine. Mai iei ceva de-aici? 

Sparks îşi aduse aminte de fluierul rămas pe canapea şi îl luă. 

— Asta-i tot. Aruncă o privire scurtă talmeş-balmeşului de piese şi 
instrumente, apoi întoarse capul. 

— Herne... Cu umilinţă în glas, Sirus rosti ceva în Kharemoughi, 
apoi repetă să-nţeleagă şi Sparks: Îţi mulţumesc că mi-ai redat fiul. 

Tânărul inspiră adânc. 

— Mulţumesc. 

Herne îşi încrucişă braţele, bucurându-se de ceva ce Sparks nu 
înțelese pe deplin. 

— Oricând doreşti, sadhu. Numai să ţii minte că toate astea mi se 
datorează mie. Acum ieşiţi din apartamentul meu, bastarzi ce sunteţi! 
Vreau să-ncep să mă bucur de tot ce-i aici, şi nu mi-a mai rămas prea 
multă vreme. 

Sirus ciocăni uşor la uşă, aceasta se deschise imediat. Sparks aruncă 
iute o privire înapoi către Herne: stătea în picioare, în elementul lui, 
luându-şi în primire locul pierdut cândva. „Rămas bun, Arienrhod...” 
Sirus ieşi din cameră, însoţit de servitorul său ce-şi târa picioarele, 
lăsându-l singur pe Starbuck. 

Moon fu luată pe sus de mulțimea ce avansă ca un val până la 
celălalt capăt al Străzii, jos la docurile scârțâitoare ale lumii subterane 
din Carbuncle, în locul unde oraşul se afunda în mare. Acolo 
procesiunea aduse ofrande Mării Mamă şi o eliberă în sfârşit; după o 
eternitate comprimată în câteva ore, acum putea să-şi petreacă aşa 
cum dorea propria Noapte a Măştii. „Până în zoii”. 

Se întoarse în susul Străzii până la casa Jerushei PalaThion, ferindu- 
se de adoratorii beţi şi de viitori amanți în îmbulzeala aceea de trupuri 
costumate, simțind peste tot în jurul ei pulsul tot mai rapid şi pasiunea 
tot mai arzătoare a perspectivei nopţii ce urma. Totuşi această energie 
electrică din jurul ei o făcu doar să fie şi mai conştientă de călătoria 
solitară prin mulţime, şi de faptul că ar fi fost posibil să-şi petreacă tot 
restul vieţii în singurătate dacă aşa avea să facă în această noapte. 

La capătul aleilor, cerul nopţii se înnegrise deja atunci când reuşi în 
sfârşit să ajungă la locuinţa poliţistei şi să bată la uşă. PalaThion 
deschise; purta o robă largă, lipsită de formă şi tresări văzând chipul 
Reginei Verii care-o înfrunta. 

Moon îşi ridică masca de pe umeri şi o ţinu în braţe, fără un cuvânt. 

— Pe toţi zeii mei... 

PalaThion scutură din cap, de parcă asta reprezenta încă o lovitură 
adăugată înfrângerii ce-o năucise deja. Se dădu într-o parte, 
permițându-i lui Moon să se strecoare în sanctuar, departe de 
mulțimile tot mai grosolane, şi rămase în spatele uşii. 

Sibila trecu prin hol şi intră în camera de zi, cu inima bătându-i 
nebunește, căutând cu privirea în toate direcţiile... 

— Nu. Încă nu. PalaThion o urmă în încăpere. Nu s-a întors. 

— Ah, se strădui Moon să rostească. 

— Mai e vreme încă. 

Ea încuviinţă tăcută din cap şi aşeză masca Reginei Verii pe un 
capăt al canapelei. 

— E deja prea grea pentru tine? întrebă cu mai puţină amabilitate 
PalaThion. 

Moon ridică brusc privirea şi văzu expresia de cruntă deznădejde ce 
se citea în ochii poliţistei. 

— Nu... Dar mâine în zori, dacă Sparks n-o să... n-o să... Îşi cobori 
iar uitătura. 

— Ai câştigat cinstit masca asta? întrebă PalaThion fără 
menajamente, de parcă se aştepta la un răspuns onest. 

Moon se îmbujoră; degetele netezeau inconştient panglicile măştii. 
„Aşa a fost oare?” 


— A trebuit s-o câştig. 

Poliţista se încruntă. 

— Îmi spui tu mie... sibilo, că într-adevăr crezi că treaba asta a fost 
predestinată? 

— Da. A fost. Eu trebuia să o fac, dacă era posibil. Şi am reuşit. 
Motivul alegerii este mai important decât oricare dintre noi, 
Comandante. Şi cred că-l cunoşti... continui să vrei să mă opreşti? 

Descifră nesiguranța de pe chipul Jerushei. Aceasta îşi frecă braţele 
prin pânza subţire a caftanului de casă. 

— Asta depinde de răspunsul pe care o să mi-l dai. Am de pus o 
întrebare, sibilo. 

Moon încercă să-şi ascundă surprinderea, încuviinţând din cap. 

— Întreabă, şi eu voi răspunde... Introducere de date. 

— Sibilo, spune-mi adevărul, tot adevărul despre mersi. 

Surpriza lui Moon o urmă în pustiul negru al lui Niciunde, pe 
măsură ce creierul îi era înlocuit de calculator, pentru a-i spune 
adevărul altui extraplanetar. Dincolo de adevăr însă se întindea o 
realitate mai profundă, şi pe măsură ce Moon plutea lipsită de formă 
prin întunericul absolut, viziunea veni către ea şi-i vorbi. Văzu mersii, 
dar nu aşa cum erau acum, jucării inocente şi neştiutoare ale Mării, ci 
aşa cum fuseseră creaţi iniţial: fiinţe flexibile, inteligente, purtând în 
ele germenul nemuririi... şi mai mult de-atât. Nemurirea le fusese 
dăruită cu un scop precis, inteligenţa le fusese dată dintr-un anumit 
motiv. Şi doar ea singură cunoştea acest motiv: maşinăria sibilă, 
depozitarea călăuzirii tuturor sibililor, se afla aici pe Tiamat, sub 
Carbuncle, dedesubtul mării. Văzu mersii aşa cum fusese ei meniţi să 
fie, păzitori ai minţii sibile, posesori ai cunoaşterii ce avea s-o menţină 
şi să-i permită să funcţioneze de-a lungul mileniilor... Totuşi nici 
această planetă  mărginaşă şi izolată, nu fusese ferită de 
descompunerea ce rodea de viu Vechiul Imperiu. Jefuitorii 
extraplanetar veniseră să vâneze nemurirea imperfectă a mersilor; 
până şi supuşii Imperiului începuseră o măcelărire care, în cele din 
urmă, urma să afecteze reţeaua sibilă ce reprezenta de fapt cheia către 
viitorul lor. 

Odată cu trecerea timpului, Vechiul Imperiu se prăbuşise complet şi 
irevocabil sub propria sa greutate. În final, nici vânătorii nu mai 
veniseră să tulbure pacea planetei. Strămoşii lui Moon, coloniştii 
umani refugiaţi care se stabiliseră pe Tiamat, se zbătuseră să 
supravieţuiască şi să-şi facă un nou cămin pe această lume 
abandonată, inospitalieră. Nu bănuiseră niciodată existenţa secretului 
ascuns în adâncurile mării, şi totuşi, de-a lungul secolelor, ei 
aduseseră minţii sibile un omagiu neştiutor, numind-o Marea Mamă şi 
considerându-i sacri pe copiii săi nemuritori. 

Secretul ucigaş al apei vieţii rămăsese undeva într-o stază 


informaţională şi, odată cu ascensiunea Hegemoniei, începuse iarăşi 
ciclul măcelăririi mersilor. După veacuri de exploatare, aceştia 
uitaseră care era scopul existenţei lor şi reveniseră la comuniunea 
primordială, încrezătoare, cu marea. Reţeaua sibilă continuase să 
funcţioneze, răspândindu-şi cunoştinţele în culturile mutilate ce se 
ridicaseră din ruinele Vechiului Imperiu, dar reţeaua decădea în 
absenţa mersilor care s-o menţină. Iar ea nu mai putea, nu mai voia, 
să-şi dezvăluie existenţa şi să-şi încredinţeze soarta în mâinile 
oamenilor care ar fi fost în stare s-o salveze, fiindcă aceştia îi 
distrugeau în mod conştient pe mersi. 

Însă ea, Moon, devenise Regina Verii, aşa cum dorise mintea sibilă. 
Acum, fiind Regină, avea să înceapă reconstruirea a tot ceea ce fusese 
distrus. Ea reprezenta ultima speranţă a minţii sibile, care îşi pusese 
toate resursele, tot mai nesigure, în ghidarea acţiunilor fetei. Dacă 
Moon ar fi reuşit să oprească şi să inverseze dezintegrarea maşinăriei, 
atunci calculatorul o putea ajuta să pună punct pentru totdeauna 
exploatării venite din partea extraplanetarilor. Urma să continue s-o 
ajute pe Moon atât cât putea, totuşi fata singură avea să poarte povara 
transformării unui ideal în realitate... 

— Încetarea analizei! Moon se clătină în momentul eliberării din 
ghearele Transferului. PalaThion o prinse şi o aşeză uşor pe canapea. 

— Te simţi bine? Jerusha îi cerceta faţa căutând semnul liniştitor al 
revenirii la realitate. 

Sibila clătină din cap, gârbovindu-se sub greutatea propriei revelații 
finale. 

— Oh, Doamnă... Suspină când îşi dădu seama în sfârşit către cine 
îşi îndrepta rugăciunea. Cum? Cum pot eu să schimb o mie de ani de 
greşeli? Sunt doar una singură, doar Moon... 

— Tu eşti Regina Verii, îi aminti PalaThion. Eşti sibilă şi deţii toate 
instrumentele de care ai nevoie. Totul e doar o chestiune de timp... Ai 
vreme destulă înainte ca Hegemonia să se-ntoarcă iar? 

Moon îşi înălță capul încetişor. 

— Nu, continuă PalaThion, ferindu-şi privirea. N-am să te opresc. 
Cum aş mai putea trăi, împăcată cu mine însămi, ştiind despre toate 
aceste crime? Şi pentru ce...? Strânse pumnii. 

Trecură câteva clipe până când Moon pricepu că ceea ce auzise 
poliţista era doar ce auzise şi Ngenet, şi nu ceea ce-i fusese şoptit ei în 
minte, în întunericul tainic. Provocarea pe care o văzuse Jerusha nu 
era totuşi cea adevărată, nu o înfruntare între simplele forțe ale 
tehnologiilor, ci una la un nivel mult mai înalt, cu repercusiuni 
incomparabil mai mari, o schimbare ce urma să influenţeze o întreagă 
galaxie. PalaThion înțelesese că acolo exista o provocare, ale cărei 
efecte puteau fi măsurate în suferinţă şi moarte, şi asta era îndeajuns. 
Moon încuviinţă. 


— Va însemna mult pentru mai mulţi oameni decât ţi-aş putea eu 
spune vreodată. 

— Mă rog, asta-i un fel de consolare, surâse crispat poliţista. 
Străbătu încăperea până la scoica aşezată pe masa de lângă uşă. O luă 
în mână şi-o tinu mult timp aşa, privind-o. 

Moon se întinse pe canapea, cu trupul greu ca plumbul, cu mintea 
amorţită de povara excesivă; întrebându-se cum va depăşi zorii zilei 
de mâine pentru a înfrunta anii îndelungaţi ai viitorului. 

— Trebuie să mă-ntorc la... 

PalaThion ridică ochii, când o altă bătaie răsună la uşa casei. Sibila 
se ridică în capul oaselor, cu mâinile încordate, în timp ce Jerusha 
dispăru în vestibul. 

Se auzi zgomotul deschiderii uşii, apoi nişte oameni intrând în hol... 

— Tu! exclamă o voce dezgustată. O voce pe care o cunoştea... 

Moon se ridică în picioare şi se repezi de-a curmezişul camerei. 
Văzu trei siluete conturându-se în lumina ce venea de afară prin uşa 
deschisă, zări părul roşu pictat cu aur. 

— Stai aşa! Nu te grăbi să tragi concluzii pripite, Sparks. PalaThion 
îi strânse braţul cu putere atunci când el încercă să fugă din casă. 
Dacă asta era o capcană, acum ai fi fost în închisoare, nu în salonul 
meu. 

— Nu... nu-nţeleg. Sparks se linişti sub apăsarea mâinii ei, dar pe 
faţă continua să i se citească confuzia. 

— Nici eu nu sunt prea sigură că-nţeleg. 

Poliţista îi dădu drumul. Tatăl lui stătea lângă ea, arborând un 
zâmbet liniştitor. 

— Sparks... 

Tânărul îşi înălţă capul. 

— Moon! Se năpusti înspre ea. 

Fata întinse braţele în întâmpinarea lui. Sparks intră în camera unde 
ea se odihnise până mai înainte; dincolo de punctul unde se întâlniră 
cele două inimi îndrăgostite, restul lumii încetă să mai existe. 

— O Moon! Moon..., îi şopti Sparks la ureche, oprind vorbele ei cu 
un alt sărut. 

— Sparkie... buzele sibilei simţiră gustul lacrimilor, vocea îi suna 
subţire şi fără vlagă, ca a unui copil. 

— Sparks. Amândoi ridicară privirile la auzul vocii lui Sirus. 
Trebuie să te părăsesc. Acum că te afli... pe mâini sigure, zâmbi el cu 
tristeţe. 

Sparks încuviință din cap, se desprinse încetişor din braţele lui 
Moon şi reveni lângă tatăl său. Moon îi privi îmbrăţişându-se pentru 
ultima oară, simțind durerea în propria ei inimă, apoi Sirus ieşi în 
aleea zgomotoasă. PalaThion închise uşa şi-l privi pe Sparks cu un 
chip inexpresiv. 


Tânărul se strădui să-i susţină căutătura. 

— Am să-ţi spun tot ce ştiu despre Sursă. Asta vrei, nu-i aşa, ca să 
mă laşi să plec... asta-i tot ce vrei? repetă el, de parcă nu-i prea venea 
să creadă. 

Poliţista încuviinţă, dar faţa îi era încordată. 

— Uite ce-i, Comandante.., Nu ştiu de ce faci asta... ştiu doar că n-o 
faci pentru mine. Dar vreau să ştii că-mi pare rău... se grăbi el să 
adauge, deşi ştiu că asta nu rezolvă nimic, nu schimbă nimic, nici 
măcar nu înseamnă nimic. Dar, îmi... îmi pare rău. Îşi întinse braţele 
în lături. 

— Înseamnă ceva, Dawntreader. PalaThion părea cu adevărat 
surprinsă să-şi dea seama că într-adevăr avea importanţă. 

— Oricum există un singur lucru pe care-l pot face pentru 
dumneata, spuse el pe neaşteptate. 

Se repezi cu paşi mari către capătul opus al încăperii şi smulse din 
perete ceasul cu cadran urât. Moon îl privi, nevenindu-i să creadă 
când îl văzu azvârlind ceasul pe podea şi călcându-l în picioare. 
Sparks zâmbi, frecându-şi mâinile: 

— Dacă detestai acest loc, aparent fără nici un motiv, atunci iată 
motivul, un transmiţător subsonic integrat în mecanismul orologiului. 
Reveni lângă Moon şi-i prinse mâna parcă temându-se că fata va 
dispărea. Ar mai putea exista şi altele despre care eu să nu ştiu. 

Conştiinţa anilor de agonie inutilă, de punere sub semnul întrebării 
a propriei ei sănătăţi mentale... conştiinţa că în sfârşit acea senzaţie 
încetase să mai existe — toate astea se puteau citi pe faţa lui PalaThion. 

— Dintotdeauna am intenţionat să transformăm muzeul acesta într- 
o cameră adevărată. Dar, într-un fel sau altul, niciodată n-am ajuns s-o 
fac... O decepţie încărcată de tristeţe se instală din nou pe chipul ei. 
Aşa deci, Moon. Ai obţinut tot ceea ce ai avut în gând când ai venit 
aici. Mă bucur, de dragul cuiva. După ce Sparks depune mărturia, din 
punctul meu de vedere amândoi încetaţi să mai existaţi. Acela va fi 
sfârşitul lungului şir de probleme pe care mi le-aţi pricinuit... Acum 
sper doar că puteţi să le rezolvaţi şi voi pe-ale voastre. Trecu pe lângă 
ei şi dispăru în camerele din spate ale apartamentului. 

— Ce-a vrut să spună? se întoarse Sparks către fată. 

Moon clătină din cap, evitându-i privirea. 

— Presupun că se referea la tot ceea ce s-a întâmplat în ultimul an. 
„Ultimii cinci ani”, se corectă ea în gând. Şi tot ceea ce urmează să se- 
ntâmple, după Schimbare. Se uită către masca Reginei Verii. 

— Ce-i asta? întrebă el urmărindu-i căutătura. 

— Masca Reginei Verii. 

Îl simţi cum devine rigid şi se retrage din faţa ei. 

— A ta? Tu ai câștigat-o? Vocea tânărului se înăspri. Nu! N-ai fi 
putut să... n-ai fi putut să câştigi... doar dacă n-ai trişat. 


Moon se uită în ochii lui, îşi văzu reflecţia acolo şi văzu reflecţia lui 
Arienrhod. 

— Am câştigat pentru că aşa era predestinat să se-ntâmple! Trebuia 
să câştig... şi nu pentru mine însămi! 

— Presupun c-ai făcut-o pentru Tiamat! Aşa zicea şi ea, 
întotdeauna. Rămase în continuare departe de fată. 

— Sunt sibilă, Sparks, şi de-asta am câştigat şi da, îmi pasă într- 
adevăr de Tiamat, şi lui Arienrhod îi pasă. Ea a văzut mai bine decât 
oricare altul cum era această lume şi ce-a devenit, şi cum va înceta iar 
să mai fie... Şi a ţinut la tine, nu poţi să negi asta. 

Sparks îşi plecă brusc ochii. Moon simţi născându-i-se în piept mai 
multe feluri de durere. 

PalaThion reveni îmbrăcată în uniformă, trecu pe lângă ei şi ieşi, 
fără un cuvânt. Uşa de la intrare se deschise si se-nchise în spatele ei, 
separându-i iarăşi de lumea care sărbătorea pe străzi. Moon îşi plimbă 
degetele peste serpentinele atârnând până la pământ ale măştii 
Reginei Verii. Masca ei... „Masca mea”. 

— Sparks, crede-mă te rog, ce-ţi spun este adevărat. Faptul că am 
devenit Regină este doar o parte dintr-un fenomen mult mai mare şi 
mai important decât tine, sau decât mine. Nu-ţi pot explica asta 
acum... Ştia, cu suferinţă în suflet, că tânărul nu fusese niciodată 
menit să afle acest lucru, dintotdeauna el fusese inamicul acelei simţiri 
fără formă care o conducea pe ea. Noi însă trebuie să oprim 
exploatarea extraplanetară a Tiamatului. Când am fost plecată de-aici, 
am cunoscut un sibil pe Kharemough. Am aflat că există sibili pe toate 
planetele Vechiului Imperiu; singurul motiv al existenţei lor este acela 
de a ajuta lumile să se refacă şi să înveţe iar tot ce trebuie. Eu pot să 
răspund la orice întrebare. Văzu cum ochii lui se măresc şi devin 
atenţi. Cât timp am stat pe Kharemough, am început şi eu să observ 
ceea ce-ai văzut tu mereu, progresul, tehnologia,... miracolele făcute 
de extraplanetari şi faptul că ei nu le consideră magie. Cei de-acolo 
înțeleg mult mai multe... ei nu trebuie să se teamă de boli, de oase 
rupte, sau de naşterea copiilor. Mama ta n-ar fi murit... Avem şi noi 
tot dreptul să trăim astfel, altfel n-ar fi existat sibili pe planeta asta. 

Moon zări foamea din ochii tânărului, foamea pentru tot ceea ce 
văzuse ea şi el nu avea să vadă niciodată. Continuă să vorbească: 

— Semenii noştri sunt fericiţi aşa cum trăiesc. Dacă vor începe să 
caute puterea, să dorească ceea ce n-au, atunci vor sfârşi precum 
Iernaticii. Precum noi doi. 

— Şi ce nu-i în regulă cu noi? Nimic! 

Ea clătină din cap. 

— Noi dorim cunoaşterea, ne cerem drepturile care ni se cuvin. 
Asta-i tot. Extraplanetarii vor să credem că e rău să fii nemulţumit de 
ceea ce ai. Dar nu-i mai rău decât să fii satisfăcut cu ce ai. Schimbarea 


nu constituie un rău, schimbarea e viaţa. Nu există nimic în totalitate 
bun, sau în totalitate rău. Nici măcar Carbuncle. E ca şi marea, are 
mareele sale, fluxuri şi refluxuri... Nu contează ce decizi tu să faci cu 
viaţa ta, atâta timp cât nu ai dreptul să alegi nimic. Noi nu avem nici 
o alternativă. lar mersii nici măcar nu au dreptul să trăiască. „lar ei 
trebuie să trăiască... ei sunt cheia tuturor lucrurilor”. 

— Bine, bine, se strâmbă Sparks. Tu ai crezut că-i important să faci 
ceva! Cineva trebuie să-ncerce să schimbe această situaţie. Dar de ce 
tocmai noi? Strânse medalia în palme. Ştii, ta... tatăl meu spunea că 
ne-ar putea lua de pe Tiamat. Ar putea aranja să mergem pe 
Kharemough. Ar fi atât de simplu... 

— Pe Kharemough nimeni nu are nevoie de noi. Aici suntem 
necesari. 

Kharemough, Piaţa Hoţilor, cerul nopţii gândi ea. „Ar fi atât de 
simplu. Chiar dacă o să putem planta seminţele aici, n-o să vedem 
niciodată strângerea recoltei din final, nu vom şti niciodată dacă am 
pierdut sau am câştigat...”. 

— Datorăm ceva ambelor locuri, dar datoria o putem plăti numai 
aici, adăugă ea cu glas înfiorat. 

— Unele lucruri nu pot fi niciodată răsplătite. Sparks se apropie de 
fereastră, Moon văzu pe cineva de afară făcându-le semn cu mâna. Şi 
dacă trebuie să stăm aici, în Carbuncle, în palat... Se întrerupse. Moon, 
nu ştiu dacă am să pot rezista acestei încercări. Nu pot s-o iau de la 
capăt, în acelaşi loc unde am... 

— Priveşte la cei de pe stradă, insistă ea. Asta e Noaptea Măştii, 
noaptea tranziţiei. Nimeni nu este aşa cum a fost, sau cum va fi... noi 
nu suntem nimic, potenţialul nostru este infinit. Se spune că atunci 
când îţi dai masca jos, te cureţi de toate păcatele rămânând liber să 
uiţi şi s-o iei de la-nceput. „Liberă să dovedesc minţii sibile că tu eşti 
exact aşa cum te văd, că nu mai porţi masca morţii pe chip”. 

Se alătură tânărului la fereastră. 

— Nimic nu va mai fi la fel după noaptea asta. Nici măcar 
Carbuncle. Văraticii vin aici, aşa cum încearcă şi viitorul să facă. Va fi 
o lume nouă, şi nu cea a lui Arienrhod. „Dar va fi totuşi şi-a ei, va fi 
mereu”. Rămase cu gândul acesta ştiut şi nerostit. Şi-ţi promit că n-am 
să mai pun niciodată piciorul în palatul ăla. „Şi n-am să spun nimănui 
motivul”. 

El o privi surprins, când crezu ceea ce vedea; simţi cum uşurarea îi 
umple inima şi chipul. Totuşi oftă, iar Moon simţea încă depărtarea 
dintre ei. 

— Nu-i de-ajuns. Am nevoie de timp... ca să pot uita, ca să-mi 
recapăt încrederea în mine... şi în noi. O noapte nu ajunge. Poate că 
nu va fi de ajuns o viaţă întreagă. 

Se întoarse iar cu faţa spre geam. 


Moon privi lumea de pe stradă, incapabilă să se mai uite la el, lăsă 
mulţimea să se estompeze şi să-i alunece dincolo de focarul privirii, 
pete uleioase de culoare pe suprafaţa netedă a unei ape. „Aici nu 
plouă niciodată. Ar trebui să plouă... nu există niciodată curcubee”. 

— Am să aştept, spuse ea muşcând din cuvinte, încercând parcă să 
le oprească să n-o înăbuşe. Dar nu va dura atât de mult. Găsi mâna lui 
pe pervazul ferestrei şi i-o strânse. În seara asta obligaţia mea este să 
fiu fericită. Ăsta trebuie să fie Festivalul nostru, să-l purtăm veşnic cu 
noi în amintire. Este ultimul Festival şi ne vom aminti de el. Vrei să 
mergem afară, pe stradă, şi să ne sfârşim vieţile aşa cum ne-a fost 
menit s-o facem? Poate, dac-am încerca, am reuşi să facem din seara 
asta una pe care să ne-o amintim întotdeauna. 

El încuviinţă din cap, un zâmbet firave îi răsări pe buze. 

— Am putea să încercăm. 

Sibila privi din nou către Masca-Reginei Verii, văzându-i faţa 
acoperită de multe alte feţe, ale tuturor celor care sacrificaseră atât de 
mult pentru ca masca să fie a ei acum. O singură faţă... 

— Dar mai întâi... trebuie să spun cuiva rămas bun. Îşi muşcă buza, 
încercând să mascheze o durere cu alta. 

— Cui? îi căută privirile Sparks. 

— U... unui extraplanetar. Un inspector de poliţie. Am evadat, 
împreună cu el de la nomazi. Acum e în spital. 

— Un Albastru? Tânărul încercă să-şi recapete tonul normal al vocii. 
Atunci e mai mult decât un Albastru pentru tine, e un prieten. 

— Mai mult decât un simplu prieten, spuse ea cu voce slabă şi 
înfruntându-l cu privirea, aşteptându-l să înţeleagă. 

— Mai mult decât... Sparks se încruntă şi ea-l văzu îmbujorându-se 
la faţă. Cum ai putut? Vocea lui se frânse precum un băț rupt. Cum ai 
putut tu... Cum am putut eu? Noi. Noi... 

Moon îşi plecă privirile. 

— Eram pierdută în furtună şi el a fost ancora mea, iar eu am fost 
ancora lui. Când cineva te iubeşte mai mult decât te iubeşti tu însuti... 

— Ştiu. Tânărul îşi eliberă mânia printr-un suspin. Dar cum va fi... 
acum, tu şi cu el? Şi cu mine? 

Ea îşi plimbă degetele pe piepţii multicolori ai tunicii de nomad. 

— El nu mi-a cerut să rămânem împreună pentru totdeauna. 
„Pentru că ştia că nu poate”. El a ştiut mereu că nimeni nu-ţi putea lua 
locul în inima mea. „Deşi el ar fi încercat, a vrut să-ncerce; a-ncercat”. 
Simţi chipul lui BZ încercând să se interpună între faţa ei şi cea 
încruntată a lui Sparks. Nimeni! continuă, clipind cu putere. El... el m- 
a ajutat să te găsesc. „A abandonat totul, mi-a dăruit atât de mult; iar 
eu ce i-am dat? Nimic”. Trebuie să ştiu, să fiu sigură, că el va... va fi 
bine, când va pleca de-aici, de pe planetă. 

Sparks râse, răguşit. 


— Iar cu noi cum rămâne? Va fi totul în regulă după plecarea lor? 
Când noi vom fi aceia care ne vom împotmoli, când vom continua să 
trăim cu amintirile lor privind peste umerii noştri, amintindu-ne cum 
ne-am rupt legământul nostru, promisiunea noastră... şi am încălcat-o, 
şi iar am încălcat-o? 

— Vom face alt legământ. Pentru sufletele noastre renăscute, mâine. 
„După noaptea asta”. Îşi luă masca de Regină a Verii. „După zorii zilei 
de mâine”. Dar cred că în adâncul inimilor noastre nu l-am încălcat 
niciodată pe cel vechi. 

El o sărută o dată înainte să-şi pună masca. 

— Ce facem cu masca pentru tine? întrebă Moon. 

— Nu, clătină Sparks din cap. N-am nevoie de mască. Mi-am dat-o 
deja jos. 

— Fe, al dracu’ de sigur că naşa me-am imaginat să-mi petrec 
Noaptea Măştii. 

Tor se întrerupse ca să-şi umple gura cu o altă prăjitură a beţivului 
excesiv de dulce şi îmbibată cu alcool, aflată în sacul pe care-l purta în 
mână, făcând tot ce putea mai bine ca să-şi aline trupul şi mintea 
împotriva durerii apropiatului sfârşit al lumii. Trase masca la locul ei 
şi se agăța de trupul voluminos şi robust al lui Pollux, o insulă de 
sprijin în mijlocul puhoaielor de omenire care începuseră să se mai 
rărească. 

— Cu nimic al'ceva decât o buca’ de metal rece să mă-ncălzească și- 
un viitor în care-am să curăţ peşte. La naiba, io am rău de mare şi-n 
cadă. Şi urăsc peştele, lua-l-ar dracu”! 

— Nu eşti singura, surioară! 

O siluetă mascată flutură din mâini în semn de dezgust împărtăşit şi 
dispăru după alesul ei prin uşa demolată a unui depozit, căutând un 
loc mai intim. Tor se uită invidios după ei; Pollux privea neutru, fix, în 
josul Străzii. Aproape toţi care mai erau pe-acolo trebuiau să-şi fi găsit 
perechile de-acum. 

— Îmi pare rău că lucrurile au luat o întorsătură proastă pentru 
tine, Tor, vorbi pe neaşteptate Pollux. Dacă vrei să-ţi petreci timpul cu 
o fiinţă umană, nu mă deranjează. 

Femeia îi aruncă o privire, cu vaga convingere iraţională, că l-ar fi 
deranjat de fapt foarte mult. 

— Năă. Po’ să fac asta în or'şice noapte... da’ asta-i ultima în care te 
mai văd. 

El nu-i răspunse. 

Făcuseră o călătorie sentimentală în josul Străzii, până la docurile şi 
depozitele oraşului de jos, pentru că Tor decisese că prefera să-şi 
petreacă această ultimă noapte a lumii ei în locurile copilăriei, ale 
originilor, amintindu-şi de tinereţe, retrăind zilele când nu aspirase 
niciodată să devină ceea ce ajunsese în final. Sperând că dacă putea 
să-şi aducă aminte de perioada când toate acestea nu existau, era 
posibil ca ele să nu mai conteze atât de mult atunci când urmau să 
dispară. 

Se întrebă cine conducea cazinoul în noaptea asta — „Oare cine a 
rămas?” — sau dacă-l mai conducea cineva. Chiar şi Herne dispăruse, 
prin vrăjile ciudate ale lui Moon Dawntreader. „Ducă-se-n iad”. Se 
întoarse doar atât cât să-şi strângă cele câteva lucruri pe care voia să 
le păstreze din vremea când fusese Persefona şi le lăsase apoi la fratele 
ei vitreg. Nu-l mai văzuse de mult timp şi nu reuşise să-l vadă nici în 


seara asta; plecase deja în oraş când mersese la el. Dar, oricum, ei nu 
fuseseră niciodată prea apropiaţi între ei. 

— Polly, în seara asta eşti cea mai apropiată ființă pe care-o pot 
numi pr'eten, oftă ea. Poate c-aşa ai fost mereu. Se aşeză pe o ladă 
abandonată într-o grămadă de vechituri simțindu-se confortabil 
îmbrăcată în salopeta ei cea veche şi înconjurată de ambianța odată 
familiară. N-ai cârtit niciodată, indiferent cât te-am muncit, sau cât de 
multe porcării ţi-am dat să faci... Bine'nţeles, cred că oricum nu poţi 
să te plângi, aşa că asta nu dovedeşte nimic, nu-i aşa? 

Mai mâncă o prăjitură. În faţa ei, Pollux şedea proptit răbdător pe 
cel de-al treilea picior al său. Tor văzu o luminiţă roşie începând să 
clipească pe pieptul lui; încercă să-şi dea seama ce putea însemna, dar 
pur şi simplu nu ştia de unde s-o ia. 

— Sentimentele tale nu-s niciodată cu adevărat rănite, undeva în 
interiorul tău? Nu reuşesc niciodată să te insult, să te ofensez, sau să 
te jignesc cumva? Zeilor, sper că nu te-am insultat niciodată, fiindcă 
tu ai fost mereu aşa de bun cu mine... smiorcăi exagerat de 
sentimentală. 

— N-ai putea niciodată să mă ofensezi, Tor. 

Ridică privirea spre chipul lui de nepătruns, încercând să 
interpreteze înţelesul cuvintelor rostite inexpresiv. 

— Vorbeşti serios? Vreau să spun, crezi într-adevăr ce spui? Vrei să 
zici că... Îţi plac? 

— Vreau să spun „Îmi placi”, Tor. Da, exact aşa. 

Chipul fără faţă se uită la ea. 

— Păi, ce ştii tu? zâmbi femeia. Credeam că ţie nu-ţi este permis. 
Credeam că nu poţi... Să simţi ceva, vreau să spun. Mereu am crezut 
că eşti... of, cam tâmpit. Fără supărare, adăugă ea repede. 

— Corpul meu conţine un calculator foarte sofisticat, Tor. Sunt 
programat să judec numai când este vorba de legalităţi. Dar la nivelul 
meu de complexitate este foarte greu să nu gândesc. Am nevoie de o 
permanentă reajustare. 

— Aha, încuviinţă ea din cap. Cred că întotdeauna am ştiut că erai 
mai mult decât un simplu dispo'itiv de-ncărcare. Vreau să zic, unde-ar 
învăţa un dispoiitiv de-ncărcare cum să-mi coafeze păru’? Sau... 
Cuvintele se stinseră pe măsură ce-şi aduse aminte. Sau să ciripeşti 
Albaştrilor fiecare cuvânt nelalocw lui spus de cineva pe Stradă. 
Ridică din umeri. Sau să-mi salvezi viaţa, nu, Polly...? Întinse mâna şi- 
l bătu uşor cu palma pe piept. Of, la naiba... am avut şi vremuri bune, 
nu-i aşa? Ţi-aduci aminte când mi te-a 'ncredinţat bătrânul Prinţ al 
Furtunii? O, zei, eram atât de mândră de mine! Ştii, credeam că 
sarcina asta de a te avea în grijă urma să fie cel mai de seamă moment 
al vieţii mele! Cin” g'ar fi imaginat... Dar într-un fel, poate caga a fost. 
Ş'apoi, n-am avut nici un fel de regrete. Nu ştiu. Îşi trecu mâna prin 


părul ciufulit. Cred c-o să-mi ia mult timp să-mi imaginez ce-a- 
nsemnat să fiu Persefone. Îşi privi mâinile, care de multă vreme nu 
mai aveau urme de bătături. La ce foloseşte lumina aia care sclipeşte 
pe tine? Am uitat să fac ceva pen” tine? Se ridică nesigură pe picioare. 

— Nu, Tor. Asta înseamnă că-mi expiră contractul. 

Surpriza o lovi din plin. 

— Oh. Ştiu... vreau să spun, ştiu că se termină în seara asta. Dar... 

„Am crezut că poate nu-şi dă seama nimeni”. Înghiţi cu lăcomie 
ultima dintre prăjiturile beţivului, mototoli cu ciudă ambalajul şi-l 
azvârli cât colo. Resturile şi gunoaiele din timpul Festivalului 
murdăreau strada ori încotro ajungea cu privirea. 

— Vrei să pleci acum? 

— Nu, Tor. Pollux se uită la ea inexpresiv. Dar dacă nu ajung 
curând la sediul central al poliţiei, voi înceta să mai funcţionez şi voi 
paraliza. 

— Ah, repetă femeia. Nu ştiam asta. Atunci, e mai bine să pornim 
acum. 

Se prinse de braţul lui gros, paralelipipedic, ca să poată menţine 
aceeaşi direcţie când reveniră în strada aglomerată şi o luară în susul 
dealului. Tor se uită în spate în timp ce mergeau; după o vreme ameţi 
şi trebui să se uite iar drept înainte. 

— Ce-o să se-ntâmple cu tine, Polly? Unde-ai să te duci dup’ aia? 

— Nu ştiu unde voi fi trimis, Tor. Dar în primul rând voi fi 
reprogramat cu noi informaţii. Voi uita tot ce s-a întâmplat aici. 

— Ce? Îl sili să se oprească, înfigându-şi tocurile în caldarâm. Vrei 
să spui c-ai să uiţi tot ce ştii despre Carbuncle? Tot ce ştii despre 
mine? 

— Da, Tor. Tot ce nu este esenţial. Tot. Tot. Se întoarse către ea. Eu 
îţi plac, Tor? 

— Păi, sigur că da, clipi femeia. Cum crezi c-aş fi scos-o la capăt 
fără tine în toţi anii ăştia? Nu era însă de-ajuns să zică numai atât şi, 
într-un fel, văzu asta când se uită la el, deşi acolo nu exista nimic 
asemănător unei feţe. Vreau să spun... Îmi placi cu adevărat. Ca un 
prieten în toată puterea cuvântului. Ca o fiinţă adevărată. De fapt, 
dacă n-ai fi fost doar o maşină, ştii, poate-am fi putut chiar să... Ea 
râse sfioasă. Ştii tu. 

— Îţi mulţumesc, Tor. Pollux făcu o mişcare ce putea fi considerată 
drept o încuviinţare şi porniră iarăşi la drum. 

În apropierea Aleei Albastre, trecură pe lângă un grup mic de cheflii 
mascaţi, care coborau, târând în urma lor o trenă de muzică şi bună 
dispoziţie. 

— Uite, Polly, aia-i Regina Verii! Ăla-i viitorw care trece pe lângă 
noi. 

În mijlocul menajeriei de măşti, Tor zărise o faţă care nu se 


ascundea, un chip ciudat de familiar încoronat de un păr roşu ca 
focul... „Sparks Dawntreader?” Încercă să se uite mai bine la chipul 
acela, dar fu din nou ascuns de cei din jurul lui. 

Nu... Clătină din cap, refuzând să creadă ce văzuse. „Nu putea fi el. 
Nu putea”. 

Pollux încetini şi amândoi cotiră către intrarea în Aleea Albastră. 

Jerusha oftă; se afla la biroul serviciului de noapte, sprijinită comod 
pe spătarul scaunului, în timp ce ochii îi hoinăreau prin încăperea 
aproape pustie. Practic toţi cei aparţinând forţei de poliţie se aflau în 
oraş, patrulând în această ultimă noapte a Festivalului; îndatorirea 
finală, şi cea mai enervantă, de îndeplinit pe Tiamat. Neavând nimic 
de sărbătorit, Jerusha nu suportase ideea să vadă restul mulţimii 
petrecând fără ea, aşa că rămăsese de gardă la sediul central. Avusese 
de rezolvat câteva probleme foarte importante, totuşi fusese surprinsă 
că noaptea era groaznic de lungă şi de pustie. „Pustie... ăsta-i cuvântul 
potrivit ca s-o descriu”. Oftă din nou, dând radioul un pic mai tare, să 
înăbuşe glasul viitorului. „O, zei, oare era mai rău să nu fi ştiut ce 
urmează să se-ntâmple cu mine, sau să fi ştiut cu siguranţă?” 

Tor Starhiker se foi şi se frecă la ochi; stătea tot pe banca de-a 
lungul peretelui, unde căzuse moartă de somn cu vreo două ore în 
urmă. „Leşinată, mai degrabă”. Jerusha o putuse mirosi foarte clar 
când îl adusese înăuntru pe robotul Pollux... sau mai degrabă el o 
adusese pe ea, duhnind a băutură şi copleşită de sentimentalisme 
ieftine. Robotul-poliţist stătea nemişcat la capătul banchetei, părând 
că o supraveghează. Jerusha găsea greu de crezut că cineva fie el treaz 
ori beat putea să aibă sentimentul acela exagerat faţă de un robot. 
„Dar cine ştie? Presupun că în ultimele zile ea a pierdut ceva mai mult 
decât un robot.” Dacă Tor voia să-şi petreacă aceste ultime ore ţinând 
mâna lui mecanică — sau să se drogheze până îşi pierdea minţile — era 
numai şi numai treaba ei. 

Jerusha scoase un pachet de iestas, cel mai puternic drog de care 
avusese curajul să se atingă în ultimii cinci ani. Începuse să trimită un 
mesaj familiei lui LiouxSked. pe planeta Portul Nou, spunându-le ce 
reuşise în sfârşit să afle... „Fie ca acest lucru să le facă lor mai mult 
bine decât mi-a făcut mie”. 

— Ce...? Tor tresări şi se ridică brusc în capul oaselor, căscând. 
Aahh. Îşi apăsă mâinile pe cap şi pe stomac. S-ar putea nici să nu mai 
trăiesc până când se instalează Vara aici. 

Poliţista schiță un zâmbet, sprijinindu-se de consola calculatorului. 

— Dacă ai de gând să vomiţi, du-te la toaletă, nu fă mizerie aici. 

— Sigur. Tor îşi propti capul în mâini. Oricum, cât e ceasul? 

Jerusha îşi privi în treacăt ceasul. 

— E aproape vremea să pornesc către docuri. Emise un apel pe 
frecvenţa de comunicaţii, ca să cheme câţiva oameni să supravegheze 
sediul cât timp era plecată şi s-o însoţească în ultima ei îndatorire ce-o 
avea de îndeplinit pe această planetă. 


— Vrei să spui, pentru... sacrificiu? (Jerusha aprobă din cap). Hm. 
Păi, ştii, voiam să-ţi spun... multam că m-ai lăsat să-l ţin pe Polly aci 
pân’ la sfârşitu' contractului. Vreau să spun, ştiu că tu ştiai c-am 
auzit... ştii tu... Ridică din umeri. 

— Nu-mi aduce aminte. Jerusha se sculă brusc, întinzându-se. 
„Slabă, PalaThion, ai fost slabă”, gândi ea, simțind o plăcere sadică să 
recunoască acest lucru. 

— Păi, încă Polly ş' cu mine... Tor se întrerupse întorcându-se către 
robot în momentul în care altcineva intră în sediul poliţiei, un bărbat 
înalt, un extraplanetar. 

Jerusha se prinse de colţul biroului. 

— Miroe! 

El trecu de Tor şi se opri în mijlocul încăperii. 

— Jerusha. Vocea lui părea la fel de uimită. N-am crezut c-am să te 
găsesc aici... dar nu ştiam unde să te caut în altă parte. 

Arăta de parcă n-ar fi ştiut ce să-i spună dacă ar fi găsit-o. Era 
îmbrăcat ca orice marinar lernatic, cu o barbă nerasă şi ţepoasă. 

— Da, sunt încă la datorie, Miroe. Până la venirea Noului Mileniu, 
replică ea cu o amărăciune prostească în glas. 

— Mi-a fost teamă că n-am să ajung la timp în Carbuncle — vremea 
a fost urâtă în josul coastei. (Jerusha îşi dădu seama că arăta foarte 
obosit). Încă o zi dacă întârziam, ar fi fost prea târziu, aţi fi fost deja 
cu toţii plecaţi. 

Ea clătină din cap, păstrându-şi chipul şi vocea calme. 

— Nu. Mâine încetăm să mai existăm pe planetă doar din punct de 
vedere tehnic, dar mai durează câteva zile până să ne convingem că n- 
am uitat ceva esenţial pe-aici. Ce cauţi aici, Miroe? Oamenii tăi mi-au 
spus... au zis că nici măcar nu ştiu unde-ai plecat. 

— A fost o decizie luată sub impulsul unei clipe. Ochii lui cercetară 
colțurile goale ale încăperii. Nu mi-am planificat să fac această 
călătorie. Doar zeii ştiu că nu-mi permite timpul. Au mai rămas prea 
multe... pregătiri de făcut, să le-arăt oamenilor mei cum să-şi rezolve 
problemele cu noile metode... noile metode vechi. 

Jerusha avea sentimentul că auzea mai multe decât înţelegea; poate 
mai multe decât voia să ştie. 

— Pleci în afara planetei? întrebă Tor brusc interesată. Ngenet îi 
aruncă o privire de parcă abia atunci observase că în sediul poliţiei 
mai există şi altcineva. Îţi cauţi nevastă, frumuşelule? Bărbatul o 
examină cu blândeţe, doar parţial surprins. 

— Poate. Dar nu una care vrea să părăsească Tiamatul, pentru că eu 
nu plec de pe Tiamat. 

Se uită iarăşi spre Jerusha şi continuă să străbată încăperea. 

— Oh! Exclamaţia era mai mult neîncrezătoare decât dezamăgită. 
Mulţumesc că m-ai avertizat. Cine vrea să se mărite cu un ţăcănit la 


cap. Corect, Pollux? 

— Cum spui tu, Tor. 

Ea râse tare, fără un motiv evident. 

Jerusha se rezemă de birou. 

— Deci, rămâi într-adevăr aici pentru tot restul vieţii tale. Veşnic... 
Era complet dezamăgită, deşi ştia că n-avea nici un drept să fie. N-ai 
venit aici că să-ţi iei zborul odată cu noi. 

— Nu, Tiamat este casa mea. Nimic nu mi-a schimbat sentimentele 
în legătură cu acest lucru şi nici nu mă aşteptam ca tu să-ţi fi schimbat 
hotărârea, adăugă bărbatul cu un ton uşor resemnat. 

— Nu. 

Jerusha îşi auzi slăbiciunea din glas şi simţi momentul de ezitare 
care-ar fi trebuit să fie unul de siguranţă. El însă se așteptase la replica 
ei hotărâtă şi nu auzi nimic. Dădu din cap, resemnat, ne mai 
continuând discuţia, acceptând fără comentarii decizia ei, la fel cum 
făcuse şi mai înainte, la ultima lor întâlnire. De parcă acest lucru n- 
avea nici o importanţă. 

— Atunci, de ce-ai mai venit? întrebă poliţista, puţin cam avântată. 
Ai spus că nu vrei să vezi Festivalul. 

— Nici nu doresc. Vocea lui sună la fel de tăioasă. Am venit doar ca 
să-ţi spun rămas bun. Asta-i singurul motiv. 

„Singurul motiv?” Simţi cum se înroşeşte la faţa de surprindere şi 
stânjeneală. „La naiba, Ngenet! Nu te-nţeleg de loc”. Nu întrebă totuşi 
de ce nu reuşise Ngenet să-i pună întrebarea, n-avea s-o facă în locul 
lui. 

— Eu... ăăă, sunt bucuroasă c-ai venit. Sunt onorată c-ai bătut atâta 
drum doar ca să-mi spui la revedere. Aruncându-i o privire sfioasă lui 
Tor, încercă din răsputeri să nu lărgească golul creat între ea şi 
Ngenet, ba chiar să-l mai reducă puţin. În felul acesta, pot să-ţi 
comunic direct noutăţile: tânăra ta prietenă, Moon, este în viaţă. 

— Moon? Bărbatul scutură capul, dându-şi părul pe spate. Cum? Nu 
pot să cred... Râse şi ea văzu iarăşi însufleţindu-se ceva pe chipul lui, 
ceva care crezuse că a dispărut veşnic în ziua aceea neagră pe plajă. 

— A fost luată de nomazii lernatici, dar a reuşit să evadeze 
împreună cu unul dintre inspectorii mei, care căzuse prizonier la ei. 

— Atunci, înseamnă că-i aici, în oraş? Jerusha îl văzu întorcându-şi 
brusc privirile către partea interioară nevăzută a sediului poliţiei. 
Unde-i? 

— Nu-i într-o celulă, Miroe. Poliţista se îndreptă, încetând să se mai 
sprijine de birou. După câte ştiu eu domneşte asupra Festivalului 
împreună cu vărul ei Sparks. Este Regina Verii. 

Ngenet o privi uluit, şi la fel şi Tor. Dar expresia bărbatului se 
schimbă din nou, în ceva mai personal şi mai clarvăzător. 

— O Regină mai bună decât ea nu putea să fie aleasă... Îţi 


mulţumesc, Jerusha. 

— Mie? Dar n-am avut nici o legătură cu chestia asta. 

— Ba dimpotrivă, ai fi putut opri totul. 

Poliţista aproape că zâmbi. 

— Nu. Nu cred că cineva ar fi putut opri evenimentele, indiferent în 
ce fel. 

— Poate că nu, surâse el. Deci, l-a găsit pe vărul ei, Sparks? După 
atâta vreme? 

— Şi l-a înhăţat chiar din budoarul Reginei Zăpezii. El era Starbuck. 

— O, zei... Faţa lui se goli de expresie. Starbuck! Cuvântul răsună la 
fel de urât şi pe buzele sale. Şi... şi Moon? 

— Ştiu, aprobi Jerusha. Ciudaţi amanți, o sibilă şi-un monstru. Dar 
l-am cunoscut înainte ca Arienrhod să fi pus gheara pe el — la fel cum 
îl cunoscuse Moon. Ea tot pe băiatul acela continuă să-l vadă, chiar 
dacă acum ştie adevărul. Poate ea are dreptate, poate nu, cine ştie? 
Slavă zeilor, nu e treaba mea să judec aceste lucruri. 

— Vrei să spui că lui i-ai dat drumul? Asta nu-i şterge faptele. Nu le 
schimbă cu nimic! Din glasul lui Ngenet se înălţă mânia. 

„Deci până şi tu te-ai răzbuna, trecând peste justiţie, dacă rana ar fi 
destul de adâncă”, gândi ea. „Chiar şi tu. Şi în toţi anii ăştia, am 
crezut că eşti al naibii de sfânt”. Nu era dezamăgită, ci doar uşurată că 
înțelesese în sfârşit că până şi el era om, având tot dreptul la emoţii şi 
greşeli umane. 

— Ştiu, Miroe... O vor şti şi ei. În cea mai frumoasă zi a vieţii lor, 
trecutul se va ridica între ei precum un mormânt deschis, 
îndepărtându-le fericirea aidoma fumului unui rug funerar. 

Jerusha văzu luptându-se pe faţa bărbatului două sentimente 
contradictorii, cunoaşterea a ceea ce făcuse Starbuck împotriva 
mersilor şi tot ceea ce simţea el faţă de Moon. 

În sfârşit, el coborî privirea, smuci scurt din cap, într-un gest de 
acceptare a realităţii. 

— În plus, am prins-o pe adevărata vinovată... Arienrhod, despre ea 
e vorba. Ea l-a pus să facă toate lucrurile acelea teribile. A încercat 
chiar să pună mâna pe oraş prin declanşarea unei epidemii în 
rândurile Văraticilor, dar n-a reuşit să-şi ducă planul la bun sfârşit. În 
zorii acestei zile, domnia ei prelungită în mod nenatural va ajunge la 
un sfârşit nenatural. 

Ngenet ridică iar ochii. 

— A-ncercat ea să facă asta? Regina Iernaticilor? 

— Ți-am spus ce era ea, şi ţi-am spus că voi avea grijă ca vinovaţii 
să plătească. Aşa că mi-am ţinut toate promisiunile. „Cu excepţia celor 
pe care le-am făcut față de mine însămi”. 

— Atunci îţi datorez din nou mulţumiri pentru c-ai avut grijă să se 
facă dreptate. O justiţie adevărată, nu una oarbă, încercă el un surâs. 


La ultima noastră întâlnire, ca şi la prima dealtfel... Jerusha, unde vei 
pleca de aici? Unde-i viitorul tău post? 

Ea se îndepărtă brusc de birou. 

— Sunt trimisă pe Marele Albastru. 

Ocoli scurt încăperea, trăgând tot timpul de mânecile uniformei. 

Văzând că nu mai adaugă nimic, Ngenet ridică din sprâncene. 

— Unde e? Sper că nu în lagărele de zgură, încercă el o glumă. 

— Ba da. Femeia se răsuci, evident rănită. Exact acolo mă duc. Sunt 
investită cu conducerea lagărului penitenciar. 

— Ce tot spui? Râse stânjenit, incapabil să creadă că răspunsul nu 
era tot o glumă. 

— Nu glumesc, ripostă Jerusha categoric. 

Râsul amuţi brusc. 

— Tu... să conduci un loc ca acela? Ngenet privi biroul, de parcă se 
aştepta să-i ofere o explicaţie. Oare Tiamatul este atât de prost 
apreciat, încât un lagăr penitenciar este considerat o avansare? 

— Nu, Miroe. „Eu sunt cea prost apreciată”. Îşi acoperi insigna de 
Comandant de pe guler cu degetele unei mâini. Poţi spune că ăsta-i un 
caz de justiţie oarbă. 

— Tu vrei postul ăsta? întrebă bărbatul, mângâindu-şi mustaţa. 

— Nu, răspunse ea încruntată. E o fundătură, o insultă... Îşi tinu 
respiraţia. 

— Atunci, de ce nu plângi? La urma urmei, eşti Comandantul 
Poliţiei... Se încruntă şi el, încercând să priceapă ceva ce brusc 
devenise de neînțeles. 

Fu rândul Jerushei să râdă absolut fără nici un rost. 

— Sunt un obiect al batjocurii, asta sunt. Clătină din cap. Ori mă 
duc acolo unde-am fost trimisă, ori demisionez. 

— Atunci, demisionează! 

— La naiba, asta-i tot ce-mi spun bărbaţii! Renunţă... supune-te... nu 
poţi s-o rezolvi! Ei bine, pot! Mă aşteptam la ceva mai mult din partea 
ta, dar trebuia să fi ştiut mai bine... 

— Jerusha, clătină el din cap, în numele zeilor! Nu mă transforma 
într-un obiect. 

— Atunci nu mă trata ca pe-un obiect. 

— Nu vreau să te văd transformându-te într-unul! Şi aşa se va 
întâmpla, când vei conduce un loc ca ăla... când vei trata alte ființe 
umane ca pe ceva subuman, vei cobori şi tu sub nivelul unei fiinţe 
umane. Ori îţi va fi distrus umanismul, ori îţi va fi afectată sănătatea 
mentală. Iar eu nu vreau să-mi aduc aminte de tine aflată pe punctul 
de a pleca într-acolo sau să mi te imaginez... Gesticulă neajutorat din 
mâinile sale mari. 

— Atunci ce altceva ar trebui să fac? Totdeauna am vrut să fac ceva 
cu viaţa mea, ceva care să aibă sens, ceva important. Faptul că am 


devenit ofiţer de poliţie mi-a oferit această posibilitate. Poate că n-a 
fost exact aşa cum mi-am imaginat... dar la urma urmei, se întâmplă 
oare vreo dată aşa? „Dacă ar fi existat ceva...” 

— Consideri că ceea ce vei face tu acolo va avea vreun sens? întrebă 
bărbatul sarcastic şi-şi afundă mâinile în buzunare. 

— Am răspuns deja la asta, se întoarse femeia. Cu timpul, poate că 
voi avea posibilitatea să mă transfer. De altfel, ce altceva pot să fac? 
N-a mai rămas nimic. 

— Poţi rămâne aici, murmură Ngenet, sunând ca o invitaţie 
nesigură. 

Ea clătină din cap, fără să-l privească. 

— Şi ce să fac? Nu sunt potrivită în postura de soţie de pescar, 
Miroe. „Spune-mi că mai există şi altceva”. 

Dacă bărbatul avea într-adevăr şi un alt răspuns, acesta fu oprit de 
sosirea celor doi ofiţeri chemaţi de Jerusha. Aveau în păr confeti de la 
Festival, iar pe feţe li se citea o uşoară expresie de resemnare, totuşi 
salutară cu un respect destul de decent. 

PalaThion le răspunse la salut, smucindu-şi uniforma şi gândurile ca 
să şi le pună în ordine. 

— Aranjaţi-vă ţinuta, imediat ce Mantagnes ajunge aici, mă veţi 
însoţi la ceremonia Schimbării. 

Chipurile lor se luminară întrucâtva la perspectiva de a avea locuri 
în primul rând la „spectacolul” sacrificiului uman; când ieşiră din 
încăpere, aruncară priviri curioase, furişate, către Tor. Stânjenită 
Jerusha îşi reaminti de Starhiker, până când văzu că aceasta recăzuse 
într-un somn adânc. 

Alături de ea, Miroe rămăsese gânditor, cu privirile aţintite în 
podea. 

— Participi la... sacrificiu? Aidoma lui Tor, el părea să rostească cu 
dificultate cuvântul. Moartea Reginei Zăpezii? 

Poliţista încuviinţă, simțindu-se totuşi stânjenită de acest gând, deşi 
trăise destui ani cu perspectiva respectivă. „Moartea Reginei Zăpezii. 
Un sacrificiu uman. O, zeii mei”. Se întrebă totuşi de ce perspectiva 
execuţiei publice a femeii care o merita din plin, i se părea mult mai 
groaznică decât pedeapsa din locul unde urma să meargă ea însăşi. 
Zeii ştiau: o societate care trecea printr-o restructurare totală, având 
drept rezultat doar două execuţii, se afla foarte departe față de cele 
mai multe societăţi. 

— Este ultima mea activitate oficială ca reprezentantă a 
Hegemoniei. Ca să spun aşa, predau cheile regatului noii Regine. 

„Şi o văd pe Arienrhod înecată în regrete”. Şovăind, coborî privirea. 

— Vii şi tu, Miroe? Ştiu că nu-i ceva care să-ţi doreşti, aşa că nu-mi 
vine uşor să te rog s-o faci. 

Bărbatul îşi mută greutatea de pe un picior pe altul, continuând să 


privească în jos. 

— Da, voi veni. Ai dreptate. Reprezintă ceva despre care niciodată 
n-am crezut că voi dori să-l văd. Cunoscând însă tot ceea ştiu acum 
despre ea... Se spune că ar trebui să fie un fel de purificare să asişti la 
moartea simbolul viu al vechii ordini, ceva de care toţi au nevoie, că 
să-şi curețe sufletele. Ei bine, niciodată n-am crezut că am nevoie de 
asta... dar poate că, la urma urmei, nu sunt cu nimic mai bun decât 
oricine altcineva. 

— Bun venit printre noi, replică Jerusha, fără să zâmbească. Mă- 
ntorc imediat. Se duse în biroul ei să-şi ia pelerina şi casca. 

Când reveni, îl găsi pe Mantagnes aşteptând-o cu o răceală trufaşă. 
Răspunse inexpresivă la salutul lui şi-i ordonă să preia conducerea 
sediului. 

În drum spre ieşire, se opri s-o scuture pe Tor. 

— Trezeşte-te, lernatico. Aproape s-au ivit zorile. 

Tor se ridică în capul oaselor, ştergându-şi cu palmele suferinţa 
înceţoşată de pe faţă. 

— Cobor la ceremonia Schimbării, continuă Jerusha cu glas 
îmblânzit. Nu ştiu dacă vrei să fii prezentă. Dacă da, atunci poţi să vii 
cu noi. „Deşi n-am să te învinuiesc dac-ai să vrei să dormi în timpul 
ei”. 

Femeia aprobă din cap, apoi îşi întinse braţele; ochii i se limpeziră. 

— Mda... cred că am să vin. Nu pot rămâne veşnic aici, nu-i aşa? 
întrebă ea retoric. Se ridică în picioare şi se-ntoarse către Pollux, care 
continua să şadă alături de ea: Mai bine mă duc să văd sfârşitul lumii, 
Polly, n-o să mai existe un altul. Iar dacă nu-l văd, s-ar putea să nu 
cred c-a venit. 

— La revedere, Tor. Vocea robotului sună mai subţire şi mai 
posomorâtă decât îşi amintea Jerusha. La revedere. 

— La revedere, Polly. Buzele femeii tremurară. N-am să te uit. Ai 
încredere în mine. 

— Am încredere în tine, Tor. Robotul-poliţist îşi ridică mâinile, 
imitând un gest de bun rămas. 

— Bun băiat. 

Se îndepărtă încetişor de el. Privind-o, Jerusha o văzu ştergându-se 
iute la ochi în timp ce-i urma către ieşirea din sediul poliţiei. 

Arienrhod îşi ocupă locul pe maldărul de blănuri albe care acoperea 
în întregime carul ceremonial în formă de corabie aflat în curtea 
palatului. Intră în rolul ei din ritual cu mult calm, stăpânindu-se 
perfect, cu regală prezenţa de sine dobândită în cei aproape o sută 
cincizeci de ani. Aclamaţiile şi zeflemelele Văraticilor adunaţi în 
preajmă o înconjurară din toate părţile, la fel de inevitabile ca şi 
moartea; şi tot de acolo simţea venind şi mâhnirea tânguitoare a 
Iernaticilor aflaţi în aşteptare. Bocetele lor îi sunau în urechi precum 
geamătul flămând al Iadului, din străfundurile unde marea stătea 
aşteptând... aşa cum se întâmpla şi astăzi. În sfârşit, foamea ei avea să 
fie potolită. 

Starbuck stătea deja printre blănurile cu reflexe argintii, arătând ca 
o statuetă cioplită din obsidian, cu masca şi veşmântul negru de 
curtean. Era surprinsă că venise înaintea ei. „Dragul meu, întotdeauna 
ai fost nerăbdător. Nu crezusem însă că te vei grăbi şi pentru asta”. 
Simţi o greutate rece în interiorul ei. „Pentru că eu nu sunt grăbită. Nu 
sunt deloc”. 

— Bună dimineaţa, Starbuck. Sper c-ai dormit bine. 

Când încercă să-l privească în ochi, bărbatul întoarse capul în partea 
opusă, fără să zică nimic. 

— Crezi deci că n-ai să mă ierţi niciodată? Să ştii că veşnicia 
înseamnă mult timp, Sparks. Exact atât vom fi noi doi împreună. 

Drăgăstoasă, îi cuprinse umerii cu braţul şi-l simţi tremurând, sau 
vibrând. Prin grosimea pânzei şi a pielii, umerii lui păreau mai largi 
decât şi-i amintea. „Doar un băiat, cu forţa unui bărbat... şi cu 
slăbiciunea acestuia”. 

„Măcar vom fi veşnic tineri”, încercă ea iarăşi să creadă ceea ce 
crezuse odată, că mai degrabă ar muri decât să trăiască într-o lume în 
care ar fi trebuit să fie săracă, bolnavă şi bătrână... 

Escorta nobililor din larnă se adună în jurul carului, toţi 
înveşmântaţi într-un alb nedefinit, cu măşti amorfe albe peste albul 
straielor, mimând creaturile de totem ale familiilor lor. Şase dintre ei 
luară hulubele ca să tragă carul, pornind să coboare cu el panta 
dealului, restul, purtând câte un obiect extraplanetar preţios, formară 
o perdea umană în jur, ca s-o protejeze, măcar în parte, de privirile, 
insultele şi gunoaiele aruncate de Văraticii aflaţi în mulțimea înşirată 
de-a lungul drumului. Poziţia lor, această muncă înjositoare, era în 
egală măsură o onoare şi o penitenţă. 

Arienrhod îşi aranjă faldurile vechii ei pelerine din pene, răsfirându- 
le prin albul blănurilor; era aceeaşi pe care o purtase la toate ocaziile 


festive, la fiecare întrecere a lui Starbuck de-a lungul unui secol şi 
jumătate. Dedesubt avea o rochie lungă, simplă, albă. Albul, culoarea 
Iernii, şi a doliului. Părul îi cădea în voie pe umeri ca un văl, acoperit 
cu o reţea de diamante şi safire. Nu purta mască — era singura 
nemascată - astfel ca toată lumea să fie sigură că ea era într-adevăr 
Regina Zăpezii. 

„Eu sunt Regina Zăpezii”. Trecând pe lângă vilele bogat 
ornamentate ale nobilimii le privi pentru ultima oară, îşi imagină cum 
aveau să arate lipsite de eleganța extraplanetară şi-şi aminti de 
sprijinul loial pe care i-l acordaseră, de-a lungul anilor, ocupanţii lor 
ce fuseseră membri ai curţii ei regale. „Chiar şi astăzi”. Îşi plimbă 
privirea dintr-o parte în cealaltă a cortegiului, ascultând sfidătoarea 
melodie extraplanetară pe care purtătorii lecticii o cântau ca s-o 
onoreze şi ca să înece huiduielile mulţimii batjocoritoare. Câţiva 
dintre însoțitorii mascaţi erau aproape la fel de bătrâni ca şi ea, deşi 
nici unul nu se menţinuse atât de bine. Îşi dovediseră mereu 
devotamentul şi utilitatea, şi fuseseră întotdeauna recompensaţi, în 
timp ce aceia mai puţin folositori şi mai puţin maleabili îmbătrâniseră, 
fiind exilați în provincie. Astăzi erau sincer mâhniţi, ca şi ceilalţi 
Iernatici tânguitori, dar, ca toţi lernaticii, îşi deplângeau mai ales 
propria lor soartă. Era însă o reacţie omenească. Printre ei nu exista 
nici unul după care ea să regrete. Pe mulţi îi agrease şi chiar îi 
respectase, dar pentru nici unul nu simţi vreo căldură aparte, care să 
nu fi pălit precum infatuarea de-a lungul întinsei perioade de timp. Pe 
unul singur îl iubise cu adevărat - şi pe acela nu-l părăsea. Întinse 
mâna spre genunchiul lui Starbuck acoperit cu poalele mantiei, dar el 
i-o îndepărtă înainte ca s-o fi putut aşeza. După o clipă însă, într-un 
gest parcă de scuză, mâna lui alunecă de-a lungul spatelui femeii, pe 
sub mantie, şi braţul lui îi încercui talia. Ea zâmbi, până când un cap 
de peşte lovi cu zgomot blănurile din spatele lor. 

Ajunseseră deja la marginea Labirintului. „Oare oraşul ăsta e într- 
adevăr atât de mic?” Arienrhod aruncă o privire către aleile pline cu 
rămăşiţe, ticsite cu mulţime; văzu ochii goi, ficşi ai fațadelor 
magazinelor pustii. Zărindu-le pe toate pentru ultima oară... Încerca 
un sentiment comun cu cel pe care-l simţise când le văzuse pentru 
prima oară, fiecare imagine era la fel de intactă şi proaspătă ca şi 
mersul printr-o zăpadă abia căzută. Prima şi ultima trecere erau la fel 
şi nu aveau nimic în comun cu celelalte nenumărate treceri care se 
petrecuseră între ele. 

Acestea însă aveau ceva în comun. În cel mai strict sens literal, 
mulțimile Festivalului, clădirile abandonate şi pe jumătate goale. 
Prima dată când văzuse oraşul, fusese la sfârşitul domniei Verii; venise 
aici de pe plantaţia familiei, la primul Festival ce avea loc după o sută 
de ani, ca să vadă întoarcerea extraplanetarilor şi să concureze pentru 


alegerea noii Regine. Cu toate că Arienrhod provenea dintr-o familie 
lernatică nobilă, faptul că se născuse la marginea teritoriului Verii 
însemna că fusese crescută în condiţii cu puţin mai civilizate decât 
Văraticii. Toate artefactele extraplanetare ce-i erau atât de familiare 
acum, i se păruseră pe atunci la fel de ciudate şi minunate cum păreau 
probabil şi acum oricărui Văratic. 

Ea însă aflase destul de iute utilitatea darurilor pe care 
extraplanetarii le aduseseră acestei lumi - magia ciudată a 
tehnologiei, obiceiurile bizare, viciile neobişnuite. Aflase de asemenea 
ce doreau în schimb stăpânii lor ocrotitori de la planetă şi de la ea, 
reprezentanta neexperimentată a acesteia. Începuse să înveţe, în mod 
dureros, cum să iei fără să dai, cum să dai fără să te predai, cum să 
storci sânge din piatră seacă. Îşi luase apoi primul Starbuck, un bărbat 
ale cărui trăsături străine Tiamatului nu şi le putea reaminti, al cărui 
nume adevărat îl uitase de mult timp. Multe zeci îl urmaseră, până 
când îl găsise pe singurul... 

Între timp văzuse cum Carbuncle se transforma într-un prosper port 
stelar, an după an; continuase să înveţe mai multe despre utilitatea 
tehnologiei, despre slăbiciunea fiinţei umane, despre univers în 
general, şi despre ea însăşi în mod special. Zece vieţi de om abia dacă 
i-ar fi ajuns să înceapă să cunoască tot ceea ce putea să afle, iar ea 
căpătase două. În cele din urmă îşi dăduse seama că planeta constituia 
prelungirea fiinţei sale şi era nemuritoare într-un fel în care nu putea 
să fie nici un om, niciodată. Îşi făcuse planuri să-i lase o moştenire 
când propria ei domnie va trebui să se sfârşească, s-o elibereze, ca să 
continue să crească şi să înveţe când ea nu va mai putea s-o facă. 

Dar eşuase. Nu reuşise să păstreze cheia ce deschidea viitorul 
Tiamatului, nu reuşise să ducă la bun sfârşit planul de a conduce 
singură viitorul Tiamatului, nu reuşise să-şi menţină autoritatea 
asupra lui Moon, când fata ar fi putut să fie ultima ei speranţă... Şi 
cumva, între timp, îşi pierduse perspectiva asupra propriului ei viitor. 
Odată trăise şi ea pentru Văratici, însă fusese de mult, mult prea 
îndepărtat în timp. Nici măcar nu se putea imagina întorcându-se la 
un asemenea trai ducând iar o viaţă de sălbatic. Şi chiar dacă 
Văraticilor nu avea să li se permită să distrugă absolut toată 
tehnologia rămasă în Carbuncle, oraşul şi întregul Tiamat urma să 
înceteze să mai fie măcar o hologramă estompată a haltei 
interplanetare înfloritoare de acum. 

Arienrhod crezuse cândva -— când era sigură că Moon, clona ei, o va 
reîncarna pe ea însăşi — că va merge bucuroasă la sacrificiu. Că va 
interpreta rolul tradiţional până la sfârşit, iar moartea va reprezenta o 
ultimă nouă experienţă pentru un trup care încercase orice alte 
senzaţii imaginabile. Că părăsindu-şi viaţa, nu va regreta, pentru că 
traiul aşa cum îl cunoscuse ea va înceta să existe. 


Totuşi după ce o pierduse pe Moon, găsindu-l în schimb pe Sparks, 
după ce începuse să-şi construiască planuri noi a căror temelie se baza 
pe ea însăşi, pierduse din vedere toate astea. Uitase că ea şi iubitul ei 
vor trebui să îmbătrânească şi să îndure greutăţi pentru a păstra în 
viaţa Iarna şi moştenirea regatului. Nu, nu uitase, ignorase acest lucru, 
fiindcă țelul cel mai mare şi şansa nemuririi atârnaseră mai greu în 
balanţă. 

Dar acum, acum eşuase, teribil şi complet. În zorii acestei zile, viaţa 
ei avea să se sfârşească pentru totdeauna, urma să devină încă una din 
nesfârşitul şir de Regine uitate care trăiseră şi muriseră fără nici un 
rost. Şi nu era pregătită să moară astfel! Nu, nu, nu fără să-şi fi lăsat 
moştenirea pentru viitor! La naiba cu ăştia, lua-i-ar dracu pe ticăloşii 
de extraplanetari, care-i ruinaseră planurile de viitor pentru a şi le 
menţine intacte pe-ale lor! La naiba cu prostia jalnică a văraticilor, 
imbecili împuţiţi şi răutăcioşi care aveau să ducă voioşi la bun sfârşit 
purificarea lor de cunoaştere... Se uită dintr-o parte în cealaltă a 
carului, strălucind de-o furie neputincioasă. 

— Ce nu-ţi convine, Arienrhod? Ţi-ai dat seama în final că ăsta-i 
sfârşitul? 

Ea îngheţă, cu privirea aţintită asupra lui Starbuck. 

— Cine eşti tu? şopti, dar în minte fraza îi răsună mai tare decât 
toate strigătele mulţimii. Cine eşti? Tu nu eşti Starbuck! 

Se răsuci ca să se elibereze din strânsoarea braţului pus în jurul 
mijlocului său. „Sparks... O, voi zei, ce-aţi făcut cu el?” 

— Eu sunt Starbuck. Nu-mi spune că deja m-ai uitat, Arienrhod. 
Bătrânul îi prinse mâna într-o strânsoare de menghină. Au trecut doar 
cinci ani. Îşi întoarse capul cu cască neagră astfel ca ea să-i poată 
vedea ochii, nemiloşi, maronii, de culoarea pământului, cu gene lungi, 
întunecate... 

— Herne! Nu se poate... o, zei, nu se poate să-mi fi făcut mie una ca 
asta! Schilodule, tu ai murit... nu poţi să te afli aici; n-am să-ţi permit 
aşa ceva! „Sparks... blestemat să fii, unde eşti!” Le voi spune tuturor 
că nu eşti bărbatul care trebuie! 

— N-o să le pese, rânji el. Ei vor doar un corp extraplanetar pe care 
să-l azvârle în mare. Nu le pasă al cui este. De ce ţi-ar păsa ţie? 

— Fl unde-i? întrebă Arienrhod înnebunită. Unde-i Sparks? Ce i-ai 
făcut? Şi de ce? 

— Deci într-adevăr îl iubeşti foarte mult, scrâşni vocea lui Herne. 
Atât de mult că-l vrei în mormânt alături de tine? Hohoti sinistru. Dar 
nu îndeajuns ca să-l laşi să continue să trăiască fără tine... sau alături 
de celălalt eu al tău, lacomă până la sfârşit. Am schimbat locul cu el, 
Arienrhod, pentru că nu te iubeşte îndeajuns ca să moară pentru tine... 
iar eu te iubesc. Luă mâna ei pe care-o strângea şi şi-o apăsă pe frunte. 
Arienrhod... ne aparţinem unul altuia, suntem acelaşi soi. N-ai nimic 


în comun cu slăbănogul ăla — niciodată n-a fost îndeajuns de bărbat ca 
să te aprecieze. 

Îi dădu drumul la mână şi femeia şi-o ascunse sub mantie. 

— Herne, dac-aş avea un cuţit, te-aş ucide cu mâna mea! „Te-aş 
sugruma cu mâinile goale...” 

— Vezi ce voiam să spun? râse el din nou. Cine altul în afară de 
mine ar vrea să petreacă astfel o veşnicie? Deja ai încercat o dată să 
mă ucizi, căţea ce eşti, şi aş vrea să-ţi fi isprăvit treaba atunci. Dar 
acum mi se va îndeplini dorinţa, şi mă voi răzbuna. Te voi avea 
veşnic, numai şi numai pentru mine iar dacă ai să mă urăşti pentru 
asta, cu atât mai bine. Dar cum a spus chiar tu, dragostea mea, 
„veşnicia înseamnă mult timp”. 

Arienrhod îşi strânse mantia în jurul corpului, izolându-se de el, 
închizând ochii ca să nu-l mai vadă. Cu toate acestea, cântecul 
nobililor nu era îndeajuns ca să-i împiedice urechile s-audă tânguiala 
şi batjocura mulţimii; i se strecură în trup prin toţi porii, amplificând 
şi transformându-i disperarea în dorinţa de a ucide. 

— Nu vrei să ştii cum am făcut asta? Nu vrei să ştii cine a aranjat ca 
să vin aici? Vocea sfidătoare a lui Herne se făcu ecoul vuietului 
mulţimii. Arienrhod nu-i răspunse ştiind că oricum avea să-i 
povestească totul. Moon a făcut totul. Clona ta, Arienrhod, celălalt eu 
al tău. Ea a aranjat lucrurile, ea ţi l-a luat de sub nas. Într-adevăr, e 
clona ta... nimeni alta nu lucrează aşa bine ca tine. 

— Moon... Arienrhod îşi încleştă fălcile, rămânând cu ochii închişi. 
Pentru prima oară, după atâţia ani că nu-şi mai putea aduce aminte 
numărul lor, îi reveni teama că ar putea să-şi piardă controlul în 
public. Nimic altceva n-ar fi putut s-o înfrângă, nimic în afară de 
pierderea a tot ceea ce avea vreo importanţă pentru ea. Şi de 
cunoaşterea faptului că ultima lovitură îi fusese dată chiar de ea 
însăşi! „Nu, la naiba, fata asta n-a fost niciodată ca mine... e o străină, 
o neruşinată!” Totuşi amândouă îl iubiseră pe... Sparks, cel cu ochii 
verzi ca frunzele vara, cu părul roşu şi sufletul înflăcărat. 

Şi nu numai că această imagine imperfectă a sufletului ei îi 
înfruntase voinţa, evitându-i blestemul, dar îl furase şi pe băiat, 
înlocuindu-i cu acest... acest..., îi aruncă iarăşi o privire lui Herne, şi-şi 
înfipse unghiile în braţe. În văzduh se simţea iz de alge marine; 
ajunseseră deja în partea de jos a oraşului. Aproape că putea să vadă 
capătul vieţii sale. „Te rog, te rog, n-o lăsa să se termine astfel!” 
Neştiind către cine îşi îndrepta ruga, nu către zeii falşi ai 
extraplanetarilor, nu către Marea Văraticilor... ba da, poate către 
Mare, care era pe punctul de a primi jertfa vieţii ei, indiferent dacă 
Arienrhod credea sau nu în vechea religie. De când devenise Regină 
nu avusese încredere în altă forţă decât cea proprie. Dar acum, când 
puterea îi fusese luată, conştiinţa faptului că era complet neajutorată o 


apăsa, o sufoca precum apele reci ale mării... 

Procesiunea ajunse la ultima pantă de la piciorul străzii şi porni la 
vale pe rampa largă, către portul ce se întindea dedesubtul oraşului. 
Masa de oameni prezentă peste tot era şi mai înghesuită aici: un zid 
neîntrerupt de carne, un zid din feţe groteşti de animale. Uralele şi 
plânsetele se ridicau în întâmpinarea ei, pe măsură ce carul avansa, 
reflectându-se în nenumărate ecouri de pereţii vastei cavităţi ce 
acoperă marea. Aerul umed şi îngheţat al lumii exterioare se revărsa 
în jur în adâncul sufletului; Arienrhod începu să tremure, dar mândria 
îi acoperi orice alte sentimente de pe chip. 

Drept înainte, văzu tribune decorate cu roşu, ridicate la capătul 
îndepărtat al digului, rânduri de scaune ocupate de demnitari 
extraplanetar şi seniori influenţi aparţinând unor familii Văratice. Pe 
locurile cele mai bune, îl distinse pe Primul Ministru alături de 
membrii Adunării, deja nemascaţi, de parcă ar fi fost mai prejos de 
demnitatea lor să participe la acest ritual păgân, căutând să pară 
indiferenți la apropierea ei. Zărindu-i, încercă o senzaţie de deja vu. 
Mai văzuse acest tablou de vreo şase-şapte ori, dar o singură dată 
fusese asemănător cu cel de acum, prima dată, când fusese noua 
Regină care stătea la piciorul digului şi o privea pe ultima dintre 
Reginele  Verii trecând pe aici, şi-şi trimisese  triumfătoare 
predecesoarea în apa îngheţată a mării. 

Toate celelalte carnavaluri de Festival fusese simple repetiţii 
generale pentru următoarea Schimbare, pentru această Schimbare. 
După regulile aceloraşi străvechi ritualuri se alesese Regina de o zi, ca 
să domnească în Noaptea Măştii şi să facă această călătorie din zori. 
Însă la comanda ei, mării îi fusese oferită doar o pereche de efigii, nu 
nişte fiinţe umane. 

Numai ea şi membrii Adunării rămăseseră neschimbaţi, precum 
însuşi ritualul, de-a lungul acestor Festivaluri, de-a lungul anilor. 
Acum însă ei aveau să asiste la sfârşitul lui Arienrhod şi al tuturor 
eforturilor femeii de a se elibera de stăpânirea lor, în timp ce sistemul 
pe care-l simbolizau urma să continue la nesfârşit. Mâinile i se 
încleştară pe materialul moale al rochiei lungi. „Dac-aş putea măcar 
să-i iau pe toţi cu mine!”. Dar era prea târziu, prea târziu ca să mai 
facă ceva. 

O văzu în sfârşit pe Regina Verii, stătea în picioare pe dig în spaţiul 
liber dintre tribunele acoperite cu roşu, în timp ce marea întunecată 
clipocea la picioarele ei. Masca sa era un obiect de o frumuseţe 
deosebită şi stârni o nedorită admiraţie în inima lui Arienrhod. „Totuşi 
a fost făcută de o Iernatică”. Şi cine ştie ce faţă de insulară urâtă, care 
n-o merita, se ascundea dedesubtul ei, ce trup voinic de ţărancă şi ce 
cap cu minte greoaie erau înfăşurate în coconul strălucitor al plasei de 
pescuit create dintr-o reţea verde mătăsoasă. Simţi cum i se răsuceşte 


stomacul la perspectiva acelui chip, şi a acelei minţi, care avea să-i ia 
locul. 

Herne şedea la fel de tăcut. Se întrebă care oare erau gândurile lui 
în timp ce privea elita planetei sale natale şi marea care aştepta acolo 
jos. Arienrhod nu putea spune nimic despre expresia de pe fața 
bărbatului, ascunsă de mască. „Să-l ia dracu'!”. Se rugă ca el să-şi 
regrete acum impulsul sinucigaş; să simtă, fie măcar pentru o clipă, 
disperarea şi regretul pe care le cunoscuse ea, stând aici pe ruinele 
ambiţiei de-o viaţă întreagă. „Atunci, lasă moartea să fie uitare! Dacă 
trebuie să mi-o petrec cu acest simbol al tuturor eşecurilor mele, ar fi 
mai rău decât toate iadurile blestemaţilor de extraplanetar!!”. 

Carul înaintase atât cât putuse în spaţiul deschis aflat de-a lungul 
marginii digului. Escorta de nobili a lui Arienrhod încetini, se opri şi 
lăsă jos hulubele. Înconjurară vehiculul de trei ori, lent aruncând în 
spatele lui ofrandele lor extraplanetare, în timp ce intonau cântecul 
lor de adio, un bun rămas adresat Iernii. În sfârşit îşi plecară capetele 
în faţa Reginei Zăpezii şi ea putu să le audă plânsetele şi lamentările 
deasupra ţipetelor mulţimii, pe măsură ce începură să se îndepărteze 
în şir, unul câte unul. Unii îi atinseră cu buzele tivul mantiei când 
trecură pe lângă ea pentru ultima oară. Alţii îndrăzniră chiar să-i 
atingă mâna -— dintre cei mai bătrâni, servitorii credincioşi de un secol 
şi jumătate — şi pe neaşteptate se simţi adânc emoţionată de durerea 
lor. 

Fură înlocuiţi de un cerc de Văratici, de asemenea mascaţi şi 
cântând un imn de mulţumire adresat zilelor de aur ce vor veni. 
Arienrhod îşi închise mintea şi nu ascultă cântecul. Ei o înconjurară 
tot de trei ori, aruncându-şi propriile ofrande în car: coliere 
zornăitoare, grosolane, din scoici şi pietre, plute de pescuit colorate, 
arcuri de verdeață ofilită. 

Când terminară de cântat, o tăcere adâncă se lăsă asupra mulţimii 
care aştepta. Arienrhod putu să audă foarte bine scârţâitul şi geamătul 
parâmelor de acostare ce se mişcau şi deveni conştientă de mulţimea 
navelor străine care acopereau suprafaţa apei, un înveliş aproape solid 
de lemn, pânză şi metal zdrăngănitor. Carbuncle se contură deasupra 
lor precum norii care se adună înaintea unei furtuni; dar aici, la acest 
capăt al structurii subterane a oraşului, ea izbutea să vadă dincolo de 
umbra lui, departe peste verdele-cenuşiu al largului mării. 
„Nesfârşită... eternă... este oare de mirare că ne închinăm ţie?” 
Amintindu-şi că odată, într-un timp de mult uitat, ea însăşi crezuse în 
Mare. 

Masca Reginei Verii acoperi priveliştea mării în momentul în care 
femeia se ridică printre hulubele carului, rămânând în faţa ei. 

— Maiestate. Regina Verii se înclină şi Arienrhod îşi aduse aminte 
că ea rămânea Regină până la moarte. Ai venit, spuse femeia, cu o 


voce ciudat de nesigură, şi ciudat de familiară. 

Încuviinţă cu un gest regal şi rezervat, controlând din nou singurul 
lucru care îi mai stătea încă în putere. 

— Da, grăi amintindu-și răspunsul ce trebuia dat conform ritualului, 
am venit ca să fiu schimbată. Eu sunt încarnarea Mării. Aşa cum se- 
ntoarce fluxul, iar planeta are anotimpurile sale, tot astfel şi eu trebuie 
să fiu condusă. Iarna şi-a avut sezonul său... zăpada se topeşte la 
suprafaţa Mării, şi din ea ploile blânde vor renaşte. Vocea îi răsună 
straniu în cavitatea lumii subterane. Ritualul era înregistrat de camere 
de luat vederi ascunse, iar imaginea şi sunetul erau transmise către 
ecranele înălțate peste tot în oraş. 

— Vara urmează Iernii precum noaptea urmează zilei, recită Regina 
Verii. Marea se uneşte cu pământul. Una alături de cealaltă, jumătăţile 
devin întregi, cine poate oare să le despartă? Cine oare poate să le 
nege locul, sau timpul, când vremea lor a venit? Ele sunt născute de o 
forță mai mare decât oricare de aici, adevărul lor este universal! 
Regina Verii îşi înălță braţele către mulţime. Arienrhod tresări uşor. 
Ea nu spusese niciodată acest ultim vers, şi nici nu-l auzise până acum. 
Mulțimea murmura, o tulburare ce-i dădea fiori se strecură prin trup. 

— Cine vine cu tine ca să fie schimbat? 

— Iubitul meu, răspunse păstrându-şi vocea calmă, al cărui trup 
este ca pământul, unit cu Marea. Împreună sub înaltul cerului, 
niciodată nu putem fi despărțiți. Vântul rece îi ardea ochii. Herne nu 
spuse nimic şi nu făcu nimic, aşteptând cu un stoicism potrivit 
momentului respectiv. 

— Atunci aşa va fi. Vocea femeii tremură. Întinse mâinile şi doi 
dintre însoțitorii Văratici, îi aşezară în fiecare palmă câte un mic bol 
umplut cu un lichid închis la culoare. Regina Verii oferi unul lui 
Herne; el îl luă fără ezitare. Pe celălalt i-l întinse lui Arienrhod, 
spunând: 

— Ai să bei pentru îndurarea Doamnei? 

Arienrhod îşi simţi gura amorţită, incapabilă să răspundă. Într-un 
târziu vorbi: 

— Da. 

Vasul conţinea un drog puternic care urma să-i atenueze frica, 
amorţind conştiinţa întâmplărilor ce urmau să se petreacă. Alături, 
Herne îşi ridică masca neagră şi, înălțându-şi vasul până la buze, bău 
şi se strâmbă. Arienrhod ridică şi ea recipientul. Dintotdeauna 
intenţionase să-l refuze, respingând ideea de a-şi întuneca conştiinţa 
momentului când triumful i-ar fi fost evident. Acum însă voia uitarea. 

— Pentru Doamnă, rosti ea. Trase pe nări mireasma înțepătoare a 
ierburilor, simţi amăreala lor amorţitoare arzându-i gura. Înghiţi 
lichidul, ce-i dădu o senzaţie stranie; a doua înghiţitură şi a treia fură 
la fel de lipsite de gust ca şi apa. 


Când termină de băut şi înapoie bolul îi văzu pe Văratici 
apropiindu-se cu frânghiile care aveau s-o lege de Herne şi pe- 
amândoi de car, fără putinţă de scăpare. Spaima îi îngheţă în piept, 
panica îi întunecă vederea. „Curmaţi-mi durerea, pentru numele 
zeilor!” Încercă să simtă dacă amorţeala i se răspândeşte în trup. 
Herne aproape că se împotrivi când Văraticii întinseră mâinile către 
el, femeia îi văzu muşchii răsucindu-se şi încordându-se; slăbiciunea 
lui îi dădu putere. Stătu perfect liniştită şi maleabilă când Văraticii îi 
legară mâinile, picioarele, apoi trupul strâns de cel al fostului 
Starbuck şi fixară frânghiile de car. Chiar dacă vehiculul avea forma 
unei bărci cu prova teşită, ea ştia că pe sub grămezile de piei şi 
ofrande, carena îi fusese găurită şi se va scufunda aproape imediat. 
Nu-şi putea opri mâinile să se încordeze sub legături, sau trupul să 
încerce să se îndepărteze de cel al lui Herne. Faţa acestuia mascată se 
răsuci către ea, dar nu-i aruncă nici o privire. 

Regina Verii reveni în faţa lor, dar se întoarse cu chipul spre apă 
când declară Invocaţia finală adresată Mării. La sfârşit, tăcerea care se 
lăsase peste mulţime continuă; era acum liniştea anticipării. Imediat, 
în orice moment de-acum încolo, urma să se dea semnalul. Arienrhod 
simţi o letargie asemănătoare somnului strecurându-i-se de-a lungul 
membrelor, de-a lungul şirei spinării, dar lăsându-i mintea încă destul 
de limpede. „Aşa-i făcut să lucreze?” Măcar acum trupul îi devenea 
mai greu ca plumbul ca s-o poată trăda, acordându-i demnitatea în 
moarte, indiferent dacă voia sau nu, acest lucru. 

Totuşi în loc să dea comanda, Regina Verii îşi întoarse din nou faţa 
către ea. 

— Maiestate. Insistenţa vocii înăbuşite îi atrase atenţia. Aţi vrea... să 
priviţi chipul Reginei Verii înainte de a muri? 

Arienrhod o privi cu ochii mari incapabilă să-nţeleagă. Îl simţi pe 
Herne holbându-se şi el. Tradiţia spunea ca noua Regină să nu-şi dea 
jos masca, pentru a scăpa de păcate, decât după ce cea veche dispărea 
în mare, făcând semn mulţimii s-o urmeze. Pe când femeia asta se 
împiedicase deja odată pe drumul ritualului. „E oare chiar aşa de 
proastă?” Sau era altceva la mijloc? 

— Îţi voi vedea faţa, da, murmură ea, forţându-se să rostească 
vorbele printre buzele amorţite. 

Regina Verii veni mai aproape de car, acolo unde mulţimea nu 
putea s-o vadă prea bine. Încetişor, îşi puse mâinile pe mască şi o 
ridică, scoţând-o de pe cap. 

O cascadă de păr argintiu se rostogoli afară, şi apoi în jos. 
Arienrhod rămase cu gura căscată la vederea feţei care se dezvăluise; 
cercul de Vărateci ce înconjurau carul se holbară şi ei uluiţi. 
Arienrhod le auzi vocile murmurând pe măsură ce mirarea se 
răspândea, pe măsură ce toţi văzură ce văzură şi ea... se găsea faţă în 


faţă cu propriul ei chip. 

— Moon... Nici măcar o şoaptă n-o trădă. Corpul îi stătea perfect 
liniştit, de parcă nu era nimic neobişnuit de văzut, nimic remarcabil, 
incredibil, imposibil. „Nu în zadar. N-a fost în zadar!” 

— O, zei, mormăi Herne răguşit. Cum? Cum ai făcut asta, 
Arienrhod? Ea doar zâmbi. Moon îşi scutură părul, întâmpinând 
surâsul reginei cu iertare, sfidare şi compasiune. 

— Schimbarea a venit... din pricina ta, în ciuda ta, Maiestate. Îşi 
lăsă din nou masca pe cap. 

Văraticii din jurul carului se traseră într-o parte, uitându-se unii la 
alţii, cu expresii încremenite între uimire şi teamă. 

— Regina! Amândouă sunt Regine... „o precizare, un semn”. 
Tatuajul sibil era clar vizibil pe gâtul lui Moon; ei arătară cu degetul 
într-acolo şi începură să murmure. 

Herne râse cu greu, pe înfundate. 

— Secretul a ieşit la iveală... a ieşit la iveală-n sfârşit. Ea a fost în 
afara planetei şi ştie ce este. 

— Ce? Ce, Herne? şuieră Arienrhod, încercând să-şi întoarcă faţa. 

— Pretutindeni există sibili. N-ai ştiut niciodată, nu-i aşa? N-ai 
bănuit nici măcar vreodată. Şi manechinele, îmbuibate..., continuă el 
aruncând o privire către extraplanetarii din tribune, nu bănuiesc 
nimic. Râsul său horcăit îl făcu să-şi piardă răsuflarea. 

„Pretutindeni există sibili?... Oare există într-adevăr. Nu, nu-i, 
corect, au mai rămas atât de multe lucruri de învăţat.” Închise ochii, 
incapabilă să se concentreze asupra imaginii din interior. „Dar n-a fost 
în zadar!” 

Corul de bocete şi blesteme începu să apese iarăşi asupra lor, la fel 
de implacabil ca însăşi schimbarea, nerăbdător să vadă sacrificiul. 
Toată durerea revărsată a mulţimii, toate reproşurile ei, toată 
ostilitatea, resentimentul şi teama se scurseră ca un şuvoi în barca 
fragilă, peste fiinţele neajutorate — ea şi Herne - ca să fie doborâte 
odată cu ei în punctul culminant al ritualului. Nu se mai împotrivi 
contactului dintre trupul ei şi cel al lui Herne, mulţumită în sfârşit că 
avea pe cineva alături ca să împartă trădarea, şi acest ultim moment... 
trecerea în alt plan al existenţei. Văzuse prea multe imagini ale 
raiului, prea multe iaduri, ca să aleagă dintre ele. „Sper că ni-l vom 
făuri pe-al nostru”. 

Îşi întoarse pentru ultima oară privirea şi-o văzu pe Moon dându-se 
la o parte din drumul carului; trupul ei era încordat de tensiune, parcă 
pe punctul de a rosti un blestem de neiertat, unul pe care nu şi-l mai 
putea retrage niciodată. „De ce o răneşte? Eu m-aş fi bucurat...” 
Incapabilă să-şi amintească de ce avea să se bucure, sau măcar dacă 
era adevărat. Îşi adună minţile pentru ultima oară, înainte ca Moon să 
pronunţe cuvintele profetice, înainte să rostească ea însăşi cele din 


urmă vorbe. 

— Poporul meu... Cuvintele fură pe jumătate acoperite de ţipete. 
Iarna a plecat! Ascultaţi-o pe nouă Regină... cum aţi ascultat-o pe-a 
voastră. Pentru că ea e a voastră de-acum. Îşi lăsă capul în jos, 
întâlnind ochii lui Moon: unde... este el? 

Sibila mişcă uşor din cap, aproape împotriva voinţei sale, 
îndeplinind ultima dorință a mamei/clonă. Arienrhod îi urmări 
privirea şi-l descoperi pe Sparks în tribună, printre Seniorii Văratici 
lângă locul gol ce aparţinea Reginei Verii. Şedea cu ochii închişi ca să 
nu vadă momentul despărțirii; sau ca să n-aibă posibilitatea s-o vadă 
ridicându-şi privirile şi uitându-se la el pentru ultima oară... „Îi pasă... 
Lui chiar îi pasă...” Se uită iarăşi la Moon. „Amândurora le pasă.” Şi în 
acel moment fu nesfârşit de surprinsă, şi pentru veşnicie stupefiată de 
nepăsarea vieţii faţă de rațiune sau dreptate. 

Privirea fixă, mocnită, a lui Herne, aştepta s-o întâlnească când ea 
întoarse din nou capul, ştiind cui aparţineau gândurile ei din acest 
moment. 

— Veşnic... Herne. 

Fl clătină o singură dată din cap. 

— Noi suntem veşnici. Acest moment e veşnic. Moartea e veşnică. 
Viaţa e... ceva care nu durează. 

— Trăim atât timp cât cineva îşi aduce aminte de noi. Şi de acum, ei 
n-au să mă mai uite niciodată... 

Pentru că reîncarnarea lui Arienrhod stătea deja pe locul său. Nu-i 
mai rămăsese nici o fărâmă de dorinţă ca să arunce o ultimă privire 
către Moon, sau Sparks. „Niciodată să nu priveşti înapoi.” 

Moon îşi înălță braţele în direcţia Mării, strigând ca un pescăruş în 
furtuna presimţirii mulţimii. 

— Doamnă Mare, Mama noastră a tuturor, acceptă darurile noastre 
şi dă-ni-le înapoi înzecite, acceptă-ne păcatele şi adu-ne reînnoire, 
acceptă sufletul Iernii şi lasă-l să... renască. Se bâlbâi imperceptibil: 
lasă primăvara să ajungă Vară! 

Arienrhod simţi carul înclinându-se pe măsură ce Văraticii îl 
împingeau şi observă suprafaţa uleioasă a apei apropiindu-se tot mai 
mult. Fluxul era la înălțimea sa maximă şi se întindea la poalele 
marginii digului precum o oglindă deformată. „Aşa să fie. N-a fost în 
zadar”. Urletele şi gemetele mulţimii erau ca un imn închinat 
viitorului, proslăvind amintirea ei. Carul începu să se balanseze, 
Arienrhod se aplecă în faţă, privindu-şi reflecţia pe măsură ce aluneca 
în apă... 

Moon văzu cum carul atinge apa, se scufundă si apoi iese din nou la 
suprafaţă, îl auzi, simţi impactul lui vibrându-i în oase. Vuietul 
mulţimii se prelungi tot mai mult, în mod înfiorător. Carul în formă de 
barcă pluti în derivă, îndepărtându-se de dig, afundându-se mereu, 
răsucindu-se încetişor, până când putu să vadă faţa ascunsă a lui 
Starbuck şi chipul Reginei Zăpezii, Arienrhod... ea însăşi, senină cu 
indiferența provocată de drog, legată de iubitul ei neputincios în 
parodia grotească a unei îmbrăţişări. Umplându-se cu apă, barca 
începu să se rotească mai repede. Moon încercă să închidă ochii, dar 
pleoapele ei nu se apropiară ca s-o împiedice să zărească hipnotica 
mişcare finală a dansului morţii desfăşurat la suprafaţa apei. Îşi aminti 
propriul ei chin în mare, îşi aduse din nou aminte ce o purtase către 
acest loc, sacrificiu după sacrificiu. Cu toate acestea, nu putu să-şi 
întoarcă privirea... 

Barca se înclină, deodată, când feţele celor doi erau din nou 
îndreptate către mulțime, apoi dispăru brusc sub apă. Moon clipi de 
nenumărate ori, dar ea nu mai reapăru. Suprafaţa mării se întindea cu 
ondulaţiile sale neperturbate de nimic altceva decât de o trădătoare 
targă de crengi, marcând acceptarea de către Ea a ofrandei poporului 
Său. Zgomotul mulţimii se ridică precum vuietul unei furtuni, iar 
lumea subterană vibră. Moon privi mişcarea leneşă a valurilor, la fel 
de fluide şi de indiferente ca şi Marea însăşi. 

În sfârşit, unul dintre Văratici avansă, şi-i atinse ezitant braţul. 
Moon se înfioră simţindu-l şi trase aer în piept. 

— Doamnă? se înclină el când Moon se întoarse într-un târziu. 
Văraticii recunoşteau rolul Reginei lor de întruchipare a Mării Mamă, 
şi nu foloseau forma extraplanetar de adresare către o persoană de 
rang regesc. Momentul scoaterii măștii... 

— Ştiu, încuviinţă ea uitându-se înapoi peste umăr, în timp ce 
vorbea, la calmul mării. „Călătorie bună, port sigur.” Se îndepărtă de 
marginea docului, revenind sub privirile mulţimii. „Doamnă”... „Eu 
sunt Regina”. 

— Regina... Regina... Regina a murit. Trăiască Regina! 

Ţipetele văraticilor răsunară în sufletul ei precum o batjocură. 

Îşi puse mâinile pe mască, şi le simţea umede şi îngheţate precum 
Vântul ce sufla prin lumea subterană. 

— Poporul meu... 

Îşi percepu trupul opunând rezistenţă încercării ei de a-şi expune 
din nou faţa; dintr-o dată fu tulburător de conştientă de pericolul pe 
care doar îl întrezărise în ochii Văraticilor ce stăteau din jurul ei. 


Acum, asemănarea sa cu Arienrhod avea să fie un lucru evident pentru 
toți şi în special pentru extraplanetari. Dacă numai ar bănui 
adevărul... Scutură capul, silind celelalte cuvinte, pe care trebuia să le 
spună mulţimii aflate în aşteptare, să i se dezlege din minte: 

— Iarna a trecut, Vara a venit în sfârşit. Doamna a acceptat 
ofrandele noastre şi ni le va înapoia înzecite. Viaţa care a fost s-a 
dus... să fie înlăturată, precum o mască sfărâmată, precum o scoica 
lepădată. Bucuraţi-vă acum, şi porniţi un nou început! Îşi ridică masca 
de pe cap. 

Toţi cei din mulţime laolaltă - Iernatici, Văratici, ba chiar şi 
extraplanetari — deveniră unul singur în acel unic moment. Ţipetele 
lor de bucurie şi foşnetul nenumăratelor măşti scoase de pe mulţimea 
de capete se auziră tot mai tare, feţe descoperite, eliberate de acum de 
toate tristeţile, păcatele şi temerile trecute. Sărbătoarea şi adulaţia lor 
o ridicară pe umerii lor, i se năpusti în inimă. „Această lume va fi 
liberă!” 

Dar pe când vorbea, ţinând masca în sus, vocea mulţimii se 
schimbă; cavernoasa lume subterană reverberă de strigătele unui 
popor care văzu un lucru aflat dincolo de puterea sa de înţelegere, 
totuşi care nu putea fi negat... „Arienrhod... Arienrhod!” Moon simţi 
cum se încheagă treptat superstiţia Văraticilor, simţi neîncrederea 
răspândindu-se prin mulţime ca o nebunie, şi-o imagină găsind ecou în 
întregul oraş. Ştiind că trebuia s-o oprească acum, s-o oprească înainte 
ca ea, Moon, să piardă totul chiar înainte de a fi avut ceva. „Cum... 
cum oare să-i oprească?” Îşi făcu din aceste cuvinte o rugăciune, în 
timp ce-şi apăsă mâinile pe semnul de la gât. Simbolul sibil... 

— Popor al Tiamatului, copii ai Mării! Întinse mâinile, trăgând de 
guler, ca să dezvelească trifoiul tatuat. Eu sunt sibilă! Iată semnul 
meu... o servesc pe Doamnă cu credinţă corectitudine. Numele meu 
este Moon Dawntreader Văratică, şi voi face la fel ca Regina voastră. 
Păstrătorul întregii înţelepciuni vorbeşte prin intermediul meu, dar 
numai pentru voi. Întrebaţi-mă şi vă voi răspunde, şi întotdeauna am 
să rostesc numai adevărul. 

Treptat se făcu linişte, răspândindu-se până când orice ecou muri; 
toţi ochii din întregul oraş erau aţintiţi pe gâtul ei, sau pe imaginea lui 
aflată pe vreun ecran. lernaticii rămăseseră muţi de îndoială, iar 
Văraticii de venerație, la vederea dovezii de netăgăduit a 
transmutaţiei Reginei lor, a simbolului renașterii ei şi a statutului său 
sfânt. Cu coada ochiului, Moon zări privirea ciudată care trecu peste 
fețele funcţionarilor extraplanetari instalaţi în tribune, privirea care 
voia să vadă acel semn, dedesubtul acelui chip... 

Pe măsură ce continua să-i urmărească, simțind în piept durerea 
respirației; ea vedea privirea lor descompunându-se într-un spectru 
natural de expresii umane: amuzament înspăimântat, fascinaţie, 


dezgust pentru spectacolul la care tocmai fuseseră martori cu toţii... 
totuşi marcate de o nesiguranţă şi-o stânjeneală prelungită. Nicăieri 
printre extraplanetari nu zărea vreo urmă de vinovăţie, de respect, sau 
de înţelegere cu adevărat a ceea ce văzuseră. „Data viitoare... data 
viitoare indiferent cine va sta aici va vedea toate aceste lucruri”. 

Lăsându-şi ochii să alunece mai departe, se duse să-şi ocupe locul în 
tribună printre Seniorii Văratici. Sparks se ridică în picioare, aşteptând 
în locul rezervat consortului Reginei; părul lui ca o văpaie părea un 
far ce-i semnaliza fetei poziţia... faţa îi era încordată ca un arc pregătit 
pentru tras. Tăcută, Moon se aşeză alături de el, îşi desprinse privirea 
de la mulţime, îndreptându-şi-o din nou către locul unde crengile 
pluteau pe mare. Mulțimea continua să aştepte, străbătută de 
murmure şi îndoială. 

— Doresc să le adresaţi câteva cuvinte, Doamnă, se aplecă la 
urechea ei una dintre membrele familiei Goodventure, care-i fusese 
călăuză la ceremonie. Simţise si ea o umbră de nelinişte printre 
Văratici. 

Moon încuviinţă din cap, întrebându-se iarăşi, aşa cum se întrebase 
pe parcursul cântecului de amorţire a minţii şi al sărbătoririi Nopţii 
Măştii, ce cuvinte ar putea să fie acelea care să determine poporul ei s- 
o asculte. Cum poate unul singur să transforme atât de mulţi oameni, 
şi în acelaşi timp să-şi păstreze încrederea lor? Totuşi cumva, undeva, 
vorbele trebuiau să existe. 

Le simţi deodată venindu-i, nu dinspre straniul păzitor al minţii ei, 
ci de la tăria propriului sentiment. 

— Popor al Tiamatului, Doamna m-a binecuvântat o dată, dându-mi 
pe cel cu care să-mi împart viaţa. Se uită la Sparks care stătea alături 
de ea şi-i atinse mâna, ce-i atârna rece şi lipsită de vlagă pe lângă 
corp. Ea m-a binecuvântat a doua oară, făcându-mă sibilă, şi a treia 
oară, făcându-mă Regină. De ieri m-am gândit foarte mult şi la 
destinul acestei planete, pe care-o vom împărți cu toţii. M-am rugat ca 
Ea să-mi arate modul de a-i îndeplini dorinţa şi de a fi simbolul Ei în 
viaţă. Şi Ea mi-a răspuns. „Într-un fel în care n-am visat niciodată c-ar 
fi posibil”. Moon aruncă o privire către mare şi către secretul aflat sub 
apele întunecate. Ştiu, continuă ea, că există un motiv pentru care 
Doamna vi s-a arătat sub, chipul unei sibile, prin intermediul meu. 
Încă n-am aflat întreaga alcătuire a viitorului, dar ştiu că pentru a o 
duce în întregime la bun sfârşit trebuie să primesc ajutor... de la voi 
toţi, şi în special de la ceilalţi sibili. Vara a venit în Carbuncle, şi acest 
oraş nu va mai fi închis accesului sibililor, mai mult decât oricine, mai 
mult decât poate cineva să ştie, sibilii aparţin acestui loc! Insulari, 
când veţi reveni acasă, cereţi-le sibililor voştri să întreprindă o 
călătorie încoace, dacă pot, să vină la mine şi să-şi afle rolul în 
proiectarea viitorului nostru. 


Făcu o pauză şi auzi murmurul mulțimii; încercă să aprecieze dacă 
îi acceptau cuvintele şi pe ea însăşi. Aruncă priviri furişe către 
Văraticii din tribună, din jurul ei uşurată să descopere o surprindere 
blajină pe chipurile lor. Iernaticii aveau să fie ofensaţi, recunoscu ea 
instinctiv, amintindu-și mai întâi teama şi disprețul lor. Trebuia să le 
ofere ceva aparte, numai pentru ei, o părticică din acest viitor. Trase 
din nou cu ochiul către extraplanetarii ce aşteptau, cunoscând riscul 
pe care şi-l asuma făcând această ofertă, echilibrul delicat pe care 
trebuia să-l menţină atâta timp cât ei rămâneau pe Tiamat. 

— Dacă... dacă vi se pare că eu, ca Regină a Verii, mă abat de la 
drumurile bătătorite ale tradiţiei şi nu trec râul prin vad, ci prin 
locurile adânci, netrecute pe hartă, trebuie să aveţi încredere în mine. 
Încercaţi să vă aduceţi aminte că sunt aleasa Doamnei şi că eu doar îi 
îndeplinesc dorinţa... (Era sigură că măcar acum spunea adevărul) Ea 
este călăuza mea şi Ea îmi trasează drumul printre stele străine, „mai 
străine decât cele de deasupra noastră”. Primul meu ordin din postura 
de nouă Regină... (conştiinţa puterii şi a energiei îi răsună în minte) 
este de a nu se arunca în mare posesiunile extraplanetare ale 
Iernaticilor. Ascultaţi-mă! adăugă înainte ca mulţimea să-i înăbuşe 
glasul. Lucrurile făcute de extraplanetari insultă apele, sufocă marea 
cu murdărie. Ea pretinde doar trei lucruri, de la fiecare Iernatic, care 
îşi vor alege singuri ofrandele. Timpul... timpul va avea grijă de restul! 

Îşi adună toate puterile, aşteptând reacţia Văraticilor jigniţi. 

Urmă însă doar o undă de murmure uluite, iar ici şi colo un strop 
strălucitor de râs sau aplauze de la vreun lernatic. Moon inspiră 
adânc, abia îndrăznind să creadă ce vedea... „Au încredere în mine! 
Mă ascultă; vor face tot ce-am să le spun...”, dându-şi în sfârşit seama 
ce ştiuse Arienrhod, şi cât de uşor îi era puterii, ca şi focului, să-şi 
rupă lanţurile şi să distrugă ceea ce trebuie să păzească. Mâinile i se 
strânseră pe balustrada tribunei. 

— Îţi mulţumesc, poporul meu. Îşi înclină capul în direcţia lor. 

Văraticii din tribune îşi schimbară atitudinea într-o resemnare plină 
de respect, dar Sparks o veghea, ca un motan, suspicios şi neliniştit, 
parcă percepându-i conştiinţa asupra puterii. 

Îşi mută repede privirea, străduindu-se să-şi menţină pe chip o 
expresie calmă când îl văzu pe însuşi Primul Ministru începând să 
coboare din tribună, ca să înceapă recunoaşterea finală, oficială, a 
domniei ei, aducând omagiile ipocrite ale altui conducător. Moon îl 
zări şi pe Primul Secretar Sirus printre membrii Adunării şi-i prinse 
căutătura cercetând-o dubios. Îl înghionti pe Sparks şi-l îndemnă să se 
uite într-acolo; îl văzu silindu-se să răspundă zâmbetului neaşteptat al 
părintelui său. Tânărul îl privi fără un cuvânt până în momentul în 
care Primul Ministru îşi începu cuvântarea. 

Discursul Primului Ministru, al Șefului Justiţiei de pe Tiamat şi ale 


altor şase demnitari de ale căror funcţii Moon nu auzise niciodată, 
fură scurte şi rostite de pe poziţii de superioritate. Rămase liniştită pe 
parcursul lor, simțindu-se protejată împotriva aroganţei de către 
cunoaşterea ei secretă, dar văzu pe fiecare chip suspiciunea şi 
neîncrederea stârnite de propriul ei discurs. Şeful Justiţiei se uită la ea 
lung şi pătrunzător, totuşi rosti numai felicitările, ca şi ceilalţi, 
proslăvind tradiționala şi rituala revenire la ignoranță a poporului ei. 
O îndemnă să nu se abată prea puternic de la calea tradiţiei şi să fie 
atentă la posibilele consecinţe. Moon îi zâmbi. 

După ce plecă, se apropie ultima dintre persoanele care veniseră să- 
şi prezinte omagiile, Comandanta Poliţiei. Când PalaThion trecu pe 
lângă Şeful Justiţiei, Sibila surprinse un schimb tăcut de priviri între ei 
şi zări deprimarea din ochii poliţistei. 

— Maiestate, PalaThion salută cu o corectitudine protocolară, iar 
deprimarea îi deveni şi mai evidentă când măsură din priviri prezenţa 
reală a Reginei, deasupra ei, lângă balustrada învelită în roşu. 
Felicitările mele! 

Nepotrivirea răzbătea din fiecare cuvânt. 

Moon zâmbi cu generozitate. 

— Îţi mulţumesc, Comandante. Cred că şi eu sunt la fel de surprinsă 
ca şi dumneata că mă găsesc aici. Se simţi deodată stingherită, de 
parcă vorbea prin gura altuia. 

— În privinţa aceasta mă îndoiesc foarte tare, Maiestate. Dar cine 
ştie...? PalaThion strânse din umeri şi înălță glasul: recunoaşterea 
poziţiei dumneavoastră ca Regină a Verii pune capăt îndatoririlor 
mele pe această planetă, Maiestate, precum şi întregii responsabilităţi 
a poliţiei pentru ceea ce se întâmplă pe Tiamat. De asemenea, pune 
capăt conducerii oficiale de către Hegemonie pentru o sută de ani, 
când, la următoarea Schimbare, vom reveni aici. De acum încolo 
păstrarea ordinii va fi responsabilitatea voastră. 

— Ştiu, Comandante, încuviință Moon. Îţi mulţumesc pentru 
sprijinul acordat poporului meu... În special Văraticilor, pentru că ne- 
ai salvat de la... molimă. Am o datorie față de dumneata pe care nu 
pot s-o plătesc... „Două datorii”, gândi ea, sprijinindu-se de balustradă. 

PalaThion coborî privirile pentru o clipă, apoi le ridică. 

— Mi-am făcut numai datoria, Maiestate, replică ea dar pe chip i se 
ivi o surprinzătoare recunoştinţă. 

— Tiamatul regretă pierderea unui prieten sincer ca dumneata, şi la 
fel regret şi eu. În galaxia aceasta nu avem prea mulţi prieteni 
adevăraţi. Ne sunt toţi necesari. 

Jerusha de abia schiţă un zâmbet. 

— Prietenii îşi fac apariţia în cele mai neaşteptate locuri, 
Maiestate... Dar uneori afli asta când este prea târziu. Acelaşi lucru e 
valabil şi pentru duşmani. Îşi coborî glasul: Ia-o uşurel, Moon, până 


când pleacă şi ultima navă din portul stelar. Nu încerca să grăbeşti 
lucrurile mai mult decât trebuie. Nu doar ai tăi, dar şi alţii, se întreabă 
cine eşti tu cu adevărat. Ai fi într-o celulă acum, dacă Şeful Justiţiei n- 
ar şti că asta poate declanşa o răzmeriţă... Singurul motiv pentru care 
vei scăpa cu schimbarea ritualului este acela că lor le este indiferent. 

Moon clipi, încleştându-şi cu putere mâinile pe pânza roşie. 

— Ce vrei să spui? 

— Când pleacă, Hegemonia are metodele ei de a se ocupa de 
păstrătorii de tehnologie. Să n-o subestimezi niciodată, nici măcar o 
secundă. Ăsta-i cel mai bun sfat pe care ţi-l poate da acum un prieten. 

— Îţi mulţumesc, Comandante. Sibila îşi îndreptă umerii, încercând 
să-şi ascundă spaima. Însă nici măcar asta n-o să mă oprească. 
„Fiindcă mersii reprezintă adevărata cheie”. 

Poliţista începu să se întoarcă şi privi peste dig, înspre oamenii ei. 
Avu o ezitare. 

— Maiestate. Se răsuci iar către Moon, vorbind încet, abia auzit, eu 
cred în ceea ce vrei să faci. Cred că este drept. Şi nu vreau ca această 
acţiune să fie oprită. Deşi nu se clintea, lăsa impresia că întindea 
braţele implorator. De fapt, vreau să te-ajut să-ţi atingi scopul, adăugă 
în grabă, temătoare. Eu îmi... ofer serviciile, cunoştinţele, experienţa, 
tot restul vieţii mele, dacă vrei să le accepţi. Dac-ai să mă laşi să le 
folosesc pentru ceva în care pot să cred. 

Moon simţi că insistența femeii ajungea mai sus, mai departe, mai 
profund, dincolo de ceea ce-i cerea. 

— Adică... vrei să rămâi? Pe Tiamat? 

Şoapta ei răsună prosteşte şi deloc regeşte. Neîncrezător, Sparks o 
fulgeră cu privirea pe polițistă. Adâncită în propria ei viziune, 
PalaThion nici nu auzi, nici nu văzu. 

— Nu pe Tiamatul care-a fost, ci pe cel care-ar putea să fie. Ochii ei 
întunecaţi, privind pieziş în sus, cereau şi pretindeau o promisiune. 

— Eşti Comandanta Poliţiei, pumnul Hegemoniei... De ce? Moon 
clătină din cap, sigură că Jerusha era sinceră, încercând să reaşeze 
nisipurile mişcătoare ale realităţii. 

— Este vremea schimbării, zise simplu extraplanetara. 

— Nu-i de-ajuns, se aplecă Sparks peste balustradă. Nu, dacă vrei 
să-ţi petreci restul zilelor amestecându-te în vieţile noastre. PalaThion 
îşi frecă faţa cu mâinile. 

— Cât de mult este de-ajuns? Câte dovezi ţi-am cerut eu ţie, 
Dawntreader? 

El întoarse capul în altă parte, fără să-i răspundă. 

— Mi-ar lua o viaţă întreagă ca să-ţi spun motivele care au provocat 
schimbarea în interiorul meu. Dar crede-mă, ele există. Jerusha reveni 
către Moon. 

— Iar dacă te răzgândeşti vei petrece toată viaţa aici, regretând ce- 


ai făcut... Eşti sigură că asta doreşti? 

— Nu. Poliţista se uită din nou spre extraplanetarii care aşteptau în 
tribune, la ani-lumină depărtare de lumea către care ea urma să se 
îndrepte. Da! Ce naiba am de pierdut? Da, zâmbi ea în sfârşit. 

— Atunci rămâi, surâse şi Moon. „Dacă lumea asta te-a schimbat, 
atunci se poate schimba şi pe sine... noi putem s-o schimbăm... eu 
pot”. Am nevoie de tot ceea ce vrei să oferi, Comandante... Jerusha. 

— Jerusha. Moon îi întinse o mână iar PalaThion o apucă de 
încheietură, în saltul tipic băştinaş. 

— N-am să mă eliberez de chestia asta, spuse ea arătându-şi 
uniforma, până când nu va pleca de-aici şi ultima navă, dar nici voi nu 
veţi fi liberi. După aceea voi fi terminat cu Hegemonia şi o să fiu gata 
să aparţin viitorului din toată inima. 

Sibila încuviinţă din cap. 

— Şi-acum, Maiestate, cu permisiunea voastră, am să vă părăsesc. 
De vreme ce am îndrăzneala să-mi schimb vechile greşeli pentru unele 
noi, am de gând să spun câteva lucruri unui bărbat care nu poate 
vorbi pentru sine. 

Moon aprobă, inexpresivă şi o urmări cu privirea pe Jerusha 
traversând spaţiul deschis până la rândurile de scaune unde stăteau 
extraplanetarii. Când poliţista dispăru printre tribune, Regina Verii îşi 
înălţă din nou glasul, ca să proclame sfârşitul ceremoniilor, al 
Festivalului, al Iernii... dar de abia începutul Schimbării. 

Amurgul îngheţat se deplasa pe aripile vântului prin lumea 
subterană a docurilor şi locurilor de acostare, unde zorile văzuseră 
Schimbarea coborând asupra lui Carbuncle. Moon mergea împreună 
cu Sparks, urmăriţi de un alai eterogen, printre scârţâiturile şi 
oftaturile navelor mereu mişcătoare, printre vocile neclare, care 
provocau ecouri, ale echipajelor obosite. Îngrămădeala de nave din 
Iarnă şi Vară, care acoperise întreaga suprafaţă a apei se redusese deja 
la jumătate, pe măsură ce Văraticii şi lernaticii începuseră să 
părăsească oraşul după Festival. 

Nu după mult timp Văraticii vor reveni; schimbarea a fost semnalul 
începerii exodului lor către nord, părăsindu-şi teritoriile ecuatoriale 
marine pentru a umple interstiţiile din domeniile Iernaticilor. Pe 
măsură ce Tiamat se va apropia de Poarta Neagră şi activitatea solară 
a Gemenilor se va intensifica, latitudinile mai mari vor deveni 
nelocuibile, marea se va întoarce împotriva lor, iar viaţa indigenă se 
va retrage în adâncuri sau către latitudini şi mai înalte, forțând 
oamenii să facă la fel. 

lernaticii vor trebui să împartă cu aceştia insulele risipite şi 
întinderile vaste ale oceanului care până atunci fuseseră doar ale lor şi 
de asemenea să împartă o nouă existenţă, cea de azi pe mâine, cea 
fără sprijin extraplanetar. Nobilimea va trebui să plece din oraş ca să 


reînveţe îndatorirea de a-şi transforma plantațiile (ce nu fuseseră 
decât simple graniţe ale teritoriilor de vânătoare) în baze capabile să 
susţină echilibrul nesigur al vieţii pe care le-o lăsaseră extraplanetarii. 

Iar în mijlocul acestui haos ciclic, ea, Moon, trebuia cumva să 
înceapă o nouă ordine. 

— Credeam că odată ajunsă în Carbuncle, toate problemele mele 
vor fi rezolvate. Dar ele abia au început să apară, se plânse sibila. 

Chiar şi aici, în timp ce mergeau unul lângă celălalt, alinaţi de 
prezenţa mării, ea simţea cum povara viitorului o apasă la fel de tare 
ca şi greutatea oraşului de deasupra. Se sprijini de o balustradă 
înnegrită de trecerea timpului şi privi apa îngheţată, neagră-verzuie, 
de jos. Fără un cuvânt, Sparks se rezemă alături de ea; tăcuse toată 
ziua, încercând să se acomodeze cu ceea ce nu putea să schimbe, să 
accepte faptul că Schimbarea acţionase nediscriminatoriu şi-i adusese 
la acelaşi nivel atât pe favoriţii, cât si pe victimele sale. 

— Acum ai căpătat susţinători. Şi-ai să mai capeţi. Nu va trebui să 
porţi singură toată povara. Îi vei avea întotdeauna în jurul tău. 

Un ton posac i se strecură în voce şi tânărul se îndepărtă puţin de 
Moon. Toţi oamenii pe care urma ea să se bizuie ştiau ce fusese el, şi 
chiar dacă încă nu-l urau pentru asta, aveau să-i reamintească mereu 
ceea ce făcuse, lăsându-l să continue să se urască singur. 

— Nimeni nu conduce singur... nici măcar Arienrhod. 

— Eu nu sunt Arienrhod! Se opri dându-şi seama, prea târziu însă, 
ce intenţionase el să spună. Am crezut că tu... 

— Nu! 

— Ştiu. 

Ştiind însă că întotdeauna o parte din el o va zări pe Arienrhod când 
o va privi pe ea, pentru că Arienrhod avea să fie întotdeauna acolo, 
pentru el, s-o vadă, mereu acolo, făcându-i să se teamă să-şi 
întâlnească privirile. Moon îşi şterse umezeala lăsată de amurg pe 
chipul ei. Dincolo de marginea vag conturată a oraşului, undeva spre 
vest, ea văzu fâşia de lumină a apusului de soare, precum un curcubeu 
pe cale de a dispărea. 

— Când o să mai vedem vreodată un alt curcubeu? întrebă sibila. 
Oare ne vom trece vieţile fără să mai zărim vreunul? 

Dedesubtul lor, ceva străpunse suprafaţa apei, întrerupându-i 
cuvintele. Privind în jos, Moon văzu un cap vărgat, cu blana linsă, 
ridicându-se şerpuitor ca să se uite în ochii ei. Simţi cum i se opreşte 
răsuflarea şi auzi protestul involuntar al lui Sparks... 

— Nu! 

— Sparks! Îi prinse braţul ca şi cum el ar fi avut intenţia să se 
retragă de lângă balustradă. Aşteaptă! Nu! 

— Ce vrei să-mi faci? 

Ea însă nu răspunse, ci se ghemui, trăgându-l în jos, lucrătura din 


mărgele de pe eşarfa ei verde, transparentă, zornăi pe lemnul 
debarcaderului. Întinse o mână dincolo de margine şi o întinse până 
când silueta întunecată a mersului i-o întâlni, devenind o ființă reală 
sub atingerea ei. 

— Ce cauţi aici? Mersul singuratic o privi cu ochi de abanos, 
inexpresivi de parcă răspunsul n-ar fi existat nici în propria lui minte. 
Nu schiţa totuşi nici o mişcare ca să se îndepărteze, înotătoarele lui 
agitau ritmic apa presărată de gunoaiele plutitoare de la marginea 
docului. Începu să îngâne încetişor, deznădăjduit, o voce singuratică 
dintr-un cor pierdut ce cânta pe mai multe voci. „Cântecele... de ce 
cântaţi voi? Sunt oare ele mai mult decât nişte cântece? Vă pot ele 
spune din nou scopul vostru, datoria voastră, motivul pentru care 
existaţi, cu condiţia să înțelegeţi?” Emoţia o furnică prin tot corpul. 
„Ngenet”. Ngenet o putea ajuta să afle. Şi, dacă ea avea dreptate, va 
afla cum să-i înveţe pe mersi... 

ÎI văzuse astăzi în mulţime, observase mândria şi speranţa de pe faţa 
lui, dar nu reuşise să ajungă până la el. Văzuse însă şi amintirea, 
imposibil de uitat, citindu-i-se în ochi când îl descoperise pe Sparks 
alături de ea. Continuă să-i strângă mâna tânărului, ţinând-o în ciuda 
împotrivirii tremurătoare pe care o opunea; i-o trase cu forţa deasupra 
apei. El gemu, de parcă îi băgase mâna în foc. Mersul se uită 
enigmatic de la sibilă la Sparks şi se scufundă încet în apa neagră fără 
să-l atingă pe tânăr. 

Moon lăsă mâna lui Sparks, privind-o cum rămase atârnată deasupra 
apei. Fl şi-o trase încetişor, se ghemui, privind-o fix, sprijinindu-se de 
balustradă. 

Înapoia lor se auzise murmurele neîncrezătoare ale Văraticilor din 
escortă, omniprezenţii membri ai familiei Goodventure, care întreaga 
zi păruseră mai degrabă s-o urmărească decât să-ncerce s-o 
călăuzească. Moon se opusese, cu o nesupunere intenţionată, 
îndeplinirii momentelor aşteptate ale ritualului şi ştia că, datorită 
ascendentelor lor regale, ei ar putea fi în viitor duşmani periculoși. 
Acum îi displăceau cu atât mai mult cu cât trebuia să rămână singură 
cu Sparks, în intimitatea suferinţei acestuia. Înţelese în sfârşit că, 
devenind Regină, nu căpătase o libertate absolută, ci pierduse orice 
libertate. 

— Marea nu uită niciodată, dar Fa te iartă, Sparkie. Întinse mâna şi 
atinse părul tânărului, apoi îi cuprinse între palmele îngheţate şi 
umede faţa lui rece, udă de lacrimi, simţindu-i ruşinea ca pe un alt 
ţurțure de gheaţă al îndoielii. Numai că asta durează, adăugă ea. 

— Nici întreaga viaţă nu va fi destul! 

Cuvintele erau un pumnal vârât de propria lui mână. Până când nu 
avea să facă pace cu sine însuşi, Sparks nu putea aparţine acestui loc, 
sau oricărui altul. 


— Of, Sparks... Marea mi-e martoră că inima mea doritoare îţi 
aparţine numai ţie, acum şi pentru totdeauna. Rosti încrezătoare 
cuvintele legământului de credință, singurele pe care le simţea 
necesare pentru a-l potoli. 

— Marea mi-e martoră..., repetă el, liniştindu-se pe măsură ce 
rostea vorbele, iar rezistenţa îi dispăru. 

— Sparks... afară ziua s-a sfârşit, chiar dacă în Carbuncle ea nu se 
termină niciodată. Hai să ne găsim locşorul nostru pentru la noapte, 
unde tu şi eu să putem uita că sunt regină. Aruncă o privire peste 
umăr la cei din familia Goodventure. „Dar oare mâine ce va fi?” Mâine 
toate vor începe să se aşeze la locurile lor. Mâine vom fi eliberaţi de 
azi şi apoi, în ziua următoare... 

Îşi îndepărtă părul care-i cădea în ochi, uitându-se din nou la apele 
ce se întunecau tot mai mult; nu mai rămăsese nici o urmă din 
sacrificiul adus în zorii zilei. Sublimă în indiferența Fi, Marea se 
odihnea, o oglindă imperturbabilă pentru faţa stelară a adevărului 
universal. „Ziua de azi nu se sfârşeşte niciodată în Carbuncle... oare 
ziua de mâine va veni vreodată cu adevărat?” Moon întrevăzu viitorul 
care se întindea muribund sub apele întunecate: viitorul ce nu avea să 
vină niciodată dacă ea eşua, dacă făcea un pas greşit, dacă-i slăbeau 
forțele pentru o clipă. Şopti cu sălbăticie, aproape de urechea lui: 

— Sparkie, mi-e frică. 

El o strânse tare în braţe şi nu răspunse. 

Jerusha stătea în strălucirea incandescentă ca de iad a bazinului de 
acostare luminat în roşu, sub vasta umbrelă a navei în formă de disc. 
Cea din urmă navă, care-i lua pe ultimii ei ofiţeri de poliţie, ultimii 
extraplanetari care plecau de pe Tiamat. În frenetica perioadă finală a 
ultimelor zile, navele Adunării se ridicaseră deja pe orbita planetei, 
alăturându-se celorlalte aflate deja acolo pentru a preluă navetele 
venite de jos cu negustorii încăpăţânaţi şi cu refugiații epuizați de 
Festival. 

Suportă calmă toate operaţiile de inventariere, verifică şi răsverifică 
datele din rapoarte şi înregistrări, încercând să se asigure că nimeni 
dintre ai lor nu fusese lăsat pe planetă, că nimic vital nu rămăsese 
nefăcut, nerecuperat, neetanşat. Era responsabilitatea ei să asigure 
îndeplinirea minuțioasă şi completă a acestor sarcini. Le rezolvase, 
punându-şi la bătaie cele mai bune calităţi, asigurându-se că oamenii 
ei nu lăsaseră în funcţiune acumulatori, sisteme nedemontate, sau 
borne de ieşire accesibile. Totul în vreme ce ştia, cu un fel de stranie 
viziune dublă, că mâine tot ea va încerca să refacă ceea ce desfăcuse 
azi. 

„Dar pe toţi zeii, n-am să-mi uşurez sarcina de mâine!” Ştia că dacă 
îşi va încheia cariera care însemnase atât de mult pentru ea cu un act 
de trădare, nu va mai fi niciodată în stare să-şi construiască o nouă 
viaţă care să aibă vreo importanţă. „Nimic nu se obţine uşor din ceea 
ce merită să ai”. Îşi mută privirea de la operaţiunea de încărcare a 
proviziilor, de la grupurile de uniforme albastre şi containere, pe 
lângă rampa de încărcare telescopată a navei. Nava, bazinul de 
acostare, dincolo de el complexitatea vibrantă a astroportului ce se 
asemăna atât de mult cu un organism viu, Jerusha renunţa acum la tot 
ceea ce simbolizau ele. Nu peste un an, sau peste o săptămână, nici 
măcar peste o zi, ci în mai puţin de o oră, toate urmau să rămână în 
urma ei, părăsind-o. Renunţa la tot... pentru Carbuncle. Iar înainte ca 
ultima navă stelară să părăsească spaţiul Tiamatului, avea să transmită 
semnalul de înaltă frecvenţă care să distrugă microprocesoarele fragile 
ce alcătuiesc practic toate aparatele rămase pe planetă. Păstrătorii 
ilegali de tehnologie urmau să piardă totul, iar Tiamatul se va întoarce 
iarăşi la nivelul tehnologic zero, aducându-şi aminte că n-avusese nici 
cea mai mică idee la ce-ar fi putut să folosească asemenea echipament. 
„Nimeni nu-i mai orb decât cel care nu vrea să vadă”. Zâmbi şi ea pe 
neaşteptate. 

— Comandante? 

Se sili să privească din nou în imediata apropiere, aşteptându-se la o 


nouă întrebare sau verificare! 

— Da, sunt ai... Gundhalinu! 

El o salută. Zâmbetul îi scoase în evidenţă slăbiciunea deosebită a 
feţei fantomatice; uniforma atârna pe el de parcă era împrumutată de 
la un străin. 

— Ce naiba faci aici? N-ar fi trebuit să fii... 

— Am venit să vă spun la revedere. Comandante. 

Jerusha îşi întrerupse activitatea, şi puse telecomanda calculatorului 
pe biroul improvizat din containere goale. 

— Ah... 

— KerlaTinde mi-a spus... c-aţi demisionat, că urmează să rămâneţi 
pe Tiamat? În vorbele lui răsună uluirea, parcă se aştepta ca ea să 
nege toate aceste lucruri. 

— E adevărat, încuviinţă femeia. Rămân aici. 

— De ce? Din cauza noului post? Am auzit şi despre asta. De mâine, 
vocea lui devenise categorică. Nimănui nu-i place ce faceţi, 
Comandante. 

„Îmi vin în minte unul sau doi care au fost încântați la culme”. 

— Numai în parte din cauza asta. 

Poliţista se încruntă, uitându-se la el fără să-l vadă, gândindu-se la 
colegii ei rumegând bârfe despre demisie precum nişte bătrâni în piaţa 
publică a oraşului. Îşi păstrase mânia doar pentru sine, hotărând că n- 
ar fi avut nici un rost să se plângă cuiva, totuşi nu exista nici o cale 
prin care să ascundă de ceilalţi faptul real al umilirii ei. De asemenea, 
refuzase să comenteze cu cineva despre hotărârea pe care o luase sau 
despre demisie; nu era însă sigură dacă se temuse că vor încerca s-o 
determine să se răzgândească, sau de teamă că n-o vor face. 
Încruntarea ei dispăru. 

— O, zei, BZ! Ai avut tu destule necazuri ca să-ţi mai aduc şi eu 
unul pe cap. 

— Doar pe jumătate din cele pe care le-aş fi avut, Comandante, dacă 
nu mi-aţi fi luat apărarea. Bărbia lui se ascuţi de emoție. Ştiu că dacă 
n-aţi fi fost dumneavoastră n-aş mai fi avut dreptul să port această 
uniformă. Ştiu cât de mult a însemnat ea dintotdeauna pentru 
dumneavoastră... mult mai mult decât a însemnat pentru mine, până 
acum, pentru că eu n-a trebuit niciodată să lupt pentru dreptul de a o 
purta. Iar acum tocmai dumneavoastră renunţaţi. Îşi plecă ochii. Dacă 
aş putea, aş face cel mai al naibii lucru cu putinţă ca să v-ajut să vă fie 
schimbată noua însărcinare. Dar eu... Îşi examină mâinile. Eu nu mai 
sunt fiul tatălui meu. „Inspectorul Gundhalinu” este tot ce mi-a mai 
rămas. Vă sunt de zece ori recunoscător că mi-a mai rămas şi asta. O 
privi iarăşi. Pot totuşi să vă întreb: De ce aici? De ce Tiamat? Nu vă 
acuz c-aţi demisionat... dar la dracu, orice planetă din Hegemonie este 
mai bună decât asta, dacă vreţi să vă construiți o nouă viaţă. Măcar 


dacă nu vă place un alt loc, îl puteţi părăsi. 

Jerusha clătină din cap, cu un zâmbet hotărât, abia schiţat, pe chip. 

— Nu sunt o fire delăsătoare, BZ. N-aş fi procedat astfel dacă n-aş fi 
avut în gând să fac ceva mai bun. Şi cred că am găsit aici acest lucru, 
deşi e greu de crezut aşa cum pare la prima vedere. 

Se uită în sus, departe, spre şirul de ferestre înalte care dădeau către 
câmp; erau ale sălii pustii unde, nevăzut, Ngenet Miroe asista la 
plecarea Hegemoniei, aşteptând momentul când Jerusha avea să 
devină în sfârşit, complet şi irevocabil, o părticică a Tiamatului. 

Gundhalinu îi urmări privirea, evident încurcat. 

— Aţi urât întotdeauna lumea asta, chiar mai mult decât mine. În 
numele a o mie de zei, ce-aţi putea găsi...? 

— De-acum am să mă rog la unul singur, clătină ea din cap. Şi, de 
asemenea, presupun că voi lucra pentru Ea. 

Gundhalinu o privi inexpresiv. Înțelegerea îi apăru mai târziu în 
ochi: 

— Vreţi să spuneţi... Regina Verii? Adică Moon... dumneavoastră şi 
Moon? 

— Exact, aprobă femeia. De unde-ai aflat că ea a câştigat? 

— A venit la mine, la spital... ea mi-a spus. Vocea lui sună fără nici 
o intonaţie. Am văzut masca Reginei Verii. Era ca un vis. Mâinile i se 
mişcară prin aer, atingând ceva din amintire, închise ochii. Îl are pe 
Sparks alături de ea. 

— BZ, tu ai să te faci bine? 

— Şi ea m-a întrebat asta. Deschise ochii. Un om fără armură este 
un om lipsit de apărare, Comandante. Zâmbi slab, curajos. Dar poate 
că el e un om mai liber pentru asta. Lumea aceasta... lumea aceasta m- 
ar fi zdrobit. Moon însă mi-a arătat că până şi eu mă pot supune. Au 
mai rămas pentru mine, pentru univers, mai multe decât am bănuit. 
Există loc pentru toate visele pe care le-am avut vreodată, şi pentru 
toate coşmarurile... eroi în mocirlă şi în oglindă, sfinţi în îngheţatul 
teren necultivat, proşti şi mincinoşi pe tronul înţelepciunii, ca şi mâini 
întinzându-se flămânde în care nu se va pune niciodată nimic... Orice 
devine posibil, după ce-ai avut destul curaj să recunoşti că nimic nu-i 
sigur. 

Surâsul i se contractă pe chip, conştient de sine. Jerusha asculta cu 
o neîncredere tăcută. 

— Pe vremuri, viaţă mi se părea asemenea unui cristal şlefuit, 
Comandante, tăios, limpede şi perfect. Visele îmi stăteau în buzunare 
acolo unde le era locul. Dar acum... Ridică din umeri. Muchiile acelea 
dure şi netede sparg lumina în curcubee şi totul, devine blând şi 
înceţoşat. Nu ştiu dac-am să mai văd vreodată clar. O notă de 
amărăciune i se strecură în voce. 

„Însă pentru asta vei fi un Albastru mai bun”. Jerusha îl văzu cum 


cercetează cu privirile întinderea vastă a câmpului adâncit, apoi se 
fixează asupra celei mai apropiate ieşiri, de parcă se aştepta cumva ca 
noua lui viziune să-i arate, ca într-o străfulgerare, o ultimă imagine a 
lui Moon. 

— Nu, BZ. Ea nu-i aici. Îi este interzis accesul pe astroport. 

Privirea lui insistentă deveni brusc tăioasă şi limpede. 

— Da, doamnă. Cunosc legea. 

Vorbele lui îi spuseră Jerushei că el înțelesese acum că nici legile 
naturii nu erau perfecte, că legile sociale erau la fel de imperfecte ca şi 
oamenii care le făcuseră, că până şi el putea să-şi dea seama ce 
anume, era Moon si ce intenţiona Jerusha s-o ajute să facă... şi BZ îşi 
feri privirile. 

— Poate că-i cel mai bine aşa, adăugă deşi nici măcar el nu credea 
ce spune. 

— Voi face tot ce-mi stă în putinţă ca să am grijă de ea în numele 
tău, BZ. 

El râse sfios, ecoul unei dezmierdări. 

— Ştiu, Comandante. Dar oare ce forţă din galaxie este mai 
puternică decât ea? 

— Indiferenţa. (Jerusha se descoperi mirată de răspunsul dat). 
Indiferenţa, Gundhalinu, este cea mai puternică forţă din univers. Tot 
ce atinge, devine fără înţeles. Dragostea şi ura n-au nici o şansă 
împotriva ei. Lasă frâu liber neglijenţei, decăderii şi nedreptăţii 
monstruoase. Ea nu acţionează, ci permite. De aceea are atât de multă 
putere. 

Bărbatul dădu încetişor din cap, aprobându-i spusele. 

— Poate tocmai de asta oamenii vor să aibă încredere în Moon. 
Fiindcă pentru ea totul contează, inclusiv ei, iar când Moon îi atinge, 
îşi dau seama că sunt importanţi pentru ei înşişi. Îşi ridică mâinile şi 
privi cicatricile de la încheieturi. Ea mi le-a făcut invizibile... 

— Ai putea rămâne aici, BZ. 

Gundhalinu clătină din cap, lăsându-şi mâinile în jos. 

— A fost o vreme... dar acum nu mai pot. Nu doar viaţa mea s-a 
schimbat. Nu mai aparţin acestui loc. Nu, oftă el, există două lumi, cu 
excepţia Mileniului, pe care nici nu mă mai aştept să le revăd. Asta şi 
planeta mea natală. 

— Kharemough? 

Nesigur pe picioare, el se aşeză pe o stivă de lăzi. 

— Concetăţenii mei îmi vor vedea întotdeauna cicatricile, chiar şi 
atunci când ele vor dispărea. Dar la naiba, mai rămân încă şase 
planete pe care le pot alege. Şi cine ştie ce-am să găsesc acolo unde 
am să mă duc? Privirea lui se întoarse către ieşirea pustie, căutând 
ceva pe care n-avea să-l mai găsească niciodată. 

— O carieră deosebită. Jerusha atinse uşor comutatorul de pe guler 


când pager-ul ei reîncepu să bâzâie. 

Gundhalinu şedea pe lăzi privind liniştit şi ultima încărcătură era 
urcată la bordul navei auzind ultimul raport primit de polițistă şi 
confirmarea retransmisă către interiorul navei conturate undeva în 
apropiere. Rămaseră unul lângă celălalt cât timp ultimii dintre 
oamenii ei rămaşi pe planetă o salutară şi îi adresară sfioşi urări de 
bine, îndreptându-se apoi către liftul de marfă. 

— Nu veniţi şi dumneavoastră la bord să daţi ultimul raport? 
întrebă BZ. 

Jerusha clătină din cap, simţindu-şi pe neaşteptate inima strânsă de 
o mână necruțătoare: clipa despărțirii. 

— Nu. Nu pot înfrunta acest moment. Dacă pun piciorul acum pe 
navă, nu cred c-aş fi capabilă s-o părăsesc iarăşi, indiferent cât de 
sigură aş fi că rămânerea aici este o decizie corectă. Îi întinse 
telecomanda calculatorului. Poţi să le spui că pentru mine totul e 
limpede. Inspectore Gundhalinu. Şi ia astea. Îşi desfăcu însemnele de 
Comandant de pe guler şi i le înmână. Să nu le pierzi. Într-o zi, vei 
avea nevoie de ele. 

— Vă mulţumesc, Comandante. Pistruii bărbatului se colorară într- 
un roşu aprins, făcând-o să zâmbească. Cu mâna lui bună înhăță 
bucăţile de metal ca pe-o comoară rară. Sper că le voi purta cu tot 
atâta cinste cât şi dumneavoastră. Îşi tinu în sus braţul răsucit într-un 
instinctiv gest Kharemoughi; în semn de bun rămas, femeia i-l strânse. 

— La revedere, BZ. Oriunde te vei duce, fie ca zeii să-ţi zâmbească. 

— Şi dumneavoastră, Comandante. Fie ca nenumăratele generaţii de 
Strănepoţi să vă venereze amintirea. 

Ea aruncă o privire în depărtare către ferestrele întunecate ale sălii 
unde aştepta Ngenet şi zâmbi tainic. Se întrebă oare ce i-ar putea 
spune nenumăratele generaţii de stră-strănepoţi ai ei descendenților 
lui Gundhalinu în ziua reîntoarcerii extraplanetarilor. 

Străduindu-se, Gundhalinu îşi ridică trupul suferind şi dădu un salut 
perfect. Jerusha îi răspunse — ultimul salut din cariera sa, salutul de 
adio adresat unei vieţi şi unei galaxii. 

— Nu uitaţi să stingeţi luminile. 

El porni care locul unde-l aştepta celălalt poliţist, care se afla deja în 
lift. Femeia se întoarse cu spatele la vederea lor, a deschizăturii 
liftului ca o gură căscată, chemând-o, chemând-o nebunește... Începu 
să meargă cât de repede putu, fără să alerge însă, către cea mai 
apropiată ieşire din terenul de asolizare. 

Când intră în sala pustie, îl găsi pe Ngenet pândind intrarea în 
aşteptarea sosirii ei. I se alătură în faţa zidului de sticlă ecranată, 
uitându-se în jos, la masa inertă a navei singuratice rămasă ultima în 
groapa imensă, roşiatică, la fel cum şi ei rămăseseră singuri acolo. 
Miroe vorbi liniştit, felicitând-o pentru competenţa de care dăduse 


dovadă, punându-i întrebări inofensive; vocea lui era calmă, de parcă 
el trecea printr-un eveniment religios. Jerusha îi răspunse distrată, 
abia auzind ceea ce spunea fiecare dintre ei. 

Nava rămase mult timp în locul de acostare; femeii i se păru şi mai 
lung din cauza aşteptării încordate a celor ce urmau să se întâmple, îl 
lăsă pe Miroe să asculte sunetele ce răzbăteau din căştile ei, încărcarea 
ultimelor macarale şi utilaje, vocile ofiţerilor care făceau cele din 
urmă verificări şi însemnări. 

— Vă este totul clar, Cetăţeană PalaThion? 

Jerusha tresări când vocea căpitanului i se adresă direct. 

— Da. Da, totul mi-e clar. „Cetăţeană”. Simţi deodată o dezamăgire 
iraţională. Totu-i în regulă, Căpitane. 

— Sunteţi sigură că doriţi să rămâneţi aici? 

Miroe îşi ridică privirea, așteptând. 

Ea răsuflă adânc, încuviinţă din cap... şi rosti parcă după o lungă 
gândire: 

— Da, sunt sigură, Căpitane. Oricum, mulțumesc că m-aţi întrebat. 

Viaţa şi zgomotul se mai auziră pentru câteva clipe de la celălalt 
capăt al golului dintre ei, apoi dispozitivul de comunicare amuţi. 
Jerusha rămase mult timp foarte liniştită, ca şi cum auzise sunetul 
propriei sale morţi, înainte să-şi scoată de pe cap delicata reţea a 
căştilor. 

Undeva dedesubt, văzu luminile holografice ale succesiunii de 
aprindere a motoarelor jucând pe carcasa navei, apoi pălind precum 
un avertisment mut. Privi fix într-acolo, până începură s-o doară ochii, 
aşteptând să vadă mişcarea. 

— Priveşte! Se ridică. 

Atunci o văzu şi ea, văzu tremurând întreaga structură a navei — în 
timp ce grilele de respingere ale astroportului fură activate şi nava 
începu să se înalțe — precum şi slaba distorsiune a aerului din jurul ei. 
Pluti tot mai sus către fanta din domul protector, care se deschidea ca 
o floare înspre câmpul roşiatic al nopţii năpădite de stele. Trecu prin 
fantă, ieşind în lumea întunecată din exterior; sus, undeva departe, 
avea să se alăture unui convoi format din câteva zeci de nave ale unei 
flote de câteva sute. De acolo, motoarele cu propulsie bazată pe 
fuziune urmau să le ducă până la Poarta Neagră şi să le treacă prin ea, 
niciodată în decursul vieţii Jerushei, ele n-aveau să se mai întoarcă pe 
această planetă. 

Domul se închise deasupra capetelor lor, întunecând lumina stelelor. 

Jerusha privi în jos, peste reţeaua strălucitoare a câmpului de 
asolizare, apoi se uită la ea însăşi, stând singură în sala întunecoasă şi 
pustie, precum o mobilă netrebuincioasă. „O zeii mei...”. Îşi acoperi 
faţa cu o mână, legănându-se de pe-un picior pe celălalt. 

— Jerusha. Miroe o calmă şovăind. Îţi promit, n-ai să regreţi c-ai 


rămas aici 

Ea dădu aprobator din cap, strângând din buze. 

— Mă simt bine. Sau o să mă simt, când o să-mi recapăt răsuflarea. 
Îşi coborî mâna, urmărind fermoarul jachetei. Ca orice alt nou născut, 
adăugă zâmbindu-i nesigură lui Miroe; el îi susţinu zâmbetul, 
surâzând la rândul lui, până ce văzu că acesta nu-i mai dispare de pe 
faţă. 

— Tu aparţii acestui loc, Tiamatului. Am ştiut asta de când ne-am 
întâlnit prima oară. Dar a trebuit să aştept, până când ai aflat şi tu... 
Am crezut că n-ai să înţelegi niciodată. Brusc deveni stânjenit. 

— De ce n-ai spus ceva, orice, ca să m-ajuţi să pricep. Vocea femeii 
era tăioasă, străbătută parcă de un fel de exasperare. 

— Am încercat! O, zei, cât am încercat! El clătină din cap. Îmi era 
însă teamă să nu te-aud spunându-mi „nu”. 

— Iar mie mi-era teamă că aş putea spune „da”. Se uită iar pe 
fereastră, afară. Dar aparţineam şi acestui astroport. Ca şi tine 
dealtfel... Oftă, privind în spate. Acum nici unul dintre noi nu mai 
aparţine acestui loc, Miroe. Mai bine-am ieşi de-aici, înainte ca să fie 
astupat precum un mormânt. 

Bărbatul zâmbi, liniştindu-se: 

— Ăsta-i un pas făcut în direcţia corectă. Vom parcurge restul 
drumului aşa cum se va ivi, pas cu pas. Deveni iarăşi solemn şi 
completă: Oricând vei fi pregătită. 

— Sunt tot atât de pregătită cum am să fiu întotdeauna, Miroe. 
Pentru orice va urma. Simţi cum îi revin curiozitatea şi curajul. O să 
fie interesant. Când bărbatul o atinse, se îmbujoră. Ştii Miroe, râse ea 
pe neaşteptate, printre cei din neamul meu urarea: „Fie să trăieşti 
vremuri interesante” nu este chiar o binecuvântare. 

El zâmbi, apoi începu să râdă şi porniră împreună prin sălile 
abandonate — se întorceau în Carbuncle, se duceau acasă. 


SFÂRŞIT 


(1) Persoană care simte satisfacţie sexuală privind organele genitale sau actele sexuale ale 
altora. 

{2} Soartă, în engleză 

{3} Mătăsosul 

(4) Moon - lună (engleză 

(5) Fate — soartă, destin, ursită 

